
| PEATÜKK KAHEPALGELISE JUMALA LINN 


Kui aeg rajab uue tee, kui maakera palgele tekib uus korts, siis kaotavad vanad teed 
nagu vanad näokort-sudki oma endised piirjooned. Teed, mida ajalugu rajab 
mitmesuguste maade vahel, alluvad kummalistele muutustele. Ühed hämmastavad oma 
värskuse, laiuse, müriseva elutulva ja liiklemisega, teised aga, säilitades küll kauaks ajaks 
oma majesteetlikkuse, rohtuvad ja mattuvad vaikusse. Kiviplaatide vahelt tungib läbi rohi 
ja lõpuks kangutavad võimsalt kasvavad puud kivid välja. Neil teedel unustavad 
metsloomad ja linnud, et siin kunagi veeresid sõjavankrid ja astus inimese jalg. Teed, mis 
ehitati sajanditeks, on säilitanud küll oma kunagise vastupidavuse, kuid neid ei kasutata 
enam. 

Linnad, mis asetsevad suurte ajalooliste teede ääres, kannavad endas kõigi nende 
muutuste jälgi. Ühed surevad välja, teised täituvad ennekuulmatu ja enneolematu müraga. 
Ühed neelavad endasse eeslinnad, paisates tänavad kaugele vanade linnaväravate, 
teevaldaste ja külatarade taha, teised võtavad endas, oma lagunenud sillutisel vastu 
ümbruskonna metsade ja põldude seemneid. Mahajäetud kirikute ümber linnaserval 
kasvavad ptfud, kirikukellad kattuvad tolmuga ja kellatila küljest servani ulatub päikese 
käes helkiv ämblikuvõrk. 

Linnade nimed pole juhuslikud. Nõnda ka linn, mis sünnitas Paganini, keda mõisteti 
hukka geniaalsuse ja neeti talendi pärast, ei kanna juhuslikult Genua nime. Keskajal oli 
selle linna nimi Janua. Ladinakeelne sõna 

janua tähendab ust. Mitte ainult tiib-ust, mis käib hingedel, vaid ust läve ja väljapääsu 
tähenduses, ust, mis lahutab kogu välist, lahtise taeva all seisvat maailma suletud 
inimelamust. Janua pole ainult uks, see on ka pääs uude päeva, künnis eilsest homsesse, 
see on tulevikku suunatud pilk ja tagasivaade minevikku. Janus oli rooma jumal, kelle 
kaitse all seisid maja-läved ja sissepääsud linna. Ta oli nagu mingi geomeetrilise kimääri 
kehastus, mis määrab kindlaks piiri mineviku ja tuleviku vahel seal, kus olevik muutub 
hõredamaks kui ämblikuvõrgu vari. 


Seda rooma jumalat kujutati olendina, kellel on kaks nägu. Üks nägu vaatab ettepoole, 
teine — tahapoole, kuigi nad on ühe ja sama pea osad. 

Aasta esimesele kuule pandi nimeks Januarias. Ta sulges endaga vana-aasta viimsed 
hetked, kui talve pakases, tuisus ja tormis kuuldus juba saabuva kevade hääli. 

Kunagi ehtis hiiglaslikku ellipsikujulist Vahemerd kallihinnaliste linnade kroon. Kaugel 
Läänes, Heraklese Sammaste taga, laius Atlandi ookean. Muistsed kreeka periiplid' 
jutustavad foiniiklaste reisidest Heraklese Sammaste taha, Jasoni retkest kuldvillaku 
järele. Platon oma teostes «Timaios» ja «Kritias» jutustab, et Heraklese Sammaste tagant 
on kunagi kulgenud tee Atlanti-sesse. See maa vajus mere põhja. Kaasaegsel maakeral 
võib veel kohata muistsete rahvaste riismeid. Nagu Archimedes rääkis liivaterakestest, nii 
rääkis Platon vanadest maailmadest, nende lõpust ja uute maailmade tekkimisest. 
Heraklese Sammastega lõppesid antiikaja inimkonna maateaduslikud saavutused. Julged 
meresõitjad, kes rajasid teid Itta, Levanti aladele, sinna, kus tõuseb päike, saavutasid 
märksa suuremat edu kui rändurid, kes võtsid suuna Läände. Itta olid pööratud nende 
südamed, kes otsisid India kulda, ja nende mõtted, kelles põles soov näha Jeruusalema 
kustumatuid pühatulesid. Ja selle Vahemere linnadepärja krooniks ning maailmavärava 
võtmeks oli neil aegadel Genua. 

Genuast võrsus mees, kes tahtis sulgeda vana maailma ukse ja avada pääsu uude 
maailma. Genuas sündis Kolumbus. 

Kui Ameerika kuld Euroopa üle ujutas ja Uus-India Levanti Vana-India välja tõrjus, 
siis suri liiklemine suurtel teedel, mis Euroopat läbi Genua ukse antiiksesse Itta viisid. 

XIV sajandil kaotas Genua Küprose. Möödus veel neli sajandit ja ta kaotas Korsika. 
Korsika saar kuulus Genuale. Selle anastasid prantslased. Ja nüüd tungis Korsika ohvitser 
põhjast Itaaliasse. Bonaparte ja Mass€na võtsid ette sõjaretke Genua vastu. Linn püüdis 
oma privileege säilitada. Bonaparte'i päevil valis Genua vabariik veel doodži, seal 
tegutses veel kaksteist guvernatooriumi ja kaheksa prefektuuri. Genua aristokraatia 
valitses Väikese Nõukogu kaudu linna, rikkad linnakodanikud ja aadel moodustasid 
kolmesajaliikmelise Suure Linnanõukogu... 


II PEATÜKK LEGEND SÜNDIMISEST 


Käigust, mis ulatus läbi maja ühelt tänavalt teisele, viis kolm räpast lagunenud 
trepiastet halli majja Passo di Gatta Mõral. Legendi järgi olevat neil astmeil libisenud 
ämmaemand. Komistades mananud vanaeit kuradit, ja samal hetkel avanenud uks ning 
kostnud vastsündinud Paganini kähedat, vääksuvat nutukisa. 

Laps karjus kogu öö, laps karjus ka hommikul. Ta nuttis, nagu kaebaks ta vanemate 
omavoli üle, kes olid kutsunud ta maailma sel vihmasel ja tormisel ööl, kui Genua 
mõlema muuli vastu raksatasid murdlained otsekui kahurilasud. 

Paganini sündis 27. oktoobri ööl 1782. aastal. 

IIl PEATÜKK VAESUS 


Neil aastail seisis Passo di Gatta Mora lähedal pikk Ioone, mis äratas tähelepanu oma 
mustade aknaraamide, niiskuselaikude ja pragudega vanal roheliseks imbunud krohvi. 
See oli vaeste varjupaik — «Albergo tel poveri». 

Räbaldunud lastejõugus, kes sellest majast välja tormass paber- ja puulaevukesi 
lõikudes ujutama või kisa ja käraga tänavakaklustesse sööstis, võis märgata ette-ulatuva 
lõua, laia otsmiku, mustade lokkide ja ülipika ninaga pärdikukest. Sellest inetust näost 
erinesid kummaliselt poisikese suured ahaatsilmad. Ebatavaliselt ilusad silmad olid 
hämmastavalt vastuolus selle pikkade nimede, pikkade kämmalde ning hiiglasuurte 
jalalabadega pikakäelise ja kõverjalgse lapse üldilmega. Kui silmad uudishimust süttisid, 
siis mahenes nägu ja kaotas äkki oma inetuse. Kuid see mööduv pilveke hajus silmapilk, 
ja hambaid irevile ajades tõi väikemees kuuldavale vihakisa ja metsikuid sõimusõnu, 
tormas ühes kaaslastega teiste laste kallale, vallutades nende käest tänavarentslites 
kihutavaid laevukesi ja paate. 

«Varjupaiga» kitsastes ja pimedates koridorides mängisid poisikesed peitust. 
Pühapäeviti jälgisid nad, kui vana invaliid, kes oli end õhtupoolikul purju joodud, peksis 
karkudega oma moori. Lapsed ronisid siis ülemisele trepipealsele: aknaruut ukse kohal 
võimaldas neil nautida perekondlikke stseene. Nad lähenesid ettevõtlikult toapugerikule, 
kus kerjused mängisid täringuid, ja ootasid kannatlikult selle ukse taga hetke, miilil 
kaotajad astuvad kaklusse võitjatega. 

Üheks esimeseks vapustuseks oli kestev ja kohutav hügus. Kolm nädalat Niccol6 sonis, 
hüppas aeg-ajalt voodist välja. Ta seoti käsist ja jalust kinni ning laubale pandi külma 
veega niisutatud käterätt. Haigus kurnas poisi täiesti ära. Ta oli kauaks ajaks omaealiste 
seltskonnast eemale kistud. Sellal kui ema õmbles, pesi, triikis 

ja kehva lõunasööki valmistas, mängis Niccolõ tundide viisi lautot. Ta mängis juba ka 
isa kitarri. 

Niccolõ kasvas ema hoolitsusel. Vanemat venda Francescot polnud peaaegu kunagi 
kodus, ta pidas alatasa mingisuguseid salapäraseid läbirääkimisi vanemate meestega, kes 
käisid sinjoor Antonio pool. Vend oli Niccolõle võõras ja isegi ebameeldiv. Ka sinjoor 
Antonio viibis üha sagedamini kodust eemal. 

Kord öösel unest ärgates nägi Niccolõ oma ema hardalt ristikuju ees palvetamas. Isa 
polnud kodus. Ema vaatas poja poole, tuli ta voodi juurde ja ütles: 

«Maga, maga, küllap ta tuleb, ta pole kaugel. Mängib ja kaotab ühtelugu — lootes tuua 
meile õnne, toob ta ainult muret...» 

Antonio Paganini tuli koju järgmise päeva lõuna paiku. Poiss mängis lautot. Ta oli 
sellest nii haaratud, et ei märganud sisseastuvat isa. Antonio Paganini seisatas naeratava 
näoga ja kuulas. Uksel, tema selja taga, seisis ema. Kui laps mängimise lõpetas, plaksutas 
isa käsi, tuli poja juurde ja pani — võib-olla esmakordselt — oma suure peo ta 
mustalokilisele peale. Väike pärdik ajas pärani oma kollaste hammastega suu ja vaatas 
meelitavalt ning aralt üles isa karmi näkku. 

«Uuhh, kui inetu sa oled!» ütles sinjoor Antonio äkki. Ta näolt kadus sõbralik ilme. 
Naise poole pöördudes ütles ta: «Teresa, mine ja osta kõike, mida lõunasöögiks vaja. 
Olen näljane. Lõbutseme täna veidi.» 

Ta võttis kitarri, istus poja vastu ja noogutas talle peaga: 


«Karmanjooli!» 

Isa mängis hästi, poeg püüdis aralt teda saata. Siis aga lõi Antonio Paganini äkki käega 
keeltele ja astus pikkade otsustavate sammudega kõrvaltuppa. Ta tõi sealt vana viiuli ja 
teatas: 

«Niccol5,, sa hakkad õppima viiulimängu. Ma teen sinust ime, ja sa hakkad head raha 
teenima. Tead sa ka, mis see on? See viiul kuulus meie esiisale, kes on maetud Capuasse, 
Anna kirikusse. Kõik, mis ma börsil kaotanud olen, pead sa viiuliga tagasi võitma. Täna 
on hea päev. Kas näed seda masinat?» Isa näitas papist tabelitele, mis lebasid 
kirjutuslaual. «See on minu leiutus, 

minu avastus. Edu saladus on minu käes. Lihtsad papprattakesed keerlevad ja avavad 
mulle võidu saladuse ...» 

Sel hetkel astus tuppa sinjoora Paganini, korv käes. «Kas ma siis lähen, Antonio?» 

«Mine, mine.» Mees tõmbas kuuetaskust paberraha paki, valis sealt kõige väiksema 
rahatähe ja pistis naisele pihku. «Näed sa, Teresa,» ütles ta, «minu rahaasjad on 
paranenud, ennustamismasin ei valeta, nüüd tean alati kindlalt, missuguseid 
loteriinumbreid osta tuleb, et võita! ...» 

«No-noh!» katkestas teda naine. «Ära püüa mind petta, ma tean, et sa mängid kaarte. . 
> 

«Ära valeta! . . .» karjus mees. «Katsu, et sa siit kaod! Mine, kuhu sul vaja on... .» 

Algas esimene viiulitund. Väikemees sai isast suure vaevaga aru. Isa ärritus ja andis 
pojale iga vea puhul võmmu kuklasse. Siis võttis isa laualt pika kandilise joonlaua ja 
kasutas seda iga kord, kui poeg eksis. Kergete, peaaegu märkamatute löökidega peksis ta 
poisi käe vermeliseks. Selleks ajaks, kui Teresa Paganini ostudega tagasi jõudis, oli 
sinjoor Antonio juba maruvihane. Ta pani poisi sahvrisse kinni ja käskis tal seal esimest 
harjutust mängida. 

Kogu tunni, mis Antonio Paganini oma naisega veinipudeli taga istus, kostsid sahvrist 
metsikud, kõrvadele valusad helid. Vana Paganini jutustas kiitlevalt oma mänguvõitudest, 
needis sinjoor Law'd, kes olevat Prantsusmaa pangad laostanud, ning hea, püsiva ja 
kõliseva metallraha asemel kogu Prantsusmaa paberrahaga üle ujutanud. Ta needis itaalia 
aktsionäre, kes olevat prantsuse kaupmeestega sobingusse astunud: sel ajal kui «need 
neetud prantslased Pariisi peakindluse vallutasid, kuninga vangi panid, jumala ja püha 
kiriku hülgasid», tõusid meredel niisugused tormid, mis ei sarnanenud hoopiski endiste 
tormidega ... Kuid ükski torm pole merekaubandusele nii palju kahju toonud kui 
prantsuse pööbli mäss. Inglased püüavad kinni prantsuse kaubalaevad. Prantsuse 
kaupmehed on katkestanud maksmise Itaalia võlakohustuste järgi, börsitegevus on 
soikunud. Kui prantsuse pööbel mässab, mis 

8 

pattude pärast peab siis vana aus maakler Antonio Paganini kannatama? 

«Ja see neetud pööbel laulab meie Genua «Karmanjooli», kui ta punastes lottmütsides 
tänavail marsib ja inimeste päid piikide otsas kannab! Kas neil pole häbi rüvetada meie 
häid Genua laule! ...» 

Vana Paganini keel takerdus järjest rohkem, üha sagedamini hakkas Antonio tarvitama 
kõvu sõnu. Ta kirus kõiki, jutustas autust aadliseisusest, kaupmeeskonna laostumisest. 
Hakkas siis äkki oma loteriimasinat ülistama. Ta ei pööranud enam tähelepanu sellele, et 


ta kaaslane vaikib. Ta ei näinud enam naise kannataja-ilmet. Hooplemishoogu sattudes 
lõi ta rusikaga lauale: 

«Tuhat kuradit! Kas kuuled, kuidas jõmpsikas mängib? Temast saab veel asja! .. .» 
Teresa söandas talle meelde tuletada, et poiss oli alles hiljuti haige, et tal on ohtlik nii 
kaua ja nii tugevasti pingutada, ning et tal on aeg lõunat süüa. Sinjoor Antonio katkestas 

teda järsult: 
«Poiss ei saa enne süüa, kui mängib esimest harjutust ilma vigadeta .. .» 


IV PEATÜKK SÕDA 


«Varjupaigas» jutustati kummalisi lugusid. Prantslased olevat Pariisi linnas suurele 
väljakule ehitanud lava, ajanud lavale püsti kaks posti, postide vahele kinnitanud suure 
terasest kolmnurga, mis lastakse alla kukkuda terav ots ees. Ühesõnaga, prantslased 
teinud endale Milano masina, millega vanasti seal lihunikud tapamajas - härgi tapsid. 
Sedapuhku aga valmistatud masin inimpeade mahalöömiseks. Nad toonud kuninga 
vangitornist, kus teda kinni peetud, pannud ta selle masina alla ja lasknud raske terasest 
kolmnurga alla kukkuda, siis aga tõstnud nad kehast eraldatud pea juukseidpidi üles ja 
näidanud kokkutulnud pariislastele, öeldes: «See on Prantsusmaa kuningas.» 

Niccolõ kuulas hämmastusega neid jutte, mida suust suhu edasi kanti. Kõneldi, et see 
kuningas olnud kurjategija ja oma rahva reetja ning et tema hukkamine oli õiglane tasu 
kuriteo eest, mis ta oma maa vastu korda oli saatnud. Kõneldi, et ta olevat kutsunud 
välismaa sõjavägesid Prantsusmaad tule ja mõõgaga laastama. Kõneldi kohutavaist 
tulekahjudest prantsuse külades, prantsuse lihtrahva näljahädast, sellest, et naaber- 
kuningriigid ühinenud Louis XVI päästmiseks ja et nad peavad nüüd sõda ülestõusnud 
prantsuse rahva vastu. 

«... Kas olete kuulnud? Prantslased laulavad meie «Karmanjooli» .. .» 

... Väike Paganini mängis juba hästi. Ta oskas mängida noodist. Ja kui isa kodunt välja 
läks, hakkas ta ise väikesi muusikapalu sepitsema. Ta kujutles, kuidas punastes mütsides 
prantslased tormavad, lipud käes, Pariisi kindluse peale. «Bastia, Bastillo», püüdis väike 
Paganini meelde tuletada, ja helisid, mis temas ootamatult sündisid, andis ta edasi oma 
vanal, liiga suurel viiulil. «Karmanjool» kõlas elavalt, helisevalt. Ent see oli juba teine 
«Karmanjool», teine laul. Kasutades isa äraolekut, lahkus Paganini esmakordselt selle 
lauluga oma kodust, ja sammus sellega otsekui oma jahisaagiga «Varjupaiga» 
poolpimedasse koridori. Esmakordselt kuulas tema mängu suur rahvahulk. Ta tundis 
erilist uhkust, kui tema viiulihelidega äkki ühinesid täiskasvanute lauluhääled. Mehed ja 
naised, kes olid «Varjupaigas» ta ümber kogunenud, laulsid «Karmanjooli» uut moodi, 
selle varjundirikkusega, mille andis talle Niccol5 viiul. 

Genua taevas säras endiselt ere päike. Endistviisi laulis sõbralikult laine, veeredes vastu 
muuli Darsena Rea-les, endistviisi kukusid õitsvad puud linnapargis, ja hiiglasuured 
mälestussambad kalmistul valendasid päikese paistel alatiselt rahulike ja majesteetlikena, 
valvates Genua aadlike muistseid kalme. 

Keegi peale linnanõukogu ei teadnud, et torm, mis kisub lossidelt katused, sööstab juba 
põhjast lõunasse, läänest itta, ning et juba täna-homme võib Genua selge 

taevas kattuda pilvedega. Levisid tumedad kuuldused, et kuskil mägedes, Lääne- 
Alpides, on ilmunud mäekurudesse puna-sini-valged mundrid ning et kolmevärvilised 
lipud lehvivad ratsaväe ees, mis liigub Castelfranco ja Bardi kindluse suunas. Kuid need 
olid ainult kuuldused. Nimetati üht itaalia nime, mis kõneles menukast ja õnnelikust 
saatusest, selle heast käekäigust, kes seda nime kannab. Buonaparte — õnnelik saatus, 
nõnda nimetati meest, kes liikus terve mässajatearmeega põhjast lõunasse. 

«Kes ta on?» arutas vana Paganini söögilauas. «Ta on lihtsa Korsika sündiku poeg. 
Kuidas see lurjus tohib kindralimundrit kanda, kui ta pole isegi prantsuse aadlik!? Kas 
säärased suudavad Austria kuninga regulaar-vägedele vastu panna? ...» 

«Maailma lõpp on lähedal,» kõneles ta, tühjendades ise neljandat veinipudelit. «Varsti 
pole enam kuhugi põgeneda.» 

Kaks korda avas Genua börs oma uksed. Kaks korda võitis sinjoor Paganini hiiglasuuri 
summasid. Tal vedas kaardimängus, vedas tumedate tehingutega loteriil. Naabrid 
sosistasid, et lugu loteriinumbritega pole puhas, et loteriimasina rattad on määritud 
kullaõliga .. . Vanamehel vedas muinasjutuliselt. 

Kui õhus oli tunda läheneva talve hõngu, tekkis Genua tänavail ärevus. Nüüd räägiti 
juba avalikult, et läänest, Nizza poolt lähenevad prantsuse sõjaväed. Tundus, et Paganini 
ei näinud ega kuulnud midagi enda ümber. Ta oli täielikult süvenenud loteriimängu 
ülikee-rukaisse operatsioonidesse. Arvutusmasin oma papp-ketaste, puust planšettide, 
terasnõelte, osutite ja näitajatega ei köitnud enam tema tähelepanu. Nüüd vedeles 
tolmuga kaetud masin nurgas ja kass kohtles seda äärmiselt lugupidamatult. Neid 
pööraseid öiseid arvutamisi polnud enam" vaja. Terasosutite hiirtekrabin papil oli 
lakanud. Nüüd töötasid sinjoor Paganini heaks kellaosutid, — tema heaks töötas aeg. 

Paganini ujus pärivoolu. Teda kandis ajajõgi. Selle jõe veed olid sogaseks muutunud, ja 
sogases vees püüdis endine Genua linna maakler suuri kalu. 

Põhja pool olid lood täbarad. Linnades lõid kindlad 

ja soliidsed ettevõtted kõikuma. Laevad enam merele ei sõitnud. Inglise «sõjapiraadid» 
olid saanud Vahemere valitsejateks. Romanelli ja Spiro, ühe Genua pangamaja 
omanikud, kutsusid kord maakler Antonio Paganini varahommikul enda juurde. Nad 
lugesid talle ette kindral Bonaparte! proklamatsiooni. 

«Sõdurid, te saate viletsasti süüa ja olete peaaegu alasti. Vabariigi valitsus võlgneb teile 
palju, kuid ta ei suuda teie heaks midagi teha. Teie kannatlikkus, teie kangelaslik vaprus 
teeb teile au, kuid need omadused ei too teile kuulsust ega kasu. Seepärast olen 
otsustanud viia teid mägedest maailma kõige viljarikkamasse orgu. Teie ees avanevad 
laiad teed suurte linnadega, te näete imeilusat provintsi, uut maad, kus teid ootab au, 
kuulsus ja rikkus.» 

«Kas tõesti!» hüüdis pankur Spiro, vehkides Paganini nina ees sinise paberilehega. 
«Kas tõesti see toores sõdur täidab kõik oma lubadused, mis ta on andnud röövlite 
armeele, kelle ta Nizzast siia toob?» Ja vastas ise: «Jah! Ta rüüstab linnad puupaljaks ja 
paneb elanike peale säärase kontributsiooni, mis on hullem kui surm!» 

«Me otsustasime panga sulgeda,» jätkas tema osanik, pöördudes Antonio Paganini 
poole. «Ja sinule, meie ustavale abilisele, teeme austava ettepaneku sõita põhja poole ja 
võtta kaasa mõnesugused reisipambud. Need on kotid meie paberite, pantkirjade, 
vekslite, kviitungite, aktsiate ja obligatsioonidega. Sularaha me ära vedama ei hakka. Me 


sulgeme panga ja sõidame ka ise ajutiselt Genuast kaugemale. Sina aga viid meie ette- 
võtte hinge ja südame Cremona linna.» 

Antonio vaikis kaua. Ta nägu muutus üha nukramaks. Laugusid tõstmata jälgis ta 
peeglist oma kaasvestlejate näoilmet. Lõpuks tõstis ta uuesti silmad. Need olid tulvil 
teeseldud hirmu. Pankurite nägudele ilmus hämmeldus. 

«Oleme sulle usaldanud suuri tehinguid, sa olid meie vahendajaks kõigis panga 
mereoperatsioonides. Ütle, kuidas saaksime su vaeva eest ette tasuda?» 

Romanelli oli ütelnud liiga palju. Spiro jäi äkki süngeks ja lausus: 

«Kui sinul seda nii raske teha on, võin ma ka oma vennaga kokku leppida, ta kavatsebki 
põhja poole sõita, sinjoor Paganini.» 

Siis otsustas vana maakler anda löögi. Ta teadis, milline on vendade vahekord. Ta 
tundis tumedat lugu, mille järel vennad lahku läksid. Ta teadis, et põhjuseks, miks sinjoor 
Spiro ei lubanud Austria politseil oma suhetesse lihase vennaga vahele segada ja asja 
kiiresti summutas, polnud kaugeltki sugulaslikud tunded. 

Paganini vaatas neile otsa, manas näole veel tõsisema kannataja-ilme ja ütles: 

«Auväärsed sinjoorid, mul on naine ja lapsed, ma ei või neid saatuse hooleks jätta. 
Lahkudes kodulinnast, pean ma nad kaasa võtma. Pean ostma hea reisivankri, pean 
teistest reisijatest rohkem maksma, et takistamatult hobuseid saada, kuid samal ajal pean 
tegema kõik, et ma näiksin rändava kehvikuna. Tõele au andes tuleb teil minuga 
nõustuda, et teie poolt antud ülesanne on võrdne käsuga hüpata draakoni kurku.» 

Tekkis vaikus. 

See stseen kordus kolm korda, ja lõpuks nimetas sinjoor Spiro ise südant kõvaks tehes 
viietuhandeliirise summa. Paganini tõusis, mütsi käes hoides, ja ütles: 

«Sinjoorid, perekond ootab mind, lubage mul minna, ja uskuge, et ma kõigest 
südamest. . .» 

Nüüd aga peatas teda Romanelli järsu liigutusega: 

«Noh, tõepoolest, mis see siis tähendab! Nimeta summa, mis su perekonna vajadused 
täielikult kataks. Milleks sa tahad naist ja lapsi kaasa võtta?» 

«Ei, sinjoorid, jätke mind mängust välja . . .» 

Paganini suundus ukse poole. Sinjoor Spiro pani tal kähku tee kinni, astudes riiuli 
juurde, millel seisid pangaraamatud. Ta võttis sealt ühe paksu raamatu, jäi harkisjalu ukse 
ette seisma ja ütles: 

«Vaata siis ometi, põikpea, mis me teha saame, kui oleme peaaegu laostatud!» 

«Ma ei taha teid veelgi rohkem laostada, sinjoorid,» ütles Paganini, «ma ise elan 
viletsatest krossidest, mida olen viimasel ajal ränga tööga teeninud.» 

«Noh, ütle siis, mis me sinu heaks tegema peame?» 

Nüüd langetas Paganini pea ja lausus: 

«Protsendid panga mereoperatsioonidelt, kui aulikud sinjoorid neid operatsioone uuesti 
alustavad. Dokumentide hulka, mis ma Cremonasse viin, suvatsevad aulikud sinjoorid 
lisada kohustuse, mille järgi ma saan osa kõigist panga tuludest, ja ärasõidu päeval 
kakskümmend tuhat liiri sularahas.» 


V PEATÜKK TEEKONNAL 


Põhja-Itaalias Cremona linnas elas sinjoor Paolo Stradivari. Sel ajal, mida meie jutustus 
käsitab, pidas ta peaaegu iga päev päevikut ja märkis sinna: 

«Savoja ja Nizza, Alessandria ja Coni kindlused, Susa, Bunetta ja Ecsiglia kindlustused 
on vallutatud ja purustatud. Tundmatu prantsuse kindral, seikleja ja lurjus, on ülitugeva 
Mantua kindluse sisse piiranud . .. Milano linn on Prantsuse vägede poolt vallutatud. 
Linnaväravad ilutsevad sõnad: «Au prantsuse vapratele relvadele.» Naised lillelistes 
kleitides ja mehed peo-kuubedes tervitavad prantslasi hüüete ja lauludega. Ohvitserid 
külvatakse lilledega üle, suurtükkide ümber punutakse lilledest ja viinamarjalehtedest 
vanikuid. Austria impeeriumi sandarmid on põhja poole põgenenud, vaimulikud 
lahkuvad hirmuga linnadest, ja kõik see toimub Korsika bandiidi, katoliku usu salgaja ja 
kloostrite sulgeja toore surve all. Parma hertsog maksis ühe vaherahu eest kaks miljonit. 
Ta andis oma galeriist 20 parimat maali, parimad hobused Parma tallist ja jättis linna 
toiduta. Modena hertsog andis 10 miljonit, kõik oma lossi maalid ja skulptuurid. Napoli 
kuningas kutsus hirmuga oma sõjaväed tagasi, ja isegi Rooma paavst maksis sellele 
bandiidile 21 miljonit. Ta andis ära 100 imekaunist Vatikani maali, sõitis Bolognast 
Ferrarasse, Ferrarast edasi, õnnistades aralt Ancona linna Prantsuse garnisoni 
vastuvõtmiseks. Isegi meie Lombardia maksis 20-miljonilise kontributsiooni. Mis 

saab edasi? Kes on selle hirmsa kurjategija kaaslased? Keegi Murat, kõrtsmiku poeg, 
keegi tundmatu Massena,. keegi tundmatu Augereau. Ei ühtki tiitliga nime, ei ühtki 
aadlikku. Siiski, üks röövel, kolonel Marbot, kannab paruni tiitlit.» 

27. detsembril 1797. aastal segas prantsuse kindral Duphot end Rooma elanike ja 
sõdurite vahelisse tänava-kaklusse ja sai surmavalt haavata. 10. veebruaril 1798. aastal 
ilmus Berthier kaheksateisttuhandemehelise armeega Rooma müüride alla. Viis päeva 
hiljem kuulutas Igavene Linn, maailma pealinn, kus elas Kristuse asemik, ennast äkki 
Rooma Vabariigiks ning Prantsuse armee sammus lippude ja muusikaga Rooma. 
Prantsuse kindral Duphot' põrm sängitati Kapitooliumi, kuhu maeti maailmaajaloo 
suurimaid mehi, ja Rooma paavst Pius VIIL viidi lihtsas tõllas prantsuse ohvitseride Mio- 
lice'i ja Radier saatel vangina Valenciasse. 

Genua nälgis. Kindral Massena ja ta ustav abiline Marbot toitsid sõdureid kleepuva 
kaerataignaga. Tärklisjahu ja ube anti pühapäeviti maiustoiduna. Suppi keedeti vanadest 
ranitsatest lõigatud naharibadest. Nii elati päevast päeva, ja nõnda möödusid kuud. 
Prantslased nälgisid. Põhjast saabus toidumoona halvasti. Prantsuse transportlaevad, mis 
Marseille'ist teele saadeti, püüti kinni. Silmapiirile aga ilmus üha rohkem uusi valgeid 
täppe. Suurte laevade tohutud purjed valendasid loojangu paistel. Laevad heitsid 
ankrusse, ja pikk, kogu vaateveeru sulgev müür raamis mereavarust. Prantslaste piketid 
kõndisid vaskkiivrite välkudes piki kallast. Tänavapoisikesed naersid, nähes, kuidas kõh- 
nadel, luistel kehadel tolknes räbaldunud rõivavarustus, mis oli kombineeritud 
välimantliteks ümbertehtud mungarüüdest ja Pariisi miilitsa rahvuskaardi ning konvendi 
mundritest. 

Prantsuse piketid ei lasknud linnaelanikke mere äärde. Igal muuliotsal seisid 
valvepostid. Genua kaupmeestelt rekvireeritud laevad olid rakendatud prantsuse sõjaväe 
teenistusse. Prantsuse väejuhatus valvas ärevalt silmapiiri. Laevamastide mets, kerged 


ning valvelaevad vaheldusid hiiglasuurte liinilaevadega. Siia oli kogunenud võimas jõud: 
inglise admirali Keithi 

eskaader. Marmorist kaldatammil seisid kindlustatud patareid; pikad, ratastelt 
mahavõetud vasksuurtükid ja ümberlükatud lafetid lebasid pisut eemal. Kuulid, pommid, 
mortiirid ja püssirohukastid katsid korratult kallast. 

Kindral Massena oleks pidanud juba ammu põhja poole liikuma, kuid hirm inglaste 
dessandi ees sundis teda linna jääma, kus nälgiv elanikkond sõi juba viimaseid tuvisid ja 
vareseid, kus koertel ja kassidel oli juba ammu ohtlik tänavale ilmuda, kus prantsuse 
sõdureil tuli kalureiks hakata, ümbruskonna elanikelt võrgud ära võtta ja sõita paatidega 
viimaste muulitõkete taha... 

Neil päevil, kui kaugelt kostis kahurimürinat, kui Liguuria ranniku lähedal rebenesid 
purjed, põlesid laevatekid, varisesid pilbasteks mastid, kui mägilumel põlesid lõkked ning 
mööda mäenõlvakuid jooksid karjuvad meesterühmad, püssid pea kohal, — neil päevadel 
liikus läbi Como, Bergamo ja Peschiera vana, kulunud, luitunud uste ja katkiste akendega 
reisitõld. Selles istusid mees, naine ja poisike, kes olid kaitseks tuule eest riidesse 
pakitud. Hiiglasuured reisipambud olid seotud tõlla katusele. Eesratsutaja ja kutsarid 
vilistasid aegajalt ja plaksutasid piitsa, ajades tagant kõhnu hobusekronusid. Iga minut 
peatus tõld, kohates teel jalakäijaid. Vastutulijailt kuuldi, et tee Paviasse ja Piacenzasse 
on prantsuse väesalkade kontrolli all. Pöörduti järsult lõunasse. Teekond Cremonasse oli 
raske, tuli sõita ringi. Prantsuse armee kahurid olid tee purustanud. Kõikjale, kust 
veeresid läbi prantsuse patareid, jäid sügavad rööpad. 

Reisijad ei nimetanud endid sinjoor ega sinjoora Paganiniks. See oli vaese juuksuri 
lihtne perekond, keda sõda oli ära kohutanud, ja kes kolis rannikult oma kodulinna Põhja- 
Itaaliasse. ööbiti väikestes, räpastes võõrastemajades. Magati lahti riietumata, ning vana 
Paganini torises kogu aeg ja tegi naisele etteheiteid, et see oli nii jonnakalt tahtnud 
Liguuriast põgeneda. Esialgu tegi ta seda nagu näitleja, soovist varjata oma reisi tõelist 
põhjust. Hiljem sai see talle harjumuseks. 

Tee tõusis järjest kõrgemale. Varjuliste tumeroheliste parkide toredus; 
viinamarjaaedade madalad puhmad, millede kuldne rohelus kattis mäenõlvu; päikeses 
helendavad apelsini- ja sidrunipuud vaheldusid üha sagedamini tulbiväljade ning hallide 
inimtühjade oliivi-saludega; määratu suurel maa-alal laius läbipaistva, päikeseküllase 
lehestiku rohelus. Sissesõidul linna murdus tõlla telg. Nüüd tuli kulutada siin asjata kolm 
päeva, oodates, kuni sõiduk ära parandatakse. See oli esimene suurem peatus. Väsinud 
reisiraskustest ja tervest fiaskostl ärajoodud veinist, vajus sinjoor Paganini unne ja magas 
nagu nott kakskümmend kaheksa tundi ühtejärgi. 

... Väike Paganini ronis tuvikongi otsa ja tõmbas vutlarist viiuli. Noote avamata võttis 
ta poogna kätte. Ema valvas varandust, purjus isa magas. All mäejalal tõmbas sepp 
lõõtsa. Alles hetk tagasi, kui Niccolõ peegli ees uskumatuid grimasse tegi ja endale keelt 
näitas, olid ta mõtted viiulist kaugel. Nüüd aga tahtis ta äkki helides jutustada endale 
reisimuljeid, anda edasi kogu seda lapsemeeltega tajutud rohelist, lopsakat maailma. 

Järvelt tagasipöörduvad kalurid seisatasid ja jäid viiulimängu kuulama. Möödus tund, 
poisike mängis edasi, kuni märkas aknast linnaelanikke, kalureid võrkudega, kütti 
püssiga. Ta peatus, pani viiuli ära ja laskus ettevaatlikult trepist alla... 


-.. Tee tõusis järjest kõrgemale ja kõrgemale. Uha raskem oli neil hobuseid saada. 
Hobusekronud vedasid vaevu suurt laia reisitõlda. Sageli tuli peatuda esimeses 
ettejuhtuvas asulas, et lasta hobustel hinge tõmmata, ilma neid vahetamata. Need 
peatused said Niccolõle suureks nuhtluseks. Vana Paganini hakkas äkki nagu meeletu 
nõudma, et poeg igas peatuskohas mängiks. Öösiti äratas ta Niccolõ ja pani teda tundide 
viisi mängima. Kui väsinud viiuldaja nõrkedes poogna maha pillas, siis lõi isa ta 
jalahoobiga ärkvele. 

Nii möödusid neli nädalat teel. Poisike seisis vaevu jalul. Vihmas ja tõmbetuules 
külmetas ta end ära ja 


1 Fiasko — umbes 2-liitrine õlgpunutises veinipudel. Tõlki ja. 

hakkas verd köhima. Sellele vaatamata polnud isa löökidega kitsi. Viga passaažis, 
halvasti mängitud takt, loid mäng tõi endaga kaasa karistuse. Viinamarjad ja keedetud riis 
nihkusid laua kaugemasse otsa. Poisike võis oma maiustoitu ainult eemalt imetleda. Ta 
vedas poognat keeltel, kuni ta täiesti jõuetuks muutus. Kausitäis keedetud riisi muutus 
kõrgeks lumemäeks. Põlved nõrkesid, lõug toetus raskemalt viiulile, poisikesel algasid 
külmavärinad, sõrmed jooksid kiiremini mööda sõrmlauda. Kuidas siin kõik erineb 
soojast eredast päikesepaistelisest Lombardia orust! Seal jutustasid soojad bassihelid 
tema muljeid soojast, võimsast rohelusest, siin aga olid ainult lumised lagendikud, kõrged 
mäed ja kahvatud metsalaigud igilumel. Ja selle lume, sinise sõmerlume külmad kiired 
kandusid lenneldes üle peenikesele, hõbedaselt helisevale keelele. See laulis, puhta kõrge 
häälega jäljendas ta lumiste kõrguste meloodiat... 

Isa läks välja, ja väike Paganini pannaldas ettevaatlikult lahti rihma, millega söögikorv 
oli kokku seotud. Hiljem põgenes ta salaja kodunt. Ta jooksis mööda mäenõlva, 
mangudes vanaeidekestelt tüki lambajuustu või kruusitäie kitsepiima. Teravate kivide 
vastu end kriimustades ronis ta väsinult kõige metsikumatesse paikadesse, kust isa ei 
võinud teda üles leida. Ta uinus puude okstel päikesekiirte soojuses, needes viiulit, mis 
oli talle piinariistaks muutunud. 

Genuas, vanas piinakambris oli poisike kord näinud puust saapasääri ja liistusid, mis 
kujult meenutasid viiuli lage. Need olid niinimetatud hispaania saapa osad, millega 
piinamise ajal kurjategija jalga pigistati. Viiul muutus lapse kätele, südamele ja ajule 
samasuguseks piinariistaks. Küünarnukid ja õlad valutasid, sõrmed ei suutnud poognat 
hoida, vasak käsi laskis sõrmlaua lahti ja viiul kukkus jalamatile. Kuid sellest hoolimata 
ei kadunud nädalate viisi vermed ja näpistuste sinised plekid, mida tekitas lihase isa 
vilunud käsi. Käed, jalad, nägu ja kael olid vorpidest kirjud. Ema langes isa jalge ette, 
anudes, et see lapsele halastaks, kuid naise palved ainult kalgistasid meest. Miski ei 
suutnud vana Paganini kangekaelsust murda. 

«Ma teen sinust ime, neetud pärdik! ... Sa oled niikuinii kuradile müüdud, sa kas 
hukkud või kindlustad mu vanadusepäevad. Kui pärast neetud prantsuse hulguste maalt 
lahkumist kõik jälle endiseks muutub, panen ma su esinema suure hulga suursuguste ja 
rikaste härraste ees, poisiklutt. Sa hakkad rikastes inimestes vaimustust ja pisaraid esile 
kutsuma, sa kutsud neis esile härdust, mis sunnib neid oma rahakotte avama ...» 

Saabusid ärevad päevad. Põgenikud lõunapoolseist vikariaatidest ruttasid Lombardiast 
lahkuma. Kõneldi, et kogu Põhja-Itaalia on Prantsusmaa võimuses. Vanamees tahtis 


pakku minna Šveitsi. Algasid rännakud piki Ticino jõe kaldaid. Liiguti Pratost läbi Dazio 
Grande ja Chioto kõverteid kaudu Bruniascosse, Altannasse ja Ronnosse. Jõuti Ritomi 
järve piirkonda ja seal tehti peatus. 

Siis aga lookles tee uuesti lumistel nõlvadel, kus männid ja kuused laulsid tuulelaulu. 
Käed kohmetusid, jalad külmetasid, näkku puhus vinge tuul. Vanker rappus auklikul teel. 
Pehme lumi asendus kivist teekattega ja kahekümne nelja hobuseraua plagin äratas 
otsekohe vana Paganini, kes istus tõllanurgas nagu kohevil sulgedega lind. Ta äigas 
käisega oma punase nina otsa tekkinud jäätilga maha. 


VI PEATÜKK CREMONA 


Pärast kohutavat nädalat mägedes ümbritses neid nüüd jälle rohelus, jälle vaheldusid 
tee kõrval mäeveerud ja orud mägijärvede jäise avaruse ja lõputute karjamaadega. Õhku 
lõikusid karjasesarve helid, kuuldus kirikukellade helinat, kogu loodus oli tulvil loen- 
damatuid hääli. 

Lõpuks tulid nähtavale Cremona vanad kindlusemüürid. Kaks jõekest ja üks jõgi. Väike 
Adda, väike Oglio ja suur veerikas Po. Kindlus ebatavaliselt kauni lossiga. 

Linnavärav. Sinjoor Paganinil tuli ärasurnud jalgu sirutades ja küürutades tõllast välja 
ronida, väiksesse hallist kivist majja astuda ning esitada kiuslikule vahtmeistrile 
dokumendid, mis tõendasid sinjoor Antonio Paganini sõidu seaduslikkust. Nüüd polnud 
ta enam mingisugune juuksur, kes pöördub tagasi oma kodulinna, vaid läbi ja läbi 
auväärne ja lugupeetud mees, üllas ametikandja, endine komisjonär Antonio Paganini 
koos abikaasa Teresa ja poja Niccolõga. Siis kostis jälle piitsalöök, hobused kippusid 
paremale, põiktänavasse, kust paistis messageria' õu, neile tuttav peatuskoht. Paar ägedat 
ohjatõmmet ja hüüdu, mõni piitsahoop, ning väsinud hobusekronud pöördusid jalalt jalale 
tammudes vastassuunda. 

Juba oligi linnaväljak. Germaani-Lombardia vanad majad XII sajandist. Punane ja 
roosa marmor, peakiriku kõrge tornitipp. Edasi tuli teravaviilulise punase 
tellisivikatusega maja. Madal, kuid lai uks avanes tulijaile külalislahkelt. Isa vanem vend, 
Vittorio Paganini, seisis lävel. Hall, omaenda juustest parukas, punane nina, tinakarva 
silmad, kuivetunud ülipeente kortsudega kaetud lõug, mille keskel oli tume lohk otsekui 
naela arm, kõrvad väikesed ja hallid, nagu poleks neid ammu pestud. 

Silmad jätsid poisikesele ebameeldiva mulje. Pärast vastastikusi tervitusi lükkas onu 
kuuehõlma tagasi, tõmbas taskust tubakatoosi, nuusutas tubakat ja aevastas. Tal jooksid 
pisarad silmist. Onu pühkis neid rohelise siidrätikuga, millel olid ristamisi suured välja- 
õmmeldud võtmed. Niisugused rätikud olid ainult vaimulikust seisusest isikuil või neil, 
kes olid teinud kirikule suure annetuse. 

Hommik möödus. Niccolõ läks emaga kirikusse. Ema palvetas hardalt fresko ees, millel 
oli kujutatud viiulit mängiv ingel. .. 

Öösel tõusis emal palavik. Teel ta pidas vastu, — alatine hirm Niccolõ pärast, kartus, et 
isa löögid viivad lapse hauda, lakkamatu hool säästa iga toidupala poja jaoks sundisid 
teda oma valu maha suruma ja kannatusi varjama. 

!Messageria — postijaam. Tõlkija. 


Siin Cremonas läks ta juba esimesel päeval pihile. Ootamatu minestus murdis ta jõu. 

Hommiku eel palavikus viseldes kutsus ta poja enda juurde. Vaatas talle kaua vaikides 
otsa ja lausus siis nõrgal häälel: 

«Pojake, seesama ingel, keda me katedraalis pühapildil nägime, ütles mulle täna öösel, 
et sa saad esimeseks viiuldajaks maailmas. Me ei tulnud ilmaaegu sellesse linna. Siin 
elasid parimad viiulimeistrid — Amati, Guarneri ja Stradivari. Ma tunnen, et sa matad 
oma ema siia. Luba mulle, et sa iialgi viiulist ei lahku.» 

Poisike ehmus, langes põlvili ja puhkes nutma. Ta nägu muutus veelgi inetumaks, kui 
pisarad veeresid üle ta kõrgete põsenukkide kolmnurksele lõuale. Niccolõ lubas emale, et 
täidab kõik, mis ta palub. Ta oli valmis lubama tuhat korda enamgi, kui tal vaid ei oleks 
pruukinud kuulda ema kaebeid ja tunda hirmu, mis haaras teda mõtte juures, et ema võiks 
ta juurest jäädavalt lahkuda. 

Möödusid päevad. Matta ei tulnud kedagi. Ema sai terveks. 

Onu muutus iga päevaga lõbusamaks ja sõbralikumaks. Üha sagedamini alustas ta 
Niccolõga juttu, ja poisi südamesse, kelle esimesed elukogemused olid pärit 
«Varjupaigast», puges kerge kahtlus. Väike Paganini muutus valvsaks otsekui 
täiskasvanu. Ta tundis, et isa onuga vesteldes vaikib millestki, ja et onu tahab nüüd tema, 
Niccolõ kaudu välja uurida, mida isa nii hoolikalt varjab. Kuid poisike ise ei teadnud 
samuti midagi ja kahetses esmakordselt, et ta oma isa äriasju nii halvasti tunneb. Aga ta 
tegi igaks juhuks näo, nagu teaks ta ühtteist, kuid peab vaikima. Manööver õnnestus. 
Sellest päevast peale oli onu tal peaaegu peos. 

«Sa paned oma mänguga mu kõrvad huugama, su viiul ei kõlba kuhugi!» tegi onu kord 
märkuse. 

Väike Paganini aimas, et sellest tuleb pikem jutt, ja valmistus selle vastu. Ta võttis jälle 
inimese ilme, kes varjab mingit saladust ja läks vasturünnakule. Ta küsis, kas see on tõsi, 
mida räägitakse Cremona viiulitest ja viiulimeistritest, kes olevat selle linna kuulsaks 
teinud, ning päris lõpuks Paolo Stradivari üle, kes elab katedraali 

väljaku lähedal. Onu vaatas talle tähelepanelikult otsa ega saanud nähtavasti aru. 
Lõpuks vastas vanamees: 

«Lollike, meie hea linn on kogu maailmas kuulus oma siidivabrikute poolest. Tõsi küll, 
mullu käis siin keegi hull inglise lord, usutles inimesi ja kirjutas aina üles andmeid 
sinjooride Stradivaride kohta. Sinjoorid Stradivarid olid meie linna lugupeetud aadlikud. 
Nad olid senaatorid ega tegelnud kunagi käsitööga. Nende kauge esiisa valmistas küll 
viiuleid, kuid too oli aadlik, ta tegi neid muuseas ega kaubelnud iialgi oma toodetega.» 

Poisike kuulas teda umbusklikult. 

«Kuuled sa,» püüdis vanamees tagasi minna teema juurde, mis teda huvitas, «enne 
Genuast ärasõitu elasite vististi vaeselt?» 

«Ei, onu,» vastas poisike lühidalt. 

«Ahnii! Tähendab, te kiratsesite siis lausa?» 

«Ei, onu,» vastas Niccolõ samal toonil. 

«Aga siis olite vististi kerjused?» 

«Ei, onu.» 

Siis otsustas onu teha lühikese puhkuse. 

«Kas sa tead,» ütles ta, «et sinjoor Paolo Stradivari elab praegugi veel. Ta jutustas 
mulle, kuidas see hull inglise lord tüütas teda pärimistega sinjoor Paolo esivanemate 


kohta, kes kunagi olid teinud viiuleid. Kuula siis, mis ma tahtsin sulle ütelda: kui su isa 
äriasjad on paranenud ja tal on praegu raha, siis palu, et ta ostaks sulle viiuli juba parem 
krahv Cosiolt. See veidrik on kogunud endale tervelt kuussada viiulit. Sinjoor Paolo 
saadab alati inimesed tema juurde, kui need, nagu see hull lord, teda juba tüütama 
hakkavad. Sinjoor Paolo ise vihkab viiuleid.» 

Need teated ei rahuldanud poisikest. 

Ja ükskord tuli sinjoor Paolo Stradivaril hirmsasti ehmuda, nähes, kuidas puu otsast läbi 
akna tema juurde sisse hüppab ahvisarnane mustajuukseline kuradike. 

«Sinjoor, andestage, jumala nimel!» hüüdis poisike. «Koputasin kolm tundi, aga keegi 
ei avanud mulle väravat.» 

Sinjoor Paolo haaras kepi ja jooksis longates akna 

poole, et lüüa poisikest, keda ta pidas vargaks. Kuid väike Paganini langes põlvili: 

«Palun, sinjoor, ärge lööge mind! Isa peksab mind isegi küllalt, ärge lööge mind! Ma 
tahtsin teilt ainult teada, kuidas härrased Stradivarid viiuleid teevad ...» Sinjoor Paolo 
kortsutas kulmu. 

«Kust sa, hull pärdik, tuled, ja kes on sulle viiuleist lorinud? Minu esiisad olid 
senaatorid, kandsid punaseid mantleid ja punaseid mütse. Mul pole midagi tegemist 
laimujuttudega, mida meie kuulsa suguvõsa kohta sepitsetakse ... Aga pea ...» Ja sinjoor 
Stradivari haaras äkki poisikesel kraest kinni. «Sa oled lihtsalt varas. Sa oled vist sajas, 
kes esitab mulle küsimusi, mis praegu inglasi hulluks teeb. Kui mina noor olin, siis ei 
tundnud ükski lollpeagi huvi vana viiulirämpsu vastu. Nüüd aga ei anna need hullud 
inglased mulle enam rahu. Kes sind siia saatis?» küsis ta karmilt. 

«Ei keegi, sinjoor! Mind ei saatnud keegi, tulin ise, omal tahtel. Mängin viiulil, mis .. 
> 

«Selles linnas muutub õhk mürgiseks!» hüüdis sinjoor Paolo. «See on mingi 
hullumeelsus! Kogu linn on täis laimujutte Stradivari viiulitest. Tuleb välja, et ma olen 
siis käsitööliste järeltulija?» Siis muutus ta leebemaks: «Noh, aga kes oled siis sina?» 
küsis ta poisikese poole pöördudes. «Kui vana sa oled? Sa valetad, et mängid nii noorelt 
viiulit.» 

«Olen Genuast,» vastas poisike. «Olen sinjoor Antonio Paganini poeg. Isa õpetas mind 
viiulit mängima. Ma armastan viiulit, kuigi isa teeb kõik, et ma seda ei armastaks.» 

«Mina aga arvasin, et sa oled vargapoiss,» ütles sinjoor Paolo. «Ma elan Cremonas ja 
panen kirja sündmusi. Meie Itaaliale lähenevad kohutavad ajad .. .» Vanamees rääkis 
ajuti otsekui iseendaga. «Ühe aasta jooksul on maailmas toimunud niipalju sündmusi, 
kuipalju neid pole olnud saja aasta vältel. Sa arvasid siis, et kedagi pole kodus,» pöördus 
ta jälle poisikese poole, «ja tahtsid midagi varastada?» 

Vanamees tõstis uuesti kepi ja laskis selle jälle langeda. Nüüd märkas poisike, et 
sinjoor Paolo on üsna jõuetu rauk. Puhuti kukkus vanal Stradivaril lõug otsekui 

näo küljest lahti. Mingisugused kummalised aurahad, mis olid halvasti kinnitatud kuue 
külge, tolknesid ta kõhnal rinnal. .. 

«Üle Euroopa veereb nagu mingi hullustus! Kord kukutatakse kuningaid, kord 
hakatakse vana viiuli-rämpsu hindama kõrgemalt kui tänapäeva häid viiuleid. Seda on 
vaja veel tõestada, et vanad viiulid on uutest paremad . .. On vaja tõestada, et uus 
poliitika on vanast parem,» lisas ta. Rauga nägu moonutas äkki raevugrimass. «Seda on 


vaja veel tõestada,» karjus ta, «et Prantsuse vabariik on vanade heade monarhiatega 
võrreldes kah midagi väärt!» 

Rauga silmad vajusid kinni. Siis pöördus ta, nagu sunniks end vägisi ärkama, äkki 
Niccolõ poole: 

«Niisiis, poiss, mine krahv Cosio juurde. See lollpea on nagu hull viiulite järele. See on 
tema, kes laseb lendu kuuldusi, nagu oleks Stradivaride majas tegeldud käsitööga. Ära 
usu seda, mida krahv Cosio meie perekonna kohta räägib, ta on vana maniakk ja luiskaja, 
kuid viiuleid on tal palju ja inimesena pole ta sugugi halb.» 

Sinjoor Paolo võttis laualt kellukese ja helistas. Sisse astus umbes neljakümne-aastane 
punapõskne, tugev ja kehakas naine. Ta vaatas pahaselt vanale sinjoorile otsa, heitis 
põlgliku pilgu väikesele Paganinile, ja küsis sinjoor Paolo poole pöördudes järsult: 

«Mis lärmi te siin teete?» 

«Katarina,» ütles Stradivari, «saada see poisike välja ja valmista hommikusöök.» 

«Veini ei ole,» kostis Katarina. «Kuidas see väike lurjus sisse pääses?» 

Ta kõneles järsult, sellise ilmega, nagu tahaks ta rõhutada, et tema on majas peremees 
ning sinjoor Stradivari allub temale. 

«Võtmed on sinu käes, Katarina,» lausus Stradivari tusaselt. 

«Aga raha on teie käes,» sähvas Katarina jämedalt vastu. 

«Raha on sinu käes,» katsus rauk vastu vaielda. «Kõik on juba otsas.» 

Sinjoor Stradivari liigutas huuli, tahtis midagi vastata, tegi ebamäärase liigutuse ja 
hakkas oma kuue 

taskus tuhnima, püüdes leida võtmeid. Siis otsis ta kaua seinakapist raha. Lõpuks 
tõmbas Katarina ta käest koti hõbemüntidega, pöördus kähku väikese Paganini poole ja 
käsutas: «Läki!» 

«Mine Püha Dominiki väljakule!» hüüdis Stradivari talle järele. 

«Kes sind, põrguline, majja sisse laskis?» küsis Katarina kurjalt, kui ta Niccolõ ees 
ukse avas. 

Et olukorda mitte keerukamaks ajada, lipsas poisike ruttu lahtisest uksest välja ja 
hüppas tänavale... 

-.. Ta oli jõudnud juba üsna krahv Cosio kahekordse maja lähedale, kui kõrvakiil pidi ta 
peaaegu pikali paiskama. Keegi haaras tal õlgadest kinni ja hakkas teda halastamatult 
raputama. Pilku üle õla heites nägi poisike sinjoor Antonio vihast nägu. 

«Siin sa mul oled, saatananahk! Siin sa oled, perekonnaõnne varas! Mis kurat sind 
mööda tänavaid kihutab, sel ajal, kui mina sinu pärast katsun juba kaks päeva krahv 
Cosio jutule pääseda? Täna ta oli nõus su mängu kuulama, aga sina oled just nagu kiuste 
maa alla kadunud. Kui sa ilma loata hakkad tänavail hulkuma ...» 

«Laske ometi lahti, isa!» hüüdis poisike. «Ma lähengi praegu krahv Cosio juurde, ma 
tean kõik!» 

Sinjoor Antonio vabastas ta, vaatas nõutult oma kätt, mis oli alles äsja poja kraest kinni 
hoidnud, ja lausus: 

«Kuidas? Mis? Mis sa ütlesid?» 

«Ja-jaa, isa,» ütles Niccolõ kärmesti, püüdes suure kiiruga midagi välja mõelda, «ja-jaa, 
ma lähen krahv Cosio juurde, sest. .. sest. . . mulle öeldi, et. . .» 

«Sa valetad!» karjus vanamees. «Keel takerdub sul suus.» . 

«See tuleb sellest, et te pigistasite mu kõri kinni,» kaitses end poisike. 


«Ei, mitte sugugi, vaid sellest, et sa valetad!» 

Kuid poeg oli võitnud aega. Nad seisid juba raudtara juures. Sinjoor Antonio koputas. 
Uksehoidja avas ukse. Vana Paganini kummardas sellise aupaklikkusega, keksides kergel 
tantsusammul uksehoidja ees, nagu oleneks sellest mehest väga palju, ja palus härra 

krahvile teatada tema kõige alandlikuma teenri Paganini ja ta poja, imetaolise viiuldaja 
tulekust. 

Niccolõ võpatas ja välgatas nagu metsloomake silmi, vaadates isale altkulmu otsa. 
Imetaoline viiuldaja! Talle tundus äkki, et kõik isa löögid on ununenud, ununenud on ka 
solvamised, ta oleks tahtnud suruda end isa vastu ja öelda, et teda pole üldse tarvis lüüa, 
ta teeb ise kõik mis vaja, ta ise armastab muusikat ja viiulit, peale peksmist aga, 
vastuoksa, pole ta igakord üldse suuteline mängima ... Kuid vanamehe lipitsevat ja 
virilat naeratust nähes mõistis poisike, et selle inimese jaoks pole tema, Niccolõ kannatusi 
üldse olemas ja et vanamees peab poega asjaks, kasusaamise vahendiks, masinaks, mis 
peab kindlustama talle kindla mänguvoidu. Väikese Paganini süda tõmbus kokku. Iialgi 
varem polnud ta isa näol sellist kavalat ja alatut naeratust näinud. 

Isa ei häbenenud poega. Vanamees isegi ei märganud enda kõrval seisva poisikese 
uurivat pilku. Niccolõl polnud tema silmis rohkem väärtust kui papagoil leier- 
kastimängija või ahvil savoilase silmis. Varsti pidi see papagoi leierkastimängijale välja 
tõmbama suurima õnnesedeli. 

Hetke pärast juhatati isa ja poeg suurde tühja saali, kus väikese laua taga istus 
kotkaninaga ja ümmarguste elavate röövlinnusilmadega rauk. Tal oli peas valge 
kähardatud parukas ja seljas tumepunane kuub väga määrdunud pitsžabooga. Kuue 
koltunud kätised, mis ümbritsesid kitsaid, kuivetanud käsi, sarnanesid vanadele 
tolmulappidele. Tähelepanelik pilk võis märgata, et need olid peenimast ja tugevaimast 
madalmaade pitsist. Hoolimata sellest, et nad aastate viisi seisid kuuekäistel, polnud nad 
kulunud. Kuigi nad olid longu vajunud ja kortsutatud, säilitasid nad ometi oma mustrite 
ilu. Nad sobisid ülihästi nende kandja enesega. Ka teda oli aeg katnud kortsudega. Näo 
looduslikud puudused olid aastate mõjul suurenenud, kontuurid teravnenud. Rauga 
näonahk nägi välja justkui tugev kulumatu seemisnahk. Kõik oli pleekinud, kõik oli 
luitunud, kuid miski polnud nõrgestanud selle olendi vastupidavust, keda nähes tekkis 
tahtmatult küsimus: mitu sajandit 

see inimene Itaalia vihma ja päikese all juba maailmas elab? 

Suunates aeglaselt oma pilgu ühelt teisele silmitses krahv Cosio oma külastajaid 
pealaest jalatallani. Siis puhkes ta valjusti naerma. Ta kähisevad naerupursked täitsid 
määratu suu; e saali. 

«Siis sellest jõnglasest jutustaski mulle hea Meneg-hetti? Aga ta on ju väiksem kui 
kõige pisem Amati viiul!» Ta lahutas käsi. «Lapse «Ponscioni» müüsin möödunud 
nädalal hullule inglasele. See oli minu teada ainuke Stradivari lapseviiul. Millel siis teie 
poeg mängima hakkab, sinjoor Paganini?» 

«Millel sinjoor krahv käsib,» vastas poisike ega vaadanudki isa poole. 

Cosio astus seina äärde ja tõmbas nöörist. Suur vaarikakarva eesriie nihkus eemale ja 
klaaskappides hakkasid päikesekiirte käes helendama kümned kollased, rohekad, 
kullakarva, pruunid ja tumepunased viiulid ühes poognatega, milledest mõned olid lihtsad 
ja karmi-joonelised, teised luksuslikud ja ilustustega, pärlite ja pärlmutriga inkrusteeritud. 


Siin rippusid paksud ja kõhukad tšellod, võimsad, täisverelised aldid, viiulid lühikeste ja 
pikkade poognatega ning viiulid, mille kaela otstes meistrid olid kujutanud kentsakaid 
gruppe, peakesi ja lõvilõugu. Ja lõpuks nägi Paganini veidrat inetut lühikest ja paksu 
viiulit buldogi peaga kaela otsas. 

Väike viiuldaja ei pööranud pilku kappidelt, mis seisid piki määratu suurt saaliseina, 
kattes seda poolteise inimkasvu kõrguse pannoona. Läbi päikesekiirte kuldsete vihkude, 
mis panid ülipeene toatolmu sinakate ja kuldsete sädemekestena helendama, vaatas vana 
Cosio fanaatiku ja armunu pilguga seda fantastilist viiulite kogu, oma kallist 
kollektsiooni. 

Cosio astus väikese Paganini juurde. Lükkas tal juuksed otsaesiselt tagasi, vaatas 
uurivalt ta kulme, otsmikku, silmi ja ütles: 

«Olen üheksakümmend seitse aastat vana, kaheksakümmend neist olen kulutanud 
nende aarete kogumiseks. Minu arvestuse ja mu astroloogi arvutuste järgi jääb mul veel 
kaks aastat elada. Majas, kus sa asud, on 

hoiul maailma esimene muusikariistade kollektsioon. Nende pärast olelebki maa, nende 
pärast ongi maailma looja sisendanud inimestesse meeletu kire muuta vilets elu kauniteks 
helideks.» 

Lausunud need kõrgelennulised sõnad, astus rauk ühe kapi juurde. Ta tõmbas taskust 
kimbu tibatillukesi võtmeid ja asus avama viguritega ilustatud lukukesi. Kui ta võttis eest 
viimase luku, avanes uksepool tasase kahinaga iseendast. Saarepuust piitadega uks liikus 
hingedel kõrvale, ja rauk võttis kapi seinalt vanaaegse kulla-karva viiuli. Tolmu ära 
pühkimata ulatas ta selle, hoides ettevaatlikult vasaku käega sõrmlauast kinni, poisi- 
kesele, seejärel aga andis talle ettevaatlikult, peaaegu pidulikult poogna. Väike viiuldaja 
hakkas mängima. 


VII PEATÜKK KRAHV COSIO 


Sinjoor Paganini teatas Teresale: 

«Ma sain krahv Cosiolt toetuseks kümme luidoori.» 

«Kas meil endal siis üldse enam raha pole?» küsis sinjoora Teresa erutatult. 

«Ah, jälle sa tuled oma tujudega!» lausus vanamees vihaselt. «Ma ei või ju ometi 
jõnglase peale kulutada raha, mida peremehed mu kätte usaldasid. Niipea ei saa tema 
mänguga centesimotki teenida. Teda ennast aga on vaja kogu aeg õpetada! Krahv Cosio 
ütleb, et poisist ei tule midagi head, kui ta otsekohe ei hakka sinjoor Rolla juures tunnis 
käima. Aga sa tead ju, kuipalju Rolla tundide eest võtab. Mina arvan, et poissi pole üldse 
vaja raha eest õpetada, vaid temaga tuleb minna lihtsalt mööda Lombardiat reisima, kui 
neetud prantslased maalt minema lähevad. Ja nad lähevad minema, usu mind, et lähevad. 
Siia tulid eile preestrid kokku, Viinist saabus kanooniku riides sandarm ja tõi häid 
uudiseid. Prantslased saavad igal pool peksa, varsti on nad siit kadunud.» 

Nende sõnadega tõmbas vanamees taskust tüseda rohelise rahatasku ja võttis sealt paki 
mingisuguseid pangapileteid. 


«Vaata,» ütles ta, «tuhande seitsmesaja kaheksakümne üheksandast aastast peale jäid 
need dokumendid kogu maailmas käigust ära. Ja pärast Prantsuse kuninga surma leidus 
kuningaid, kes tunnistasid kottide viisi kehtetuks Prantsuse aktsiaid, mis olid välja antud 
kuninga ajal. Nüüd olen ma neid kogu Cremonast kokku ostnud. Ei möödu kuudki, ja ma 
saan kõige rikkamaks meheks Lombardias.» 

«Aga kui prantslased ära ei lähe?» 

«Lähevad. Siinne astroloog kuulutab nende täielikku lüüasaamist, tähed ja planeedid 
ennustavad neile kadu. Mars astus Astrea tähekogusse, Astrea aga on Austria, 
Habsburgide Austria dünastia. Sa tead, et ma pärast mänguvõitu annetasin raha kiriku 
heaks. Abt Saganelli ütles mulle: «Ostke neid aktsiaid, ostke neid kokku.» Ja ma ostsingi 
temalt neid kahe tuhande liiri eest...» 

... Vana Cosio jutustas väikesele Paganinile viiuli ajalugu. 

«Tead sa, poiss,» ütles rauk, kõndides edasi-tagasi oma palee suures tühjas saalis, «siin 
on maailma kõige kuulsama viiuli kodumaa. Põhjus seisab selles, et siin kasvab asarol — 
puuliik, mida ainult meie tunneme, ja kõigele lisaks teeb loodus siin inimese helide vastu 
väga tundlikuks ning paneb teda kirglikult armastama kõrget meisterlikkust. Kolm 
sajandit tagasi elas meie linnas keegi Giovanni Marco del Bussetto. Ta võttis oma 
perekonda kellegi Andrea Amati. Bussetto oli aus käsitööline, Andrea Amati aga kõrgest 
soost sinjoor. Juhtus nõnda, et nad said armastatud tööd tehes sõpradeks. Vana ja noor 
mõistsid teineteist niisama hästi, nagu meie täna sinuga teineteist mõistame. Andrea 
Amati ei pöördunudki enam oma suursugusesse perekonda tagasi. Perekonna arvates oli 
ta nende sugukonna nime sellega häbistanud, et hakkas käsitööliseks. Paljud ei mõista 
praegugi veel, et viiulivalmistamise üllast kunsti ei saa pidada mustaks käsitööks. Räägi 
näiteks sinjoor Paolo Stradivariga: ta varjab oma põlvnemist 

viiuldajast, viiulimeistritest, kuigi ta ostetud tiitel pole viiulimeistri loomuliku andega 
võrreldes mitte midagi väärt. Kuid sinjoor Paolost ma rohkem ei räägi. Ta on hea 
inimene, ta kirjutab tulevastele põlvedele oma kroonikaid ja ajaraamatuid, tema ei ela 
meie elu ... Miks Amati oma perekonnast lahkus? Naljakas öelda, miks. Põhjus on imelik. 
Väike Andrea Amati mängis koos Bussetto lastega. Käsitöölise lastel lubati Amati aias 
mängida. Amati viibis sageli Bussetto töökojas. Andrea Amati alustas mänguasjadest. Ta 
tegi mängu-viiuleid ja Bussetto abistas teda. Isa äraolekul raius väike Amati isa aias 
pirnipuud maha ja kinkis need Bussettole. Sa tead, et Amati viiulite laed on tehtud 
pirnipuust. Kui vana Amati koju tagasi pöördus ja nägi, mis tema aias sünnib, siis ei 
osanud ta vanade inimeste manitsustest hoolimata midagi paremat ette võtta, kui oma 
laps vanglasse heita. Sellega asi algaski. Kui poisike vanglast vabanes, siis jäi ta Bussetto 
perekonda, ja isa manitsused ei suutnud teda enam koju tagasi meelitada.» 

Rauk läks kapi juurde ja osutas peenesüülise kulla-karva puu õhukestele liistudele: 

«See ongi pirnipuu, mille vili oli nii kibe väikesele Amatile ja on nii magus meile... 
Vanad surevad enne noori. Isa sureb peaaegu alati varem kui poeg, Andrea Amati päris 
suure varanduse. Ja vaata nüüd, mida tähendab õilis harrastus: ta ei suutnud oma 
käsitööst enam loobuda ja hakkas viiulimeistriks. Võib-olla räägitakse õigust, et ta 
mõistus olevat vanglas kannatada saanud. Ta töötas nagu mingis palavikuõhinas. Ta kii- 
rustas niivõrd ja pingutas nii oma viimast jõudu, et ei leidnud päeval ega ööl rahu. Ta ei 
tegelnud millegagi peale viiulite valmistamise, ja kui naine unustas talle töökotta scögi 
viimata, siis võis ta seal nälga tundmata veeta kaks-kolm ööd-päeva ühtejärgi, kuni töö 


valmis sai. Talle olevat ennustatud, et ta muutub surematuks pärast neljasajanda viiuli 
lõpetamist. Ta kiirustas, kuigi ta ülihästi teadis, et see surematus ei tähenda ta kehalist 
surematust. Iga uus viiul oli eelmisest parem. Sellepärast ta teadiski, millisest 
surematusest oli jutt. Amati käed olid täis lõikehaavu, kahe sõrme küüned olid murdunud, 

aga need inetud, rakkude, haavade ja vere-muhkudega kaetud käed olid niisama nõtked 
nagu sinu lapsesõrmed.» 

Vana Cosio võttis väikese Paganini käe, tõstis selle kõrgele ja vaatas seda oma 
lühinägelike silmadega. 

«Iga su sõrm sarnaneb pardinokale. See on looduse väärsünnitis, ja ise sa oled samuti 
inetu. Kuid niisugused sõrmed on mängu jaoks kõige sobivamad.» 

Väike Paganini õppis peagi eraldama viiulite liike. Ta vaatas kõrgeid kumerusi, 
sisselõigatud elegantseid ja sihvakaid f-i kujulisi kõla-avasid, mis küünitusid teineteise 
poole nagu inglid Fiesole mungal maalidel. 

«See viiul ei ole tugeva kõlaga. Vürstid ja hertsogid armastasid viiuldajaid kuulata 
väikestes tubades, neil oli vaja magusaid, kõrvu paitavaid, vaikseid helisid. Seepärast ära 
kunagi mängi Amati viiulil suurtes saalides. Kui sa mängid siin, selle saali nurgas, kus 
seisab mu kirjutuslaud, siis on sind toa keskpaigas üsna raske kuulata. Pehmeid ja 
mahedaid toone ei saa muidugi laita. Aga kui meie vabariik võitles orjastajate vastu, kui 
Habsburgide koerakari tungis Põhja-Itaaliasse, oli teistsugustel inimestel tarvis ka 
teistsugust muusikat. Ma olin Milanos, kui suure ohvitseridekogu ees kontserti anti. 
Nende meeste nägudelt võis näha, et uued kondotjeerid tahavad kuulda helides oma 
sõjalise võimsuse kajastust. Nemad, uute sõdade rüütlid, ei mõistnud midagi Amati viiuli 
pehmest ja mahedast mängust, aga kui Servetto, teie Genua viiulikunstnik, oma suure 
Stradivari viiuliga estraadile astus ja hakkas õhku täitma helidega, mis oleksid võinud 
tappa terve ränd-linnuparve, siis tõmbusid äkki nende meeste kehad sirgu, õlad tagasi, 
rinnad paisusid ja silmis süttis tuli. . .» Cosio peatus ja jätkas siis otsekui mõttes: 
«Versailles's, Pariisi külje all, oli maailma parim Amati muusikariistade kollektsioon. See 
läks tuhande seitsmesaja üheksakümnendal aastal jäljetult kaduma. Selles oli kuus alti, 
kaks tšellot ja kaheksateist viiulit. Kogu see kollektsioon oli tellitud Prantsuse kuninga 
Charles IX keelpilliorkestri jaoks. Nüüd räägitakse, et inglased 


1 Itaalia maalikunstnik Guido di Pietro da Mugello (1387— 1455), kes elas mõni aeg 
Fiesole kloostris mungana. Tõlkija. 

ostnud selle kollektsiooni jäänuseid Euroopa linnades muinasjutulise hinna eest.» 

Paganini kuulas, kartes jutustajat katkestada. Cosio hüppas ühelt kõneainelt teisele. 

«Andrea Amatil oli kaks poega, kes jätkasid tema tööd. Need olid Geronimo ja 
Antonio. Vennad armusid ühte ja samasse neidu. Kuni selle õnnetuseni töötasid nad 
üksmeelselt koos ega läinud teineteisest lahku. Neiu abiellus Geronimoga ja perekond 
lagunes. Vennad hakkasid töötama omaette. Antonio külastas vahel venna perekonda. 
Need külaskäigud jäid üha harvemaks, ja kord leiti, et Antonio oli end oma töökoja läve 
ette üles poonud. Geronimo jätkas perekonna tööd. Tema jälgedes käis ka ta poeg 
Niccol5, kõige andekam Amatidest. Niccolõ võttis oma töökotta õpilasi. Nii leidsid tema 
juures peavarju Andrea Guarneri ja Antonio Stradivari. Mõlematest said kuulsad 


viiulimeistrid. Sa käisid sinjoor Paolo juures, ta valetab, et Stradivarid on suurest soost, 
see on tühi jutt ja väljamõeldis. Oma suuruse eest on nad tänu võlgu viiulile.» 

Cosio näitas väikesele Paganinile vana portreed Stradivarist, millel ta oli oma tütre ja 
kolme pojaga. Stradivari oli kujutatud töökojas. Tal oli seemisnahkne põll ees, punane 
safianmüts peas ja ta hoidis käes puu-tükki ja tööriistu. 

«Ma värvisin selle gravüüri ise,» ütles Cosio, «ja minu arvates on värvid õiged. Näitan 
sulle seda portreed, et sa näeksid, et see tavaline käsitööline polnud üldse senaator ega 
kaugeltki mitte patriits. Kuid tead sa, poiss, ma vahetaksin meelsasti oma vana krahvitiitli 
oskuse vastu teha kas või üksainus selline viiul, missuguseid see Stradivari tegi, kui ta oli 
sada ja kuus aastat vana!» 

Vana krahv viis poisi teise kapi juurde. 

«Vaata: see kullakarva lakk ei kata kinni ühtki kriipsukest puusüü mustris. Vaata, puu 
sarnaneb leopardi täpilise nahaga, lagi aga, millel pole ainustki oksakest ega laiku, on 
kaetud juuspeente joontega! See puu on vähemalt kolmsada viiskümmend aastat vana. 
Räägitakse, et sel ajal, kui Veneetsia sõdis türklastega, ostnud Stradivari tagavaraks suure 
hulga puud, mida türklased 

kasutasid laevade ehitamisel. Seda puud kuivatati kümneid aastaid. Hiljem, kui keegi 
enam Aadria mere idakaldale ei pääsenud, ei saadud seda puud osta. Ka meie mägedes 
leidub siin-seal peenesüülist kuuske, kuid selleks, et seda nii peene ja keeruka töö jaoks 
kasutada saaks, peab teda kaua seista laskma. Kuid piiri taga, teispool Aadria merd, 
kasvab ligipääsmatus kõrguses Balkani kuusk, mis on viiulimeistrite jaoks justkui loodud 
vee) 

Cosio näitas poisikesele ühte viiulit teise järel. 

«Vaata, sama meister ei andnud viiulitele kunagi ühesugust kuju. Näed sa, kui erinevad 
nad on. Kui sa võtad sirkli ja mõõdad ära vahemaa f-ide vahel, siis märkad, et f-id 
asetsevad kõigil viiuleil isemoodi ja nende kallak viiuli telje suhtes on samuti erinev. 
Mida see tähendab? See tähendab seda, et viiulimeistrid tundsid puu saladust. Nad 
teadsid, et erinevad puuliigid annavad erineva heli, ja,selle järgi, kuidas nad lõikasid f-id, 
võid sa näha, kui sügavale nad olid tunginud oma käsitöö saladustesse. F-id annavad neil 
igal üksikul juhul eriti kõrge heliväärtuse.» Ta võttis kapist ettevaatlikult veel ühe viiuli. 
«Selle ma võtan välja õige harva. See on «Luigelaul». Nii kutsutakse viiulit seepärast, et 
ta on viimne, mille Stradivari saja seitsmendal eluaastal enne oma surma tegi. Raugana 
töötas ta paremini kui oma nooruses.» 

Stradivari viiulit nimetas vana krahv hõbedaseks, altide helid olid tal kuldsed, tšello 
andis tema arvates edasi pronksi kõla ning kontrabass kumises vasena. 

Kord tunnistas Cosio avameelsuse hoos poisikesele, et ta on neli Stradivari viiulit koost 
lahti võtnud. Kõneldes sosinal, otsekui kartes, et kõrvalised isikud teda kuulevad, viis ta 
kikivarvul astudes poisikese madala ukse juurde. Ta süütas tule hämaras toas ja inimese 
ilmega, kes on sooritanud paratamatu kuriteo, näitas ta neljale puuliistule, mis olid 
kruvitud laua külge. Cosio pühkis tolmu vanaaegselt kammertonilt ja lõi sellega vastu 
seina. 

«Kas kuuled?» küsis rauk sosinal. 

Poisike vastas: 

«Jah.» 

«Kas on seesama?» 

«Jah.» 

«Kas saad aru? Kammerton heliseb ja sellesama heli annab ka Stradivari viiulist 
väljalõigatud puuliist. Viissada kaksteist võnget annab selle heli. . . Noh, aga see?» ja 
rauk puudutas teist plaati. 

Poisike noogutas pead. 

Nad proovisid läbi kõik puuliistud, ja iga kord noogutas väike Paganini pead: 
«Seesama! Ja see samuti!» 

Helid olid ühtlase kõrgusega ja võnkesagedus oli ühesugune: 

«Näed sa,» ütles rauk. «Nad kõik teevad viissada kaksteist võnget sekundis. Sul on hea 
kuulmine, poiss! Niisiis vaata: see puuliist on Stradivari viiulist, mille ta tegi tuhande 
seitsmesaja kaheksandal aastal, selle kõrvale aga panin ma helisema puuliistu viiulist, 
mille sama meister valmistas tuhande seitsmesaja seitsmeteistkümnendal aastal. See on 
lainjas vaher. Siin kõrval on aga kuusepuuliist. Viiul on tehtud tuhande kuuesaja 
üheksakümnendal aastal. Ja siin on viimane liist — samuti kuusepuust. Viiul valmistati 
tuhande seitsmesaja kolmekümnendal aastal. Tehkem katset.» 

Rauga silmades süttis nooruslik tuli. Tasastest, vae-valtmärgatavaist löökidest hakkas 
puuliist helisema. Poisike nimetas: 

«La diees!» 

«Hästi!» lausus Cosio. 

Teine liist andis sama tooni. Kolmas ja neljas samuti. Vilunud käe löökidest hakkasid 
kõik neli liistu üheaegselt helisema. 

Poisike seisis vaikides ja kuulas, vaadates päranisilmi puutükikesi. Ta õpetaja näole oli 
tardunud maniaki naeratus. 

Lõpuks jätkas rauk: 

«Selleks et saada niisugust hõbedast heli, tuleb vahtra ja kuuse looduslikud omadused 
ühendada. Loodus on alati täis helisid, kuid heli tuleb kinni püüda, teda tuleb kodustada 
nagu lindu, kes hääletult lendab nendel puudel. Teda tuleb kodustada sedavõrd, et ta hak- 
kaks laulma. Pea meeles, poju, et viiuli lagi tehakse 

alati kuusest, põhi — alati vahtrast. Olen välja arvutanud, et kuusel on omadus õhust 
kuusteist korda kiiremini heli levitada. Helil, mis sünnib viiulis vahtra väikese 
võnkekiiruse ühendamisest kuuse suurema tundlikkusega, on võnkumissageduse suhtearv 
kaksteist kuueteistkümnendikku. Paljud aga arvavad, et heli tekib ühehäälsena nii lael kui 
ka põhjal. Need on kaks erinevat heli. Looduse helide elu tulebki sellest, et seal helid 
sulavad ühtseks, terviklikuks, täiuslikuks ja lahutamatuks heliks. Ma tellisin endale kord 
üleni vahtrapuust ühepaksuse lae ja põhjaga viiuli. Seda viiulit oli võimatu kuulata, tal oli 
eemaletõukavalt tuhm hääl. Loodus ei salli monotoonsust, mu poiss. Lael ja põhjal peab 
olema erinev kõla, nende vahe peab võrduma tervele toonile. Sellest tekkiv puhas ja 
ühtne heli sarnaneb sulamile, mis saadakse kahest väärismetallist, millised üksikult on 
nõrgad ja pehmed, kuid teisega ühinedes annavad kõva ja tugeva sulami. Kahe nõrkusest 
sünnib jõud. Pea meeles, et viiuli mõõtmeid ei saa suurendada ega vähendada. Niipea kui 
õhuhulk viiulikeres suureneb, hakkab ülemine keel vinguma nagu koer, kellele saba peale 
astutakse, bassinoodid aga muutuvad nõrgaks, tuhmiks ja kähisevaks nagu purjus inimese 
sonimine. Kui keret vähendada, siis tekib vastupidine nähtus. Esimene keel tuhmub, bass 
aga hakkab rämedalt kriiskama. Kuid ära sa mõtle, et see kõik igaveseks nii jääb. Muutub 


loodus, muutuvad inimesed. Igal põlvkonnal on erinevad kõrvad. Käesoleva sajandi 
kammerton heliseb teisiti kui möödunud sajandite ema. Kui sul tuleb mängida suure 
rahvahulga ees, siis hää-lesta oma viiul teisiti, kui sa seda häälestaksid viieliikmelise 
perekonna ees mängides. Sinu vanaisa ja vanavanaisa kuulsid looduse hääli teisiti, neile 
meeldis kuulata ühte ja sulgeda kõrvad teise ees. See sündis tahtmatult, ilma- igasuguse 
kavaluseta nende poolt. Neis asjades ei saa inimene endale valetada, samuti ei saa uut 
põlvkonda veenda, et ta häälestaks oma muusikariistad möödunud sajandi kammertoni 
järgi. Kuuskümmend aastat tagasi mõõtis vana Tartini ära pinguli tõmmatud viiulikeelte 
rõhumise viiulikerele. Ta sai kuuekümne kolme naela suuruse arvu. Kuid võta arvesse, et 

tollal olid viiulikeeled peenemad, keeli hoidev roop madalam ning keeled asetsesid 
viiuli laele ligemal. Uus inimpõlv esitab teistsuguseid nõudmisi, nemad vana viiulit ei 
kuule, ja kammertoni tuli kõrgendada, ka keelte võnkumine suurenes ning roop keelte 
all muutus kõrgemaks, keeled viiulilae kohal on aga pingutatud teravama nurga all. Roop 
hoiab keeli ülal niiviisi, et keelte ja lae vahelt võib hiir läbi joosta. Tea, poiss, et viiuli 
diapasoon on möödunud sajandiga võrreldes tõusnud poole tooni võrra, ja keelte 
rõhumine laele pole nüüd enam kuuskümmend, vaid kaheksakümmend naela. 
Inimene pingutab keeli tugevamini, ja ka inimeste närvid on rohkem pingul. Aeg lendab 
kiiresti, üks päev tuleb teise asemele, ja inimesed muutuvad lakkamatult. Mis saab edasi, 
kus lõpeb inimese muutumine? Juba nüüd märkan ma, et maailm muudab oma värve, 
kõrv püüab teistsuguseid helisid, ja mulle tundub, et ka päikese valgus muutub 
tuhmimaks ...» 

Cosio istus väiksele diivanile. Ta tõmbas välja rätiku ja pühkis kiiresti silmist pisarad. 
Siis tõusis ta ja, võttes Paganinil käest kinni, lahkus toast. 

«Lähme, poiss,» lausus ta. «Ära kellelegi räägi, mis sa minult kuulsid. Loodus ei 
armasta oma saladusi välja lobiseda, ta maksab uudishimulikele kätte.» 


VIII PEATÜKK TEEKOND TÄHTEDE JÄRGI 


Perekond pöördus Genuasse tagasi uues koosseisus. 

Cremonas leppis sinjoor Antonio ootamatult tütarde Lucrezia ja Margaritaga, kellede 
olemasolust Niccolõ seni ei teadnudki, kuna perekonnas polnud kombeks neist kõnelda. 
Paganini perekond kasvas korraga kahekordseks, sest sinjoor Antonio tütred olid juba 
abielus. 

Vanema tütre Lucrezia abikaasa osutus väga rahutuks meheks. Tutvuse esimestel 
päevadel jõudis ta sinjoor Antonioga peaaegu kaklema minna, ja pärast 

Genuasse jõudmist mängis ta päevade viisi tundmatute meestega kaarte. Ta kaotas 
palju, aga kui tal oli õnne, siis ilmusid majja mehed, kellele ta oli varem kaotanud, ja 
majas tõusis säärane põrgulärm, mis häiris kogu ümbruskonna rahu. 

Nüüd aga lõid sinjoor Antonio äriasjad veelgi rohkem kõikuma. 

Maniaki visadusega vahtis ta nagu mõni keskaja astroloog õhtutaevasse, jälgides 
planeetide asendi muutumist, ja pomises endale nina alla keerulisi astrofüüsikalisi 
valemeid; ta rääkis tähtede mõjust inimese vereringele, planeetide mõjust tema perekonna 


saatusele. Tema sõnades segunesid veidralt horoskoobi otsingud eesseisvate ärikasude 
kalkulatsioonidega. Selle maakleri käes muutus Pascali ja Leibnizi arvutusmasin inst- 
rumendiks, millega ta tegi oma raamatupidamises arvestusi, Raimundus Lulluse 
loogikamasinast, mis otsis filosoofilist tõde, sai loteriiratas, mis pidi kindlustama 
võidunumbrite ostmise. Nii nagu keskaegsed hullud, kes, unistades inimõnnest ja 
inimühiskonna ümberkorraldamisest, suunasid oma astroloogilised ja alkeemilised 
otsingud elueliksiiri ja tarkade kivi leidmisele, nõnda otsis nüüd vana Paganini abinõusid 
oma börsi-pettuste läbiviimiseks ja maakleritehingute sõlmimiseks tumedate jõududega. 

Kuid kõik oli asjatu. 

Kohustused pankurite vastu polnud täidetud. Vana Paganini tõi põhjuseks varguse 
reisil, varguse Cremonas, viitas äpardustele, mida põhjustasid sõjaraskused, ja paljule 
muule, kuid sinjcorid direktorid, vanad pankurid, olid kogenud mehed. Algas pikk kohtu- 
protsess. 

Endised sõbrad hakkasid sinjoor Antoniost kõrvale hoiduma. Kui ta varem istus tähtsalt 
oma maakleri-laua taga, siis pidi ta nüüd ise madruseid üles otsima, et välja uurida, 
missugused kaubad olid sadamasse saabunud, ja isegi siis, kui ta ilmus tehingut sõlmima, 
leidis ta eest pahased, tema juuresolekul vaikivad kaupmehed — tehing toimus ilma tema 
osavõtuta. Iga ebaõnnestunud börsipäev laskus perekonna õlule kahekordse raskusega. 

Pärast kauast äraolekut tuli koju vanem vend. Ta kohkus, kui väikest viiuldajat nägi. 

«Mida see kõik tähendab? Kuidas sel jõnglasel hing üldse sees seisab?» küsis ta isalt 
toore, kähiseva häälega: verd köhiv, kohutavalt kõhn poisike seisis hädavaevu jalul. 

Pärast kohutavat stseeni Francesco ja sinjoor Antonio vahel, kus Francesco pidi isa 
peaaegu lööma, nuttis ema kogu öö, põlvitades Niccolõ väikese sängi ees. Ta rääkis, et 
kõik perekonna lootused on pandud Niccolõ püüdlikkusele, — ta peab iga hinna eest edu 
saavutama. 

Isa ei andnud ühtki baioccot Giovanni Servettole maksmiseks, kelle juures Niccolõ 
Cosio nõuandel Genuasse tagasitulekust saadik õppis. 

«Sinjoor Servetto on juba andnud parimad näpunäited, mida selles maises hädaorus 
saada võib,» ütles sinjoor Antonio. 

Servetto solvus, ja tunnid tuli katkestada. Tõsi, selleks ajaks olid mänguriista põhilised 
käsitsemise raskused juba ületatud, a vista2 mängis poisike palju paremini kui Servetto 
ise, kuid ometi seisis ees veel väga palju tööd. 

Naabrinaised hakkasid sinjoora Teresaga agaralt sosistama. Sinjoora Teresa muretses 
kuskilt raha. Kasutades päeva, millal sinjoor Antonio pidi kohtus viibima, viis ta poja 
sinjoor Giacomo Costa juurde. Sinjoor Giacomo Costa oli Genua kapellis muusikaõpetaja 
ja mängis kõigis Genua kirikuorkestrites esimest viiulit. 

Sinjoor Costa kuulas ära väikese Paganini mängu. 

Järgmisel päeval mängis Paganini katedraalis. Pärast jumalateenistuse lõppu kutsus 
sinjoor Costa poisikese enda juurde ja käskis tal hakata viis korda kuus enda juures 
käima. 

Juba esimestes õppetundides üllatas sinjoor Costat õpilase tooni puhtus, harukordne 
vastuvõtlikkus ja tema kiire edasijõudmine. Ning pool aastat hiljem, kui Teresa Paganini 
tõi mehe teadmata raha kolmekümne tunni eest, kaalus sinjoor Costa rahuloleva muigega, 

2Avista — tundmata helitööd otse noodist mängima. Tõlkija. 


kui suur on vahe selle raha ja tema sissetulekute vahel kirikukontsertidest, millest võtab 
osa Paganini. 

Sinjoora Teresa sai Genua kõrgema vaimulikkonna soosingu osaliseks, ja ta kirjutas 
perekonna-asjus toimunud muudatuse jumala tahtmise arvele. 

Sinjoor Antonio lakkas joomast. Poega vaadates kiskus ta nägu laiale naerule. Eriti 
rõõmustas sinjoor Antonio, kui ta sinjoor Costat kohates viimaselt kuulis, et sinjoor 
Giacomo ei taha temalt raha võtta. Mõlemad olid rahul: sinjoor Giacomo — oma õpilase 
ja tuludega, mida see õpilane talle tõi, sinjoor Paganini — sinjoor Costa 
suuremeelsusega, mis mõjus üsnagi tunduvalt Paganini perekonna eelarvele. 

Kuid varsti tuli sinjoor Costa kasuahnus ootamatult ilmsiks, ja sinjoor Antonio tundis, 
et teda on solvatud ja petetud. Ta jõi julguse tõstmiseks tubli annuse veini ja läks 
läbirääkimisi pidama. Sõimukisa kostis kaugele väljaspoole kirikukapellmeistri 
tagasihoidliku eluaseme piire. Kokkupõrge oli põhjalik. Õpingutel sinjoor Costa juures 
oli lõpp. Sinjoor Costa polnud nõus oma õpilase kontsertidel esinemiste eest tasuma ega 
andnud maruvihasele sinjoor Antoniole baioccotki. Asi võttis halva pöörde. 

Sinjoor Costa kogus oma õpilase ristimise ja lapse-ea kohta andmeid, ja jõudis 
järeldusele, et poisikese viiuli-mängutalenti, tema ebaharilikku muusikalist andekust ning 
noore poisi kohta uskumatut mängutehnikat ei saa seletada jumaliku tahtega. Siin on 
kahtlemata tegemist kurja vaimu vaheleastumisega, siin on tingimata mängus deemonlik 
mõju. Ämmaemanda needmine oli väikese Paganini ebatavalise edu põhjuseks. 

Päeval, millal toimus kokkupõrge, ei teadnud Niccolõ Paganini veel midagi isa 
jutuajamisest sinjoor Costaga. Midagi aimamata võttis ta viiuli ja asus teele õpetaja 
poole. Koputas vaikselt ja tagasihoidlikult uksele. Vägev kõrvakiil pani ta vurrina trepist 
alla veerema. 

Ta pidi peaaegu jalust maha paiskama pikakasvulise mustasilmse mehe, kes tuli talle 
trepil vastu, et minna sinjoor Giacomo poole. 

Tundmatu tõi kuuldavale vandesõnu ja peatas poisikese. 

«Kust sa tuled, mis sinuga lahti on? Kuhu sa, põrguline, tormad?» 

Paganini heitis käega, püüdes midagi ütelda, — pisarad lämmatasid ta hääle. 

«Mis sul viga on? Mis juhtunud on?» käis tundmatu peale ... 

«Oota siin,» ütles ta, kui Paganini oli talle oma õnnetusest jutustanud. 

Sel ajal, kui sinjoor Costa trepipealsel külalisega rääkis, ootas Paganini kogu aeg all. Ta 
kuulis, kuidas sinjoor Costa tundmatu poole pöördudes nimetas teda «armsaks 
Gneccoks». Jutuajamisest selgus, et see tundmatu on kuulus helilooja Gnecco, kelle 
oopereid mängiti kõigis Põhja-Itaalia teatrites, Napolis, Veneetsias, Milanos, Paduas ja 
Livornos. Paganini oli Genuas kuulnud katkendeid Gnecco helitöödest, ta teadis, et 
Gnecco oopereid mängitakse isegi Igaveses Linnas. 

Magus-piinav eelaimus haaras poisikese, kui ta märkas, et jutuajamine on lõppenud ja 
sinjoor Gnecco tuleb trepist alla. 

Sinjoor Gnecco möödus poisikesest, lausumata talle sõnagi. Paganini sammus talle 
vaikides järele. Ühe vana maja ukse juures Archimedese tänavas ütles sinjoor Gnecco: 

«Olen sind kuulnud, sa väike viiuliga saatan. Ma muidugi ei usu tühja lori kurja vaimu 
vahelesegamisest sinu saatusesse: see teeks sulle liiga palju au. Kuid sa oled tõepoolest 
mingi väike ime. Isa vist peksab sind?» küsis ta äkki ilma vähimagi sissejuhatuseta. 

«Tublisti,» vastas Paganini tähendusrikkalt. 


«Kas see tuleb sulle kasuks?» küsis sinjoor Gnecco pilkavalt silmi vidutades ja avas 
poisikese ees ukse, mis viis suurde ilusasse tuppa. 

Väike Paganini vaatas hämmastusega kuldse tindiga punastele joontele visandatud 
noote. Kõik esemed selles toas kandsid peenuse ja rafineerituse pitserit. Klavessiin, harf, 
ilusad hõbedast trompetid, flööt, fagott, oboe ja komplekt värvilisest metallist punaseid, 
valgeid, sinakaid, kollaseid kellukesi; puldid, noodialused, kuldnupuga elevandiluust 
kepike; pressitud hispaania nahast tugitoolid; riiul nahkköites raamatute ja partituuridega, 

helepunasest veneetsia klaasist iluasjade riiul; hõbekann punase veiniga ja suur 
idamaine, mingist valgest metallist nõu Firenze mosaiigiga kaunistatud laual. Paganinile 
tundus, nagu näeks ta und. 

Sinjoor Gnecco avas vutlari, vaatas tähelepanelikult väikese Paganini viiulit, pani selle 
kõrvale, läks nikerdatud klaaskapi juurde, võttis sealt suure kirsikarva viiuli, poogna ja 
ulatas Paganinile. Seejärel lükkas ta viiuldaja ette puldi ja avas väikese vihiku, mis. oli 
tihedalt noote täis kirjutatud ... 

«Hea küll,» ütles Gnecco, kui Paganini oli mängu lõpetanud, «viibin kogu selle kuu 
siin. Tule mu juurde iga päev. Kui sa aga mind eest ei leia, siis istu ja oota, mängi 
üksipäini. Sel kellaajal olen ma küll tavaliselt alati kodus.» 

Möödus neli päeva. Sinjoor Francesco Gnecco ei jätnud ühtki tundi vahele. Ja iga kord, 
kui poisike põk-suva südamega Archimedese tänavale lähenes, haaras teda palav 
tänutunne saatuse vastu, mis oli ta sinjoor Gnecco majja toonud. 

Hanesuled, kullakarva tint, punased jooned paksul kollakal paberil, irooniliselt pilukil 
silmad, heasüdamlik hääl... 

«Pean sind õnnitlema,» ütles Gnecco, «ma pole kohanud kedagi, kel oleks selline 
kuulmine.» Sinjoor Gnecco noogutas pead, otsekui soovides anda nendele sõnadele 
suuremat tähendust. «Aga ma pean sulle ütlema: kui sa möödunud korral fantaseerisid, 
siis oli sind meeldivam kuulata kui neil kordadel, millal sa minu palasid mängisid. Sa 
teed minu palad ümber, sa ei mängi neid nii, nagu ma neid ise mängiksin. Sa hakkad elus 
alati kõike ümber tegema. Sa ei jää enne millegagi rahule, kui pole seda omal kombel 
ümber teinud. Minu nõuanne sulle: kui sa hakkad esinema publiku ees, siis ära mängi 
elavate heliloojate teoseid: oma ettekandega sa ainult solvad neid, kuigi võib-olla see, mis 
sa võõrale loomingule juurde paned, on rikkam, kui looja enese kavatsus. Hea veel, et sa 
kohtasid sellise iseloomuga heliloojat nagu mina, — mõni teine oleks tõmmanud sulle 
vastu kõrvu fantaseerimise ja sinu eale mitteomase kirglikkuse eest, mille sa paned 
helisema 

võõrasse muusikasse ... Noh, hakkame pihta! Mind ära karda fantaasiaga heidutada: sa 
ei pea ainult võõrast mängima, vaid looma ka oma. . . Mis sa punastad, väike pärdik?» 
katkestas Gnecco äkki tusaseks muutudes oma jutu. «Ma ei rääkinud sulle midagi erilist, 
ära sa mõtlegi nina püsti ajada!» 

Siis tunnistas Paganini sinjoor Gneccole aralt ja ebakindlalt, et ta ei suutnud kuidagi 
sinjoor Costa nõudmistega leppida. 

«Mul polnud tahtmist,» ütles poisike käsi vastu rinda surudes, «õppida sinjoor Costalt 
tema viisi poognat käsitsema. Ma arvan, et ta kasutas mind õpetades vägivalda. Täitsin ta 
ettekirjutusi alati vastu tahtmist. Olen isegi rõõmus, et tema juurest teie juurde üle tulin .. 
> 


«Hästi, hästi,» lausus sinjoor Francesco, «ma ei armasta meelitusi. Kui sa järgmise 
õpetaja juurde lähed, siis hakkad minu kohta vististi juba kuu aja pärast sedasama 
rääkima.» 

«Ei iialgi!» hüüdis Paganini ägedalt. 

«Mis su isa teeb?» küsis sinjoor Francesco. 

«Sunnib mind mängima kirikus.» 

Sinjoor Gnecco köhatas. 

«Usklikud itaallased on nüüd nagu meeletud viiuli järele. Poisike viiuliga, nagu sind 
hüütakse, meelitab kirikusse palju rahvast, see suurendab pühade isade sissetulekuid. 
Vaata, et nad sinust endastki vagatsejat ei tee.» 

«Ei,» ütles Paganini. «Ma ei armasta venivat muusikat.» 

«Arvan, et kapellis mängimine võib muusikut ainult rikkuda,» lausus Gnecco pikkamisi 
ja rõhuga. 

.-.. Ooperikomponisti ja «viiuliga saatana» vahel, nagu sinjoor Gnecco Niccolõd 
nimetas, kujunes kummaline sõprus. 

Kord, kui tuli jutt reisist Cremonasse ja kui väike Paganini püüdis välja kraamida kõik 
oma teadmised viiuli ajaloost, siis Gnecco, kes oli eriti tähelepanelikult kuulanud 
poisikese jutustust prantsuse sõjavägedest, läks muusikaküsimustelt äkki üle poliitilisele 
teemale ja kõneles esmakordselt väikesele Paganinile, kuidas austerlased Lombardia 
orjastasid. Ta rääkis, milline tähtsus 

on prantslaste sissetungil Itaaliasse, kõneles kiiresti, otsekui kardaks vahele rääkimist. 
Tä kõneles poisikesele, et ta ise on Milanost pärit. Milanos, selles Lombardia vanas 
vabalinnas, on kõige teravamalt märgata rahulolematust Austria ikkega. Itaalia 
päästmiseks barbarite küüsist on kõik vahendid küllalt head, nagu ütleb Petrarca. 
Prantsuse sõjaväed kihutavad siit minema austria sandarmid ja Viinist tulnud saksa papid, 
Bonaparte'i proklamatsioonid aga vabastavad usulisest ja poliitilisest rõhumisest, ning 
seepärast — «elagu prantsuse relvajõud! .. .» 

Pärast seda kõnelust tundis Paganini sinjoor Francesco vastu erilist kiindumust. 
Usaldus, mida õpetaja oma väikese õpilase vastu üles näitas, leidis vastutasu. 

Sinjoor Gnecco tundis seda ja näidates Niccolõle eredas päikesevalguses mööda 
sillutist sammuvaid määr-dinud nägudega mehi, kes ajasid roguskist puusöekot-tide 
mägedega koormatud vankrite ette rakendatud eesleid, ütles ta sageli vargsi nende poole 
peaga noogutades: 

«Kannata, väike saatan, tuleb aeg, kus ma sulle jutustan teistsugustest söepõletajatest, 
kes teistsugust, palju raskemat koormat veavad.» 

«Carbonari» — «söepõletajad» — seda itaalia sõna,, jbli Paganini tihti kuulnud juba 
«Varjupaigas». Salapärase näoga jutustasid mängukaaslased kord talle kahe 
«Varjupaigas» elanud karbonaari areteerimisest. Paganini tundis neid mehi. Neil olid 
kahvatud näod ja pikad peenikesed käed. Nende riietel polnud söetolmust jälgegi. Ja kui 
väike Paganini küsis, miks neid söepõletajateks nimetatakse, siis vastasid lapsed: «Ei 
tea.» 

Juhtides poisikest selle saladuse juurde, jutustas Gnecco, et on olemas metsavennad, 
kes vanadest puudest põletavad sütt. Need metsavennad tulevad metsast turule. Sel 
kombel asetusid foresta, baracca ja venta pikkamööda Niccolõle juba omaste ja harjunud 


mõistete ritta. Aga niipea kui poisike palus talle ühte või teist sõna seletada, pani sinjoor 
Gnecco sõrme huultele. 

Väike Paganini tegi itaalia «Karmanjoolist» uue variatsiooni ja komponeeris sellele 
juurde oma muusikalise teema, selle sütitava prantsuse laulu, mida ta mere ääres oli 
prantsuse madrustelt juhuslikult kuulnud päeval, kui ilusad noored marseilased kõrgele 
kaldale tõustes seda laulsid. See laul kutsus kõiki kodumaa lapsi ülestõusule, laul kõneles 
sellest, et on tõstetud lipp, mis on punane rahva verest ja et nüüd on saabunud 
kuulsusepäevad. Iga salm lõppes sõnadega: «Sest ülesse! hüüab meid vabadustöö! .. .» 

Kui Paganini otsekohe pärast «Karmanjooli» alustas Marseille' meremeeste laulu, nagu 
ta ise seda nimetas, siis hüppas Gnecco erutatult püsti ja hakkas toas pikkade sammudega 
edasi-tagasi kõndima. Säärasena nägi Niccolõ teda esmakordselt. Sinjoor Gnecco võttis 
seinakapikesest hallid paberilehekesed ja näitas neid poisile. Need olid kindral 
Bonaparte'i prantsuskeelsed proklamatsioonid, mida oli levitatud Põhja-Itaalias. 
Metsavendade saladus tuligi avalikuks. Raske söekoorem, mis varjas leeki, sai nüüd 
väikesele Paga-ninile mõistetavaks. 

Karbonaaride vennaskonna töö vallutas poisikese fantaasia, lisaks andis saladuskate 
kõigile kõnelustele õpetajaga veel erilise võlu. Paganini alustas omaenda elu, mis polnud 
enam poisikese elu. Nüüd oli tal isegi isa lööke ja etteheiteid kergem taluda. Ta võis 
jääda rahulikuks pikkade sõnasõdade puhul, mida õed, vanem vend, isa ja ema omavahel 
pidasid. Tal oli nüüd oma isiklik elu, omad eluplaanid. 

Paganini ninarätik, mis oli täis punaseid plekke, tekitas sinjoor Gneccos esimesi kartusi 
oma õpilase tervisliku seisukorra pärast. Ta kogus sõprade kaudu teateid Niccolõ 
perekonna kohta. Ettevaatlikult, et oma õpilast mitte solvata, kutsus ta teda endaga koos 
einetama, pidades teda tunnikese kauem kinni. Kuid varsti seisis väike Paganini kindlalt 
nende viivituste vastu. Sinjoor Gnecco mõistis, et poisil on õigus, kui nägi oma õpilase 
näol siniseid plekke: isa ei lubanud õppetunde pikendada. 

Oma lemmiku peatset ärasõitu aimates oleks õpilane tahtnud leida abinõu, et 
kuidagiviisi oma viibimist 

sinjoor Gnecco juures pikendada. Kuid selleks oleks tulnud petta isa, kes teda teraselt 
valvas. 

Gnecco, kes võttis ise osa karbonaaride konspiratiivsest tööst, oli tähelepanelik ja 
teravapilguline vaatleja. Gnecco oli neil aastail ainuke, kes selgesti taipas legendi suurt 
osatähtsust väikese viiuldaja elus. Sel ajal kui Antonio Paganini koos oma ärisõprade ja - 
vaenlastega ning ta abikaasa sinjoora Teresa ühes omaste ja Bocciardidest sugulaste 
vihase jõuguga kahevahel olid Niccolõ varase andekuse põhjustes ja oletasid 
üleloomulike jõudude vahelesegamist, pidades seda kord kohutavaks ja deemonlikuks, 
kord õnnistusrik-kaks ja ingellikuks, kartis Gnecco poisikese saatuse pärast, kelle haprus 
tekitas temas õige tõsist muret. Gnecco kartis, et selle kõikvõimsa talendi jõud muutub 
tuleks, mis põletab maha nii kolde kui ka maja. 

Ajuti aga tundus talle, et sellel poisikesel peab kogu ta haprusest hoolimata olema 
raudne tervis, kui ta suudab taluda seda kolossaalset raskust, mille on ta õlgadele ladunud 
sinjoor Antonio. 

Iroonilisel, lõbusal Gneccol läksid silmad niiskeks, kui Paganini kulme kergitades 
siiralt talle jutustas pikkadest harjutamistest seitsme aastasena, kui ta ei suutnud veel 


viiulit harilikus asendis hoida ja õppis sellel mängima, asetades mänguriista nagu tšello 
väikeste kõndiste põlvede vahele. Teda kuulates ei suutnud Gnecco poisikesele otsa 
vaadata. Talle tundus, nagu avaneks ta ees inimhädade sünge kuristik. 

Sinjoor Gnecco võpatas, luges uuesti läbi Milano kroonika leheküljed, kus vana 
ajaraamatukirjutaja jutustas Lombardia talupoegadest, kes oma lapsi sihilikult vigastasid, 
et neid hiljem hertsog Sforzale õuenarrideks müüa. «Uued linnud, uued laulud,» mõtles 
Gnecco. «See imetaoline olend kuulub koletisele, kes võib tema talendi moonutada, tehes 
poisikesest odava laadažonglööri ...» 

Mõtiskledes Niccol5 saatuse üle, huvitas' sinjoor Gneccot veel üks küsimus. Ta 
veendus, et kirikumuusika on tema väikesele õpilasele võõras. Gnecco pani tähele, et 
väike Paganini, kattes oma viiuli võimsate 

helidega katedraali koraale, jäi ise ükskõikseks, ja kogu katoliikliku kliki 
pealetükkivad, lipitsevad taotlused jätsid uue sajandi lapse südame külmaks. Kui aga sin- 
joor Gnecco temaga Itaalia vabadusest, karbonaaride elavast ja kirkast tööst kõneles, siis 
kattusid poisikese põsed vaimustusepunaga. 

See jahedus kirikumuusika vastu oli ebateadlik, väike Paganini ei tundnud kiriku vastu 
mingit vaenu. Ometi tabas sinjoor Gnecco end mõttelt hilisema katoliikliku armulaua 
ohtudest. Niccolõ pihtimus preestri juures võis neil päevil sinjoor Gneccole suuri 
ebameeldivusi tuua. Kohalik kardinal-legaat nõudis preestritelt rangelt, et nad pihil 
hoolikalt välja uuriksid koguduse poegade ja tütarde mõttelaadi. Ise andis ta igal nädalal 
andmeid Rooma apostliku kuuria esindajale Genuas. Sealt läksid need andmed edasi 
Rooma, ja mõnikord ka Viini, kus tema apostliku majesteedi kuninga ja keisri 
politseiminister tegi vastavad järeldused ja märkis kaardil ära tulevaste ülestõusude 
võimalikud kolded. 

Poisikese meelerahu, tema kinnisus ja vaikimine äratasid sinjoor Antonios kahtlust. Ta 
rääkis sellest oma abikaasaga, abikaasa kõneles omakorda pihiisaga. Kuid kohaliku kiriku 
preester suhtus väikesesse Paganinisse heatahtlikult. Ta rahustas sinjoora Teresat ja ütles, 
et poisike on heal teel, esineb kolm korda nädalas kiriku-kontsertidel, tema esinemised 
toovad kokku suure hulga palvetajaid, mis avaldab head mõju karbikorjan-dusele, — 
seepärast võib Niccolõ Paganinit koos ta viiuliga pidada jumalale meelepäraseks 
nähtuseks. 

Pärast seda sinjoor Paganini rahunes. Ta ei vaielnud vastu, kui väike viiuldaja kutsuti 
sinjoor Gnecco algatusel osa võtma ilmliku muusika kontserdist. 

Tolleaegset Itaaliat haaras veel sopranistide esinemine. Lauldes oma tuluõhtul, 
hämmastas ja vaimustas kuulus kastraat Marchesi juba tuhandendat korda Genua 
lihtsameelset publikut oma kõrge diskandi hõbedase puhtusega. 

Paganini vaatas väikese metslooma uudishimuga vargsi Marchesi, kui see saalitäie 
joovastunud publiku ees kuuldavale tõi diskandipassaaže. Mees, kes laulab 

naise häälega, ei äratanud temas vaimustust ega imetlust. 

Väike Paganini mängis pärast Marchesi lauluettekan-deid ning kuulsa lauljatari 
Albertinetti esinemist. Ülemiste rõdude publik oli palju kuulnud väikese viiulikunstniku 
esinemistest kirikus, kuid enamik sel päeval hiiglasuurde teatrisse kokkutulnutest ei 
teadnud imelapsest midagi. 


Iseteadlikud kodanlased, ohvitserid, preestrid, börsi-tegelaste naised, kaupmehed, 
notarid, maakarid, meremehed vanadest, koltunud tiitlitega perekondadest, vaesunud 
aadlikud, laostunud krahvid tõstsid kära ja van-gutasid päid, kui lavale ilmus poiss 
viiuliga. Astudes arglikult ja kohmakalt, nagu oleks tal puukingad jalas, tuli lavale kidur, 
sisselangenud rinna ja teravate õlgadega poisike, kelle käed ulatusid peaaegu kõverate 
põlvedeni. Kerge pahameelesumin läbis vaatajateridu, muiati. Esmakordselt mängis 
Niccolõ nii suure auditooriumi ees. Ja kui seni rumal legend väikesest viiuldajast ei 
ulatanud kaugemale tema kodutänavast, siis nüüd laotas see oma tiivad laiali ja lendas üle 
linna, lendas, merel, sinise Liguuria lahe kohal. 

Uudishimu asendus hämmastusega. Poisike tõi oma kasvu kohta hiiglasuurel viiulil 
esile ebatavalise jõu ja harukordse iluga helisid. Hakkab mängima orkester, koraalilained 
mattuvad sadade pillide häältemühasse, kuid kõikide nende helide üle sillerdavad 
kellukesed, ja näib, et ei laula mitte üks, vaid kümme viiulit. Kantileen katab avara 
lainena koori ja orkestri, ning viimaste taktide lõppedes püsib õhus laulev, lõputupikk 
heli. Ta kõlab minuti, teise ... Publik tõuseb püsti, kahin jookseb läbi saali, pead 
õõtsuvad nagu vili põllul. Saal ei pööra poisikeselt silmi. Hämmastus annab aset 
vaimustusele, kuid paljudel nägudel võib näha ilmet, mis on lähedane ebausklikule 
hirmule. 

Teises reas istub kahvatu noor seminarist Novi, kelle põlevad silmad on täis vihkamist. 
Ta sosistab midagi oma naabrile. Sinjoor Gnecco kuuleb seda maosisistust. Novi ütleb, et 
siin on tegemist kurja vaimuga, sest ilma saatana abita ei suuda inimene, liiatigi veel laps, 
saavutada sellist võitu surnud puutüki üle. 

Kiiduavalduste torm ei summuta üksikuid hääli. 

«Isegi mina,» hüüab preester, «kelle pilk on alati pööratud taeva poole, isegi mina 
tundsin veres erutust ja selle maailma patuse elu veetlust, kui kuulsin helisid, mida see 
sõge laps oma viiuliga esile kutsus.» 

Jesuiit vaatab paljutähendavalt kõige pühama inkvisitsiooni esindaja poole, kes kannab 
ilmlikku riietust. See vastab ükskõikse pilguga. Ta vaatab oma kalasil-madega estraadile, 
vangutab pead, tuleb preestri juurde ja lausub: 

«Isa ja ema teenivad ustavalt kirikut, poisike ise mängib pühakojas. See muusika on 
jumalast.» 

öösel tõusis väikesel Paganinil palavik. Hommikul ei suutnud ta meelde tuletada, kas ta 
nägi unes isa ja ema tülitsemist või oli see ilmsi nii. Poisikese kõrvu ulatunud üksikud 
lausekatkendid painasid teda. Isa oli rääkinud vajadusest «hästi süüa anda enne pikale 
reisile asumist». Ema oli ühtelugu korranud sõna «vara», isa aga kärkinud ja lausunud: 
«On aeg.» Sidudes lausekat-kendeid, mõistis Niccol8, et tegemist oli isa kavatsusega 
asuda väikese viiulikunstnikuga kontsertmatkale Liguu-ria rannikuäärsetesse linnadesse. 

Niipea kui isa oli börsile läinud, sööstis poisike asemelt, riietus kähku ja jooksis sinjoor 
Gnecco juurde. Just samal hetkel, kui ta tahtis haarata ukse käepidemest, nägi ta seda 
avanevat ja trepikoja aknast langevate päikesekiirte valgusel astus sinjoor Gnecco uksest 
valjusti naerdes välja tütarlaps . . . Tütarlapse näolt kadus naeratus, ta muutus tõsiseks, 
niipea kui nägi väikest Paganinit. 

«Siin on teie väike viiuldaja,» ütles ta, pöördudes sinjoor Gnecco poole. «Niisiis, ma 
ootan teid.» 


Kontsadega kõpsutades jooksis ta kärmesti trepist alla, käigul loori ümber kaela 
mässides. Teadmata isegi miks, tundis Paganini, kuidas peenike jääkülm nõel südamesse 
tungis, murdus ja sinna oma teraviku jättis. 

Sinjoor Gnecco tõstis väikese Paganini õhku, keerutas poisikest mööda tuba, suudles 
teda otsaesisele ja pani ta siis täie hoo pealt põrandale. 

«Õnnitlen!» ütles ta. «Kui kahju, et ma ei saa sind endaga kaasa võtta. Ma sõidan 
homme ära.» 

Paganini viskus tugitooli, pisarad purskasid ojana ta silmist. Kogu tema eilse kontserdi 
menu, tema poisikeseliku enesearmastuse juubeldus hajus suure ja ootamatu mure ees. 


IX PEATÜKK POISI-IGA 


Antonio Paganini oli veidi erutatud kärast, mis tekkis väikese viiuldaja kontserdi 
ümber. 

Ühel hommikul, kui Teresa Paganini rahulikult magas, kui päikesekiired alles hakkasid 
kuldama hauasammaste tippusid Genua kalmistul, kui rannaliiva kattis veel hommikuse 
tuule käes kiiresti hajuv udulinik ja Genua vaiksed tänavail oli kuulda ainult lindude siris- 
tamist, sibas väike Paganini, komps kepiga õlal oma isa kannul, püüdes hoogsate 
sammudega astuvale isale järele jõuda. Vanamees pani kärsitult ühest taskust teise 
rahakoti, kukru ja «Itaalia messageria» piletid. Tunni aja pärast olid nad juba Foces, siis 
Nervis, seejärel nägid nad lagedal rannikul Reccot, tõusid siis mäkke, ja kui päike oli 
juba kõrgel, läksid nad vihmast uhutud teed mööda metsa. Nõnda jõuti Chiavarisse. 
Chiavaris peatusid nad ühes odavas kõrtsis. Alles siin sai väike viiuldaja teada, et ema ei 
saa tunda tema pärast rahutust, sest talle jäeti kiri maha. Sinjoor Antonio oli Niccolõ 
vastu ootamatult lahke. Ta patsutas koguni poja põske ja ütles: 

«Tead sa, ma olen täiesti laostunud, perekonna päästmine seisab nüüd sinu kätes. 
Mängi, mängi kõikjal. Kogume raha ja hakkame siis hästi elama.» 

Chiavarist, kus Niccolõ1 tuli esmakordselt mängida kõrtsis, sõideti lõuna poole. Spezias 
mängis poisike kaks korda. Edasi toimus kontsert kontserdi järele. Ta esines küll 
kirikutes, kõrtsides, võõrastemajades. Kasu-iha ajas vanameest ühest linnast teise. Näis, 
nagu oleks Antonio Paganini oma noorusliku jõu ja südiduse tagasi 

saanud. Ta ei andnud pojale hetkekski puhkust ega halastanud ka enda peale. Tema 
juures ilmnes otse tõelise impressaario osavust. See, mis ei õnnestunud maakleril, 
õnnestus äkki antreprenööril. 

Afišid telliti Mässa trükikojast, sest töö oli seal odav. Varjates end kauge sugulase 
maski taha, tegi Antonio Paganini oma pojale pöörast reklaami. Suurimaid lootusi asetas 
ta Luccale, Pisale ja Firenzele. Seejärel tahtis ta sõita Bolognasse, Modenasse, Reggiosse, 
Parinasse, Piacenzasse, Paviasse ja Alessandriasse. Hiljem kavatses suunduda lõunasse, 
anda kontserdi Novis ning pöörduda mägiteid mööda Genuasse tagasi. Sel kombel 
muutus kogu Riviera di Levante rannik selle vana piraadi tegevusareeniks. 

Esinemiste vahel suurtes linnades ei põlanud vanamees midagi ja sundis last mängima 
postijaamades, mangudes baioccosid, centesimoid ja soldisid muula-ajajatelt, 
rändnäitlejatelt ning seminaristidelt, kes istusid veinipeekri taga ja hävitasid frutti di 
mare'ti 


Nõnda jõuti Livornosse. Enne esimest kontserti selles linnas avas vanamees kõige 
raskema kompsu. Selles oli hall kuub, püksid, uued sukad, kingad ja suur hall sulgedega 
kübar. Rõivad olid kohmakad, suured, kuid tehtud heast materjalist. Valge pitskrae 
üksinda maksis mitu liiri, ja väike viiuldaja tundis veel kord, et sinjoor Antonio silmis on 
tal uus, poisikesele senitundmatu väärtus. 

Livorno publiku kirevusest hoolimata saavutas kontsert menu. Isa valvas ise 
sissetulekute järele ja võttis kõik abinõud tarvitusele, et teda ühegi baioccoga ei pügataks. 
Ja õhtul pärast rikkalikku õhtusööki lubas vanamees endale suurt toredust. Ta pani 
Livorno ridottos panuseks ühe luidoori ja võitis veel samal õhtul tuhat franki. Võit tõusis 
talle pähe nagu viina-uim. Vanamees astus einelauda, jõi ühe sõõmuga pokaali kadaka 
viina ja asus uuesti mängima, laskmata hetkekski poega silmist, otsekui kartes, et poisike 
võib 


1 Frutti di mare (itaalia k.) — «merevili». Austrite, väikeste vähkide, merisiilide jt. 
mereloomade rahvalik nimetus. Süüakse Itaalia rannikulinnades enamasti toorelt. Tõlkija. 

üksinda jäädes reeta mingi saladuse. Kuid võib-olla tajus ta ähmaselt, kui raskesti 
vaevab Niccolõd kojuigatsus, millest väike Paganini oli isale pärast menukat kontserti 
vihjanud. 

Kolm tundi hiljem oli kõik, mis kontsert sisse oli toonud, kui ka kogu selle õnneliku 
õhtu võit maha mängitud. Ka viimase kahekümneviiefrangise paberraha jättis vanamees 
sellesse meremeeste salaurkasse. 

Hommiku eel pöördusid nad võõrastemajja. Vana Paganini torises ja vandus. Magama 
heites teatas ta, et kontsert tuleb teisel päeval kordamisele. 

Hommikul virgudes märkas väike viiuldaja, et uue halli kuue käis oli rebenenud. Ta ei 
mäletanud, kuidas see juhtus, kuid teadis, et ta keretäiest ei pääse, ja pealegi pole tal 
õhtuseks esinemiseks midagi selga panna. 

Isa magas. Poisike vaatas katkist kuube sellise tundega, nagu näeks ta haava, mis on 
lõigatud tema enese ihusse. Kuub käes, läks ta ettevaatlikult toast välja. Ukse juures 
märkas ta teenijatüdrukut ja koridoriteenrit. Tüdruk tõukas küünarnukiga eemale 
ligitükkivat vurrudega teenrit, ent kui viimane kuulis ust avanevat, kargas ta ise eemale. 
Ka toatüdruk tahtis minema lipsata. Poisike peatas teda, paludes nõela ja niiti. Silmad 
märjad, läks ta teenija nõuandel pööningule. Pööningul vihises tuul. Oli külm, tõmbetuul 
keerutas puu-taladelt ja sarikatelt peent sööbivat tolmu. Väike Paganini sõitles ennast 
selle eest, et tal ei jätkunud julgust paluda teenijat oma kuub ära parandada. Kuid ta 
leppis iseendaga, kui kaine mõistus talle ütles, et selle eest oleks tulnud raha maksta. 

Samal ajal kuulis Paganini juurviljamüüjat valjusti laulvat. Tänavalt kostis puhas ja 
selge hääl. Poisike kummardus üle aknalaua välja ja vaatas alla tänavale. Tuulehoog rebis 
ta käest kuue, ja enne kui ta trepist alla jõudis joosta, oli keegi selle juba ära võtnud. 
Tänavale jõudes kohtas Paganini ainult imestunud pilke. 

Pisaraid valades peatus ta oma numbritoa ukse taga. Mitu korda laskus käsi ukselingile, 
ja iga kord tundus, nagu põletaks see kätt. Lõpuks kuivatas ta pisarad ja astus tuppa. Isa 
magas alles. Kolistamisest hoidudes pani Paganini ukse ettevaatlikult haaki ja heitis voo- 
disse 

pikali. Ta tahtis võtta kingad jalast ja teha näo, nagu poleks ta üldse veel üleval olnud, 
kuid äkki märkas, et isa üks silm on lahti ja uurib teda teki serva alt tähelepanelikult 
pealaest jalatallani. «Kas ta nägi või ei näinud?» mõtles poisike ja ütles siis ootamatu 
julgusega: 

«Isa, pean teile tunnistama, et minu kuub on ära varastatud.» 

Vana Paganini kargas püsti, viimanegi uneraas oli nagu käega pühitud. 

«Sa laostad mu!» karjus ta ja hakkas toas asjatult ringi tuhnima. 

«Madonna olgu kiidetud,» mõtles Paganini, «isa ei näinud.» Ja ta tõttas teeseldud 
agarusega isale appi. Otsida aga polnud raske, toas polnud peale Paganini viletsa 
varanduse midagi, mööbel oli armetu, siin ei saanud kuub kuskile kaduda. Mõne minuti 
pärast kisendas vana Paganini juba koridoris, et ta ei maksa neile krossigi ja läheb 
otsekohe võimudele teatama, et selles võõrastemajas riisutakse ja tapetakse. Väike 
Paganini jäi numbrituppa varjule. Keegi, kes nähtavasti arvas, et asi puutub vanamehe 
enda riietesse, hakkas sinjoor Antoniot vaigistama. 

See aga ägestus põhjalikult ega tahtnud midagi kuulda. Ta kisendas: 

«Minu poeg, minu kuulus poeg annab täna kontserdi, ja tal varastati riided ära! ...» 

«Missugune teie poeg?» küsis naisehääl. 

Sinjoor Antonio avas ukse ja Niccolõ nägi sama toatüdrukut, kes oli talle nõela ja niiti 
andnud. Vale oligi paljastatud. 

«Te räägite kuulsast viiuldajast, sinjoor, niisugune valevorst aga ei või olla kuulus 
viiuldaja!» 

Siis sööstis isa rusikatega poja kallale: 

«Päevavaras niisugune! Oled unustanud jumala käsu, et vanemaid peab austama! Et 
sinust inimest teha, logistan ma oma vanadele kontidele armu heitmata kivistel teedel... 
Kus kuub on?» 

Põlvili heites ja isa poole käsi sirutades jutustas väike Paganini katkendlikult ja segaselt 
kogu 100: 

«Valetad!» karjus isa. «Sa müüsid selle ära! Mu 

jumal, mu jumal, säärane kontsert, ja mitte ühtki baioccot raha. Sa müüsid ta ära!» 
kisendas ta uuesti poja kallale sööstes. «Et täna õhtuks kuub tagasi oleks!» 

Väike Paganini tõmbas selga vana, ema kingitud kuue ja läks tänavale. Esialgu sammus 
ta pikkamööda, kuna arvas, et isa teda tagasi kutsub, kuid vanamees oli nähtavasti täiesti 
endast väljas. Ta ei hüüdnud poega tagasi. 

Linna piiridest välja jõudes istus Niccolõ tee äärde kivile, võttis siis väsimust tundes 
kuue seljast, pani selle pea alla ja heitis rohule pikali. Uinuda ta ei saanud: põse alla 
sattus kõva ümarik ese. Niccolõ hüppas rõõmu pärast püsti. See oli viiefrangine raha. 
Teresa Paganini oli ebausklik — laste iga uue ülikonna sisse õmbles ta raha. 

Paganini esimeseks mõtteks oli tagasi pöörduda, kuid samas tuli ta teisele otsusele. Ta 
hulkus mõni aeg näljasena Livorno äärelinna tänavail, ja astus, niipea kui hämarduma 
hakkas, meremeeste salaurkasse sadama lähedal, kus eile isa oma raha oli maha 
mänginud. Vana Antonio Paganini jälgedes astus poisike teist korda elus mängupõrgusse. 

Paganini sammus poolhämaras koridoris trepist alla, luges täpselt kaheksa astet, leidis 
kobades ukse, mida ta tundis eelmisest õhtust, avas selle, ja pööramata tähelepanu teed 
takistavaile madrustele ning tänavatüdrukude, astus tasahilju seinaveert mööda tuppa. 


Siin märkas ta hädavarestest kapteneid, ülemäära osavaid pootsmane, mehi kulunud 
kuubedes ning pika-hõlmalistes saterkuubedes, ja sõbraliku, rahutu vaatega vanameest. 
Tagapool, poolpimedas toas, magasid üksteise kõrval sadamatöölised ja madrused, olles 
põhjalikult väsinud joodud kadaka viinast. Purjus neeger vaidles ja sõimles raevukalt 
mehega, kes värbas laevamehi kaugesõidulaevadele. Tinakruus kolksus rütmiliselt vastu 
püüst letti ja iga kord loksus sealt kollaka vedeliku pritsmeid värbaja kätele. Neegril 
lendasid suust süljepiisad, ta rögistas ja vandus kõigis talle tuntud keeltes. Laua taga käis 
mäng. Panused olid väiksed. Väike Paganini astus laua juurde ja pani kaardile oma 
viiefrangilise — ema kingitud õnnistatud raha. 

Kümned silmad suundusid poisikesele. Keegi tahtis midagi ütelda, kuid takerdus ja jäi 
vait. Mäng jätkus. Keegi küsis: 

«Kas rohkem panuseid ei ole?» 

Poisikese juurde hiilis vanamees. 

«Noh?» küsis Niccolõ jämedalt. 

Üks madrus haaras selja tagant Paganini kraest kinni. Poisike näitas hambaid, nagu 
kutsikas, keda haaratakse kaelarihmast, ja kes püüab jõuetult kinnihoidvat kätt 
hammustada. 

«Mis sul tarvis on? Lase lahti!» karjus ta. 

«Küll ma sulle näitan, kuidas mängitakse,» ütles päevitunud pootsman. «Kellelt sa selle 
raha varastasid?» 

«See on minu raha,» vastas poiss. «Ma pean endale riided ostma, ilma nendeta ei või 
ma koju isa juurde minna.» 

Ja ta näitas katkist alussärki ning kaebas oma kirju riietuse üle. 

«Vaata, väike saatan, et sulle täna veel kivist kesta ei tule osta!» 

Kuid mängukorraldaja vaatas asjale nähtavasti teisiti. Ta heitis poisi poole ainult pilgu 
ja jätkas mängu. 

Lahkudes hilja öösel koos väikese Paganiniga salaurkast, ütles pootsman: 

«Sul veab, väike pärdik. Kui otsekohene olla, siis ka minul pole kunagi nii hästi 
vedanud kui täna. Oled sündinud õnneliku tähe all. Nüüd kuula, mis ma sulle ütlen. Sa 
võitsid kaheksakümmend luidoori, ma nägin seda. Sa oled rikas. Sul on nüüd niipalju 
raha, kui minul kogu aasta jooksul pole olnud. Anna mulle viis luidoori ja ma saadan su 
koju, muidu lüüakse sind kuskil kõrvalisel tänaval maha.» 

Tõepoolest, nende kannul hiilis kaks meest. Pootsman sikutas rihma, tõmbas põuest 
raske püstoli, millele oli graveeritud laeva kujutis ja kohendas vööd, mille küljes rippus 
tupes lühike meremehemõõk. Kõik see sündis nii kartustärataval viisil, nagu valmistuks 
pootsman tagasi lööma tosina bandiidi kallaletungi. Kuid keegi ei teinud katsetki kedagi 
röövida. Poisike jõudis õnnelikult koju. Pootsman sai õnnelikult oma viis luidoori. 

Isa magas. Suur katkine fiasko lebas voodi kõrval, 

veiniloik punetas põrandal. Vanamehe kingad ujusid veinis. 

Väike Paganini ei saanud öö läbi und silma. Tema hambad lõgisesid, süda peksis 
ägedalt. Vanamees ei ärganud. Tasahilju, et teda mitte äratada, väljus poisike hommiku 
eel märkamatult võõrastemajast, kaenlas viiul ning käe otsas komps, milles oli kogu ta 
varandus: ema kingitud palveraamat ning punastest, rohelistest ja mustadest lintidest 
rosett, mille sinjoor Gnecco oli talle kunagi kinkinud. 


Esimest korda oma lapsepõlves oli Niccolõ Paganini süda kerge ja rahulik. Ta tahtis 
süüa, kuna polnud kaks päeva ivagi hamba alla saanud. Möödudes kõrgest kivimüürist, 
mille tagant paistis rohelus ja oli kuulda lindude siristamist, käis ta läbi kogu kaldapealse. 
Kaldal laulis heledahäälselt tütarlaps, kes pärast suplust end riietas. Aegamööda virgus 
linn. Esimene koht, kuhu räbalais viiuldaja sisse astus, oli mere ääres asuv kohvik. Mees, 
kes seisis ukse kõrval ja pühkis aknaid, vaatas väikest Paganinit umbusklikult. 

«Kas sul raha on?» küsis ta, kui Paganini tellis oma vanuse kohta liiga rikkaliku 
hommikusöögi. 

Unustades ettevaatuse, puistas Paganini peopesale kamalutäie viiefrangiseid münte ja 
heitis silmanurgast pilgu oma sukkadele, kuhu oli peidetud ülejäänud raha. Rüübates 
kanget kuuma kohvi ja süües ahnelt keedetud mune, tuli poisile äkki meelde öine mäng. 
Lõpuks sai hasarditunne võitu hirmust, mis salaurgas temas oli esile kutsunud. Pea käis 
ringi, magusa joovastusega mõtles ta senitundmatuile õnnehetkile, kui kuld voolab ojana. 

Äkki haaras Paganinit meeletu hirm varaste ees. Ta väljus kiiresti kohvikust ja kõndis 
mööda varahommikuselt vaikseid tänavaid. Ta jõudis linnaväljakule hetkel, kui parajasti 
avati ilusat silti «Viini ülikonnad» kandev kauplus ja pikakasvuline mees hakkas vankrist 
sisse tassima kompse ja pakke. 

Poisike ostis endale korraga kaks ülikonda. Ta ei tundnud ennast äragi moejüngris, 
keda ta peeglist nägi. Kadus hirm liikuda üksinda võõras ja tundmatus linnas mööda 
kauplusi. Riidepoest väljudes jäi ta seisma 

tänavanurgale ja otsekui unustades, kus ta viibib, haaras vutlarist viiuli. Tõmbas paar 
akordi, ja helid hakkasid iseenesest voolama. Kõik tunded, kõik, mis ta sellel aastal oli 
läbi elanud, vallandus äkki helidetormis, mis paiskas kõik oma teelt kõrvale, mattis kõik 
enda alla, ning purustas köidikud, mis sidusid teda kodu ja perekonnaga. Ta tuikus, teda 
vapustasid vaheldumisi kuuma- ja külmahood, ta mängis nagu meeletu, nagu hull, ega 
mõistnud, kus ta on ja kui kaua ta juba mängib. Ta ei märganud enda ümber kogunenud 
rahvahulka, ei näinud, kuidas möödamineja võttis tal kübara peast ja pani ta jalgade ette 
ning kuidas sellesse kübarasse hakkas kõikjalt sadama raha. Ta ei tundnud, kuidas pisarad 
valgusid silmi, ja alles siis, kui ta vaaruma hakkas, langetas ta poogna. Ta põlved 
värisesid, õlga- del lasus tinane raskus. Siis nägi ta inimesi ja kuulis, kuidas kogu väljak 
talle aplodeeris. Voorimees, kes oli tõusnud pukis püsti, hõikas ja lehvitas kübaraga, 
poesellid olid tulnud välja lettide tagant, ostjad peatusid kaupluste ustel, ta tunti ära, 
temast kõneldi. 

Paganini vaatas hämmastusega raha, tõstis kübara üles ja toppis taskud kohmakalt 
münte ja paberraha täis. Peitis viiuli vutlarisse ja hakkas üksinda astuma, teadmata, kuhu 
minna. Jalad kuulasid hädavaevalt sõna. Aegamööda hajus tema taga sammuvate uudis- 
himulike ja möödaminejate summ. Nähes ta kurnatud nägu, nutetud silmi ja pikki 
niiskeid ripsmeid, ei söandanud keegi ta käest midagi küsida. Poisike mõtles kogu aeg, et 
ta peab midagi ette võtma, kuid ei suutnud leida vastust küsimusele, mis tal kõigepealt 
teha tuleks. Lõpuks ta taipas. Tal oli ju raha, nüüd võis palgata voorimehe. Kui ta 
sõidukisse istus, tundis ta-, et ei suuda enam unega võidelda. Ta võttis viiuli kaenlasse, 
vabastas parema käe ja näpistas end kõrvast. Sõideti postijaama. Seal ta sai teada, et tunni 
aja pärast sõidab välja hiline messageria, ja ta võttis pileti Milanosse. Hilja öösel sõitis ta 
postisarve helide saatel mööda laia vanaaegset teed Livornost põhja poole. Kunagi 


liikusid siin rooma sõjaväed. Maanteel vaheldusid vanad, rooma sõjavankritest 
purustatud kivid uue sillutisega. 

Vana elu oli lõppenud. Esimene kaardimäng salaurkas oli olnud hoopis huvitavam kui 
viiulimäng. «Siiski arvan ma,» mõtles Paganini tukkudes ja iga postitõlla tõuke puhul 
pead vangutades, «veel üks selline mäng väljakul, ja ma olen jälle rikas. Miks ma peaksin 
tagasi minema isa juurde, kes mu verd imeb?» 

Läbi Pisa vanaaegsete väravate sõideti põhja poole. 

«Hea on istuda postitõllas ilusa ilmaga,» kirjutavad vanad reisijad ja lisavad: «Hea on 
istuda postitõllas detsembri vihmade ajal ja peita end sügavale tõlla sisemusse, kui 
sõiduki põrand ja aknad on terved, kui seljas on tublid riided ja kõht korralikult täis, kui 
lähedal on paun, millest paistab hõbeplasku kange veniva kullakarva märjukesega.» Ent 
üksiku poisikese reis postitõllas mööda Põhja-Itaalia teid polnud sugugi nii mõnus. 

Vaevalt jõudis tõld Luccas messageria väravast sisse sõita, kui kaks sandarmit väikese 
Paganini areteerisid. Vana Antonio oli laenanud raha ja kuna ta kulude ega lubadustega 
kitsi polnud, ajas ta jalule kogu Livorno politsei, viimane aga teatas heliogrammiga 
Luccasse, et poisike on teel sinna. 

Kaks ööpäeva istus Paganini prefektuuris. Teda ei viidud vanglasse, ei pandud 
üksikkambrisse trellide taha, talle anti peaaegu täielik vabadus. Tal oli keelatud ainult 
prefektuuri hoonest lahkuda. Politseiametnikud tegid ta üle nalja ega küsitlenud teda 
peaaegu üldse. Nähtavasti arvati, et ta on rikka mehe poeg ja kõik laheneb iseenesest, 
pole vaja asjata kiirustada ning olukorda teravaks ajada. Ja kuna politseiametnikud ei 
teadnud, kuidas kohelda poisikest, kes pole kurjategija, vaid kuulub võib-olla isegi heasse 
perekonda, siis polnud Paganinil sugugi halb viibida külalisena Lucca prefektuuris. Siin 
sai ta korralikult süüa ja tublisti magada. 

Mitu korda küsis ta, millal postitõld lõunast kohale jõuab, kuid unustas iga kord 
kellaaja, mis talle teatati. Viimaks, kui ta ukse avas ja allseisvalt politseinikult uuesti 
lõuna poolt tuleva postitõlla kohta järele päris, kuulis ta isa häält: 

«On juba platsis.» 

Ei lööke ega ainustki halba sõna tervel koduteekonnal. Vastuoksa, isa koguni ilmutas 
temale mitteomast õrnust. Poiss vaatas vargsi isa poole, kui see postitõl-las magama jäi: 
ta oli iga hetk valvel. Kuid vastu ootusi käitus vana Antonio mõõdukalt ja rahulikult, 
rääkis vähe, vajus tihti mõttesse. Mida kaugemale põhja poole nad liikusid, mida lähemal 
nad olid Levante Rivierale, seda kiiremini töötas väikese Paganini aju. Niccolõ tundis 
äkki, kui suur tähendus oli ta lapseelus sel põgenemisel isa juurest. Ta tundis, et ta on 
perekonnast ära lõigatud. Isegi terav valu emast lahusoleku pärast kadus sedamööda, 
kuidas postitõld kodulinnale lähemale jõudis. Kui Paganini oleks olnud vanem, siis ta 
oleks osanud seletada oma suhtumist isasse tundega, mis on edukal pedagoogil, kes on 
oma kasvandiku käitumist osavalt parandanud. Osad olid vahetatud. Paganini tundis, et 
isa on tal peos. Kuid samal ajal ta kartis teda. 

Vaikiva kokkuleppe kohaselt pöördusid isa ja poeg koju rikaste ja õnnelike reisijatena. 
Möödunud tõsist juhtumit nad meelde ei tuletanud. 

Genuas valitses lõbus elevus. 


Keegi oli levitanud kuuldusi väikese Paganini menust, ja markii di Negro saatis kirja, 
milles kutsus teda esinema muusikaõhtul koos Põhja-Itaalia kuulsa lauljatari Teresa 
Bertinottiga. Samal kontserdil mängis Kreutzer-vanem klavessiinil oma helitöid. 

Paganini esinemine di Negro juures möödus menukalt. Ta mängis selle meelerahu ja 
enesekindlusega, mida andis talle esimene suur elukogemus. 

Paganini kohanes oma uue olukorraga kiiresti. Hoolimata sõimunimedest, milledega 
õed teda kostitasid, ja kadedatest, peaaegu vihkavatest pilkudest, mida heitis talle vend, 
tundis Paganini end perekonna keskpunktina. 

Vana Paganini tegi ennast nüüd kahekordselt tähtsaks. Ta leiutas uue variatsiooni: 
Niccolõ on imelaps, keda on kasvatanud armastav isa ja ennastsalgav ema, kes on teinud 
kõik selleks, et poja talenti välja arendada. 

Niccolõ ema rõõmustas selle muutuse üle, võttes 

kõike puhta kullana. Ta jumaldas poega selle heategeva mõju pärast isale. 

Kord peatas härra Kreutzer oma sõiduki ühe maja sünge ukse juures Passo di Gatta 
Moral. Rikas muusikamees, kunstnik, kellel olid aristokraatlikud maneerid ja prantsuse 
markii välimus, hoidis trepist üles minnes nina ees siidrätikut. 

Härra Kreutzer rääkis kaua sinjoor Antoniole markii di Negro nimel, et poiss tuleb 
tingimata saata Parinasse, sest Parmas elab ainuke viiuldaja, kes võib väikese Paganini 
muusikalise hariduse lõpule viia. Poisike oli seda nime kuulnud. Di Negro ja Kreutzer 
soovitasid isal sõita Alessandro Rolla juurde. 

Möödus nädal. Jälle hoovas tõlla lahtistest akendest sisse mägilillede nõrka aroomi. 
Vanamees ja poisike viiuliga sõitsid postitõllas mööda maanteed Parma poole. 

Kohale jõuti keskpäeval. 

Neid juhatati tuppa, mis kandis endal nii toreduse kui ka laokile j aetuse pitserit. See oli 
ennastunus-tava inimese tuba, kes põeb rasket ja parandamatut haigust. 

Akna juures laual valendab lõunapäikese heledates kiirtes suur noodivihik. Sinna on 
tinapliiatsiga kirjutatud nelikümmend kaheksa rida uuest heliteosest. 

Rolla on haige. Vana Paganini palub ta naiselt, et tal võimaldataks näidata suurele 
Rollale oma poega Niccolod «kas või üheks minutiks». 

Sel ajal, kui sinjoora Rolla tagapool asuvas toas järele kuulab, kas ta mees võib väikest 
viiuldajat vastu võtta, haarab poisike oma viiuli ja hakkab esimestest taktidest peale 
julgelt a vista Rolla uut teost mängima. See on viiulikontsert, mida pole seni veel kuskil 
ega kellegi poolt, isegi mitte ta autori enese poolt ette kantud. Sellest midagi teadmata 
mängib Paganini kontserti, olles haaratud juba esimestest taktidest peale. 

On mängitud esimesed kakskümmend seitse noodirida, nüüd tuleb adagio, sel hetkel 
aga paisatakse uks lahti ja lävele ilmub kollane, ülikurnatud mees helesinises 
hommikumantlis, mis on rinna eest lahti. Juuksed ja karvad rinnal on hallid, näol on 
sügavad kortsud, 

silmad on haiged. Rolla viipab pika kollase sõrmega, andes käskivalt märku mängu 
jätkata, läheb siis suuri vaevu jalgu järele vedades tugitooli istuma, langetab pea kätele, 
toetab küünarnukid põlvedele ja jääb suletud silmadega oma kontserti kuulama. 

Nüüd lõpeb kantileen. Järgneb kiire sädelev pizzicato, siis fermaat, ja poisike paneb 
viiuli ära. Käsi näo eest võtmata heidab Rolla pea tugitooli seljatoele. Rauga õlad 


vappuvad, kuid pisaraid pole näha, ja poisike ei tea, kas see on helilooja hääletu 
nuuksumine või köhahoog, mida vana mees püüab tahtepingutusega tagasi hoida. 

Viiuldaja on hämmeldunud, ta pöörab pilgu isalt vanale Rollale, heliloojalt selle 
naisele. Naine lööb laksatades kokku peopesad ja ta näol peegeldub ilme, milles hirm 
seguneb vaimustusega. Vana Paganini muljub kohmetult kübarat käes. Et sellele 
piinlikule vaikusele lõppu teha, astub Niccolö sinjoor Rolla juurde: 

«Maestro! ...» 

Kuid Rolla katkestab teda: 

«Minust ei saa iialgi su õpetajat, poiss. Kui kiiresti on möödunud elu, kui nüüd juba 
lapsed saavutavad seda, milleni meie jõudsime alles siis, kui olime kulutanud kogu oma 
jõu! Mis on maailmast küll saanud. Kui kiiresti lendab elu!» 

Vana viiuldaja vaatab väikest Paganinit tähelepanelikult pealaest jalatallani. Järjest 
sügavam rahulolu levib üle rauga näo, kortsud mahenevad, erutus vaibub, ja kindlal 
häälel lausub ta: 

«Olen vana, mul pole sinule midagi õpetada. Kuid Parmas elab mees, kes on noor ja 
täis jõudu, tema saab küll sulle kasulik olla. Sa astud uksest välja Viale Men-tanale, seal 
on hallidest kividest värav, mis viib suurde lillede ja sammastega õue — seal asubki 
muusikakool. Selle direktoriks on sinjoor Paer, pöördu tema poole, ja õnnistagu sind 
jumal.» 

Rauk tõmbas hommikukuue hõlmad koomale ja tõusis järsku. Ta õlad vappusid nagu 
külmavärinast. Hüvasti jätmata läks ta oma tuppa. 

X PEATÜKK KAARDID, TÄRINGUD JA VIIUL 


Pool aastat elu Parmas möödus Niccolõl nagu üks päev. Väikese sinjoor Niccolõ 
Paganini muusikalisi õpinguid juhtis Paer ise. Muusikateooriaga tuldi kergesti toime. 

Paeri kuju kutsus poisikeses esile kujutluse elavhõbedast. Sinjoor Paeril oli nii raske 
kõnnak, nagu voolaks ta soontes tõepoolest elavhõbe. Kuid see raskus oli tema juures 
ühendatud maneeride kummalise reipuse, elavuse ja sädelevusega. Ent samal ajal tundis 
Paganini alati selle mehe vere külmust. Elavhõbe sarnaneb sulametalliga, kuid ta on 
külm. See kummaline mees hämmastas poisikest oma külmuse ja otsekui mittemidagi 
nägevate lillaka varjundiga silmaterade surmraske vaatega. See violetne toon ja riietuse, 
kaelasideme ning kinnaste õrnlilla sirelivärvus avaldas Paganinile kummalist mõju. 
Poisike imestas, miks ta teda nii sageli unes näeb. Sinjoor konservatooriumi direktor, 
tähtis härra Paer figureeris neis unenägudes alati mingi imetaolise geeniusena lillas 
kitoonis1, kes vehkis käega samasugustest lilladest inimestest, violetsetest geeniustest, 
koosneva orkestri ees. Ta puistas igast sõrmeotsast kord hõbepiisku, kord elavhõbeda 
pritsmeid, mis põrisesid helisevalt aknaruutudele langedes. Siis muutus see helin 
miljonite kellukeste kõlinaks. Klaas purunes, kukkus alla, muutus kõlisedes väikesteks 
kristallideks, sädemeteks, tähekesteks, raheteradeks ja lumehelbeiks, mis varisevad maha 
puude okstelt. Äkki muutus külmaks, talv haaras maa oma hõlma, nagu kõrged mägedel 
Cremona lähedal, kus lapsed juulikuus uisutavad mägijärvedel, all aga karjatatakse loomi 
ja karjasesarve kuldne hääl kogub kokku lambad ja ajab nad kitsastele karjateedele, mida 
piiravad päikesekiirtes helendavate roheliste viinamarjaaedade kõrged ažuursed tarad. 
Siis langevad elavhõbedapiisad puu- 


1Kitoon— muinaskreeka meeste riietusese. Tõlkija. 

dele, ja pargi öistel alleedel süttivad tuhanded valged tuled. Siis aga järgneb ööle päev 
ja Parma kannikese-väljad hõõguvad veel eredamalt härra Parma linna konservatooriumi 
direktori lillade ja kannikesevärvi toonide maagilise mõju all. 

Möödusid päevad. Parma konservatooriumi õpilased Gardi ja Novi olid Paganini 
rivaalideks. Neil ei õnnestunud teda võita ei viiulimängus ega teooriaklassis, kuid 
kompositsioonis püüdsid nad Paganiniga võisteldes õpetaja südant vallutada. Gardi ja 
Novi vihkasid teineteist. Alguses püüdsid mõlemad konservatooriumi seminaristid 
Paganinit enda poole võita. Kuid Paganini ei võtnud vastu ühe sõprust, et sellega mitte 
teisele halba teha. Siis liitusid mõlemad vaenlased vihkamises Paganini vastu. 

Novi oli Genua vana kiriku kanooniku vend. Vennaksed Novid kirjutasid teineteisele 
libekeelseid kirju, mis olid täis kinnitusi oma ustavusest kirikule. Vanem kirjutas 
nooremale, mis ta oli kuulnud Paganini perekonnast ja lapsepõlve-aastatest. Noorem tegi 
vanemale ülesandeks levitada laimujutte noore viiuldaja kohta. Ning samal ajal, kui 
Paganini oli innustatud tööst ja harjutas tervist ning jõudu säästmata neliteist tundi 
päevas, sepitseti talle teises linnas rasket ja karmi katsumust. 

Paganini elas väikeses toapugerikus sinjoora Augustina juures. Toauks sulgus halvasti. 
Paganini ei imestanudki enam, kui ta konservatooriumist koju jõudes märkas oma toas 
võõraste inimeste viibimise jälgi. Kõik tema asjad, isegi pesu, oli läbi tuhnitud, padi oli 
lahti harutatud ja räpakalt kinni õmmeldud, ema ja õdede kirjad olid korratult kokku 
pandud ja kinni seotud. Lisaks kõigele nägi Paganini tihtipeale ust avades, kuidas tema 
toa alatine külaline, suur rott, istub kirjutuslaual ja närib kellegi poolt sinna mahajäetud 
leivakoo-rukest. Paganini jäi võpatades seisma. Ja iga kord vaatas rott põlglikult muusiku 
poole, vupsas laisalt laualt maha ja kadus põranda alla. 

Katoliiklikud ajalehed tõid teateid suurtest sündmustest. Kuid need sõnumid ei häirinud 
Parma rahu. Parmas helistati vaikselt kirikukelli, ja tüsedad, rasvas 

abtid pidasid ninahäälel missat. Noored viiuldajad olid kohustatud kirikus käima. 
Täisealine Gardi käis pihil ja armulaual. Pärast pihti sulges ta end iga kord Noviga pikaks 
ajaks tuppa, kus nad omavahel midagi arutasid. Kaaslastele kinnitasid nad hoobeldes, et 
neile olevat tehtud ülesandeks valvata konservatooriumi üliõpilaste mõttelaadi üle. 

Paganini nägi tundide viisi vaeva peaaegu lahendamatute viiulipassaažide kallal. Siis, 
kurnatuna tööst, mis temas järjest enam suurt füüsilist väsimust esile kutsus, läks ta teise 
linnaserva, kus elas vana Napoli dirigent Ghiretti. Ghiretti oli Paeri õpetaja. Tema hoolde 
usaldaski sinjoor Paer Paganini teoreetilised õpingud. Ghiretti kohtles õpilasi erakordse 
rangusega, ja Paganini teadis, et kõige väiksemgi viga, vähimgi hajameelsus kajastub 
otsekohe sinjoor Ghiretti ja sinjoor Paeri suhtumises temasse. Ghiretti oli 
konservatooriumis lihtne aineõpetaja, tema õpilane aga oli seal direktoriks. Sinjoor Paer 
oli Ghiretti õpilane ja ühtlasi tema ülemus. Kuid, nagu see suure ja kõrge kunsti valdkon- 
nas sageli juhtub, oli olukord faktiliselt selline, et kõigis muusikaieoreetilistes küsimustes 
ei pääsenud sinjoor Paer sinjoor Ghiretti alluvusest. Administratiivsetes küsimustes aga 
oli sinjoor Paer täielik peremees. Sinjoor Ghiretti lihtsalt eitas sinjoor Paeri igasuguste 
administratiivsete ülesannete ja tööde olemasolu. Tundus, et Ghiretti jaoks polnud 
praktilist elu üldse olemas. Vastupidiselt sinjoor Gneccole, polnud see pikakasvuline, 


kõhn, hallide juuste oreoolist ümbritsetud ilusa näoga vanamees otsekui seotudki 
igapäevase elu nähtustega. Tubade väline ilu ei huvitanud teda kõige vähematki. Riiuleil 
ja isegi diivanil, mis täitis sinjoor Ghirettil ka voodi aset, valitses korralagedus. Neid 
kahte teineteisest täiesti erinevat dirigenti sidus ainult ustavus embleemile, mida nad 
ühteviisi austasid. Toas, kuhu Ghiretti ei lasknud kedagi peale Niccolõ ja sinjoor Paeri, 
märkas Paganini kirjutuslaual korratuses vedelevate asjade hulgas väikest must-puna- 
rohelist rosetti, mis oli samasugune kui see, mille kord sinjoor Gnecco oli Niccolõle 
kinkinud. See oli metsavendade märk. Niccolõ poollapselikus teadvuses tähendasid 

selle märgi kolm värvust metsa, kus need inimesed roheluse keskel puhuvad hõõgvele 
maa-aluste miili-ahjude punast tuld ja põletavad mägedena musta sütt. Sellepärast siis 
olidki ühendatud punane, must ja roheline värv. Paganini oli peaaegu unustanud sõnade 
«foresta», «baracca» ja «venta» poliitilise tähenduse. Kogu see sümbolite süsteem oli 
keelu all. 

Kui Paganini teoreetilised õpingud toimusid Ghiretti juhatusel, siis kõik praktilised 
harjutused ja töö kompositsiooni alal toimus Paeri vahetul juhtimisel. Teised 
aineõpetajad vaatasid väikesele Paganinile pigem kui nooremale ametikaaslasele. 
Paganini teadis, kuidas konservatooriumi pedagoogid temasse suhtuvad. See täitis teda 
poisikeseliku uhkusega. Kuid kahjuks ei teinud see teda kaasõpilaste suhtes 
ettevaatlikumaks. Olles tööst haaratud, käitus ta endiselt erakuna. Kui ta Ghiretti juurest 
koju tuli, siis selle asemel, et vabal õhtul lõbutseda Parma tütarlastega, nagu seda tegid ta 
konserva-tooriumikaaslased, sulges ta end jälle oma tuppa ja hakkas uuesti mängima. Ta 
kurnas ennast niivõrd ära, et sageli kukkus tal viiul käest. Kuid ta jõupingutused olid 
omandanud juba niivõrd fanaatilise iseloomu, et ta ei märganudki enam, kuidas jõud 
kaob, ning ta meelt täitis ainult püüd jõuda sihile, mille ta ise oli endale püstitanud. 
Ainult kohutavad köhahood viisid ta terveteks tundideks reast välja. Sellistel juhtudel 
pani Paganini viiuli käest, istus laua taha ja täitis oma ülipeene käekirjaga noodipaberi 
joonelisi lehti. Need olid ülesanded, mida Paer oli talle lahendada andnud. Ja tema 
Parmas viibimise kuuenda kuu lõpuks valmis kakskümmend neli fuugat neljale käele, 
kirjutatud ilma muusikariista abita. Paer mängis neid koos Paganiniga. Niccolõ oli ainuke 
õpilane, keda lubati mängida koos konservatooriumi direktoriga. Uskumatult raske 
muusikaline vorm, mille väike helilooja oli oma teostele andnud, ei lubanud tema helitöid 
ette kanda ühelgi neist kuuest õpilasest, keda lasti õppida sinjoor Paeri juures. 

Pärast neljakuulist töötamist koos sinjoor Paeriga kästi Paganinil kirjutada viiuliduett, 
ja ta asus innukalt selle ülesande kallale. 

Seni kui see keeruline ja raske helitöö veel küpses, 

mängis Paganini teiste õpilaste teoseid. Ta tegi seda heast südamest, kuid ometi olid 
sellel rasked tagajärjed. Tema mäng ajas võistlejad vastu ta enda tahtmist vihale, kuna ta 
parandas lennult nende teoste puudusi. Andetut pala oskas ta muuta selliseks, et see tema 
ettekandes Paeris meelepaha esile ei kutsunud. Kuid see väike abi võistlejaile äratas neis 
tänutunde asemel veel suuremat raevu. Paeri juuresolekul Paganini kaasõpilased vaikisid, 
teades, et Paganini nende helitöid parandades aitas nad hädast välja, kuid niipea kui 
õpetaja oli läinud, sööstsid nad Niccolõle kallale. Gardi karjus Paganinile vihaselt, et see 
on tema teose omavoliliselt ümber teinud, teised kaks ähvardasid Paganini läbi peksta, 
sest see olevat võtnud nende teostest terveid fraase ja paigutanud oma fuugadesse. 


Paganini teadis küll, milles asi seisab. Kui ta oma kaasõpilaste palasid mängis, siis 
rüütas ta need vormi, millest paljugi oli tema enda inspiratsiooni vili. Loomulikult 
kordusid selle üksikud elemendid tema enese teostes. Ja kui ta esimene fuuga oli 
konservatooriumi saalis ette kantud, siis tormasid kuus üliõpilast Paganini kallale ja 
karjusid: «Varas!» 

Kord õhtul, kui Paganini läks välja, et tööst puhata, ja istus Parma lossi pargis, äratas 
tema tähelepanu jalg-rajal lebav noodileht. Paganini tõstis selle üles. Noodilehel oli 
prantsuskeelne tekst, pikk keeruline pealkiri ja vinjetid nurkades. See oli Reini armee 
sõjaväelaul, loodud inseneriväe ohvitseri Rõuget de Lisle'i poolt, mida kanti ette paljude 
teatrite lavadel. 

Paganini läks koju, süütas küünla ja luges noodi uuesti läbi. Kuulates, kuidas 
õhtuvaikuses kauges kellatornis «angelust» helistati, tõmbas ta vaibuvate kellahelide 
viimaste löökide saatel poognaga üle keelte. Viiul mängis esimesed kolm takti 
«Marseljeesist». Kirikukelladega ühes toonis ja aeglustatud tempos kõlas see laul 
kummaliselt. 

Laia, rahuliku kirikukoraali voogamine asendus oreli-helide merega, mida ainult 
Paganini oskas viiulil esile kutsuda. Siis kostis veekohin, otsekui tormaks üle kivide 
kärestikurikas jõgi. Algul vaikne, muutus see hiljem üha hoogsamaks ning võimsamaks, 
ja sulas 

lõpuks ühte tõusuvee tormilise mühinaga, rahvahulga kõnekõminaga, kes tuleb mööda 
üksikuid tänavaid ja valgub väljakule. Plagisesid kabjad, tärisesid relvad, ja just sel hetkel 
päästis Paganini «Marseljeesi» nagu linnu vabadusse. See prantsuse sõjaväelaul, tuline 
üleskutse võitlusele, haaras ka viiuldaja enese niivõrd kaasa, et ta ei märganudki, kuidas 
rahvahulk kogunes maja ümber, ei mõistnud, miks aplodeeritakse ja hõi-gatakse, ning 
alles pärast seda, kui ta oli mängu lõpetanud ja viiuli ära pannud, nägi ta läbi väikese 
akna, et tänav on rahvast tulvil. 

Hommikul ärkas Paganini riietekuhja all, mille ta öösel oli külma kaitseks endale peale 
ladunud. Teda raputas palavik. 

Kümme päeva lamas Paganini voodis. Ta ei lahkunud oma pööningukambrist. 
Konservatooriumi vana uksehoidja tuli teda külastama, andis talle edasi sinjoor Paeri 
tervituse ja tõi kirja: 

«Sinu peale ollakse vihane, sa ei tea, meeletu, kui ohtlik on kirikuhümne segada 
prantslaste jumalakart-matute lauludega. Ma kuulsin sinu haigusest juhuslikult. Novi tuli 
minu juurde ettekandega ja teatas, et ingel on ilmunud sinu juurde, ja sa lebad praegu 
purustatud käega voodis, kandes endal jumala viha pitserit. Ma ei usu seda lori, kuid ole 
ettevaatlik. Põleta see kiri ära, mu hea tobuke. Barbara hoolitseb selle eest, et sa kiiremini 
terveks saaksid ja et sind korralikult toidetaks. Mul pole mahti sind külastada. Astu minu 
poole, ma jutustan sulle kutsest, mille ma sain veneetslastelt, sest mu ooperit ei hakata 
lavastama mitte Parmas, vaid Veneetsias. Ära unusta õhtul aknaid kõvasti kinni 
panemast, ööd on külmad ja paljud inimesed on palavikus.» 

Kirjal puudus allkiri. Vana teenija ootas sõnatult, kuni Paganini need read läbi luges. 
Siis süütas naine küünla ja põletas Paeri kirja ära. Vanaeide karm pilk ja näoilme 
kõnelesid, et ta teab noorest viiuldajast palju rohkem kui see ise. 

Järgmisel päeval läks Paganini konservatooriumi, et anda õpetajale ära lõpetatud 
viiuliduett. Toast väljudes märkas ta meelepahaga, et uks oli lahti — nähtavasti 

oli see pärast teenija lahkumist terveks ööks lukustamata jäänud. 

Kui ta mängimisega esimese rea lõpuni oli jõudnud, pidi ta lõikava valu pärast vasakus 
silmas ja meele-kohas peaaegu teadvuse kaotama. Bassikeel oli katkenud ja löönud 
viiuldajale vastu vasakut põske. Omandatud enesevalitsemine ei lubanud tal õpetaja 
juuresolekul valu näidata. Kogu oma mehisust kokku võttes otsustas Paganini mängu 
jätkata kolmel keelel. Käed värisesid, pea käis ringi, käsi ja õlgu rõhus raskus. 

«Jälle palavik,» mõtles Paganini, kartes Paeri poole vaadata. Ta põsed õhetasid ja talle 
tundus, nagu oleks silmadesse liiva puistatud. Äkki pani õpetaja talle käe õlale. 

«Kust sa selle ööpoti võtsid?» küsis Paer järsult. «See ei ole ju sinu viiul, Paganini.» 

Tõepoolest, see oli rohmakas külaviiul, külapulmade ja -kirmeste alatine külaline. 
Lisaks kõigele oli viiuli-kaela otsa häälestuspulkade vabele seotud seatina tükikesi. Paer 
süütas kandelaabri ja hakkas seda halva meistri jämedat töövilja igast küljest silmitsema. 
Ta võttis Paganinil küünarnukist kinni, tõmbas poisi lähemale ja näitas peenikese 
pintsetiga sõnatult kohale, kus kõik keeled olid pooleldi läbi lõigatud. Ta viskas viiuli 
lauale. Kaebliku kiunumisega katkesid ka teised keeled. Paer hakkas suurte sammudega 
mööda tuba kõndima. 

Paganini puhkes naerma, algul tasa, siis laginal. Ta laskus diivanile ja sellel otsekui 
kukudes naeris rõkkavalt. Teda vaevanud ebakindlus, hirm, et haigus on hävitanud temas 
viiuldaja, asendus kirgliku, võitmatu teadmisega, et temal pole mingit süüd kõrge kunsti 
ees ja et tänase ebaõnnestumise süüdlaseks ei tule pidada iseennast, vaid teisi. Haigus oli 
nagu käega puhitud. Argus, mis oli teda Paeri juuresolekul vallanud, kadus äkki. 

«Aga kus siis sinu viiul on?» küsis Paer. 

Paganini jäi vait. 

«Ma tean, kes seda tegi,» lausus Paer mõtlikult nagu iseendale. 

Siis pööras ta masinlikult noodivihiku lehekülgi ja hüüdis: 

«Aa! Duett on valmis, see on tubli.» Ta tõi Paganinile kapist viiuli ja võttis ka oma 
mänguriista. 

Kui duett oli mängitud, ütles Paer rahuloleva naeratusega tagasihoidlikult: 

«Mitte ühtki eksimust puhta ja range stiili nõuete vastu. Egas midagi! Loen eksami 
sooritatuks. Kõnelgem nüüd meie hüvastijätust.» 


XI PEATÜKK ROTID 


Parma politsei keeldus kadunud viiuli otsimiseks midagi ette võtmast. 

Pärast kahte maksulist kontserti, mis Paganini andis Paeri viiulil, tasus ta oma uue 
mänguriista hinna. Ülejäänud raha saatis ta isale. 

Imelikult oli kujunenud ta elu. Selle üle mõtiskledes veetis ta tunde oma toa akna all 
istudes, kust ta nägi kogu linna edelaosa. 

Kord katkestas ta mõtisklusi kahe kummalise mehe ilmumine vaiksesse 
kõrvaltänavasse. Nad seisid pööningu akende all, vastu suure maja sissekäiku asuval 
nurgal. Mehed jäid iga kord vait, kui keegi neist möödus, ja alustasid seejärel uuesti 
vestlust, vaadates kartlikult möödaminejale järele. Peagi kadus üks nendest kiirete 


sammudega põiktänavasse. Paganini vaatas neid oma ärklitoast, ja kuigi ta kamber 
asetses vana Parma maja kolmanda korruse kohal, oli ta kõnelust kuulnud sõna-sõnalt. 

Nii oli see alati. Tihti tabas Paganini kõrv öövaikuses hääli, mis olid vaevalt kuuldavad: 
kord kauget kellahelinat, mis tuli Parmast põhja pool asuvaist küladest ja kandus edasi 
mööda kinkudevahelist orgu, kord kaarikute käginat ja hobuseajajate hõikeid vanal 
rooma kiviteel linnavalli taga, kord jalakäijate hääli, kes läksid üle väljaku kahe kvartaali 
kaugusel tema majast, 

kord haigete laste nuttu ja karjeid, mis kostsid naaber-tänavate keldritubadest ning isegi 
perenaiste tasast sõimlemist õhtuti kaevul kauges põiktänavas linnamüüri ääres. See 
ebatavaliselt terav kuulmine näis Paganinile loomulikuna. 

Tänavale seisma jäänud mees tuli nüüd kiiresti trepi poole. Veel mõni sekund, siis 
kostsid sammud trepil ja koputus uksele. Sisse astus õpetaja. 

«Tulin enne lahkumist sinu poolt läbi,» ütles Paer. «Oled ainuke õpilane, kellega ma 
hüvasti jätan.» 

Paganini nihutas ta poole tooli. Erutatuna ja segasena vaatas ta sinjoor Paerile otsa. 
Ärevus ja kurbus õpetaja näol asendusid naeratusega. 

«Ma tahtsin sind hoiatada,» ütles Paer istet võtmata, «et sa enam konservatooriumisse 
ei läheks. Sõida võimalikult kiiresti Parmast ära. Mul on kahju, et pean lahkuma linnast, 
kus olen veetnud nii palju aastaid, kuid veneetslased on järeleandmatud ja tingimused, 
mida nad pakuvad, on paremad teiste linnade omadest.» 

Paer justkui takerdus, tõmbas käega üle juuste, vaatas Paganinile otsa ja küsis: 

«Oled sa kurb? Näid millegipärast segaduses olevat?» 

Ta võttis Paganinil õlgadest kinni ja keeras ta näoga akna poole. Paganini pööras 
silmad ära, ta kollastele põskedele ilmusid punased laigud. Siis vaatas Paganini Paerile 
otse silma ja ütles: 

«Olen teie ees suur süüdlane. Kuulsin kõik, mis te oma kaaslasega rääkisite. Tean, et 
olete karbonaar, ja et selle mehe nimi on Ugo Foscolo.» 

Paer võpatas ja astus sammu tagasi. 

«See sind mulle küll armsamaks ei tee,» ütles Paer kähku ja pöördus kõrvale. 

«Mina aga ei saa jagada teie tundeid,» lausus Paganini. «Kas ma olen siis selles süüdi, 
et mind ei armastata? Olen sõbralik kõigi vastu ega süüdista kedagi tema puuduste pärast, 
aga samal ajal manatakse mind mu võimete pärast.» 

«Mida sa siis meie kõnelusest kuulsid?» küsis Paer. 

«Hüvasti jättes te nähtavasti pärisite sinjoor Foscololt Veneetsia elu üle. Sinjoor 
Foscolo jutustas teile 

oma tragöödia «Tieste» lavastamisest. Ta rääkis oma tülist Bonaparte'iga, rääkis sellest, 
et pärast Cisalpini vabariigi hukkumist ei näe ta enam iialgi oma Veneetsiat. Teie aga 
ütlesite talle, et püüate teda uuesti Ve-neetsiaga siduda, ütlesite, et Veneetsiasse jõudes 
asute elama Murano saarele ja hakkate seal oma ooperit lavastama, teie ja Foscolo vahel 
hakkab sidet pidama aga luuletaja Buratti. Õpetaja . . . õpetaja, miks te tänaval nii kõvasti 
räägite! Kui seda kõike ...» 

Paganini peatus. Pahameel ja naer matsid Paeril hinge. 


«Tont sind võtku ühes su kuulmisega! Võiks arvata, et sa seisid sealsamas nurga taga. 
Sinu südameaususes ma aga ei kahtle. Noh, hüvasti siis, mul pole enam minutitki aega. 
Katsu juba täna Parmast ära sõita, Genuas on sul ohutum elada. Kui mängid viiulit, siis 
ära end poliitikasse sega ...» 

Paer lahkus, öösel sõitis ta linnast välja. Ta tee viis läbi Guastalla, Mantua, Legnano ja 
Padua. Veneetsiasse jõudes unustas ta juba nädala pärast oma õpilase. Paer jäi iseendale 
truuks. Külmus, mida Paganini oli oma õpetaja iseloomus märganud, lubas Paeril 
täielikult unustada inimese, kelle heaks ta oli teinud kõik, mis tema kohusetunne talle oli 
dikteerinud. 

Kolmel viimasel päeval enne oma ärasõitu Veneetsiasse oli Paer Itaalia linnadesse ja 
muusikakeskustesse laiali saatnud mõjuvaid soovituskirju, kus ta vaimustatult ning samal 
ajal ranges toonis kõneles Paganinist kui imest muusikalise meisterlikkuse ajaloos. 
Külmalt ja rahulikult teatas Paer, et Paganini ilmumine avab muusikaliste imede 
maailmas uue lehekülje, ning et elu ja inimkonna ajalugu pole seni veel tundnud nii suurt 
ja võimsat talenti. 

Kuid tasahilju töötasid juba ka teised jõud. Mööda tumedaid kanaleid voolas laim maa- 
aluste jugadena kõikjale laiali ja eelkõige just Paganini kodulinna, kuhu noor 
muusikamees tagasi pöördus. Paganini ei teadnud veel sellest, Paer aga oli selle juba 
unustanud. Veneetsiasse jõudes heitis Paer täielikult peast ja südamest mõtted ja 
mälestused oma õpilasest. 

-.. Mägiteekonnast väsinud, istus Paganini väikeses 

toas laua ääres. Kohtumisel ei lausutud küll ühtki halba sõna, kuid Paganini tundis, 
nagu oleks ta sattunud võõrasse perekonda. Kogu esimese päeva jälgisid omaksed 
Niccolõd varjatud tähelepanuga, otsekui ootaksid nad mingit plahvatust. Kuid plahvatust 
ei toimunud. 

Sügav vaikus ja väsimus täitsid noore viiuldaja hinge. Kolm päeva ei võtnud,ta viiulit 
kätte. Ta hulkus sihitult mere ääres, kõndis mööda lagunenud muuli niiskeid kive, võttis 
siis lootsiku ja sõitis Molo Ducale ja kuulas seal merelainete laulu. Tundide viisi istus ta 
kivil, või seisis, käed vaheliti, ja vaatas, kuidas tuul laineharju valgeisse vahuudemeisse 
keerutas. 

Ööd ei toonud kergendust. Ta ei kõnelnud teiste perekonnaliikmetega. Tühised 
küsimused, ühesilbilised vastused, igavad päevad. 

Ja alles ühel õhtul, kui ta tavalisest hiljem koju jõudis, märkas Niccolõ ema nutetud 
silmades nii kurba pilku, ja näol nii murelikku ilmet, et see teda ehmatas. Ta küsis, miks 
ema nutab. Ema raputas vaikides pead ja tahtis eemalduda. Poeg võttis õrnalt ta käest 
kinni. Ema istus ja palus ka poega enda kõrvale istuda. 

«Miks sa ennast hukatusse viisid? Arvad sa, et me ei tea, mis elu sa Parmas elasid? Isa 
teab, kes su hukka saatis, kes su perekonnalt, jumalalt ja pühalt kirikult ära röövis ...» 

Niccol5 tahtis teda katkestada, kuid ema lõi vaid käega ja jätkas: 

«Sinu sõbrad, kes armastavad sind enam kui oma elu, kirjutasid meile sinust ja nende 
kirjad on täis muret. Pidin nende kirjade pärast peaaegu surema. Isa kirjutas sulle, ka 
mina kirjutasin ja anusin sind, sinu süda aga oli nii kalk, et sa ei vastanud ühegi kirja 
peale. Äkki aga tulid sa isamajja nagu inimene, kellel on õigus üle perekonna läve astuda, 
ja siin, kodus, sa ei võtnud vaevaks oma süüd kahetseda ega vabandanud isegi, et sa oma 
kohustused olid ära põlanud.» 


Niccolõ hüppas püsti. 

«Ah siis sellele ma võlgnengi tänu teie imeliku vastuvõtu eest!» hüüdis ta. 

Kõrvaltoas kuuldus kolinat. Isa oli üles ärganud ja tuli nüüd toakingi järel lohistades 
lävele. Ta käes värises 

kandelaaber, mille valgus pani teda silmi kissitama. Sünge naeratus moonutas tema 
selletagi inetut nägu. Ta raugahuuled liikusid. 

«Kas maksab selle lurjusega üldse rääkida?» pöördus ta naise poole. «Tema kalgis 
südames ei leia me ühtki helget ega puhast tunnet. Las kärvab nagu koer aia ääres.» 

Vanamees hingas raskelt. Niccolõ vaikis, ta ei saanud lahti tardumusest. Isa, kes võttis 
vaikimist väljakutsena, karjus meelepahaga: 

«Me teame kõik. Teame ka seda, missuguses häbis sa oma tervist prassingutes 
kulutasid, eksamitel läbi kukkusid, kuidas sul mängides viiuli keeled katkesid ja viiul ise 
käest maha kukkus. Pea meeles, et jumal nuhtleb sind tema käskudest üle astumise eest. 
Me võtsime selle ränga karistuse alandlikult vastu, kuid ära tapa oma ema 
kangekaelsusega, sa südametunnistuseta lurjus! Kasi meie perekonnast minema, aga kui 
sa seda ei taha, siis võta ennast uuesti kokku, ja alustame reisi mööda Lombardiat.» 

Niccolõ raputas eitavalt pead. 

«Niikaua kui te ei ütle mulle laimaja nime, kes seda koletut keelepeksu on levitanud ja 
mind teie silmis mustanud, vastan ma teie süüdistustele vaikimisega. Ma teen veel 
kindlaks, kes meist valetab! Teie ütlete, et te pole minu kirju saanud, kuid ka mina pole 
ühtki teie kirja saanud!» 

Ta tuletas meelde kõik, mis oli juhtunud viimase kuu aja jooksul. Ta oli alati andnud 
oma kirjad konservatooriumi uksehoidja kätte ja ka temale kirjutati konservatooriumi 
aadressil. Kuid hoolimata Austria Žandar-meeria häbitust suhtumisest Itaalia kodanike 
kirjavahetusse polnud esinenud juhtumeid, kus oleksid kaduma läinud kõik mõlema 
poole kirjad. Nähtavasti oli siin peale politseilise nuuskimise ja kirjade läbivalgustamise 
veel mõne vabatahtliku kirjaküti käsi mängus olnud. 

Paganini heitis ema ette põlvili ja lausus tema käsi suudeldes: 

«Ütelge, ema, kes on see inimene, kes teile minu kohta kõike seda kirjutas! Vannun 
teile oma elu nimel, 

72 

et ma pole ühtki teie kirja kätte saanud. Ma kirjutasin teile täpselt igal pühapäeval. 
Teistel päevadel töötasin rängalt, kulutasin palju jõudu, kuid loodan selle tagasi saada ja 
kindlustada teie vanaduspäevad.» 

Sinjoor Antonio hakkas kõvasti köhima, sülitas siis röga põrandale, hõõrus selle 
tuhvliga põlastavalt laiali ja kadus ust paugutades kõrvaltuppa. Seejärel tõi sin-joora 
Teresa kirjakimbu ja pani poja ette lauale. Paganini hakkas lugema. Käekiri oli talle 
täiesti tundmatu. Kirjad olid kirjutatud roosale paberile ja kõnelesid alguses suurest 
armastusest tema, Niccolõ Paganini, vastu. Neis ülistati teda kui muusikageeniust, kui 
viiuldajat, millist maailm pole veel näinud. Kõik kirjad algasid kõige sügavama ja 
aupaklikuma armastuse kinnitusega, mis aga järk-järgult andis maad kaebustele ja 
kurvale kahetsemisele, sest seesinane suurepärane viiuldaja hukkuvat liiderlikkuse 
räpases mülkas, kuna ta veedab öid salaurgastes, mängides hasartmänge ja juues end 
lõbusate tütarlaste ja noormeeste seltsis purju. Ta olevat taganenud pühast kirikust, ei 
käivat missal, polevat kordagi pihil käinud, kuigi selleks on juba aeg, ega oma huultega 


püha sakramenti vastu võtnud. Selles kehas, mida pole puhastanud armulaua püha tuli, ei 
hävita deemonliku kiimaluse ja jõledate ihade tuli mitte üksnes suure jumaliku muusika- 
ande, vaid ka lihtsate ja loomulikkude inimtunnete viimased riismed. 

Tundmatu sõber kirjutas: 

«Niccolõ, minu parim sõber, keda ma südamest armastan, paneb end terveteks 
päevadeks oma tuppa luku taha. Ta on sidunud end kurjategijate ja karbonaaride jõuguga, 
kes kavatsevad ilmselt mürgitada puhta tõe kaevu ning kes tegutsevad koos põhja poolt 
tulnud roojaste vabamüürlaste ja jakobiinidega.» 

Kõikide kirjade lõpus anuti hirmsale patusele jumalalt halastust. Ja nüüd tuli lõpuks 
viimane kiri. See maalis eredates värvides kurva pildi Niccolõ Paganini lõplikust 
hukatusse langemisest. Kulutanud oma jõu liiderlikkuses, ei jaksa see viiuldaja enam 
viiulit käes hoida. Tema käed värisevad, ka poogen väriseb, ja püüdes oma hingejõudude 
haiglast pinget edasi anda, saeb 

see õnnetu viiuldaja poognaga läbi ühe keele teise järel. 

«Kõige kallim ja vaga sinjoora, kogu konservatoorium valas kibedaid pisaraid ja isegi 
sinjoor Paer, meie lugupeetud direktor, ei suutnud pisaraid tagasi hoida, nähes, kuidas 
teie poeg barbaarsete poognatõmmetega püüdis hooletusse jäetud, veiniplekkidega kaetud 
viiulist, mis on igasugustes keldrites niiskeks muutunud, kõlatuid ja rämedaid helisid 
esile tuua. Enne ärasõitu Veneetsiasse, ainukesse paika, kuhu seni pole veel jõudnud 
tungida bonapartlik ateism, ütles sinjoor direktor oma lahkumisõhtul konservatooriumi 
pedagoogidele, seminaristidele ja üliõpilastele, et tema, kes oli pannud härra Niccolõ 
Paganinile suuri lootusi, on nüüd oma õpilases lõplikult pettunud ja on sunnitud panema 
ta oma õpetajavande alla.» 

Paganini ei suutnud ikka veel toibuda. Ta lehitses ja sirvis aina kirju, luges üksikuid 
ridu. Talle meenus, kuidas ta oli kaksteist tundi ühtejärge harjutanud. Et võita raskusi, 
mis näisid algul ületamatuina, määris ta poogna seebiga ja mängis helitult oma teisel 
viiulil, mille ta oli endale selleks raskeks tööks hankinud. See seebitatud poogen kutsus 
temas esile selle pinge, mida nõudsid Paeri poolt ülesantud harjutused. Niisugusest 
mängimisest muutusid ta jalad tuimaks, küünarnukid ja õlad kangeks. 

Ta tahtis sellest isale jutustada ja avas juba ukse, kuid talle käratati vastu: 

«Pea suu, miski ei suuda sind õigustada! Kus on raha, mille sa oma viiekümne 
kontserdi eest said? Kus on menu, millele sa võiksid uhke olla pärast pooleaastast isa 
leival elamist Parmas? Kas ma võisin sind maailma sigitades arvata, et minu 
jumalakartlikus, äraproovitud ja ustavas perekonnas sünnib jumalasalgaja liiderdaja, 
karbonaar, kes tahab kukutada issanda jumala ja Kristuse asemiku poolt Roomas kehtima 
pandud õiguslikku korda! Sulle, autule ja põlastusväärsele lurjusele, läkitas saatus 
niisuguse sõbra, kes sinu eest hoolitsedes kaitses igal hetkel sinu alatut hinge .. . kuid 
kõik oli asjata! Isegi niisugust sõpra ja hooldajat omades jäid sa räpaseks lojuseks!» 

Vanamees lõi ukse paukudes kinni. Niccolõ jõudis vaevalt pea tagasi tõmmata. Kuid 
siiski hakkas ta emale uuesti kõnelema oma elust Parmas ja oma pingutavast tööst 
konservatooriumis. Ent iga kord, kui ta ütles, et inimene, kes oli need kirjad saatnud, on 
laimaja ja lurjus, kes sihilikult varjab end sõbra maskiga, et ema usaldust võita, vangutas 
viimane pead ja ütles: 


«Ma saan aru, miks sa nii tige oled. Igaüks, kes sinu kohta tõtt räägib, tundub sulle 
lurjusena.» 

Nad jutlesid kogu öö. Saabus hommik. Niccolõ kõndis erutatult mööda tuba. Sinjoora 
Teresa vaatas teda üksisilmi, otsekui tahaks ta oma kõlvatule pojale edasi anda kogu oma 
jõu, kogu oma õrnuse ja emaarmastuse tule. 

Vali norskamine teises toas lakkas. Sinjoor Antonio oli ärganud. Ema kustutas küünla 
ja lükkas aknaeesrii-ded kõrvale. Selge ja ilus Genua hommik paistis akendest sisse. 

Koputati uksele. 

«Kas siin elab viiuldaja Niccolõ Paganini?» 

«See olen mina, Sinjoor.» 

«Te pole asjata seisnud sellise kotka tiiva all, nagu sinjoor Paer!» 

Tuppa astus Niccolõle tundmatu eakas mees. Äkki ilmus ukse vahelt nähtavale ka 
sinjoor Antonio puhtaksaetud nägu. 

«Palun, võtke istet, sinjoor,» lausus ta lipitsevalt ja kadus uuesti ukse taha. 

Võõras oli suure Genua teatri antreprenöör. Ta tegi viiuldajale ettepaneku esineda 
muusikaõhtul sinjoor Braschi majas, hiljem aga anda Genuas suur viiulikontsert. Kui 
sinjoor Antonio uutes rõivastes ja klanitult külalise juurde tuli, lausus Niccolõ sihilikult 
valjusti: 

«Niisiis sinjoor Ferdinando Paer kirjutas teile minust?» 

«Muidugi!» vastas impressaario. «Isegi kaks korda. Ta peab teid oma parimaks 
õpilaseks.» 

«Kuidas, kuidas?» palus sinjoor Antonio öeldut korrata. 

Niccol5 võidutses. 

XII PEATÜKK LÕVIKÄPP PÖÖRAS LEHEKÜLJE 


Bonaparte'i esimesed proklamatsioonid kaotasid Itaalias seisuste vaheseinad, andsid 
ühte ja sama keelt kõnelevatele inimestele õiguse ühineda, tõid kaasa vabanemise Austria 
ikke alt ning sandarmite ja mõisnike omavolist. Itaalia noorsugu vastas neile sõnadele 
äreva vaimustusega, ja kümned tuhanded noored itaallased kogunesid Napoleoni 
leegionide lippude alla. 

Igal aastal viis Bonaparte'i tahe Itaaliast ära noori elusid. Ent maa, mis loovutas talle 
need elud, hakkas alles pikapeale sellest tahtest aru saama. 

Alguses ilmusid prantsuse kahurid, siis ohvitserid ja sõdurid, seejärel kaupmehed 
kaubavooridega, siis Riiginõukogu audiitorid, komissar ja intendant, kes nõudsid 
ennekuulmatuid kontributsioone ja varastasid paljaks kunstipaleed. Prantsusmaale veeti 
hindamatu väärtusega maale, käsikirju ja raamatuid, mis tegid rikkaks Pariisi. 

Seda võis veel kuidagi taluda, kuid võimatu oli leppida asjaoluga, et pärast Itaalia 
laastamist anti ta uuesti tagasi endistele orjastajatele. 

Kõige suuremat viha tundsid Bonaparte'i vastu itaalia karbonarismi esindajad. 
Lombardia- Veneetsia organisatsioonis etendas juhtivat osa Ugo Foscolo. See oli 
hiiglakasvuga, punajuukseline, lõvipeaga mees, kaunikõlaliste itaalia luuletuste autor. 
Kui veneetslane, Bonapartel armee ohvitser ja Prantsuse revolutsiooni kirglik pooldaja oli 
ta sööstnud mõtlematult Prantsuse väejuhi järel. Koos Bonaparte'iga sammus ta oma 
kodulinna, kogu südamest toetades Napoleoni püüdlust «äratada veneetslastes ellu nende 


muistne vaprus». Kuid nähes, kuidas tema ebajumal Veneetsia reetis ja maha müüs, 
hakkas ta teda vihkama. 

Kõrge kellatorni lähedal, millest võib peaaegu näha Aadria mere mõlemat kallast, 
seisab väljakul roosa 

sammas, ja selle otsa on tujukas kujur lamedale alusele asetanud Veneetsia vabariigi 
kaitsepühaku, evangelist Markuse sümboli. Selle kõrge samba otsas hoiab tiibadega lõvi 
oma karvaste käppade küünte vahel pronks-raamatu lehte. 

Bonaparte teatas 18. aprillil 1797. aastal Modenas: «Püha Markuse vanadusest nõdral 
lõvil pole loota minu revolutsioonilistelt sõduritelt halastust. Kuigi minust saaks 
Veneetsia Attila, hävitan ma ometi kõikjal jälgi inkvisitsiooni. Ma ei vaja teie senaatorite 
saladusi, ja kui ma andsin rahvasõpradele vabaduse, siis suudan ma ka purustada need 
ahelad, mis Veneetsia senat on valmistanud oma rahvale ja mida ta nüüd liidus teiste 
valitsustega salaja taob ka prantsuse rahva jaoks.» 

12. mail tuli Veneetsia Suur Nõukogu viimast korda kokku, et arutada ettepanekut 
loovutada pealinn vaenlasele. Kaugel merekaldal askeldasid prantsuse ratsa-väelased. 
Pronkspruuni näo ja pikkade juustega väike kindral, kolmnurkne kübar peas, valmistus 
jõge forsseerima. Senaatorid hoidusid hääletamisest ja läksid vaikides laiali. Muistse 
Veneetsia doodž läks koju, astus oma tuppa, võttis peast doodžimütsi ja ütles; seda 
teenrile ulatades: «Vii ära, minul pole seda enam tarvis.» 

Neli päeva hiljem marssisid prantslased Veneetsiasse. Purustades saartel ja isegi 
väljakul vana kivisillutise, istutasid Veneetsia sepad, rätsepad, juuksurid ja kalurid noori 
mandli- ja sidrunipuid. Need olid vabadusepüüd. Ühe sellise puu all põletati ära 
Veneetsia aristokraatia kuldraamat ja doodžimüts, kuid pronksraamatu lehele, millele 
toetus püha Markuse lõvi käpp, lõigati lause «Rahu sulle, Markus, minu evangelist» 
asemele sõnad, millega algas «Inimese ja kodaniku õiguste deklaratsioon». «Õiguste 
deklaratsiooni» suurepärane, jõuline esimene paragrahv kõneles paljude sajandite 
parimaist lootustest, temast õhkus Ferney3 mägede ja Montmorency 

ja Ermenonville'i4 aedade hingust. Voltaire'i ja Rousseau tarkus oli loonud selle 
Prantsusmaa uue ajaloo esimese suurepärase lehekülje. 

Tulvil unistusi inimõnnest ja Veneetsia vabariigi vabadusest hüüdis karbonaar Ugo 
Fose6lo: «Viimaks ometi pööras lõvi pronksraamatule uue lehekülje!» 

Möödus veidi aega, ja Foscolole sai selgeks Bona-parte'i tohutu vale. Selgus, et 
lehekülg polnud pööratud edasi, vaid tagasi. 18. jaanuaril 1798. aastal müüs Napoleon 
Veneetsia vabaduse austerlastele. Austerlaste valged mundrid ilmusid püha Markuse 
platsile. Püha Markuse samba külge tõmmati trossidega valajaid ja lukkseppi, ja jälle 
ilmusid vanad kiriklikud sõnad pronksraamatu lehele, evangelisti tiibadega lõvi käppade 
alla. 


?Ferney — maakoht Prantsusmaal, Šveitsi piiri ääres, kus elas valgustusajastu kirjanik ja filosoof F. M. Voltaire (1694—1778) 

oma elu lõpul. Tõlkija. 

*Montmorency ja Ermenonville — maakohad Prantsusmaal. Montmorency metsas aiamajakeses elas 1756. aastal 
kuulus prantsuse valgustusfilosoof ja kirjanik J. J. Rousseau (1712— 1778). Ermenouville'is elas Rousseau 1778. aastal looduslikult 


kaunis pargis, vaikses maamajakeses. Selle lähedal keset järve, paplitest piiratud saarel asub filosoofi hauasammas. Tõlkij a. 


Foscõlo põgenes Parmasse. Peagi ilmusid trükist tema oratsioonid — kogumik teravaid 
proklamatsioone ja kõnesid Bonaparte! vastu. Fose6lo kihutas Napoleoni vastu üles kogu 
karbonaarliku Itaalia. 

Ferdinando Paš', kes oli sõitnud Veneetsiasse, ei saanud sealt lahkuda kõigi nende 
tormiliste kuude jooksul. Tema sõber Ugo Foseõlo aga alustas rändurielu ning pühendas 
kogu oma aja võitlusele Bonaparte'i vastu. 

Tervitades koitu viiulihelidega, ei pannud Niccol5 poognat käest enne hilisõhtut. 

Isa nõudis pealekäivalt ja jõhkralt raha. Seda küsis ka ema, kui Lucrezia mees oli 
kaardimängus liiga palju kaotanud. 

Et ennast lahti osta, andis Paganini juba õhtul kogu oma raha isa ja ema kätte. 
Hommikul sulges ta end tuppa, mille ta endale oli nõudnud, ega lasknud kedagi sisse. 
Kuid mida rohkem ta kontsertide eest raha sair seda kiiremini sulas see perekonna käes. 

Kuigi tema iseloom polnud just tasane ega vagur, 

hoidis ta esialgu ennast vaos ega läinud kellegagi kodustest tülli, sest ta polnud kunagi 
varem tundnud sellist kiindumust töö vastu ega iialgi nii kirglikult otsinud uut teed 
viiulitehnikas. Kõigesse, mida ta varem ainult aimas või umbkaudu arvas võimaliku 
olevat suhtus ta nüüd kui kättesaadavasse ja püüdis selle poole niisuguse õhina ja 
ägedusega, mis oli tema juures seni tundmatu. Ta oli hulljulgeist otsinguist niivõrd 
joovastatud ja seesmiselt nii ärevuses, et lähenes seisundile, mis on õpetlase, kunstniku ja 
muusiku juures alati uue avastuse ennustajaks. Neil päevil, kui uus sajand koputas 
võimsalt vana Euroopa uksele, tundis Paganini tormiste tuulte värskendavat hoovust ja 
andus täielikult uue muusikalise maailma otsinguile. 

Ta tundis, et tema ees võib avaneda maailm, millist pole enne kuuldud ega nähtud. Ta 
tuhnis ahnelt raamatukauplustes, luges läbi terved mäed vanu ja uusi raamatuid. Ta õppis 
hoolikalt tundma viiulimängu meisterlikkust ja heli seadusi. Koos sellega hakkas ta äkki 
mõistma itaalia vana muusika olemust. Corelli eleegilised palad, Vivaldi eepika, Pugnani 
ja Viotti magus lüürika ning avantüristi ja munga, meeletu hulkuri Tartini nõiduv- 
fantastiline muusika muutusid seeläbi elavaks. See kõik elustus tema poogna all, sai uue 
tähenduse ja mõtte, otsekui tõendades, et iga uus põlvkond avastab suures kunstis 
väärtusi, mis on nimelt selle põlvkonna väärilised. 

Kord, kui Paganini viiulikeelt üleliia pingutades selle katki tegi, tõmbas ta viiulile 
hajameelses kärsituses peale aldi ja tšello keeled. Märgates oma eksitust, ei parandanud ta 
oma viga, vaid naeratas niisama mõistatuslikult ja salapäraselt nagu hullumeelsed, 
alkeemikud ning õpetlased, kes pärast kauaseid otsinguid on avastanud ammutuntud 
ainetes uue omaduste kombinatsiooni. Paganini otsustas proovida uusi keeli, ja viiuli-kõla 
muutus võrratult mitmekesisemaks ja rikkamaks. 

Sellest päevast peale jätkusid katsed viiuliga lõputult. 

Äkki aga tuli see pingeline töö mõneks ajaks katkestada. 

Isa ja ema hakkasid poja sissetulekutele lootes liiga laialt elama. 

19 

Suurteks kontsertideks valmistuda! See ei huvitanud praegu Paganinit. Oma esinemiste 
eest saadud rahaga isa börsispekulatsioone ja õemehe mängukaotusi tasuda tundus u) 
noorele viiuldajale äkki niivõrd alandavana ja ohtlikuna, et ta hakkas otsima põhjust 
perekonnast lahkulöömiseks. Põhjus leiduski. 


Liikusid kuuldused, et Lucca linn valmistub pidulikult vastu võtma uut sajandit. 
Pidustused pidid algama Püha Martini päeval ja kestma 1. jaanuarini. 

Suurepärane ettekääne! Sellest päevast peale hakati Paganini perekonna kuuldes 
rääkima Luccast. Otsekui kogemata teatasid sõbrad, et Luccasse sõidavad kokku kogu 
maailma muusikud, seal peetakse aastalaata, avatakse tohutu suured kauplused, ja et just 
Luccas võib Paganini sel ajal kontsertidega palju raha teenida. 

Kuna Niccolõ rääkis visalt ainult oma ärasõidust, siis kuulas isa neid jutte teatava 
kartusega. 

«Teie saate minuga rahul olema,» ütles poeg isale. 

Isa tõusis laua äärest üles, lükates põrandale taldrikud ja veiniklaasid. 

Kuid poeg oli kangekaelne, ja ükski järgnev päev ei toonud vanamehele midagi uut. 
Novembrikuu lähenes kiiresti. Niccolõ hakkas Püha Martini päeva juba unes nägema. 
Viiuldaja otsustas kokku leppida vanema vennaga. Plaan õnnestus hiilgavalt. Tingimusel, 
et kogu raha antakse vanemale vennale, kes pidi esinema impressaariona, oli isa nõus 
Niccolõd Lucca linna uusaasta pidustustele laskma. 


XIII PEATÜKK CARMEN SAECULARE'1 


Valkjashall kivitee oli täis sõidukeid ja jalakäijaid. Need olid Lombardia palverändurid, 
logelejad turistid, lõbustuste armastajad ja igasuguste nii seaduslike kui 
1 Carmen saeculare— sajandi pidulaul. Tõlkija. 

Kui ühtedele tähendas Püha Martini päev aastalaata, teistele uue sajandi saabumise 
pühitsemist, siis Paganinil liitus nende kahe pidustusega veel isikliku vabanemise 
pühitsemine, isa ikke alt lõpliku vabanemise pidu. Ta pea käis ringi, süda tagus, ja kuigi 
isale polnud öeldud midagi, siis iseendale oli antud tõotus mitte mingi hinna eest enam 
koju tagasi pöörduda. Põgenemine oli otsustatud, oma südames oli ta valmis perekonnast 
lõplikult lahku lööma. 

Ühest küljest mängis siin tähtsat osa noore karastamata inimese poisikeselik 
kannatamatus elu tundma õppida, teisest küljest suure, täiesti küpse kunstniku püüe 
vabaneda säärasest ärilisest tehingust kunstiga, millele tõukas teda isa 
omakasupüüdlikkus. Paganini tundis üha selgemalt, et tal on isakodus võimatu oma 
muusikalist silmaringi laiendada. Ja kui väike Paganini varem kannatas löökide ja üle jõu 
käiva töö all, siis nüüd oli see asendunud veelgi teravama kannatusega, kuna solvati tema 
suhtumist muusikasse, tema kunstni-kutundeid. 

Ta tundis juba ammu õhupuudust, ja kui poleks tulnud seda reisi Luccasse, siis oleks ta 
jooksnud laevale jungaks või hakanud kokapoisiks inglise restoranis. Ta oli valmis 
perekonna argipäeva vahetama ükskõik mille vastu. Hetkil, kui ta oli vastuolus iseendaga, 
isaga või kõhkles oma elutee valikus, pani ta üha sagedamini viiuli kõrvale ja võttis kätte 
kitarri. Selle instrumendi käsitsemises saavutas ta kõrge meisterlikkuse. See oli 
virtuoosliku tehnika uus ime. Ent kui ta viiulimängus täiustas tehnikat ja pani selle ennast 
teenima nii, et see võimaldas suurel kunstnikul avada oma tunnete sügavust, siis täitis 
kitarr teistsugust ülesannet. Sellel valas ta välja viha, mis oli tema juures uus. Seetõttu 


muutus mingi labane tants kitarril mängituna satiiriliseks. Paganini sõrmed tegid sellest 
sihilikult vulgariseeritud paroodia. Ja mida vähem inimesed noore kitarrimängija 
paroodilist stiili mõistsid, seda enam tundis Paganini kahjurõõmu. Kitarr sai talle üha 
sagedamini pilamis- 

vahendiks oma hingelise seisukorra üle, millest ta ei leidnud väljapääsu, — irvitamiseks 
inimeste üle, kellele ta maksis kätte kahtluse eest, mis teda oma vaimse kangelasteo 
suhtes ajuti haaras. 

Viiul ja väike reisipaun. Tuul, päike ja tolm. Mis võib olla veel kaunim vabadustundest, 
kui kogu elu on alles ees! kõ 

Itaalia linnade pidustused pakuvad vististi kõige võluvamat vaatepilti maailmas. Neist 
võtab osa kogu elanikkond. Pühapäeviti valitseb Itaalia tänavail üldine lõbusus. 
Korraldatakse rongkäike, rahvahulgad sammuvad orkestri saatel, mille juhuslikult ja 
ootamatult on moodustanud salkkond naabreid, kes omavad erinevaid muusikariistu. 
Lintide ja lilledega ehitud mehed, naised ja lapsed sammuvad, ühed kohaseid laule 
lauldes, teised paukherneid ja rakette paugutades. Kära on seda valjem, mida 
lõunapoolsem on linn. Napolis kinnitatakse sajad paugutid hiiglasuure metallraami külge, 
ja väsinud rändur, kes on just samal päeval linna saabunud ja võõrastemajas magama 
jäänud, ärkab kõuekõminast ja tulistamisest, hüppab püsti ja avab ehmunult akna- 
eesriided, arvates, et linnas on ülestõus ning et see kanonaad pühib vana võimu esindajad 
minema. Veneet-sias lauldakse serenaade, kanalitel sõidavad värviliste laternatega 
gondlid, esinevad lauljad ning lauljannad, kaldal käib tants ja tehakse lõbusõite merele. 
Kõike seda saadab alati itaalia rõõmu lahutamatu kaaslane — muusika. 

Lucca kapelli direktor tundis noort muusikut Paeri kirja kaudu, ja Lucca võttis Paganini 
hästi vastu. Esimene esinemine määrati öösise piduliku rongkäigu aiaks, ja järgmise 
päeva õhtul andis ta jälle kontserdi. Noore viiuldaja menu oli tohutu. Pärast kontserti kor- 
raldati magistraadis pidusöök, kus joodi äkki tekkinud ja tundmatute sõpradega nii palju 
veini, et Paganini ei mäletanudki enam, kuidas ta võõrastemajja jõudis. See polnud sama 
võõrastemaja, kus ta peatus, kuid selline pisiasi ei häirinud muusikut: talle oli see 
ükskõik. 

Õhtul toimus uus kontsert. Esmakordselt polnud Paganini kontserdi vastu ette 
valmistunud. Ta sammus estraadile kindla võitja tundega, ja see tunne sarnanes 

tulele, mis süttib nekruti soontes, kes äkki pärast esimesi kõhklusi rünnakusse sööstab. 

Sadade pilkude tule all tõstis Paganini viiulipoogna. Möödunud sajandi viisid, Lulli ja 
Rameau meloodiad, menuettide ja gavoti võluvad rütmid vaheldusid jahi-sarve helidega. 
Kirikukellade pidulik kõla, matuselaulud ja raevukad kirikulaulud andsid järk-järgult 
maad nagu juhuslikult sissetungivale klaaskellukeste helistamisele. Kõlas selle 
kummalise aastakümne muusika, mil kiriku-koraalidesse segunesid lõbusate ja siivutute 
tantsude helid. Jumalateenistuse kellahelin muutus hädakellaks, hädakellade helistamisse 
segunesid lihtsad prantsuse sõduri- ja talupojalaulud. Uuesti kõlab «Dies irae», otsekui 
põhjatust sügavikust kostavad tumedad löögid ning pidulikust elegantsest publikust tulvil 
saalis trambib äkki ratsavägi ja ulub torm. Üha kuhjates rõkkavaid akorde, maalib 
Paganini helides, muusikalise keeristormina kolossaalse pildi Euroopat vapustavatest 


sündmustest. Finaalis kõlavad itaalia «Karmanjooli» ja «Marseljeesi» helid. See oli. 
«Juubeli laul». 

Kui Püha Martini nädal ja pidustused olid möödas, tänavad sõtkutud lillekimpudest, 
konfetidest, serpentii-nist ja linditükkidest puhtaks pühitud, järgnes esimese nädala 
joovastusele kainenemine. See tõi kaasa püüde läbikäidud teekonda lahti mõtestada. Ent 
seda püüet ei krooninud edu. Süsteem, kooskõla, rütm muusikas ja elus näisid olevat 
alistatud mingile suurele otstarbekohasele seadusele, mis valitseb kõiki maailma nähtusi. 
Paganini lähenes sellele naiivselt, neofüüdi kokkuhoidlikkuse ja kogenematu mõtleja 
argusega. Ta tundis täiesti selgesti, otsekui kompas eneses olendit, kes kehastab 
muusikat. Ta tundis end uue sajandi lapsena. 

Ta tundis, et kogu kirikumuusika on vaenulik neile helidele, millede vorm kõlas talle 
«Karmanjoolis» ja «Marseljeesis». Uue ajastu tuli, ülestõusude tulikahjud, nende hävitav 
leek, mis sööstis tormi-iilina vana maailma pühaduste kallale, oli vaenujalal rahulike 
kiriku-viisidega, katoliku kiriku hümnidega, alandlikkust ja alistumist nõudva muusikaga, 
mis sarnanes inimlooma-aia taltsutamisega Orfeuse meloodiate abil. 

Paganini armastas kuuma veega täidetud klaasi lusikaga soola puistata. Siis vaatas ta, 
kuidas üleküllastatud lahusesse heidetud kuiv kristallike kutsus raskes massis, millel 
polnud iseseisvat vormi, silmapilkselt esile tormilise kristallisatsiooni. 

Selles protsessis, mis kujundas ümber surnud aine, märkas Paganini neidsamu nähtusi, 
mida ta tähele pani kontserdisaalis, kui inimeste teadvuse ja tahte killustatud ning 
vormitud osad äkki kristalliseerusid ja omandasid muusika mõjul ebatavalise 
harmoonilisuse. Ta märkas ärritust, mis oli ebaharilike akordide ja helide jultunud 
kombinatsiooni tagajärjeks, kui inimene püüab vabaneda teda ootamatult haaranud 
tunnetest, kuid ei suuda, sest see helide ja tunnete jultunud kombinatsioon on rüütatud 
sellisesse harmoonilisse vormi, mida inimese teadvus järelejätmatult taotleb. Ja too, kes 
seda helide kombinatsiooni on kuulnud, langeb selle võimusesse, kuigi ta teab, et see 
kombinatsioon on lubamatu. 

Pärast kontserte ärkas Paganini sageli unest otsekui sonides või palavikus. Talle tundus, 
et muusika peab kogu ainelise maailma ja inimeste vahelised suhted ümber kujundama. 
Kuid milline peaks see muusika olema? Selle muusika otsinguil väsis ta järjest enam, 
ning Lucca muljed suurendasid veelgi väsimust. 

Paganini pöördus teistsuguse mängu juurde. Rohelised lauad, kriiditükid, elevandiluust 
tabelid, tinapliiats, krupjee labidake ja tukatipeotäied sundisid viiuli kauaks ajaks kõrvale 
panema. Kõik see muutis teiseks Paganini päevad ja ööd, tunnid ja minutid, mõtted ja 
tunded. 

Hommiku eel väljus nooruk mängupõrgust, silmalaud paistetanud, nägu kollane, suured 
sinised ringid silmade all. Väsinud ja unine teener ulatas talle kübara ja jalutuskepi. 
Lucca tühjadel tänavatel võttis teda vastu niiske udu. Juurviljamüüja vaatas teda 
põlglikult, tänavatüdrukud kutsusid teda pilkavate hüüetega ja tegid talle ettepaneku teha 
koos nendega läbi naudingute kooli. Paganini oli väsinud mängukaotusest kui ka selle 
kooli kursuse kiirest läbivõtmisest. Temas tekkis vastikustunne elu vastu, mis oli 
poisikesele varem 

tundmatu, — teda oli siiani kurnanud ainult raske töö ja selline jõudude raiskamine, 
milles ta ise polnud süüdi. 

Kuidas see kõik oli juhtunud, seda Paganini ei mäletanud. Ta tõotas, et ta seda iialgi ei 
unusta ja et see enam iialgi ei kordu. Ta lamas Livorno haiglas. Kas ta oli juba ammu 
Livornos? Kuidas ta sattus Livornosse? 

Teda ümbritsesid haiglakitlites inimesed, punase müt-sikesega doktor, haamrike ja 
stetoskoop käes. Paganini kuulis: «.. . haige sonis.» 

«Võib-olla on see kõik ainult kohutav unenägu,» mõtles ta. «On parem, kui ma sellest 
mitte kellelegi ei räägi.» 

Mida ta mäletas? Naise ja tapetava lapse kisa! ... Purjus inimeste idiootlikku loba 
lõkketule ääres. Pimedat kuristikku ja määratu suuri puid kuskil väga kõrgel. Tema on 
otsekui kaevu põhjas. Inimesed istuvad põõsaste taga lõkketule ääres. Hirmsad näod, 
purjus naerust kõverduvad lõustad. Ja äkki hoiab tohutu habeme, sinise nina ja 
põletikuliste laugudega mees käes tema viiulit ja näib seda poognaga pooleks saagivat. 
Eemaletõukavad, võikad ja armetud helid. Siis uuesti teadvuse kaotus. 

«Jah, nüüd mäletan!» ütles Paganini äkki valjusti. Ta heitis vaiba pealt ja istus 
voodiservale. Viimase kontserdi oli ta andnud Livornos. Ja otsekui tema mõtteid jätkates, 
lausus doktor: «Jah, viibisin teie kontserdil. Järgmisel päeval pärast kontserti leiti teid 
Livorno lõunavärava lähedalt. Olite nähtavasti täiesti paljaks röövitud: teie juurest ei lei- 
tud isegi teie viiulit. Visklesite kogu” aeg kõrges palavikus, nüüd aga vajate 
paranemiseks täielikku rahu.» 

«Kui kaua ma juba Livornos olen?» küsis Paganini erutatult. 

«Seda ma ei tea teile ütelda. Minu hoole all olete kolmandat päeva. Selle aja jooksul on 
härra Livront teid kolm korda külastanud.» 

«Ma ei tunne teda,» ütles Paganini. 

«Kas tõesti! See on meie linna ülilugupeetud kodanik, meie magistraadi liige.» 

«Mis ta minust tahab?» 

«Vististi on teil võimalus seda temalt eneselt kuulda,» tähendas doktor, umbusklikult 
Paganinile otsa vaadates. 

Ja tõepoolest, õhtu eel ilmuski pikakasvuline, väga väärika välimusega mees ja palus 
luba kõnelda sinjoor Paganiniga. Ettevaatlikult ja väga delikaatselt palus Livront sinjoor 
Paganinit «osutada talle suurt au» ning proovida ühe Guarneri viiuli omadusi, mis kmfüb 
temale, Livronfile. Paganini ei teadnud, mida vastata, kuid kogus end kiiresti, tänas 
Livronfi ja ütles, et loodab proovida ta viiulit esimesel kontserdil, mille ta annab pärast 
tervenemist. 

Tutvunud härra Livront'iga lähemalt, asus Paganini tema majja elama. Lucca 
magistraadi liige osutus üpris külalislahkeks peremeheks. Ta jättis muusiku täielikku 
käsutusse toad, mis olid nii rahuhkud ja tööks nii mugavad, pealegi meenutas ta ise 
külalisele niivõrd vähe oma olemasolu, et Paganinit valdas suur tänutunne selle mehe 
vastu. Ent kõik need päevad olid Paganinil täidetud erutusega ning mürgistatud 
kummalisest kokkupuutest selle õudse elupoolega, mis eksisteerib külg külje kõrval 
inimteadvusele tavaliste, valgete ja selgete päevadega. Mängu ajal tundis Paganini nüüd 
vajadust maha rebida helesinine loor maailma kohal kummuvalt mustalt taevalt. Ta ütles 
iseendale, et koš-maar linna väravate taga avas temale senitundmatu õudustemaailma. 


See tunne leidis väljendust deemonlike, katkendlike ning üksteist hävitavate meloodiate 
voolus. Ta nägi, kuidas värin läbib kontserdisaali ridu, kui need valulised, melanhoolsed 
ja kohutavad helid tungivad sisse kantileeni. Ta nägi kannatust inimeste- nägudel, ta tun- 
dis, kuidas anuti, et need kannatused lõpetataks. Ta märkas vaistlikku 
enesealalhoiutunnet, mis sunnib inimest kiiresti viskama katte surma, õnnetuse, hävingu 
ja kannatuse saladuste üle. Ja Paganini tundis end määratus kõrguses, kui tal läks korda 
nihutada seda katet ainult niipalju, et anda sellele õnneliku elu miraažile päästev tähendus 
uues maailmas, mis on märksa suurem kui inimeste hädade ja kannatuste reaalsus. Elu 

võidutses selle juhuslikult nähtavaks saanud kohutava ja ometi nii lähedase maailma 
kohal. 

Guameri viiul oli nii kaunikõlaline, nii kuulekas mänguriist, et see täiesti asendas ta 
eelmist viiulit. Ta mäletas seda viiulit litomonograafia järgi, mida ta oli näinud krahv 
Cosio juures. See oli märgitud number kolmesaja all ja nimetati «Guarneri del Gesu».5 

Pärast kontserti ulatas Paganini viiulile ohtralt kiitusi jagades selle ettevaatlikult 
Livronfile, kes oli tulnud kulisside taha. Livront vangutas pead. 

«Ma ei söanda puudutada muusikariista, millel on mänginud jumalik Paganini,» tõi ta 
kuuldavale nähtavasti juba ammugi valmismõeldud lause. 

Paganini unistus oli täide läinud — «del Gesu» kuulus temale. 

Aegade jooksul veidi sämbuliseks muutunud f-id, hõõrdunud lakinired, nelinurkne täke 
kaanel vasaku f-i all, kõnelesid sellest, et see imelik viiul oli kuulunud paljudele 
omanikele. Kuid ta helid üllatasid Paganinit. 

«Need on looduse enda helid, need on elavad hääled,» vaimustus ta. 

Kolmandal päeval pärast esimest kontserti tegi Paganini katse. Ta pani sellele viiulile 
peale tšello keeled ja andis Rochegiani töökojale tellimise teha kahest Tourte'i poognast 
ühe ebatavaliselt pika poogna. 

«Cosio suhtus saabuvasse aega hirmuga,» ütles Paganini, «kuid mina tervitan seda. 
Mina suhtun hirmuga minevikku, mis tungib sisse tänapäeva, kuid mul on õigus panna 
vanaaegsele viiulile uued keeled ning kuulsa meistri Tourtel poognat seadusevastaselt 
pikendada. Prantsusmaal avastavad uued inimesed uusi seadusi inimühiskonna 
korraldamiseks. Kes keelab inimesel avastada uusi omadusi helide maailmas? 
Tšellokeelte pealepanek avab viiulil arvamatud võimalused ja laiema diapasooni, ja 
selline lihtne asi nagu poogna pikendamine on parim vahend vajaliku pikkusega heli 
saavutamiseks.» 

Kuidagi juhtus, et keegi ei märganud sinjoor Paganini mänguriistas väliseid muutusi. 
Neli kontserti möödusid hiilgavalt. Niisugust menu ja rahvahulga fanaatilist juubeldamist 
ei osanud Paganini oodatagi. 

Ent siiski aimas Paganini halba. Ka kontsertide menu oli selle vastupanu võitmine, selle 
vaenuliku meeleolu võitmine, mida kunstnik järjest sagedamini tundis. Linnas liikus ringi 
hulgaliselt laimujutte. Need ulatusid ka Paganini kõrvu. 

«Paganini mängis oma viiuli kaartidega maha, ja seepärast ta ei anna kontserti. 
Paganinile hakkas külge paha haigus, seepärast ta lamab haiglas.» Katedraali paks 
kanoonik rääkis kaupmeestele, kes olid tulnud Livorno sadamamaakleri perekonda lapse 
ristsetele: 


Guarneri del Gesu —niinimetati Giuseppe Antonio Guarneri (1683—1745) viiuleid. Tõlkija. 


«Ma tunnen seda viiuldajat. See on saatana viiul, need on jumalast neetud helid, see on 
roojane muusika, mida kiriku ustavad pojad ei tohi kuulata.» 

Seitsmendale kontserdile sõitis kokku muusikuid kõikjalt Põhja-Itaaliast. Ühed kuulasid 
Paganinit viha ja kadedusega, teised aga religioosse harduse ja vaimustusega. Ühinedes 
kuulutasid need hääled talle ennekuulmatut kuulsust. 

Sel ajal sai Paganini esimest korda tunda, mis on anonüümkirjad. 

Talle saadeti postiga paskvill, milles teda nimetati saatana sigitiseks, ähvardati igaveste 
piinadega ja mõnitati teda, öeldes, et ta on kaupmees Livronfilt varastatud viiulile 
härjasooled peale tõmmanud, ja et itaalia viiuldajal peaks häbi olema auväärse linna 
aulikus kontserdisaalis publiku üle irvitada, mängides poognaga, mille pikkus võrdub 
sillaga, mis viib üle Arno. 

Ühes anonüümkirjas ülistas selle autor agaralt oma sarvloomi kui kõige 
soolterikkamaid, ja pakkus Paganinile müüa terve karja härgi viiulikeelte valmistamiseks. 
Kiri lõppes kindla veendumusega, et kõige suurem sarviline lojus on viiuldaja Paganini 
ise. 

Teises kirjas, mis oli nähtavasti esimesega kooskõlastatud, pakuti poogna 
valmistamiseks kõige kõrgemaid puid Livorno pargist. Kirjale oli lisatud joonistus, mis 
kujutas Paganini artelli: Paganini vajutab käte ja jalgadega keeltele, samal ajal aga 
tõmbavad kümme mehemürakat 

poogna mõlemas otsas seda ebatavaliselt pikka riistapuud otsekui saagi saeveskis. 

Esimesed torked ja hammustused ei avaldanud Paganinile mingit mõju. 

«Ma saan kuulsaks,» ütles ta Livronfile, «kui see nii on, siis hakkavad koerad mu 
kannul jooksma, et lüüa hambad kandadesse.» 

Livront, kellele Paganini neid kirju näitas, vangutas nõutult ja pahaselt pead. 

Veneetsia loovutati Austriale, ja 1798. aastal kaotas Rooma paavst oma ilmliku võimu. 
Vana Romagna ühest osast moodustati Rooma vabariik. 15. detsembril 1798. aastal 
vallutasid prantslased Rooma. Kuigi Rooma kirik ei astunud Prantsusmaa vastu avalikult 
välja, alustasid tema sajad tuhanded preestrid salaja oma tegevust, andes sellele laialdase 
rahvaliikumise iseloomu. Niipea kui preestrid nägid, et Prantsuse armee kavatseb kallale 
tungida kiriku heaolule, hakkasid kõigis kirikutes pühakute, Neitsi Maarja ja Kristuse 
kujud ja pildid nutma. Roomas avas Kristus, kelle kujutis arvati olevat tema surilinal, 
öösel laud ja vaatas suurte silmadega Prantsuse armee kõlvatuid tegusid. Mööda linna 
liikusid meelega räbalaisse riietatud paljajalgsete inimeste rongkäigud. Kulutulena levis 
rahva hulgas kuuldus, et mingi kuju olevat kaks korda avanud silmad ning krimpsu-tanud 
vihaselt nägu. Polarola väljakul hakkas Madonna degli Saponaro pühakuju «eritama 
piima». Selle piimaga täideti kakssada lampaadi, mis «süttisid iseenesest.» Ornaatides, 
stoolades ja riisades preestrid kastsid lihtrahva palvehelmeid väikese tasu eest sellesse 
õlisesse valkjasse vedelikku. 

Ometi leidus noori, kes astusid prantsuse rahvuslikku kaardiväkke, ja föderatsiooni 
pühitsemise päeval polnud vähe neid, kes tõmbasid selga antiiksed kostüümid ja 
sammusid, pärjad peas, vabariiklikus rongkäigus, et hiljem S. Pietro väljakul osa võtta 
suurest pidusöögist, kus Rooma elanikkond vennastus prantsuse kaardiväega. Päästeti 
valla kuuldused, et see «pidu kutsub välja tuhanded deemonid, kes jumalavallatule 
Roomale kätte tasuvad osavõtu eest föderatsiooni pidust». 

Ent just siis, kui Rooma kuuriale näis, et uus sajand toob Rooma kirikule loendamatuid 
hädasid, muutus kõik. 

Bonaparte tundis vajadust Rooma paavstiga ära leppida. Sel ajal aga suri Pius VI. 
Rooma oli vallutatud, kuid polnud kedagi, kellega oleks võinud ükskõik mis-sugustki 
kokkulepet sõlmida. Liikudes valeriiet.es mööda põhjapoolseid teid, kogunesid Rooma 
apostliku kuuria kardinalid salaja Veneetsia lähedal asuvasse Santo Giorgiosse Austria 
sandarmite tiiva alla, ning uue aastasaja kolmanda kuu kolmeteistkümnendal päeval 
kutsuti kokku salajane konklaav ja asuti uue paavsti valimisele. Nii sündis Pius VIIL, kes 
oli esialgu Prantsusmaa aktiivne vaenlane. 

Kuid Pius VII oli valmis kõigeks, et säilitada Rooma kiriku võimsust. Prantsusmaa 
kaotus kõigutas üsna tunduvalt Rooma kiriku sissetulekuid. Ta tunnustas kiriku 
maaomandi võõrandamist. See maksis talle nelisada miljonit franki. Ta nõustus uue 
korraldusega Prantsuse vaimulikkonnas, mis põhines valitsuse õigusel vaimulikke 
ametisse määrata ja neile palka maksta; ta tingis endale välja ainult ühe järeleandmise; 
Rooma paavstile jäeti endiselt kanoonilise sanktsioneerimise õigus. 

Arvestus oli õige: paavsti katoliikliku armee ametikandjad otsustasid määratu hulga 
küsimusi. Rooma kirik võis pühitseda võitu, sest Prantsusmaal loeti teda riigikirikuks. Ja 
1802. aastal sõitis ühel ööl ilma igasuguse pidulikkuseta Pariisi Rooma kardinal, kel oli 
kaasas paavst Pius VII allkirjaga konkordaat — kokkulepe Prantsuse vabariigi kindrali ja 
Rooma paavsti vahel, mille põhjal anti määratu hulga prantsuse elanikkonna kasvatamine 
uuesti katoliku kiriku kätte. Katoliku kirik muutus vaenlasest, kes oli sajatanud needusi 
Prantsuse väejuhatuse pea peale, jälle sõbraks ja liitlaseks. 

Alustades proklamatsioonidega, mis kuulutasid religiooni hülgamist, võrdsust ja 
vendlust kogu Itaalias, lõpetas Napoleon Prantsusmaa andmisega katoliku kiriku rüppe. 
Pius VII ja kindral Bonaparte, kes olid sunnitud teineteisega sõprust sõlmima, ei tundnud 
end just hästi. 

Kuulates Notre-Dame de Paris kellade kaeblikku helinat, küsisid Bonaparte'i 
võitluskaaslased, kas maksis selleks nii palju pappe laternate otsa tõmmata, et kitse uuesti 
kapsaaeda lasta. Endine revolutsiooniline kindral, kes nüüd unistas päevast, millal 
katoliku kiriku pea paneb talle pähe krooni, vastas pilkavalt, et katoliku preestrite 
majutamine Pariisi ja Prantsusmaa küladesse ning asulaisse ei tee temale, Bonaparte'ile 
ega ta kindralitele katoliku kiriku kultust kohustuslikuks. 

Järgmise sammuna tegi Bonaparte paavstile ettepaneku valida katoliikliku maailma 
pealinnaks kas Pariis või Avignon. 

Selle peale vastas paavst Pius VII, et Palermo linnas on hoiul ametlik kiri, milles ta 
ütleb lahti paavstivõimust ja mis annulleerib kõik lepingud Prantsusmaaga, kui paavst 
Pius VII peetakse teel Rooma prantslaste poolt kinni. Samal õhtul võttis Rooma paavst 
vastu Inglise eskaadri admirali, kes lubas teda igati abistada, kui tal on vaja põgeneda. 

Katoliiklik kirik muutus relvaks hiljutiste vaenlaste käes. Vihates Bonaparte'i ja püüdes 
igasuguste abinõudega halvata kõiki tema algatusi Apenniini poolsaarel, tahtsid inglased 
ära kasutada vaenu Rooma paavsti ja Prantsusmaa vahel. Katoliku kirik tundis end 
Itaalias jälle valitseva võimuna. 

Livront, kelle juures Paganini elas, oli prantslane, ja Paganini sümpaatia prantslaste 
vastu lähendas külalist peremehele. Kuid Paganini tegi ettevaatamatu sammu. Sõbraga 
nõu pidamata võttis ta vastu küllakutse, mille talle oli saatnud Inglise konsul Livornos ja 


veetis tema pool terve õhtu. Ta mängis Inglise konsuli juures Liv-ronfi kingitud viiulil, ta 
nõustus Inglise konsuli ja Inglise eskaadri komandöride ettepanekuga organiseerida 
Livornos suur kontsert, millele ta koostas laiaulatusliku programmi. Pärast seda oli tüli 
Livronfiga vältimatu. Livront andis mõista, et Paganini lähedus on talle koormav. Samal 
päeval kolis viiuldaja «Musta Hobuse» võõrastemajja. 

Kontserdipäev jõudis kätte. Suurearvuline publik täitis Livorno teatri saali ja koridorid. 
Inglise meremeeste 

auvahtkond seisis sissekäigu ees, tõrjudes tagasi pealesuruvat rahvahulka. 

Kuid hoolimata sellest, et publikut oli kogunenud ülirohkesti ja kontserdi algust oodati 
kannatamatult, puudus ikka veel sinjoor Paganini. 

Veidi aega enne kontserdi algust leidis Paganini, et tema numbritoa ukse taha pandud 
saapad on kadunud. Helistamise ja hõigete peale ei vastanud keegi. Purjus teenrid ja 
uksehoidjad magasid pingil võõrastemaja sissekäigu juures. Paganini sammus 
toatuhvlites üle tänava saapakaupluse poole ning märkas äkki, et temale järgnetakse. 
Kaks meest ei lasknud teda silmist. 

Poisikesed, kes tänaval kargasid, karjusid valjusti ta nime. Peagi ümbritses Paganinit 
inimmurd. Ta tunti ära, teda silmitseti imestusega. Vaadati tema pehmeid tuhvleid, talla 
alt läbi käivaid püksitrippe ja sukki. Kostsid viled, tema pihta lendas kivi. Õnneks oli 
Paganini juba kaupluse juurde jõudnud. 

Müüja ulatas Paganinile jalgapröövimiseks saapad. Need pigistasid tublisti. Kontserdi 
alguseni oli jäänud ainult kümme minutit. Paganini palus anda teise paari. Müüja raputas 
eitavalt pead. Sinjoor Paganinile pakutud paar olevat ainuke. Müüja lausus tema nime 
toonil, milles pilge oli segatud kohmaka lömitamisega. 

Visanud raha letile, väljus Paganini, saapad käes, kauplusest. Jälle algas piinav 
jälitamine. Kaupluse sissekäigu ees ootas rahvamurd. Päevavargad, kes talle otse näkku 
vahtisid, poisikesed, kes temast mööda jooksid ja saapaid sikutasid, saatsid teda 
võõrastemajani. 

Kontserdisaalis tõstis publik juba valju nurinat. Paganini polnud kunagi nõnda palju 
hilinenud. 

Käteplaksutamine kostis ühtaegu vilega, kui Paganini pärast vetturinole6 tasumist 
astmelaualt maha kargas ja kiiresti trepist üles jooksis. Paganini jõudis trepi-pealsele ja 
tundis äkki vasakus saapas teravat naela. Kas tõesti tähendas müüja naeratus seda, et 
jalats oli valmistatud tagamõttega? 

Tundes, kuidas sukk verest niiskeks muutub, sammus Paganini heledasti valgustatud 
estraadile. Esilavale 

astudes Paganini võpatas: klaasikillud ja naelad tungisid talle jalga. 

Ta alustas kontserti. 

Esimeseks numbriks oli variatsioonid «Karmanjooli» teemale. 

Pärast seda pidi ta mängima koos orkestriga. Kunstniketoas istudes kuulis ta saalist 
kostvat müra. Orkestrante polnud millegipärast näha. Ent siis möödus temast pikk mees 
trummiga, seejärel kahvatu noormees fagotiga. Mõlemad vaatasid imestunult ringi ja 
Paganinit silmates tulid tema juurde. 


SVetturino (itaaliak.) — sõiduvoorimees. Tõlkija. 


«Maestro insuperato7, kas ainult meie olemegi tervest orkestrist siin?» 

Veri tõusis Paganinile pähe. Tõepoolest, niihästi koridor kui ka kunstnike tuba ja 
orkestrantide tavaline kogunemispaik olid tühjad. Jah, muidugi, kohal olid ainult fagott ja 
trumm. Publik aga ootas ja närvitses. Ühe naise pilkav rebasenägu ilmus portjääride 
vahele ja kadus, koridorist kuuldus naerukõhinat. Paganini hüüdis valjusti: 

«Impressaario!» 

Vastuseks oli vaikus. Ta hõikas teist korda, aupaklikumalt: 

«Sinjoor impressaario!» Ei mingit vastust. 

Paganini jooksis mööda koridori ühest toast teise. Ta kuulis, kuidas kikivarvul minema 
pageti, nägi, kuidas tema ilmumisel peitu poeti, ja kõikjal võttis teda vastu vaikus ja 
tühjus. 

Paganini puudutas käega otsaesist. Ei, see polnud unenägu. 

Kulisside taha tulid smjoor Inglise konsul abikaasaga ning admiral Keithiga. Tervitati 
vastastikku. Vahetati lühikesi märkusi. Konsul väljus toast. Tema naine hakkas lehvikuga 
peopesale lüües Paganinit erutatult veenma, et hoolimata orkestri puudumisest tuleb esi- 
neda, on vaja muuta ainult programmi. Haaranud kähku pliiatsi, palus ta Paganinit 
nimetada helitöid, 

1 Maestro insuperato (itaalia k.) — ületamatu meister. Tõlkija. 

mida ta võib mängida ilma orkestrita. Osutissõrme tõstes ütles ta: 

«Mul on selge, milles asi seisab, tean küll, kes seda on teinud. Need on kohalikud 
amatöörid.» 

Ta lausus selle sõna kerge põlgusevar j undiga, mis aga ei kustutanud tema naeratust, 
mis oli suunatud Paganinile. 

Ja äkki astus portjääri kõrvale lükates tuppa üks mees. Ta lähenes alandliku ja 
raskepärase kõnnakuga, naeratas altkulmu vahtides, noogutas viiuldajale pead ja sirutas 
talle mõlemad käed. See oli kanoonik Novi. Ta kaelustas Paganinit ja tema suust hakkas 
voolama sõbralikke ning libekeelseid sõnu nagu allikast. 

«Ja-jaa, sul pole täna õnne, kuid jumal on armuline. Aga see olid sina, kes jättis oma 
perekonna maha! Ja see oled sina, kes teab, et su isa on haige! Ja sa pead teadma, et 
jumal karistab sõnakuulmatuid lapsi! Sa tead ometi, et su perekond elab viletsuses! Ja- 
jaa, sina kuulus viiuldaja, ja-jaa, minu vend ütles .. .» 

«Soo! Programm ongi valmis,» ütles inglanna. «Ma jään siia ja hakkan teid abistama.» 

«Kas siis... orkester polegi tulnud?» hakkas Novi jälle rääkima. «Ja-jaa, oled 
solvanud, oled paljusid solvanud. Kas nii siis tohib? Neil on Livornos oma muusikaline 
ringkond. On häid viiuldajaid, sina aga ei kutsunud nende hulgast kedagi, nüüd kahetse. 
Oma ligimese vastu ei tohi nii südametu olla. Kristus ja kirik ...» 

«Pea!» katkestas teda Paganini. «See on siis ettekavatsetud alatus, orkester meelitati siis 
sihilikult oma nõusse, et see kontserdi nurja ajaks?!» 

Novi vastust lõpuni kuulmata noogutas Paganini inglannale pead ja sööstis teravale 
valule jalataldades tähelepanu pööramata estraadile. 

Saal jäi silmapilkselt vait. Seejärel kostis aplausitorm. See oli publiku vali ja ähvardav 
vastus orkestrantide demonstratsioonile. Paganini tundis, et ta on juba võitnud. Kuid 
Tartini sonaadi esimeste taktide juures katkes keel. Sellal kui viiuldaja otsis 


7Vetturino (itaaliak.) — sõiduvoorimees. Tõlkija. 


impressaariot, oli keegi jõudnud keeled pooleldi läbi lõigata. Paganini läks üle 
variatsioonidele Tartini teemadel. Ta riskis hulljulge 

hüppega. Katkes teine keel! Võpatamata ja tempot vähendamata lõpetas Paganini kahel 
keelel tema poolt hiljuti kirjutatud kuulmatult raske helitöö. 

Inglise konsuli tõld peatus hilja öösel «Musta Hobuse» võõrastemaja ees. Ja järgmisel 
hommikul tuli Inglise konsulaadi ametnik Harris. Patroon saatis ta sin-joor Paganini 
täielikku käsutusse. Harris pidi osutama sinjoorile igasugust kaasabi kontsertide 
organiseerimisel, mitte üksi Livornos, vaid ka mujal Itaalias. See oli väiksekasvuline, 
terava kikkhabemega mees, elegantselt riides. Tema nägu oli kortsus ja puuderdatud ning 
soeng ebatavaliselt kirju: mustad ja valged juuksesalgud vaheldusid naljaka 
järjekindlusega otsekui triibud sebra külgedel. Naeratus, mille kutsusid esile rohkem 
Harrise enda mõtted kui ta vestluskaaslase sõnad, meeldis Paganinile. 

Selsamal päeval külastas Paganinit kaheksa Livorno viiuldajat. Nad tõid ette segaseid 
selgitusi, kinnitasid, et neid olevat eksitusse viinud kirjad, milles «Livorno teatri 
orkestriliikmed palusid nendelt nõu». Nad rääkisid kiiresti ja üksteist katkestades, kuid 
mingit käegakatsutavat tõendit oma süütusest nad siiski ei toonud. Ainult üks nende 
hulgast tähendas kaunis süngelt, et nad on harjunud austama vana viiulimängukunsti tra- 
ditsioone ja kartsid, kas mitte selline noor viiuldaja nagu Paganini ei kompromiteeri 
viimati viiulimängu ega riku siinse publiku maitset. 

Paganini tundis, et ta ei suuda iialgi võita oma «Livorno sõprade» tumma, salajaselt 
vaenulikku vastupanu. 

Lõpuks juhiti ta tähelepanu orkestri kollektiivsele avaldusele, milles seisis, et ainult 
täiesti kindlaksmääratud — jah, nagu Paganini ära nägi, temale täiesti üle jõu käiva 
honorari eest nõustub Livorno orkester järgnevate kontsertide korraldamist enda peale 
võtma. Temale teatati, et Livorno orkestri koosseisu kuulub tavaliselt sada kakskümmend 
meest, kuid järgmiseks esinemiseks tuleb seda suurendada neljakümne seitsme mängija 
võrra. Siin katkestas neid Paganini ja ütles, et ta mõtleb järele, enne kui ta annab oma 
nõusoleku, kuid igal juhul teab ta ise paremini, 

milline orkestri koosseis on talle järgnevail kontsertidel vajalik. 

Armastusväärsete sõnade ja lahkete naeratustega jätsid viiuldajad jumalaga. 

Paganini ei teinud vastukülaskäiku. Ta ei sõlminud eluga kompromissi. Gnecco, Paer ja 
Ghiretti olid talle alati sisendanud austust kõrge, kasuarvestusest vaba kunsti vastu. 
Selleks aitas kaasa ka tema noorus. 

Ja nüüd muutusid inimesed, kes kunagi polnud kiri-kuasjade vastu erilist huvi tundnud, 
äkki äärmiselt j umalakartlikuks. 

Paganini ei teadnud sellest midagi. Ta ei märganud kahejalgsete rottide krabistamist 
«Musta Hobuse» võõrastemaja numbritubades, mis asusid tema naabruses, ta ei tundnud, 
et õhk on laimust ja kadedusest mürgitatud, ta ei näinud, et kümned silmad jälgivad iga ta 
sammu portjääride alt, kardinate ja akende tagant. 

Harris tegi oma patroonile ettekande Paganini olukorra kohta. Afišid teatasid kolmest 
kontserdist järgemööda. 

Kuid esimene kontsert ei leidnud aset seetõttu, et samal päeval oli välja kuulutatud 
Livorno prefekti abikaasa matused. 


Järgmisel päeval, kui Paganini koos Harrisega teatri ette sõitis, leidis ta ukse suletuna. 
Tohutu suur afišš teatas publikule, et kontserdid, mis olid määratud järgnevatele 
päevadele, jäävad ära. 

«Kes seda on teinud?» hüüdis Paganini. 

Harris kehitas õlgu. 

Saamata kuskilt selgust, pöördus Paganini võõraste-majja tagasi. Tunni aja pärast tuli 
Harris. Tema hämmastusel polnud piiri. Käsi lahutades jooksis ta trepist üles ja ulatas 
sõnatult Paganinile kirja. Kiri oli kirjutatud Paganini enda nimel, ja ta teatas selles, et ta 
haiguse tõttu enam kontserte ei anna ja lahkub peatselt Livornost. Kiri, mis oli täis kõige 
valitumaid viisakus-sõnu, oli adresseeritud Livorno teatri kapellmeistrile sinjoor Baidile, 
alla aga oli sellele kirjutanud Niccolõ Paganini ise. 

«Ma ei oska ära arvata,» ütles Harris lõpuks, «kellega te olete tülli läinud.» 

«Ega ometi härra konsul. . .» alustas Paganini, kuid peatus, nähes, et Harris raputab 
pead. 

«Härra konsul otsustas end sellesse asjasse mitte enam segada, tal on praegu tegemist 
Rooma veresauna tagajärgedega.» 

«Millega nimelt?» küsis Paganini. 

«Vaadake,» alustas Harris ääri-veeri mööda, «möödunud aastal, kui kindral Massena 
viibis Roomas ja prantslased käitusid röövlitena, ei solvatud mitte üksnes paavsti, kellelt 
prantsuse adjutant kiskus käest sõrmuse, mitte ainult ringkonda, millelt võeti kontribut- 
siooni viisteist miljonit kullas, vaid prantsuse sõdurid ja ohvitserid ajasid tervete tänavate 
kaupa inimesi linnast välja, kihutasid naisi pesu väel korteritest tänavale, riisusid ning 
tapsid. Kas teate paavst Pius VI surma põhjust?» 

Paganini noogutas pead. 

«Samuti on teil teada, et meie kuulus admiral Nelson purustas Prantsuse laevastiku, te 
teate, et kardinal Fabrizio Ruffo ja tema usuarmee suutis elanikkonda prantsuse sõdurite 
metsikusi unustama panna, teate, et praegu tegutseb Roomas inkvisitsioon. Nii saabus 
eilegi Livornosse Inglise kodanikke, keda inkvisitsioon oli pidanud prantslasteks, ja nüüd 
on härra konsulil käed tööd täis. Meil tuleb mõni päev oodata.» 

Varsti avanes Harrisel võimalus konsuli tähelepanu uuesti Paganini olukorrale juhtida. 
Ta jutustas kõigest, kaasa arvatud ka kirjalugu. Harris kirjeldas üksikasjaliselt Paganini 
elu. Tema toas valitseb korralagedus. Kui Paganini väljub, siis jäävad viiulid, isegi 
kallihinnaline Guarneri viiul, lukustamata numbrituppa. Taskukell, sõrmused, kuldketid 
jäävad ilma igasuguse valveta. Noormees elab mingisuguses palavikulises erutuses, 
kirjutab täis suuri noodipaberilehti ega taju nähtavasti üldse teda ümbritsevat olukorda: ta 
vististi ei märka neid pilvi, mis tema pea kohale kogunevad. 

Kui esguire Sidney oli Harrise jutu ära kuulanud, haigutas ta, tõusis püsti, haaras laualt 
kindad ja ulatas lahkudes Harrisele ühe oma agendi lühikese ettekande. 

Inglise kuninga salakabinet tundis huvi absoluutselt kõige vastu, mis toimus Itaalia 
linnades, ja oma otsese 

97 

kohustuse kõrval kaitsta Suurbritannia kodanikke täitsid konsulid tuhandeid üsna 
keerukaid ülesandeid, mille tulemusi arutati hiljem Saint Jamesi kabineti suure laua taga. 
Üksikutest fragmentidest moodustus Itaalia täielik poliitilise meelsuse kaarti millel olid 


eraldi ära märgita «kolded, mis on nakatatud prantsuse jakobiinlusest ja bonapartistide 
mõju mürgist». 

Harris luges läbi lühikese teadaande selle kohta, et eeloleva nädala jooksul ei anta 
küünlaid ühelegi suurele saalile Livornos, kui neis saalides esineb viiuldaja Paganini. 

Harris võpatas. Paganini oli nähtavasti kellegi väga mõjuka vaenlase üles ärritanud. 

Päevad möödusid. «Musta Hobuse» võõrastemajas kirjutati täis uued noodivihikud. 
Sündis kolm uut heliteost. Need olid tema esimesed capricciod. Selle aja jooksul tuli 
müüa taskukell, kuldketid ja sõrmused. Võõrastemajaperemehe arved maksti kinni. 
Teatav summa saadeti Livorno panga kaudu Genuasse sinjoora jeiesa Paganinile. 
Paganini lootis muretult sellele, et järgmised kontserdid parandavad ta rahaasju. Kuid aeg 
miõdus, sinjoor Harrisel aga ei läinud ikka veel korda sailvutada midagi kindlamat. 
Paganinil oli järel ainult kolmkümmend franki 


XIV peatükk AINULT KOLM FRANKI 


Sel päeval, kui selgus, et kolmekümnefrangine põhikapital pole enam puutumatu, 
tundis Paganini esmakordselt, et ta on taarasse olukorda sattunud. Livornos kontserti 
andmata ei saanud ta kuskile sõita. Postitõlla üürimine lähemasse linna maksis 
kakskümmend seitse liiri. Tal poi. Ju võimalik oma mänguriistade, nootide ja kogu 
pagasiga mööda mägiteid jalgsi edasi liikuda. Raha oli jäänud kõige rohkem kaheks 
päevaks. Peale selle tasumata arved võõrastemajas ja restoranis, 

võlg pesunaisele. Juba ainult mõte, et ta peaks sel teemal Harrisega kõnelema, kutsus 
temas esile hirmsa piinlikkusetunde ja võttis temalt igasuguse tahtmise pöörduda abi 
saamiseks konsuli poole. Pealegi oli Harris kadunud. Oli lihtsalt võimatu minna konsuli 
või Livront'i juurde ja hakata ise kahesajast frangist kõnelema. Paganini ladus 
centesimod ja soldid üksteise otsa ja arvestas täpselt välja, kui palju võib kulutada lõuna 
söögi, kohvi ja õhtusöögi peale. 

Lõpuks jäi järele ainult kolm franki. 

Oma kuulsuse tipul tundis Paganini end sügavalt õnnetuna ja kadestas viletsaid 
kerjuseid, kes võisid almust paluda. Tema, Livorno muusikute võitja, ei võinud paluda 
viiefrangilist, ilma et oleks kutsunud välja põlastavat muiet nende näol, kes kontserdil 
olid talle palavikulises vaimustuses aplodeerinud. 

Ja nagu kiuste tuli ühel sellisel tunnil, kui Paganini oma koristamata toas ühest nurgast 
teise sammus ja oma kurva olukorra üle mõtiskles, tema juurde mees kelle oli saatnud 
vürst Borghese. Kardinali vennapoeg soovis osta tema kuulsat «del Gesu» viiulit. 

Paganini muigas kibedalt: 

«Ütelge vürstile, et ma ei ole viiulikaupmees.» 

«Oo, kuulge ometi, sinjoor Paganini!» anus sekretär käsi tõstes. Siis aga läks ta kavalalt 
naeratades uuesti üle visale rünnakule: «Aga, sinjoor, teile kindlustatakse võimalus elada 
hulk aastaid, ilma et teil tarvitseks tööd teha ...» 

«Niisiis, te arvate,» katkestas Paganini teda jämedalt, «et teie vürst annab mulle pool 
miljonit franki?» 

«Pool miljonit?» küsis sekretär vaiksel häälel imestunult. «Ekstsellents annab teile kaks 
tuhat franki.» 

Järgmisel päeval ulatas konsul pahaselt nägu krimpsutades Harrisele Livorno ajalehe. 
Selle esiküljel oli leinakandiga ääristatud sõnum, mis teatas, et sinjoor Paganini pakub 


oma viiulit müüa, kuid kuulutuse peale ilmunud ostja oli hämmastunud müüja ahnusest: 
nähtavasti käib sinjoor Paganini käsi erakordselt halvasti. 

Aega kaotamata kutsus lõbus ja naerev Harris, kes muheles kõigi kortsudega oma 
vanuse kohta liiga raugalikus näos, juba järgmisel päeval Paganinit endale 

teekaaslaseks reisil Lucca linna. Koomiliselt käsi lahutades lausus Paganini: 

«Kallis Harris, mul on Livornos võlgu.» 

«Oo, selle pärast ei tarvitse teil muretseda!» ütles Harris. «Ärge ainult mu sõbralikku 
palvet tagasi lükake. Sõidame Luccasse. Kahe päeva pärast tuleme tagasi.» 

«Ei, ainult mitte tagasi!» hüüdis Paganini. «Mis mul Livornos teha on?» 

«Võita,» vastas Harris ja tema hääles kõlas nii rahulik veendumus, et Paganini talle 
mõlemad käed sõbralikult vastu sirutas. 

Luccas paranesid otsekohe rahaasjad. 

Paganini andis iga kolme päeva järel kontserdi. 

Ühe kontserdi ajal tulid kulisside taha Gnecco ja tema noor naine, kelles Paganini 
tundis otsekohe ära tütarlapse, keda ta oli kunagi sinjoor Gnecco juures kohanud. Oli 
parajasti ristipäev, ja kasutades seda püha, korraldasid Gnecco ja ta sõber Pasini koos 
orkestri ja Lucca kapelliga Paganinile piduliku kontserdi. Paganini ütles ise, et see oli 
talle ühtaegu eksami ja triumfipäevaks. Sinjoor Gnecco pidas publikule väikese kõne 
ning ütles, et Paganinil on muusikaline saladus, mida nemad, muusikud, täielikult heaks 
kiidavad (tõepoolest, Lucca linna muusikud pooldasid kõiki muudatusi, mis Paganini nii 
julgelt oli viiuli juures läbi viinud — uued tšellokeeled ja pikk poogen leidsid täielikku 
heakskiitu), ja et ta kasutab seda saladust tõelise kunstniku virtuoosliku meisterlikkusega. 

Algas väliselt rahulik ja õnnelik elu Luccas. Igapäevased kohtumised Gnecco ja ta 
abikaasaga kujunesid Paganinile õnnelikeks puhkehetkedeks, mida kunstnik vajab 
loomingulistest pingutustest vabadel tundidel. 

Gnecco jutustas Paganinile sündmustest Veneetsias, oma kohtumisest Paeriga, sellest 
määratust vapustusest, mis oli toimunud kogu maal. Päev-päevalt tutvustas Gnecco teda 
lähemalt karbonaaride huvideringiga. 

Paganini võttis heameelega vastu ettepaneku astuda Põhja-Itaalia Ühingusse ning 
hakata reavõitlejaks Lucca venta põrandaaluses organisatsioonis. 

Muude uudiste hulgas kuulis Paganini Gneccolt, et 

Paer on kirjutanud ooperi «Camilla» ja kavatseb koos oma naise, lauljatar Riccardiga, 
sõita põhja poole, Rolla aga on läinud Milanosse ja asub juba täna-homme Milano teatri 
«La Scala» dirigendi kohale. 

Harris pöördus tagasi Luccasse. Paganinil oli raske mõista, millega tegeleb ta sõber, 
Harris aga mõistis ülihästi, mida teeb Paganini. Harris oli jutustanud Gnec-cole Paganini 
elust Livornos ja kõnelnud talle katsetest kiskuda Paganini käest kallihinnalist Guarneri 
viiulit. Ta rääkis ka teisest väga salapärasest ettepanekust, mis ei jõudnud Paganinini, sest 
ta sõber oli selle õigel ajal kinni püüdnud. Viimastel päevadel Livornos oli mister 
Harrisel võimalus veenduda, et keegi väga võimas isik oli huvitatud sellest, et sinjoor 
Paganini võimalikult kiiresti lahkuks Livornost ja Itaaliast ning kaoks koguni maapealt, 
nagu näis Harrisele. 


«Vürst Borghese,» ütles Harris, «meelitas esialgu sinjoor Paganinit viiulit müüma, tema 
järgmiseks plaaniks oli aga pakkuda Paganinile kasulikku teenistust Peterburis. Seal, 
Vene tsaari õukonnas, oleks keegi krahv Joseph de Maistre tema asju korraldanud.» 

Gnecco teadis hästi, millisest Borghesest oli jutt. See heasüdamlik vürst oli prantslaste 
ja Prantsuse poliitika verivaenlane. Gnecco oli sellest inimesest palju kuulnud. Killud 
mõeldamatute mürkide määratust anumast, mida nimetati «Jeesuse seltsiks», olid pillatud 
laiali üle kogu Itaalia, ja üheks suuremaks killuks jesuiitide ordust, mille paavst Clemens 
XIV oli ära kaotanud, oli vürst Borghese, tüse, kõverjalgne, lõbus ja heasüdamlik mees. 
Gnecco tundis vana vürsti, teadis, kui võluvalt heasüdamlik ja kõikeandestav ta oli ning 
kui leebelt ta suhtus inimlikesse pattudesse. Vürst armastas uskumatul hulgal tarvitada 
rohelist, lillat ja punast likööri ning jutlustas suurest heatahtlikkusest inimlike nõrkuste 
vastu. Vürst Borghese armastas kõnelda, eriti kui ta pöördus seminaristide poole, et 
inimene, kes pooldab Bacchuse ja Veenuse kultust, kaldub alati kahetsema ja jumal ei 
keela talle kunagi oma armu. Inimene aga, kes on oma karskusele, väiklusele ja 
korralikkusele uhke, on kirikule väga ohtlik, sest tal on vaba mõistus, ta pooldab 
vabamõttelisust ja allub kõigile mõistuse ohtlikele 

ahvatlustele. Nemad ongi süüdi kõigis meie sajandi õnnetustes. 

Gnecco teadis, et vürst Borghese, kes polnud kunagi kandnud vaimulikurüüd, varjab 
endas heasüdamlikkuse ja vaguruse maski all ohtlikku jesuiiti ja väga halastamatut 
inkvisiitorit. Ta on üks neist püha apostliku kuuria jahikoertest, kes tungivad kõikjale ja 
nuhivad kõik välja. Väliselt vaikne sõbralik paksuke, heatahtlik vana patune, seespidiselt 
aga selle kohutava ordu vääriline esindaja, mille liikmed nimetasid endid püha 
Dominicuse järgi dominiiklasteks, ja kirjutasid oma nime kahe ladinakeelse sõnaga: 
Domini canes — issanda koerad. Need issanda koerad nuuskisid välja Itaalia vabaduse 
uute poegade, karbonaaride jäljed, ja viimased lõpetasid oma elu Mantua maa-alustes 
kaevudes, Veneetsia Doodžide palee tinakatuste all, veepiiskade lakkamatu saju all 
Veneetsia niiskeis vanglakeldrites, mis asetsesid laguunide ja kanalite põhjast märksa 
madalamal, ümmargustes kateldes, kus inimene vaevalt istuma mahtus, umbseis, koledais 
kivihaudades, mida veel praegugi näidatakse Püha Ingli lossis. Ja nüüd hakkas see vürst 
Borghese erakordset huvi tundma sinjoor Paganini vastu. 

Kord jooksis Paganini erutatult sinjoor Gnecco juurde ja teatas talle, et kohalik 
politseikomissar olnud äsja võõrastemajas ja pärinud, millal sinjoor Paganini kavatseb 
oma isa nõudmisel Genuasse sõita. 

«Ma saatsin alles vanamehele raha. Sellest pole veel möödunud kuud aegagi, kui 
perekond raha sai. Ja nüüd aetakse mind minu oma raha eest politseiga taga. Mis ma pean 
tegema?» 

Gnecco jäi mõttesse. 

«Sa ei taha siis Genuasse tagasi minna?» 

«Ei mingi hinna eest!» 

Paganini näitas Gneccole kirja, mille oli saanud Lucca politsei ja mis oli jäetud talle 
võõrastemajja. 

Sinjoor Antonio Paganini käskis poega kategooriliselt ja viivitamatult Genuasse sõita 
ning isamajja tagasi pöörduda, ähvardades teda tõrkumise korral isaliku needusega ja 
püha inkvisitsioonikohtu alla andmisega. 

«Tuleb põgeneda,» ütles Paganini. «Aga kuhu?» 

Sinjoor Gnecco lausus kogenud inimesena: 

«Politsei eest tuleb end varjata seal, kus ta sind otsima ei hakka.» 

Samal õhtul oli sinjoor Paganini juba väikeses mägi-kloostris. Tal olid kaasas 
dokumendid, mis tõendasid, et ta on Giuseppe Pasiello nimeline seminarist ja ladina 
keele õpetaja Torino linnas. Paganini märkas peagi oma ettevaatamatust: mõistmata 
sõnagi ladina keelt, riskis ta igal hetkel, et ta avastatakse. Kuid kloostri-vennad ise olid 
niivõrd harimatud, et nad ei pööranud mingit tähelepanu sugemata peaga seminaristile, 
keda oli kästud mõni aeg kloostris elada ja korda seada oma südametunnistust, mida 
rõhus mingi tühine Bacchuse ja Veenuse rõõmude maitsmisega seotud patuke. Halb oli, 
et ta oli peaaegu unustanud patukahetsemise reeglid. Kõige halvem aga oli see, mis 
juhtus temaga järgmise päeva hommikul, kui ta läks aeda ja oliivipuude keskel pingil 
istudes märkas, kuidas kloostri jalgvärav avanes ja sealt paistis punaste silmalaugude ja 
sinkjas-punase ninaga mehe kasimatu pea. Paganinil hakkasid hambad logisema ja veri 
tardus soontes. Talle meenusid hetked, mil ta seda meest esmakordselt nägi. See oli 
hulkur, kes oli mänginud tema viiulil kuskil kuristikus Livorno linnamüüride taga. 
Seesama mees avaski jalgvärava ja tuli kloostriaeda. Kloostri väravavaht viipas talle 
kutsuvalt ja mõlemad kadusid keldrisse. 

Paganini ei saanud kogu öö und silma oma kongis, mille ainuke, maapinnaga ühel 
kõrgusel olev aken avanes kloostriaia jalgteele. Ta viskles unetult ühelt küljelt teisele. 
Hommiku eel nõudis noorus siiski oma osa. Raske uni sulges ta laud. Äkki aga virgus ta, 
olles külma higiga kaetud. Hambad lõgisesid. Koridorist oli selgesti kuulda tasaseid, 
ebakindlaid samme, ja nüüd jäi keegi ukse taha seisma. 

Hingeldades haaras Paganini särgi kaelusest kinni, tahtis kisendada, kuid samal ajal 
tundis ta, et teda aheldab liikumatus. Sellises seisukorras ärkas ta üles. See oli unenägu. 
Hele päike vaatas kongi. Esimeseks mõtteks oli haarata viiul ja anda poogna abil helides 
edasi selle unenäo õudust, kuid talle meenus, et tal 

puudub viiul ja et kogu ta varandus oli jäänud Gnecco juurde väiksesse majja Lucca 
lõunavärava juures. 

Nähtavasti oli väga varane hommik, kaste polnud veel puudelt kadunud, ja Paganini 
jalad jätsid pehmele aiamurule suured helerohelised triibud, kui ta aiakaevu juurde ennast 
pesema läks. Viljapuude vahelt paistis aia lõpus väike madal jalgvärav, millest eile oli 
sisse tulnud mees, kes Paganinit heidutas. Jalgvärav oli jälle avatud. Paganinit haaras 
vastupandamatu soov põgeneda kloostrist, ja riskides kohtuda valvuriga või mis veelgi 
hullem, selle kohutava mehega, läks ta ettevaatlikult jalgvärava poole. Ainult hetke 
kõhkles ta. Gnecco oli nähtavasti informeerinud oma inimesi kloostri seinte vahel ja 
Paganini viibimine kloostris oli täiesti ohutu, kuid kas Gnecco teadis kõike kloostri 
väravavahist? 

Väravast välja astudes ja ärevalt ringi vaadates märkas Paganini rõõmuga, et ta seisab 
üksikul jalg-rajal, mis viib mägedesse. Ta otsustas esialgu minna seda jalgrada mööda ja 
siis idasse pöörduda, et jõuda suurele, Luccasse viivale teele. Mägedelt nägi ta peagi 
valendavat kiviteed. Seal liikusid aeglaselt koormakandjad eeslid. Postitõld kadus tolmu 
keerutades ja sarvehelidega õhku kajama pannes käänaku taha. 

Näljasena ja väsinuna, jalgu vaevu järel vedades jõudis Paganini Luccasse. Keegi ei 
pööranud temale tähelepanu, kuna tolmune riietus ning juuksed ja punetavad laud tegid ta 


niivõrd sarnaseks hulkuvale mungale või kerjusele, kes millegagi ei erinenud kahesaja 
tuhandest Põhja-Itaalia hulgusest, et Paganinit pani siiralt imestama sinjoor Gnecco 
meisterlikkus maskeerida inimesi, kellel oli vaja end politsei eest varjata. 

Paganini koputas uksele. Avas vanaeit. Torisedes ja sõimates hakkas see Paganinit ukse 
tagant ära ajama. Paganini kordas kangekaelselt oma palvet, et kutsutaks sinjoor Gnecco, 
ja rahustas moori, et ta ei vaja armuandi. Kostsid tuttavad sammud. Mõtlikult naeratades 
vaatas Gnecco hämmastunult kerjust. Tema nägu tõmbus murelikuks, ta võttis Paganini 
käest kinni ja viis koridori. Kui nad jõudsid väikesesse tuppa, mis kuulus nähtavasti 
teenijale, ütles ta: 

«Räägi, milles asi seisab.» 

Paganini laskus väsinult pingile. Ta tähelepanu äratas kruus kitsepiimaga, ja Gneccole 
vastamata hakkas ta sealt ahnelt jooma. 

«Mu jumal, kas on midagi juhtunud?» 

«Mitte midagi. Kus on mu viiul?» küsis Paganini. 

«Valida on üks kahest,» vastas Gnecco, «kas tõsiselt pakku minna või sõita Genuasse. 
Muide ...» Gnecco silitas endal peoga otsaesist. «Mul on veel üks plaan. Jää minu juurde. 
Kuid sa pead otsekohe ümber riietuma.» 


XV PEATÜKK TULBID JA KITARR 


Päeval, kui politsei nõudis Paganinilt, et see isa juurde tagasi pöörduks, oli tema nimele 
kiri tulnud, milles teda kutsuti väljaspoole Luccat õhtut veetma, kuid mida Gnecco ei 
söandanud oma noorele sõbrale üle anda. Sinjoor Francesco ergas ja terav mõistus ütles 
talle, et siin on küpsemas mingi sugugi mitte tavaline armulugu. Käekiri oli sinjoor 
Francescole tuttav. Gnecco pidas vajalikuks kirja sisuga tutvuda. Seesama kiri tuligi talle 
meelde, kui ta nägi, et Paganini ei pidanud kloostris ühtki päeva vastu. 

Gnecco leidis käskjala kokkulepitud kohas ja teatas sellele, et tema noorele sõbrale võib 
saata hobused järele mistahes ajal. Järgmise päeva õhtu eel sõitiski paar ilusat ronkmusta 
hobust sinjoor Gnecco maja ette. Uhkesti riides ja naerev Paganini jättis käega lehvitades 
oma sõbraga hüvasti. 

Toredad hobused, must lakeeritud tõld. Ilus tee, mis lookles mööda mäenõlvakut, siis 
mets, siis jälle mäenõlvad, ja järgmisel tõusul vana, suurepärane maja. Kaks 
armastusväärset ja abivalmis teenrit, kandelaabrid, kolmele inimesele kaetud laud. Suur 
oli Paganini hämmeldus, kui auväärse halli peaga lossiomaniku asemel, keda ta oli 
lootnud näha, ilmus mustasilmne, 

umbes kaheksateistkümne-aastane tütarlaps ja otsekohe tema poole suundus. Hetke 
pärast liitus temaga umbes neljakümne viie aastane naine, kes ei tundunud sugugi 
tütarlapse ema või sugulasena. Noor perenaine tervitas Paganinit julgusega, mis on 
omane inimesele, kes on harjunud tegema, mida tahab. Taoline julgus paistis neil aastail 
eriti silma itaalia aristokraatlike perekondade naisesindajate juures, kes olid varakult 
omapead jäetud ning kes neil tormilistel aastatel oskasid oma varajase iseseisvuse täit 
võlu hinnata. 


Mustasilmne noor naine tuli kergel kõnnakul Paganini juurde, vaatas talle julgelt silma 
ja ulatas talle mitte jultunult, vaid otsekui pilkavalt oma käe suudlemiseks. 

«Olen teid kuulnud kolm korda,» ütles ta. «Tahtsin teid tänada.» 

Oma kaaslast külalisele esitlemata palus ta seejärel neid lauda. Õhtusöök oli kerge, 
kerge oli samuti lustakalt kihisev vein, ja vestluseski oli tunda seda õnnelikku kergust, 
mida vanad itaallased nimetasid desin-volturaks — sundimatuseks, mis ei ületa piire. 
Paganini aga tundis piinlikkust, peitis oma käsi, naeratas kohmetult ja oli erutatud. 

Noore, varakult orvuks jäänud perenaise eluviis oli nähtavasti vaba ja sundimatu. Kui 
laud oli koristatud, istus ta suurele laiale diivanile ja võttis kätte kitarri. Ta laulis hästi. 
Hääl oli mahe, kuid nõrk. Ta mängis hästi kitarri, kuid Paganini tundis, et tal ei olnud 
suurt maitset ega muusikalist taipu. 

Kõige veidramana tundus Paganinile kogu õhtu jooksul see, et too tütarlaps — või noor 
naine — ei esitanud oma külalisele ühtegi küsimust tema elu kohta. Perenaine rääkis väga 
palju enesest ja oma suurest mõisast. Kui ta Paganinile vaatas, süttis ta silmades tuli, ja 
ootamatult puhkenud hele puna kõneles kindlast otsusest alistuda teda haaranud tundele. 
Kergus, millega ta köitis erutatud Paganini tähelepanu, lihtsus, millega ta pikemalt 
mõtlemata, nagu oleks see täiesti loomulik, vallutas ta aja, kohtlemine, mis oli Paganini 
arvates võimalik ainult kestva tutvuse järel, — kutsus algul Paganinis esile suure 
imestuse, kuid see imestus 

polnud ebameeldiv, — sootuks vastuoksa, ta tuli ise meeleldi, isegi pisut ägedalt 
perenaise soovidele vastu. Ta tegi näo, nagu ei hämmeldaks teda põrmugi sundimatu 
käitumine, millega ta tegelikult polnud sugugi harjunud. 

Paganini oli harjunud, et teda kutsuti andma kontserti mõnda aristokraatse ja rikka 
perekonna väikesesse sõpraderingi. Siin seda ei olnud, siin ei vihjatudki küllakutsele tasu 
eest, see ei sarnanenud kuulsa viiuldaja «üürimisele» rikka mehe poolt kogu õhtuks. 
Paganini ei suutnud mõistatada, mis laadi olid selle naise huvid, samal ajal ei jätnud see 
Lucca aristokraaditütar naise muljet, kes otsib kerget seiklust. 

Noore kaunitari kaaslane kadus tasa ja märkamatult toast. Perenaine tõusis püsti, võttis 
riiulilt punasest safian-nahast karbikesest kirja, luges selle tähelepanelikult läbi, ja pani 
tagasi. Seejärel ütles ta, alustatud vestlust äkki katkestades ja otsekui hajameelselt 
Paganinile: 

«On juba hilja. Sinjoor Gnecco kirjutab, et teil on ohtlik Luccasse jääda. Ma ei päri teilt 
midagi, sest ma pole uudishimulik. Ja milleks üldse küsida, kui teie saatus on juba 
otsustatud.» 

Ta kulmud tõmbusid kipra, näoilme muutus pahaseks, nagu oleks naine neid lauseid . 
öeldes tahtnud oma abitusest võitu saada. Paganini vaatas ja kuulas üha kasvava 
hämmastusega. Niihästi näoilme kui ka lausete ehitus andis tunnistust, et ta kaasvestleja 
ei kaota hetkekski pead, kuid rahu, millega naine lausus kõige rahutumaid sõnu, ja see 
enesekindlus, millega ta Paganini poole pöördus, oli noore muusiku silmis täis 
salapärasust, otsekui kõneleksid need selle naise mingist kummalisest, saatuse poolt 
ettemääratud osast. Hetkeks näis talle tõepoolest, et kõik on ammust-aega otsustatud, ja et 
see naine on mingi võõra tahte täideviija, millest ta ise pole teadlikki. Talle tundus, et see 
võluseisund, see mingisuguse tunde somnambuulne sugestioon lakkab peagi, ja ta juba 
kartis seda silmapilku. 

Iga naeratusega, iga uue lausega muutus selle naise võlu üha vastupandamatumaks. 

«Arvasin algul, et veedate minu pool kolm päeva. Et te aga Luccasse tagasi minna ei 
tohi...» Naine peatus, kusjuures ei olnud sugugi märgata, et ta on kahevahel, kuidas 
lõpetada, ega leia sobivaid sõnu. Ta lihtsalt ei lõpetanud lauset. Kuhugi kõrvale vaadates 
ütles ta: «Armastan kõige rohkem oma aeda, oma tulbipeen-raid. Arvan, et teete väga 
mõistlikult, kui minusse armudes hakkate armastama ka neid.» 

Seejärel oma juttu heleda naeruga katkestades ja Paganinit otsekui unest äratades lausus 
ta: 

«Kui hea, et unustasite oma viiuli kaasa võtmast. Te leiate siit puhkust ja rahu. Ma ei 
tahagi teid näha koos teie viiuliga.» 

Terve aasta jooksul ei pärinud keegi sinjoora krahvinnalt midagi pikajuukselise, 
päevitunud ja musta-silmse aedniku kohta, kes kandis pruuni kuube, musti sukki ja kingi 
ning kastis lossiaias tulpe. Hommikuti pärast kohvist ja biskviitidest koosnevat einet 
võitles sinjoor Paganini, köögiviljakasvataja ja aednik, kääride, sae ja aianoaga kuivanud 
okste, puupahkade, viljapuuhaiguste ning röövikutega, kes kippusid kahjustama tulpide 
lehti. 

Viiul oli ammugi unustatud, ja keegi poleks selles pikakasvulises, õitsva tervisega 
mehes tundnud kuulsat viiuldajat, kes juba varajases nooruses oli Põhja-Itaalia linnade 
nõudlikus publikus ülimat vaimustust esile kutsunud. Paganini uinus oma sõbratari 
embuses, mängis kitarri ja kirjutas väikesi muusikapalu, mis ta pühendas oma 
armastatule. Ta püüdis oma minevikku unustada ning seda mitte puudutada. Kas olid 
selles süüdi esimesed saatuselöögid või andis ta õnnetu lapsepõlv end tunda, kuid tema 
hinge valdav uni muutus üha sügavamaks. Sedamööda, kuidas Paganini tervis tugevnes, 
liigutused aeglasemaks ja mõõdukamaks jäid, muutusid ka ta päevad üksteisele 
sarnasemaks. 

Neli korda aastas lõikas ta õisi, kaks korda aastas, sügisel ja kevadel, kogus ta varajast 
puuviljasaaki. 

Samal ajal jätkus Paganini tagaotsimine kogu Lombardias. Pärast Lucca vallutamist 
prantslaste poolt levis kuuldus, et Paganini on sõitnud Ameerikasse, siis räägiti, et ta on 
hakanud salakaubavedajaks ja on Kalaabria 

röövlite jõugu pealikuks. Ja siis ilmus ühes väikeses itaalia ajalehes kauaoodatud 
sõnum, milles teatati, et murest murtud isa tunnistab need teated õigeks. Genua juuksurid, 
poesellid, raamatupidajad, ametnikud, arhivaarid ja arvepidajad, lõhnaõliga kaubitsejad, 
väikeste salaurgaste pidajad, võõrastemajade omanikud, kus külalised käisid oma 
tütarlastega paariks tunniks, — arutasid kohvilaudade taga, üksteisele vahele rääkides ja 
lusikaga vastu taldrikut koputades kärarikkalt ja lõbusalt kõige värskemat uudist. 

Ajalehesõnumis seisis, et Ferrara postijaamas areteeriti sinjoor Niccolõ Paganini, keda 
süüdistatakse oma armukese tapmises. Areteerimisel olevat ta vastu hakanud ning löönud 
oma viiuli vastu sandarmi kiivrit puruks, mille järel teda üsna kiiresti vanglasse paigutati, 
kus ta praegugi asuvat. Kaastundlik vangivalvur andnud talle viiuli, millel Paganini nüüd 
päevad läbi mängib. Kuna aga Paganini mängib viiulil, millele on tõmmatud härjasooltest 
keeled, siis leidnud ta nendele keeltele uue kasutamisviisi: ta sidunud kord need kokku ja 
tahtnud end üles puua, sest taevaisa on jätnud selle õnnetu hinge saatana meelevalla alla. 
Pärast seda juhtumit ei anna kaastundlik vangivalvur talle enam nelja keelt. Nüüd mängib 


ta ühelainsal, ülemisel keelel, ja nagu näib, mitte sugugi halvemini kui tavaline viiuldaja 
kõigil neljal keelel. 

Ajalehe tõi kaasa prantsuse ohvitser. Ta jättis selle aednikule, keda ta kohtas 
lossivärava juures. Perenaine lubas härradel prantsuse ohvitseridel veeta päeva lossis. 
Paganini lõikas lilli, noor naine võttis külalisi vastu nagu hea perenaine kunagi. Paganini 
tundis endal ta suursugust ja rahulikku pilku. Perenaine naeris prantsuse kindrali 
teravmeelsete naljade üle, ja noored ohvitserid jälgisid imestusega selle naise näoilmet, 
kelle iga naeratus oli tulvil ebateadlikku õnne. 

Sel päeval oli Paganini lugenud Torguato Tasso «Vabastatud Jeruusalemma», ja kui ta 
nägi neid «vabaduse ristisõitjaid», Prantsuse kaardiväe esindajaid, kes rääkisid nii tõsiselt 
ega sarnanenud nendele, kellest ta oli kuulnud varem, mõtles ta endale kui ristisõitjale, 

kes on teel ümberpiiratud Jeruusalemma suikunud unne võlur Armida paviljonis. Ent 
kummaline, lüües sel õhtul prantsuse ohvitseridega klaase kokku ja kohates oma sõbratari 
pilke, ei tundnud ta vähimatki kahetsust mõtte juures, et ta on kunstile truudust murdnud. 
Nii sünnib ka unes, kus teadmine, et see on uni ja väga sügav uni, kutsub esile pineva, 
kuid samal ajal ka meeldiva tunde. See teadmine ise kõneleb juba ärkamisest. 

Esmakordselt pärast pakku põgenemist sõitis Paganini ühes oma Armidaga Luccasse, 
mis oli prantslaste auks piduehtesse rüütatud. Kärarikas, lõbus jutt pidulauas, naljatamine 
usu üle ja filosoofiline vestlus vana väsinud prantsuse kindraliga näitasid äkki Paganinile, 
et eksisteerib veel teine, mitte-itaalialik, vabade mõistuste ja lõbusate iseloomude 
maailm, mida ei ahelda kirik ega Austria sandarmid. Paganinit köitis lihtsus, millega 
ohvitserid üksteisega suhtlesid, nende lõbusus, mis nii vähe sarnanes Itaalia linnades 
suurtel kohtadel olevate vanade vagatsejate enesetähtsusele. Paganinit vaimustasid 
teravad märkused dogmaatikute ajaloo kohta, naljaheitmine Rooma paavsti ja itaalia 
naiste karmuse üle, jutud köögiviljaaedade kastmisest püha veega ning jootmispaikade 
avamisest pühade kaevude juures. Jutustused revolutsioonilisest Pariisist õhutasid tema 
tunded veelgi enam lõkkele. 

Järgmisel päeval sai Paganini kingiks nahkköites Holbachi usuvastaste pamflettide 
kogu. Pärast prantslaste ärasõitu luges ta sealt mõne lehekülje oma sõbratarile ette. 
Jutlemine ateismist öösel nende ühises sängis valmistas sinjoorale tuska. 

«Patt ja karistus peavad maailmas olema,» ütles ta pisut kulmu kortsutades Paganinile. 
«Usk on vajalik,» sosistas naine talle kõrva sisse juba veidi pehmemal toonil. Siis aga 
välgatasid ta silmad, ja nägu mehe Šlale peites lisas ta: «Sest kui see, mis me teiega 
teeme, polegi patt, siis kaob kõik võlu minu elus.» 

Paganini puhkes naerma, võttes neid sõnu naljana. Kuid samas märkas ta, et ta sõbratari 
sõnades pole nalja raasugi. Noor naine tunnistas talle avameelselt, et armastab teda ta 
küllastamatu iha pärast, ja kui ta 

110 

öiste lõbude kaaslane oleks kas või pisutki ilusam, siis kaotaks armastus oma 
joovastava õndsuse. 

«Te olete inetu, sinjoor Paganini,» ütles ta, «ja see teeb teid mulle niisama ihaldatavaks, 
nagu seda on suur tassitäis jäätist kuumal õhtul või kuum vein detsembris pärast jahiretke 
mägedes.» 

Paganini tegi Lucca lossis ühe avastuse teise järel. Teda hakkas paeluma 
kirikumuusika. Pildid põrgust, taevast ja puhastustulest vangistasid ta mõtteid ja tundeid. 


Nägemus Fridellost, kes mängis viiulit, pea viltu ja silmad poolsuletud, ning viiuliga 
inglist, keda kujutas kolmeteistkümnenda sajandi fresko Cremonas, hakkasid Paganinit 
unes jälitama. Kuid sellele nägemusele lisandus alati jultunud mõte, mis Paganinit visalt 
tõukas meelevaldse soovi teostamisele: sulatada maagilisi, deemonlikke helisid 
kirikumeloodiatesse, mis olid täis sallimatust ja rusuvat vagadust. Sel teel võis pakkuda 
südamele kahte liiki ahvatlusi: ahvatlust õnnest kui kättesaamatust ja lubamatust, ning 
vabastatud inimese sarkastilist naeratust, kes on kukutanud religiooni võimu. 

Corelli melanhoolne ja mahe muusika ning Tartini deemonlikud passaažid liitusid 
Paganini hinges pärast võitlust kummaliselt ja leplikult. See oli leppimine kuskil kunsti 
kõrgustes. See vallutas viiuldaja kogu vaimse olemuse. Täpselt samuti püüavad kaks 
sõdivat armeed vallutada üht ja sama asulat ning üht ja sama orgu, et anda seal otsustavat 
lahingut, mida saadavad vere-ojad, karjed, vastastikune hävitamine, kõrvulukustav 
suurtükimürin ja kuulide vihisemine. Järjest vähem jäi Paganini hinges ruumi õhtueha 
rahulikule kumale, mida ta kohtas esimesel õnneliku armastuse nädalal Lucca lossis. 

Eriti köitis tema tähelepanu Tartini elulugu. Tarti-nist, sellest viiuldajast, vehklejast, 
mungast ja juristist, inimesest, kes enda sõnade järgi oli kiusatusse viidud Joosep, ning 
kelle silmis muusika oli ahvatlev Potivari naine, liikus palju legende. Paganini oli juba 
varem suure huviga vaadanud viiuleid, mis olid kuulunud sellele viiuldajale. 
Mänguriistad, millel Tartini kunagi oli mänginud, olid täis kirjutatud Petrarca värsse ja 
laba- 

seid rahvaütlusi. Lihtrahva sõim vaheldus seal Dante «Uue elu» jumalike värssidega. 

Taruni oli röövinud kardinal Cornaro vennatütre. Rooma kriminaalpolitsei sai nad 
teelkätte. Naise päästmiseks tuli Tartinil ta maha jätta. Õnnetu abielumees hiilis surmaga 
riskides naisega kohtuma. Nad nägid teineteist salaja, üks või kaks korda aastas. Mees 
elas Assisis, kloostris, võõra nime all, veetes oma aega viiulimänguga naiivse, 
lihtsüdamliku munga juhatusel. Tartini oli kahekümne nelja aastane, kui ta kartmatu 
vehklejana, õnneliku armastajana ning abikaasana tõusis Itaalia XVIII sajandi esimeseks 
viiuldajaks. Ta ilmus võõra nime all oma kodulinna ja võitis kuulsuse. Kuulsus tõi talle 
tagasi naise. Siis avaldas Tartini oma õige nime, saavutas andeksandmise, ja viiuldajal 
algas pikk kuulsusrikas elu. Teda ümbritsesid austajad ning õpilased kõige vaesematest 
perekondadest. Rändurielu itaalia lihtrahva seas avaldas Tartinile kummalist mõju, 
temast sai viiulimängu kõrge meisterlikkuse propageerija Livorno lihtinimeste keskel. Ta 
veetis terveid nädalaid sadamatööliste linnaosas, mängis laevaehitustehastes, külastas 
meelsasti vanglaid ja andis seal kontserte, ta käis kõikjal, viies endaga kaasa oma 
lemmikõpilase Nardini. Nardini käte vahel ta surigi kõrges vanaduses. 

Siin on Tartini enda käsikiri. Ta on uue sajandi uue viiuldaja silme ees. Tartini kirjutas: 

«Unenäod on meeldivamad kui tegelikkus, ühel ööl 1713. aastal nägin unes, et ma 
müüsin oma hinge mustale inglile, kelle naeratus oli veetlev nagu egiptlannal. Ma küsisin 
temalt: «Kuidas sa Püha Franciscuse kloostrisse pääsesid?» Selle peale vastas egiptlane: 
«Rahustu, mu sõber, ma olen ju paha vaim! Tühjenda koos minuga see karikas, nagu 
juuakse veini, ja sa tunned lõbu asjade petlikust kujust ning õpid kõiki silmaga nähtava 
maailma esemeid ning värve helideks muutma.» — «Hästi,» nõustusin ma, «kuid sina 
pead mu teenriks hakkama.» Lepingut me kirja ei pannud, kuid ma tean kindlasti, et see 
sõlmiti. 


Ta andis mulle võime tunnetada maailma ja äratas mu, mina aga armastasin teda selle 
jõu eest ja hukatuse 

112 

eest, millesse ta mind tõukas üha enam, ja teadsin, et seda ei saa enam parandada: ma ei 
saanud ega tahtnud elada, sest hukatuses oli rohkem elu kui elus ilma hukatuseta. Jõudis 
kätte hetk, mil unenägu oli kõige magusam. Ma käskisin oma egiptlasest teenrit võtta 
viiul ja mängida. Ja ta mängis nii hästi, nii unustamatult kaunilt ja võluvalt targalt, et 
köitis mind jäädavalt maise õnne, selle ilu ja ahvatluste külge, pannes mind unustama 
taevast paradiisi ja hingepäästmist. Olin sellest niivõrd haaratud ja vaimustatud, et mu 
fantaasia hakkas sädelema otsekui tuhanded teemandid päikese paistel, mis peegeldavad 
mineviku kogu ilu ja toredust, oleviku kogu võlu ning tuleviku ahvatlevat mängu. Mu 
hing juubeldas sellest tundest ja ma ärkasin. Haarasin otsekohe viiuli ja poogna, äratasin 
munga ta kongis, ja ta tundis koos minuga vaimustust ning ruttas ühes minuga 
jäädvustama imepäraseid helisid, mida ma olin unes kuulnud. Ja parim, mis ma oma elus 
olen loonud, on tollel ööl kirjutatud sonaat, kuigi ma tean, et see on ainult kuu kuma 
tõelise päikese kõrval, mis oli valgustanud mu hinge, ja nüüd ma purustaksin ennem 
viiuli, kui suudaksin nende helide õndsusest loobuda. Kuid alatiseks jääb mulle tunne, et 
on suur erinevus selle vahel, mis ma kuulsin deemonilt, ning selle vahel, mis ma suutsin 
üles kirjutada.» 


XVI PEATÜKK ISADE MAAL 


Kuidas see juhtus, et ainult õhuke, juuksekarvast ahtam piir lahutas und virgumisest? 
Niipea kui Guar-neri viiul oli võetud vutlarist ja poogen puudutas keeli, mõistis Paganini 
ja ka tema sõbratar, et vangistusepäe-vad on lõpule jõudnud. Iga uus päev tõi endaga 
kaasa uusi tunnuseid ärkamisest, ja näis, et see ei ole ainuüksi Paganini ärkamine. 
Armida, Tankredi vangistaja, ärkas ka ise koos Paganini viiuli uute helidega. Paga- 

nini muutus talle võõraks, temast sai ainult huvitav viiuldaja, ainult, geenius. Ta oli 
kaotanud inetu, ebatavaliselt kuumaverelise armukese ega püüdnudki teda enam kinni 
pidada. Kuidagi juhtus, et Paganini veetis kord terve päeva Luccas, ja ööbiski seejärel 
linnas, väikeses majas, kuhu Gnecco oli jätnud oma raamatud. 

Kuu aega andis Paganini Luccas hiilgavaid kontserte ja sõitis siis põhja poole. Teda 
huvitas jälle rändurielu, ja kuna polnud mingit põhjust Luccasse peatuma jääda, siis 
suundus ta siit Pistoja, Bologna, Modena, Parma, Piacenza ja Pavia poole. Ta kontsertidel 
oli kõikjal suur menu. Lõpuks saabus ta Milanosse. 

Ajalehtedest sai Paganini teada, et mees, kes oli Fer-raras areteeritud ja suri vanglas, oli 
kasutanud tema nime. See oli Poola viiuldaja Duranovski. Kuid kuuldus Paganini surmast 
oli levinud juba kogu Põhja-Itaalias. Paganini teadis, et perekond peab teda juba ammu 
surnuks. Ja meenutades aegu, kus ta oli avalikust elust eemale kistud, tekkis temas 
kummaline tunne, mis sündis tema juures nii ebahariliku uue mehise elutunnetuse 
ühtesulamisest palava tänutundega võluri vastu, kes oli teda Luccas kinni pidanud. 


Paganini tundis end sõltumatuna ja vabana. Nüüd ei võinud enam korduda niisugune 
lugu, nagu oli olnud Livorno orkestrantidega. Nüüd polnud enam vaja Inglise konsuli 
soosingut. 

Juhuslik kohtumine Milanos ühe Livorno lauljatariga kutsus temas esile soovi luua selle 
neiuga kerge ja lõbus suhe. Ta saab teada aadressi, see nimetatakse meelsasti, ja õhtu 
saabudes lähebki lauljatari külastama, kuid eksib majaomaniku nimega. Poolpimedal laial 
trepil leiab ta käsikaudu ukselingi ja tõukab ukse lahti. Suur vestibüül, tohutu peegel ja 
ümmargune laud. Ruumis pole kedagi. Paganini avab järgmise ukse. Hiiglasuures voodis 
lebab roosa teki all noor naine, kes hirmunud pilguga vaatab avaneva ukse poole. Sirutab 
siis käed ja ütleb naeratades: 

«See olete teie, doktor! Arvasin, et tulete hiljem.» 

Mis Paganinit tagant tõukas, seda ei teadnud ta isegi, kuid ta istus tähtsa arsti näoga 
haige voodi kõrvale. 

Noor naine meeldis talle väga. Ülemeelikud mõtted keerlesid uskumatu kiirusega 
Paganini peas. Siiani suikunud lõbusus ja elavus ärkasid talle eneselegi uskumatu jõuga. 
Ta võttis haige käe, vaatas talle tähelepanelikult suma ja lausus: 

«Teil on täna vististi parem kui eile.» 

«Jah,» vastas noor naine. 

Ta katsus hoolikalt naise pulssi, kuid surus seejuures ettevaatamatul kombel õrnalt ta 
kätt. 

Nüüd kippus Paganinile naer peale. Ta polnud kunagi nii naljakas olukorras olnud. 
Kõik katsed tõsist nägu teha jäid tulemuseta. Naine vaatas imestunult talle otsa, otsekui 
tuletades midagi meelde. Äkki tõmbas ta käe ära ja ütles sügava meelepahaga: 

«Kuulge, te olete ju — sinjoor Paganini, viiulikunstnik, teie ei olegi doktor.» 

Nüüd andis Paganini oma naerule voli. Mida enam ta naeris ja naeru alla suruda püüdis, 
seda pahasemaks sai haige. Samal ajal kostsid ukse tagant sammud. Sisse astus vana 
mees. Haige näoilme muutus otsekohe. Ta pöördus kähku vanamehe poole ja lausus: 
«Isa, doktor leiab, et minu seisukord . . .» «Jaa, jaa,» kinnitas Paganini tähtsalt, «veel 
mõni päev, ja haige võib üles tõusta.» 

Vana mees vaatas tänulikult Paganinile ja alustas temaga pikka teaduslikku vestlust 
meditsiinist. Ta rääkis nüüdisaja arstide harimatusest, sellest, et saabub uus ajajärk, et 
sinjoor Volta teeb katseid uue loodus-jõu rakendamiseks, et sinjoor Galvahi on leidnud 
jõu, mis paari aasta pärast on vististi võimeline surnuid üles äratama, — jätkub «sellest, 
kui viia metalltraat väävelhappesse asetatud tsinkplaatide küljest konna jala külge, mis on 
kehast ära lõigatud, ja see jalg hakkab uuesti liigutama nagu elav. 

Paganini, noogutas pead, nagu õpetatud mees kunagi. Vestlus venis pikale. Paganini ei 
teadnud enam, mida teha. Viimaks aitas noor naine teda hädast välja, katkestades ohtlikul 
momendil vestluse. 

«Doktor, kas te mulle retsepti ka kirjutate?» küsis ta. 

Paganinile anti hanesulg, pronksist tindipott ja kuld- 

äärtega paberilehed. Paganini kastis tähtsa näoga sule tindipotti ja vajus mõttesse. 

«Kas teate,» lausus ta, «haigus pole selline, et tuleks kasutada ladina kööki. Tuleme 
toime ka ilma arstirohtudeta. Loodus on niivõrd helde ja rikas, .et teie sin-joora tütar võib 
teda usaldada. Vaatame, mis edasi saab.» 


«Jaa, jaa, doktor,» segas end äkki kõnelusse noor naine, püüdes lõbusat naeratust 
lahkuse taha peita. «Ma loodan, kui te homme tulete, siis näete, et mul on palju parem.» 

«Kas te tõesti tahate, et ma homme jälle tuleksin?» küsis Paganini, sobimatu 
imestusega end peaaegu reetes. 

«Jah, doktor, tingimata: muidu mul hakkab halvem.» 

«Või nii!» hüüdis vana isa. 

Milano aadliku Romagnesi vapiga kaunistatud sinises ümbrikus sai Paganini 
kümneliirise rahatähe. See oli tema esimene arstihonorar. 

Hingates täie rinnaga sisse tänavaõhku, mõtles Paganini juhtunu üle järele. Ootamatu 
seiklus heidutas teda pisut. Ta pani imeks, et Milanos tema nägu portreede järgi tuntakse. 
See tõendas, et ta oli kuulsus ja et ta võib loota kontsertide menule, kuid teisest küljest 
kartis ta, et kontserdile võib tulla ka sinjoor Romagnesi. 

Lähim kontsert jäi ära. 

Järgmisel päeval tegi Paganini endale jälle tohtrinäo ette. Kaks tundi istus ta ja vestles 
lahke vanamehega, heites tuliseid pilke tütarlapse poole. Haige püsis vaevaga oma osas, 
kuid mängis hästi. Kui Paganini tõusis, et hüvasti jätta, nõudis tütar jonnakalt teda 
homsele 

visiidile. 

Isa lahutas käsi ja ütles: 

«Teresa avab doktorile ukse, sest mina ise pean homme magistraati minema.» 

Midagi ei sobinud Paganinile paremini kui isa minek magistraati. 

Visiidid jätkusid üsna kaua ja langesid alati ühte auväärse Romagnesi äraolekuga. 
Lõppes sellega, et päeval, kui kontserdid Milano konservatooriumi suures 

saalis uuesti algasid, pidi Paganini sinjoora Romagnesile järele sõitma, ja jällegi isa 
äraolekul. 

Armulugu ei läinud liiga kaugele. Ühel ilusal päeval tundis Paganini vastupandamatut 
soovi isamajja tagasi pöörduda. Ta ise ei mõistnud selle soovi põhjust, kuid see oli nii 
võitmatu, et ta sõitis veel samal õhtul posti-tõllaga Milanost lõuna poole. 

Kuuetaskus oli tal Genua panga tšekiraamat. Isa nimele oli hoiule pandud 
kakskümmend tuhat franki. Teda viis vaimustusse mõte, et ta polnud viiulimängu 
unustanud ainult tänu sellele, et isa karm visadus oli muutnud viiuli talle mänguriistaks, 
millega ta on täielikult kokku kasvanud. Ta andestas isale, ta andestas ka emale tema 
katoliikliku vagaduse ja oskamatuse ennast valitseda, kui abt uudishimust talle survet 
avaldas. Kõik lapsepõlve teravad jooned ja kontuurid pehmene-sid, said maheda roosa 
varjundi. «See kõneleb varajase küpsuse saabumisest,» mõtles Paganini. 

Ootamatud mõtted panid ta naerma. Tundmatu mustajuukseline ja sinisilmne noormees 
vaatas Paganinit teraselt. Paganini ei vaadanud teda vähem terase pilguga. 

«Mille üle te naerate?» küsis noormees. 

«Olete uudishimulik. Ma naeran oma mõtete üle. mida mul on raske teile edasi anda.» 

«Kui te teaksite, mis juhtus tund aega tagasi, siis ei naeraks te nii kergelt!» 

Toon ennustas halba. 

«Noh, mis siis juhtunud on?» küsis Paganini üsna ebaviisakalt. 

«Kindral Bonaparte laskis ennast Prantsuse keisriks kroonida.» 

«Tõesti! Ja juba tunni ajaga on see sõnum teiem jõudnud! Kes te siis olete?» 


«Olen, krahv Federigo Confalogneri, milaanolane. Teil aga pole vaja oma nime ütelda, 
sest ma tundsin teis otsekohe ära kuulsa viiulikunstniku. Tõtt öelda, ma arvasin, et 
Prantsuse poliitika muutus heidutas teid ja sundis Milanost lahkuma.» 

«Oh ei,» ütles Paganini. «Poliitika ja viiul seisavad teineteisest kaugel.» 

Confalogneri naeratas kaastundlikult. 

«Kas arvate?» küsis ta kahtlusega hääles. 

Paganini elustus äkki, endised mõtted hakkasid ta peas keerlema. 

«Jah, tõepoolest, mõnikord ma mõtlen teisiti. Kuid meie päevil. . . Kus kõnelevad 
suurtükid, seal peavad muusad vaikima.» 

Confalogneri vangutas pead. 

«Te teate isegi, kui suurt osa etendab muusika vaimu kujundamisel.» 

«Oige,» ütles Paganini, «kuid ma pole kordagi kuulnud, et inimesed käiksid 
kontsertidel tühja kõhuga.» 

Jutuaine oli peagi otsas. 

Väikeses vastikus jaamas äratas teda vetturino hüüdega: «Si cambia!» — 
ümberistumine. Paganini ärkas ja talle tuli äkki meelde kohutav unenägu. Ta oli näinud 
unes kõrget valget treppi, mis rippus musta sügavuse kohal. Uks hääl ütles talle, et tal 
tuleb sellest trepist üles minna, kuid teel on kolm kivi värvi lõuendist astet, kui ta astub 
ühele sellisele lõuendastmele, langeb ta kuristikku, kukub selle põhjas vastu teravaid kive 
ja muutub hakkliha ning purustatud kontide hunnikuks. Ta nägi, et on juba hilja tagasi 
astuda, ja tal jäi hirmu pärast hing kinni. Teda ümbritses tühjus ja kohutav vaikus. Mäed 
ängistasid meeli. Ja siis sundis tahe teda terasvedruna ülespoole jooksma, ja sellal kui ta 
nagu maruhoos ikka kolm astet vahele jättes ülespoole sööstis, halvas teda äkki lihtne 
mõte. Mis siis, kui ta üle kolme astme hüpata püüdes ära väsib ja väsimusest sellelt 
käsipuudeta trepilt alla kukub? Mis siis, kui ta ennast kolmest astmest korraga üle 
hüppama sundides lugemisel eksib ja teadmata, kus asub lõks, paneb jala lõuendist 
astmele? Hukkumine on siis möödapääsmatu. Ja niimoodi, teadmata, kas need reetlikud 
riidesiilud asuvad trepi alguses või lõpus, jõudis ta kahesajandale, siis kolmesajandale 
astmele ja tundis, et ta on lootusetult määratud kohutavale surmale ja talumatutele 
piinadele. Ja äkki, kui ta oli juba üsna lõppu jõudnud, tundis ta, kuidas jalg vajub läbi ja 
et ta ripub õhus, klammerdudes kiviastme külge, selle kindla, usaldava ja õige trepiastme 
külge. Ta on päästetud. Põlv ühel 

kiviastmel, õlad ja pea teisel, veel üks hetk rippumist kuristiku kohal, ja ta ronib jälle 
kindlalt mööda treppi üles, teades, et hädaoht on seljataga. Pea kohal aga puhkeb hele 
päev, päike tõuseb sügavsinises, peaaegu tumedas taevas, hingamine muutub kergeks ja 
ta tunneb elust rõõmu. Sooja sinise õhu palavad puhangud paitavad põski ja kuuldub 
otsekui kuke laul: «Si cambia!» See on vetturino, kes hüüab ta kõrva ääres. 

Sellal kui reisijad einetasid ja postitõlla tõugetest ja raputustest välja puhkasid, kui 
prantsuse kaardiväelane passe kontrollis ning trahteripidaja punast haput veini 
klaasidesse valas, luges Paganini tunde ja minuteid, mis teda Genuast lahutasid. 

Ja nüüd on ta lõpuks Genuas. 

Paganinit valdas erutus, ta mõtles, et nüüd viimaks saabub hetk, mil ta oma 
perekonnaga täielikult ära lepib. Ta oli kindel, et ema igatseb ta järele. Ta teadis, et isa 
pole asjatute tagaotsimiste pärast ta peale enam vihane, ja võib-olla tunneb isegi veidi 


südametunnis-tuspiina politseilike mõjutusvahendite kasutamise pärast, kui ta silme ette 
ilmub krabisev paber, mis tõendab must valgel, et vana Antonio Paganini on kahekümne 
tuhande frangi omanik. 

Ta valmistas juba mõttes ette sõnad, mida ta öelda tahtis. Ta kavatses öelda, et ainult 
perekonna ning oma edasise muusikalise karjääri huvides püüdis ta pääseda avarale teele, 
võib-olla veidi lubamatul viisil lahku lüües oma perekonnast. Ja see, mis teel pähe ei 
tulnud, see, mis tundus loomulikuna ja lihtsana, muutus nüüd isamaja ukse ees 
hirmutavaks, ja Paganini, kuulus viiuldaja, kelle nime tunti juba kõigis Põhja-Itaalia 
linnades, tundus endale äkki haletsemisväärse süüdlase koolipoisina, ainult Teresa 
Paganini pojana, määrdunud käiste ja lapitud pükstega poisikesena «Varjupaigast». Ta 
mõtles valmis sõnad, mis pidid vanemate südamed võitma. 

Koputuse peale ei avanud keegi. Kõik sõnad, mis Paganini öelda tahtis, läksid äkki 
meelest. Südamesse puges seletamatu rahutus, ta ei suubud oma ärevust alla suruda ja 
hakkas ahastuse äärele viidud inimese raevus rusikatega uksele taguma. 

11676 

Tagumise peale kostis tige ja järsk hüüe. Ta tundis ära ema hääle. Aga kuidas see erines 
ema endisest häälest! Miks ta nii vihane on? Ta ei tea, et koputaja on tema oma poeg, 
tema väike Nic, nagu ta teda lapsepõlves hüüdis. 

«Kes see lurjus on, kes siin ust lõhub?» küsis jälle hääl otse ta kõrva ääres. 

Poolpimedas koridoris nägi ta oma vanema õe nägu: see oli tema, kes rääkis häälel, mis 
nõnda sarnanes ema omale. Tagapool, söögitoa ukse kõrval nägi ta vana naist, kes 
sõrmitses palvehelmeid ja hoidis palveraamatut käes. 

Ode tundis kohe Paganini ära, ema pillas sisseastujat nähes palveraamatu maha ja ajas 
püsti tõustes tugitooli ümber. Paganini sööstis ema poole, see taganes ta eest, nagu oleks 
ta tonti näinud. Müra peale ilmusid ka teised perekonnaliikmed. Tuli vend tundmatu 
naisega ja tegi lõpu võõrastavale vaikusele, tervitades Niccolõd kärarikkalt ja tormiliselt. 
Temaga koos tuppa tulnud naine vaatas Paganinit terava ja tigeda pilguga. Ema vaikis 
ikka veel, kurvad sinised silmad pojale suunatud. Paganini jõudis hädavaevalt vastata 
venna kiiretele küsimustele, mis sadasid otsekui herned katkisest kotist. Lõpuks Paganini 
katkestas teda, ja ütles otsekui selleks, et ema rääkima panna: 

«Emake, kas ma võin mõneks ajaks teie juurde jääda?» 

Ema esimesed sõnad rabasid teda välguna: «Toiduained on väga kallid. Ja kus sa meil 
siin oled? Gaetana tuli lapsega meie juurde elama, Zelestinal sündis samuti laps, Fabricio 
võtab täna-homme uue naise. Kuhu me siis veel sinu paneme? Sul oleks ehk parem 
võõrastemajas elada? Toiduained on väga kallid, tuleb arvestada iga baioccot, ja peale 
selle ...» 

Ema peatus, suured pisarad hakkasid tal mööda põski voolama. 

Sel ajal tuli liibates tuppa vana Antonio. Ta sülitas rohelisse taskurätikusse ja turtsus 
aevastada. Poega silmates ei tundnud, ta nähtavasti mingit hämmastust. Ta vaatas 
Niccolõd varjamatu põlgusega. 

«Sinust räägitakse kõige halvemat. Kui sa ei taha 

tuua majja õnnetust, siis oleks sul küll parem omaette elada. Perekond on inimesele 
parim sõber, kuid mida oled sina teinud perekonna heaks?» 


Paganinile turgatas pähe mõte: «Evangeeliumis, mida nad nii armastavad, on öeldud: 
«Inimese vaenlased on tema kodused.» Mina lisaksin sellele, et maa peal pole suuremat 
õnne kui kaotada oma parim sõber.» 

Oma meelepaha alla surudes tõusis ta alandlikult püsti, läks isa juurde, lõi kuuehõlmad 
lahti, tõmbas kiirelt ja kärsitult välja rahatasku, kummardus laua kohale ja pani vanamehe 
ette tšeki kahekümnele tuhandele frangile. Vana Paganini nägu selgines kohe. 

«Nii,» ütles ta. «Noh, nüüd pühitsegem su tagasitulekut. Teresa, mis sa veel istud? 
Zelestina, Fabricio, mis te veel seisate? Ta tuli tagasi: Niccol5 tuli tagasi. Ela koos 
meiega.» 

Näis, nagu oleks mingi jääsein äkki ära sulanud. Kõik tormasid Paganinit kaelustama, 
ja nüüd ei pidanud ta süda enam vastu. Tundmatuseni suureks sirgunud, karastunud ja 
mehiseks muutunud, heitis ta käed ümber ema kaela ja puhkes härdalt nutma, nagu lapse- 
põlves peale peksu. Ta nuttis kaua, ja näis, nagu ei tulekski ta pisaratel lõppu. Ta ei 
mõistnud isegi, mis oli selle tundepuhangu põhjuseks. Kuid iga perekonnaliige tõlgitses 
seda ebatavalise nõrkuse väljendust omamoodi. 

Sel ajal kui poeg kahetsusest nuttis, nähes, kuidas ematunne on täielikult laostunud 
selles raugastunud, kuid mitte veel vanas naises, kes polnud nähtavasti enam selge 
mõistuse juures, siis tundis ema poega vaadates hoopis midagi muud. Ta mõtles, et 
Niccol5 kahetseb, et on elus nii palju patustanud. Ema arvas, et kõigist ta lastest on too 
kõige rohkem äpardunud. Sel ajal, kui Niccol5 ta õla najal nuttes leinas oma lapseiga ja 
kahetses oma nüüdset orvupõlve, sest ta ees seisid inimesed, kellel tõeliselt polnud 
temaga midagi ühist, mõtles vana Paganini, et kuna tema poeg on isa-majja tagasi 
pöördunud nagu ärakadunud poeg Vanast Testamendist, siis püüab ta küll ilmaaegu 
pääseda selle vasika lunastamisega, mida isake käskis lauale tuua. «Ära näe asjata vaeva, 
pojake,» mõtles vana maakler, 

vaadates nutvat Paganinit, «minu vasikas maksab rohkem kui kakskümmend tuhat 
franki. Ja kui ma ärakadunud poja juba kord oma katuse alla võtsin, siis panen ma teda ka 
oma kukrut kergendama.» 

Kuid ärakadunud poeg ei suutnud ikka veel rahuneda. Siis hiilis vana Paganini 
südamesse tõsine kahtlus: «Pagan võtku, tal on elus vist mingi suur õnnetus juhtunud. 
Võib-olla on ta vigastanud oma käe ega saa enam viiulit mängida, või on ta vahekord 
politseiga sassis, — ta tuleb meie juurde tagasi nuttes ja ulgudes, nagu poleks tal kuhugi 
minna.» 

Vanem vend rõõmustas kogu südamest võimaluse üle parandada oma rahalisi asju, kui 
ta otsekohe loob Nic-colõga sõbralikud suhted. Lucrezia pidas aru, kuidas osa sellest 
rahast läheks ka tema mehe kaardimängu-võla tasumiseks. 

Paganinil oli kahju iseendast ning oma lapselikest elukujutlustest, ent mõtted ja tunded, 
mis on omased suurtele hingedele, tõrjusid temast kord-korralt välja egoistliku kaastunde 
iseenda vastu. 

Ta ei mõtelnud enam oma orvupõlvele. Need rikutud ja moonutatud tunnetega inimesed 
muutusid tema silmis lõpmata haletsemisväärseiks. 

Ärevad aastad, mis Põhja-Itaalia oli üle elanud, alalised kõikumised börsil, millest 
olenes perekonna heaolu ja isa meeleolu, olid nähtavasti vanakeste jõu murdnud. Ka 
nende elus oli palju muutunud sel ajal, kui Niccolös endas toimusid kolossaalsed 
muudatused. Ta tundis, et ta seisab nüüd väga kindlalt omal jalal, ta teadis hästi, et see 


kõrge, täiuslik viiulimängutehnika, mida ta omas, on praegu osa temast, ja kui ta tahakski 
sellest midagi unustada, siis ta ei suudaks seda: viiuli-mängutalendi võiks ta kaotada alles 
siis, kui ta kaotab käe. Ta oli geniaalne viiulikunstnik. Kuid tema ees seisid ta isa ja ema, 
tema vend ja õed, kes olid üsna tavalised inimesed, ja Paganini tundis, et kui märgatakse 
kontrasti, mis valitseb tema ja selle ülitavalise Põhja-Itaalia perekonna sisemaailma 
vahel, kerkivad esile säärased meeleolud ja tunded, mis mürgitavad teda ümbritsevaid 
inimesi kadedusega, millest saab pikkamööda vihkamine. Kuid mingi instinkti mõjul ei 
suutnud 

ta siiski vabaneda teravast valutundest, haletsusest a omakasupüüdmatust armastusest. 

Pankurit, kelle juures realiseeriti tšekk Antonio aganini nimele, panid imestama 
vanamehe järelepärimised, kes kähvatades ja punastades püüdis välja - uurida, kui palju 
ta pojal raha on ja kuhu see on hoiule pandud. Itaalia pankade põline saladusehoidmine 
tundus vanale börsimaaklerile esmakordselt pahandava ja tarbetu takistusena. 

Jutuajamisel pojaga kõneles vanamees korduvalt ema unetutest öödest ja sellest, kuidas 
ta on pidanud kannatama suurt vaesust, et anda pojale muusikalist haridust. Ta 'püüdis 
pojale näidata, kui kõrged olid tema isapüüded ja kui rasked tema mured sõnakuulmatu 
poisikese pärast, keda ta peksuga pidi sundima usinusele, et muuta tema viiulimänguande 
raasukesed tõeliseks ja täiuslikuks viiuldajatalendiks. Saatuse veider tuju sulges Paganini 
silmad nende vanamehe kavaluste ees. Ta nõustus temaga kõiges, tuli meelsasti vastu 
emale ja andis oma esimese hoiusumma, mis oli Genua panka üle toodud, heameelega 
perekonna käsutusse. Tema järeleandlikkus aga õhutas isa veelgi tagant. 

Vahekorrad perekonnas muutusid mänguks kahe vaenulise leeri vahel. Ema, isa, vend 
ja õed pidasid Paganini äraolekul kestvaid nõupidamisi. Oli päevi, millal Niccolo tundis 
end perekonna lemmikuna ja kaitsjana, kuid oli ka päevi, millal isa tormas ta kallale kisa 
ja needustega, ning sügavais murepisarais ema palus sada või kakssada franki mõne 
ootamatu väljamineku katteks, mis oli tekkinud vana Paganini teadmata. 

Kuigi Paganini ei kavatsenud Genuas kontserte anda, leidis ta end äkki olukorra ees, 
kus ta pidi esinema. Ta oli mõelnud, et veedab kuu aega perekonna keskel ja sõidab siis 
kontsertreisile põhja poole. Teda tõmbas Milanosse, Turinosse ja Veneetsiasse. Ta 
kujutles, kuidas ta jälle Livornosse ja Luccasse sõidab. Genuas tahtis ta olla ainult oma 
emale pojaks, oma õdedele vennaks, olla ainult tavaline Niccolo Paganini. 

Kuid andnud lõpuks käest kogu oma raha, sattus viiuldaja endisesse sõltuvusse vanast 
Paganinist. Isa polnud nõus andma talle rohkem kui kakskümmend franki ööpäevasteks 
kulutusteks. Niccolõ tundis äkki, et vanamehe ihnsus läheneb juba meeltesegadusele. 

Esimesi katseid rääkida võimudega kontserdi andmisest ei krooninud edu. Genua linna 
katoliiklik kirik seisis selle vastu, et inimene, keda tema lihane isagi tunnistab kiriku 
sõnakuulmatuks pojaks, esineks kontserdilaval. See ei olnud küll otsene keeld, kuid 
säärasest laitvast hoiakust oli Genua tsiviilvõimudele enam kui küllalt. 

Pärast pikka vaevanägemist sai Paganini kummalise teate: piiskop lubab Niccolõ 
Paganinil erandlikult esineda pühakojas ilmliku kontserdiga, tasuks heategevast 
kirikukontserdist osavõtu eest. Aga kui saabus aeg selle loa kasutamiseks, siis tuli ilmsiks 
uus ootamatu takistus. 

Erinevalt reast teistest Itaalia linnadest oli Genuas loodud Kõrgem Muusikanõukogu, 
mille eesistujaks oli sinjoor Novi, seesama Novi, kes ühes Paganiniga õppis Paeri juures. 


Nüüd kandis ta Genua linna esimese viiuldaja tiitlit. Tuli minna tema juurde, sest kõik 
kontserdid, mis linnas toimusid, pidid «meelelaadi puhtuse ja kunstilise kauniduse nimel» 
omama selle nõukogu sanktsiooni. Alguses läks kõik imelibedasti. Novi võttis Paganini 
vastu kui kalli sugulase. Küünarnukist toetades pani ta Paganini tugitooli istuma. Pärides 
üksikasjaliselt tema elumurede ja -rõõmude üle, teatas Novi naeratades ühe 
konservatooriumikaaslase surmast. Nende endine kaasõpilane oli uppunud Veneetsia 
laguunis, ja püha kirik ei pea nüüd võimalikuks talle hingepalvet pidada, sest seesinane 
inimene suri ilma patukahetsuseta ning pidas oma eluajal sidet jumala-kartmatu 
korsiklasega. 

Paganini peatas mõninga meelepahaga selle ilukõne-voolu ja hakkas rääkima oma 
eelseisvast kontserdist. Novi näole ilmus äkki asjalik ja külm ilme. 

«Tead sa, mu sõber,» vastas ta, «meie eeskirjad nõuavad, et sind võetaks enne meie 
nõukogus katsele. Mina ju tean, kui kõrge on sinu meisterlikkus, kuid sina kui Genua 
linna kodanik ei hakka ometi rikkuma selle 

linna vanu eeskirju ja seadusi, tema maksvat korda. Sa oled meist võõrdunud. Ela veidi 
aega koos meiega, ära esialgu kontserte anna, saa siin täiesti omainimeseks, ja siis 
arutame su ettepanekut.» Paganini tahtis tõusta: 

«Eksamineerida mind nagu poisikest? Kui kaua ma pean siis ootama?» 

Novi paitas sõbralikult ta kätt. 

«Noh, miks sa nõnda erutud! Oodata ei tule kuigi kaua. Mis puutub eksamisse, siis on 
see ainult tühine formaalsus ... Noh, elad mõni aeg meiega ... aasta või kaks.» 

«Mis?!» hüüdis Paganini. «Sa naerad mu üle!» 

«Rahustu,» vastas Novi. «Püha kirik ei keela muusikat. Vastuoksa, mitte kuskil ei 
saavuta muusika nii kõrget täiuslikkust kui Palestrina religioossetes teostes, millele on 
uhke kogu maailma kirik. Sa peaksid teadma, et kõikide aegade parimad muusikud on 
kirjutanud oma teosed kirikule. Viiuldaja, kes kirikule midagi ei kirjuta, lükkab sellega 
tagasi tema õnnistava mõju. Sa kavatsed muidugi meile esitada teoseid, mis on kirjutatud 
kirikumuusika stiilis?» 

Nüüd tegi Novi karmi näo ja läks punasest puust riiuli juurde. Ta võttis sealt punase 
safian-nahast portfelli, tuhnis seal ja leidis ühe Lombardias ilmuva austria ajalehe. 
Väikeses ajalehes kõneldi, et Paganini on kaotanud kogu oma varanduse kaardimängus ja 
on müünud oma viiuli mänguvõla tasumiseks. 

Lugenud selle läbi, jätkas Novi kibeduse ja kaastundega: 

«Ma mõistan täiesti, et pärast neid vapustusi sa ei suuda kaua toibuda ja seepärast 
eladki Genuas. Sinu vanaema suri nälga, sest sa ei saatnud perekonnale raha. Su vana isa 
nälgis, vana ema valas sinu pärast pisaraid ja palus jumalat, et sa pöörduksid tagasi püha 
kiriku rüppe. Sa tahad luua endale kuulsa viiuldaja aupaistet ja kasutad selleks autuid 
võtteid, kuid pea meeles,» hoiatas Novi äkki häält kõrgendades: «ma näen sind läbi. Tõde 
pääseb ikkagi võidule. Ma mäletan su äpardust, kui sa pärast öiseid prassinguid ei 
suutnud viiulit käes hoida, kui sellel katkesid keeled. Mäletad, 

siis kui Paer ütles, et sa ei sooritanud eksamit. Oletame, et see oli juhus, mina armastan 
sind, võid minu sõprust arvestada, ma ei räägi sellest kellelegi...» 

Paganini tundis, et ta käed tõmbuvad iseendast rusikasse. See lurjus pakkus talle oma 
kaitset, nähtavasti tahab ta teda mingisugusesse tehingusse mässida. Kuid Novist olenes 


Paganini saatus Genuas. Novi pakkus talle oma räpast sõprust, julges tungida tema 
perekonnaasjadesse, söandas olla tema kohtunikuks, — kuid polnud teist pääseteed. 
Karikas tuli põhjani juua. 

«Niisiis,» ütles Novi, «ma ei kiida heaks oma sõprade rangust sinu suhtes. Nad andsid 
sinu vanale isale nõu pöörduda kõige pühama inkvisitsiooni tribunali poole. Ma teen 
kõik, et kõigutada oma sõprade vastuseisu sinu ilmumisele kontserdilavale. Kuid sinu 
vastu, ma ei taha sind solvata, esitatakse süüdistus, ja sa pead oma süütust tõestama, enne 
kui ma sinu küsimuse üles tõstan.» 

Paganini tundis, et Novi valmistub andma tugevat lööki ja tunneb otsustava hetke 
edasilükkamisest lõbu. Kuid ta eksis. Novi oli tõepoolest kimbatuses ja kartis lausuda 
seda, mille ta nüüd äkki ühe hooga välja pahvatas: 

«Sa pead oma süütust tõestama, sa pead andma muusikariista, millel sa mängid, 
muusikanõukogule esialgseks läbivaatamiseks.» 

öelnud selle välja, tundis Novi otsekohe kergendust ja puhkes laginal naerma. 

Nüüd tundis Paganini, kui raske on tal end valitseda. Iga Novi sõnaga kasvas Paganinis 
raev. Too aga arvas, et Paganini on ohutu, kui ta kohe pärast esimesi sõnu ei läinud üle 
tegudele. 

«Sinu kohta räägitakse kohutavaid asju,» jätkas ta ja peatus uuesti. «Mina neid 
loomulikult ei usu, sa oled mu vana sõber.» 

Paganini tundis end põrmu surutuna ja pöördus rahulikult ukse poole. Novi nägi, et 
Paganini tunnistab oma lüüasaamist ja tahab nüüd põgeneda viimaste sol-vamiste eest. 

«Sinu kohta räägitakse,» ütles ta kiirustades, «et sa tegid Tourte'i poogna poolteist 
korda pikemaks ja tõmbasid 

suurepärasele vanaaegsele sinjoor Guarneri muusikariistale tšellokeeled peale. Sa võtad 
need muidugi ära ja kasutad normaalse pikkusega poognat. Kuna aga sinu kohta 
räägitakse, et su viiul on täis kirjutatud maagilisi vormeleid ja nõiasõnu, siis enne kui sa 
kontserdilavale lähed, peame ise su viiuli üle vaatama.» 

«Milleks?» hüüdis Paganini äärmise pahameelega. «Ma võin viiulile peale tõmmata 
niisuguseid keeli, nagu tahan. Prantslased muutsid klavessiini klaveriks, nad tegid vanast 
mänguriistast uue, tuhat korda kõlavama ja kaunima!» 

«Prantslased!?» küsis Novi äkki kähvatades. «Sa kõneled prantslastest!? Sa räägid 
inimestest, kes raiusid oma kuningal pea maha? Ja sa julged siin selles toas lausuda seda 
sõna? Kas sa tead ka, mida prantslased teevad? ... Sa tead, et lapsed surevad rõugesse, 
sest need lurjused pookisid rõugeid vasikale ja pärast naka-avad vasikarõugetega 
kümneid tuhandeid lapsi?! Kas sa tead ka, et pöökides lastele vasikarõugeid poogi vad 
nad vasikamõistust jumalast loodud olevusele — inimesele?!» 

«Sa teeskled!» karjus Paganini. «Sa räägid rumalaid, harimatuid sõnu, sa tead küll, et 
sellega päästetakse lapsi mustast rõugest. Lapsed, kellele on poogitud vasikarõugeid, ei 
sure ja on alatiselt kaitstud nakkuse vastu ...» 

«Kiriku eeskirjad ei luba seda!» trampis Novi vihaselt jalgu. Ta pilk oli juba täis 
varjamatut viha. «Tea, et meie ja Rooma katoliku kirik keelasime kõikjal Itaalias rõugete 
panemise.» 

Paganini pööras selja ja lahkus sõnalausumata toast. 

Genua ajaleht teatas viiuldaja Paganini kadumisest. 


Esimese kolme kuu jooksul tegi sinjoor Antonio kõik oma poja leidmiseks, kuid ta 
otsingud jäid tagajärjetuks. Kuskil ei leitud Niccolõst jälgegi. Austria sandarmid ja 
paavsti politseispioonid hakkasid läbi tuhnima Livorno mängumajasid. 


XVII PEATÜKK TEE KÕRGUSTE POOLE 


Bonaparte'i õde vürstinna Elisa Bacciochi tegi Paganini oma orkestri dirigendiks 
Luccas. Elu uutele nõudmistele järele andes nõustus Paganini esmakordselt oma 
sõltumatust mõningal määral piirama. See andis talle teatava seisukoha, vabastas teda 
tüütavatest pärimistest ja korraldas mõneks ajaks ta liiga rahutuks muutunud elu. 

Genuas oli Paganini alustanud suurt tööd, Luccas viis ta selle lõpule. Ja imelikul 
kombel olid kõik tema uued teosed kirjutatud viiulile kitarri saatega. Ta kirjutas hoogsalt 
ja pingeliselt üksteise järel kuus kvartetti viiulile, aldile, kitarrile ja tšellole. 

Lucca väikesed moosekandid, uulitsapoisid, kes panid toime pidustusi ja esitasid 
kitarril tellitud palasid, pöördusid tema poole palvega anda neile mingisuguseid noote, ja 
Paganini tuli nende palvetele vastu, viskas kiiresti paberile väikesi kitarripalu ega ütelnud 
ühelegi tellijale ära. 

Nii sattusid Luccast Itaalia paljudesse linnadesse loendamatud kitarrile kirjutatud 
lühipalad. Neid müüdi, trükiti, levitati, vulgariseeriti, muudeti ja tõlgendati omamoodi, ja 
lõpuks kasvas helilooja meelelahutustest suur ja keerukas noodikirjandus, mis poolenisti 
ei kuulunudki enam Paganinile. Suurem osa neist heliteostest rikkusid Paganini 
reputatsiooni, kuid ta pööras nii vähe tähelepanu tühjadele juttudele oma heliloomingu 
üle, et ta ei lükanud iialgi ümber kuuldusi, mis olid seotud ühe või teise helitööga. Vaesed 
Lucca moosekandid jutustasid, et nad olevat rasketel päevadel saanud Paganinilt 
toetuseks noodipaberilehti, mis olid täis kitarripalade visandeid, ja need lehed päästsid 
mõnikord kogu perekonna. Töötades Lucsas ja jätkates innukalt harjutusi virtuoosse 
meisterlikkusega ettekantavate Locatelli «modulazionede» selgeksõppimiseks, ei 
unustanud Paganini kitarri. Ja isegi siis, kui ta oli saavutanud viiulimängus täiuslikkuse, 
kui tal polnud enam 

tarvis kontsertideks ette valmistuda, kui ta lakkas mängimast kodus ja võttis poogna 
kätte alles enne ilmumist kontserdilavale, ka siis harrastas ta endiselt oma lõbuks 
kitarrimängu, esinemata muide sellega kordagi avalikult. 

Niisiis murdis Paganini tõotuse, mille ta oli endale nooruses andnud. Temast sai 
õukonnaviiuldaja, kui võib nimetada õukonnaks Prantsuse keisri õe väikest kaaskonda, 
kes esialgu rahuldus Itaalia vürstinna tagasihoidliku tiitliga. Vürst Bacciochi ise õppis 
tema juures viiulimängu. Sel viisil muutus Paganini vürsti-lossi alaliseks külaliseks ja 
kasutas koos teise õpetaja, professor Galliga, selle perekonna alalist soosingut, kel oli 
Luccas valitsev seisukoht. 

Lucca muusikaline noorsugu hakkas linnas õhinal suurt orkestrit moodustama. Temaga 
liitusid prantslased, kes olid pärast kindral Massena ratsaväeorkestri lahkumist linna 
maha jäänud. Nad võtsid vaimustusega vastu teate, et nende orkestrit hakkab juhatama 
Paganini. 

Kui Paganini astus kõrgesse saali, mis asus Lucca teatrilava kõrval, ajas arvukas, 
katkistes mundrites, hallides ja mustades kuubedes noortehulk valjusti ja rõõmsalt juttu. 


Ta kuulas mõnuga helidesegu, mida tekitas inimhäälte kõmin ja muusikariistade häälesta- 
mine. Paganinit ei märgatud kohe. Teda oli oodatud, teda tunti näo järgi, kuid sellest 
hoolimata pidi ta minema puldini, et kõik hääled vait jääksid ning kõik pilgud tema poole 
pöörduksid. 

Paganini istus suurele trummile, ja tema samm, mis näitas, et ta tahab kõigepealt 
rääkida orkestriga, lihtsalt, nagu sõber, äratas otsekohe kogu saalis poolehoiu. Saali 
seinad olid dekoratsioone täis riputatud, läbikäigud toolide vahel olid täis sirme, talasid, 
asendisse, milles nad olid äsja naabriga vestelnud. Uue dirigendi pilk haaras kõike seda 
ühe hetkega. 

Paganini polnud oraator, ta kõneles tasa, segaselt. Orkestrandid nihkusid hulgana talle 
lähemale. Paganini lühikesele tervituskõnele vastas orkester tormilise aplausiga. 

Paganini tõstis käe: 

«Te peate mulle lubama, et olete täiesti siirad ja minuga üksmeelsed muusikaliste 
ülesannete mõistmises. Te peate teadma, et muusika ei salli üleolevat suhtumist ja et ei 
tohi olla keskpärast mängu.» 

Keegi hüüdis: 

«Meie ei saa kõik olla sellised nagu Paganini!» 

Paganini pöördus kähku kõneleja poole ja peatus. Hetkelise mõtlemise järel lausus ta: 

«Vale: muusikas ei ole nimesid ega teisejärgulisi jõudusid. Te kõik olete kunstnikud. 
Saagu meie orkester kõrge meisterlikkusega orkestriks.» 

Tolleaegse Itaalia muusikaelu kroonikakirjutajad jutustavad, et maailmas pole olnud nii 
üksmeelset ja nii hea koosmänguga orkestrit, kui seda oli neil aastatel Lucca orkester. 
Luccas algas pingeline muusikaelu. Paganini esines Lucca teatris kõigis ooperilavastustes 
dirigendina, mängis õukonnas ja andis iga viieteistkümne päeva tagant suuri kontserte. 

Paganini elu Luccas tähistasid esimesel poolaastal kaks sündmust. 

Paganini teadis hästi, et tähelepanu'eest, mis talle vürstinna poolt osaks sai, võlgneb ta 
tänu kellelegi tundmatule sõbrale. Ja kord ta nägigi seda sõpra. See oli kunagine Armida. 
Paganini tundis tema kohe ära, kuigi naise ilu oli ebatavaliselt õitsele puhkenud. Armida 
istus esimeses reas. Nähes, kuidas see naine vürstinnaga sosistas, mõistis Paganini, et nad 
on lähedased sõbratarid, keda ei seo õukonna etikett. Ta tahtis naist, kes oli tema 
päästmisele kaasa aidanud, vaheajal tingimata näha. Paganini ei tundnud erutust, ta vaatas 
ennast hämmastusega peeglist, kui ta vaheajal kunstni-ketuppa läks, kindad käest tõmbas 
ja väikese laua äärde seisma jäi. Ta kohendas žabood, lükkas otsaesisele langenud 
juuksed tagasi, võttis uue paari kindaid ja väljus. Ta läks teatrisaali, liikus ridade vahelt 
läbi, kuid esimeses reas polnud enam vürstinnat ega ta sõbratari. Vürstinna oli vihjanud 
peavalule ja lahkunud, ootamata ooperi lõppu. 

Võlur, kes nii kaua oli temast eemal olnud, ilmutas ennast jälle. Paganini tabas end 
mõttelt, et ta on liiga 

harva tuletanud meelde neid õnnelikke päevi, mis ta veetis selle naisega. Seekordsel 
saabumisel tundus Lucca talle sootuks teistsuguse linnana. Teiseks tähtsaks sündmuseks 
Paganini elu sellel perioodil oli Austria ajalehe ilmumine, mis kutsus esile terve rea 
laimu- ja kuulujutte. Ajaleht liikus esialgu Lucca vaimulike ringkonnas, hiljem aga sattus 
ka muusikute ringi. Paganini hakkas enesel märkama ainiti vaatavaid, uudishimulikke 


pilke. Tihtipeale, kui ta pöördus sõprade poole, pani ta tähele, et teda tähelepanelikult 
vaatav inimene püüab oma silmis kustutada ärevat uudishimutulukest. Möödus hulk aega, 
enne kui Paganini mõistis, milles asi seisab. 

Kõik Põhja-Itaalia ajalehed olid täis ühe Viini korrespondendi sõnumeid selle kohta, et 
Itaalias olevat esile kerkinud suurepärane viiuldaja, millist maailm seni veel näinud pole 
ja kes on võimeline üllatama kogu maailma. See viiuldaja on Paganini, ohtlik kurjategija, 
kes on põgenenud sunnitöölt ja pole seni veel võimude poolt kinni võetud, vaatamata 
sellele, et tal lasub südametunnistuse, usu ja isegi inimseaduste vastane kuritöö — see 
viiuldaja olevat nimelt naisetapja. 

Keegi ei pöördunud selgituste saamiseks Paganini enda poole. Paganinit ei häiritud 
tüütute pärimistega. Ainult vürstinna suhtumine temasse muutus mõnevõrra jahedamaks 
ja rangemaks. Vürst, kes mängis endiselt halvasti viiulit, käis usinalt tundides edasi. 

Mööda tuttavat mägiteed viis Lucca üürikaless Paganini sinna, kus olid möödunud ta 
õnnelikud vangipõlve-päevad Armida juures. Värava pihta koputamise peale vastas karm 
hääl. Paganini nägi uut aednikku, habemikku küürakat vanameest vihase läbitungiva 
pilguga. Vanamees teatas, et sinjoora ei ela enam ammugi siin. Ta näitas käega 
kinninaelutatud uksele, rohelistele akna-luukidele ja varbkardinatele. Maja, milles olid 
möödunud nii õnnelikud päevad, oli nüüd tõepoolest tühi. 

Tähendab Armida elas siis linnas. Kuid miks pole Niccolö teda pärast seda, kui ta 
Lucca teatris käis, enam kordagi näinud? 

Kui Paganini Luccasse tagasi jõudis, leidis ta kodus eest tuttava käekirjaga kirjutatud 
sedelikese. «Ärge 

otsige kohtumist minuga. Armastan teid endiselt, kuid me ei tohi teineteist enam näha.» 
Kas see oli vastuseks ta katsele külastada naist lossis? 

Õhtul aga nägi ta kontserdil esimeses reas jälle oma sõbratari. Pärast esimest 
viiulikontserti jäi naine oma kohale, kuigi vürstinna tõusis ja väljus. Vürstinna Bacciochi 
närvikava oli erakordselt vastuvõtlik muusikale. Ta talus hästi Cimarosa ja Mozarti 
muusikat, kuulas orkestrit, mida juhatas Paganini, kuid teatas, ilma igasuguse soovita 
suurt viiuldajat solvata, et Paganini esituses võib ta ainult väga väheseid palu kuulata. Ta 
rääkis täiesti siiralt ja Paganini oli niivõrd veendunud ta tõearmastuses, et nende vahel 
kujunes aegamööda soe ja sõbralik vahekord, kuigi õukond kaldus omavahel sosistama, 
et vürstinna huvi Lucca orkestri esimese viiuldaja talendi vastu on jahtunud. 

Paganini täitis oma sõbratari soovi. Ta ei otsinud enam temaga kohtumist. 

Möödus kaks nädalat. Mõte sellest naisest ei jätnud teda, vaid ta pöördus üha 
sagedamini ja üha suurema erutusega selle juurde tagasi. Et piinavast tundest vabaneda, 
tegi Paganini seda, mida ta tegi alati oma elu kriitilistel hetkedel. Ta valas oma tunded 
muusikasse. Ta visandas kiiresti muusikalise dialoogi ja esitas selle järgmisel kontserdil 
kahel viiulikeelel. Ta nimetas seda muusikapala «Venus ja Adonis». Selles oli suure 
muusikalise taktitundega antud armastuse õnne ja valu muusikaline väljendus kahe 
viiulikeele dialoogi kujul. 

Hämmastatud kuulajad nõudsid kordamist. Paganini keeldus. Ta astus üsna lava 
servale, kummardas, langetas viiuli peaaegu maani, ja jäi üksisilmi vaatama naise näkku, 
kes istus temast kümne sammu kaugusel. Juba mängu ajal oli ta oma rõõmuks näinud, 
kuidas naise huultelt kadus pikkamööda naeratus, kuidas silmad muutusid suureks, ta 
nägi selle näo kõiki ilmete-vahetusi. 


Vürstinna oli armukadedusest kaugel, ta võpatas vastikustundest, nähes fantastilist, 
rafineeritud inetust, millega loodus oli suurt viiuldajat õnnistanud. Kuid ta oli solvunud 
Paganini taktitust žestist, kuna too oli 

söandanud tema juuresolekul väljendada sügavat kiindumust ühe daami vastu publiku 
hulgas, kuigi see daam oli ta parim sõbratar. Kui Paganini järgmisel päeval lossi tuli, et 
vürstile tundi anda, ei suutnud vürstinna ennast talitseda. Vastates Paganini õukondlikule 
kummardusele hooletu peanoogutusega, ütles ta: 

«Te ületasite iseenda, mängides kahel keelel. Räägitakse, et teile on seda kunsti 
õpetanud vangla?» 

«Teie hiilgus, ma pole kunagi vanglas olnud,» vastas Paganini. 

«Muide, ma arvan, et sellisele geniaalsele muusikule nagu Paganini peaks ka ühest 
keelest jätkuma.» 

Veri tõusis viiuldajale pähe. Legend ühest viiulikeelest oli nähtavasti juba Bacciochi 
lossi jõudnud. Paganini võttis väljakutse vastu. 

«Teie hiilguse soov leiab täitmist järgmisel õhtul.» 

«Teil ei tarvitse rutata,» ütles vürstinna. «Ma sõidan ära. Aga kui ma tagasi tulen, siis 
tahan kuulata Paganini mängu ühel viiulikeelel.» 

15. augustil pühitseti Prantsuse keisri sünnipäeva. 

Hommikul sai vürstinna keiserliku postiga kirja. Selles teatati, et ta on ametlikult 
kinnitatud Toscana hertsoginnaks ning anti edasi tema lihase venna Napoleon 1 korraldus 
lahkuda Luccast ja asuda Firenzesse. Samal hommikul sai Paganini ametliku kirja 
hertsoginna krooniga ümbrikul. 

See oli patent Toscana hertsoginna kaardiväekapteni auastmele. 

Õhtuks rõivastas Lucca sõjaväerätsep ta juba kuld-tikanditega mundrisse. Kell üksteist 
öösel pärast ametlikku pidustusi Prantsuse keisri auks, kes oli astunud oma kolmekümne 
neljandasse eluaastasse, ilmus kontserdilavale kõhn mees mundris, mille varrukakäänistel 
ja krael olid kuldsed mesilased. Mehe pead kattis must juustemüts ning tema kondised 
käed olid pikad ja sõl-milised nagu puuoksad. Ta hoidis käes viiulit, millel oli peal ainult 
üks keel. 

Heroiline sonaat «Napoleon», mis oli lai ja võimas, pani publikut hinge kinni pidades 
kuulama. Selles oli kuulda paljude viiulite helisemist, kuigi viiuldaja tõmbas poognaga 
ainult ühelainsal tšello bassikeelel. 

Sel õhtul polnud Luccas ainustki vana võimu pooldajat, ainustki vaga katoliiklast, kes 
poleks hirmu, nördimuse või raevuga rääkinud Lucca elanike kiusatusse viimisest saatana 
poolt. Too mustaverd kaardiväekapten, kes mängis ühel viiulikeelel, olevat saatan ise, kes 
on ilmunud vürstinna adjutandi kujul, et ahvatleda inimkonda ennekuulmatu kiusatusega, 
nagu too, kes juhib võidukaid sõjavägesid, lehvitab lippusid ja tallab oma miljoniliste 
armeede marsiretkedel maha Euroopa põllud. 

Vürstinna aplodeeris. Ta rebis kinda käest ja viskas põrandale, jätkates aplodeerimist 
palja käega. Ta abikaasa kummardus kinnast üles võtma ja kuulis vihast sosinat: 

«Kihutage otsekohe see toapoiss välja. Ma saatsin talle patendi kaardiväekapteni 
auastmele ainult selleks, et näidata tema vastu üles oma armulikkust, tema aga on 
jõudnud juba mundri selga tõmmata. See tõusik ei tunne üldse etiketti.» 

Ja nagu vastuseks vürstinna mõttele kostis siis, kui Paganini uuesti lavale ilmus, hüüd: 


«Maestro, võtke toapoisi livree seljast!» 

Paganini lõi veidi vaaruma, puudutas viiulipoognaga ettevaatamatult pulti ja ajas 
noodid maha. Need lendasid saali ja kukkusid esimese rea tugitoolide ette. Teist 
muusikapala mängis Paganini noodita, kuid tegi jälle mängu ajal ettevaatamatu liigutuse 
ja noodipult kukkus ümber, küünlad kustusid pragisedes, kuid — mis ime see siis oli! — 
viiul kordas silmapilk otsekui nõiaväel ka neid helisid, nii et kõik Paganini liigutused 
tundusid ettekavatsetuna ning programmi kohaselt esitatuna. Hirmunud ja võlutud publik 
surus oma meelepaha alla. Viiuldaja kunstist vallutatud saal leppis tema vembuga. 

Pärast programmi lõppu jätkas vürstinna aplodeerimist. Tema adjutant jooksis üles 
kontserdilavale, tuli Paganini juurde ja ütles: 

«Tema hiilgus käsib teid otsekohe saalist lahkuda, riietuda musta tsiviilfrakki ja tagasi 
tulla.» 

Paganini ajas pea selga ja lausus uhkelt: 

«Minul on patent, mul on lubatud seda vormi kanda.» 

Kaardiväe kolonel polnud tema poole pöördudes teda kapteniks nimetanud. See 
suurendas veelgi Paga-Biini viha. Ta naeris iseenda üle, ent heites nagu mingi väljakutse 
saatusele, vaatas ta kolonelile jultunult silma ja lausus: 

«Kuidas te julgete jätta mind kapteniks nimetamata?» 

Paganini andis oma viiuli ühe noore orkestrandi kätte, astus kontserdilavalt alla ja 
kõndis pikkade sammudega üle saali. Võttes kord ühe, kord teise sõbra käealt kinni 
vastas ta peanoogutustega kummardustele ja käteplaksutustele. Kõndides õõtsutas ta 
rütmiliselt oma kõhna, väljaulatuvate abaluude ja teravate õlgadega keha, otsekui heites 
väljakutse vürstinnale, kes oma erutuse maskeerimiseks vestles teda ümbritsevate 
daamidega. 

Õuedaam tõstis käe. Prantsuse ohvitser, kes seisis vürstinna kõrval, teatas pidulikult: 

«Tema majesteet keiser Napoleon kuulutab oma sünnipäeval vürstinna Bacciochi 
Toscana suurhertsogkonna suurhertsoginnaks. Tema kõrguse uueks asukohaks saab 
Firenze linn.» 

Orkester summutas viimased sõnad. Saalis tõusid valjud tervitushüüded. Paganini 
kuulis enda lähedal tasast sosinat ja heitis sinna pilgu. Õuedaam sosistas talle pilkavalt ja 
kelmikalt: 

«Sinjoor Paganini, tema hiilgus käskis teid viivitamatult lahkuda.» 

Paganini kummardas sügavalt ja sirutas õuedaamile käe. Ta võttis daami mõlemad 
käed, tõstis need huultele ega lasknud kaua lahti. 

Algas ball. Sügava nördimusega vaatas Toscana hertsoginna Paganinit, kes tantsis 
õuedaamiga kolmanda paarina, kuid ei reetnud end ühegi liigutusega, kartes ennast 
alandada. 

Paganini .oli kogu õhtu erakordselt lõbus. Ta ei astunud kordagi hertsoginna juurde. 

Mõni minut enne seda, kui hertsoginna pidi õukonna etiketi kohaselt külalistele viimast 
korda kummardama ja lahkuma, kadus Paganini saalist. 

Kolm tundi hiljem veeres tõld põhja poole. 

«Kahju, et Harris puudub,» mõtles Paganini, «pole kedagi, kellega teepeal nalja heita.» 

Kuigi Paganini mässis end reisimantlisse ja puges sügavale tõllanurka, jäid ometi kõik 
tema püüded tundmatuks jääda asjatuks. Brescia jaamas liitus reisijatega Luigi Tarisio, 


kes tundis Paganini kohe ära ja reetis tema inkognito kogu kaheksaliikmelisele reisiselts- 
konnale. 

Sinjoor Tarisio jättis kogenud reisija mulje, kes on sündinud ja elanud postitõllas. 
Kulunud ja kriimustatud poleeriga lamedad kastid, mille ees rippusid rasked lukud, täitsid 
kogu tõllakatuse. Sinjoori reisikostüümi täiendasid vöö vahele pistetud püstol, lapik 
veinipudel rihma otsas, suur ruuduline särp ja lai kübar. Raske oli aru saada, kes ta on, 
kas Jean Bart, flibustjeer «Päikesekuninga» aegadest või itaalia viiulite ülesostja, mida 
sinjoor Luigi Tarisio tegelikult oligi. Tarisio sooritas oma kuuekümne viiendat reisi Itaa- 
liast Prantsusmaale. Tema reisi sihiks oli Pariis. Ilmnes, et see sõbralik, vaikse häälega 
mees oli haruldaselt meeldiv teekaaslane. Ta tundis nimepidi kõiki, vettu-rinosid, teadis 
kõikide hobuste nimesid, teadis, millal ja missuguses sepikojas tehti tõllale remonti, 
kõnelemata muidugi linnade, postijaamade, külade ja ühe või teise paiga kaitsepühakute 
nimedest. Tal tarvitses vaid kuulda mõne kiriku kelli, kui ta juba võis öelda selle kiriku 
nime. 

Tarisio külastas Itaalia kloostreid, sõlmis tutvusi linnade orkestrijuhtidega, regentidega, 
külade kiriku-koorijuhtidega. Asulais ja alevites vaatas ta üle ja ostis kokku suletud 
kloostrite varandusi, ja kuna tal olid igal pool oma agendid ja sõbrad, siis toodi talle 
kokkulepitud ajal otse postijaama esemeid, mille vastu ta huvi tundis. Oodates siin, kuni 
hobuseid vahetatakse, kauples ta müüjaga. Otsekohe võis märgata, et tal oli terav silm ja 
osavad käed ning tema tervis kõneles alatisest viibimisest värskes õhus. Tema selged 
sinised silmad ning kätteõpitud kõnekäänud, mida ta kasutas osavalt nagu inimene, kellel 
on vaja elada kõigiga sõbralikul jalal, aitasid osta tal viiuleid üsna tühise hinna eest. 

Alati, nii päeval kui öösel, tassis sinjoor Tarisio ämberrakendamiste ja ümberistumiste 
korral ise oma varanduse, kattis tõllakummi õliriidega ning sidus reisipambud džuudist 
nööriga kokku. Neis paikades, kus reisijate pagasit läbi vaatasid sihilikult norivad 
tolliametnikud, tuli ta postitõllast välja. «Itaalias on tollipiirid igal sammul,» kõnelesid 
tollal prantsuse ohvitserid. Olgu kuidas oli, kuid igal väikesel maavaldusel selles riigis, 
mis oli muudetud Euroopa töötute printside omanduseks, oli tingimata oma tolliamet. Ja 
sinjoor Tarisio teadis täpselt iga tolliametniku nime ja sugulussidemeid. 

Kui suured fiaskod valget või punast genzano veini oleksid sattunud Transpadani 
Žandarmeeria tolliametisse, siis oleks nende omanikul küll parem olnud veinipudelid 
lihtsalt puruks lüüa või tühjendada need reisikaaslastega postitõllas. Ega Toscana 
veinivalmistajad asjata tuhandeid vaate parimat chiantit maha valanud. Naabritele ei 
saanud nad oma veini müüa, kuid selle tohutu veinihulga ärajoomine oleks Toscana 
elanikel endil üle jõu käinud. Väikeriigid, hertsogkon-nad, vürstkonnad ja krahvkonnad, 
kes olid omavahel vaenujalal, eraldasid end üksteisest sandarmite tääkidest taraga, kõige 
üle lasus aga raskelt Austria passi-süsteem. Ja ometi osutus see kõik jõuetuks, kui sinjoor 
Tarisio postitõld üle piiri veeres. 

Aus kommersant oskas kavalusega mitte üksnes ennast ja oma viiuleid üle piiri 
sokutada, vaid ta vedas üle ka oma häid sõpru, kes teinekord üsnagi kardetavaid asju 
Toscana hertsogkonna piiri taha toimetasid. Kõige ohtlikumaks pagasiks olid kotid 
erakirjavahetusega, mis võisid sattuda postkontorite salaagentide kätte. Tuhat või kaks 
tuhat pitseeritud kirja võisid sellisele reisijale kindlustada elulõpu sügavas Mantua kaevus 
või kaugel Määrimaal, Spielbergi lossi salakambris. 


Kogenud reisijad teadsid, et postitõllas, kus oli aset võtnud sinjoor Tarisio, võis 
rahulikult sõita. Ja kummalisel kombel polnud Austria võimud viiulikaupmeest 
tolliregistrisse kandnudki. Võib-olla polnud nad seda teinud sellepärast, et Euroopa 
orkestrite, ooperite 

ja õukonnakapellide ainuke komisjonär sinjoor Tarisio polnud veel Austria 
Žandarmeeria vaateväljale sattunud. Kuid võib-olla oli mõni kaitseingel selle 
kommersandi oma tiiva alla võtnud. Olgu kuidas oli, kuid sinjoor Tarisio pääses kõigist 
tolliametitest takistamatult läbi. Tolliametnikud olid rahul juba sellega, et sinjoor Tarisio 
tasus piiri ületamisel oma viiulite pealt, mis polnud keelatud kaubaks, märksa rohkem, 
kui maksid oma viletsa hapu veini pealt itaalia kaupmehed, kes sõitsid üle silla teisel pool 
jõge elava naabri pulmapeole. 

Sinjoor Tarisio ostis Tiroolis kokku vanade saksa meistrite viiuleid, ja nüüd oli Tirool 
tema tähtsamaks peatuskohaks teel Pariisi. Sinjoor Tarisio lobises oma teekaaslastele 
pikalt ja laialt Pariisi elust. Ta jutustas Kreutzerist ning suurepärasest inimesest härra 
Baillot'ist*: 

«Ta on tänapäeva viiuldajate kuningas. See on mees, kes tunneb kõiki 
viiulimängukunsti saladusi.» 

«Baillot?» küsis Paganini. «Mulle räägiti, et Pariisis asub maailma parim viiulite 
kollektsioon ja et Baillot alustas oma muusikalist karjääri hukatud Prantsuse kuninga 
Louis XVI õukonna viiuldajana, nüüd aga on ta esimene viiuldaja keiser Napoleoni 
õukonnas.» 

Tarisio noogutas pead. 

«Viiulite kollektsioon on kadunud,» ütles ta. «Ja kui poleks vahele seganud praegune 
Prantsuse keiser, kes siis oli veel kuulekaks tööriistaks jumala käes ja ainult teeskles 
revolutsionääri, oleksid Prantsusmaa kaunid kunstid juba kõik hävinud.» 

Tarisio kõneles ladusalt, ilusate ümardatud lausetega. Paganini jälgis uudishimu ja 
huviga selle inimese kõneviisi ja liigutusi. 

Teel Pisast Firenzeni, kui pärast rappumist mägiteedel väsimus end tunda andis, hakkas 
reisijatele uni peale tükkima. Sinjoor Tarisio sulges juba silmad, ent seejärel nähtavasti 
võitis harjumus hoiduda päeval magamisest tema une. Paganini märkas, kuidas ta 

tähelepanelikult postitõlla ülemisest aknast välja vaatas, tagumisele ratsakutsarile pilgu 
heitis ja siis nagu rahunedes kullatud servade ja vasklukkudega nahkköites raamatu välja 
otsis. Paganini luges kinaverpunase ja kullaga kaunistatud pealkirja. See kõlas: «Sibylla 
raamat muudatustest maakeral, ühes Zigeno täiendustega eelseisvatest suurtest 
muudatustest maapeal». 

«See sinjoor polegi nii lihtne mees, nagu ta ennast paista laseb!» mõtles Paganini. 


Š Baillot, Pierre (1771—1842) 
— prantsuse vüulikunstnik y 
komponist. ... 


Ja tõepoolest, sinjoor Tarisioga vestlust jätkates veendus Paganini, et tegemist pole 
kaugeltki tavalise komisjonäriga. Sinjoor Tarisio seadis kõik Euroopa ajaloo sündmused 
ühendusse maakera koore all toimuvate muudatuste ning planeetide ja tähtkujude liiku- 
misega. Märgates Paganini huvi selle vastu, mida ta loeb, märkis ta küünega ära lehekülje 
ja ulatas talle raamatu. 

«Pange tähele, sinjoor,» ütles ta, «et viimase kolme sajandi jooksul on Rooma linna 
tabanud suured veeuputused. Tiber tõusis üle kallaste ja hävitas oma teel kõik majad. 
Pöörake tähelepanu sellele, et tuhande seitsmesaja seitsmekümne teisel aastal sadas 
vihma vahetpidamata tervelt viis kuud ühtejärge. Eriti aga pöörake tähelepanu sellele, et 
Apenniini poolsaare maadel käivad suured maavärisemised poliitiliste vapustuste eel. Kui 
te eile asusite võimu tipul, siis homme võite leida end sügaval all. Sest isegi mägede ja 
merede pind muutub. Ühed tõusevad kõrgemale, teised vajuvad madalamale. Merepõhi 
tõuseb äkki kõrgeimate mäetippude tasemele, ja meie ees asuvad merekoletised, mida 
jumala tahe ootamatult nähtavale tõi. Tõsi küll, need koletised surevad, kuid nende 
hinged lähevad valitsejaisse. Seepärast ongi niisugustes veest kuivaks lastud ja 
merepõhjast tekkinud maa-aladel kõige türanlikumad ja kuritegelikumad valitsejad. Nad 
otsekui ilmuvad asendama kõrgmäestiku elanikke, kes oma hinges on kasvatanud 
saatanlikku upsakust ja on unustanud loota ainult jumala armule. Tuletage meelde, et 
kakskümmend aastat tagasi hukkusid Itaalias Sitsiiliast Istriani ja isegi Triestini terved 
linnad, sajad elanikud 

said maavärisemise ajal majarusude all surma. Hukkus ka Messina, ja sellest suurest 
ning kaunist linnast ei jäänud midagi järele, — kõik hävis kuue minuti jooksul. 
Kolmesaja seitsmekümne viiest Kalaabria linnast ja külast hävis kolmsada 
kakskümmend, kusjuures sada kolmkümmend asulat kadusid lihtsalt maa alla. Mis siis 
veel kõnelda meist, lihtsatest inimestest, keda ajaloo tuulekeerised kaasa kisuvad ja kes 
kaovad jäädavalt, kui juba terved riigid ja linnad põrmu langevad, kuningad nukkuvad, 
viimased aga saavad esimesteks! Mitte asjata ei ütle pühakiri: «Vägevad langevad 
troonidelt, alandlikud aga tõstetakse au sisse.»» 

«Sinjoor Bonaparte ei paista küll alandlik olevat,» mõtles Paganini. 

Jõuti juba Firenze väravate lähedale. Õhtu lähenes, orust kostsid kirikukellade mahedad 
helid. Mööda tolmust maanteed liikusid kägisedes ja vaarudes hiiglasuurte ratastega 
vankrid. 

Äkki köitis Paganini tähelepanu neile järele sõitva tõlla tugev sarvehääl. 

Väike elegantne inglispärane sõiduk, millel oli neli hobust ees, kihutas kohmakast 
postitõllast mööda, ja pööras nagu sihilikult põigiti linnavärava ette, mis asus allpool. See 
manööver kutsus Paganinis silmapilk esile mõtte tagaajamisest. Postitõld pidi tõepoolest 
peatuma. Paganini mässis end mantlisse, vajutas kübara kulmudeni ja palus sinjoor 
Tarisiot sel juhul, kui küsitakse sinjoor Paganinit, öelda, et seesugust siin ei ole. Kuid 
kõik ettevaatusabinõud olid asjatud. 

Sinjoora Belgiojoso oskas nõnda rünnata, et vastupanuks ei jäänud võimalust. Et 
pääseda naeruväärsest olukorrast, tuli mantel kõrvale heita ja kübar peast võtta. 

Sinjoora teatas, et tema kõrgus Toscana hertsoginna on nõus sinjoor Paganinile 
andestama ja talle mitte kunagi ta jultunud teguviisi meenutama, kui... 


Nähes, kuidas daam väljus oma sõidukist ja lähenes postitõllale, tehes sellega sammu, 
mis polnud kooskõlas etiketiga, pidi Paganini minema tema juurde, et asja selgitada. Ta 
tundis ennast üsna ebamugavalt. 

Sinjoora oli tark naine, ta mõistis täbarat olukorda, milles Paganini viibis, ja naeris 
mehe üle kõlavalt ning halastamatult. Paganini vastas talle iseenda üle nalja heites. Kuid 
ta veendus peagi, et selle naisega ei saa kõnelda avameelselt, ja seepärast teatas talle, et ta 
tuleb muidugi tagasi, kuid enne peab ta toibuma hirmust, mida hertsoginna ootamatu viha 
temas esile kutsus. Paganini vaikis hetkeks, et jälgida oma sõnade mõju. Sinjoora 
umbusklikku pilku märgates hakkas ta rääkima mahedalt ja meelitavalt. 

«Teenida tema kõrgust on mulle muidugi ülimaks õnneks maapeal,» ütles Paganini. 
«Kuid enne annan ma Firenzes kümme kontserti ja alles siis pöördun tagasi. Te mõistate 
isegi, et selleks on vaja teatavat ajavahemikku, et ma saaksin tema kõrguse ees oma 
eksimust heaks teha.» 

Sinjoor Tarisio sõnad muudatusest maakeral, merepõhja ja mäetippude tõusmisest ja 
langemisest ei läinud Paganinil meelest. Luccasse tagasipöördumine ei meelitanud teda 
sugugi. Teisest küljest aga oli kindel, et suurhertsoginna tuleb lähemal ajal ise Firenzesse. 
Ja äkki tuli Paganinile pähe hiilgav mõte. Ta ütles hertsoginna saadikule: 

«Öelge tema kõrgusele edasi, et ma ootan alandliku teenrina ta tulekut Firenzesse.» 

Paganini tõmbas välja märkmiku ja ümbriku. 

Ta kirjutas mõned read märkmikust rebitud lehele ja ulatas selle pitseerimata ümbrikus 
sinjoorale. Rahu oli jalule seatud. 

Postitõld hakkas uuesti liikuma. Sinjoor Tarisio haigutas magusasti, mõeldes vaiksele ja 
rahulikule puhkamisvõimalusele võõrastemajas. 

Kui sinjoora Belgiojoso kirja ettevaatlikkusest läbi luges, vihastus ta. Paganini kirjutas: 
«Olen õnnelik, kui võin teenida teie kõrgust hauakaldani, kuid meie vahel aset leidnud 
sündmus on mind niivõrd vapustanud, et kõige lühem tähtaeg, mis on vajalik selle 
unustamiseks, oleks minu arvates kaheksakümmend või üheksakümmend aastat. Selle aja 
jooksul ei saa mulle kahjuks osaks seda suurt õnne, et tohiksin näha teie kõrgust.» 
Sinjoora Belgiojoso hävitas otsekohe kirja. Ta 

teadis, et Paganini peab oma lubadust, sest Firenze on temale ainult juhuslikuks hobuste 
vahetamise kohaks, ja et värskeltküpsetatud hertsoginna ei näe oma dirigenti enam 
kunagi, «Ööbikut ei tohi puuris hoida,» mõtles sinjoora Belgiojoso. «Kahju, ta oli meie 
linnale tõeliseks ehteks. Mis saab vaesekesest. . .» Talle meenus Paganini salajane 
sõbratar, kelle ühendusest kuulsa viiuldajaga kõneles kogu Lucca. 

Paganini ei teadnud, kuhu Firenzest sõita. Pärast pikki kõhklusi otsustas ta reisida põhja 
poole. Ta võitles suure vaevaga pealetükkiva väsimuse vastu, kord virgudes, kord uuesti 
tõllas tukkuma jäädes. 

Ärgates hilisööl väikese rannikuäärse võõrastemaja ees, kuulis ta mere kohinat ja 
lahtisest aknast sisse puhuva tuule vihinat. 

Tähed ja kuu heitsid valgust hallidele lainteharja-dele. 

Ja siis järgmine pilt, mida ta jälle selgesti mäletas: tema ees on täiesti tundmatud 
inimesed, üks hoiab äädikaga niisutatud käterätikut, teine loeb nähtavasti pulsilööke. 

«On teil nüüd parem?» kuuleb Paganini tema kohale kummarduva mehe häält. «Olete 
väljaspool hädaohtu, kuid te vajate täielikku rahu, teil on närvipalavik.» 


«Kes te olete?» küsis Paganini. «Kus me oleme?» 

«Mina olen arst ja samasugune reisija nagu teiegi. Selle võõrastemaja nimi on «Nelja 
Tuule Võõrastemaja», postitõld läheb kümne tunni pärast. Katsuge selleks ajaks jõudu 
koguda.» 

Klaasitäis kanget viinamarjaveini aitas Paganinil arsti ettekirjutust täita. Tunni aja 
pärast oli ta täiesti terve. 

Silmitsedes teraselt arsti punase juukselise reisikaaslase nägu, veendus Paganini üha 
enam, et ta on seda meest kuskil näinud. Kuid nähtavasti olid tolle tundmatu välimusega 
toimunud suured muudatused. Teekaaslased ei olnud uudishimulikud, ja see ei õhutanud 
ka Paganinit pärima. Vesteldes nad teineteist nimepidi ei nimetanud. Nad rääkisid 
asjadest, mis nähtavasti mõlemaid väga huvitasid. Kõneldi notaablite kongressist 

Lyonis, mida nad nimetasid kord notaablite kongressiks, kord Lyoni konsuldiks, edasi 
oli juttu sellest, et Itaalia saab jälle oma nahal tunda Bonaparte'i vale kogu raskust, kes 
riisus Prantsusmaalt vabaduse ja püüab nüüd ka Itaaliat orjastada, lõpuks mainiti veel 
Eugene Beauharnais', Napoleoni võõraspoja nimetamist Itaalia asekuningaks. 

Nad rääkisid nii, nagu poleks Paganinit üldse toas. Näis, nagu oleksid need kaks meest 
erinevaist paikadest siia sõitnud ja kiirustavad nüüd teineteisele teatama kõiki uudiseid, 
mida nad on jõudnud koguda. 

Aovalgel kostis postisarve hääl, tolmune ja mudane Milano postitõld veeres õue. 

Kui tundmatud kuulsid, et Paganini on otsustanud Milanosse sõita, rõõmustasid nad, et 
«maailma kuulsaim viiuldaja», nagu nad Paganinit nimetasid, on nende reisikaaslane. 

Paganini kuulutas Milanos välja kontserdi. Tal tuli teist korda kahetseda, et puudus 
Harris, kes neis asjus oli teda nii osavasti abistanud. 

Kaks päeva enne kontserti kohtus ta jälle oma juhuslike reisikaaslastega, kes kutsusid 
teda endaga kaasa Binasio külla. Nad sõitsid Milanost välja ratsa, hiljem andsid hobused 
üle röövli näoga hiiglakasvu musta-habemelisele talupojale ja siirdusid jalgsi väiksele 
teerajale, mis viis lähedalasuvasse külla. 

Paganini sai nüüd teada punapäise hiiglase nime. See oli tema õpetaja Ferdinando Paeri 
vana sõber Ugo Foseõlo. Doktor aga oli Milano arst Giuseppe Pascarelli. 

Kellahelina peale kogunes metsa salgake inimesi. Veeretati kõrvale kivi, leiti auk. Selle 
põhjast loobiti välja värsked puulehed, mis nähtavasti hiljaaegu olid auku puistatud. 
Tõsteti üles raudluuk. Süüdati vahaküünal, mis oli keeritsaga kinnitatud metallkepi külge 
(Paganini nägi esmakordselt seda vanaaegset valgustus-seadist). Koopas laudil lebasid 
kümned sellised sauad väikeste auklike kuplitega, mis kaitsesid leeki tuulepuhangute eest 
ning hoidsid ära selle kokkupuutumise kergesti tuldvõtvate esemete — kardinate ja 
portjääridega, mis, nii imelik kui see ka oli, kaunistasid nende inimeste omapärast maa- 
alust eluaset. 

Märgike, mille sinjoor Francesco Gnecco oli Paganinile kunagi kinkinud, omandas äkki 
uue väärtuse. Salajase vennaskonna reeglite järgi andis see märgike, mis anti kätte 
vanema venna poolt, teatava ajavahemiku järel selle omanikule õiguse pääseda 
järgmisele pühendusastmele. 

Siin olidki need metsavennad, siin oligi see imetlusväärne organisatsioon. See andiski 
siis põhjust jutustusteks maa-alusest Roomast, kaevudest ja katustest, salakäikudest, 
metsaelamuist Morgani neemel, Kalaab-ria mäekurudest, Sitsiilia koobastest, mida 


TAHA AA 


meretõus veega täidab ja mis on täiesti ligipääsmatud, kahtlaste paatide kadumisest 
kaldal, mida inglaste kiirpaadid, Austria politseinike lootsikud ja paavsti sandarmite 
väikesed laevad taga ajasid! 

Valge akaatsia oks, mis seisis poolpimedas koridoris laual just maa-aluse käigu 
hargnemise kohal, anti ühe juuresviibija kätte. Paganinile jutustati, et valge akaatsia oksa 
andmine tähendab karbonaaride juures erilise usalduse ülesnäitamist. Vend-karbonaar, 
kes selle sai, oli seotud salajase ülesandega ja seisis vennaskonna erilise järelevalve all. 
Valge akaatsia oksake tegi talle ülesandeks kokkulepitud aja jooksul täide viia kroonitud 
türanni hukkamine. Sellest hetkest peale, kui ta puudutas käega valge akaatsia oksa, ei 
kuulunud ta enam iseendale ja kaotas õiguse lahkuda karbonaaride vennaskonnast. Ja 
üldse, kes oli kord sisse astunud söepõletajate onni kitsast uksest, sellel oli sealt välju- 
mine võimatu. Inimese elu, kes astus sellesse vennaskonda, muutus ebatavaliselt kirkaks, 
kui ta leidis siin oma kutsumuse. Ent nagu ütles vanem venerabilel1, «kerge on tõsta, kuid 
raske kanda». Kandami hukkumine hukutas ka kandja. 

Kardinal Raffa tappis kolmteist tuhat karbonaari, tuhanded lõunapoolsete linnade 
vabariiklased olid vanglasse heidetud, kus jumalasulased vangide elulõppu hoolikalt 
lühendasid. 

«... Napoleoni koodeks on esimesest jaanuarist peale 

tõlgitud itaalia keelde ja teda rakendatakse nüüd meil Itaalias nagu põhiseadust. 
Bonaparte'i kannupoisi Salicetti poolt valitud Milano eeslite delegatsioon sõitis Pariisi, et 
osa võtta Korsika seikleja kroonimisest Itaalia krooniga. Selle delegatsiooni koosseisu 
kuulub mees, kes enne teenis Austriat, keegi Novi, kes on spioon ja salajane jesuiit. See 
mees võttis endaga kaasa protokolli Itaalia vabamüürlaste loožide uute nimekirjadega. 
Novi nõuab, et valitsus võtaks salaühingud oma kontrolli alla ega hävitaks karbonaaride 
organisatsiooni, vaid juhiks seda nii, et igas salajases organisatsioonis, igas Itaalia 
salaühingus kuuluks juhtiv koht isikule, kes seisavad tema majesteedi teenistuses. Et 
kõikuvat Itaalia noorsugu ligi meelitada, tema tõelist meeleolu välja selgitada ja õigel ajal 
lõpp teha vandenõudele, mis võivad tekkida, tuleks nendele isikutele jätta laialdane 
võimalus organiseerida uusi vabamüürlaste loože ja hoolitseda salaorganisatsioonide 
hoogsa arenemise eest.» 

Kõneleja tegi pausi. Kõik vahetasid pilke. See uudis kutsus välja rahutuse. Novi, endine 
Genua katedraali kanoonik, oli nüüd asunud Milanosse. Räägiti, et ta on salajane jesuiit, 
kuid ta näitas end Prantsuse võimu pooldajana. 

«Kuidas see võimalik on,» võttis keegi sõna, «et inimene, kes kuulub jesuiitide ordusse, 
esitaks sellise nimekirja Prantsuse keisrile? Ja kas Napoleon võtab üldse vastu 
mingisugust Genua kanoonikut?» 

«Võtab!» lausus kõneleja. «Selle juurde ma praegu tulengi. Kõigepealt pöörakem 
tähelepanu sellele, et meie peamised vaenlased, jesuiidid, kasutavad inimeste salajaseks 
ühendamiseks juba ammust aega veelgi rafi-[ neeritumaid vahendeid.» 

«Ei, Pascarelli, ei,» vastas järsult noor hääl. «Meie organisatsioon on palju vanem, tema 
asutajad elasid .. .» 

«Tean,» katkestas teda doktor Pascarelli. «Mind ei huvita lapsikud väljamõeldised, vaid 
tõsine jutt. Tahan öelda, et sel ajal, kui prantsuse kaupmehed alustasid Levanti kaudu 
kauplemist Hiinaga ja prantsuse misjonärid asusid Hiina suursugusemat elanikkonda 
katoliku 

usku pöörama, tehti erand ligi sajale hiina muistsele tavale, mis kuulutati katoliku 
kiriku poolt seaduslikuks ja lubatuks. Nagu te teate, kirjutas Louis XIV pihiisa, paater 
Michael Tellier, Confuciuse kultusest kuulsa raamatu. Ta luges selle hiina filosoofi 
katoliku kiriku pühakuks ja päästis seega olukorra linnades, kuhu jesuiidid olid oma 
küüned kõvasti sisse löönud. Tuletage meelde, kuidas need inimesed meie trükikodades 
Ignatius Loyola portreesid ja Rooma paavsti pilte trükkisid. Mõlemad pildid on 
joonistatud nii, nagu oleksid hiinlased need teinud. Paavstil ja jesuiitide ordu rajajal on 
pilusilmad ja pikad rippuvad vurrud. Nüüd, pärast konkordaati, võib juhtuda, et ka Napo- 
leon loetakse pühakuks ja kujutatakse teda Ignatius Loyola õpilasena või isegi lihase 
vennana. Ma pean olukorda tõsiseks.» 

Selleks ajaks oli Itaalias juba ligi kolmsada tuhat karbonaari, kes olid pärit kõigist 
elanikkonna kihtidest. Teade jesuiitide plaanidest tegi doktor Pasca-relli kuulajad 
äärmiselt rahutuks. Siia kogunenud kaheksa meest hakkasid juba ärevalt kaalutlema, kes 
võiksid need olla, kes tulevad nende juurde heade sõprade ja vabamüürliku karbonarismi 
pooldajate maski all. Tõsi, veel polnud saabunud aeg, kus need, kes on revolutsiooni 
nimel kokku tulnud, hakkavad üksteisele valvsalt silma vaatama, kahtlustades üksteist 
reetmises. Ent suurt edu saavutasid jesuiidid juba sellega, et lasti välja kuuldus reetmise 
võimalusest organisatsioonis. See tekitab rahutust, ja kui karastatud olekski põrandaaluse 
töötaja raudne tahe, on rahutus ikkagi üleliigseks koormaks ta raskele revolutsioonilisele 
kohustusele. 

Üks neist kaheksast mehest oli viiuldaja Niccolõ Paganini. Mis tegi tema selles 
kummalises seltskonnas? Mis oli tema kunstil tegemist põrandaaluse revolutsioonilise 
võitluse kunstiga? Ja nüüd esinesid sinjoorid Buratti ja Confalogneri ettepanekutega, mis 
näitas, et kõik oli küllaldaselt läbi mõeldud ja kaalutud. Nad pöördusid venerabile, 
sinjoor Pascarelli poole, osutades sellele, et sinjoor Foscolo ei viibi enam kaua Itaalias. 
Pärast selle aasta lõppu tuleb tal rida aastaid 

veeta Šveitsis, kuid võib-olla viib saatus teda veelgi kaugemale ja tal tuleb elada Briti 
saartel, kus ta aitab itaalia pankuril, kes on meie ühingu liige, pidada sidet vendadega 
Apennini poolsaarel. Järelikult lahkub nende juurest mees, kes liikus kõige enam ringi 
ja kelle reisid tõid alati nii palju kasu. Kes aga siiajääjate hulgast võib igal ajal kahtlust 
äratamata linnast linna reisida, kellele on avatud paleede ja jõukate majade uksed, kellele 
on kindlustatud võimalus esineda avalikult suure hulga inimeste ees, valida kolm-neli 
kaasvestlejat, kes linna delegatsiooni näol võivad kergesti luua sidet igasuguse 
linnagrupiga mistahes Itaalia linnas? Mõistagi, et kuulsa nimega viiuldaja, kelle elukutse 
nõuab liikumist ühest linnast teise, avalikke esinemisi ja suhtlemist suure hulga igast 
seisusest inimestega. Kuna ta ise tahtis kahte kunsti üheks liita ja on oma kõrge 
muusikaharrastuse pühendanud itaa-. lia rahvale, siis peame talle vastuseks tema vennali- 
kule tõotusele andma ka oma vennaliku ülesande. Kui see vajalik on, siis võib sinjoor 
Paganini esineda ka; võõra nime all. Seal, kus teda viiuldajana ei tunta,, pole tal sugugi 
tarvis esineda sinjoor Paganinina. 


XVIII peatükk KAKSIKELU 


Kohtumisest Milanos möödus aasta. Kuulsa viiuldaja; nimi kõlas kogu Itaalias. Roomas 
suurendas iga kontsert tema talendi kirglike austajate hulka. 


Karbonaaride organisatsiooni auks tuleb ütelda, et ükski tuhandeist inimestest, kes olid 
vaimustatud temast kui viiuldajast ega polnud tema kaksikelu saladusse pühendatud, ei 
aimanud, et seda inimest võis õhtuti sageli näha hiilimas Pincio kingu poole, sinna, kus 
toimusid Paganini uute sõprade konspiratiivsed kohtumised. 

Kord tuli ta jälle koosolekult. Seltsimeeste kõned 

kõlasid tal veel kõrvus, nende mõtted erutasid ta aju. 

Vaikselt kustus päev ja mägede kohal lõi loitma eha. Oli too eriline roosakaspunane ja 
sinkjashall Rooma õhtu, kus linna kohale tõusnud õhtune ülipeen tolm päikese längus 
kiirte käes kullakarvaliseks muutub. Paganini vaatas sinna, kus hallist udulinikust tõusis 
Capitolium. Kaugel väljakul nägi ta punaseid dragu-neid valgete hobuste seljas ning 
kuldsete kiivritega siniseid husaare. Läbi Rooma õhtuse uduloori paistsid nad olevat 
õrnimate vesivärvidega maalitud punased, helesinised, rohelised ja kollased laigud. Need 
laialivalguvad värvilaigud, mis olid kerged, läbipaistvad ja viirastuslikud nagu vetikad, 
hõljusid ja liikusid. Tõustes järsu mäe harjale, armastas Paganini vaadata vana Rooma 
varemeid. Kolm kolonni Forumil, Palatinuse majade rusud, siis tohutu suur Võiduvärav, 
selle kõrval mänd ja edasi õhtupäikesest kullatud Colosseumi massiivsed piirjooned. 
Kuskil üsna kaugel, kivivare taga, mille ääres asusid Rooma kehvikute majakesed, 
sinasid Sabiini mäed. Rooma — see sõna kutsus Paganini südames alati esile 
tundeerutuse, nüüd aga oli jutlemine sõpradega ning noore karbonaari Rossetti siirad 
sõnad täitnud ta hinge veel uue puhanguga. 

Ta kõndis, vaadates majade katuseid ja jälgides tuvide lendu kõrges ja puhtas taevas. 
Tema vaimusilma, ette kerkis terve rida kujutlusi, kui ta mõtles Rossetti sõnadele, kes oli 
kõnelnud, et nemad, karbonaarid, moodustavad uute argonautide ühenduse, kel seisab ees 
pikk ja ohtlik teekond, enne kui nad saavad kätte inimkonna õnne ja Itaalia vabaduse 
kuldvillaku. 

Confalogneri ja kuum, sirgjooneline Conobianco tundusid talle uue epohhi geeniustena, 
ennast nägi ta Orpheusena salapärase Argolaeva pardal. Nägemus päikesepaistelisest 
kuldsest Kolchisest — uuest vabast Itaaliast innustas neid võitlusele. Confalogneri oli 
Jason. Oma võidukates heitlustes peab Itaalia Napoleonilt draakonihambad ära kiskuma. 
Uus Jason külvab need üle Itaalia laiali, ja nii nagu muistses argonautide Kolchises 
kasvasid neist mulda külvatud draa-konihambaist sõjamehed, nii tõusevad ka siin mullast 

üha uued Itaalia õnne eest võitlejate relvastatud hulgad. 

Õhtune kaste sädeles rohul, ja äkki tajus Paganini ebameeldivalt õhu niiskust. Sätendav 
kaste tundus talle teraspiikide orasena. Terasokkad katsid kiiresti põllu, siis ilmusid 
vaskkübarad ja kiivrid, seejärel tõusid maa alt pead ja õlad. Ja nüüd hakkasid pealaest 
jalatallani mõõkade, kilpide ja odadega relvastatud mehed liikuma ja relvi täristama, nii 
et maa ägas ja oigas nende sammude all. 

«Uus sajand sündis veres ja rauatärinas,» kirjutas Ugo Foscolo. Oli saabunud suurte 
võitluste epohh. 

Caecilius Metelluse hauasamba lähedal keeras Paganini kõrvale ja suundus võsastiku 
poole. Ta laskus kummargile, koputas jalaga vastu maad ja hakkas pikkamisi üht 
kiviplaati kõrvale kangutama. Mustajuukseline unine mees tuli talle vastu, küsis 
kokkulepitud deviisi ja sulges uuesti sissekäigu. 


Paganini süütas vanaaegse õlilambi ja heitis õlg-kotile, olles päevastest erutustest 
väsinud. Nišist, mis oli kaunistatud heasüdamliku karjuse kujuga, kes hoidis süles 
lammast, võttis ta noodipaberilehti. Sel ööl lõpetas ta karbonaaride süidi «Jasoni külv». 

Rooma kamevalil kanti see meistriteos üksainus kord ette. Rooma karnevalil tundis 
Paganini, et ta on saavutanud täiuslikkuse. Seni oli iga ta esinemine olnud astmeks 
kunstniku tõusul mööda hiiglakõrget treppi. Ja nüüd lõpuks seisis ta selle tipus, ning 
ennekuulmatult raske teekond oli viimaks ometi seljataga. 

Kogu järgnev elu näis Paganinile nüüd inimese eluna, kes on tõusnud kõrgele üle 
tavalise taseme. Kogu maailma muusikas polnud raskusi, millega ta poleks toime tulnud. 
Mäng omandas tema silmis kahesuguse tähenduse: ühelt poolt säärase, nagu mõistab seda 
sõna laps, teiselt poolt aga sellise, nagu täiskasvanu sellest aru saab. Kuid peale 
naudingu, mis talle pakkus mängimine publiku ees, kus ta kasutas kogu oma kõrget 
viiuldaja meisterlikkust, ning peale lõbu mängimisel nii hõlpsasti valitseda oma 
mängukanni, vaevas teda mure, mida ta seni veel ei olnud tundnud. Ta hakkas mõtlema 
oma elujõu kulumisele. Esinemised ei 

olnud talle koormavad, kuid ta hakkas lihtsalt arvestama energiahulka, mis kulus tal iga 
kontserdi peale. Ta lahkus estraadilt küll väsimust tundmata, kuid ilma rõõmsa erutuseta, 
mis teda oli alati saatnud kontsertidel Luccas. 

Viimane kontsert Roomas tõi talle uue triumfi. See toimus reedel, päeval, millal 
katoliku kirik keelab kontsertide andmise. Paganini kasutas paavsti õukonnas mõjukate 
inimeste heatahtlikkust, ja nii imelik, kui see oli, ta sai loa ja kontsert toimus. Jätkus 
Paganini lihtsast palvest, kes teatas, et ta peab järgmisel päeval ära sõitma. 

Enne kontserti kogunesid ta juurde sõbrad, kes harilikult saatsid teda võõrastemajast 
kontserdisaalini. Üks tema Rooma sõpradest ütles talle, et on aeg asuda suure ooperi 
loomisele, milles viiulil oleks samasugune tähtsus, nagu inimhäälelgi, ja et esimese 
ooperi peab Paganini kirjutama tingimata Roomas. Paganini imestas: miks just Roomas? 

«Ooper, mis kirjutatakse mingi linna tellimusel, peab kirjutatama selles linnas,» teatas 
kaasvestleja. «Tuletage meelde suurt Cimarosat: ta kirjutas alati ooperi selles linnas, kus 
see lavastati.» 

«Jah, aga ma kavatsen ära sõita,» ütles Paganini, «ja vaevalt ma kunagi hakkan 
oopereid kirjutama.» ' Külaline andis Paganinile mõned noodilehed. Paganini vaatas 
imestunult sellele inimesele. Kandelaabri lähedal vestlesid kaks meest ja jõid väikeste 
sõõmudega kohvi. Paganini heitis pilgu talle ulatatud paberile ja keeras ruttu noodilehed 
kokku. Tema tuttav sosistas talle: 

«Selle tellimuse järele tullakse teie esimesel kontserdil Firenzes, hoidke seda alles.» 

Nagu poleks midagi juhtunud, jätkas ta seejärel vestlust Cimarosast. Ta ütles, et teated 
suure muusiku mürgitamisest on täiesti õigeks osutunud. 

Ooperi «Sala-abielu» looja kuulus karbonaaride ridadesse ja juhtis 1798. aastal Itaalia 
vabaduse nimel ülestõusu Napoli kuninga vastu. Ta oli ligi viiekümne-aas-tane, kui ta 
astus kuningate kukutajate ridadesse. Ta võeti kinni ja pandi vanglasse. Teda oleks 
kindlasti 

tabanud surmanuhtlus, kui kuningas Ferdinandi seisund poleks sel ajal kõikuma löönud. 
Kartes kära ja kuulujutte, otsustas kuningas Cimarosa vabastada. Oodates oma süüasja 
läbivaatamist, põgenes Cimarosa Venemaale. Elu maal, kus kasukata ei saa toast välja 


minna, oli talle väga raske. Cimarosa pöördus tagasi Itaaliasse. Kuninganna Karoline 
otsustas mitte mingi hinna eest Cimarosat Veneetsia aladele lasta ja kasutas salalikku 
vahendit. Neli tilka veneetsia mürki lõpetasid 1801. aastal Veneetsias suure muusiku elu. 
«See on siis tõsi?» hüüdis Paganini. «Tõsi. Kõik paremad itaallased on võtnud meie lii- 
kumisest osa. Praegu pole ainustki rügementi, kompaniid ega eskadroni, kus meil ei oleks 
oma inimesi.» 

Samal ajal astus lähemale noor viiuldaja Paesiello. Paganini kaasvestleja jäi vait. 
Paganini keeras noodilehed kokku, võttis viiuli ja läks koos saatjatega kontserdisaali. 
Tema menu oli täielik. Kummardades nägi Paganini hirmuga, kuidas kaks paavsti 
sandarmit tulid saali ja võtsid kinni mehe, kes teda oli saatnud kontserdile. Paganini 
kummardas, laskmata torusse keeratud noodivihikuid peost. 

Kui ta koju jõudis, nägi ta uksehoidjat võõrastemaja sissekäigu juures seismas. 
Uksehoidja lõi suure võtmega vastu peopesa ja keeras siis käeselja kähku ülespoole. Võti 
lõi vastu konte, kuid nähtavasti mees ei tundnud üldse valu. Läbitungiva pilguga vaatas ta 
üksisilmi Paganinile otsa. 

Toas oli kõik segamini aetud. Keegi oli tema asjades sorinud ja kõik ülalt alla läbi 
tuhninud. Hiljem oli tagajärjetult püütud külastamise jälgi varjata ja asju oma kohale 
tagasi panna. Oli hilisöö. Paganini tundis äkki hirmu. Ta süütas küünla, lukustas hoolikalt 
ukse, avas määrdunud noodivihiku ja luges noodilehelt, mis oli talle tellimuse näol antud, 
paavsti spioonide nimekirja, kes olid saadetud tööle karbonaaride ventadesse. Sellest 
dokumendist jätkus, et Paganini oleks võinud sattuda Püha Ingli lossi. 

Tuli põgeneda, ent tema kadumine öösel võis politseis äratada tõsiseid kahtlusi. 
Paganini võttis ennast kokku ja otsustas rahulikult hommikut oodata. Ent 

131 

pikali heites ei võtnud ta siiski riideid seljast. Vastu hommikut koputati uksele. 
Paganini võpatas. Voodi kääksus. Nüüd oli juba hilja magajat teeselda. Ta heitis kiire 
pilgu aknale. See oli väljastpoolt luukidega suletud. Koputamine uksele kordus. Paganini 
tõusis üles, läks tasa ukse juurde ja jäi sinna põksuva südamega seisma. «Nii lõppes siis 
minu muusikutee,» mõtles ta. Ta võttis jalutuskepi, millest ta kunagi ei lahkunud, keeras 
selle pideme vasakule ja tõmbas sellest välja pika peenikese neljatahulise pistoda. 
«Kahju, et mu Guarneri viiul peab maha jääma!» Ta otsustas ukse avada, pistoda kiirete 
löökidega endale teed rajada ja siis põgeneda. Ta ei teadnud veel, kuhu joosta, kuid arvas, 
et kui ta ei jõua joosta Hispaania trepini, siis Trinita dei Monti kellalööja annab talle 
kindlasti peavarju ja peidab ta esialgu aeda, hiljem aga kuskile mujale. Kõik need mõtted 
vilksatasid tal ühe sekundi jooksul läbi pea. Äkki müristas vali hääl: «Sinjoor, hobused 
On ees.» 

Tundmatu sõber oli Paganini kiire ärasõidu eest hoolt kandnud. Paganini haigutas 
valjusti ja ütles: «Ma olen veel unine.» 

Ta pani pistoda kiiresti ära ja avas ukse. Tundmatu mees pakkus talle asjade kandmisel 
oma abi. «Juba tuldigi areteerima,» mõtles Paganini. «See on kahtlemata spioon.» 

Viiul ja noodivihikud jäid Paganini kätte. Kõik teised asjad võttis see kutsumatu saatja 
oma hoole alla. Väljudes nägi Paganini väikest kalessi, mille ette oli rakendatud paar 
tugevat hobust. 

«Kas me reisime kahekesi?» küsis Paganini. 

«Jah, sinjoor, mulle anti niisugune käsk.» 


Unine võõrastemajaperemees sai oma raha, soovis Paganinile head reisi ja läks 
ülearuseid sõnu kulutamata oma tuppa. 

Jõuti õnnelikult Firenzesse. Lahkudes jättis teekaaslane Paganinile oma aadressi ja 
ütles, et ta võib temaga kaasa sõita kaugemale põhja poole, sest arvatavasti ei jää sinjoor 
kauaks Firenzesse. 

Toscana suurhertsoginna oli oma võimu tipul, kuid Paganini sai hakkama uue 
taktitusega: ta ei ilmunud 

õukonda, vaid, nagu harilikult, teatas lihtsalt võimudele oma kavatsusest anda linnas 
kontsert. Paganini suureks imestuseks suhtuti ta ettepanekusse ilma vaimustuseta, kuigi ta 
oli Firenzes alati esinenud hiilgava menuga. Talle öeldi, et ta võib arvestada loa saamist 
tingimusel, kui ta jääb tema kõrguse teenistusse. Paganini vastas kategoorilise 
keeldumisega. Siis anti talle mõista, et sellisel juhul ei soovitata tal tema kõrguse maa- 
alal kontserti korraldada. 

Sõpradega kohates ja kõiki Firenze uudiseid teada saades hämmastas Paganinit 
Napoleoni armee edasiliikumine. Roomani polnud ulatunud mingeid teateid, sest 
ajalehtede trükkimine oli seal keelatud, ning Rooma paavsti ja Prantsuse keisri ees 
väriseti nii, et raske oli aru saada, kus lõpeb üks võim ja kus algab teine. 

«Minu olukord oli seda halvem, et ma ei tunnustanud ei ühte ega teist,» rääkis Paganini 
sõpradele. 

«... Kuid mul on raske Firenzes ilma kontserdita toime tulla,» lausus ta lõpuks, vastates 
pigem omaenda mõtetele. Ent tema mõtteid mõistis vana Firenze kunstnik Misciatelli, 
kes tema juurde tulles otsekoheselt ütles: 

«Ma võin teid ilma kontserdita aidata. Tulge rahulikult minu juurde.» 

«Kuidas te seda teete?» 

«Tulge õhtul minu juurde ja andke väike kontsert.» 

Paganini jõudis ette kanda ainult sonaadi «Napoleon». Sellest oli küllalt, et Misciatelli 
akende alla suurt rahvahulka kokku meelitada. Seejärel ilmus kaardiväe-kapten, kes oli 
just nagu meelega täpselt samuti riietatud, nagu oli end ettevaatamatult riietanud Paganini 
tollel õnnetul õhtul, kui ta vürstinna Bacciochi viha esile kutsus. Kapten käskis sinjoor 
Paganinil tema kõrguse maa-alal mängimine lõpetada. 

Kui Paganini Misciatelliga hüvasti jättis, peeti ta ukse juures kinni. Misciatelli poeg, 
Napoleoni armee ohvitser, kes parandas Firenzes oma sõjahaavu, tuli viiuldaja juurde ja 
ütles talle tasa: 

«Kas te teate, et sinjoor Francesco Gnecco mürgitati Veneetsias kuu aega tagasi?» 

153 

«Mürgitati?!» Paganinil hakkas pea ringi käima, ta võttis uksepiidast kinni, et mitte 
kukkuda. 

«Jah, kahtlustatakse, et surma põhjustas mürgitamine.» 

«Jutustage ometi, kuidas see kõik juhtus!» hüüdis Paganini. 

Sel hetkel aga tundis ta sinjoor Misciatelli teenris ära oma teekaaslase, kes oli ta toonud 
Roomast siia. Pealetükkivusega, mis hakkas Paganinit juba heidutama, tuli see noormees 
tema juurde ja ütles: 

«Sinjoor, teie asjad on juba sõidukis, siin on teie keep, võtke see ümber, muidu hakkab 
külm.» 

«Ma ei kavatse sõita ...» 


«On vaja, sinjoor,» lausus noormees järsult. 

Paganini jättis noore ohvitseriga kiiresti hüvasti. 

Nad sõitsid mööda Parma teed põhja poole. Kuid Bolognas tuli sõidusihti muuta. 
Mingisugune ootamatu kohtumine viis ta saatja äärmiselt tujust ära. Noormees, kelle nimi 
oli Lodovico, teeskles visalt, et ta parandab vankri ratast. Alles videviku saabudes sõideti 
edasi Ferrara poole, lastes mööda kõik ärasõiduks määratud kellaajad. 

Niipea kui koitma hakkas, peatas Lodovico Poggio Renatino lähedal hobused. Ta astus 
pukist maha, kustutas laternais küünlad, kõrvaldas tahtidelt söe, pühkis klaasid puhtaks, 
ja tukkuvaid linde üles hirmutades sõitsid reisijad poolhämaruses edasi. Paganini polnud 
kogu öö maganud. Sõnum Gnecco surmast oli täitnud teda sügava kurbusega. Niisuguses 
meeleolus võttis ta vastu 1810. aasta. 

Ferraras leidis Lodovico suurepärase peatuskoha. Kuid asju sisse kandes selgus, et sel 
ajal, kui Paganini oli sõiduki juurest eemal viibinud, ja Lodovico tuba korda seadnud, 
olid vargad ära viinud reisikohvri ja rahapunga; ainult viiul oli alles jäänud. 

Sellest järeldas Paganini, et vargad ei mõista muusikast mitte midagi. 

«Oo, võib-olla et liigagi palju,» väitis selle peale Lodovico: «Teie viiuli järgi oleks ju 
kerge olnud kogu jõuku üles leida.» 

Pärast seda sündmust otsustati anda Ferraras kontsert. 

Ferrara linna kontserdisaal anti väga lahkelt sinjoor Paganini käsutusse. Ta nimi kordus 
tihtilugu Ferrara muusikameeste ja Austria valitsuse volinike suus. Ferrara linnapea, kes 
oli esialgu arvanud, et Paganini on kuulus doktor, kes arstis Rooma paavsti, parandas 
kähku oma vea, ja ütles, et tä tunneb viiulikunstnik sinjoor Paganinit kui väljapaistvat 
muusikut. 

Saal oli Paganini arvates tõepoolest suurepärane. Ta oli rõõmus, et võis siin mängida. 
Sel ajal kui ta saalis ringi vaatas, ilmus äkki impressaario ja teatas, et linnapea korraldusel 
võtab kontserdist osa sinjoöra Marcolini. 

Tund aega enne kontserti läks Paganini lauljatari poole, et kontserdikava korrata. 
Esimestest taktidest peale tundis ta, et naine laulab valesti, kuigi hääl oli tal ilus. Neli 
korda alustas Paganini proovi ja neli korda tuli ühe ja sama takti juures ette takistus. 
Vürts-poodniku žestidega palub sinjoora Marcolini Paganinit uuesti alustada. Paganini 
hakkab kannatlikult jälle otsast peale. Viiendal korral saadakse takistusest üle. Proov on 
viimaks ometi lõppenud. 

Väsinud, kuid rahunenud Paganini sõidab ära. 

Kuid otse enne kontserdi algust antakse talle edasi sinjoora Marcolini kiri. Sinjoora 
kirjutab, et ta «mitte mingi hinna eest täna ei esine», selle juures saab Paganini teada, et 
sinjoora Marcolini on linnapea armuke ja et ta kapriisi vastu sõdida on asjatu. 

Saal on juba publikust tulvil. Kannatamatu trampimine tõstab üles tolmu, mis muudab 
tuhmiks isegi hiiglasuure kroonlühtri valguse. 

Lodovico nõuandel istub Paganini sõidukisse, mis viib nad sinjoora Pallerini juurde. 
Paganini palub imeilusa häälega kuulsat tantsijannat esineda tänasel kontserdil. Pallerini 
nõustub. Sellal kui Paganini tema akna all sõidukis ootab, riietub naine ümber, piiludes 
aeg-ajalt kardinate vahelt mehe kühmus linnukuju ja suure kübaraga pead, mis otsekui 
röövlinnu oma sinna-tänna liigub. Ta võtab endal seljast koduse kleidi, sirutab ennast 
peegli ees ja imetleb oma alasti keha, 

mõeldes ülemeeliku pilkega Paganinile, kes mantlisse mähituna ootab teda sissekäigu 
ees. Olles riietumisega valmis, läheb Pallerini tema juurde. 

Mõeldes, kui valusalt sinjoora Marcolini nüüd oma kapriisi eest karistada saab, valdab 
Paganinit teel ootamatu lõbususehoog. Ta surub sinjoora Pallerini kätt, naine vastab 
käepigistusega, millele järgneb suudlus. Sinjoora Pallerini, tantsijanna, on tugevasti 
erutatud. See kuulus viiuldaja meeldib talle oma elava kõne ja saatanlike silmadega. Ta 
mõtleb sellele, kui kergesti too mees süttis, ja tunneb rõõmu kuuma napoli vere 
tuikamisest oma soontes. Ainult sõiduki peatumine kontserdisaali juures päästab 
Paganini. 

Sinjoora tunneb hirmuga, et kontsert ei paku talle enam huvi. Ta laulab kõlatu, loiu 
häälega, mitte küll valesti, kuid nii, nagu oleks ta ise muutunud kuulajaks, kes on 
vaimustatud suure kunstniku viiuli ainulaad-seist helidest. Ta vaatab Paganini poole, 
tabab tema silmis võõra muusikupilgu, sfinksi ja nõia pilgu, ja langeb äkki teadvusetult 
maha. Kostavad viled, naerulagin, kogu saal avaldab tormiliselt oma meelepaha. 

Kontserdikorraldaja tuleb Paganini juurde, kes hoiab kätel meelemärkusetut neidu, ja 
sosistab talle, et linnapea ja ametivõimud on äärmiselt pahased selle üle, et sinjoor 
Paganini nii lugupidamatult käitus lauljatar Marcoliniga; kontsert oleks tulnud ära jätta, 
kui linna esimene lauljatar keeldus sellest osa võtmast. 

«Öelge, kui suur on kassa?» katkestab Paganini teda jämedalt. 

Kuulnud summat ja kaalunud, kas sellest jätkub talle kuni Veneetsiani, noogutab ta 
pead. 

«Tooge raha otsekohe mu kätte, muidu annan teid homme kohtusse.» 

Nendel sõnadel on maagiline mõju. Korraldaja tõstis vaigistavalt käed ja teatas valjusti: 

«Kontsert jätkub.» 

Paganini kandis sinjoora Pallerini kunstniketuppa, andis talle nuusutada nuusksoola, 
mida oli toonud hellasüdameline arst saalist, ja silitades tema juukseid ning valades teda 
üle kuuma hingusega sosistas talle kõrva: 

«Rahustuge, tuleb veel tükk aega oodata, ja seni kui pole saabunud öö, kuulake, mis 
nüüd sünnib.» 

Ta haaras laualt dirigendikepi ja tagus sellega vihaselt vastu tugitooli korju, kuni 
hirmunud antreprenöör kolina peale kohale jooksis. 

«Kus raha on?» 

«Siin, sinjoor. Võtke vaevaks alla kirjutada.» 

Paganini kägardas ruttu paberraha kokku ja toppis taskusse, võttis siis viiuli ja läks 
rahuliku näoga estraadile. Ta tõstis poogna, kuid pööras äkki publikule selja ja ütles 
sinjoora Pallerini poole pöördudes: 

«Tulge ja olge tunnistajaks.» 

Siis teatas ta publikule: 

«Ei maksa alati kurvastada, vahel peab ka nalja heitma.» 

Hakkas voolama koletu helidejõgi, millest esialgu midagi aru ei saanud. Siis kuulis 
publik veevedaja vankri rataste käginat ja vee loksumist üle tünniserva, seejärel 
muulaajaja hõikeid ja eesli kisa, siis kõkutas valjusti kanu kokku kutsudes kukk, kiunus 
metsikult koer, kellele hobune on jala peale astunud, kräunusid kassid, kes on kevadises 
tapluses katusel karvupidi kokku läinud. Jahmunud ferraralased kuulasid seda pöörast 
kompositsiooni. Kostsid naljatused, esimesed read lagistasid naerda. 


Äkki aga tõusis poogen keereldes õhku, ja viimased helid vaibusid kuskil voolitud lae 
võlvide all. Sügavat vaikust häiris ainult põlevate küünalde praksumine. Paganini astus 
mõne sammu ettepoole ja kallutas end nõnda, et oli kuulda tema vihisevat hingamist, 
tõstis peaaegu esimese rea kohal kiiresti poogna üles, tõmbas sellega ülemisel keelel ja 
viis otsekohe sellelt üle bassikeelele. Publik kuulis selgesti viiuli solvavat hüüet: «Hi- 
han!», mis kuuldus nagu inimhääle hingus, ja oli täis inimlikku põlgust. Hüüe kordus 
kaks korda, siis veel kolm korda, see oli elav, tõeline hüüe, toosama solvav hüüe, mis 
jälitab ferraralasi kõigil Itaalia teedel. «Hi-han» tähendab tolvanit, kikast. See vana 
hüüdnimi käib nürimeelsete, madalalaubaliste Ferrara idiootide kohta, ihnsate ja kitside 
kretiinide kohta, kes oskavad ainult raha lugeda, pool-loomade, poolinimeste 

kohta, kes ei tea millestki peale varakogumise, söömise ja joomise ning pihtimise 
rasvunud preestri juures. Nõnda kirjutasid «Briti ringvaate» terava sulega vaatlejad. 

Paganini hoidis veel poognat ülal, kui äkki puhkes torm, kõik hüppasid kohtadelt püsti. 
Vihahüüded, purustatud toolid, jalutuskepid, afiššid, kübarad lendasid lavale. Paganini 
eemaldus aeglaste sammudega, jäi seisma portjääri kõrvale, mis lahutas lava kunstnike- 
toast, ja poogen tõi kiunatades uuesti kuuldavale selle ülisolvava hüüdnime. 

Mahajäetud saal märatses kaua. Väsinud ja õnnelik Pallerini surus hommikul Paganini 
viimast korda oma rinnale. Kell neli sõitis Paganini juba põhja poole. 


XIX PEATÜKK ORPHEUSE EKSIRÄNNAKUD 


Paganini esines Milanos suure menuga. Esimesed kuus kontserti meelitasid sellesse 
linna Itaalias matkavad Viini viiuldajad. Nad tõid teate selle kohta, et Ferdinando Paer on 
järgnenud prantsuse keiser Napoleonile Pariisi ja asunud seal itaalia teatri direktori 
kohale. Milanos toimus veel üks kohtumine. Rolla, kes oli paranenud ja otsekui oma 
nooruse tagasi saanud, mängis Milano «La Scala» teatris ja oli orkestri dirigendiks. Ta oli 
asunud õukonnateenistusse, olles asekuningas Eugenie solistiks. Paganinit vastu võttes 
peegeldus Rolla näol rõõm nagu inimesel, kes on õnnelik, et tema usaldust pole kurjasti 
tarvitatud. Vana mees vaatas noorele Paganinile kui imele, kui maailma suurimale 
aardele. 

Milano elanikud arutasid neil päevadel teadet kõigi karbonaarlike ventade tegevuse 
katkestamisest määramatuks ajaks, kuni uue kokkukutsumiseni. Selle liikumise keskus 
läks üle kuskile lõunasse, kõrgem 

venta oli kadunud. Provintsiaal-loožid kästi laiali saata. 

Prantslaste viibimine Milanos juhtis linnaelu teistesse roobastesse. Religioossest 
rõhumisest polnud enam jälgegi, ent Bonaparte'i tugev despootlik võim andis end kõikjal 
tunda. 

Pariisi ja Milano vahel oli sisse seatud Prantsuse postiühendus, ja Paganini jälgis 
huviga Prantsusmaa pealinna muusikaelu. Itaallased Viotti ja Cherubini propageerisid 
koos prantslase Baillofga Pariisis itaalia muusikat. See ettevõte, mille Maria Antoinette'i 
juuksur Leonard itaalia lauljate ja muusikute kontserte organiseerides ärilistel 
eesmärkidel kunagi oli rajanud, oli nüüd tänu härra Feydeau de Bru kapitalile laienenud 
ja suureks paisunud. Feydeau teater oli muutunud areeniks, kus võistlesid itaalia parimad 
lauljad ja muusikud. Paganini tabas end mõttelt reisida Prantsusmaa pealinna, kuid 
piirdus ettevaatusest esialgu ainult unistustega sellest. 


Milano elu meeldis Paganinile ja ta otsustas sellesse linna pikemaks peatuma jääda. 
Siin ei saanud ta tunda seda saatuse kadedust, mis teda Livornos, Luccas ja Firenzes oli 
rahutuks teinud. Ta esinemised ei kutsunud välja vaenu. Kontserdid ei andnud talle küll 
muinasjutulisi sissetulekuid, kuid nad ei toonud ka ootamatuid üllatusi. Kunstnik Pasini 
kinkis talle Stradivari viiuli. Tarisio, kes oli Milanosse tagasi tulnud, müüs talle Amati 
viiuli. Paganinist sai kolme Cremona suurimate meistrite poolt valmistatud viiuli õnnelik 
omanik. Ta ostis veel kaks altviiulit, väikese Stradivari-lapseviiuli ja piirdus siis sellega. 

Skulptor Bartolini raius marmorist viiuldaja büsti. See pandi välja ühte Brera 
kunstigalerii saali, ja publik lausus esmakordselt seda büsti nähes sõnad, mis hiljem 
sageli asendasid Paganini nime, — «Nõid Lõunast». Nõid vastas sellele hüüdnimele omal 
viisil. Ta kirjutas nõiatantsu, mille esitas «La Scala» teatris tuhandete kuulajate ees. 
Kontserdi fantastiline menu oli suurel määral tingitud muusika maagilisest ja nõiduslikust 
iseloomust: see vastas erakordselt hästi kuulajate meeleolule. 

Eksitatud hinged otsisid midagi ebatavalist ja püüdsid vältida kokkupuuteid reaaleluga, 
väljendades selle kujusid maagia, vanade loitsimissõnade ning uuesti tärganud usu keeles 
nõidumisse. 

See oli aeg, kus Napoli kuningas Joachim Murat saatis viimased kolmkümmend viis 
tuhat Napoli noormeest põhja poole. Need valgetes põdranahast pükstes ja mundrites 
ning vaarikakarva keepides noored Murat' armee ratsaväelased liikusid Moskva poole 
ühes Napoli kuninga naisevenna — Napoleoniga. 

Oma kuningriigis alustas Murat itaalia noorsoo-organisatsioonide plaanikindlat 
tagakiusamist. Rooma paavsti õukonna juures asuv salajane organisatsioon saatis oma 
spioone karbonaaride ventadesse, ja Murat, kes oli lubadustega võitnud endale 
karbonaaride organisatsioonide usalduse, uuris välja nende koosseisu. 1811. aastal olid 
tal organisatsioonide nimekirjad. Ta otsis Conobiancot, et kiskuda karbonaarlikult lõunalt 
välja tema süda. Teistega aga pidi põhjas toime tulema prints Eugen. 

Sel kombel asusid Itaalia vabaduse lipukandjad kahe tule vahel. Cohobianco taganes 
üha kaugemale lõunasse Apuulia metsadesse ja Kalaabria mägedesse, kuni ta lõpuks 
külapreestri juures, kelle maja reetlikud sõbrad talle peavarjuna olid soovitanud, tabati ja 
tapeti püstolilasuga pähe. Kuid Murat ei saanud kaua oma võidust rõõmu tunda, ja prints 
Eugengi püsis troonil lühikest aega. Letizia Bonaparte'il oli õigus, kui ta hoidis iga 
voodilina, padjapüüri ja iga ninarätikut, nõudes neid isegi pesunaiselt alati kiiresti tagasi. 
«Mis ma oma laste ja lastelastega peale hakkan, kui kõik need kuningad troonidelt 
minema kihutatakse,» rääkis see sirgjooneline ja lihtne Korsika naine, kes oli äkki saanud 
suurema osa Euroopa kuningate ja printside emaks. 

Sõitnud Milanost Torinosse, sai Paganinile osaks au külastada vürstinna Pauline 
Borgheset. Siin kohtas ta salajast jesuiiti vürst Borgheset ja tema poega, ilusat noormeest, 
kes oli hiljuti abiellunud Pauline Bonaparte'iga, Napoleoni õega, kelle vastu Prantsuse 
keisril olid, nagu kõneldakse, rohkem kui vennalikud tunded. Pauline Bonaparte:il oli 
kummaline elusaatus. Kannatades 

lihase venna pahelise kiindumuse all, abiellus ta prantsuse kindraliga, kes abistas 
Bonaparte'i rasketel päevadel, kui see noore kindralina Egiptuse sõjakäigult tagasi tuli ja 
pidi Viiesaja Nõukogu jõuga laiali ajama, et oma raudset diktatuuri välja kuulutada. 
Bonaparte tõusis Pariisi linna komandandist direktoriks, siis esimeseks konsuliks ja 


lõpuks sai temast keiser. Leclerc, Pauline Bonaparte'i mees aga saadeti kaugele Antillide 
saarestikku musta konsuli, Haiti neegrite juhi Toussaint Louverture'i ülestõusu maha 
suruma. Seal ta hukkus koos oma ekspeditsioonikorpusega. Neegrid põletasid ise oma 
pealinna maha. Pauline Bonaparte pöördus tagasi, ja kuna ta ei tahtnud Pariisi jääda, asus 
ta elama Torinosse, abielludes ilusa noore vürst Borghesega. Praegu oli ta itaallastele 
Bonaparte'i nurjunud ekspeditsioonide elavaks meeldetuletuseks. 

Leclerc'i ekspeditsioonikorpus hukkus ookeanisaarestiku lämmatavas kuumuses, nüüd 
saabusid tumedad kuuldused sellest, et Venemaa lumeväljadel hukkub keisri enda 
ekspeditsiooniarmee. Need kuuldused olid visad kaduma, ja kuigi nad ei leidnud 
kinnitust, nägi Paganini rahutust ja kurbust Bonaparte! teise õe näol, keda tal oma elus 
kohata tuli. Palju enam aga köitis Paganini tähelepanu üks teine naisenägu. Paganiniga 
koos esines lauljatar Antonia Bianchi, ja Paganini tundis äkki, et ta ei suuda sellelt 
kaunitarilt oma silmi pöörata. 

Kui kontsert lõppes, kutsus Paganini lauljatari Mila-nosse ühiseid kontserte andma. 
Veidi mõtelnud, Antonia nõustus. Tähtaja üle järele mõeldes ta ütles lihtsalt: 

«Minu leping lõpeb kuu aja pärast! Oodake mind ühe kuu pärast Milanos.» 

Milano ja Torino vahel käis post korratult. Paganinit vaevas senitundmatu kärsitus. Seni 
polnud iialgi juhtunud, et ta nii kaua oleks oodanud kirju. 

Samal ajal olid ta päevad täis vilgast tegevust. Kuigi seltsid ja ühingud olid keelatud, 
loodi Paganini initsiatiivil muusikaring «Milano Orpheus». 

Kuid maailmas sünnib vahel imelikke asju. Prantsuse politsei ei pööranud 
muusikaringile mingit tähelepanu, ta oli huvitatud sootuks teisest asjast. Prints Eugen 

Beauharnais oli andnud käsu lõpetada kõikide põhjapoolsete ajalehtede sissetoomine. 

Kord sattus Paganini juhuslikult postimajja: jalad kandsid teda alati sinna sisse, kui ta 
juhtus seal lähedal olema. Inimene on juba kord niimoodi loodud, et vahel ei lähe ta 
sugugi sinna, kuhu ta minema peab. Ka seekord küsis ta postiametnikult, kas Torinost on 
talle kirja tulnud. Torinost küll ei olnud, kuid selgus, et teda ootas kiri Inglismaalt. 
Imelik! Kellelt see võis olla. Kirjutas George Harris. Ta teatas, et sõidab Londonist Han- 
noveri ja asub seal diplomaatilise atašee kohale. Harris palus kirjutada, kas sinjoor 
Paganini on nõus ringreisiga Euroopas ja kas Harris võib kohtuda Nõiaga Lõunast, kellest 
pasundavad kõikide Euroopa pealinnade ajalehed. Juurde oli lisatud inglise ajaleht. 
Paganini ei osanud inglise keelt, kuid ta sai aru kahest sõnast: Napoleoni langus. 

Oo, kui suur oli inglaste kahjurõõm. Ja millise vihaga Bonaparte'i vastu nad teatasid 
Prantsusmaa vägevuse hävimisest, selle täielikust kokkuvarisemisest. Kuidas nad 
kirjeldasid Napoleoni häbistavat põgenemist Pariisi, millise lõbuga tõid nad ära 
prantslaste keisri sündsusetud sõnad: «See on ikkagi parem kui Moskva pakane», mis ta 
oli lausunud palees küdeva kamina juures, toetudes ühe saapaga kaminavõrele. Vana rõõ- 
mus Inglismaa elustus neid sõnumeid lugedes. Prantsuse hädaohtu polnud enam. 
Inglismaa, kes oli Prantsusmaa võimsusele andnud löögi merel, võis nüüd ka kuival maal 
muretu olla. 

Nähtavasti polnud seda sõnumit saanud Paganini üksi. Kogu Milano oli täis kuuldusi. 
Sosistati tänavanurkadel ja püüti ruttu laiali minna. Tänavail oli märgata elavnemist. 
Kuid kõige enam ärevust tekitas see sõnum piiskopilossis, kloostrite kantseleides ja 
tänaval, kus asus suletud Püha Margareeta klooster. Iga päev oodati seal tema apostliku 


kõrguse, keiser Franzi kuberneri sandarmivalitsuse taastamist. Harris tegi iga sõnaga 
tuhandeid vihjeid. «Tõepoolest, kus asub praegu Rooma paavst?» mõtles Paganini. 

Viimasel ajal oli püha isa Savonas. Ta oli jäetud üksinda, ilma nõuandjateta. Teda 
pandi alla kirjutama 

entsüklikatele', bulladele° ja epistlitele”, mis kirjutasid ette täielikku alistumist 
Prantsuse võimule kogu määratu suurel maa-alal, kus asusid katoliku kiriku ustavad 
pojad. Kärsitusega, mis ainult suurendas kõige pühama isa kehalist põdurust, viidi 
Rooma paavst Prantsusmaale, Fontainebleausse. Seal sõlmiti konkordaat, mis faktiliselt 
muutis Rooma paavsti Prantsuse keisri kuulekaks tööriistaks. Seepärast tundsidki kõik 
jesuiitide organisatsioonid, kõik suletud Jeesuse ordu esindajad kahjurõõmu, kui kuulsid 
Rooma kirikupea vintsutustest. Nad olid põlguse all, nad kiratsesid ilma võimuta, 
varanduseta, kongregatsioonideta ja kloostriteta, kuid ometi jäi nende salaorganisatsioon 
püsima. Peagi võis saabuda tasumisetund. Tasapisi mammonat koguva hirmunud 
ilmaliku ette seadsid nad osavasti terroritondi, Itaalia kodanike silme ette maalisid nad 
giljotiini ja meenutasid itaallastele agaralt kuninga maharaiutud pead. Kuid see ei 
aidanud. Bonaparte ajas nurja nende kavatsused, ta laskis ise ennast keisriks kroonida ega 
mõelnudki kuskil vabariiklikku korda kehtima panna. Nüüd jõudis kätte tasumisetund. 

Bonaparte'i langus tähendas Jeesuse ordu elluärkamist. Möödus veidi aega, ja 24. mail 
1814. aastal oli paavst jälle Roomas. 7. augustil teatas Rooma paavst pidulikul 
jumalateenistusel, et ta peaks ennast issanda ees süüdlaseks raskes kuriteos, kui ta sellel 
kristlikule kirikule nii ohtlikul ajal oleks ära põlanud abi, mida annab jumal; kui tema, 
kes on pandud Püha Peetruse paati, mida kõigutavad ja vapustavad alatised tormid, oleks 
keeldunud kasutamast tugevaid ja vilunud sõud-jaid ... 

Tugevad ja vilunud sõudjad, keda oli kolmsada viiskümmend kaheksa, olid sel ajal juba 
Venemaalt välja kihutatud. Need olid eluvõitlustes kõige enam karastatud jesuiidid, 
eesotsas ordukindral Tadeusz Brzozowskiga. Nad saabusid Rooma ja hakkasid kohe 
tegutsema. Ordukindrali direktiivide kohaselt asusid nad taastama purustatud 
majapidamist, välja kaevama mahamaetud 

1 Entsü kiika — paavsti ringkiri. Tõlkija. 

2. Bulla — paavsti käskkiri. Tõlkija. 

5 Epistel — paavsti läkitus. Tõlkija. 

kullatünne, läbi töötama plaane, kuidas allutada koolid oma võimule ja saada laste 
kasvatamine kõigis Euroopa riikides enda kätte. Ühesõnaga, nad asusid oma salajase 
võimu avalikule ilmutamisele. Energiaga, mis nad olid kogunud põrandaaluses elus, 
otsustasid nad anda löögi Napoleoni võimu riismetele Itaalias ning ühes sellega hävitada 
kõik kolded, kus karbonaaride liikumine võiks iganes pead tõsta. 

Paganini teadis ainult seda, millest kõnelesid ajalehed. Aeg-ajalt ilmusid ajalehtedes 
napid, kuivad teadaanded. Üks nendest tegi Milano tsiviilelanikkou-nale teatavaks 
Napoleoni saabumise kuberneriks Elba saarele. Teine sõnum heidutas Paganinit rohkem. 
See teatas jesuiitide ordu taastamisest. Seejuures ei osanud Paganini siiski oletada, et sel 
ajal, kui arutatakse, kuidas teadus ja kunst mõjuvad itaalia elanikkonna poolehoiule 
Rooma kiriku vastu, võetakse arutamise alla ka tema nime tähendus. 

Kõige tõsisema näoga tõendas kanoonik Novi esiteks, et nimi «Paganini» tuleb sõnast 
«paganus», mis tähendab paganat ehk inimest, kes on andunud väärjumalate teenimisele. 


Teiseks kinnitas ta vandega, et tõeline Paganini hukkus vanglas, aga isik, kes nüüd 
Milanos kontserte annab, on ärakaranud sunnitööline, kelle iga liigutus kõneleb 
väsimusest, mis on tingitud jalaraudade ja terasahelate pikaajalisest kandmisest. Ta näitas 
ärakaranud vangi pilti ja kõneles, et saar, kus see rettu jooksnud sunnitööline esimese 
varjupaiga leidis, oli asupaigaks ühele vägevaist, kes omas põrguvürsti suurt võimu, ja 
kinnitas vandega, et saadud vabaduse eest on Paganini müünud oma hinge kuradile. 

Jesuiitidest vagad isad sulgesid kõik prantsuse koolid Itaalias. Kõik ühingud, millel 
ühel või teisel viisil oli kokkupuuteid olnud prantsuse noorsoo ja prantsuse kunstiga, 
saadeti laiali. Lisaks juba varem kehtestatud rõugepanemise keelule keelasid jesuiidid 
vanglaga ähvardades linnades isegi sellised uuendused, nagu näiteks gaasivalgus 
Roomas, mille nad otsekohe hävitasid. 

Rooma kuningaks oli nimetatud Bonaparte'i väike poeg. Ta viidi Austriasse ja peeti 
Viini õukonnas otsekui vangi. Austria keisri tütar Marie Louise, nüüd 

Bonaparte'i surematu lesk, sai endale kammerhärraks kindral Neippergi, kellele 
lohutamatu Marie Louise'i isa andis isiklikult käsu täita kõik oma lesest tütre soovid, 
isegi niisugused, milledest Marie Louise'il enesel oleks raske kõnelda. 

Elbal elav endine keiser lakkas üsna pea oma abikaasalt kirju saamast. Veel kord tõusis 
tormipuhang, mis lõppes Waterloo lahinguga. Veel kord tegi Joachim Murat, kes oli 
muutunud lihtsaks maameheks, katse maanduda röövellikust Korsikast Napoli lahe randa. 

Kardinal Borghese kirjutas Murat'le, et Prantsusmaal restaureeritud Bourbonide troon 
on Louis XVIII all kõikuma löönud ja et Murat'd ootavad sõbrad. 

Kaldal aga ootasid Murat'd Inglise sõjakohus ja Rooma kiriku esindajad. Kohus oli 
lühike. Endine Napoli kuningas andis Napoli kaldal sõdureile ise käsu ennast tulistada. 
Ta lasti maha ning maeti ilma sõjaväeliste auavaldusteta. 

Neil päevil, mil ajaloo järsk pööre tõi Itaalias kaasa inimluude purunemise, valmistus 
Paganini sõitma Milanost lõunasse, Antonia Bianchile järele, kes polnud ikka veel 
Milanosse saabunud. 

Ta reisisihiks oli Bologna, sest head sõbrad teatrist, kus aasta enne seda esines sinjoora 
Antonia, olid Paga-ninile öelnud, et noor kaunitar pidi sõitma just Bolog-nasse. Linnades 
oli suurtel kunstnikel teineteist kohata ja üles leida kerge. 

Vana baritonilaulja Puntiglio, kes aastaid oli täitnud ooperites koomilisi osi, silmitses 
Paganinit läbitungiva pilguga. Puuvili, poolikud veinipokaalid, laialiloobitud asjad 
kõnelesid suuremast rahutusest, kui seda võis tekitada ärasõit. Vana laulja viis viiuldaja 
kõrvale ja ütles: «Te olete nähtavasti raskesti haavatud. Mu sõber, kui jõuate Napolisse, 
siis vaadake vürstliku muuseumi ühes lõunapoolses toas tähelepanelikult magavat 
marmor-jumalat. Kas teie sinjoora. .. teie madonna hääl,» parandas Puntiglio, «ei 
kõnele teile sellest, et tal on kõik tolle mõlemasoolise jumaluse tunnused?» 

Paganinil kippus vägisi naer peale. Ta vaatas vanamehele silma. See ei naljatanud. Teel 
Bolognasse mõtles 

Paganini nende sõnade üle järele. Need mõtted tõid kaasa kummalise tunde, mis polnud 
vastikus ega hirm, vaid mingi kummaline uudishimu. 

Bolognas sinjoora Bianchit ei olnud. Teine ebaõnn, mis Paganinit tabas, oli see, et 
jällegi läks kaduma peaaegu kogu ta pagas. Milline õnn, et peale Guarneri viiuli, mis ka 
sel korral järele jäi, oli kogu ta viiulite-kollektsioon jäänud Milanosse sinjoor Rolla 


juurde. Sinna jäid ka tulevase «Orpheuste Ühingu» põhikirja esimesed visandid. Selleks, 
et parandada oma rahaasju, tuli Bolognas kontserte anda. Peagi avanes suurepärane juhus. 
Pesaro linnast pärit noor helilooja Gioacchino Rossini, ilus elegantne noormees, kes 
maneeridelt pisut prantslast meenutas, kuid võib-olla ka teadlikult prantslasi järele aimas, 
esines koos temaga kontserdil. 

Paganini oli kolmkümmend kaks aastat vana, Rossini — kakskümmend kaks, kui nad 
esmakordselt kohtusid kontserdilaval selles õnnelikus itaalia linnas, mis kõigele muule 
eelistas lõbusat meelelahutust. Kontserdi eel puhkes Veneetsia ajalehti lugedes elav 
vestlus. 

«Ah, Carpani!» hüüdis Paganini. «Kas tunnete seda keiserliku poeedi tiitliga Milano 
eeslit, austerlaste ja Rooma paavsti austajat, andetut luuletajat, ooperite sepitsejat, mida 
keegi kuskil lavastada ei taha.» 

Mõlemad, nii Rossini kui ka Paganini lugesid mõnuga Carpani sõimu, millega ta üle 
valas ühe prantsuse ohvitseri, kes oli kirjutanud kuus aastat tagasi surnud helilooja 
Haydni biograafia. Carpani teatas: «. .. See olin mina, kes Haydni haiguse ajal ta juures 
viibis, aga mitte see jultunud prantslane.» 

«Kes see jultunud prantslane siis on?» küsis Paganini. «Keegi Louis Alexander Cesar 
Bombe. See on alles nimi. Selles ühineb veidralt Bourbonide suguvõsa nimi Rooma 
keisri ja Makedoonia Aleksandri nimega. Nähtavasti olid härra Bombe ristiisa ja ristiema 
väga monarhistlikult meelestatud.» 

Väikesse tuppa kogunesid Bologna näitlejad, muusikud ja melomaanid9. Nende seas oli 
ka kollaka näoga prantslane, Napoleoni armee ohvitser, härra Henri 

Beyle, ehk, nagu teda Milanos nimetati, sinjoor Arrigo Beyle. Ta oli Rossini sõber ja 
suur muusikaaustaja. Ta asus muidugi Carpanit kaitsma. Hõlpsasti ja vaimukalt tõendas 
ta, et härra Bombe on Austria kuberneri kasina toapoisi paljaks varastanud. 

«Teie räägite seda nii, nagu kaitseksite varast,» ütles Paganini. 

Sinjoor Beyle kehitas õlgu. Vestlus siirdus teisele teemale. Üksnes sinjoor Beyle teadis 
oma identsusest sinjoor Louis Alexander Cesar Bombe'ga, ainult sinjoor Beyle, kes pärast 
Moskva sõjakäiku ja Berezinast ülemineku koledusi puhkas Milanos, Bolognas ja 
Veneetsias, teadis, et raamat Joseph Haydnist ja Viini muusikast ilmus tema sulest ja oli 
tema esimene kirjanduslik teos. Mis aga puutus biograafilistesse andmetesse, siis olid 
need sõnasõnalt Carpani raamatukesest maha kirjutatud. Seepärast ta nii reetliku 
suuremeelsusega kaitseski sinjoor Carpanit kahe muusikamehe ees, kellele palju rohkem 
meeldis Haydni biograafia see redaktsioon, mille oli kirjutanud härra Bombe. 

Sel ajal, kui orkester kogunes, läks sinjoor Beyle parterisse. Ta võttis peenimast 
Barcelona sinisest paberist märkmiku ja kirjutas kõrvuti mõtetega Vahemere tähtsusest, 
mida ta pidas maailma hälliks, oma muljeid Rossinist. «Kui imetlusväärne muusikamees 
on Rossini! ... Võib-olla saab Rossinist uus Cimarosa,» kirjutas Beyle-Stendhal. 

Kontsert möödus määratu menu tähe all. Bolonjalased olid peened muusikahindajad, ja 
see päev jäi neile meelde unustamatu pidupäevana. 

Möödus mitu õhtut sõbralike vestluste ja jalutuskäikudega. Kõneldes oma arvamusest 
Rossini muusika kohta, ütles lauljatar Gherardi, et Rossini kaldub kõige ilusamates 
lüürilistes kohtades kõrvale muusikalisest õigekirjast. Sinjoor Beyle tähendas vahele, 


°*Melomaan — kirglik muusikasõber. Tõlkija. 


talle meenuvat, et kui krahv Rivarolile tõendati, et Voltaire patustab ortograafia vastu, 
vastanud Rivarol: «Seda halvem ortograafiale.» 

«Te olete kõik jakobiinlased,» ütles Gherardi, pöördudes Rossini, Beyle'i ja Paganini 
poole, «revolutsioon on teid ära rikkunud.» 

Vastust sellele ei järgnenud, igaüks mõtles nende sõnade üle omamoodi. Kõige vähem 
pidas ennast revolutsionääriks Rossini. Paganini võpatas ja mõtles praegusele 
«silanumile» — konspiratiivsete organisatsioonide mitmeaastasele vaikimisele. 

Möödus nädal. Paganini sai võimaluse edasi liikuda. Bolognast oli raske põgeniku 
kohta vajalikke teateid saada. 

Peale Bologna kontserte tundis Paganini äkki kummalist väsimust. Ta muutis järsult 
plaanitsetud marsruuti ja astus nädala pärast Veneetsia kaldal maale. 

Piserdas vihma, kerge udulinik varjas maju ja roosast, valgest ning sinisest marmorist 
paleed sulasid valkjashallideks laikudeks. Madala veega tume laguun, hallitus 
kaldamüüril, vetikate ja seisva vee lõhn üllatas Paganinit ebameeldivalt, kui suur must 
paat «Kuu» võõrastemaja ette jõudis. Vana räbalais kerjus haaras gondli äärest 
pootshaagiga kinni ja nõudis otsekohe raha. Nahkpõlles teener kandis pakid kütmata 
numbrituppa. Seinad olid kaetud siin niiskuselaikudega, kullatud lae krohv oli alla 
kukkunud, aken purustatud ja suur voodieesriie kaetud tolmu ning ämblikuvõrku-dega. 

Lausikud kaldad, nendel oma aja äraelanud tühjad majad, vilets, vetikalaikudele 
sarnanev taimestik kaldavallidel, mis laskuvad vette. Klaasivabrikute naistöö-liste näod 
on kaamed nagu vaha ja tunduvad muumiate nägudena. 

Esimesel päeval vaevas Paganinit talumatu raskuse-tunne ja väsimus. Ta tahtis rahu 
saada. Esialgne tarve viivitamatult lõunasse tagasi sõita, et näha päikest, asendus 
ebamäärase ja varjatud sooviga lihtsalt puhata, millestki hoolimata. Juua fiaskotäis punast 
lombardia veini, katta ennast hoolikalt vaibaga ja heita selle eesriide taha magama. Pärast 
seda kui uni oli möödunud, tekkis soov näha Veneetsiat päikese paistel. Vihm oli 
lakanud, läbi valgete pilvede vaatas hõbedane päike, mis sarnanes vanaaegsele peeglile. 
Uinuvate kanalite vees peegeldusid ümberpööratud paleed, imetaolised kirikud ja tihedalt 
kaldaid piiravad hooned, balustraadid ja trepid, mis laskusid rohekas-sinisesse sügavikku. 

Esimene sihitu jalutuskäik kestis uskumatult kaua. Möödunud neli korda Fontego 
sillast, tuli Paganini tagasiteed otsides juba viiendat korda selle juurde. Ei ainustki 
vastutulijat, ei ainustki teekäijat, ainult surmavaikus. Sellest hoolimata sai Paganini juba 
järgmisel päeval tunda selle linna külgetõmbejõudu. Ta tundis seda-veel tugevamini, kui 
andis esmakordselt kontserdi sinjoor Palfi suures saalis, kus kandelaabrid põlesid tuhmilt, 
kuid mis ometi oli täis tuledesära, sest küünla-valgust peegeldasid sajad peeglid, valge 
poleeritud põrand ning alabasterlae hõbedased kaunistused. 

Paganini elas Veneetsias aasta aega. Pärast seda unenäolist aastat pöördus ta 
pikkamööda ja mõninga valuga tagasi reaalellu. Tal oli kummaline harrastus: Püha 
Markuse raamatukogus luges ta suure huviga Palefati mütoloogilist poeemi «Lugu 
ebatavalistest sündmustest». Teda hämmastasid Ovidiuse «Metamorfoosid», mida ta 
luges esmakordselt. Teda erutas elavate olendite üleminek uude vormi, elava suretamine 
ja surnu elustamine. Ta fantaasia maalis talle veidraid pilte tõsielust: Veneetsia õhtune 
udu näis võtvat linnade kuju ja piirjooni, kivine Veneetsia ise aga otsekui hajus uduna 
vee kohal ning muutus mingiks viirastuseks. Kummalise rütmiga muusika, Veneetsia 


barokk-arhitektuuri ja möödunud sajandi ehitusstiilide kõige kentsakama segu kõrvutas 
viiuldaja fantaasia Ovidiuse imepärase teosega. 

Aegamööda hakkas Veneetsia tunduma varjuderiigina, ning vesi muutus 
unustuseveeks. 

Müüt metamorfoosist pani Paganini mõtted libisema fantastika piiril, seal, kus see on 
muutumas juba meeltesegaduseks. Ta tabas end mängimas kummalist fantaa-I siamängu. 
Kadus vahe viiulikeelte helide ja sinjoora | Antonia hääle vahel, viiul muutus naiseks ja 
naine viiuliks. Ja ta ise, Milano «Orpheuste Ühingu» rajaja, muutus siiri varjuderiigis 
inimeseks, kes on pühendanud end Eurydike' otsimisele Hadese riigist. 


Eurydike — müütlise kreeka lauliku Orpheuse pruut, kes suri pulmapeol 
maohammustusest, ja keda Orpheus läks otsima Hadese riiki — manalasse. Tõlkija. 


XX PEATÜKK EURYDIKE OTSINGUIL 


Otsekui mõni kogenud strateeg ja väejuht, määras Paganini oma kaotatud õnne 
otsingute lähtepunktiks Torino. Neljandal päeval pärast Veneetsiast lahkumist hajusid 
kõik saladused ja ähmased kujud. Ta otsis täiesti reaalset Antonia Bianchit ja sõitles 
ennast, et oli aasta Veneetsias ära raisanud. Ta tervis oli paranenud, ja ta tundis ennast 
suurepäraselt. Torinos andis ta terve rea hiilgavaid kontserte. 

Jälle rääkisid Antonia Bianchi sõbrad lauljatari sõidust Bolognasse. 

Jälle Bologna, ja jälle, nagu tookordki, kohtumine Rossiniga. Rossini oli kirjutanud 
mahedaviisilise ooperi «Armida», ta oli lõpetanud oma «Tuhkatriinu», «Matilda di 
Ciabranot» lavastati parajasti Roomas. Paganini tahtis ühes Rossiniga Igavesse Linna 
sõita. 

Sõidukid seisavad juba ukse ees. Enne reisile asumist maitstakse veel viimast tassitäit 
kohvi väikeses Bologna võõrastemajas. Siis aga panevad äkki kaks vurrudega sandarmit 
Paganinile käe õlale ja suruvad toorelt ta käed raudu. Kohvikukülastajad jooksevad 
silmapilkselt laiali, akendest vaatavad uudishimulikud. Hirmust keeletut Paganinit valdab 
raevu järel hämmeldus, hämmelduse järel maruviha. Tänav on rahvast tulvil. Sandarmid 
näitavad Rossinile pilti ja tunnusmärke. Siin ta on, see sunnitöölt põgenenud kurjategija! 

«Mis te valetate, lurjused!» karjub Rossini. «Kas see on sunnitööline! See on suur 
viiuldaja Paganini, meie kodumaa au!» 

«Te kõnelete «kodumaast»,» katkestab muusikut sandarmiohvitser. «Teie kodumaa on 
tema majesteedi keiser Franz Josephi impeerium.» 

«Meie kodumaa on Itaalia!» hüüab Rossini ja põrutab rusikaga lauale. 

Hetke pärast meeled rahunevad. Tuleb podesta' ja arusaamatus laheneb. Sinjoor 
Paganini vabastatakse, sandarmid vabandavad. 

«Aga kui sarnane ta on siiski sellele sunnitöölisele!» ütlevad üksteisele kohviku 
ettekandjad. 

«Nad on ju täpselt ühte nägu.» 

Kohvikuomanik ja selle abikaasa vahetavad päid vangutades pilke. 

Paganini võttis Roomas innukalt osa «Tuhkatriinu» lavastamisest. Rossini hoogsate ja 
sädelevate muusikahelide ebatavaline mahedus, sisuküllus ja selgus võlusid Paganinit nii, 
et ta kord oma noort sõpra tugevasti I süleldes jutustas naerdes talle oma eluloo. See oli 


[ samuti lugu «Tuhkatriinust», lugu pojast, keda pere-I kond ei armastanud, ja kes oli ise 
rajanud endale tee kuulsusele. 

Hoopis keerukam aga oli Roomas «Sevilla habemeajajat» lavale tuua. Beaumarchais oli 
omal ajal küllalt hea, kuid tal oli jätkunud julgust välja naerda Jeesuse ordu esindajaid. 
Kui viimase Versailles' kuninga ajal pidi autor äärepealt vangi pandama seetõttu, et Louis 
XVI pihiisa palus kuningalt, kes parajasti kaardilauas istus, korraldust Beaumarchais' 
areteerimiseks, siis praegu oleks seesama lugu juhtunud Roomas mehega, kes oli 
julgenud kirjutada «Sevilla habemeajajale» muusika. Tundus, et mingi salajane käsk oli 
mobiliseerinud kõik Rooma linna papid. 

Algas sellega, et maaler valas Rossini paraadkuuele ämbritäie kollast värvi. Eesriide 
tõusmise eel andis Paganini oma sõbrale üle koomilise vikunjavillast ülikonna, mis rippus 
helilooja seljas nagu kepi otsas. Minutid lendasid, orkester oli juba kohal. Rossini kääris 
ülemäära pikad käised üles. Samal ajal jälgis Paganini hirmuga «Teatro Argentina» 
publikust täiskiilutud parterit. Kogu teater näis pappe täis olevat. Näis, et preestrite ja 
munkade tihedad read on asunud pealetungile õnnetu helilooja vastu, kes seda rünnakut 
ei oodanud. Garcia, kes laulis Almavivat, jõi kergemeelselt veini 


1 Podestä — magistraadi pea Itaalia linnades. Omab kõrgemat täidesaatvat võimu. 
Tõlkija. 

otse pudelist. Figarot laulev Samboni ei leidnud kuskilt üles oma mandoliini. Nüüd 
astub saali Rossini, tema ilmumine ei ärata publiku tähelepanu, kuid ta sammub 
dirigendipuldi astmeid mööda üles, nagu läheks ta tapalavale. Helilooja riietust nähes 
tervitab kogu teater tema moonutatud kuju üksmeelse naerulaginaga. Kätt tõstes palub 
Rossini orkestrit mängu alustada, teater jääb vait, muusikahelid täidavad saali. Nüüd 
ilmub Garcia Rosina akna alla, orkester vaikib. Almaviva hakkab laulma, ent pärast 
esimest akordi katkevad kaeblikult kiunudes kõik kitarri keeled. Hetkeline vaikus 
asendub kähiseva naeru ja kisaga parteris. Irooniline aplausimüra vaheldub sõimuga. 
Lõpuks ulatab kellegi halastav käsi hämmeldunud Garciale kulisside tagant uue kitarri. 
Järgmises vaatuses kordub sama lugu sinjoor Samboni mandoliiniga. Sama käsi ulatab 
talle uue mandoliini. 

Vaheajal suudab Paganini poolsurnud Rossinit vaevu veenda, et see oma jõu kokku 
võtaks ja etenduse lõpule viiks. Järgmine vaatus algab hästi. Rossini toibub ja juhatab 
orkestrit täie innuga. Saabub hetk, kus inetu munk don Basilio peab laulma 
«Laimuaariat». Laulja astub lava nurga poole ega märka, et kurikavalad käed on talle 
põlvede kõrgusele peenikese nööri ette tõmmanud. Ta komistab ja kukub ninaga vastu 
klavessiini. Mööda ta valget kraed voolab ojana veri. Õnnetu näitleja pühib pika 
preestrikuue hõlmaga oma nägu. Parter satub raevu. Rooma vaimulikud tõstavad otsekui 
paganausupreestrid Nero tsirkuses ähvardavalt kisa. Lõbusad tänavapoisikesed tormavad 
vile ja hüüetega teatrisse. Verine munk lahkub tuikudes lavalt, nurjaaetud ooperi autor 
hüppab täis hirmu puldilt maha ja jookseb nagu meeletu koju. Orkester läheb laiali. 
Preestrid, diakonid, kanoonikud ja kirikukoorilauljad väljuvad teatrist õnnelike nägudega. 
Nad olid Rossinile kätte maksnud. 

Möödub mitu päeva. Paganini istub oma sõbra juures. Rossini ei taha uskuda, et 
«Teatro Argentina» direktsioon jätkab iga päev kangekaelselt «Sevilla habemeajaja» 
lavastamist ja et ooper annab täiskassasid. Helilooja lebab oma toas, pea kinni mähitud. 


172 

Kord südaööl ärkas Rossini tänavalt kostva kära peale, mis lähenes üha tema toa 
akendele. Hirmunud helilooja tõstis pea ja hõikas Paganinit. Viiuldaja ei vastanud. 
Rossini kuulis hirmuga, kuidas käratsev rahvahulk hüüab ta nime: «Rossini! Rossini!» Ta 
riietus kiiruga ja vaatas sõbra tuppa. Paganinit ei olnud. Voodi oli puutumata. Rossini 
sööstis oma tuppa tagasi ja peitis end diivani alla. «Need on preestrid,» mõtles ta, «kohe 
hakatakse mind peksma.» Sel hetkel kostsid sammud trepil. Nüüd koputati juba ukse 
pihta. Toored ja lõbusad hääled nõudsid, et ta avaks. Rossini vaikis, pistis pea diivani alt 
välja, ja vaatas hirmuga ukse poole. Nõrk uks hakkas juba vägevaile rusikahoopidele 
järele andma, põranda ligidalt kassiaugust vaatas sisse helepunane pea, ja vali hääl 
hõikas: 

«Rossini, ärka üles! Triumfaator, ärka üles!» 

Mehe silmad leidsid äkki Rossini pea, mis paistis diivani alt välja. Punapea hüppas ukse 
juurest eemale. Kostis mürisev naer. Rossini ronis diivani alt kärmesti välja, raputas 
endalt tolmu, avas unist nägu tehes ukse ja astus koridori. Rahvahulk jäi otsekohe vait. 
Eraldusid neli meest, ja üks tervitas teda kõigi nimel, õnnitledes Rossinit tema 
«Habemeajaja» harukordse menu puhul. Rossini sai enesevalitsuse tagasi. Ta kummardas 
rahuliku väärikusega. Kuid sel ootamatul sõpradehulgal oli oma tegevuskava. Nad olid 
tulnud siia teatrist otse pärast etendust. Nende tõrvikud valgustasid kogu tänavat. Nad 
tõstsid Rossini kätele ja viisid trattoriasse'”, mis kandis naljakat nime «Est Est Est». Suur 
pidu Rossini auks kestis Roomas kolm päeva. 

Ja kui need auavaldused lõppesid, võis Paganini kerge südamega oma sõbra Rooma 
jätta. 

Enne ärasõitu ulatas Rossini talle sõnatult ajalehe. 

Veneetsias oli Paganini andnud ühe oma parimaid kontserte. Vana auväärne viiuldaja 
Spohr viibis Veneetsias külaskäigul. Ajalehes oli Spohri artikkel, mis oli pühendatud 
Paganini viiulimängule. 

«Jah, ma käisin Spohri juures,» vastas Paganini Rossini küsimuse peale, «ma veetsin 
tema pool terve hommiku. 

Mulle tundus loomulikuna sõlmida sidemeid muusikainimestega. Käisin tal külas pärast 
väljasõitu Triesti. Tahtsin puhata Veneetsia muljetest ja sellest uinutavast mõjust, mida 
Veneetsia mulle kogu aeg; avaldas.» 

Paganini luges: 

«Täna hommikul külastas mind Paganini, ja sel kombel oli mul lõpuks juhus isiklikult 
tutvuda selle legendaarse inimesega, kellest mulle jutustatakse uskumatuid lugusid sellest 
ajast peale, kui ma üle Itaalia piiri jõudsin. Kogu Itaalia on temast vaimustatud. Kuigi 
meil Euroopas ei tõmba taolised kontserdid kokku just palju publikut, selgub, et Paganinit 
kuulatakse meelsasti, ja isegi tosin tema kontserti annab täiskassa. Ma pärisin 
üksikasjaliselt järele, millega siis õieti selline viiuldaja nagu Paganini võib publikut 
võluda, ja sain tavaliselt vastuseid, mis paljastavad küsiteldavate muusikalist harimatust. 
Kostavad vaimustushüüded, teda ei nimetata üldse teisiti kui maagikuks, võluriks ja 
helide loojaks, milliseid viiul polevat veel kunagi sünnitanud. Niisugune on sõna-sõnalt 
laia kuulajaskonna arvamine Paganini mängu kohta. Muusikaliselt haritud asjatundjad ei 
eita küll selle viiuldaja käteosavust, kuid tõendavad, et just see, millega ta püüab publikut 


VTrattoria — (itaaliak.) söögimaja, restoran. Tõlkija. 


hämmastada, alandab teda ennast, kiskudes sinjoor Paganini alla tavalise Šarlatani 
tasemele. See ei kata kuidagi tema mängu puudujääke, ja nimelt laia, kandva tooni ning 
haritud muusikalise maitse puudumist kantileeni esitamisel. Tema mäng ei erine vana 
saksa provintsiveiderdaja Scheleri tembutustest. Paganini on oma ebasõbraliku ja jämeda 
käitumisega paljud siinsed muusikasõbrad oma isiklikeks vaenlasteks teinud, ja pärast 
seda, kui ma neile midagi oma korteris mängisin, ülistavad nad mind igal parajal juhul, et 
sellele kelkijale meelehärmi valmistada. See on ebaõiglane, mind ja Paganinit ei saa 
võrrelda. Ja kõigele lisaks on see mulle veel kahjulikki, kuna kõik Paganini vaimustatud 
austajad muutuvad minu vaenlasteks. Paganini vaenlased avaldasid ajalehtedes sõnumi, 
nagu oleksin mina Itaalias uuesti elustanud võrreldamatult kauni vana klassikalise 
mängukooli, mida Paganinist erinevalt 

viljelesid itaalia tõelised viiuldajad, nagu Pugnani, Taruni, Corelli jt. See artikkel on 
avaldatud ajalehe tänases numbris ilma minu teadmata ja teeb mulle pigemini kahju kui 
kasu, kuna veneetslased ning laialdane kuulajaskond on kahjuks kõigutamatud oma 
arvamises Paganini ületamatusest.» 

Paganini laskis ajalehe langeda. 

«Aga Spohr pole ju mind kordagi kuulnud, ta pole ühelgi minu kontserdil käinud!» 

«Kas sina tema kontsertidel käisid?» küsis Rossini. 

«Ei,» vastas Paganini. «Saksa muusikakuulsus ei andnud pärast Veneetsiasse jõudmist 
enam ainustki kontserti.» 

«Ja sa ei tea, miks?» küsis Rossini. 

Paganini kehitas õlgu. 

«Jah,» ütles Rossini, «sa kõneled, nagu näha, puhtast südamest, kuid tead sa ka, mis 
mulle tuska teeb? Sa tõkestasid Spohrile tee, ja ta on selle juures aastatelt sinust ainult 
veidi vanem. Sinu pärast ei saanud ta Veneetsias esineda. Sinuta oleks teda loorberite ja 
aplausidega üle külvatud, sinu tõttu aga ei saanud ta ennast laval näidatagi. Maestro, te ei 
teagi, kuidas teie talendi võidukäik meie patusel maal kõik enda teel maha põletab.» 

«Aga missugused sõnad!» ütles Paganini. «Imelik, kõik, mis ma Spohrist kuulnud olen, 
kõneleb temast kui ausast inimesest. Tõsi küll, tema iseloomus võis märgata saksa 
kõrkust, kuid niisugune väljaastumine ajalehes on autu ja jõuetu tegu. Hea, et ma 
Veneetsia ajalehti ei lugenud, olin süvenenud kangelaslugude ja mütoloogia uurimisse. 
Lugesin ka ladina luuletajaid. Kas tead, alles praegu tuli see mulle meelde, et unustasin 
sulle rääkida ühe silmapaistva poeedi esilekerkimisest. See on inglise lord, kes reisis 
mööda idamaad ...» 

«Byron,» katkestas teda Rossini. «Olen temast kuulnud. Ta elab praegu Milanos.» 

Paganini nägu muutus äkki süngeks. 

«Mind erutab juhtum Bolognas,» ütles ta. «See oli tõepoolest minu pilt.» 

Rossini võpatas ja vaatas oma sõbrale teraselt silma. 

Talle tuli meelde kõik, mida ta ise oli kuulnud Paganini varjatud elust. Paganinit peeti 
inimeseks, kes elab kaksikelu, temast kõneldi kui ohtlikust karbonaarist, kui kiriku 
vaenlasest. Rossini usaldas alati ainult iseenda tähelepanekuid, kuid elu on ju täis üllatusi. 

Varsti tabas Paganinit uus avaliku pahatahtlikkuse avaldus. Kui ta jälle Milanosse sõitis 
ja siin «Orpheuste Ühenduse» esimeheks valiti, avaldas prantsuse viiuldaja Lafont soovi 


astuda sellesse ühingusse. Nad tutvusid. Prantsuse viiuldaja oli meeletult kiindunud 
Kreutzerisse ja kõneles juba esimesel vestlusel, kui vaimustatud ta sellest muusikust on. 

«Missugust Kreutzerit te armastate?» küsis Paganini. «Neid on ju kaks.» 

«Täiesti õige, nad on lihased vennad, Rodolphe ja August. Nad mõlemad on sündinud 
Versailles'is ja on mõlemad praegu Pariisis. Viiuldaja August Kreutzer on minu õpetaja, 
minu lemmikhelilooja aga on Rodolphe Kreutzer, seesama, kellele Beethoven pühendas 
oma viiulisonaadi.» 

Paganini noogutas pead. 

... Peatselt ilmus Milano ajalehtedes anonüümne sõnum, milles kõneldi prantsuse 
viiuldaja hämmastavast üleolekust «Orpheuste Ühenduse» ülistatud esimehega võrreldes. 
«... Pole kahtlust, et härra Lafonfi viiuli esimesed helid peletavad nagu öise nahkhiire 
minema selle viiuliga tondi, kes kõik meie linnad on nakatanud hullumeelsuse võluga,» 
kirjutas ajaleht. 

«Noh! Mis te selle kohta ütlete?» küsis Lafont kohtumisel. «Olen valmis seda 
väljakutset vastu võtma. Aga öelge, kes teie sõpradest selle sõnumi valmis sepitses?» 

Paganini kortsutas kulmu, ta nägu muutus nukraks. Ta peatas Lafonfi: 

«Teie küsite nii, et ma hakkan kahtlustama teie sõpru... Olgu, aga mida me siis oma 
ühisel kontserdil mängime?» 

«Mängime sonaati, mida Kreutzer ise mängis koos kuulsa Rode'iga.» 

Ettevalmistusi edasi lükkamata lepiti kokku, et nende esinemine toimub nädala pärast. 

Paganini käitus kergemeelselt. Ta sõitis linnast välja, et kuulata maal «Simonetta kaja». 
Seal pani ta tähele mustajuukselist, veidi lonkavat meest ebatavaliselt ilusa näo ja suurte 
mustade silmadega, kes hämmastava püsivusega harrastas kummalist lõbustust. Teener 
tõi talle hõbekandikul püstoli, ja isand tulistas õhku. Igale lasule järgnes tuhandekordne 
kaja. 

«Inglise lord lõbutseb,» ütles ühel päeval keegi tundmatu ja osutas sinnapoole, kuhu 
vaatas Paganini. «See on lord Byron.» 

Härra Lafont veetis oma aega teisiti. Kuhu oli nüüd kadunud prantsuse iseloomukergus, 
mille poolest see erakordne viiuldaja ja publiku lemmik tavaliselt välja paistis! Ta päris 
teateid teenijailt, saatis võõrastemajja austerlasest kelneri, kes pidi välja uurima, mitu 
tundi sinjoor Paganini päevas mängib. Ei ühtki, vastati talle, Paganini ei mängi üldse. 
Võib julgelt öelda, et kohalikud Milano arstid täheldasid Paganini juures väga 
veidrakujulist närvipalavikku. Iga esinemine põhjustas talle füüsilist valu, kodus ei 
võtnud ta mitte iialgi viiulit kätte. Lafont lõi juba kartma. 

Viimaks jõudis kätte kontserdipäev. 

Sõitsid kokku kõigi silmapaistvamate Euroopa ajalehtede reporterid, Viini teatrite 
antreprenöörid, võõrast talendist elatuvad muusikakomisjonärid ja jõuk uudishimulikke 
parasiite, kellele geeniuse edu kui ka äpardused on ühevõrra hindamatud, kui vaid saaks 
tema laualt pudenevaist raasukestest oma kõhu täis süüa, kui ainult saaks sepitseda 
kuuskümmend rida muusikakroonikat, et jultunult kaelasidet vallandades kõnelda ülbe 
näoga sellest, et geenius ei olnud oma võimete kõrgusel; ning oma kujutluses kas või het- 
kekski tunda end seisvat Paganinist kõrgemal. 

Raske südamega astus Paganini kunstniketuppa. 


Lõbus pikajuukseline veidravõitu viiuldaja, seljas hall lühike kuub, jalas punased 
püksid, hallid triibulised sukad ning hallid kingad, ja nööpaugus nii imelik kui see oli, — 
Auleegioni rist, astus tervitussõnad huultel oma võistlejale vastu. 

Esimesena mängis Paganini. Ta unustas võistluse ning mängis nagu alati kolossaalse 
jõupingutuse ja 

välise kergusega, mis hämmastas ja võlus kuulajaid. Kuid ta mängis Corelli lihtsat 
eleegilist pala. Sellise lihtsa asja valimine võistluspalaks viis kuulajad nõutusse, mis 
lähenes ükskõiksusele. Ilmus Lafont. Paganini kuulab teda vaimustusega. Tema ettekande 
sügavus ja peenus vallutavad üha rohkem kuulajate poolehoiu. Saal müriseb aplausist, 
Paganini vastu vaenulikult meelestatud publik märatseb. Kogu saal teritab tähelepanu, 
publik on ridade viisi püsti tõusnud. Järgmine Paganini pala kutsub esile tema itaallastest 
austajate elava reageerimise. Nendega liituvad sissesõitnud viin-lased. Paganini vahedat 
ja lõikavat muusikat saadab ühe partei aplausitorm ja teise pahameelepuhang. Saal 
muutub lahinguväljaks. Kostab hääli: «Paganini annab alla!» 

Kontserdi teises osas hakkab temperamentne prantslane itaalia viiuldajat alla suruma 
ootamatu virtuooslikkusega. Kolmandat pala mängides prantslane peaaegu võidutseb, 
kuid järgneb neljas, viies, ja siis lõpuks kuues — Kreutzeri sonaat. Mis Lafont'iga on 
juhtunud? Ta mängib loiult, publik peaaegu ei kuulagi ta mängu, ülemisel rõdul 
naerdakse kooris. Siis aga ilmub Paganini ja mängib sedasama sonaati. 

Saabub nii hirmuäratav vaikus, et igaüks kuuleb oma südame tuksumist. Süda takistab 
viiuldajat kuulamast, käed suruvad vastu rinda, hingamine peatub, ja äkki pärast fermaati 
mõistab kogu saal seda võimleja, poksija, gladiaatori osavat manöövrit, kes loovutab 
vastasele kõik positsioonid enne otsustava löögi andmist. Mida suurem oli Paganini 
esialgne näiline kaotus, seda eredamini ilmnes nüüd tema täielik üleolek. Paganini seisis 
vaikides, käed laiali sirutatud, viiul ja poogen vasakus käes. Tema näol oli ilme, nagu 
annaks ta end kõikide kuulajate kohtu alla. 

Vana rooma komme näidata pöidlaga alla ja hüüda «Maha!» leidis selles võistluses 
äkki endale uue rakenduse. Puhta vaimustusega suurest ja kõrgest kunstist segunes 
korraga itaalia patriotism. Unustades viisakuse, hüüdsid itaallased: «Elagu Itaalia! Elagu 
Paganini! Elagu esimene viiuldaja maailmas! Ewiva Maestro insuperato!» 

Kontserdil viibiv austria ohvitser kortsutab kulmu. Ta viipab enda juurde teatriteenri, 
kutsub välja Austria politseisalga ja näitab loožile, kus istuvad monsieur Lodovigo Brem, 
sinjoor Federigo Confalogneri, tema kõrval ta väike sekretär Silvio Pellico ja luuletaja 
Monti. Sealt kostiski hüüe: «Elagu Itaalia!» 

Lavapilt muutub kiiresti. Mõlemad võistlejad, prantslane ja itaallane astuvad hoogsalt, 
väljasirutatud kätega teineteise poole. Prantslane sirutab Paganinile käe. Vastased 
kaelustavad ja tulevad käe alt kinni hoides esilavale. Nüüd on juba raske mõista, kellele 
on ovatsioonid määratud. Pärast kümnendat väljumist esilavale sulgub eesriie. 

Impressaario jookseb Paganini ümber, kes sammub kontserdilavalt kunstniketuppa, ja 
püüab talle midagi sosistada. Paganini ei märkagi teda, viimaks kähvatab põlglikult: 
«Ei», ja kaob. 

Prantslane saab kahekordse honorari, mis kindlustab talle aastase reisi mööda Euroopat. 

Eurydike otsingud jäid tagajärjetuks. Teda polnud Torinos, Milanos ega Bolognas. 
Möödus kuu. Juhuslikult mainisid kaks möödujat Milano tänaval vesteldes Bianchi nime 


ja Firenzet. Võib-olla räägiti sinjoor Federigo Bianchist, võib-olla oli jutt sinjoora 
Albertina Bianchist või Firenze lihakauplejast Via Ricasolil, paksust punapõsksest sinjoor 
Bianchist. Paganini ei küsinud seda. Hommikul asus ta teele Firenze poole. 

Tol ajal andis seal kontserte poola viiuldaja Lipinski. Pärast sõbralikku kohtumist 
korraldasid mõlemad viiuldajad kaks ühist kontserti. Seejärel kutsus Paganini Lipinski 
endaga kaasa kontsertreisile Piacenzasse ja Genuasse. 

Vesteldes muusikast ja küsimustest, mis tol ajal muusikamaailma huvitasid, puudutasid 
nad korduvalt vaidlust, mis oli puhkenud Pariisis ja erutas kõiki Euroopa muusikuid. See 
oli vaidlus kahe muusikalise maitrel'' — sügavamõttelise Glucki, «Orpheuse» autori, ja 
«kerge melodisti» Piccini vahel. Paganini ei mõistnud seda vaidlust. «Kauni heli puhta 
teenimise ja muusikalise 

179 

idee puhta teenimise» ühendas ta oma ettekandes niivõrd hästi, et talle oli nii Piccini 
kui ka Glucki muusika ühteviisi arusaadav. Need olid «õiged» teosed. Ebaõigena ja 
naeruväärsena aga tundus talle vaidlus glukistide ja pitšinistide vahel. Ta pidas neid 
nimetusi koomilisteks terminiteks, mis kõlbavad ainult opera buffa jaoks. 

Üks Aafrika laev oli Napolisse toonud koolera. 

«Saatan ise saadab neid reisijaid siia,» karjus Paganini korteriperemees, ja kuidas ka 
kuulus viiuldaja püüdis oma peremehele kinnitada, et teda ei saa sugugi pidada 
merereisijaks, oli ta ju saabunud postitõllaga Roomast, ei andnud peremees järele. Ka 
Paganini otsustas kindlaks jääda. Peremees, selle vanem poeg, noorem poeg, tütar ja 
perenaine seisid köögiriistadega relvastatult Paganini ukse lävel. Nad kandsid ta voodi 
tänavale, asetasid sellele viiuldaja kogu varanatukese ja kõige peale kuulsa Guarneri 
viiuli. Hakkas tibutama vihma. Paganini jooksis toast välja, kattis oma aarde kinni ja oli 
sunnitud tänavale jääma, sest vaenlane oli vallutanud komandopunkti. Värisedes 
ootamatu külma sügisvihma käes, seisis ta abitult nagu väike laps tänaval, kuni teda 
külastama tulnud Lipinski ta enda poole viis. 

Paganini haigestus. Haiguse ajal kuulis ta tõsistest sündmustest, mis olid aset leidnud 
põhja pool. Torinos oli puhkenud ülestõus, mis oli samasugune nagu aasta enne seda 
Napolis. Sellest kõneldi sosistades, täpseid andmeid Paganini ei saanud. 

Kui ta Milanosse jõudis ja oma poola sõbraga oli hüvasti jätnud, nägi ta hirmuga, mis 
oli juhtunud. Karbonaaride ülestõusud, mis puhkesid eri aegadel ning ilma lõuna- ja 
põhjaorganisatsiooni tegevuse kooskõlastamiseta, ebaõnnestusid ja tõid kaasa arvukaid 
areteerimisi. Karbonaaride poolt areteeritud Napoli kuningas, kes oli vabaks lastud pärast 
seda, kui ta oli andnud rahvale truudusevande, oli nüüd välismaiste sõjavägede ühendatud 
korpuste abiga uuesti trooni anastanud. Karbonaaride juhtide liigse usaldavuse tõttu 
suruti ülestõusud Torinos ja Milanos kergesti maha. 

Sinjoor Federigo Confalogneri, Silvio Pellico, Maroncelli 

ja tuhanded teised heideti Austria võimude poolt vanglasse. 

Karbonaaride liikumisele vastas rooma kirik kalderaaride, katelseppade rühmade 
loomisega. Jesuiitidest agendid kutsusid rooma kiriku teenistusse tavalisi teeröövleid, 
suuri ja väikesi vargaid. 

Saanud pühalt isalt õnnistuse, asusid kalderaaride rühmad .tööle. Ettevalmistav töö 
seisis andmete kogumises. Väljakutele seati üles urnid, millesse tuli visata nimekirjad. 


'Maitre— (prantsuse k.) meister, õpetaja. Tõlkija. 


Preester andis siinsamas urni kõrval sala-kaebajale tema patud andeks. Nimekirjad uuriti 
läbi kõige rangema saladuskatte all, seejärel kadusid pikema või lühema aja jooksul need, 
keda kahtlustati karbonaaride liikumisest osavõtmises. 

Vedanud kogu Itaalia täis oma isikliku reisitõlla rattajälgi, milline sõiduk tuli tal lõpuks 
siiski muretseda, peatus Paganini uuesti Milanos. Siin andis Rolla talle üle kirja, mis teda 
ootas. Kärsitult ümbrikku avades tundis Paganini, kuidas talle veri pähe tõuseb. 

Hommikul kihutas ta lõuna poole. Kogu tee luges ta vapustava kirja ridu. 

«On see tõesti armastus? Kas ta tõesti mind armastab?» küsis ta endalt ärevalt. Ta ei 
esitanud endale enam küsimust, kas tema seda naist armastab. 

Põksuva südamega ligineb ta väikesele majale Hispaania trepi lähedal. Selle tipus särab 
kuuvalguses Trinita dei Monti kirik, rändorkester mängib torupille, valges kleidis 
tütarlaps ja helesinises pikas kuues noormees staabiohvitseri kokardiga helesinisel 
kübaral suudlevad pikalt, jättes põiktänava nurgal hüvasti. Paganini koputab uksele. 
Koputab teist korda. Kuuldub pahane pobin: 

«Mis teil vaja on?» 

Paganini küsib, kas ta võib näha sinjoora Bianchit. Uks avaneb veidi. 

«Sinjoora Bianchi läks juba kolme päeva eest minema.» 

«Mis?» palub Paganini öeldut korrata. 

Vanaeit lööb ukse otse tema nina ees kinni. Paganini paneb oma väikese reisipambu 
maha, istub äärmiselt väsinult sellele ja katab näo kätega. Värav kriuksub, 

vanaeit tuleb välja ja tõstab laterna otse ta näo juurde. 

«Mis teie nimi on?» 

Saanud vastuse, ulatab ta Paganinile roosa, lõhnava ümbriku. Paganini annab naisele 
liiri, vanaeide näkku ilmub midagi naeratusetaolist. Paganini palub valgust näidata ja loeb 
kirja, hoides seda väriseva käega. Sinjoora Bianchi määrab talle kohtamise Napolis. 
Lühikeses teates seisab: «Ootan Napolis «Päikese» võõrastemajas.» 

Hommikul algab jälle kihutamine. Järgmise päeva õhtul — paistab samuti kuu — on ta 
eesmärgil. Lastakse majja, palutakse oodata. Kuid võõrastemajast ei leita sinjoora 
Bianchit, ta elavat üksikus tiibhoones, mis kuulub peremehele. Öeldakse, et kuulatakse 
otsekohe järele. Paganini istub ebamäärase sisustuse ja otstarbega toas. Süda taob, 
lugedes viimseid lahusoleku sekundeid, otsekui tahaks ta aja kulgemist kiirendada. Äkki 
jookseb tuhinal tuppa valges kleidis tütarlaps, lõbus ning naerev, ja laulab valsitaktis: 
«Paganini, Paganini, Paganini, Paganini!» 

«Veidrik!» Tütarlaps keerles tema ees veel kord ringi ja lõi otse ta nina ees käed kokku. 
«Te ootate asjata, linnuke lendas vurrdi täna hommikul Palermosse!» 

... Käänak, suur afišš Paganini portreega. Sõnad: «Uus Orpheus, ületamatu meister — 
«Maestro insuperato»». «See on läinudaastane afišš,» mõtleb Paganini. Aga ei, see käib 
kontserdi kohta, mis toimus kolm päeva tagasi. 

«Mis see tähendab?» Paganini tahab kutsarit peatada, näitab peaga. 

«Ja-jaa!» hüüab too. «Hea, et te tagasi tulite.» 

«Kuidas? Tähendab, see sõitis siis põhja poole?» 

«Missugune see?» 

Paganinit valdas rahutus. Keegi oli esinenud tema nime all. Kes on see kummaline 
vale-Paganini? 


Mida lähemale Palermole, seda kuumem. Viha kibestab südant, kui hobuste 
vahetamiseks kulub kord kaks, kord kolm, ja lõpuks koguni kaheksateist tundi. 

Veel terve öö asjatut ootamist ja siis paistab meri. Lõuna-Itaalia, mehekõrgused 
agaavid. 

Hiiglasuurte kübaratega karjused, püssid seljas, sõidavad karjade ümber. Sünged 
pronksikarva näod. Suled juustes. Kongis nina ja kotkasilmadega sihvakad vilkad 
inimesed. Preestrid, kes sarnanevad bandiitidele, ja bandiidid, kes sarnanevad preestritele. 
Nüüd istub pukki erakorraline saatja musketiga. Selle saatja eest tuleb maksta viisteist 
liiri, see on sunduslik kaitse. «Kui te kaitsjat ei võta, siis läheb veelgi halvemini,» 
tähendas keegi võõrastemajas Paganinile. Ja nüüd lõpuks lühike meresõit. Täielik 
tuulevaikus ja hiiglasuured lamedad rohelised lained. 

Palermo. Kaugemale pole enam kuhugi põgeneda. Ees on meri ja Aafrika kellas. Ees on 
Tunis, Alžiir ja lage kõrb. «Kui ta enda eest põgeneb,» mõtleb Paganini, «siis kestab see 
eluaeg. Kui aga minu eest? ...» 

Nagu ora läbistab aju mõte, õigemini mälestus, õigemini kuju. Nelinurkne hauakivile 
sarnanev kivitahk Napoli muuseumi väikeses toas ja sellel väljasirutatult valge marmorist 
hermafrodiit. 

Sitsiillased ei ole tulised muusikasõbrad. Palermo teatris käisid kontsertidel peamiselt 
Inglise laevastiku meremehed, austria ohvitserid ja juhuslikud läbireisi-jad. Abd-ar- 
Rahmani perekond, isa ja neli poega, istus alati esimese rea tugitoolides. 

Afišid, mis teatasid Antonia Bianchi ja Niccolõ Paganini laulu- ja 
muusikaettekannetest, ilmusid üha harvemini. Sinjoora Antonia ei tahtnud jagada 
muusikalist kuulsust. Pärast kolmandat kontserti algasid vaidlused. Naine arvas, et 
viiuldaja peab lauljatari ainult saatma. Paganini naeris ja püüdis teda veenda, et nende 
juures €ei või juttugi olla mingist saatmisest, sest nad mõlemad kannavad ette iseseisvaid 
partiisid. Kuid hiljem andis ta meelsasti järele. 

Õige pea märkas ta Antonia silmades erilist sära ja põskedel vasttekkinud puna ning 
mõistis selle põhjust. Antonia kinnitas ta arvamist. Pestumi küla lähedal mägedes elas 
Antonia tädi. Naisele on teise naise abi sellises olukorras hädavajalik. 

Antonia vana torisev kongisninaline sibüllanäoga tädi, kelle soontes ilmselt voolas 
kreeka veri, sai Paga-niniga sõbraks. Vanale naisele meeldis terava keelega mees, talle 
meeldis, et too ootab nii kannatamatult last, talle meeldis see, et Niccolõ on rikas ja 
iseseisev, ning ta jõudis üsna kiiresti õetütrega tülli minna seepärast, et ta alati ja üleliia 
sinjoor Paganinit kiitis. Ainult üks mõtete lahkuminek, mis tekkis üsna tühisel põhjusel, 
tumestas tädi vahekorda uue sugulasega. Tädi pani imeks, et sinjoora Antonia ei ole 
tujukas, rase naine aga peab seda olema. Paganini palus vanaeite, et ta Antoniale neid 
ohtlikke mõtteid ei sisendaks. 

Kuid ometi avaldas see oma mõju, sinjoora Antonia otsustas tujutsema hakata. 

Esimene vaidlus puhkes nende vahel, kui Paganini sai teate paljude sõprade 
hukkumisest Põhja-Itaalias. Tüli kestis kaks päeva, abikaasad ei rääkinud teineteisega. 
Sinjoora Bianchi hakkas äkki põlastavalt hukka mõistma oma mehe poolehoidu 
ülestõusnutele. Ta kinnitas, et «ta kägistaks omaenda kätega iga «karbonaari». 

Palermos sõlmis Paganini sidemed väikese tutvusringkonnaga. Ta armastas otsida 
puhkust linna lähedalt kalurikülast. Seal sai ta oma sõnade järgi kõige suurema tasu oma 


viiulimängu eest, kui sajad sitsiilia kalurid kokku sõitsid ja poolringis väikeses lahesopis 
tema mängu kuulasid. Need olid vabaõhukontserdid vaiksed, tuuletud õhtuil, kui püügilt 
tagasijõudnud paatide värvilised purjed rippusid lõdvalt ja hõõgusid loojangu paistel 
eredate laikudena. 

23. juulil 1825. aastal sündis Ahhillino Paganini. Kõigest sellest, mida me suure 
viiuldaja elu kohta teame, on ainult see daatum absoluutselt täpne. Isegi Niccolõ Paganini 
enda sünnikuupäeva osas lähevad tema biograafide arvamised lahku. Suure viiuldaja 
austaja Schottky poolt kirjutatud panegüüriline elulugu, muusiku enda kirjad ja hilisemad 
uurimused ning dokumendid annavad väga vähe võimalusi Paganini teoste ja elu täpse 
kronoloogia kindlaksmääramiseks. Kuid lapse sünnidaatum langeb igal pool kindlalt 
kokku: ta sündis 23. juulil 1825. aastal. 


XXI PEATÜKK MUUTUNUD EURYDIKE 


Lapse esimene naeratus kutsus Paganinis esile ekstaatilise, peaaegu palvelise meeleolu. 
Tundus, nagu kaoks kogu maailm kuhugi ning kogu elu näis olevat koondunud neisse 
sinistesse silmadesse. Paganini pimestus oli nii sügav, et ta ei märganud naise mõningat 
rahulolematust, kaebusi, et tema hääl on halvenenud ega pannud tähele naise 
armukadedust, kellelt laps oli röövinud mehe tähelepanu. 

Juba ammu enne Ahhillino sündi unistas sinjoora Antonia reisist põhja poole, 
kontsertidest Euroopas. Nüüd aga tuli tal kuulata mehe jutustust sellest, et elu Palermos 
meeldib talle, et ta on lapsena Alpi järvede lumes ning Cremona pakases ennast ära 
külmetanud ega suuda ikka veel sooja saada, ning et ta vajab kuuma Sitsiilia päikest. 

Paganini nautis Palermo rahulikku elu. Talle tundus, et ta suigub jälle samasse unne, 
mis oli teda kunagi Luccas vallanud. 

Kuid Armida asemel oli Eurydike, kes muutus järkjärgult Medeiaks'?, ja see kiire 
muutumine juhtis Paganini tähelepanu sellele, kuidas tema sõbratari päevitusest 
karedasse näkku ilmuvad küpsuse varjud ning suunurkadesse tekivad saatuslikud 
peenikesed kortsud, ähvardades Medeia raevuka pea muuta Megaira” peaks. 

Õhtuti viis Paganini oma poja mere kaldale. Kaluri-lapsed jooksid Ahhillinole näitama 
punakaskollaseid ja helerohelisi kalakesi, kummalisi vetikaid ja meri-tähti. Ahhillino 
sirutas oma käekesed nende poole, kuid merilillel tarvitses vaid liigutada oma õielehti, 
kui käed tõmbusid naljaka hirmuga tagasi ja poiss hakkas heleda lapsehäälega kilkama. 

Ahhillino käis neljandat eluaastat, kui jõudeelu hakkas täidlaseks muutunud Antoniat 
ära tüütama. Üksluised muljed panid ta kannatama. Kirjad, mida Paganini sai põhja poolt 
oma sõpradelt, keda naine ei tundnud, saabusid järjest harvemini. Paganini muutus üha 
süngemaks, kui naine reisist põhja poole juttu tegi. Selleks ajaks oli nende vahekord 


'*Medeia — kreeka mütoloogias Jasoni abikaasa, kes tappis oma lapsed, et kätte 
maksta Jasonile, kui see tahtis teda maha jätta, et abielluda Korintose kuninga tütrega. 
Tõlkija. 

2 Megaira — kreeka mütoloogias maa-alune jumalanna, 

kättemaks ja ning vandetunnistaja. Ka kuri, raevukas naine. Tõlkija. 


niivõrd teravaks muutunud, et ainult hirm lahutuse ees ning kartus last kaotada sundisid 
Paganinit järele andma. 

See oli murranguhetk. Tundes äkki tohutu loomingulise pinge tõusu, seadis Paganini 
end ühel päeval reisivalmis, laadis laevale tõlla ja hobused, võttis kaasa tädi, lapsehoidja, 
tädi koerakese ning neli rohelist kanaarilindu ja asus teele põhja poole. Kanaarilinnud 
olid väikese Ahhillino lemmikud. 

Kalaabria mägedes ootas neid ebameeldivus, nagu neid Paganinile nüüd iga päev osaks 
sai. Ristikäigu möödumisel ei väljunud Paganini tõllast. Ta ei teinud ristimärki ega 
ilmutanud kiriku vastu küllaldast austust. Küla sandarm peatas preestri märguande peale 
tõlla. Hobused viskusid kõrvale, laps ärkas, linnud hakkasid puurides siristama ja koerake 
klähvima. Äratatud lapse nutt katkestas Paganini kannatuse. 

«Mis sel papil vaja on?» küsis ta valjusti. 

Sandarm nõudis dokumente, kirjutas üles reisijate perekonnanime ja andis 
kurjakuulutavalt vaikides Paganinile dokumendid tagasi. 

Napolisse jõuti õhtul. 

Linna sisse sõites imestas tolliametis vana hallipäine tolliametnik: 

«Sinjoor, te olete nädalaga nooremaks muutunud!» Paganini vaatas teda arusaamatult. 
Kummardav tolliametnik taganes kohmetult, söandamata suurele viiuldajale selga 
pöörata. 

«Päikese» võõrastemajas Konstantinopoli tänaval hüüdis väravavaht tõlda sisse lastes: 

«Maestro, eccellenza, kui nooreks te olete muutunud!» 

«Need napollased on peast ogaraks läinud,» mõtles Paganini. 

Ühises söögitoas aga rippus suur afišš, mis teatas, et suur viiuldaja Paganini, kes alles 
äsja saabus Salernost, kavatseb anda kontserti. Paganini haaras taldriku, viskas selle 
põrandale, rebis laudlina maha ja karjus: 

«Mis teil Napolis ometi lahti on?» 

Võõrastemajapidaja jooksis ehmunult söögituppa: 

«Mis sinjoor soovib? Milles asi seisab, sinjoor?» 

Sinjoor näitas seinal rippuvale afišile. 

«Jaa, jaa,» ütles peremees niisuguse näoga, nagu valmistaks ta oma teatega Paganinile 
erakordset rõõmu. «Ta on areteeritud, kolm päeva tagasi pandi kinni. Tuli välja, et ta on 
raamatupidaja Salernost, kes mängis pulmapidudel Amalfis, Atranis, Ravellos.» 

Paganini põrutab rusikaga lauale: 

«Laccavas, Salernos, Napolis, Pestos, kurat võtku teid kõiki! ...» ja lisab veel mõne 
ammuununenud väljenduse «Varjupaiga» leksikonist... 

Esimene kontsert tõi kaasa uue ootamatuse. Paganini ei tundnud ära vanu napollasi, kes 
kunagi olid olnud tema kunsti vaimustatud austajad. Osa publikust aplodeeris endist viisi 
tuliselt, kuid Paganini märkas, et esimesed neli rida ja mõned üksikud grupid saalis vai- 
kisid visalt. 

Esimeses reas istus pikakasvuline, mustas saterkuues, mürgise läbitungiva pilguga mees 
ja vaatas kogu aeg Paganinist mööda. 

Kontsert andis täiskassa. Järgmise päeva hommikul siirdusid Paganini ja Antonia 
kõigile Napoli võimudele ja muusikutele visiiti tegema. Enamik uksi jäi nende ees 
suletuks. Võib-olla oli see ainult juhus! Paganini suhtus sellesse rahulikult. Kui aga tema 


tõld pidi juba kuuendat korda suletud ukse tagant ära sõitma, vaatas Paganini Antoniale 
otsa ja ütles, et ta ei soovi enam neid viljatuid katseid jätkata. 

Antonia ei tulnud lõunale, tal olid külas kaks sõbratari — Napoli baleriini. Kui 
sõbratarid olid lahkunud, teatas Antonia, et napollaste meelelaadis on toimunud suured 
muudatused ja et tuleb võimalikult kiiresti sellest linnast ära sõita. Ranged karistused, mis 
võeti 

tarvitusele pärast Bourbonide pagenduselt tagasipöördumist, olid murdnud selle linna 
lõbususe. 

«Mäletate, sinjoor,» ütles Antonia, «et see oli linn, kus karbonaaride antikristlik sugu 
endale pesa ehitas. Napoli muusikud on veendunud, et sa oled tumedate jõududega 
ühenduses ja et sa said oma hirmuäratava mänguvõime ainult saatana abiga. Muide, 
sinjoor Paganini, ütelge mulle kui oma eluseltsilisele avameelselt: missugused keeled on 
teie viiulil?» 

«Oo, sinjoora! Igal juhul ei kõla need keeled nõnda, nagu teie tuhmunud hääl.» 

Ta tundis, et miski matab tal hinge. Paganinile kui kindlate veendumustega inimesele, 
kellel armastus kunsti vastu on välja tõrjunud kõik muu, tundusid need barbaarse keskaja 
ja inkvisitsiooni piinamiste järelkajad, inimeste väiklane alatus ja katoliku kiriku 
fanaatiline julmus äkki koletisliku totrusena. Raev abitusest inimeste rumaluse ees 
lämmatas teda. 

Tema naine, tema toreda lapse ema, vaatas teda vaiksete rahulike silmadega. Tundus, et 
ta mõistis piina, mis mehe teadvuse lõhestas ning teda hetkeks jahmatama pani. Naine 
noogutas talle pead, tema imetlusväärsed ripsmed sulgusid, Medeia kulmud tõmbusid 
kurdu, nägu võttis mõtliku ja mureliku ilme. Vaikse, puhta, südamessetungiva pilguga 
vaatas talle ta Eurydike. 

«Kui meil nii edasi läheb,» ütles Antonia, «siis saab me raha otsa, kontserdid aga ei too 
meile baioccotki sisse ...» 

Paganini ei kuulanud teda. 

Jätnud lapse ja mehe sinnapaika, ruttas Antonia varahommikul postvankriga Rooma. 
Kõikjal, kus see oli vaid võimalik ja kuhu ta pääses oma vanade kunstnikusidemete tõttu 
apostliku pealinna administratiivse ja vaimuliku ülemkihiga, valmistas ta pinda ette oma 
abikaasa saabumiseks. 

Rooma jõudes nägi Paganini võõrastemaja numbritoas oma vana sõpra Rossinit. 
Mõlemad sööstavad teineteisele vastu. Kui on küllalt kaelustatud, ütleb Rossini 
Paganinile, et dirigent on haigestunud ja et tema, Rossini on tulnud oma sõpra paluma, et 
see 

orkestrit juhataks. Kas võib üldse vastuses kahelda! Paganini on muidugi nõus. Sõbrad 
võtavad istet. Sel hetkel jookseb tuppa poisike ja ulatab Rossinile sedeli. 

«Vaene Bello,» ütleb Rossini. «Surnud. Saatus ise läkitas teid tema kohta täitma.» 

«Millal on proov?» küsib Paganini. 

«Pärast päikese loojakut,» vastab Rossini imestunult. «Jaa .. . Aga palun, mis päev täna 
on?» 

«Täna on reede.» 

Rossini nägu muutub süngeks: 


«Reede? Tähendab, mul tuleb veel üks päev oodata. Bello haiguse tõttu on juba terve 
nädal kaotsi läinud. Millal ma nii siis ooperi lavale saan tuua?» 

Kannuste kõlin ja rõõmsad hääled trepil. Naerev ja elavnenud sinjoora Antonia 
sammub mööda astmeid üles. Vurrudega austria ohvitser jätab temaga trepi-pealsel 
hüvasti. Uks on lahti, kõik on näha. Sinjoora Antonia naeratab, ohvitser suudleb ta ühte 
kätt, siis teist, paremat, vasemat, siis jälle paremat. «Millal see ükskord lõpeb?» mõtleb 
Paganini. Rossini vaikib. Sinjoora Antonia tuleb tuppa, tema taga sammuvad kaks lillades 
sutaanides ja nööridega vöötatud pruunides kuubedes preestrit, sõjaväemundris nooruk ja 
mustas ülikonnas vanamees, kes olid talle trepil järele jõudnud. Kõik nad astuvad 
sinjoora kannul Paganini tuppa. Antonia haarab kinni viimastest sõnadest ja lausub: 

«Mis siis, et täna on reede, sinjoor Rossini. Prooviks on teil luba olemas. Alles täna 
hommikul sõitsin Tras-teverest. monsinjoor kardinal-politseimeistri juurde, ja ta lubas teil 
reedeti proove pidada. Ja isegi sind,» ta astus Paganini juurde ja võttis mehel lõuast kinni, 
«lubas ta kontserte anda.» 

Proovid käivad juba kolmandat päeva. Rossini on ääretult rahul. Orkester, kes esialgu 
pahandas Paganini nõudlikkuse üle, muutus vaikseks taltsutatud loomaaiaks. Siiski too 
Bello .. . «Kõneldakse, et itaallasi iseloomustab sünnipärane musikaalsus. Kust tulevad 
siis need barbaarsed helid?» küsib endalt Paganini. 

Möödub veel kaks päeva, ja ta ei tunne orkestrit enam ära. Inimesed, kes iga tema 
kulmukortsutamist pidasid enda isiklikuks solvamiseks, hakkasid äkki 

pingelise tähelepanuga jälgima tema nägu, neil oli rõõm vaadata, kuidas see nägu, 
millele väsimus oli juba ammugi kortsud vajutanud, siledaks muutub. «Ecco!» hüüdis 
Paganini. «Bravissimo!» Ja neis üksteisele võõrais inimestes, keda saatuse juhuslik 
kapriis oli ühendanud selle viiuldajast dirigendi puldi ümber, kelle kohta liikusid 
igasugused tumedad kuuldused, süttis äkki kiindumus kunstisse kui sangarlusse, kui 
suuresse elunähtusesse. Alistudes elevandiluust kepikesele selle kummalise inimese käes, 
tundsid kõik endid suurte kunstnike ja virtuoosidena. 

Saabus Rossini ooperi avaliku ettekande päev. Autor, sinjoor Joachim, nagu teda 
austria ohvitserid nimetasid, istus kahvatuna kulisside taga talle määratud toakeses. Tema 
ees laual oli klaasitäis apelsinijooki jääga ning punases köites raamat. Paganini hilines. 

Kui ta sisse astus, haaras Rossini tal kuuekäisest kinni ja tõmbas laua juurde. Ta näitas 
raamatut, millele oli kirjutatud: «Don de 1'auteur» — «Autorilt». Ta avas neljasaja 
viiekümne esimese lehekülje. See oli «Rossini elu», mille oli kirjutanud härra Stendhal ja 
mis oli trükitud Pariisis Butuari tänaval 1824. aastal. 

«Kas sa mäletad teda? Sa nägid teda Bolognas, — see on kuuenda dragunirügemendi 
kõige pöörasem ohvitser. Ja Butuari tänav! Kas tead, seal elab Prantsusmaa kõige 
ülemeelikum poeet Beranger koos «Marseljeesi» autori Rõuget de Lisle'iga. Rõuget de 
Lisle on halvatud, ta elab praegu suures puuduses. Ma käisin sellel tänaval, sealt ma 
saingi selle raamatu.» 

Paganini luges ridu, mis härra Stendhal oli pühendanud temale. Ta luges, et ta on 
esimene viiuldaja Itaalias ja võib-olla suurim viiuldaja kogu inimkonna ajaloos. Kuid ta 
ei ole oma hämmastama paneva talendini jõudnud mitte kannatlike õpingutega kuskil 
konservatooriumi seinte vahel, vaid tänu sellele, et armastuse eksiteed, nagu kõneldakse, 
viisid ta paljudeks aastateks vanglasse. Inimestest hüljatuna ja üksikus vangikongis, kus 
teda ähvardas tapalava, oli tal kättesaadav ainult üks tegevus — viiulimäng, ja seal 


õppiski ta oma hinge keelt viiulihelidesse valama. Pikad vanglaõhtud kindlustasid talle 
võimaluse täiuslikult ära õppida selle 

uue üleinimliku keele. Sellest ei piisa, kui kuulata Paganinit kontsertidel, kus ta nagu 
Herkules paiskab põrmu temaga võistlevad põhjamaade viiuldajad. Teda peab kuulama, 
kui ta mängib oma capricciosid inspiratsiooni ajel, mis saavutab mingi hullustuse jõu. 
Neid capricciosid iseloomustades lisab autor, et nad on ületamatult rasked ja et kõige 
raskemadki kontserdid pole nende kõrval midagi. 

Paganini tahtis panna raamatu lauale, kuid see kukkus põrandale, lehed kägardusid, ja 
mis kõige halvem, valget kinnast kätte tõmmates astus Paganini puhtale köitele jalaga 
peale. 

Noorte ja kärmete sammudega tuli ta läbi orkestri ja sööstis dirigendipuldi astmeid 
mööda üles. Ta oli kahvatu. Lühike ja jahe löök vastu puldiserva, hetk pinevat vaikust, ja 
saali täitsid magusaimad helid, mida [Itaalia tolle ajani oli kuulnud, — Rossini uue ooperi 
helid. 

Vaheajal pärast esimest vaatust tuli väike vurrudega ohvitser liiga suuri kannuseid 
kõlistades tuppa, kus Paganini koos ooperi autoriga istus. Mõlemad vaikisid. Vaikus oli 
niivõrd rusuv, et sõjaväemundris noormees jäi uksele peatuma ega söandanud üle läve 
astuda. Esimesena märkas teda Rossini, kel tekkis vallatu mõte: «Nüüd ta köhatab ja 
silub parema käega vurre.» Ja kui ohvitser tõepoolest otsekui sugestiooni mõjul seda 
kõike tegi, ei suutnud Rossini naeru pidada. Paganini tõstis pea. 

«Mis teil vaja on?» küsis ta ja tõusis püsti. 

Ohvitser andis au. «Taevale tänu,» mõtles Paganini, «pagan sind võtku, tähendab, see 
pole veel arest!» Ohvitser võttis nahkpaunast suure kirja. Ümbrikul oli viis punast 
lakkpitserit. Kirja nurgast paistis välja siid-nöör. Ohvitser pistis kirja kummardades 
Paganinile pihku ja väljus osava liigutusega eesriiet kõrvale lükates uksest. Paganini 
silmas koridoris tunglevaid inimesi. Ta tõmbas masinlikult nöörist. Kiri avanes. Tiaaraga 
ja ristipandud võtmetega kaunistatud dokument teatas, et püha isa ja Kristuse asemik 
õnnistab apostliku kuuria sulase taevalikku harrastust ja ülemaailmse driku ustavat poega 
Niccol5 Paganinit, teeb tema 

Kuldkannuse ordu kavaleriks ja annab talle üle ordeni. Lint ja ilus kalliskividest 
mänguasjake lebasid Paganini peol. Ta vaatas neid otsekui laps, kes on leidnud 
merekaldalt ilusa teokarbi, ega mõistnud, milles asi seisab. 

Paganini kanti kätel lavale, kus ta, kuld ja briljandid avatud peopesal, kummardas 
nõutult publikule. Ta kummardas sügavalt, küürutades peaaegu maani, asetas parema käe 
südamele, nagu tahaks ta öelda, et paavsti tähelepanu on teinud ta nõutuks ja et ta palub 
Rooma publikult alandlikult andestust oma tohutu suure ja koormava talendi pärast. 
Ta palus inimestelt, et need andestaksid talle tema geniaalsuse, ta palus suurelt teatrilt 
vabandust oma inspiratsiooni ületamatu jõu pärast. Lurjustelt ja sandarmitelt, vargailt ja 
riigiametnikelt, juuksureilt, kupeldajailt ja Rooma pankureilt palus ta vabandust selle 
eest, et ta on neist mõõtmatult kõrgem ja üllam, et ta põletab igal hetkel oma elu suure ja 
kustumatu kunsti tules. Ta palus andeks, et temast ei saa kunagi lurjust, varast ega halli 
ametnikku mõnes väikeses preestrikantseleis. Ja esimeses reas istuvad prelaadid ning 
kardinalkuberner naeratasid soosivalt, aplodeerides pundunud peopesadega sellele 
vääritule viiuldajale, keda tema pühadus oli armulikult kohelnud. Nad nägid selle 


viiuldaja orjameelsust ega tundnud, et see geenius, kes oli kuritegelik vaid seepärast, et 
teda ei mõistetud, palub andestust oma ohjeldamatu talendi pärast, mõeldes ainult väike- 
sele selgesilmsele magavale poisikesele, kes naeratab unes ülitargalt nagu loodus ise, 
kelle põsed on poisikeselikult lõbusad ja kelle elu oleneb täiesti tema isast. 

Kiiduavaldused aga kõlasid järjest valjemini. Rahvahulk karjus ja röökis. Paganini 
tundis üha teravamalt oma üleolekut kõigist neist inimestest. See talle tuttav tunne 
joobnustas teda. Meelekohtades tuksles uhkelt muistne Genua vaprate meresõitjate veri. 
Siis haaras teda tohutu kaastunne rahvahulga vastu. 

Raske üksindustundega istus Paganini tõlda. Tema ees istus Antonia. Naise õhetav 
nägu, liialt punased huuled ja säravad silmad tõendasid, et ta on sündinud 

efektiga ülimal määral rahul. Ta ootas, et Niccolõ hakkab rääkima. Mees pidi ju tänu- ja 
kiitusesõnu puistama. Paganini aga, pea väsinult õlale vajunud, pillas hajameelselt 
paavsti pitsatiga kirja maha. Helepunane kirjalakk praksus musta lakk-kinga all. 

Sinjoora Antonia tõstis silmad mehele. Vapustatud hoolimatusest püha isa armu vastu, 
kiljatas Antonia hirmu pärast ja lõi Paganinile vastu põske. Kutsar ei vaadanud tagasi, 
tõld hakkas järsku liikuma, hirmunud hobused panid kihutama. Paganini laskus tõlla 
patjadele ja sulges silmad. Kuni järgmise päevani ei vahetanud abikaasad teineteisega 
sõnagi. 

Hommikul võttis Paganini välja «Ponscioni» ning asetas selle Ahhillino nõrga õla 
vastu. Laps võttis heameelega poogna, ta oskas juba isa jäljendada ja vajutas 
mehaaniliselt peenikeste sõrmedega keeltele, kutsudes esile kääksuvaid, naljakaid, 
lapselikke helisid. 

«Tema on minu võistleja!» hüüdis Paganini naerdes. «Ausõna, tema on minu võistleja! 
Igatahes mängib ta paremini kui mina. Sina oled mu Kuldkannuse rüütel,» ütles ta, 
väikest Paganinit toas ringi keerutades. «Tema pühadus on kinkinud selle kõrge autasu 
kolmele inimesele — Mozartile, Gluckile ja minule. 00, minu aare, kuipalju väärikam sa 
oma isast oled!» 

Tuppa tuli sinjoora Antonia. Eilsest juhtumist ei lausutud sõnagi. 

Paganini vaatas lihtsalt, ja ilma huvita oma naist. Ta tahtis eilset vahejuhtumit unustada 
mitte enesearmastusest, vaid lihtsalt Antonia enda pärast. 

Antonia aga polnud midagi unustanud, tema mäletas iga hetke, ja vaikis ainult 
seepärast, et ta polnud oma kõneosavuses kindel. Ja pealegi arvas ta katoliku kiriku 
ustava tütrena, et vähimgi vastuhakkamine usu käskudele on hirmus patt ja et pole tarvis 
selgete loogika argumentidega veenda inimest, kes astub välja Kristuse asemiku ja tema 
kaaslaste vastu. Peamiseks raskuseks oli talle see, et plaanis, mis ta kavatses teostada, ei 
olenenud kõik ainuüksi temast endast. Ta ei kahelnud peaaegu üldse, et Paganini keeldub 
õhtul sõitmast visiidile monsinjoor kardinal-politseimeistri juurde. 

Kui Antonia lõpuks rünnakule asus, siis, vastu tema ootusi, ei avaldanud Paganini 
vastupanu. Ta lihtsalt ei saanud millestki aru. Tõllas istudes tegi teda rahutuks ainult 
mõte, et magama jäädes oli Ahhillino kolm korda köhatanud, ta tundis tuska ainult 
sellepärast, et keegi polnud talle meelde tuletanud, et ta viiuli kaasa võtaks. 

Õhtusöögil prelaadi majas astus Paganini juurde väikest kasvu, puuderdatud parukaga, 
tähtede, aumärkide ja lintidega ehitud mees. Ta oli huvitatud kuulsa viiuldaja mängust ja 
päris, missugused on ta meisterlikkuse saladused. Kuskilt toodi viiul. See oli odav, andetu 


meistri kätetöö, kes varustas muusikariistadega pulmapidudel mängivaid virtuoose. Nüüd 
aga puudutas seda poognaga Paganini, ja see hakkas laulma nii, nagu ta veel kunagi 
polnud inimkäe all laulnud. 

Kui Paganini langetas poogna, lausus väike aumärkidega mees armulikult: 

«Tulge meie juurde Viini, ja ütelge kõikjal, et hertsog Portalla kutsus teid. Tänapäeva 
Euroopas on teie ees lahti kõik teed. Riiklik kord on jälle täielikus kooskõlas Kristuse ja 
Rooma paavsti õpetustega, ja meeles pidades seda, et te tulite Roomas minu juurde, olge 
kindel, et teile on põhja pool Alpisid kõik teed avatud.» 

Tagasiteel, kui Antonia rahutult küsis, missuguse mulje talle vastuvõtt oli jätnud, 
meenus Paganinile äkki, et seal pidi aset leidma jutuajamine tema ja sinjoor principe 
Metternichi vahel. 

«Kuid teda ei olnudki seal,» ütles Paganini end vabandades. 

«Kuidas nii?!» karjatas sinjoora ja ta põsed kattusid vihapunaga. Silmad puurisid 
raevukalt õnnetu mehe näkku. «Vürst Metternich seisis teie ees, rääkis teiega armulikult, 
ning teie mängisite mingisugusel vastikul viiulil.» 

«Mis vürst Metternich?» lausus Paganini süngelt. «See oli hertsog Portalla.» 

«Nojah, hertsog Portalla ongi vürst Metternich ...» 

Nende jutu katkestas puruneva klaasi klirin. Tiisliga kahehobusevanker sõitis teeristil 
nende tõllale sisse. 

Pärast hüüdeid, kära, kutsarite sõimu, politseivalvurite vahelesegamist ja Paganinile 
täiesti ootamatut solvavat ülekuulamist, mida toimetas mustas ülikonnas noormees, 
istusid kõik uuesti oma kohtadele. 

-.. Samal ajal, kui Paganini sirutas oma väsinud keha diivanile ja uinus, tulvil mõtteid 
eelseisvast reisist Euroopasse, toimusid sündmused, mida ta ei võinud aimatagi ja millel 
polnud tema suhtes sugugi väike tähendus. 

Karm, külm pilk peatus protokollil, mis oli toodud Vatikani kahesaja neljakümne 
üheksandasse tuppa. 

Selle toa sisustus väärib tähelepanu. Väike, valge, väga kitsas voodi, selle kohal 
mustast puust rist elevandiluust ristilöödu kujuga, seinad, millelt damast-tapetid maha 
rebitud, põrand kaetud india džuudist jalamattidega, kaks tooli, katmata puulaud. 
Portselanist kulp ja klaaskauss puhta läbipaistva veega. Laual sulg ja tindipott, virnake 
sinist paberit kongregatsiooni märgiga, ja selle kõrval väikesed taevassinised lehekesed 
jesuiitide ordu kindrali pitseriga. Pisut eemal akna all salakapp, mille uksed on avatud... 

Käsi, mis hakkas kirjutama suurele sinisele ümbrikule aadressi, ei lõpetanud esimest 
sõna. Selle kollase, vahana läbipaistva käe pikad sõrmed olid ühegi ehteta. Laua taga 
istus mees, kel oli jesuiitide ordu pealiku määratu suur võim. 

Pärast Tadeusz Brzozowski surma 1820. aastal asus tema kohale Alois Fortis. 
Kõnesoleval ajal oli ordu-kindral ära reisinud, ja teda asendas noor hollandlane Johann 
Philipp Roothaan. See tagasihoidlik, oma aastate kohta liiga rahulik mees oli võitnud oma 
kiretusega, tohutu karmusega enese vastu ning põlgusega inimkirgede vastu ordus suure 
lugupidamise. Selge analüüsiv mõistus võimaldas tal täpselt ja arukalt lahendada niihästi 
küsimusi, mis kerkisid esile igapäevases rahvarüsinas, kui ka neid, mis olid seotud ordu 
hiiglasliku töökavaga kõigis viies maailmajaos. 

Teadet juhtumist Paganini tõllaga ei saanud sinjoor Roothaan vahetult. Valvurid andsid 
teateid sündmustest Rooma linnas sinjoor kardinal-politseimeistrile. 

«Kas ettevaatamatu kutsar on areteeritud?» küsis Roothaan. 

«Ei,» vastas aruandja, «see juhtus ju pimedas, kogemata ...» 

Roothaan andis käega märku, ja aruandja jäi vait. «Niisiis, sinjoor Paganini jõudis 
õnnelikult koos naisega koju ja puhkab praegu juba voodis?» Aruandja noogutas pead. 

«Kas on teada, et kutsar purustas akna tõllal, mis kuulub mehele, kelle vastu püha isa 
on armuline ja keda vürst Metternich kutsus Viini?» 

«See on teada.» 

«Mida räägib kutsar?» 

Aruandja lahutas käsi: 

«Ta lubab järgmisel korral paremini töötada.» 

Roothaan pani paberi kõrvale. 

«Austria ministri ootamatu heatahtlikkus on täiesti arusaadav, see ei kohusta kedagi 
mitte millekski,» lausus Roothaan vaiksel häälel. 

«Autasu, mille kinkis püha isa, on aga ettevaatamatus, mis ei tohi enam korduda. Kui 
vana on Sinjoor Paganini poeg?» Saanud vastuse, jäi Roothaan mõttesse ja ütles siis 
otsekui iseendale: «Tuleb astuda samme, et sinjoor Paganini poja kasvatamist juhiksid 
kogenud inimesed.» 

Ärasõidul Roomast imestas Paganinit Rossini jahe käitumine. Viimastel päevadel oli 
Rossini kõikjal kuulnud vaimustatud, mõnikord isegi liialdatud kiitusi Paganini aadressil, 
ja kuigi Rossini oli ooperi autor, rõhutasid paljud otsekui sihilikult tema juuresolekul kui 
vaimustatud nad on dirigendist. Mõned ütlesid lausa välja, et ooper on sellega tunduvalt 
võitnud, et orkestrit juhatas niisugune kogenud mees nagu Paganini. Lõpuks jäi ka 
Rossini mõtlema: kui nii visalt kõneldakse Paganinist, ja kõneldakse ühte ja sedasama, 
siis on järelikult mingisugused põhjused sellisteks arvamisteks. 

Paganini aga ei teadnud neist kõnelustest midagi. 

Sinjoora Antonia oli hankinud tosina soovituskirju. Kuulsus tiivustas Paganinit. Talle 
kangastus Pariis. Paganini kuulis, et Ferdinando Paer, suur maestro, nagu 

teda nüüd nimetati, on saanud Prantsusmaa muusikute mõtete valitsejaks. 

Kuidas aga pääseda Prantsusmaale, kui üle piiride sõitmine on äärmiselt raske range 
passisüsteemi tõttu, mille austerlased on sisse seadnud? Millise Itaalia riigi alam te olete, 
sinjoor Paganini? Teie olete Itaalia kodanik, kuid Itaalia on ju geograafiline mõiste, 
Apen-niini poolsaarel aga on tublisti oma paarkümmend riiki. Kui teid lubati Palermost 
läbi Rooma põhja poole sõita, siis tänage selle eest oma naist. Valvake iga oma sammu. 
Iga kuldraha, iga tukati kõlin, mis kukub teie taskusse, on kuulda selles kabinetis, kus teid 
jälgivad terased silmad, mis leiavad teid üles ka siis, kui te ootamatult kas või maailma 
lõppu satuksite. Teie sissetulekutest ollakse huvitatud, sinjoor Paganini, te peaksite jätma 
suure pärandi, teie pojast aga peab saama katoliku kiriku ustav poeg. 

Niisiis, tee põhja poole on teile vaba, monsinjoor Kuldkannuse rüütel, see on teile vaba, 
hoolimata sellest, et te olete ebaviisakas ega taipa ise kirjutada kirikuhümne ja mängida 
kirikus viiulit. Teie naise jumalik hääl aitas teid, tema kõrguse, hertsog Portalla, vürst 
Metternichi ja vürst Kaunitzi heatahtlikkus kindlustab teile aga austava vastuvõtu tema 
apostliku majesteedi keiser Franzi linnas. Kuid hoiduge ettevaatamatust sammust, 
loobuge ohtlike raamatute lugemisest, heitke peast ohtlikud mõtted sellest, et teie kui 
muusikageenius olete maailmakodanik. Lombardia-Veneetsia aladel olete ainult tema 


majesteedi alam, ja Rooma linnas olete lisaks sellele veel kardinal-politsei-meistri 
järelevalvealune. 

Lähedastest sõpradest oli alles ainult Pino. Jättes tema kätte peaaegu kogu oma 
varanduse — raamatud, noodid ja kirjad, sõitis Paganini põhja poole. 

Kiiresti möödusid kontserdid Triestis, Veneetsiasr Firenzes, Perugias ja Bolognas. 

Nädal aega veetsid abikaasad Como järve kaldal. Põhja-Itaalia järved olid Antonia 
lemmikpaikadeks. Paganini sai esmakordselt teada, et ta naine on siin sündinud. 

Nüüd tuleb otsustav pööre. Passid on juba käes, ja 

algab väsitav mägiteekond läbi Kraini, Karinthia ja Steyri. Mööduti Semmeringist. 
Kauguses kõrguvad kaljurüngastel rüütlilosside varemed. 

öösiti laulavad kutsarid vanu slaavi laule. Üks neist, Lorenzino, jutustas peatuskohtades 
poolsosinal, et siin tulevad sageli kooljad haudadest välja ja toidavad ennast inimverest. 
Ta rullis lahti siidrätiku, millele olid kohmakalt õmmeldud paavsti-võtmed ja ristid. 
Võtnud korvist küüslaugumugula, ütles ta, et küüslauk on parimaks vahendiks vampiiride 
vastu. 

Paganinisse mõjusid need jutustused, eriti lugu lapse röövimisest vampiiride poolt, 
rusuvalt. Ta ei saanud ööde kaupa silma kinni, ärevalt pimedusse vaadates valvas ta 
magavat Ahhillinot. 


XXII PEATÜKK TEEL VIINI 


Ajalehed teatasid suure viiuldaja saabumisest. Ühe Viini võõrastemaja sissekäigu ees 
peatudes sattus Paganini pilk kummalisele kuulutusele: 

«Surma mõistetud ja vanglast pääsenud suur itaalia viiuldaja Niccolo von Paganini 
sõidab lähemal ajal Viini kontserte andma. 

Püha isa on talle ta rohked süüteod ja mõrvad andeks andnud. 

Rutake, sissepääs üks tukat, algus kell kaksteist öösel. Viini Suur Teater.» 

Vihane Paganini käskis edasi sõita, kuid järgmise võõrastemaja juures oli üles pandud 
samasugune kuulutus. Antonia kehitas õlgu ja pomises midagi nurjatust impressaariost. 
Ta oli kohmetu. Viiuldaja vaikis. Ta mõistis, et Antonia ei tunne ennast uuel pinnal kind- 
lana. Naise pea käis ringi Itaalias saavutatud menust. Tundes end perekonnapeana, läks ta 
oma enesekindluses liiga kaugele, ja sattus nähtavasti mõne šarlatanist antreprenööri 
küüsi. Asja polnud enam võimalik parandada. Kõigil tänavail rippusid pildid, kus 

viiuldaja oli kujutatud vanglatrellide taga. Kurva, noore ja ilusa näoga istus ta õlgedel ja 
mängis ristilöödu kuju ees, otsekui anudes endale andeksandmist. 

Kui hilja öösel tuli teener ja küsis dokumente, siis nõudis Paganini rusikaga lauale 
põrutades võõrastemajapidajat ja politseiohvitseri. 

Kumbki ei mõistnud, mida sissesõitnud kunstnik nendelt tahab. Kui Paganini nõudis, et 
rebitaks maha afišid, mis teda häbistavad, pasundades temast kui kurjategijast ja 
mõrtsukast, siis lahutas ohvitser käsi ja ütles, et kui sissesõitnud sinjoor italiano pole 
Viini ametivõimudega rahul, siis võib ta esitada kaebuse härra politseiminister 
Sedlnitzkile. 

Pärast nende kahe armastusväärse tegelase lahkumist otsustas Paganini Antoniaga 
tõsiselt kõnelda. Kuid ta ei leidnud naist toast. Paganini jäi ootama ja uinus tugitoolis. 


Kui ta öösel ärkas, polnud Antoniat ikka veel. Naine tuli koju vastu hommikut ja teatas, 
et ta on ööbinud sõbratari pool, kellega ta on kunagi Veneetsias koos laulnud. Paganini 
laskis selle jutu nagu kõrvust mööda. 

«Teie aga pole vist maganudki?» küsis Antonia. «Minge voodisse.» 

Paganini vastas rahulikult: 

«Ma lähen, kuid enne andke mulle lubadus, et te ei sega ennast enam vahele minu 
kontsertide organiseerimisse.» 

Nüüd toimus Eurydike kummaline muundumine. Kogu tema mütoloogiline võlu oli 
äkki kadunud. Paganini ees seisis tüse maruvihane turunaine, silmad ümmargused, 
põskedel punased laigud. Käed puusas, puistas ta mehe üle turusõimu valinguga, ja 
kasvav üksindustunne, mis oli sinjoor Paganinit vallanud esimesest abielutülist peale, 
andis aset vastikustundele. Häält järjest kõrgendades asus Antonia, käed rusikas, meest 
ründama. Paganini pani käed seljale ja vaatas vaikides, mis edasi saab. Siis aga ärkas 
poeg ja sirutas nuttes käed ema poole. Vastuseks sai ta laksuva kõrvakiilu. 

«Kõik räägivad mulle,» karjus naine, «et te olete jumalasalgaja, mulle öeldi, et te olete 
karbonaar, mulle 

öeldi, et te ei täitnud preestri nõudmist, kes tegi teile ettepaneku kasta viiul pühasse 
vette, tõenduseks, et puudub alus süüdistustel, nagu oleks teie viiul saatanale pühendatud. 
Teie olete kristliku kiriku vaenlane!» 

«Või veel!» hüüdis Paganini. «Kas jumalik Guarneri tegi selle viiuli siis selleks, et teie 
papid ta vees lahti leotaksid? Minule kui muusikule kallale kippudes on silmakirjatsejate 
kamp valmis igasugusteks alatusteks. Jah, ma olen tõepoolest saatanaga ühenduses, jah, 
ma olen tõepoolest paha vaimu küüsis, kuid see paha vaim on pappidekari ja saatan — 
see olete teie," sinjoora!» 

Nüüd kargas sinjoora Antonia ühe hüppega seina äärde. Ta kiskus vutlari lahti ja haaras 
viiuli. 

Ahhillino vaatas, silmad pärani, ta ei tundnud oma lapseunest ärgates ema ära ja hakkas 
karjuma. Äkki kukkus ta oma sängikesest maha. Paganini sööstis tema poole, tehes mingi 
arusaamatu liigutuse, nagu valiks ta, kus tema abi kõige rohkem vaja on. Lapse juurde 
jõudes märkas ta, et poja õlaliiges on paigast ära. 

Sinjoora Antoniat pole kodus, sinjoor Niccolod samuti. Purustatud keeltega viiul lebab 
põrandal. Lapsehoidja ei söanda seda üles tõsta ega teise kohta panna. Tuba on tühi. 

Alles lõuna paiku tuleb sinjoor Niccolo koju, laps kätel. Laps magab. Halastajaõde, 
ursullane14, istub ta sängi kõrvale. Paganini tukub lahtiste silmadega oma tugitoolis. 

Just nagu saatuse tujukal tahtel oli Viin sellel aastal Euroopa suurte muusikute 
kogunemispaigaks. Sel viisil kindlustas Paganini esinemine Viinis talle kuulsuse kõigis 
Euroopa linnades. Ja Viini ajakirjanduse hinnangud ühes Euroopa viiuldajate ja 
heliloojate kirjadega ei jäänud ainuüksi selleaegse muusikamaailma omanduseks, vaid 
tormasid kõiki muusikakriitika veergusid enda alla võttes ojana üleeuroopalise 
ajakirjanduse sängis, ja õige pea oli Paganini nimi kõikide suus. 

Viini viiuldaja Mayseder oli vististi Paganini ainsaks ustavaks sõbraks, kes itaalia 
viiuldajat tõesti siiralt 

“Ursullane — katoliikliku kloostrielu-kohustuseta nais-osaduskonna liige. Tõlkija. 


hindas. Juba Viinis ilmnes püüd vallutada viiuldajat kui külgetõmbejõudu, otsekui 
mingit magnetit, kes kindlustas antreprenöörile kolossaalseid tulusid. Puht-ametlikud 
read, mis ilmusid 25. märtsil «Teatrilehe» veergudel valitsuse ringkondade mõjutusel, 
tervitasid Pagartinit: 

«Kuulsa Genua viiuldaja Niccolo Paganini saabumine meie linna on kõige 
huvitavamaks uudiseks muusikamaailmas. Sooritades oma esimest reisi väljaspoole 
kodumaa piire, külastab Paganini kõigepealt meie kuulsusrikast pealinna. Viin on 
kunstide linn ja vastab muidugi itaalia viiuldaja talendi väärilise tunnustamisega selle 
tähelepanuavalduse eest, mida Paganini osutab meie pealinnale.» 

Samal ajal lõpetas Paganini silmapaistvat helitööd, mida ta ise nimetas «La Mancanza 
delle corde». See oli kaduvate keelte muusika. See oli kummaline segu muusikalistest 
teemadest, mis olid valatud nii raskesse vormi, et pärast Paganini surma pole suutnud 
keegi seda teost mängida. Selle fantastiliselt raske helitöö sissejuhatav osa esitati kõigil 
neljal keelel. Edasi läksid variatsioonid märkamatult üle kergeks poola tantsuks, mida 
mängiti kahel keelel. Neljanda osa moodustas ühelainsal keelel mängitav adagio. 
Paganini ise oli oma helitööga rahul. 

«Kui oleks võimalik kirjutada rondo ja mängida seda hoopis ilma keelteta, siis 
väljendaks see mu hinges kõlavaid helisid kõige selgemalt,» ütles ta. 

Niisiis jäi Paganinist Viinis esialgu selline mulje, nagu oleks tema näol tegemist mingi 
arusaamatu loodusnähtusega, mille ees inimesed täiesti pea kaotavad. Esimesed 
kontserdid Viinis olid talle täielikuks triumfiks. 

«Kunsti ja Kirjanduse Kroonika» kirjutas, et Paganinit ei saa võrrelda mitte kellegagi, 
ta on ainulaadne nähtus. «Muusikaline Mõte» kirjutas, et «oma adagio-des kunstnik 
sünnib ümber otsekui nõiakepi puudutusest: muusikalise tehnika võlur loovutab koha 
hingestatud lauljale, kelle tõlgitsus on ebatavaliselt lihtne ja majesteetlikult selge.» 
Kirjutati nootidest ja akordidest, mis tekitavad mulje, nagu heliseks kümme viiulit, terve 

201 

viiuliorkester. Kirjutati suurepärastest helidest neljahäälses seades, kui meloodia foonil 
kõlab kahehäälne pizzicato, jättes täieliku nõiduse mulje, kuna publik raevukalt tõuseb ja 
Paganini selja tagant orkestrante otsima hakkab, kes nende arvates tema põhimeloodiat 
paljudel viiulitel saadavad. 

Kui Paganini teatrist väljus ja silmadega oma tõlda otsis, kohtas ta tuhandeid pilke, mis 
olid uudishimulikult temale suunatud. Oli momente, kus ta igatses lihtsat inimlikku 
"kaastunnet. Tütarlaps mustas sametkleidis mõõtis teda uudistava pilguga. Ta oli alles 
äsja viiuldajale aplodeerinud, oli puudutanud rätikuga põski, millel voolasid arusaamatu 
rõõmu ja vaimustuse pisarad, ja vaatas nüüd üksisilmi viiuldajat. Kuid Paga-ninil 
tarvitses ainult heita talle pilgu oma väsinud ja ääretult kurbadest silmadest, kui tütarlaps 
vastas talle vaatega, mis oli täis viha ja põlgust. See kõneles nii Viini aristokraatliku 
moedaami vulgaarsest labasusest, keskpärase inimese alaväärtustundest, kes alati kardab 
ning vihkab seda, kes kas või pisutki tõuseb temast kõrgemale, kui ka kombeka 
katoliiklase umbusust, kelle kõrvu on ulatunud tumedad kuuldused. 

«Sinise Doonau lained on siin sogased,» ütles Paganini. 

Iseloomulik on vaidlus, mis puhkes Viini muusikalise kõrgkihi esindajate vahel. Härra 
Spohr ei pidanud sinjoor Paganinit esialgu oma tähelepanu vääriliseks, hiljem aga avaldas 
temagi oma arvamise, mis pidi Paganini põrmu paiskama ja publiku silmis hävitama. 
Sündis aga väike arusaamatus: üksikud hinnangud polnud kooskõlas, ja see tegi Paganini 


vaenlastele tublisti kahju, kui nad Spohri initsiatiivil ajakirjanduse veergudel välja 
astusid. 

Peamine tagamõte oli selline: tõestada, et ainult halva maitsega publik võib Paganinist 
vaimustusse sattuda, et sinjoor Paganini pole üldse kõrgetasemeline muusik, vaid et ta 
tuletab kõige enam meelde keskpäraseid tsirkuseveiderdajaid, viiulimängu Šarlatane. 
«See on puhta kunsti muutmine juhuslikeks harjutusteks kasuahne inimese poolt, kelleks 
meie seda itaalia tõusikut peame. Suurest ja võimsast viiulimängukunstist 

pole midagi järele jäänud, kõik on selle kuljustega metslase poognaga minema 
pühitud.» 

Spohr aga, kes neid hinnanguid polnud küllaldase süvenemisega lugenud, tuli välja 
sootuks teistsuguste avaldustega. Ta kirjutas: 

«Paganini portree alla on kirjutatud — «ületamatu». Selle eest võlgneb ta tänu tervele 
reale juba üsna vananenud vigureile. Paganini pole suurde viiuli-mängukunsti midagi uut 
juurde toonud. Reisides mööda Saksamaa provintsilinnakesi vaimustas meie kaasmaalane 
Scheler kunagi niisamuti meie vanaemasid. Need odavad laadavõtted seisavad selles, et 
viiuldaja mängib viiulil, millelt kolm keelt on ära võetud, või mängib pizzicatot vasaku 
käega, ilma parema käe abita, — ühesõnaga kõigis neis ebaloomulikes ja viiuli iseloo- 
muga sobimatuis hookuspookustes. Mis head on selles, kui Paganini paneb viiuli laulma 
fagoti häälega ja oskab viiuliga edasi anda vanaeide nuttu? Meie kodumaa provintslannad 
armastasid ütelda: «Uks jumal on taevas, üks Scheler maa peal».» 

Spohri hinnangu mõju oli määratu. Kuid Viini ajalehed küsisid õigustatult: «Kellel siis 
lõppude lõpuks õigus on? Ühed kriitikud ütlevad, et Paganini pole toonud juurde midagi 
uut, teised räägivad, et ta on tõuganud põrmu kõik vana, et tema mäng on niivõrd uus, et 
vana kooli muusikud ei suuda seda tajuda.» 

Kui me avame Spohri päeviku, siis võime sealt lugeda järgmist: 

«Täna varahommikul külastas mind Paganini ja ütles hulga häid sõnu mu mängu ja 
minu poolt antud kontserdi kohta. Mina palusin teda omakorda midagi mängida, sest ma 
pole siiani Paganinit ainustki korda kuulnud. Sel hetkel olid minu juures mu õpilased, kes 
samuti mu palvetega ühinesid, kuid Paganini keeldus kategooriliselt mängimast, viidates 
sellele, et ta on kukkudes oma käe vigastanud. Nii tulebki mul ära sõita, kuulmata seda 
nõida ja võlurit.» 

«Pühal kirikul, meie emal, on väärituid poegi. Üheks seesuguseks oli ka mees, kes viis 
Rooma apostliku kuuria kapitularia ja Kuldkannuse ordu kõrgemad aukandjad 

eksiteele. See müüdav hing sai suure summa sinjoora Bianchilt, kes on röövel Paganini 
õnnetu ohver. Ta sünnitas mehele poja. Laps pole siiani püha kiriku kombetalitustega 
seotud ja on seepärast määratud põrgule. Nüüd ajas Niccolõ Paganini, see saatanateener, 
naise kodust minema, tasuks nende suurte pingutuste eest, mida naine on teinud tema 
menu heaks. Seepärast ma palungi teatada endast tema hiilgusele, et ma võiksin lõpu teha 
suurele kiusatusele, mis on võinud tekkida ilmlikkude võimude vigade tõttu. Paganini ei 
ole kiriku poeg, tema mäng ei too õnnistust.» 

Seda ütles munk riigikantsleri sekretäri kantseleis. 

«Kust te kõike seda teate, püha isa?» küsis sekretär. 

Jesuiit tegi alandliku näo ja lausus: 

«Kel on kõrvad, see kuuleb.» 


Ta pani suure sinise ümbriku sekretäri ette lauale ja läks oma rõivaste siidvoodri 
kähisedes kärmesti ukse poole. 

Sinine ümbrik — see tähendas väga ohtlikku kirja, selles saadavad jesuiidid lühikesi 
teateid ordust väljaheitmise kohta. «Kas nende munkade kõrvad pole siiski liiga pikad?» 
mõtles sekretär ja hakkas hoolikalt läbi vaatama pergamentpaberi lehti, märkmeid ja kirju 
helesinises safian-nahast portfellis. Sinine kiri oli adresseeritud väikese tüseda paatri, 
riigikantsleri pihiisa nimele. Selle kätteandmise viis kõneles sündmuse erakorralisest 
tähtsusest. Tema hiilguse sekretär sai sinise ümbriku tema hiilguse pihiisa jaoks: 
nähtavasti oli ordu meelepaha nii suur, et oli hädavajalik lugu otsekohe tema hiilgusele 
teatavaks teha. 

Õukonna varahoidja astus keisri kirjaga ilma teatamata sisse. 

Sekretär võttis kirja vastu, surus noore aadliku kätt ja küsis, kes ootab teises 
OOteruumis. 

«Teie ekstsellents,» vastas õukonna varahoidja, «seal istub määratu juukseparuka ja 
Voltaire'i näoga mustaverd mees. Ma pole iialgi nii huvitavat inetust näinud. Kui teil seda 
külalist tarvis ei ole, siis saatke ta Schönbrunni zooloogia-aeda. Reichstadti hertsog vaev- 
leb igavuse käes, võib-olla ilmub ta huultele seda inetust nähes naeratus.» 

Selliste naljadega väljendas austria aadelkond tavaliselt oma põlgust Napoleon I poja, 
keiser Franzi tütrepoja vastu, keda peeti austerlaste juures auvangistuses. 

«Ma ei tea, kellest te räägite,» ütles Metternichi sekretär. «Saatke see mees minu 
juurde.» 

Hetk hiljem ilmus kabinetti Paganini. Ta nägu oli kollane, silmades põles vihatuli. 
Kuiva terava häälega pöördus ta sekretäri poole: 

«Millal ma võin näha tema hiilgust?» 

«Ma näen enda ees vististi suurt Paganinit?» küsis sekretär. 

Viiuldaja noogutas vaikides pead. 

«Tema hiilgus,» teatas sekretär, «käskis mind teid välja kutsuda ja täita kõik, mida te 
suvatsete minult nõuda.» 

Lause, millega keelduti teda vastu võtmast, oli öeldud puhtas itaalia keeles ja koostatud 
niivõrd peenelt, et Paganini ei märganud keeldumist. Ta haaras otsekohe kinni 
võimalusest puistata välja oma südamele kogunenud tundeid. 

«Teie ekstsellents,» ütles ta, «mind võetakse Viinis vastu kui vanglast vabastatud 
kurjategijat. Lisaks sellele kuulujutule levitatakse veel igasuguseid lollusi, millest siinsed 
ajalehed kubisevad. Olen otsustanud keiserliku linna lavadel mitte esineda ...» 

«Jaa, jaa,» ütles sekretär teda katkestades, ja tõmbas siidnöörist. 

Sisse astus teener, sekretär kummardas laua kohale ja kirjutas ruttu mõned read. 

«Viige see otsekohe politseiministrile ja öelge, et ta teeks linnas viivitamatult vastavad 
korraldused. Selline on tema hiilguse käsk.» 

Teener väljus. Sekretär pöördus kõige võluvama naeratusega Paganini poole ja küsis 
kerget muiet alla surudes: 

«Kas see on kõik, mis te tahtsite tema hiilguselt paluda?» 

«Ma ei tahtnud midagi paluda, ma nõuan, et. . .» 

Sekretär katkestas teda uuesti: 

«Kuid te ei saa ju süüdistada tema majesteedi valitsust sellepärast, et ajalehed 
kasutavad juhust teenida 

sensatsioonide pealt ja et afišid on taktivaesed. Ma annan tsensorile käsu hoolikalt 
vaadata läbi need kirjutised ja artiklid, mis puudutavad teid, härra Paganini. Me teeme 
tsensorile korralduse lasta ajalehtedes avaldada ainult seda, mis teile endale meelepärast 
on. Lisaks sellele kindlustatakse teile laialdane võimalus kasutada oma kontsertideks 
meie väikese linna parimaid saale.» 

Paganini unustas äkki kõik, mis ta öelda tahtis. Tema ees seisis külm ja elegantne, 
lihvitud mees, mustade silmade, kitsa näo, hästi raseeritud ja puuderdatud põskede ning 
oivaliselt lokitud juustega. Ta vaatas Paganinile otsa nii selge ja lihtsa pilguga, tema 
silmades peegeldus nii jäine heatahtlikkus ja külm armastusväärsus, et Paganini tundis 
ennast poisikesena, kes on sattunud südametu vangivalvuri kätte. Pahasena enda peale 
kummardas ta kohmakalt ja ütles kõrvale pöördudes võõral häälel ei tea kust 
keeleletulnud lause: 

«Ma olen tema hiilguse tähelepanust väga meelitatud.» 

«Jaa, jaa,» noogutas sekretär pead. «Me teame, kus te peatute, teile antakse teada, millal 
tema hiilgus soovib teie mängu kuulata.» 

Kolme päeva pärast oli kogu Viin ehitud afiššidega, millel oli kirjutatud: «Võrratu, 
suur, maailmakuulus viiuldaja.» Hiiglasuured plakatid kujutasid teda pumatiga võitud 
iludusena, kel särab rinnas Kuldkannuse orden. Afiššide ja kassade juures tungles 
rahvamurd. Toapoisid, ametnikud, toatüdrukud, teenistusvalmis kavalerid, kes võtsid 
pileteid oma daamidele, ohvitserid, kes kõlistasid kärarikkalt oma kannuseid ja tõukasid 
rahvast kõrvale, et ilma järjekorrata kassa juurde pääseda, teenrid, kes hüppasid kärmesti 
vappidega tõldadest, et osta pileteid esimesse ritta, Viini krahvinnade toaneitsid, 
spekulandid käratsesid ja huikasid, pannes oma hüüetega teatri paraadtrepi kaikuma. 
Kuulsusemasin töötas täie hooga. 

Kontserdile järgneval hommikul teatasid ajalehed, et publik oli oodanud paljugi, oli 
oodanud oivalisest mängust senitundmatut vaimustust, kuid hurmav tõelisus 

ületas kõik ootused. Doonau kaldal pole kunagi varem kuuldud nõiduslikumat 
muusikat. Raamatukauplustes rippusid Paganini portreed Ovidiuse värssidega 
Orpheusest. Doonau kallastel surnud luuletaja värssidele oli juurde sepitsetud salmid 
uuest Orpheusest, kes on ilmunud selle muistse jõe ülemjooksule. 

Ahhillino paranes. Ennast kõigi eest peites käis Paganini hommikuti mööda 
mänguasjade kauplusi. Tundide viisi istus ta poja voodi kõrval, kuulates tema lalinat ning 
jutustades talle vanu itaalia muinasjutte. 

EnnelSunase aja veetis ta täielikus üksinduses. 

Ta luges ja kirjutas. Pärast «La Mancanza delle corde» loomist ei puudutanud ta üldse 
kodus viiulit. Ta võttis selle kätte alles kontserdisaali laval. Ainuke inimene, kes sai loa 
igal ajal tema juurde tulla, oli viiuldaja Mayseder, kes oli ühe vana Viini rabi poeg. Pärast 
esimesi ametlikke sõnu oleks nagu äkki jää sulanud. Kuuldes noormehe hääles sügavat 
siirust, sirutas Paganini ootamatult talle käed ja suudles teda. Seda Paganinile mitteomast 
sentimentaalset žesti mõistis tark ja pisut irooniline Mayseder väga hästi. Sellest päevast 
peale ei tundnud Paganini end Viinis enam üksildasena. Teravapilguline Mayseder tundis 
hästi Viini elu ja orienteerus kiiresti kõigis sündmustes, mis Paganini Viinis viibimine 
kaasa tõi. Temale võlgneski Paganini tänu selle eest, et ta selles linnas ei hukkunud. 
Mayseder kiskus Paganini välja tardumusest, milleni oli teda viinud Viini ajalehtede 


laim. Ta polnud pealetükkiv, viisakalt ja rahulikult viis ta Paganini ühes väikese pojaga 
Hloridsdorfi. Nad hulkusid mööda tänavaid, käisid koos ostusid tegemas. 

Kord tahtsid nad kindaid osta. 

«Need on kaelkirjakunahast,» tähendas Paganini müüjanna poole pöördudes, kes 
pakkus neile midagi uskumatult täpilist. 

«Ei, härra,» vastas poeneiu, «need on kõige moodsamad kindad, neid nimetatakse 
«Paganini».» 

«Vaene viiuldaja!» hüüdis tundmatuks jäänud ostja. 

«Ta ei ole sugugi vaene,» vastas poeneiu lõbusalt hambaid paljastades. «Räägitakse, et 
ta on Roomas ränga raha eest Kuldkannuse ordeni ostnud.» 

Mayseder ja Paganini astusid naerdes kauplusest välja. 

Mayseder ütles: 

«Teie Kuldkannus on haavanud paljusid eesleid! Kuid te tõmbate kauplustesse ostjaid 
kokku.» 

Ta näitas teise moeäri vaateaknale, kus olid välja pandud kindad ja kaelasidemed ä la 
Paganini. 

Tänu portreedele, mis ei andnud mingit ettekujutust tema välimusest, võis Paganini 
tundmatuna mööda tänavaid hulkuda. Mayseder peatas viiuldaja toidu-ainetekaupluse 
vitriinide ees. Ühes kohas nägid nad hiiglasuurt punasest karamellist büsti, mille alla oli 
helesiniste tähtedega kirjutatud: «Võrratu viiuldaja Paganini», teises vägevat suhkrupead, 
mida kroonis Paganini büst, kolmandas tohutut, üle kogu vaateakna ulatuvat viiuldaja 
portreed, mis oli moodustatud värvilistest siidrätikutest. Mayseder naeris oma sõbra üle, 
ja kord, selleks et kõike heaks teha, viis tema juurde skulptori ja graveerija Langi. 
Lühikese vestluse ajal, sellal kui Paganini mängis väikese pojaga, tegi Lang mitu profiil 
joonist. Tal õnnestus vahest rohkem kui kellelgi teisel sarnasust tabada. 

Visandades viiuldaja profiili, ütles Lang: 

«Täna olin ma teie võibüsti hävitamise tunnistajaks piimakaupluses. Õhtul leiutasid 
ohvitserid kaardiväe-klubis piljardit mängides erilise löögi ja nimetasid selle Paganini 
löögiks. Kas see ei ole kuulsus! Mida te elult veel nõuate?» 

Paganini tõmbus süngeks. Neil päevadel mõtles ta kõige rohkem Ahhillino saatuse üle. 
Esmakordselt tundis ta vajadust saavutada endale ja Ahhillinole sõltumatus, mida talle 
võisid anda ainult suured sissetulekud. Siis tuleb see neetud linn selja taha jätta ja — 
Pariisi. Ta unistas sellest linnast. Seal on sinjoor Paer, sinna oli nüüd läinud ka Rossini, 
seal on tõeline muusikaelu, seal on viiuldajad Baillot, Kreutzer, Lafont. 

Möödus nädal. Paganini sai Langilt pronksist medali sõnadega: «Helid kaovad, kuid 
kuulsus on kustumatu.» Teisele küljele olid graveeritud mõned taktid tema armsamast 
meloodiast ja kiri «Nikolaus Paganinile, Viin, 1828.» 

Samal päeval tõi õukonna varahoidja Paganini korterisse väikese vutlari ja kirja. 
Vutlaris oli samasugune medal kullast, kirjas aga nimetati Paganini keiserliku kapelli 
solistiks. Kõik see oli väga meelitav. Sellest päevast peale ümbritses Paganinit Viinis 
kunstnikule nii ohtlik rahu, mis tõelist geeniust sunnib valvele asuma, kuid keskmise 
talendiga inimese paneb pea kaotama. 

Kuid rahu ei kestnud kaua. Kord Ahhillinoga jalutuskäigult tagasi tulles leidis Paganini 
laualt suure roosa ümbriku. Tundmatu sõber oli jälle esile kerkinud. Ta kirjutas Berliinist 


ja hoiatas Paganinit, et tema kuulsus on üürike, ja tema «käitumine naisega» on muusika- 
ringkondades teada. «Ta pole teie kasuhimu ja ahnuse esimene ohver,» seisis kirjas, «ja 
kuna issand ei jäta karistamata rasket kuritegu, mis on sooritatud salajas, siis tuleb kõik 
salajane avalikuks. Meie käes on tõendid selle kohta, et te olite karbonaaride venta 
venerabile ja et teie esimeseks rikkuseallikaks olid rahad, mida koguti poliitiliste tapjate 
ja varaste kassasse. Meile on teada, et te ise olite surma mõistetud. Samuti on meil teada, 
et teie koos viie truu maanteerüütliga riisusite teekäijaid. Teid püüti kinni Bolognas, siis 
te pääsesite, toetudes juhuslikule sarnasusele. Kuid nüüd me teeme selle teatavaks Viini 
kaitsepolitseile, et ta areteeriks bandiidi, kes varjab end viiuldaja maski all.» 

Vaenlane astus avalikult välja ja hoiatas kirja teel. 

Paganini kutsus Maysederi. 

«Politseisse küll ei maksa selle kirjaga minna,» tähendas see naljatades. «Rebige parem 
puruks ja visake ära.» 

Kuid juba õige pea ilmusid õhtulehtedes read, mis sarnanesid süütenööril jooksvaile 
sädemeile. «Nähtavasti seisab kuskil püssirohutünn, ja varsti tuleb plahvatus,» mõtles 
Paganini. 

Paganini nime'mainimata kirjutas katoliiklik ajaleht oma väikeses kroonikas viieaastase 
vangistuse kasulikust mõjust viiulimängutehnikale ja sellest, et teatavad viiuliakordid 
annavad tunnistust hingerahu kaotanud suure patuse ebamaisest kurbusest. 
Vanglaüksinduses 

sündinud deemonlikud helid on väga ohtlikuks lõbuks neile, kes selle mürgi küüsi 
langevad. 

Kakskümmend seitse päeva kestis artiklite ja anonüümkirjadega pommitamine. Need 
olid väikesed torked, kuid asi läks niikaugele, et võõrastemajateenijad keeldusid 
koristamast uskmatu sinjoor Paganini tube. 

Lõpuks meenus Paganinile Metternichi sekretäri nõuanne ja ta asus teele Viini 
Peatsensuuriametisse. Nagisev, räpane ja tolmunud puutrepp, mille nurki katsid 
ämblikuvõrgud, viis teda väikesse poolpimedasse tuppa, millest ta otsekohe sattus 
hirmuäratava Viini tsensori kantseleisse, kelle järelevalve all seisid kõik linna ajalehed. 
Paganini suureks hämmastuseks võttis teda vastu heasüdamlik vana munk. 

«Mis ma oma rumala abilisega teha saan!» ütles see nördinud viiuldajale naeratades. 
«Ma ise muidugi ei usu kõike seda lori, kõrgesti austatud sinjoor Paganini, mida ma pean 
iga päev teie kohta lugema neist artiklitest, mida ma kinni pean. Kuid noored, kes 
lõpetasid sel aastal seminari, püüavad teenida Kristuse kirikut erilise innuga. Te peate 
neile andeks andma. Kui teie poeg isa rõõmustamiseks mõnes asjas üleliia püüdlik on, 
kas te karistaksite siis teda? Samuti ei või ka mina peatada meie püha kiriku ustavate 
laste indu. Aga ma soovitan teil teha ühte: kirjutage teatrilehele õiendus, millei te lükkate 
ümber kõik teie kohta käivad kuuldused. Juhul kui ajaleht keeldub teie artiklit 
avaldamast, käsin mina neil seda teha. Sellega olekski kogu lool lõpp. Teie ei ole ju 
mürgitanud oma naist ega tapnud oma armukest? Mina seda ei usu.» 

Vana munga vaikne ja meelitav hääl, tema viisakus ja eriline rahu, mis õhkus tema 
sõnadest, veensid Paga-ninit. Koju jõudes kõndis ta mitu tundi toas edasi-tagasi. Ta 
keeldus andmast kontserti, tuues ettekäändeks haiguse, ja kirjutas kogu õhtu. Konarlikud 
read perutasid, sulg ei kuulanud sõna. Jälkusetunne takistas teda seadmast sõnu nii nagu 
vaja. Äramääritud, läbikriipsutatud ja purukskäristatud paberilehed vedelesid laual, 


põrandal ja aknalaual. Lõpuks tõmbas ta kellanöörist. Koridoris kajas pikk tirisev 
kellahelin. Vastust ei tulnud. Ta tõmbas veel kord nöörist. Asjata. Lõpuks sikutas ta 

kellanööri maruvihaselt, ja kuskil eemal koridorisopis kukkus kelluke kõlinal maha. 
Unine teener ilmus tuppa ja jäi vaikides ukse kõrvale seisma. Paganini pitseeris kirja 
kinni ja kirjutas aadressi peale. «Viige see ära.» 

«Kuulge ometi, sinjoor!» lausus teener hämmeldunult. «Kes siis kell neli hommikul teie 
kirja minult vastu võtab! Pealegi on praegu linnas üsna ohtlik liikuda.» 

Paganini virgus äkki ja vaatas kella. Selgus, et ta oli paari lühikese ja pingerikka rea 
peale kulutanud peaaegu kaksteist tundi. 

Ta saatis teenri ära ja heitis riidest lahti võtmata magama. 

Kahe päeva pärast ilmus ajalehtedes rasvase kirjaga trükitud järgmine sõnum: 

«Paganini tõttab avaldama oma tunnustust toimetajale, kes paigutas selle kuu viiendal 
kuupäeval «Teatri-lehte» artikli. Ent tänades kiitva hinnangu eest viimaste kontsertide 
kohta, mis ta andis Viini linna haritud ja igati austust pälviva seltskonna ees, arvab 
Paganini, et mõned artiklis leiduvad väljendused ja laused ei ole üksnes liigsed, vaid, 
arvesse võttes tumedaid kuuldusi, mis on lahti lastud Viini elanikkonna mitmesugustes 
kihtides, samuti kui teistegi Euroopa linnade kodanike keskel, nõuavad tema poolt 
niihästi vormilt kui ka sisult kõige täielikumat ja otsustavamat ümberlükkamist. Oma hea 
nime ja oma au kaitseks, samuti erapooletu tõe jaluleseadmiseks, mis on inimestele 
hädavajalik, söandab Paganini Viini linna seltskonnale kinnitada, et ta ei ole iialgi, mitte 
mingisugusel ajal ega mingisuguses kohas, mitte mingisuguse valitsuse, võimu ega üldse 
mingisuguste inimeste, ühiskondlike ja eraorganisatsioonide poolt mitte mingil põhjusel 
olnud sunnitud elama vangina ega ole olnud isoleeritud ühiskonnast. Tema, Paganini, ei 
ole kunagi elanud teistsugust elu, kui see on kohane ausale inimesele, kes täidab rangelt 
kõiki kodaniku- ning ühiselureegleid. Seda võivad kinnitada ükskõik millised võimud, 
kelle kaitse all on Paganini ühel või teisel ajal viibinud, säilitades kõikjal oma vabaduse, 
au ja oma perekonna väärikuse ning 

püüdes kõigepealt kõrgete saavutuste poole kunstis, mille teenimisele võlgneb Paganini 
tänu suure au eest esineda kõrge muusikakunsti kõige peenemate asjatundjate ees, kelleks 
on tema, Paganini, arvates Viini linna heatahtlikud kuulajad.» 

Selle ajalehesõnumi all seisis veel silmatorkavamate tähtedega: Niccolö Paganini. 

Paganini, kes oli üleinimliku vaevaga need puised fraasid välja higistanud, ootas oma 
kirja ilmumist. Ta tundis kohutavat erutust, kui luges selle asemel midagi täiesti 
ootamatut. Leinarandiga piiratud lühikesed read teatasid: 

«Täna keskpäeval suri Tiergartenis südamerabanduse tagajärjel maailma suurim 
viiuldaja Nikolaus Paganini, kes ei kannatanud välja oma eluloo kohutavat paljastamist.» 

Paganini luges seda kuulutust koos Maysederiga. See ilmus ajalehes vahetult pärast 
«surnud» Paganini enda toimetuses käimist. Tõsi küll, õhtuses väljaandes, mis oli 
spetsiaalselt pühendatud Paganini surma küsimusele, ilmus õiendus, ning «Teatrilehe» 
järgmises, hommikuses, numbris ilmus tema kiri, kuid Paganini elas üle kõik, mida 
tunneb sellistel juhtumitel inimene, kes on langenud mõnitamise ohvriks. Tema juurde 
tulid tundmatud inimesed. Korda kolm tuli tal avada uks ja vastata küsimustele, kellele 
on usaldatud matuste korraldamine ning milline on pärgade panemise kord. Ükski 
anonüümkiri ega mingisugune ajalehelaim ei teinud Paganinile nii suurt kahju, kui 


kirglikud sõnad, millega ta oma süütust tõendas. See paljastas äkki Viini publiku ees 
Paganini, keelepeksust solvatud ja hirmunud Paganini, Paganini, kes on sattunud laimu ja 
kahtlustuste võrku. 

«Teadaanne Paganini surmast oli ainult enneaegne,» kirjutas väike ajaleht, mis ilmus 
Berliinis ja trükkis ära Paganini kirja. Ajaleht võttis sellest iga rea kriitilise vaatluse alla. 
Igasuguste süütegude üldsõnaline eitamine olevat uueks kuriteoks Paganini poolt. Tema 
kirja toon olevat lubamatu. Paganini põiklevat lihtsalt enese õigustamise eest kõrvale, 
lükkamata punktide kaupa ümber tema vastu tõstetud tõsiseid süüdistusi. 

Sõbraga vesteldes noomis teda Mayseder: 

«Miks te ei küsinud minult nõu? Ma tunnen Viini viiuldajaid, tunnen Berliini 
muusikuid, ma tean ka, kui suur on Viini ajakirjanike reatasu. Kas te tõesti usute, et nad 
vajavad tõde? Kõige räpasem kõmu tuleb nende teenistusele kõige suuremaks kasuks. 
Laitmatu Paganini, kes ajalehele tulu ei too, ei ole ajalehele mitte kui midagi väärt, isegi 
kui ta on geniaalne viiuldaja. Paganini — salaurkapidaja, võrgutaja, mõrvar, kes on noaga 
surnuks pistnud oma armukese, on tuhat korda väärtuslikum. Kuidas te seda ometi ei 
mõista! Kas te tõesti arvate, et kellelegi neist pakub huvi teie elav isik ja teie tõelised 
kannatused? Kas te tõesti arvate, et ühelegi Viini linna muusikakriitikule pakub huvi teid 
süüst puhtaks pesta? Kas te tõesti arvate, et teie üllaid püüdeid näidata Spohri vastu üles 
suuremeelsust ja tunnustust tõlgendatakse õigesti?» 

Paganini vaikis, vaadates kõrvale, kuid Spohri nime kuuldes pööras ta kiiresti pead. 

«Mis te teate minu visiidist Spohri juurde?» küsis ta Maysederilt. 

«Ma tean, kuidas Spohr teisse suhtub,» vastas noor viiuldaja. «Olen Spohri õpilane. 
Spohr oli parajasti oma kuulsuse tipul, kui põhja pool esmakordselt Paganini nimi esile 
kerkis. Väike ajaleheartikkel ei võinud Spohri hirmutada. Ma olen täiesti kindel, et ta 
kuulis teid ja et see teda heidutas. Pidage silmas, et Spohri päike on loojumas, ta mängib 
halvasti, ta on rasva läinud, ta on oma paavstlikus eksimatuses vastikuks muutunud, tal 
on igav olla muusikaliseks Jehoovaks. Ta ümbritseb ennast noorte õpilastega, kellele ta 
jagab geniaalsuse patente tingimusel, et nad annavad lubaduse teid taga kiusata. Miks 
Spohr mulle selja pööras? Minu ema suri just sel päeval, kui viisteist Spohri õpilast, oma 
õpetaja kirglikku austajat, pidid osa võtma tema austamisõhtust. Vastavalt tõlgendati siis 
ka minu puudumist. Ma kirjutasin õpetajale kirja, kus ma selgitasin oma puudumise 
põhjust. Mulle anti edasi tema sõnad: ta ütles, et igal inimesel on ema ja et surm on 
inimese tavaline saatus. Siin jäi nähtavasti välja ütlemata «aga». See vanamees ootas 
austamisele ilmumist 

isegi ema surivoodi juurest. Sellest päevast peale pole ma teda enam näinud. Pidage 
meeles, et sellele inimesele on iga teie eksisamm kallis, ja ta on valmis ära andma oma 
viimase raha, kui saaks teile kahju teha . .. Muide, teil on ka sõpru,» lõpetas Mayseder ja 
näitas kaheteistkümnest laulust koosnevat poeemi, mille oli kirjutanud luuletaja Castelli. 

Poeemi nimi oli «Paganiniaad». Kõrgelennulistes fraasides laulis Castelli 
viiuligeeniusele kiidulaulu. Riimid kõlksusid ja lõgisesid külmalt ja surnult, otsekui kas- 
tanjetid. Paganini luges läbi esimese rea ja viskas poeemi lauale. 

«Siin on veel üks,» ütles Mayseder: «Friedrich August Kanne, samuti kaheteistkümnest 
laulust koosnev poeem.» 


Paganini palus mõlemad temale jätta. «Ei, elu muutub täiesti võimatuks!» lõpetas 
Paganini oma mõtisklused ja tõusis. 

Mayseder ei rahunenud. Ta võttis pehmest nahksest noodimapist paki prantsuse ajalehti 
«Revue Musicale». 

«Oo, Pariis!» hüüdis Paganini. «Oo, Prantsusmaa! Sinna ihkan ma kõigest hingest.» 

«Kas ei ole liiga vara?» küsis Mayseder. Paganini pöördus ägedalt kõrvale. «Ma tahan 
ütelda,» parandas Mayseder kähku, «et Pariis võib teile ohtlikuks kujuneda, kuna teie 
loomus on veel karastamata ja tundlik.» Siis selgitas ta, Paganini käest kinni võttes: 
«Geenius ja talent vajab kõva koort, mis kaitseb teda ilmamuutuste eest. Ma ei räägiks 
midagi teie Pariisi-sõidu vastu, kui te poleks kirjutanud seda õienduskirja. Viinis tõi see 
teile tublisti tüli, Pariisis aga saab ta teile hukatuseks, kui ilmub Pariisi ajakirjanduse 
veergudel pärast teie esimest kontserti.» 

«Sugugi mitte,» ütles Paganini, «ma olen õppinud inimesi tundma, ja ma tean nüüd, 
mida tähendab kuulsuse-masin. Jätke need ajalehed mu kätte.» 

Mayseder lahkus. Paganini istus mugavalt tugitooli ja hakkas lugema ühte 
ajalehenumbrit teise järel. Keegi Fetis annab tema kontsertidest ülevaate. Ta kirjutab ilma 
hüüumärkideta. Ta ei tarvita niisuguseid kiidusõnu, 

mis peidavad enda taga muusika täielikku mittemõistmist. Lühidalt ja kuivalt 
kirjeldatakse ühte Paganini kontserti teise järel. Kontsert Redoute'is 23. märtsil. Paganini 
helitööde kirjeldus, ülemisel keelel mängitud sõjaväe-sonaadi teema esitamine. 
Reeglipärase järjekindlusega on öeldud, et järgmine pala programmist asendati 
variatsioonidega Rossini «Tuhkatriinust». Lihtne vihje sellele, et orkestrandid ühinesid 
publiku ovatsioonidega. Märkus selle kohta, ei 11. mail viibisid Paganini kontserdil kõik 
keiserliku perekonna liikmed. Kontsertide kirjeldus, mis toimusid Metternichi saalides, 
hinnang Paganini esitatud Rod kontserdi kohta. «See Fetis mõistab muusikat,» mõtles 
Paganini. 

Edasi olid read, kus nimetati ka Maysederi nime. See inimene tõi talle «Revue 
Musicale» numbrid Fetiši arvustustega, hoolimata sellest, et Fetis, nagu kõik teisedki 
kriitikud, ei saanud läbi ilma võrdlusteta. Milleks oli tal vaja Maysederit alandada? Kui 
halvasti oli seal Maysederi kohta öeldud! Ja ometi tõi Mayseder need väljalõiked ja 
terved artiklid otsekui oma omakasupüüdmatu sõpruse tõendina. Ja näe, siin kirjutas Fetis 
peene pilkega, mis kõneles ta teravast mõistusest ja olukorra taipamisest. «Kuidas see 
võis juhtuda, et Viini publik pidas võimalikuks troonilt tõugata oma viimase aja 
vaimustusobjekti? Paganini pani Viini unustama Egiptuse pasa poolt Austria keisrile 
kingitud hiigla-kaelkirj aku.» 

Paganini rinnast tõusis kerge ohe. Elu valmistus pealetungile, tema väljakutse tuli vastu 
võtta, ja Paganini otsustas vastata oma enesearmastuse täieliku unustamisega. 

Mungast tsensor, kes istus Viini linna Peatsensuuri-ametis, muutus äkki Paganini silmis 
hiiglakasvuliseks don Basilioks, laimajaks Rossini «Sevilla habemeajajast». Paganini 
puhkes naerma. «Kas mulle võib tõesti veel selgusetuks jääda küsimus, miks katoliku 
kirik mu kunstisse vaenulikult suhtub! Ma tõstan selle küsimuse üles teisiti. Katoliku 
kirik küsib, miks ma tema vastu ükskõikne olen. Itaalia on mähkmetest välja kasvanud, 
pime ebausk ja võltsid imeteod ei saa talle enam midagi pakkuda. Kuid suur 
muusikakunst, mis käsitleb 

selle maailma nähtusi harmoonilises järjestuses, võib inimese hinges sünnitada uue 
harmoonia, uue maailma-tunnetuse. Muusika, mis vabastab inimese hinge kõigest, mis 
peab inimest kinni eilses, ei saa olla kirikule vastuvõetav. Siit tuleb teha lõplik järeldus, 
et kirik on inimese vaenlane.» 


XXIII PEATÜKK ELU AJAL MAETUD 


Ühel augustikuu viimasel päeval, kui Viini ajalehed sööstsid juba uut kaelkirjakut 
otsima ja tegelesid rikaste vanemate kadunud tütre seiklustega, astus Prateri lähedal 
asuvas postijaamas postvankrist maha mitte millegagi silmahakkav mees, kes kandis 
pooleldi notarikirjutaja, pooleldi moeärimüüja riietust. Ent see ebamäärase välimusega 
mees taltsutas üsna ruttu voorimehe upsakuse, kes küsis temalt sõidu eest liiga palju. 
Pärast lühikest kauplemist laskis voorimees selle mitte millegi poolest tähelepanuväärse 
mehe kalessi istuda ja sõidutas ta maja ette, kus elas Püha Stephani peakiriku kanoonik. 
Siin pidi see tähelepandamatu mees kannatlikult ootama, sest peremeest polnud kodus. 
Kahe tunni pärast koputati uksele. Vana teenija, kes ei lasknud külalist silmist, sööstis 
ukse juurde. Sisenes võidunud ja läikima kulunud preestrikuues vana mees. Külastajat 
nähes väljendas ta nägu midagi naeratusetaolist, siis otsis ta välja tubakatoosi, toppis 
kummassegi sõõr-messe kaks tohutut näputäit nuusktubakat ja lausus: 

«Mu poeg, mis siis sind tema apostliku majesteedi linna tõi? Mis tähtis asi su siia 
kutsus? Kuidas elab parim maailma linnadest, meie imeilus Genua?» Siis otsekui 
endamisi kõneldes lisas vanamees: «Raugaeas ei anna tunda niipalju aastate koorem, kui 
soov puhata selles maamullas, mis on su üles kasvatanud.» 

«Minu isa, me kohtusime teiega rasketel aastatel: tuletage meelde, kuidas parun 
Marbot' Prantsuse valitsus andis käsu teie poomiseks ja mind pandi nööri 

tõmbama. See oli siis, kui jumalavallatu Bonapartel kaaslased ...» 

Isa Paul tõstis vasaku käe, peatas kõneleja ja tegi endale ristimärgi. 

Võõras hakkas uuesti rääkima: 

«Kindral Massena tormas nagu tiiger tasandikule ja vallutas meie kalli Genua ...» 

«Mäletan, mäletan, pojake,» katkestas teda isa Paul. «Ma tean väga hästi, et ilma sinu 
taibukuseta poleks mind ammu enam olemas. Sa ütle mulle, milliseid uusi tõendusi sa 
minu tänust vajad? Või oled sa milleski ...» 

«Jah, püha isa, olen eksinud, olen raskesti eksinud. Ma tegin pattu. Teie ees seisab 
Varas.» 

Preestri silmad süttisid, talle meeldis tegelda kurjategijatega ja üldse inimestega, kes on 
astunud tavalise moraali piiridest üle. Vapustatud hing otsib maailmaga lepitust ja kardab 
inimesi. Siin võibki kogenud kiriku-teener leida tõelise patukahetsuse ohvri ja soodsat 
hetke kasutades teha inimesest fanaatiku, kes pühendab end täielikult kiriku teenimisele. 
Ei ole midagi halvemat kui aus ja enesekindel inimene: ta on rahulik ja ükskõikne ega 
vaja püha kiriku abi. Ent need mõtisklused katkesid äkki, vanamees süngestus. 
«Missugust pühakoda,» küsis ta, «missuguse kloostri vara sinu pühaduserüüstaja käsi 
julges teotada? Seda ei andestata siin ega igavikus. Tea, õnnetu, et keisri oma kuulub 


keisrile ja jumala oma jumalale. Püha Aguino Thomas ütleb oma jumalikus traktaadis: 
«Keiser, kes võtab maksu kiriku heaks ja annab kümnist, on õiglane keiser.» Kuidas sa 
julgesid sirutada oma käe Kristuse kiriku kulla ja hõbeda järele? Annan su üles, tõesti ma 
teen seda.» 

«Andestage, püha isa, ma pole puutunud kiriku ega ka kloostri varandust. Ma riisusin 
ainult mitte kellelegi vajalikku surnud vana naist, tehes järele tema allkirja.» 

Vana kanoonik rahunes kohe: 

«Seda sa oleksid pidanud kohe ütlema, mu poeg. Niisiis, sa oled jooksus. Missuguse 
nime all sa siis meie juurde siia Doonau kaldale tuled?» 

Novi laotas ta ette passi, korraliku dokumendi, millel ilutsesid kõik nõudekohased 
pitserid ja mis oli viseeritud Austria piirižandarmeeria rohelise templiga. Vanamees pani 
suure paberilehe kokku ja andis oma kasvandikule tagasi. 

«Hea küll, ole tere tulemast. Mina, Kristuse patune teener, annan loa ja andestan. Kes 
sulle passi andis?» 

«Markii Pombal, meie suure vaenlase, Jeesuse ordu vaenlase vend,» ütles Novi. 

«Nii, nii,» noogutas vanamees pead. «Kus ja kuidas sa siis markiid nägid?» 

«Kohtasin teda juhuslikult Genua mererannas, püha isa, ja ta hõikas mind.» 

«Kuidas markii Pombal riides oli?» 

«Ta oli mereväeohvitseri mundris, ja kuna ma polnud markiid kaua aega näinud, siis 
pidasin ma teda ilmlikuks meheks.» 

«Noh, sa ei ole enam poisike,» ütles vanamees karmilt, astus seinakapikese juurde ja 
võttis selle laekast trükitud tsirkulaari. «Loe see meie ordukindrali salajane kiri läbi.» 

Novi luges: 

«Armsad vennad, ma ei jõua teile küllalt kirjeldada kurbust ja kibedust, mis mind 
täitsid, kui ma kuulsin otsusest, mille parlament ja kuningas on Jeesuste ordu suhtes vastu 
võtnud. Kui kuningas ja parlament sunnivad teid uue sajandi saabumisel avalikust elust 
eemale tõmbuma, siis ärge laske seda sündida, isegi kui teil tuleks selleks meie püha isa 
Ignatiuse riided ohvriks tuua, sest isegi ilmlikku riietust kandes võime jääda seotuks 
Jeesuse püha seltsiga. Peale tormi tuleb alati vaikus. Meile langevad osaks pikad 
viletsuse-aastad, kuid vaikuse saabumisel me ühineme uuesti. Püüdke liituda veel 
tihedamini kui meie avaliku ühenduse aastatel. Pidage meeles, et ei ole võimu, mis suu- 
daks meie ordu pühalikku vannet tühistada. Kannatage ja alistuge alandlikult 
kõigekõrgemale. Kestku Jeesuse selts igavesti. Mina kaitsen teid ja juhin teie sõna- 
kuulelikku karja, olen määratud taluma lööke, mis teie kõigi peale langevad. Pisarsilmil 
annan teile.oma õnnistuse, et te tungiksite igal ajal ja igale poole, 

kõigisse ilmlikesse liitudesse ja seltsidesse, igasuguse maski all ja riietuses, kõigi 
avalike kõnevormelitega, kuid säilitades Jeesuse ordu salajase vormeli.» 

Novi ei teadnud sellest salajasest ringkirjast midagi. Ta luges selle läbi ja valas 
liigutatult pisaraid. 

«Ka sinul tuleb seda teha,» ütles kanoonik. «Sinu jaoks on kaks teed. Me võime saata 
sind Määrimaa vanglasse isa Pavlovitši käsutusse, kes on seal karbonaaride pihiisaks. 
Ilmlikkude võimude järeleandlikkus on seal nii kaugele läinud, et valvurite distsipliin on 
nõrgenenud ning vangide kangekaelsus suurenenud. Karbonaarid Confalogneri, 


Maroncelli, Pellico ja paarkümmend teist niisama kahjulikku mõistust mürgitavad kõigi 
pealinnade ristiinimeste mõtteid ja tundeid.» 

«Ükskõik kuhu, ainult mitte sinna!» hüüdis Novi. «Sinna mitte, püha isa! Seal tuntakse 
mind liialt hästi! Ma võtsin osa karbonaaride ülekuulamisest Milano Santa Margaritas.» 

«Mida sina siis tahaksid?» küsis vanamees. 

«Linna sisse sõites ma nägin afišše. Püha kiriku vaenlane, viiuldaja ja karbonaar 
Paganini mängib Viinis. Mul on täpseid andmeid, mis on kogutud kiriku ustavate 
poegade ülekuulamisel Genuas ja Milanos. Ma tõin need kaasa. Rikkuse kokkuajamiseks 
müüs see äraneetu oma hinge kuradile. Luccas armastas ta üht rikast naist. Ta tappis naise 
armukadedusest ja tabati hullumeelsuse hoos peaaegu ihualasti Livorno maanteelt. Ta üle 
peeti kohut ja ta mõisteti sunnitööle. Vaadake, kuidas ta oma kõveraid jalgu järele 
lohistab. Ta püüab varjata oma jalgade nõtrust, mis paljude aastate kestel raskeid ahelaid 
kandsid. Kord külastas Paganinit saatan, ja nende vahel toimus roojane kauplemine: 
Paganini müüs oma hinge ühe miljoni kuldtüki eest.» 

«Nii, nii,» ütles vanamees, <jutusta edasi, ma kuulan.» 

Novi tundis, et ta õpetaja hakkas Paganini loo vastu veel elavamat huvi tundma, kui 
kuulis sõna «miljon». 

Ta jätkas oma kaasakiskuvat jutustust. 

«Mida tegid sina viimasel ajal?» katkestas preester teda lõpuks. 

«Täitsin Roomas mitmesuguseid markii Pombali poolt antud ülesandeid.» 

«Jah, ma kuulsin, et sa teenisid tema juures kutsarina.» 

«Jah, püha isa,» vastas Novi. «Noh, mis sa siis selle viiuldaja kohta ütled?» «Markii 
Pombal sai Roomast korralduse teda silmas pidada.» 

«Nii, nii,» pobises vanamees jälle. «Sa pidasid teda muidugi silmas, eks ole? Ja sa 
arvad, et ordukindral õnnistab sind selle eest?» 

Novi vaikis. 

Vanamees võttis kapikesest väikese safian-nahast koti, tõmbas sealt mikroskoopilise 
märkmiku, kohendas prille ja sirvis tähelepanelikult mõned leheküljed läbi. «Hea küll, 
käsin juba täna vendi, et nad selle muusiku rahalise seisukorra täpselt välja uuriksid. 
Palju maha tuleb arvata, seda me teame. Raskem on lugu pangasaladustega. Kuid ka 
sellest saame üle.» 

Vanamees mõtles kähku järele, milliseid kanaleid mööda peaks tema ettekirjutuste laine 
homme liikuma hakkama. Pangaametnikud, arvepidajad, ajakirjanikud, kes kogusid 
andmeid honoraride kohta, olid kõik tema käsutuses. 

«Ta ei vea ju ometi sularaha endaga kaasas,» lausus vanamees otsekui omaenda mõtet 
kinnitades. «Kes sinu abilistest. . .» vanamees peatus, «ei, me anname sulle oma. Mul on 
siin üks keiserliku kapelli laulja, Urbani. Me paneme ta tondina Paganinit saatma. Sellest 
saab viiuldaja karbonaarlik vari, tema teisik.» 

«Eredad valguskiired hajutavad pimeduse, mis ümbritseb Paganinit,» ütles Novi. 
«Paganini on räpane kitsejalgadega deemon, kes kõnnib helleeni saatana vilepilliga 
mööda Euroopa linnu. Võtke tal kuub seljast ja püksid jalast, ja te näete, et see ei ole 
inimene; lõigake tal juuksed ära, ja te märkate sarvi; tõmmake tal jalast saapad, ja te 
näete sõrgu.» 

Vanamees vaatas oma läbipaistvate türkiissiniste silmadega innustunud laimajat. 


«Sa oled seda kõike ise näinud? Nii, nii,» kinnitas ta Novi vastust ootamata. «Püha isa 
Puhalsky, kes seisab 

tsensuuriameti eesotsas, jutustas mulle sellest viiuldajast.» 

Ta silmad vaatasid mõistvalt ja pilkavalt oma kaasvestlejat, nii et see takerdus ja lõpuks 
jutu katkestas. 

«Miks sa vait jäid?» küsis vanamees. «Võib-olla sa ei teagi, et püha isa ja Rooma 
paavst on sinu viiuldaja vastu, sinu kitsejalgadega deemoni, sinu sunnitöölise vastu oma 
armu üles näidanud! Sa tahad ehk teada, kes ta on? Ta on paavstliku Kuldkannuse ordeni 
kavaler, näed nüüd, kes ta on, ja sina, koerapoeg, julged. . .» 

«Mu jumal, ma ei teadnud, ei teadnud, et püha isa...» 

«Ahaa! Sa ei teadnud!» karjatas vanamees äkki kukehäälega. «Ma ütlen siis sulle, et sa 
teaksid: sa ei ole halb poiss, aga kui sa tormi ajal oled tugev nagu jääpank, siis sooja tuule 
käes võid sa ära sulada. Kui sinu süü tõttu kas või üksainus juuksekarv Kuldkannuse 
ordeni kavaleri, keiserliku kapelli suure muusiku sinjoor Niccolõ Paganini, jumalasulase 
ja kristliku kiriku ustava poja peast maha kukub, siis ei kuku sinul üksnes juuksed maha, 
vaid ka pea veereb õlgadelt. Said aru?» 

Novi kahvatus, ta tundis, et ta riided muutusid äkki higist läbimärjaks, ta käed ja põlved 
värisesid, ta vaatas hirmuäratavat vanameest, ja tundes hästi ordu reegleid, nägi ta juba, 
kuidas tolle käsi sirutub sinise ümbriku järele. Kuid et Novi sinist ümbrikku ei silmanud, 
siis kaotas ta lõplikult julguse. Tähendab, teda ei ähvarda üksnes lihtne ordust 
väljaheitmine, vaid niipea kui ta sellest kuumaks köetud toast väljub, võetakse ta tänaval 
kinni ja heidetakse vanglasse kui inimene, kes on võltsinud allkirja ja omastanud võõra 
pärandi. Kuu aja pärast kõduneb ta juba kuskil vangla-keldris nagu tavaline 
kriminaalkurjategija, kes on ilmlikest seadustest üle astunud. Novit valdas hirm. Sel 
hetkel vihkas ta Paganinit veelgi rohkem kui tund aega tagasi. 

Vanamees vaatas talle otsa, kuid tundus, et ta ei näegi teda. Vanamees teadis ammugi, 
missugune saatus oli Paganini asju Parmas tabanud. Kõik Paganini käsikirjad 

ja noodid, mis olid Parmas hoiul, olid ära varastatud, karbonaar sinjoor Pino, Cisalpini 
leegioni kindral, oli kümne päeva eest ootamatult surnud. Politseiminister krahv 
Sedlenitzky korraldusel on kindral Pino korter Milanos pitseeritud. Tema paberite hulgast 
leiti sinjoor Paganini noodid, kirjad ja päevikud. Kõik niidid, mis sidusid ootamatult 
surnud kindralit sinjoor Paganiniga, on praegu Viini politsei käes. Vanamees teadis, et 
üksteist karbonaaride ventat olid kandnud oma tegevuse Itaaliast Prantsusmaale üle, kuid 
ta teadis samuti, et kuningas Charles X langeb iga päevaga ikka enam ja enam Jeesuse 
ordu mõju alla, ja et Prantsusmaa saab juba täna-homme paigaks, kust algab kirikuvõimu 
täielik restauratsioon kogu Euroopas. 

Kui isa Lachaise, Louis XIV pihiisa, surres kuningale kinnitas, et sel tuleb endale võtta 
pihiisaks jesuiit, siis sellelt kuningalt pole vaja midagi paluda, ta tuleb juba ise kõiges 
vastu. Kui tol ajal isa Lachaise pidi kuningat hoiatama, et ta ei saa olla kindel kuninga 
julgeolekus, kui tema kõrgus võtab endale teise pihiisa, siis nüüd teab kuningas isegi 
hästi, et ordu vastu on võimatu võidelda. 

Saabub otsustava võitluse aasta. Kas maksab põlata võimalust lasta pikkamisi koguneda 
suur varandus inimese kätte, kelle ainukeseks pärijaks on kidur laps? Kui Paganini saab 
kiriku arutu rikkaks pojaks, siis see rikkus muutub kiriku rikkuseks. 


On kaks võimalust: see viiuldaja kas hukkub või tuleb ta issandale auks. 

«Niisiis,» ütles vanamees Novi poole pöördudes, «nüüdsest peale juhib selle inimese 
eluteed kõigekõrgema käsi meie püha Jeesuse ordu kaudu. Selle kõrge ja vaga ülesande 
panen sinu peale, kuid hoiatan sind, mu poeg, et sel päeval, kui sa teelt kõrvale kaldud ja 
hakkad tegutsema omapead, antakse sind välja ilmlikele võimudele kui tavaline varas, ja 
sa saad ärateenitud karistuse. Praegu on sulle garantiiks markii Pombali nimi. Aga et ma 
võiksin sind ka edaspidi uskuda, ütle mulle praegu, nimeta mulle ainult üks nimi.» 

«Kellest te räägite?» ajas surmkahvatuks muutunud 

Novi end hirmunult püstakile. «Kas te tahate ütelda, et meie tõeliseks käskijaks ei ole 
paavst, vaid too, kellele rahvasuu on tema vägevuse tõttu andnud «musta paavsti» nime?» 

Vanamees ei vaadanud Novi poole ja vististi ei kuulnudki teda. Küünarnukkidega 
lauale toetudes hoidis ta pead käte vahel. Ta teadis, et just sel päeval, kui Novi Viini 
jõudis, olid Roomas toimunud muudatused. Tal oli vaja oma kaasvestlejas paanilist hirmu 
tekitada, et siis teda ootamatu löögiga jahmatama pannes teada saada, kui palju ta 
sündmustest teab. Kuid kaval Novi tundis ise liigagi hästi ordu võtteid. Lausunud 
viimased sõnad, peatus ta ega nimetanud nime. Postitõllas põhja poole sõites kandus 
temani juhusliku tuulesosinana sõnum: jesuiitide ordu kindral, isa Alois Fortis, on surnud. 
Ta suri kummalisel viisil ja tema kohale asus teine, see, keda tõepoolest nimetati 
«mustaks paavstiks», see, kes oli salaja valitsenud Rooma kirikut. 

Vana kanooniku vaikimine ei ennustanud midagi head. Novi oli põrmu litsutud. 
Hädavaevalt huuli liigutades ja tundes, et ta keel ei kuula sõna, jätkas ta oma lauset: 

«... Jeesuse ordu kindral, kardinal Roothaan.» 

Kuid vanamees otsekui ei kuulnudki teda, vaid köhis katkendlikult ja lausus äkki: 

«Nii, nii, loeme siis meie kokkuleppe sõlmituks. Niisiis, mu poeg, meie kõige pühama 
ordu kindrali nimel teen mina, issanda sulaste sulane, sulle ülesandeks kõrvalekaldumata 
ja ilmtingimata, päeval ja ööl pidada väsimatut, terast ja ranget valvet meie poolt 
nimetatud issanda sulase tegude üle.» 

Siis läks ta üle praktilist laadi küsimustele. Käega haigutust varjates seletas vanamees 
Novile, et temaga koos tegutsevad mitmesugustes linnades neli fami-liaari15. Tema jaoks 
valmistatakse neli pergamenti — kaks väikeste annetussummade ja kaks suurte annetus- 
summade jaoks. 

«Sa teed nii, nagu meie seltsis kombeks on,» ütles vanamees. «Kirikule minevate 
annetuste summa 

märgid ülemisele lehele väiksena, familiaaride poolt kinnitatud koopiale aga suurena. 
Omastele pärandatud annetuste summa märgid sa testamendi originaalis suurena, koopias 
aga väiksena. Kui sul edu on ja testamendi tegija alla kirjutab, võtad sa kõik neli 
dokumenti ja annad kaks ülemist familiaaridele hävitamiseks. Kas ma rääkisin küllalt 
selgesti?» küsis vanamees Novilt solvava kahtlusega hääles. 

Novi lausus joobunult: 

«Selgesti, mu isa, selgesti.» 

«Selgesti, kui me räägime sinuga siin. Kuid vaata, et eelseisev kümme aastat 
eksirännakuid su mõistust ei tumesta.» 


'SFamiliaar — kloostriteenija, inkvisitsiooni sulane. Tõlkija. 


Novi tõusis tasakesi tugitoolist. Ta langes näost kahvatuna põlvili ja pani nagu 
palvuseks käed kokku. 

«Vaata, et sa ühel ilusal hommikul ärgates ei saa sinist ümbrikku, millele järgneb 
kohutav karistus.» 

«Ainult mitte seda, püha isa, ainult mitte seda!» halises Novi. 

«Ei, mu poeg, just seda!» ütles vana jesuiit ja pani käe põlvitava munga pea peale. Novi 
tõusis. 

Järgmise päeva hommikul sai ta teada, et suur kunstnik on sõitnud Prahasse. «Õnn, et ta 
Pariisi ei sõitnud,» mõtles Novi ja hingas kergendatult. 

Mõni päev enne Paganini lahkumist Viinist lavastati Viini teatris operett nimega 
«Valevirtuoos». Meisel oli sepitsenud värsid ja teravad kupleed, kus ta-sõimas Paganinit 
kõige kõlvatumate sõnadega. Paganinit nimetati seal «solistiks», kuna ta mängis ainult 
sol-keelel. Valevirtuoosi mängiva näitleja mask oli üsna hästi õnnestunud. Ta esitas 
uskumatult igavaid ja tüütavaid passaaže viiulil, mida ta saagis puusaega. Viiuli asemel 
suruti ta lõua alla hiiglasuur kontrabass, mida hoidsid ülal kaks nahkpõlles puusaagijat. 
Lõbus muusika tõmbas Viini teatrisse suurel hulgas rahvast kokku. 

Sõjaväearst Marenzeller leidis Paganini juures kõik erakordse kurnatuse tunnused. 
Paganini oli muutunud äärmiselt närviliseks. Et rahu leida, sõitis ta puhkusele Karlsbadi, 
teatades Viini ajakirjanduse esindajaile, et ta kavatseb sõita Prahasse kontserte andma. 
Kuna aga 

Praha järgneval nädalal Paganinit ei näinud, siis ilmusid ajalehtedes esialgu teated tema 
täielikust kadumisest, selle järele raskest haigestumisest, ja lõpuks avaldasid kõik Praha 
ajalehed tema surmakuulutuse. Millest ei söandatud kõnelda inimese eluajal, sellest 
hakati pärast surma täiel häälel rääkima. Sinjoora Bianchi andis enesest elumärki. Ühe 
Praha suure ajalehe toimetus sai temalt depeši ühes palvega teatada, kus tema abikaasa 
suri ja kelle hoole all on tema poeg. 

Pole teada, mida Praha ajaleht sinjoora Bianchile vastas, kuid samal ajal võis Paganinit 
näha elusana ja tervena sõitmas ühel Austria mägiteel koos väikese Ahhillino, lapsehoidja 
ning sinjoor Urbaniga, itaallasega, keda ta oli hiljuti kohanud ja kes oli üles näidanud 
erakordset andumust ning omakasupüüdmatut soovi abistada sinjoor Paganinit. 

Möödus veel üks nädal. Ajalehed, mis avaldasid Paganini kontsertide kuulutusi, ilmusid 
kahe- ja kolmekordses tiraažis. Surnuist üles tõusnud Paganini oli märksa huvitavam. Kes 
aga kogu südamest kahetses, et Paganini ei puhka hauas, oli Praha konservatoorium, kes 
Viini muusikuid kõigest hingest vihkas. Juba seegi, et Paganini kuulsusele pandi alus 
Viinis, oli küllaldaseks põhjuseks, et Prahat pahandada. Ent retsensentide vihased 
kallaletungid, kes olid alustanud Paganini vastu raevuka kampaania, ei takistanud 
publikut samuti nagu Viiniski tema kontsertidele tormamast. 

Paganini leidis Prahas ka tõelisi sõpru ja austajaid. Noor Max-Julius Schottky käis 
Paganini järel nagu vari. Tundus, et talle pakub lõbu hingata viiuldajaga ühte ja sedasama 
õhku. Ta hellitas väikest Ahhillinot, kiusas pärimistega Urbanit, tõi Paganinile ajalehti ja 
virnadena ajakirju ning rääkis, mis ta arvab kriitilistest rünnakutest. Kuna Schottky ei 
saavutanud menu muusikas, tahtis ta silma paista kirjanduses. Ta muutis 
omakasupüüdmatu kiindumuse suure viiuldaja vastu panegüristil tööks ja tahtis juba 
Paganini eluajal luua talle mälestussamba ning ühes sellega ka oma nime kuulsusega 
kroonida. 


1 Panegürist — kiidulaulik. Tõlkija. 

Kui Schottky Paganinit väga tüütama hakkas, võttis viimane kaks või kolm 
anonüümkirja ja luges need talle ette. Ta nautis siis selle tuhmi mõistusega natuuri 
naiivset hirmu. Teisest küljest valmistas talle rõõmu kohtuda Schottkyga kui inimesega, 
kes talle head soovib. Tõsi, mõnikord takistas tagasihoidlikkus teda jutustamast 
armastusvahekordadest, veel jahtumata vihavaenust, oma menust ja inimlikust 
vihkamisest, kuigi Paganini ise ütles, et vahel valmistab talle lõbu siluda aja poolt 
vajutatud kurde, kergitada minevikult eesriie ja lükata oma mälult katted kõrvale. 

Schottky püüdis kindlaks teha sündmuste täpset kronoloogiat. Paganinil läksid segi 
aastad, kuud ja päevad. Tal võis hästi meeles seista koiduvalgus ja helendavad pilved 
mere kohal, talle võis meelde tulla kellahelin mägitee järsul käänakul, kuid ta ei 
mäletanud kuupäevi ega kuid. Schottky pani need omast peast. Kohusetruu biograaf 
ründas üha visamalt Paganinit, asudes nende aastate kallale, millest Paganini üldse ei 
tahtnud rääkida. 

Schottky ees istus inimene, kes oli koormatud loorberite ja floriinidega, nagu Praha 
ajalehed temast kõnelesid, rikas mees, kelle tohutu varanduse kohta liikus Prahas legende 
ja kes määras oma kontsertidele nii kalli hinna, et inimesed jätsid endid terveks aastaks 
meelelahutustest ilma, et teda üks õhtu kuulata. See mees ei tahtnud jutustada vaesusest, 
isa löökidest, raskest ja visast tööst. Schottky kuulus nende hulka, kes ei uskunud, et 
saaks esineda ilma püsivate harjutusteta enne kontserte, Paganini aga ei lugenud midagi, 
ei teinud midagi, ei puudutanud viiulit, ei puudutanud noote. Ta võttis muusikariista kätte 
alles kontserdilavale minnes. Schottky oli nõutu. Leidus veel muudki, millest ta aru ei 
saanud. Seepärast sarnanevadki paljud ülestähendused Paganinist, mida me leiame tema 
eluajal, 1829. aastal, ladumisele antud biograafiast, ebausutavale joonisele, mis on 
pealegi ajahamba all tugevasti kannatada saanud. 

XXIV PEATÜKK KOGENUD ARST 


Urbani sai käsu arst välja kutsuda. Sügise saabudes külmetas Paganini end Prahas 
rängasti ja jäi haigeks. Kahe tunni pärast koputas noor teravanäoline mees Paganini 
uksele. Pärast piinavat läbivaatuseprotseduuri ilmutas ta erakordset huvi selle vastu, 
kuidas sinjoor Paganini oma aega veedab. Oma imestuseks kuulis tar et viiuldaja ei käi 
kunagi pihil ega pühal armulaual. Ta vangutas pead ja ütles: 

«Sellest võivad tulla paljud haigused. Teil on kurk haige, teil on valged katud 
neelukohas, see ei tähenda head.» 

Ta võttis pudelikese, milles oli teravalt lehkav vedelik, väikese pintsli ja määris selle 
vedelikuga Paganini kurku. Seejärel langes haige sügavasse minestusse. Kogu öö viskles 
haige higistades ja sonides. 

Järgmisel päeval haigestusid lõualuud, põsk paistetas üles, kõrvad hakkasid valutama. 
Ajalehed teatasid publikule sinjoor Paganini haigestumisest. Afiššidele kleebiti põiki 
helesinised ribad, millel seisis: «Jääb ära.» 

Sonimine algas uuesti. Paganini tõusis ja helistas teenrile. Talle tundus, et Ahhillino 
hüppab aknast välja. Ta tõmbas nöörist, eesriie avanes, tema ees säras Praha päevavalgus, 


kuid talle tundus, et rammestav, lämmatav öö kestab edasi. Kohutav üksindustunne ja 
hirm lapse pärast rõhusid Paganini südant. 

Schottky küsis, kes sinjoor Paganinit arstib. Kuid just sel hetkel kadus sinjoor Urbani 
toast. 

Kord, kui Schottky istus haige voodi juures, kuuldusid trepil sammud. 

«Viimaks ometi tuleb arst,» sõnas Paganini. 

Noor professor tuli trepist üles. Uks paugatas ruttu kinni, sisse astus Urbani. 

«Mulle tundus, et seal oli doktor.» 

«Ei, sinjoor, see oli postiljon.» 

Ta tuhnis kähku küljetaskus ja tõmbas sealt välja 

kortsus kirja, mis oli kolm päeva taskus seisnud. Paganini ei pööranud tähelepanu 
sellele, et ümbriku tagaküljel oli värske liim templi laiali ajanud. Kirjutas Harris ja tegi 
ettepaneku kohtuda Berliinis. Ta oli diplomaatilise tööpõllu maha jätnud ja kavatses nüüd 
sooritada reisi mööda Euroopat.«Endisi aegu meelde tuletades pakkus ta end sinjoor 
Paganini reisikaaslaseks. 

«Milline õnn!» hüüdis Paganini. «Ma kirjutan talle. .. Kuid mulle näis, et doktor oli 
siin.» 

«Ei, ei,» raputas Urbani eitavalt pead. 

Hambavalu ei lasknud kirjutada. Kolm päeva ei saanud ta suutäitki alla. Jõudmata enam 
kannatada, saatis Paganini öösel arsti järele. 

Ilmus võitud ja lõhnastatud noormees: tema kolleeg olevat sõitnud linnast välja haige 
ungari krahvinna juurde. Arst vaatas haige läbi ja kõrvetas kurku põrgukiviga. Seejärel 
määris sisse igemed ja tõmbas välja haige hamba. Paganinil hakkas pea ringi käima. Ta 
kuulis täiesti selgesti enda lähedal ladinakeelset juttu. Ta kõrval kostis hääl: «Claude 
januam,»16 ja vastus: «Clausa est.»17 Kes seda rääkis, seda Paganini ei mäletanud, sest 
ta kaotas sel hetkel teadvuse. 

Hommikul tegi meditsiinilise fakulteedi poolt saadetud uus doktor, Melaneholer, 
kindlaks, et Paganinil on välja tõmmatud kaheksa alumist ja kaks ülemist hammast. 

«Kes teie kallal selle hirmsa operatsiooni teostas?» küsis Melaneholer. 

Paganini keel ei kuulanud sõna. Melaneholer kehitas õlgu. 

«Tal on hingekõri halvatus . .. Kas teil pole olnud prantsustõbe?» küsis ta jämedalt. 

Paganini raputas pead. Melaneholer tegi uue kurgu-kõrvetuse, kehitas nukralt õlgu ja 
lahkus. 

Paganini lamas haigena kolmkümmend seitse päeva. Rasked ja kurvad päevad venisid 
üksteise järel mööda. Ta veetis päevad ja ööd poolteadvusetus olekus, peaaegu sonides. 
Schottky tegi kõik, mida soovis haige, 

keda vaevas mure lapse pärast. Suurde kõrvaltuppa, mis lapse käteplaksutusest ja 
naerust rõkkas, oli asetatud sajad igasugused mänguasjad. Kergendushetkedel kutsus 
Paganini muretut ja lõbusat nägu tehes lapse lühikeseks ajaks enda juurde juttu ajama, ja 
kuna ta ei suutnud rääkida üle viie-kuue sõna, siis kirjutas ta Schottkyle Ahhillino jaoks 
järgmise päeva kava. Seejärel pillas jõuetult tuimade sõrmede vahelt pliiatsi ja sulges 


16 Sule uks! 
170n suletud! 


silmad. Taoti näis, et elu lahkub temast. Hommikuti tuppa astudes vaatas Ahhillino teda 
suurte, pärani silmadega. 

Pärast kuu möödumist saabus kosutav ja õnnelik uni. Rõhumine rinnus ja kurgus 
lakkas, pea vabanes kohutavast tundest, nagu oleks selle ümber põimitud kleepuv, kuid 
tabamatu ämblikuvõrk, mis kattis ta silmad, suu ja kõrvad. Paganini sõrmed püüdsid 
ebateadlikult seda ämblikuvõrku ära kiskuda.. Piinarikas oli otsida peenikesi niite, mis 
tungisid kõrvadesse, seejärel tundus, et need niidid ripuvad sõrmede küljes ja et neid peab 
maha raputama, kuid niidid mässisid kinni huuled ja silmad, sattusid suhu, hammaste 
vahele, ning tal oli järjest raskem hingata. 

Ühel unehetkel kostsid äkki heledad kilked ja suur kuhi mänguasju veeres põrandale 
laiali. Paganini ärkas. Talle tundus, et Pisa torn purunes pikselöökide all. Tuppa jooksis 
valges hõbetikanditega ülikonnas väikemees. Tema sametkuube ehtis punane ungari vöö, 
blondi peakest kattis suletutiga kiiver, sinised silmad särasid. Ahhillino tõmbas välja 
mängumõõga, tungis isale kallale ja haavas teda rinnast. Paganini naeratas, unustades 
valu. Kolmekümne viiendal päeval tuli hääl tagasi. Esmakordselt tundis Paganini, et ta ei 
sosistanud, vaid rääkis täiel häälel: «Mu ingel, sa näed ju, et ma olen juba haavatud!» 
Kuuldes häält ja nähes isa lebavat suletud silmadega, hüppas poisike talle kaksiratsa 
rinnale ja hakkas ta laugusid avama. 

Saabus 1829. aasta jaanuar. Paganini tõusis asemelt, kõndis mööda tuba ringi. Ta 
kirjutas täis hiiglasuured noodipoognad, kuid siis haaras teda jälle vältimatu nukrustunne. 
Ta sai tunda seda arusaamatut meeleolu, mis haarab inimest, kes seisab elu ja surma 
piiril. 

Siis aga jõudis kohale Harris Kui ta Praha arstidelt oli murelikult välja uurinud kõik, 
mis vähegi võimalik, varjas ta hoolikalt hirmu, mida tekitasid temas tärganud kahtlused. 

Harris ei raisanud asjatult aega. Ta tõi kaasa terve virna ajalehti, muusikaajakirju ja 
bülletääne. Naerdes näitas ta Paganinile ajalehe väljalõikeid, mis avaldasid täpseid 
andmeid Paganini sissetulekute kohta. 

«Te saate varsti kõige rikkamaks meheks Euroopas,» ütles Harris, «kuid kas teate 
naljakat lugu: Hamburgis, Leipzigis ja Berliinis müüakse teie portreega noote 
muinasjutuliselt kalli hinnaga. Kirjastajad toovad põhjuseks selle, et teie vigurlike, 
ülilühikese vältusega noodimärkide graveerimine ühes eellöökide ja teiste meloodiliste 
ilustuste ning veel mingisuguste enneolematute märkidega maksab ränka raha.» 

«Siin näib midagi korrast ära olevat,» kirjutas Paganini elevandiluust tahvlikesele, «ma 
müüsin ära variatsioonid Rossini «Moosese» teemale, ma valmistasin ette, kuid pole 
siiani jõudnud veel müüa Locatelli uut väljaannet, ma müüsin veel «Barkarooli» ja 
kakskümmend neli capricciot.» Järgnes pikk loetelu teostest, mis on kirjutatud, kuid 
müümata. 

«Aga kuulge!» hüüdis Harris. «Ma nägin teie «Padua võlusid», sonata 
concertantesid18, «Kahte imet», kahtekümmend viit menuetti, «Kevadet», «Napoleoni», 
ma nägin teie «Nõida».» 

Paganini ajas end voodis istukile ja vaatas hirmunult Harrisele otsa. 

«Kust. need sinna said? Kõik need helitööd jätsin ma oma sõbra kindral Pino kätte.» 

«Kindral Pino ... kindral Pino on surnud.» 


""Sõnata concertante (itaalia k.) — muusikateos kahele või kolmele sooloinstrumendile saatega. 
Tõlkija. 


«Surnud? Mis te räägite?» 

«Kindral Pino suri juba mitu kuud tagasi.» 

«Mu jumal! Minu noodid, minu kirjad, mu päevikud, mu dokumendid!» hüüdis 
Paganini. 

Harris mõistis, et oli teinud suure vea. 

Sellest päevast peale vaevas Paganinit alatine mure. 

230 

«Kas tõesti kõik on ära varastatud?» hüüdis Paganini vahel kõnelust katkestades. 

«Rahustuge,» ütles Harris, «see ei ole võimalik.» 

Ta kogus Euroopa pealinnadest Inglise konsulaatide kaudu kokku kõik helitööd, mis 
olid ilmunud Paganini nime all. Varsti veendus suur viiuldaja, et Euroopa kirjastused on 
ta paljaks varastanud. Kõik, mis oli jäänud Itaaliasse, oli tuul mööda Euroopa pealinnu 
laiali pühkinud. Kuid Harris parandas asja üsna kiiresti. Paganini sai kakskümmend tuhat 
floruni, ilma et tal oleks tarvitsenud Prahast lahkuda. Urbani sõitis ühest linnast teise, 
kogus raha, tõi kaasa tšeki-raamatuid ja paigutas kirjastajatelt saadud suuri rahasummasid 
Harrise juhendite järgi pankadesse. 

Prahast oli kõige lühem tee lõunasse, ja Paganini oleks iga hinna eest tahtnud minna üle 
Alpide, et näha rohelisel laguunil Veneetsiat! Kuid Harris protesteeris otsustavalt selle 
vastu. 

«Mitte praegu. Teie viibimine Prahas ei põhjusta minus mingeid kartusi, Itaalias aga on 
viimaste kuude jooksul väga palju teie sõpru kannatada saanud. Kodumaa muld toidaks 
teid nüüd mürgiste mahladega.» 

«Kui kaua see siis veel kestab?» 

«Ei tea,» ütles Harris ja kibrutas kavalalt laupa. «Arvan, et mitu head aastat.» 

Oli raske mõista, kas ta rääkis seda naljaks või tõsiselt. Kuid Paganini otsustas Harrise 
nõuandeid kuulda võtta: need olid teda elu rasketel tundidel korduvalt aidanud. 

Esimese kontserdi andis ta Dresdenis. Saksi ajalehed ei kirjutanud niipalju muusikast, 
kui sellest, et Paganinile langes tema kontserdi eest osaks tuhat kakssada viiskümmend 
taalrit, kuninganna armulik naeratus ja briljantidega kaunistatud tubakatoos kuninga port- 
reega. 

Leipzigis aga läks kontsert ootamatult nurja. Ajalehed olid teinud Paganini 
kolossaalseist honoraridest liiga palju kära. Leipzig oli elektriseeritud kõmust, mis 
pasundas tema muinasjutulisest rikkusest, ja võttis Paganini vaenulikult vastu. 
Magistraat avaldas kummalist 

survet kontserdi programmile. Leipzigi muusikakooli direktor nõudis, et kontserdil 
esineks tema südamedaam. Seda tehti väga jämedalt ja täiesti avalikult. Paganini lahutas 
käsi ja palus Harrisel öelda, et ta ei suuda oma Euroopa kontsertidel kõigi armukesi ja 
sohinaisi majanduslikult kindlustada, mida temalt nõuavad bürgermeistrid, ähvardades 
halva vastuvõtuga, teatrite direktorid, ähvardades ruume keelata ja ajalehtede toimetajad, 
ähvardades lehte panna laimuartikleid ning mahategevaid retsensioone. Harris püüdis 
seda vastust pehmendada, kuid Paganini ei nõustunud mingisuguse kokkuleppega. Ja et 
Harris vastu vaidles, siis tegi Paganini kõik, et olukorda veelgi teravamaks ajada. Ta 
kirjutas Leipzigi teatri administraatorile kirja niisuguste väljendustega, mis pidid 
vältimatult suure tüli välja kutsuma. 


Tagajärjeks oli see, et orkestri koosseis kahekordistati ja alustatud proovid tuli uute 
orkestrantide erakordse andetuse tõttu katkestada. Terve armee taadikesi, kes mängisid 
restoranides ja trahterites, pulma-viiuldajaid, ammu pensionile läinud organiste, kes töö- 
tasid katoliiklikes asutustes koristajatena, peatrumma-reid ja sõjaväemoosekante, kes 
töötasid politseiorkest-ris, saadeti Paganini vastu pealetungile. Nad panid ta kõrvad lukku 
vastiku krigina, piiksumise ja vingumisega juba esimesel proovil. Hüvitus, mis tal oleks 
tulnud selle uue täienduse heaks maksta, meenutas sõjakontributsiooni. Paganini palus 
Harrist orkestri koosseisu vähendada. Siis keeldus esimene pool, mis moodustas Leipzigi 
teatri orkestri alalise koosseisu, kontserdist osa võtmast. 

Paganini oli proovidel uuesti hääle kaotanud ja pidi jälle arsti poole pöörduma. Harrise 
juuresolekul teatas saksa kirurg sinjoor Paganinile pead vangutades, et teda on arstinud 
nähtavasti mingi šarlatan. Hingekõri on läbi söödud haavanditest, mis meenutavad 
prantsuse haigust. 

«See ta muidugi ei ole,» ütles sakslane. «Kuid olukord on igal juhul väga tõsine. Kes 
teid arstis?» 

Paganini ei osanud sellele küsimusele vastata. Taheti Urbani poole pöörduda. Urbanit 
polnud kodus. 

«Ma võin teid terveks arstida,» ütles doktor ja heitis Harrisele paljutähendava pilgu. 

Paganini läks kõrvaltuppa. Doktor nimetas kolossaalse summa, Harris ütles talle ära. 
Pärast arsti lahkumist soovitas Harris Paganinil alustada ravi Berliinis. 

Neljandal märtsil andis Paganini kontserdi Berliini teatris. Ta oli juba unustanud 
Leipzigi juhtumi ja Berliini ajalehtede kallaletungid, mis süüdistasid viiuldajat ahnuses, 
kuna ta polnud Leipzigis andnud ainustki kontserti. 

Selle kontserdi ümber tõusis palju kära. Berliini oli sõitnud ka Schottky. Ta külastas 
oma sõpra Ludwig Rellstabi, ja nad valmistasid «Vossische Zeitungi» jaoks kahekesi ette 
rea artikleid, mis olid niivõrd menukad, et Paganini esimene esinemine kujunes täielikuks 
triumfiks. Isegi Spohr austas kontserti oma külastusega ja istus huuli närides esimeses 
reas. 

Rellstab kirjutas, et Paganini on teostanud uskumatu, on astunud üle piiridest, mis 
loodus on inimesele seadnud. Sedalaadi võit ei jäta inimesesse mõju avaldamata. 
Viiuldaja jätab ebamaise olendi mulje. Raske on mõista, kes ta on, kas ingel või deemon, 
kes on võtnud tavalise inimese kesta, kuid see kest kannab selle uskumatult suure töö 
pitserit, mida viiuldaja oma kunstisse on pannud. Paganini näole on vajutatud kohutava, 
piinarikka väsimuse jäljed. Ei leidu viiuldajat, kes välimuselt kas või veidigi sarnaneks 
Paganinile, ja ei ole muusikut, kes suudaks muuta puutüki nii hingestatud 
muusikariistaks, nagu on viiul selle geeniuse käes. See «Nõia» autor on ise võlur. Kes 
veel astub üle neist inimmaailma piiridest, mis tundusid olevat looduse poolt alatiseks 
seatud? Ja kas leidub mingisugust abinõu selle geeniuse jõu määramiseks? 

Sellest kõnelesid Karl Holtei värsid, sellest kisendasid Berliini ajalehed. 

Kevadine suurvesi hävitas paljud Preisi külad ja asulad. Sajad tuhanded inimesed olid 
laostatud. 6. ja 29. aprillil leidsid aset kontserdid, kuhu voolas kokku määratult rahvast, 
kuid mille piletihinnad olid uskumatult kõrged. Berliini publik vastas sellele pahameele- 
puhanguga, kuid täitis endist viisi saali. Rahvamurd 

ajas ümber vaheseinad ja pöörduksed. Ajalehed olid äärmiselt nördinud. Paganinit 
nimetati Harpagoniks, vastikuks ihnuskoiks, aplaks ja jälgiks itaalia draakoniks. 

Berliini publiku lõbustaja, parodist ja kupletist Saphir pöördus kaks korda Paganini 
poole palvega priipileti saamiseks, ent kuna tal jätkus ettevaatamatust lisada oma palvele 
ähvardus Paganini avalikult välja naerda, kui talle ära öeldakse, siis Harris keeldus, toe- 
tudes Paganini kategoorilisele nõudmisele hoida kõrgel mehisuse ning väärikuse lippu. Ja 
siis ilmuski sõnum, pealkirja all: «Paganini, kaks taalrit ja mina.» Saphir oli kirjutanud 
Paganini ahnusest mürgise artikli, milles ta seadis ennast suurele viiuldajale eeskujuks. 

«Võiks öelda, et me mõlemad püüame ühtviisi Berliini publiku tähelepanu ära teenida. 
Paganini ühel «Saite'1», mina aga — mitmel «Seiten'il» .. .» Innustudes sõnamängust 
«keel» ja «lehekülg», ei aimanud Saphir, et Paganini kõrgendatud hindadega kontsertide 
sissetuleku andis Harris kontsertandi käsul üleujutuse ohvrite abistamise komiteele. 

Ka Kassel, Frankfurt ja paljud teised suured ning väiksed Saksa liidu linnad said kuulda 
Paganinit. 

1830. aastal kirjutas Spohr: 

«Paganini andis äsja Kasseli teatris kaks kontserti. Ma jälgisin neil kontsertidel ta 
mängu erilise tähelepanuga. Tema vasak käsi töötab laitmatu täpsusega ja äratab minus 
kõige ehtsamat vaimustust. Kuid tema kompositsioonides, tema stiilis avastasin ma 
veidra segu ilmsest geniaalsusest ning lapsikust rohmakusest ja maitsetusest, mille tõttu 
Paganini mängu üldmulje ei rahuldanud mind kaugeltki. 

Võtsin koos temaga kaks korda osa lõunasöökidest Wilhelmshöhel. Ta tundus mulle 
erakordselt lõbusa, seltsiva ja teravakeelse inimesena. Me istusime temaga kõrvuti.» 

Samal ajal ilmus teistes saksa ajalehtedes Gura artikkel, kus oli öeldud, et «Paganini, 
see võimatu iseloomuga eemaletõukav inimene, on seltskondlikult ülimal määral 
vastuvõetamatu. Tuleb arvata, et tema alatiselt halva meeleolu põhjuseks on ta 
ruineeritud tervis». 

Ustava teenri visadusega, kes oma isanda pärast on armukade tema uue lemmiku peale, 
kinnitas Urbani Pariisi sõidu hädavajalikkust. Harris aga tõi väljalõikeid Pariisi 
ajalehtedest, kus oli ära toodud Paganini portree, tavaline jutustus mõrvadest, viiuli 
kaartidega mahamängimisest, vanglas istumisest ja itaalia bandii-tidejõugu juhtimisest. 
Üks ajakirjanik teatas, et Paganini viibib Pariisis inkognito — «harjub ja koduneb», kuid 
et temal, sellel lehemehel, on õnnestunud Pagani-niga vestelda. Toodi ära kõnelus 
Paganiniga, Paganini portree ning sinjoora Bianchi ja väikese Ahhillino portreed. 
Paganini portree oli tavaline, sel aastal kind- . lakskujunenud ajaleheklišee järgi trükitud, 
kuid sinjoora Bianchi osutus ennenähtamatuks iluduseks: selleks oli võetud lihtsalt mingi 
vana itaalia gravüür, mis kujutas Madonnat. 

Mis puutub Ahhillinosse, siis oli reporter kasutanud nähtavasti mingisuguse 
tsirkusebuldogi dagerrotüüpi või atleedilihaste ja karmide asiaadi põsesarnadega imelast. 
«Pariisi on vara sõita,» tahtis Paganini öelda. Kuid sellest ei tulnud midagi välja. Harris 
vaatas murelikult oma sõpra. Paganini kähises, sisises kokkupigistatud kurguga. Haaras 
närviliselt elevandiluust plaadikese ja kirjutas sinna pliiatsiga: «Ma ei sõida Pariisi.» 

Ta võttis laualt mündi, see oli vana Saksi tukat. Selle ühel küljel oli Saksi Augusti 
portree ühes vapiga, teisel aga merekallas palmidega ja põlvitav neeger, kes hoidis 
ülestõstetud kätel hiiglasuurt vaagnat lõunamaa aaretega. Paganini kirjutas tahvlikesele: 
«Kui Saksi kuningas põrandale patsatab, siis näitab neeger meile teed itta. Kui aga Saksi 


kuningas meile oma palet näitab, siis sõidame läände.» Ta viskas mündi üles. Kuldtukat 
kukkus kõlisedes kivipõrandale. 

«Neeger!» hüüdis Harris. 

Hommikul hakati end Varssavi teekonnaks ette valmistama. 

XXV PEATÜKK KIRJAD JA REISIJAD 


Raudteed veel ei olnud. Kõige organiseeritum hobuliiklus oli sisse seatud isand 
Laffitte'i poolt Prantsusmaal. Tema postijaamadest veeres igasse suunda rohkem kui tuhat 
postitõlda, ja isand Laffitte sai igal aastal üksteist miljonit franki puhastulu. Vana 
Bonaphus ja Cagliar pidid talle teed andma. Isand Laffittell oli Pariisis pank. Sellel 
pangal olid osakonnad Euroopa riikide pealinnades, nende hulgas ka Varssavis. Ostes 
salaja kokku messageride ja eilvagenite19 aktsiaid, levitas isand Laffitte oma agentuuri 
Pariisist kuni Vene impeeriumi piirideni. Isand Laffitte oli Pariisis mõjukas isik, ja kui 
Charles X poliitika poleks imelikku suunda võtnud, siis oleks isand Laffitte olnud 
kindlasti valitsuse liige ning palju mõjukam kui ükskõik kes seal istuvaist aadlikest. Nii 
vähemalt arutasid Paganini prantslastest teekaaslased, kes temaga koos suures postitõllas 
Kaliszi poole sõitsid. 

Paganini reisis jälle postitõllas. Frankfurti Maini äärde jäid Harris, Ahhillino ja suure 
viiuldaja kogu vallasvara. 

Varssavis seisid ees tähtsad kontserdid. Vene tsaar, kes oli purustanud oma vaenlased, 
tulistanud Senati väljakule kogunenud ülestõusnud ohvitseride ning soldatite peale ja 
ajanud nad laiali, kiirustas Varssavi, et panna endale pähe Poola kuninga kroon, ning 
peites oma südames viha, anda vanne Poola põhiseadusele. 

Varssavis oli oodata suuri pidustusi, ja Paganini otsustas just seal mängida mõningaid 
paraadpalasid, mis ta oli loonud pidulikus stiilis. 

. .. Sellessamas tõllas sõitsid kaasa teraskettidega nahkkotid, millel olid suured lukud 
ees ja lakkpitserid peal. See oli rahvusvaheline post. Sinises eilvagenis, mis suundus 
Vene piiri poole, sõitis viiuldaja Niccolõ Paganini, ülal võrgus nahkkotis aga lebas 
rahulikult 

suur paks hall ümbrik, mis oli adresseeritud samale isikule, kelle järelevalve alla 
Paganini Varssavis sattus. Pakis olevad paberilehed olid ilusa käekirjaga täis kirjutatud. 

«Varssavi. Ksjonds isa Ksaveri Kozieniewski. 

Kallis abb€, teen Teile teatavaks ainult selle, mida ma mäletan, ja selle, mida ma hiljuti 
õnnekombel kuulsin. Mul on kiire ja seepärast kirjutan katkendlikult. 

Mademoiselle Marthe pöördus tagasi Pariisi alles siis, kui krahv d'Artois oli Reimsis 
pannud endale pähe Prantsusmaa krooni ja sai kuningas Charles X. Sel päeval sai 
mademoiselle Marthe kaheksakümmend üheksa aastat vanaks. Ta oli peaaegu endine. 
Kuigi sellest kunagi nii kaunist naisest oli saanud väike vanaeideke, oli tema pilk siiski 
endiselt elav. Kokkukasvanud mustad kulmud polnud halliks läinud, silmad olid endiselt 
ümmargused, suured, mustad ja ilmekad. Isegi ta värske näovärv oli säilinud. Ainult 


19 Eil wagen — (saksa k.) kiirtõld. Tõlkija. 


silmade ümber olid tekkinud kerged kortsukesed. Väike kong-nina muutis teda veelgi 
sarnasemaks rahuarmastavale kodulinnule. Ta peatus esialgu oma nõo juures Väike- 
Picpusi tänavas, hiljem aga kolis üle Tuileries'sse ja võttis endale toa, mis oli kunagi 
kuulunud tema õuedaamist emale. Pagenduses veedetud aastad polnud pea sugugi 
muutnud ta iseloomu. Ta paistis alati silma erakordse headuse ja alandlikkusega. Tema 
vagadusel polnud piiri. 

Prints Conde kaaskonnas ja Braunschweigi hertsogi õukonnas omas ta vaieldamatut 
autoriteeti ja võis iga silmapilk õukonna otsust mõne lihtsa ja lühikese sõnaga muuta. 
Kuid ta ei teinud seda kunagi enda huvides. Kuigi ta ise nälgis, toitis ta leski ja vaeslapsi. 
Jakobiinlaste terrori ohvrid võisid temalt alati abi ja tähelepanu leida. Hukatud kuningat 
pidas ta pühaks ja saatis isa Lacordaire'i loal tema poole palveid nagu ingli poole, kes 
seisab lähedal kõigekõrgema aujärjele. 

Kahel korral oli ta raskesti haige. Esimesel korral said tal pärast oma nunnade 
külastamist, kes elasid Braunschweigi lähedal, tõllast väljudes jalad märjaks. Ta vaevles 
kuus nädalat palavikus ja sonis, ning ta sonimise peapõhjuseks oli mure mahajäetud 
tsistertslaste 

kloostri pärast. Teine kord tabas teda teel lumi; harjunud kombe järgi oli ta kergesti 
riides. Ta kopsud täitusid verega, ta oleks peaaegu surnud. Lisaks ta veel paastus ja käis 
armulaual. Kuid ta iseloomukindlus andis end siingi tunda. Ta teatas oma pihiisale, et 
kõigekõrgem ei taha tema surma enne, kui ta pole oma kloostrit uuesti jalule aidanud. 

Ta sai tõesti terveks, kuid sõprade ja austajate kõigist manitsustest hoolimata ei 
nõustunud ta Louis' valitsemisajal Pariisi sõitma. Oma tagasituleku ära-muutmatuks 
tingimuseks seadis ta kõigi nende väljasaatmise, kes revolutsiooni seaduste põhjal olid 
tema kloostri enda alla võtnud. Ta nõudis tsistertslaste kõigi varanduste tagasiandmist, 
sest Rooma apostliku kuuria kirjade järgi oli ta endiselt Visitatsiooni kloostri eestseisja. 

Mida Teile veel ütelda, kallis abb6? Olete isegi oma Šveitsi kolkas saatuse tujudest 
küllalt teadlik. Ärge pahandage seal Varssavis mu kirja ilmliku tooni pärast. Olen nii 
harjunud mõtlema Teist kui eskadroni komandörist, kui oma ülemusest, et ei suuda 
prantsuse keeles kiriklikust kõnetoonist kinni pidada. Järgmisel korral kirjutan Teile 
ladina keeli. Olen kindel, et siis minu toon Teile meeldib. Ladina keel ei anna võimalust 
lobisemiseks, meie prantsuse keel aga, mis on jakobiin-luse läbi kannatada saanud nagu 
kõik muugi maailmas, on rikutud plebeilike kõnekäändude ning purjus käsitöölise 
sõnadega. Maailm on pahupidi pööratud. Näete, kolmkümmend aastat tagasi poleks ma 
mingi hinna eest sellist lauset kirjutanud. Nüüd aga kirjutan ma seda julgelt ja lausun 
ilma hirmuta palju muudki. 

Mademoiselle Marthe'i kaugenägelikkus, tema ise-loomukindlus ja ausus said peagi 
üldise vaimustuse objektiks. Kõik, kes tal alles hiljuti olid soovitanud Pariisi sõita ja 
Saint-Claud'sse kuningat isiklikult paluma minna, nägid nüüd, et ta talitas õigesti, kui sel- 
lest eesõigusest loobus. Louis XVIII käskis vastikul intrigaanil ja liberaalil Montlosier'1 
vastata mademoiselle Marthe'i kirjale täieliku keeldumisega. «Muide,» lisas Montlosier 
omalt poolt, «teie küsimuse võib saadi-kutekoja järgmisel istungjärgul üles tõsta.» 

Kas võite endale kujutleda, kallis abbe, kui suur oli mademoiselle Marthe'i meelepaha! 
Ma nägin teda just sel hetkel, kui ta pärast kirja läbilugemist tugitoolis istus. Käsi, mis 
hoidis musti palvehelmeid ja kirja, oli vajunud tugitooli käetoele, parem käsi ühes 


rätikuga lebas rinnal. Silmad olid mustad nagu põhjatud kaevud, neis põlev tuluke 
kõneles ääretust kurbusest ning meelepahast, mida ta tundis saatana sepitsuste üle, kuid 
mida ta ei ilmutanud ei sõnades ega liigutustes, sest püha Bernhard oli õpetanud talle 
alandlikkust ja tasasust. 

Kui pimedad me olime ja kui ettenägelik oli tema! ' Kümme aastat ootas ta hetke, millal 
kuninga hinge valgustatakse, kuid nagu Te nüüd teate, ei sündinud see. Lacordaire ei ütle 
ilmaaegu, et issanda karistus tabab salaja ning ilmsi. Kuningas hakkas elusalt kõdunema. 
Tal kukkusid küüned liha küljest ära, nahk tuli maha nagu räpane kinnas, silmalaud 
ohatasid ja ninasõõrmed mädanesid ära. See oli raske karistus kiriku põlgamise eest. 
Mademoiselle Marthe aga arvas teisiti. Tal oli kuningast kahju ja ta palvetas tema eest. 
Kuid sõna «saadikutekogu» tekitas talle füüsilist valu, ta tegi iga kord ristimärgi, kui seda 
kuulis. See oli ammu. Kuid 1825. aastal sõitsid iga päev tema juurde kiirkäskjalad 
Marsani paviljonist20. Ta elustus, temas süttis mahe valgus, ja sellesse õhtulambikesse 
ilmus mingi päikeseline nooruseenergia. Näete, ma kõnelen üsna ilmlikus keeles. 
«Päikeseenergia» on sõna, mille hiljuti meie akadeemikud välja mõtlesid. See on mõttetu 
ja rumal, sest milline energia võib olla päikesel peale jumaliku? Ilma jumala õnnistuseta 
lakkab päike üldse paistmast. 

Niisiis andestage, kallis abb€, jätkan oma jutustust sellest tähelepandavast naisest ja, 
nagu seda alati juhtub hajameelsete inimestega, tuleb mulle alles praegu meelde, et ma 
pole Teile veel midagi jutustanud mademoiselle Marthe'i lapsepõlveaastatest ja 
noorusajast. 

Hertsoginna dÄbrantese vennatütar, paruness 

Gerard'i nõbu krahvinna Decardon paistis juba lapseeas silma oma rahuliku ja tasase 
iseloomu poolest. Saatus pildus ta isa, kes oli minister-resident, mitmesugustesse 
maadesse ja linnadesse. Seepärast mäletas ta oma isa vähe. Ta lapsepõlv möödus 
Chartreuse de Grenoble'i lähedal, kus ta õppis kloostri pansionis. Tema auks peab ütlema, 
et ta polnud kunagi lugenud keelatud raamatuid, ja mulle tundub, et ta teadis ainult kuulu 
järgi, kes on Voltaire või Holbach. Ma arvan koguni (kirjutan Teile seda kartmatult, sest 
Te ei, anna mind liberaalidele välja), et ta pole lugenud midagi peale pühakirja ja 
raamatute, mis on kirjutatud hinge päästmiseks. 

Mademoiselle Marthe'i iseloomu iseärasuseks on tema täielik ükskõiksus meessoo 
vastu. Ta pole kordagi olnud armunud ja kõigile oma kosilastele on ta leebelt, kuid 
kategooriliselt ära öelnud. 

Üheksateistkümne aastaselt võttis ta vastu esimese pühitsuse, kahekümne nelja 
aastaselt, pärast tsistertslaste kloostri prioressi, Pariisi peapiiskopi punapõskse ja lõbusa 
armukese Fransoise'i põgenemist sai temast eestseisja ja ta on seda veel praegugi. Ta oli 
üks esimestest, kes ütles, et revolutsioon ja jakobiinide terror pole juhuslikud nähtused, 
vaid jumal karistab sellega prantsuse aadlikke liberalismi ning kiriku vajaduste 
tähelepanemata jätmise eest. Revolutsiooni võttis ta vastu tuvikese vagaduse ja filosoofi 
rahuga. Ta uskus kindlasti selle headesse tagajärgedesse, kuigi ta süda muretses seisuse 
pärast, mis kord oli jumalale nii lähedane, nüüd aga oli enda peale tõmmanud tema 
õiglase viha. 


20 Marsani paviljon — Tuileries' lossi paviljon, kus krahv d'Artois 
alates 1815. aastast elas. Tõtkija. 


Mademoiselle Marthe hindas kõrgelt aadliverd. Ta arvas, et rüütliseisus ja suursugusus 
on omadused, mis kohustavad religioosseks sangariteoks. Ta ütles, et aadlik saab enne 
kõiki teisi õndsaks. Ta tunnistas, et ka lihtinimene võib olla jumalale meelepärane, sest 
jumalapoeg ei kutsunud ilmaaegu apostlikeks kalureid. Kuid need on äärmiselt 
harukordsed juhtumid, sest pööbel on ainult astmeks aadliku tõusuteel. Keegi ei mäleta, 
et ta oleks kunagi lausunud Bonaparte'i- nime või kuidagi teisiti ta olemasolu maininud. 
Sõjaäikese 

aastatel käitus ta nii, nagu poleks Napoleoni olemaski, ja ainult vaevu märgatav 
ristimärk tunnistas, et ta oli kedagi seda kohutavat nime lausumas kuulnud. 

Kirjas õndsale kuningale andis ta talle tarka nõu keelata koolides kõigi sündmuste 
käsitlemine, mis on seotud revolutsiooniga, kuna ta uskus sügavasti sellesse, et ka sõnad, 
mis on kerged nagu tuulehingus, omavad kesta ja kehastavad otsekohe, õigemini, sünni- 
tavad tuhandeid deemoneid. Selles on tal muidugi õigus. 

Väike üksikasi tema elust 1793. aastal. Kuningas polnud veel hukatud. Mademoiselle 
Marthe palvetas iga päev tema eest, mida aga — oh häda! — ei võetud kuulda. Neil 
ärevail päevadel muutus ta mingiks kehatuks olendiks. Peites end Sektsiooni eest, lahkus 
ta ühes oma vennaga Saint-Germainist ja asus Saint-Antonini väravate lähedale pagari 
majja elama. Kogu vaba aja pühendas ta oma väikese vennatütre eest hoolitsemisele 
(Antoinette on praegu ilus tütarlaps, vikont Crusoli mõrsja). 

Sektsiooni ülem Leblanc tungis kord öösel väesalgaga sellesse majja ja avastas nende 
pelgupaiga. Läbiotsimine ei andnud mingisuguseid tulemusi, kuid maksis tõepoolest 
vaadata seda inglilikku rahu, mida mademoiselle Marthe üles näitas. Ta ei lausunud 
komissaridele ainustki solvavat sõna, kuigi need rasketes ratsasaabastes mehed astusid 
püssipäradega põrutades toolidele ja ronisid üles riiulitele, ajades seintelt pühakujud 
maha. Ma ei tunne temast vaguramat ega tasasemat inimest. Kui komissar küsis: «Kus on 
siis teie briljandid, kus on teie perekonnakuld?», vastas ta naeratades, et need asjad 
huvitavad teda vähe. Ainult väike Antoinette lausus tädikesele naeratades otsa vaadates: 
«Tädi Marthe, kas te olete siis unustanud, et nad on nurgas põrandalaua all?» — ja näitas 
ise oma käekesega headele onudele teed tuppa, kuhu ta isa oli kogu nende varanduse 
põrandalaua alla peitnud. Mademoiselle Marthe silitas õrnalt Antoinette'i pead, kui 
vennatütar, täis vaimustust oma leidlikkusest, oli näidanud koha, kuhu ta isa oli pannud 
briljandid ja kulla. 

Kui Leblanc ja rahvuskaartlased olid ära läinud, võttis mademoiselle Marthe oma venna 
käest kinni ja sosistas talle tasakesi, et ta oma tütrele midagi ei lausuks. Antoinette jäi 
õnnelikule arvamisele, et ta oli oma väikese mäluga unustajat tädikest abistanud. Käed 
risti rinnal, uinus ta, ning mademoiselle Marthe laulis talle tasakesi unelaulu. See päev 
laostas perekonna täielikult. Neile jäi ainult raha, mis oli viidud Braunschweigi, kuid 
selle kättesaamise peale ei saanud mõeldagi. Tuli valmistuda emigratsiooni vastu. 

Mademoiselle Marthe sõitis ära postitõllas päev pärast kuninga hukkamist. Ta oli nii 
meelekindel ja nii tugev, et tema vend ei suutnud varjata oma vaimustust. Talupoja 
riietes, korvid käes, jõudsid nad vana Antoine'i saatel, kes oli neid teeninud majordoomu- 
sena, õnnelikult Verduni. Seal leidis aset südantlõhestav stseen. Krahv Decardon, keda 
tiivustas lootus jakobiinluse peatsest lõpust, sõitis neile vastu. Hulljulge vanamees, kes 
oli kulutanud oma varanduse saksa väesalga formeerimiseks, langes räpases trahteris 


Verduni väravate lähedal pojale kaela. Tehti kindlaks, et nad mõlemad reisivad võõra 
nime all, ja piirivalve-kapten koos punast matsikest kandva kingsepaga kuulasid nad 
siinsamas üle. 

Mademoiselle Marthe hoolitses endiselt rahulikuna väikese Antoinette'i eest. Isa ja 
poeg mängisid, nagu ei tunneks nad teineteist, kuid oli juba hilja. Isa oli juba alistumas. 
Ta oli peaaegu valmis oma nime ütlema. Silmadega anus ta poega sedasama tegema. 
Noor Decardon ei pidanud vastu, ja põlvili heites hüüdis ta: «Kallis isa, vaikige ometi, 
Prantsusmaa pääsmine seisab teie kätes!», mille järel mõlemad viidi räpasesse 
hobustehoovi, pandi sõnnikuhunniku äärde seisma ja lasti püstolist maha. 

Kuuldes laske ja teades, mis väljas toimub, kõneles mademoiselle Marthe samal ajal 
teises toas väikesele Antoinette'ile, et isa lahkus koos vanaisaga ja et edasi tuleb neil sõita 
kahekesi. Mademoiselle Marthe'i olemasolu unustati. Antoine viis nad salajas küree 
juurde ja päev hiljem läksid nad sealt üle piiri. Mademoiselle Marthe ei haigestunud 
isegi. Tema jalad olid verised, 

riided lõhki rebitud, juuksed sassis, kuid silmist paistis endiselt ebatavaline vagurus ja 
alandlikkus. Väike Antoinette magas ta kätel, kui ta sõitis Kasseli vürsti kalessis 
Braunschweigi poole viival teel. Nii pääses ta terrori küüsist. 

Teel süüdistasid krahv Henry Chouaselle, vikont de Bourdonnet ja krahvinna Laval 
ägedalt prantsuse aadlit ja ütlesid, et nad on süüdi jumala ja inimeste ees. Selle peale 
vastas mademoiselle Marthe neile malbelt, et rõhutuist ja süütult kannatanuist ei tohi 
niiviisi rääkida ja et ta ei haletse niipalju rõhutuid, kui just neid, kes oma üürikest võimu 
maa peal teiste rõhumi-" seks kasutades määravad enda seega lootusetult põrgupiinadele. 
Ta arvas, et Pariisi kohal lendavad tuhanded deemonid, et valatud veri on värvinud 
früügia mütsid punaseks ja et vereookeanis, mida nimetatakse revolutsiooniks, on palju 
parem uppuda kui selle pinnal ujuda. 

Temale vaadati kui pühakule, temaga ei vaieldud, tema poole pöörduti nõu saamiseks. 
Braunschweigis võttis ta osa kõigist usulistest tseremooniatest, mis käisid kaasas 
välismaiste sõjavägede saatmisega prantsuse piirile. Ta ütles, et Kristus kõnnib 
eskadronide eesotsas, ja nähtamatud inglid kaitsevad nende väeosade kompaniiülemaid, 
leitnante ja oobersteid, mis lähevad jakobiinlaste vastu. Nii mõnigi kord manitses ta sõdu- 
reid malbete sõnadega oma ohvitseride eest elu ohverdama, ta rääkis lihtsalt ja veenvalt, 
et samal ajal kui nende komandöride suursugune veri langeb tilkadena Prantsusmaa 
mulda, sünnib kümneid tuhandeid talupoegi. Tuhanded sõdurid peavad surema rõõmuga 
ühe ohvitseri eest. Ükski inimeste seadus ega mingi «Õiguste deklaratsioon» ei asenda 
talupoegadele isanda heldet südant ega isalikku hoolitsust. Lapselik alistumine isale on 
iga talupoja kohus. 

Braunschweigi hertsogi manifesti sõnadesse Pariisi mahapõletamisest ja hävitamisest 
suhtus ta nagu pühakirja. 

«Tuli puhastab kõik,» ütles ta. «Kui tuleb maailma lõpp, siis taevane tuli põletab ära 
maa. Maailm hukkub, ja kõigepealt saab otsa Pariis.» 

Ta pidas oma kohuseks lugeda iga päev peatüki Johannese Ilmutusraamatust, ja kuigi ta 
suhtus ettevaatusega neisse eksalteeritud ja haigetesse õdedesse, kes kloostris ennustasid, 
ei pidanud ta siiski võimalikuks vastu vaielda, kui keegi juhtis tähelepanu sellele, et 
apostel Johannese poolt määratud tähtajad jõuavad lõpule. 


Nüüd, kallis abbe, jutustan Teile tema elu viimasest kuust. Vankumatu visadusega 
taotles ta kuninga otsust, ja meie hea Charles X ei võinud mademoiselle Marthe'ile ära 
öelda, kuid, nagu Te isegi teate, leidsid kõik kiriku õitsenguga seotud küsimused 
ootamatuid takistusi. Hulk intrigante mürgitasid Kristuse mõrsja parimate sulaste elu. 
Nagu välk tabas mademoiselle Marthe'i teade minister Polignaci erruminekust. 

Kuldmiljard, mis jagati välja revolutsiooni läbi kannatada saanud aadlikele, tegi 
mademoiselle Marthe'i uuesti suure varanduse omanikuks. Ta kulutas selle perekondade 
toetamiseks, kes olid jakobiinlaste terrori all kõige rängemalt kannatada saanud. Tema 
elu oleks võinud nimetada õnnelikuks, kui teda poleks rõhunud alaline mure, et ta elu 
peaeesmärk on alles kaugel. 

Kurvalt käis ta mööda kloostrist, millest ei kostnud veel nunnade vaikseid hääli, kust ei 
kõlanud veel Junoni valmistatud vana oreli helisid, kus pedagoogilise distsipliini sildi all 
(mõelge ise, kallis abbe, milline rumalus!) õpetati tarbetuid ilmlikke teadusi, kust kostsid 
õpilaste hüüded, revolutsiooni vaimust rikutud noorsoo jõhkrad käratsevad hääled. Igal 
pühapäeval pärast missat käskis mademoiselle Marthe kutsarit sõidutada ennast suure 
raudvärava ette, mille läbi paistis kastanisalu ja kloostrikiriku portaal. Ta vaatas hiigla- 
rosetti ja külgtornide värvilisi aknaid, vaigistades haiget, ägedasti kloppivat südant, ja 
vaikseid kurbuse-pisaraid valades palus ta, et talle kingitaks ta teostamatute lootuste 
täitumine. 

Seistes sügavale langetatud peaga mademoiselle Marthe'i ees, kes istus taburetil, ütles 
kuningas, et ta annaks poole oma elust võimaluse eest kiirendada kloostri tagasiandmist 
ja et ta teeb kõik kuningavõimu 

komöödia lõpetamise heaks; ta näitas talle ohvitseri-patente, mis olid jagatud 
hiilgavatele kavaleridele kõige vanemaist, kõige rüütellikumaist perekondadest, ta ütles 
talle, et möödub vaevalt aasta, ja tema sõjaväkke ei jää ainustki deemonliku Bonaparte'i 
kasvandikku (seda nime kuuldes tegi mademoiselle Marthe ristimärgi). Ta kaebas selle 
üle, et ta ei või tihtipeale ametisse nimetada isegi provintsi-postiülemat, et liiga sageli 
ministrid, selle asemel et täita kuninga tahet, alistuvad deputaatide tujudele. 

Mademoiselle Marthe, keda kuningas nii südamlikult oli kohelnud, istus kalessi ühes õe 
Sulpiciaga, kes pärast Ursula surma saatis teda kõikjal, vaatas võõrast, tundmatuks 
muutunud Pariisi, sõitis külastama oma lapsepõlve sõbratari, kes elas rahulikult klarisside 
kloostris, imetles kauni ja ülla kloostri lillepeenraid, alleesid ja jalgradu. Väikese 
kodanikumaja rõdult, kust paistis Seine'i kallas, saatis ta väsinud ja kurval pilgul loojuvat 
päikest, luges tunde ja minuteid, mis teda unetust ööst lahutasid. 

Ikka vähem ja vähem sai ta magada. Toatüdrukud võtsid tal riided seljast ja panid ta 
sängi. Nelja küünlaga kandelaaber põles kogu öö. Sulpicia kõrvaldas tahtidelt söe ja 
kohendas patju, kuna mademoiselle Marthe, jämedas linases särgis, hoides koltunud käes 
palvehelmeid, lebas lahtiste silmadega peaaegu liikumatult ja ootas, millal vanaaegne kell 
oiates ja kähisedes kuulutab koidutundi; siis ta tõusis ja sõitis lähedasse kirikusse. Tühjas 
ja üksildases pühakojas võttis ta aset Decardonide vanal kehal ja ootas hommikut. 

Seejärel algas ta päev. Seesmine tuli, mis teda põletas, ei kustunud hetkekski. Ta 
näonahk tõmbus kortsu ja rippus voltidena silmade all, huuled närbusid, väikesed kõrvad 
muutusid vahana läbipaistvaks, kuid peened, kuivetanud ja elegantsed sõrmed, mis 
kunagi suurepäraselt klavessiini mängisid, lugesid endiselt kiiresti palve taktis suuri 
ümmargusi palvehelmeid. Ta koges tunnet, mis on arstil, kes näeb laipadest puhastatud 


tänavat, kuid kes teab, et õhk on veel katkutau-dist nakatatud. Mademoiselle Marthe 
kartis Pariisi ega mõistnud uusi inimesi. Ajuti tundus talle, et jumal on 

245 

lõplikult kalli Prantsusmaa maha jätnud, et viinamarja-istandikud kannavad vähem 
vilja, et kari sigib vähem, et õitsvad külad surevad välja ning vanadesse lossidesse 
tagasitulnud aadlikud tunnevad otsatut kurbust. 

Kellel siis elavate seast hea on? Kelle peal puhkab praegu jumala õnnistus? Kes tunneb 
endal taeva armu, mis ei lõpe maa peal? 

Krahv Joseph de Maistre on suurepärane ilmlik kiriku kaitsja. Otsekohe pärast Pariisi 
saabumist vestles mademoiselle Marthe temaga mitu tundi. Sulpicia jutustas kuuldustest, 
mis selle inimesega kaasas käisid. Krahv Joseph de Maistre on vanaaegse teokraatia 
kaitsja, paavsti ilmliku võimu kaitsja ning revolutsiooni karistava timuka ameti kaitsja. 
Krahv kõneles joobudes ning väriseva häälega valgest inglist, kes tõstab tapalaval 
teraskirve draakoni pea kohale. Ja keegi Louvel, kes tappis Prantsusmaa troonipärija, 
noore Berry hertsogi, heidab tapalavale, ja giljotiini nupule ei vajuta sugugi valge ingel, 
vaid kõige tavalisem, alati purjus naljahammas Simon. Korvi ei kuku mitte draakoni, vaid 
lihtsa Pariisi tisleri Louveli sugemata pea. Terror kestab edasi. Revolutsioon pole veel 
murtud. Mis need inimesed tahavad, kes oma elu nii meelsasti ära annavad? 

Isand Joseph de Maistre ei meeldinud sugugi mademoiselle Marthe'ile. Ta kõneles 
kirikust ja Rooma paavsti võimust sõnadega, mida võis kuulda ainult jakobiinide klubis. 
Ta rääkis usuvastasest teadusest kui inimene, kes kogu oma elu on istunud 
laboratooriumis. Kuhu jääb siis mõistuse alandlikkus ja südame lihtsus? Püha kiriku 
kaitsja kirjutab ketserliku filosoofi sõnadega. Jättes hüvasti isand Joseph de Maistre'iga, 
kes seisis ta ees langetatud päi, ütles mademoiselle Marthe talle: «Krahv, te olete ohtlikul 
teel. Te kõnelete kirikust Voltaire'i sõnadega. See on kirjanik, keda ma küll ise ei ole 
lugenud, kuid kes võib teid kadestada. Seda siis tõidki meile uued ajad!» 

Pärast seda ei võtnud ta krahvi enam vastu. Neil päevil, just mõne päeva eest, leidis aset 
sündmus, mis mademoiselle Marthe'i veel rohkem kurvastas. Õde Sulpicia, kes viimasel 
ajal järjest sagedamini väljas 

käib, teatas talle, et selleks, et tsistertslaste klooster võiks minna endiste omanike 
kätesse, jätkuks viiesajast tuhandest frangist, millega saaks ära osta kodanlikud 
deputaadid. Mademoiselle Marthe lükkas selle kava põlastusega tagasi. Ta teadis, mida ta 
tegi. Viimasel audientsil ütles kuningas talle, et saadikutekoja iga on üürike, et peagi on 
jälle tagasi pagendatud Prantsusmaa, see taevalik Prantsusmaa, keda ta nägi Reimsis tol 
päeval, kui Pariisi peapiiskop pintsli ja ristiga tegi kuninga otsaesisele samasuguse risti 
ning salvis teda pühanõust õliga, mida hoiti Reimsis jubakümme sajandit. 

«Tuletage meelde, kallis õde,» ütles ta, «et kuningriik on kannatanud ohtrasti viletsust. 
Mina olen Charles Kümnes, kuid kas mäletate, kuidas naine, niisama püha nagu teiegi, 
Jeanne Lothringi Marchelst viis Charles Seitsmenda Reimsi kroonimisele. Mind, nagu 
Charles Seitsmendatki saatsid nägemused, ja kui peapiiskop võttis pudelikese püha õliga, 
mille kümme sajandit tagasi tuvi tõi taevast pagan Chlodovechi salvimiseks, tundsin äkki, 
et ka mina olen pagan, kes on jumala õnnistuses kahtlema löönud, ja siis kerkis mu ette 
kujutlus pühast Prantsusmaast. Ma ei kurvastanud enam. Väljudes kirikust ja jäädes 
seisma portaali ette, nägin ma kümmet tuhandet skrofuloosihaiget, kes ootasid minult, et 
ma neid terveks teeksin. Ma mõistsin siis taevase armu suurt jõudu.» 


Mademoiselle Marthe vangutas kurvalt pead ja sõnas: 

«Prantsusmaa on muutunud skrofuloosihaigeks. Nagu mädased kärnad lehkavad 
teravalt vabrikud ja tehased, mis nii jumalat-teotavalt oma korstnaid taeva poole 
sirutavad. Inimeste asemel elavad ja sigivad seal ussid. Nad närivad ära me külade ilu ja 
meie linnade õnne, nad uuristavad läbi ka teie trooni jalad.» 

Kallis abbe, ma mõistan täiesti Teie huvi tähelepanuväärse mademoiselle Marthe'i 
vastu. Teie küsite tema ootamatu surma põhjust. See oli täiesti tühine, ja nagu seda sageli 
juhtub, suri ta inimlikust vaatepunktist täiesti ebasobival ajal, kuigi muidugi issanda teed 
on äramõistmatud. Viies meie püha mademoiselle Marthe'i mööda katsumuste rada ja 
puhastades teda kannatuste ääsil nagu kulda, ei lasknud issand teda oma lootuste 

täitumist näha. Kas võite kujutleda, täpselt kaheksateist päeva tagasi tuli tema juurde 
pärast aastatepikka lahusolekut Antoinette, kes oli sirgunud õitsvaks, ilusaks neiuks. Ta 
hämmastas mademoiselle Marthe'i oma muretusega. Rikka pärijana, kes oma 
varandusega talitas iseseisvalt, teatas ta tädile, et ta abiellub vikont Crouzoille'ga, kes oli 
ostnud kõige suurema vabriku Lyonis. Sõna «vabrik» juures mademoiselle Marthe 
võpatas ja sõnas lühidalt, et aadlik ei või olla vabriku-omanik, et viljakusega õnnistatud 
maa, mis on suurest soost isandale antud jumala poolt, on ainuke aadliku vääriline 
omandivorm, ja et enne kui ta abieluks oma nõusoleku annab, soovitab ta vennatütrel 
veel järele mõelda. 

Mademoiselle Antoinette oli lõbusas tujus, ta sädistas nagu linnuke, ja mademoiselle 
Marthe'i kõrvu riivates laulis ta aias laulukesi mingisugustest Fougtres' karja- 
poisikestest. Siis teatas õde Sulpicia, et vikont palub ennast vastu võtta. Mademoiselle 
Marthe ei võtnud vikont Crouzoille'i vastu, kuid noormees rääkis õde Sulpiciaga pool 
tundi. 

Õhtul pärast Antoinette! ärasõitu hakkas mademoiselle Marthe'il halb, ta sai vaevu 
hingata ja suri väga vaikselt nõrkuse kätte. Ta tõstis oma külmenevatele huultele oblaadi, 
mille ta oli kunagi saanud isa Lacor-daire'ilt, ja võttis viimast korda armulauda. Ta 
köhatas, pea laskus allapoole, ja ta sülitas issanda ihu välja. Hommikul aga teatasid 
ajalehed, et isegi kõige liberaalsemad deputaadid olevat saadikutekogus hääletanud 
tsistertslaste kloostri valduste tagasiandmise poolt selle endisele eestseisjale. Ajaleht 
«Ouotidienne» avaldas mademoiselle Marthe'i pildi ja nimetas teda «jumaliku halastuse 
täheks, mis tõuseb uuesti Prantsusmaa kohale». 

Oh häda! — meie vaga mademoiselle Marthe lebas juba oma nunnasängis. Ode 
Sulpicia pesi puhtaks tema neitsiliku ihu. Jumal ei kinkinud talle viimset rõõmu ega ka 
viimset pettumust. Vana aadlisuguvõsa esindaja, laostunud vikont Crouzoille, kellest oli 
emigrantide kuldmiljardist jagatud rahadega saanud Lyoni vabrikant, pani toime 
järelemõtlematu ja ebaõilsa teo. Ta 

ostis ära saadikutekogus istuva liberaalse kodanluse, ja mitte taevaarm ei pannud neid 
hääletama kloostrile varanduse tagasiandmise poolt, vaid seda tegi viiesaja tuhande 
frangine altkäemaks. Raha oli kulutatud asjatult. Mademoiselle Marthe poleks niikuinii 
härra Crouzoille'i ja Antoinette abielule oma õnnistust andnud, ta oleks surnud nagu 
ristirüütel igatsetud Jeruusalema väravate ees. Issanda haud, kui see ostetakse kodanluse 
rahaga, saaks rüvetatud pühadust teotavast käest. 


Eile ma olin pulmas. Antoinette oli õnnelik ja muretu. Noor vikont oli riietatud 
saterkuube, ta vestil rippus jäme kuldkett. Külaliste seas istusid lauas neli Lyoni 
rahameest. Härra vikont lõi nendega kokku, püüdes igati nende kombeid järele aimata. 
Pean teile tunnistama, et saterkuub, vest ja Lyoni siiditöösturite tervituskõned äratasid 
minus vastikust. 

Nii palju, kallis abbe, vastuseks neile küsimustele, mis Teid huvitasid. Näib, et olen 
kirjutanud liiga pika kirja. Andestage! Nüüd on Teie kord, kallis abbe. Uudised Poolast 
erutavad mind väga. Võib-olla kõnelete mulle niisama püüdlikult, nagu mina seda oma 
kirjas tegin, ka oma muljetest, vana pariislase muljetest, kes on kunagi külg külje kõrval 
kaasa teinud suure hispaania sõjaretke Teie kõige alandlikuma teenri ja ustavaima 
noviitsi 

Philibert de Gouge'iga.» 

Paganini pöördus Varssavist tagasi. Ta ei teadnud isegi, mis temaga toimub. Ta jõud oli 
jälle nõrkenud ja tema hääl kadunud. Esmakordselt sündis see päeval, kui ta esines 
kontserdil koos Lipinskiga. 

Enne esinemist jõi ta klaasitäie karastavat jooki, millest veri hakkas meelekohtadel 
kummaliselt tuikama ja kurk kipitama. Noor poola pianist Chopin, kes oli suure viiuldaja 
mängu tumma vaimustusega kuulanud, astus pärast kontserdi esimest osa Lipinski käe alt 
kinni hoides kunstniketuppa ja nägi Paganinit suletud silmadega tugitoolis lebamas. Ta 
astus juurde ja küsis, kas ta võib millegagi aidata. Paganini heitis talle ja Lipins-kile 
pilgu. Lipinski pöördus vihaselt ära. Paganini tahtis Chopini tänada, kuid tänusõnade 
asemel kuuldus vaid 

paar kähisevat häälitsust. Hämmeldusest ja kohmetusest ilmusid Chopini põskedele 
punased laigud... 

Lipinski kaotas ka kontserdi teises osas. Hoolimata üksikutest hüüetest: «Elagu 
Lipinski!», aplodeeris hiiglasuur saal Paganinile. 

Ajalehed õhutasid igati vaenu kahe viiuldaja vahel, kes olid kunagi Torinos sõbralikult 
koos esinenud. 

Varssavi konservatooriumi direktor Elsner korraldas 19. juunil Paganini auks banketi. 
Varssavi muusikud kinkisid viiuldajale väikese mälestuseseme — kullast laeka, millele 
olid graveeritud sõnad: «Kavaler Paganinile tema talendi Poola austajate poolt.» 

Hommikul oli Paganinil halvem. Tal tekkis mõte, et Lipinski on midagi teinud, et 
takistada teda mängimast kontserdil, kuid ta seisukord oli niivõrd halb, et ta ei suutnud 
isegi sellele mõttele kauaks peatuma jääda. Piisas minimaalseist vahendeist, et Paganini 
mängu mõju rikkuda. Kas tõesti Lipinski oli valmis kuriteoks ja tahtis teda mürgitada? 

Paganini seisukord oli raske, kui kindral Zelynski ilmus ta juurde hotell 
«Luksemburgi», et kutsuda teda Peterburisse ja Moskvasse. Paganini keeldus kategoori- 
liselt. Mure Ahhillino ja oma ootamatult halvenenud tervise pärast sundisid teda kiiresti 
Varssavist lahkuma. «Teie linna vapil on sireeni kujutis,» kirjutas Paganini valgele 
tahvlikesele. «Teie linn vangistas mind täielikult, kuid ma lubasin õigel ajal tagasi 
pöörduda.» 

Jällegi liigub postitõld, ja jälle nagu teel Varssavissegi, lebab võrgus nahkkott 
teraskettide ja suurte, lauakestel rippuvate lakkpitseritega. Teiste kirjade hulgas reisib 
seal ka sinisest paberist, pitserite ja vappidega paks ümbrik. See sisaldab ksjonds Ksaveri 
Kozie-niewski vastuse, mis on järgmine: 


«Kõrgesti austatud ja vaga vend! 

Olen ülimalt tänulik teate eest ühes põhjalike andmetega mademoiselle Marthe'i surma 
kohta. Saatus pole mind asjatult mu isade maale tagasi toonud. Kolm põlvkonda 
Kozieniewskeid on Prantsusmaal Jeesuse ordu rüpes kasvatust saanud, ainult viimane 
võsu, mina, vaeslaps jumala ja inimeste ees (räägin seda ilma nurinata), viibin jälle oma 
isade maal. Kuid kahju, ma ei 

tunne üldse seda patriootilist vaimustust, millest nii tulvil on mu suguvennad, kes mulle 
on nüüd võõrad ning tihtipeale vaenulikud Kristuse kiriku vastu. 

Minu socius21 diakon Koszerski teatas mulle rea andmeid, mis ma Teile edasi saadan, 
kuna neid läheb Teil varsti tarvis. Poolamaa, Leedumaa ja Peterburi olid veel hiljaaegu 
kohtadeks, kus meie ordu tegevus võis kõige kergemini levineda. Kahjuks aga on nüüd 
saabunud teistsugused ajad. Omal ajal ei lubanud suur Katariina vastuseks paavsti 1773. 
aasta brevele22 kuulutada jesuiitide ordu ärakaotamist keisrinna maa-aladel. Seepärast 
tegutseski meie püha institutsioon Venemaal takistamatult. Tema majesteet ei kiitnud 
heaks Rooma eksisamme, vaid ta avas meie ordu jaoks isegi uusi novitsiaate. 

Nii läks kõik hästi kuni 1815. aastani, mil Teie ettevaatamatu ja liiga ilmlik — selles 
suhtes on Teil õigus — krahv Joseph de Maistre hakkas ordu teenistusse värbama vanade 
tiitlitega vürstinnasid, nagu Golitsõnat, Rastoptšinat, Tolstajat jt. Kuidas ometi võis nii 
rumalalt toimida! 

Üheksa aastat tagasi andis Aleksander 1 käsu meie ordu esindaja väljasaatmiseks. Selle 
üheksa aasta jooksul on palju vett merre voolanud. Kui meie ordu oleks edasi tegutsenud, 
siis poleks Peterburis, peaaegu keisripalee ees toimunud aadlikkude polkude ülestõusu, 
jumalast neetud karbonaarid poleks põhjas saanud endale pesi punuda. Praegune tsaar 
tuleb suuri vaevu sisepoliitikaga toime. Tal pole meie jaoks aega. Kuid Poolas me 
avalikult tööle hakata ei saa. Seepärast ongi kõik mu lootused praegu seotud 
Prantsusmaaga. Kuna ma saadan selle kirja lihtpostiga, siis võtke arvesse, et ma kirjutan 
nii avameelselt teadmisel, et Te selle kirja tingimata hävitate. 

Niisugune on siis sündmuste käik. 1825. aastal said Peterburis Senati väljakul hukka 
viimased karbonaarid. Nüüd algasid meie abiga Poolamaal haarangud, mis hävitavad seal 
vabamüürlaste pesad. Eile saadeti meie 

hoolitsusel mässulised polgud Siberisse. Kuna Poolas on äraneetud konstitutsiooniline 
valitsus, siis pidi praegune keiser Nikolai [ oma kroonimise eel, mis leidis õnnelikult aset 
selle aasta maikuus, pöörduma Poola seimi kohtu poole. See kohus ei rahuldanud tsaari, 
ja vaevalt oleks ta kedagi teistki suutnud rahuldada. Mina, kes ma olen sünnilt poolakas, 
pean Vene keisrit paremaks kui kõiki poola mässajaid ja neid ksjondse, kes asuvad 
saatanlike mässajate poolele, ega soovi leida Vene valitsusega ühist keelt. Vastavalt 
sellele, kuidas Vene tsaar rooma-katoliku kiriku tugevdamisele kaasa aitab, toetame meie 
ühes oma orduga tsaari. 

Tema majesteet sõitis Varssavisse koos abikaasa, vend Mihhaili ja troonipärija 
Aleksandriga. Pärast Poola kuningaks kroonimist vandus keiser Nikolai lossi senatisaalis 
Poola konstitutsioonile truudust, tuli seejärel poola ohvitseride juurde ja esitles neile 


?1Socius— (ladina k.) kolleeg, kaaslane. Tõlkija. 
22Breve— (ladina k.) kiri. Tõlkija. 


üheteistaastast troonipärijat, suurvürst Aleksandrit, kui nende polgukaaslast. Pisike 
suurvürst oli riietatud Poola las-kurpolgu mundrisse, rääkis poola keelt kiirelt ja saa- 
matult. Ma ise olin kõigi tseremooniate tunnistajaks. Poola seimi liikmed andsid kuningas 
Nikolaile petitsiooni, milles nad taotlesid põhiseadust kitsendavate paragrahvide 
tühistamist. Kuningas Nikolai teatas, et ta peab Poolas kehtivat Napoleoni koodeksit 
saatanlikuks õiguseks. Ta ütles otse välja, et see bonapartlik seadus põhineb 
revolutsioonil ja viis Prantsuse seadusliku kuninga otseteed giljotiini alla. 

Niisugused olid asjalood. Poola kuningas Nikolai 1 lahkus Varssavist poola aadlike 
enamuse täieliku külmuse ja isegi vaenulikkuse saatel. Teatan Teile, et noor professor 
Vikenti Smoglowski seadis endale sihiks luua ühtset slaavi riiki Poolaga eesotsas. Ta 
asutas noorsooühingu, mille eesmärgiks oli Nikolai 1 areteerimine kroonimispidustuste 
päevil Varssavis. Smoglowski on praegu välja saadetud, samuti paljud teised. Osa neist, 
keda määrati väljasaatmisele, pääsesid põgenema ja on teel Pariisi. Parajal juhul saadan 
Teile nende nimekirja. 

Teen Teile kõik need andmed teatavaks seetõttu, et ma olen Teie halbade ootuste kiuste 
täpselt informeeritud, et Pariisis valmistatakse ette Euroopa tõelist üuendamist. 

Meie jumalakartlik kuningas Charles X, kes krooniti Reimsis, valmistabki, nagu mul 
teada on, ette Euroopa uuendamist. Möödub veel pisut aega, ja püha katoliku kirik 
püstitab püha kardinal Roothaani palvete jõul oma võidukad altarid kõikjale, kus veel eile 
pesitses revolutsiooniline jumalavallatus ja jakobiinlus. Kui ainult issand heidaks armu 
markii Polignacile, kes on praegu auga väljasaadetu Londonis, kui ainult issand annaks 
kuningas Charles X jõudu viia lõplikult läbi seadus, mis määrab surmanuhtluse 
piihaduserüüstajaile, annab tagasi varandused, näeb ette uute kolleegiumide 
organiseerimise ja annab prantsuse noore põlvkonna kasvatamise täielikult meie kätte. 

Teie kirjas mademoiselle Marthe'i surma kohta on tunda puhtinimliku sügava kurbuse 
noote. Ma soovitaksin Teil rohkem tähelepanu pöörata võitluse käigule, kui oma 
isiklikele meeleoludele. 

Viini õukonnal ja prantsuse õukonnal on ühised ülesanded. Pöörake tähelepanu 
järgnevale. Pariisis ja Lyonis on autud patupesad, kus jakobiinlus ja karbonarism 
sepitsevad uuesti naelu meie issanda Jeesuse Kristuse teistkordseks ristilöömiseks. 
Seepärast jagunebki meie püha ja vägev ordu Prantsusmaal kaheks sektsiooniks — Pariisi 
ja Lyoni omaks. Idas me jaguneme samuti Vilno ja Varssavi sektsioonidesse. Juhin Teie 
tähelepanu sellele, et Poolas on praegu vaimne liikumine, mis kaitseb äärmist patriotismi. 
Poola on jagatud kaheks osaks ja ta võrdleb end ristilöödud Kristusega. Poola 
ülestõusmist peetakse religioosseks asjaks, ja see ei pimesta üksnes noorsoo päid, vaid ka 
paljusid auväärseid ja vanu aadlikke, põlise poola aristokraatia esindajaid. Teatasin Teile 
kõik need kaalutlused, faktid ja kavad sel eesmärgil, et Teie kohapealseid meeleolusid 
tundma õpiksite ja võiksite mulle õigeaegselt teatada, kuidas ja millal peab toimuma 
Prantsusmaal riigipööre, mis toob Euroopale tagasi Louis Püha ajastu. 

Ma hindan kõrgesti Teie kirja viimaseid ridu. Pidage silmas, et Poola vaatab täis lootust 
Prantsusmaa poole, et ainult Prantsuse kuningas on suuteline Poolas taaselustama seda 
kiriku autoriteedi vankumatut võimu, mis tähistas suurimat õnneaega kogu 
paljukannatanud 

inimkonna ajaloos. Pidage meeles, mu armas, et valitsused ja süsteemid muutuvad, 
kirik aga püsib igavesti. 

Veel üks väike küsimus. Keegi Paganini sõitis Varssavisse kontserte andma. Ma 
kirjutasin juba Teile sellest, et kahekümneaastane Varssavi aadlik Frederic Chopin 
kavatseb sõita Prantsusmaa Paabelisse. See hiilgav noormees, keda on mürgistanud 
moosekant Žyvny ja keda vaevab juuda kurat, on ühest küljest kiriku ustav poeg, teisest 
küljest aga on talle osaks saanud käesoleva sajandi saatanlik talent ja teda vaevab otsatu 
kurbus maapealse õnne kättesaamatuse' pärast. Kui härra Chopin Pariisi jõuab, siis 
pöörake temale tähelepanu ja läkitage talle mõni hea pihiisa. Võib-olla läheb mul korda 
teda Poolas kinni pidada, kui ainult jumala tõeline tahe ei vaheta Euroopa kuningaid 
lähema kuue kuu jooksul ega takista kuningas Charles X teostamast oma suurt unistust 
tuua jakobiinlusest ärapiinatud inimkonnale tagasi Louis Püha ajastu. 

Ma nägin neid kahte meest, härra Chopini ja itaalia viiuldajat Paganinit koos. 
Juhuslikult kuulsin nende kõnelust pealt. Kui kaugel on nende muusikalised püüdlused 
meie ülevast lihtsast ja jumalale meelepärasest orelimuusikast! Muusikas võtab aset 
usuvastane vaim, ning niihästi härra Chopini kui ka härra Paganini muusikariistadest 
kõlab saatanlik ahvatlus. Nad mõlemad on vallatud käesoleva sajandi vaimust, 
pimedusevürst laotab nende kohal oma tiibu. Ma nägin ise, kuidas usklikud naised neilt 
jumalavallatuilt kontsertidelt tulles kaotasid neile omase usulihtsuse ja olid patuselt 
erutatud. 

Kõik see paneb mind tõsiselt mõtlema. Ma püüdsin kustutada muljet, mis jättis selle 
hirmsa viiuldaja muusika. Ma saatsin tema vastu meie esindaja, meie ordu liikme, 
viiuldaja Lipinski. Kas see oli tingitud haigusest või millestki muust, kuid Lipinski 
mängis loiult ja tema mullakarva näovärv kõneles sellest, et ta on haige. Seetõttu andsidki 
vabamüürlased ja juut Eleasar, kes jakobiinlaste intriigide tagajärel on määratud Varssavi 
konservatooriumi direktoriks, 19. juunil «kavaler Paganinile» kuldtubakatoosi, millele 
olid graveeritud mingid liigutavad sõnad ning jumalavallatu embleem. 

Minu andmetel tehti kõik, et härra Paganini sõidaks Moskvasse ja Peterburi. Ta 
keeldus, kuigi pakkumised olid väga soodsad. Mul on andmeid, et härra Paganini siirdub 
Pariisi. Ärge laske seda ohtlikku heidikut silmist. Teda ei kutsutud Pariisi ilmaaegu. Kuid 
mulle tundub, et ta on küllalt kaval ega sõida linna, kus Te suudate valmistada talle 
igaveseks ajaks täieliku läbikukkumise, kui Prantsusmaad kaitsvate Marsani paviljoni 
pühade isade ja püha kuninga Charles X kava võitu pühitseb. 

Mul on andmeid selle inimese mõnedest kavatsustest. Teile toob selle kirja meie ordu 
poolehoidja, kes esitas väga häid soovituskirju Viinist, kanoonik Novi, kellele ma kirja 
saadangi kui esialgsele adressaadile. Ta jutustab Teile paremini kui mina, kes see 
viiuldaja õieti on. Novi ja Paganini on mõlemad pärit Genuast. Nagu te teate, on see 
meresadam ammust ajast kuulus selle poolest, et inimesed, kes Genuas galeeridele pandi, 
ei tulnud enam kunagi tagasi kuivale maale, kuid ometi kinnitab Novi, ja ma usun teda, et 
härra Paganini oli sunnitööl jne., et ta kael kannab seniajani raudketi jälgi ja et ühel 
hirmsal ööl müüs see sunnitööline Paganini oma hinge kuradile. Niisiis, nagu Te näete, 
tunnistab tema kodunurga mees, kes tunneb hästi Paganini saatanliku talendi päritolu, 
tema vastu. 

Paganini, see kardetav sunnitööline, kes pöördus tagasi püha katoliku karja keskele, tõi 
oma hinges kaasa õudse rahutuse, ja tõmmates saatanliku poognaga kuradist nõiutud 


viiulil, sisendab ta inimestesse meeletuid mõtteid. Tema muusika on tuhat korda halvem 
kui sada jakobiinlaste jutlust. Ma olen kuulnud, et Pariisi on ilmunud saatanlik vaim, et 
mõned noortest literaatidest hullpead on tõstnud üles niinimetatud romantismi lipu. 
Pidage meeles, et seda, mida täna nimetatakse romantismiks, nimetatakse homme 
revolutsiooniks. Niisugune pole ainuüksi minu, vaid ka kogu kapiitli23 arvamine. Kui 
olete lugenud viimast signatuuri, siis teate, milline on püha isa Roothaani arvamine. 
Novil on käsk 

valvata selle viiuldaja iga sammu järele. Tema toimetabki Teile kätte selle kirja, mina 
aga palun Teid teha kõik võimaliku, et Teie Uues Paabelis, enne tema muutumist 
ülemaailmse kiriku pealinnaks, saaks paavstliku risti, mõõga- ja taprimärgiga seisma 
pandud saatanliku viiuli hukatuslik mõju. 

Võtke meie ordu noor ja hoolas teener Novi vastu, kuulake ta ära ja andke talle 
peavarju. Andke talle täielik võimalus Teie abiga teostada kõike seda, mida talle Roomas 
ette kirjutati. 

Ksjonds Ksaveri Kozieniewski, jumala sulane, Püha Jeesuse ordu koadjuutor1.» 


XXVI PEATÜKK SUURE JÕE KALLASTEL 


Urbani ja Harris saatsid maestrot tema reisil Breslausse. Breslaus sõlmiti uuesti vanad 
Itaalia sidemed. 

Napolist kirjutas üks teatrisõpradest — Onorio de Vito. Urbani annab kirja üle ja palub 
sinjoor Paganinit vastata: «See on vana Itaalia sõber ja teie talendi austaja, maestro.» 
Algab uuesti kirjavahetus Itaaliaga. Üle mitme riigipiiri lendavad kirjad. Ümbrikutele 
kirjutab aadressid Urbani — sinjoor Paganinil on halb käekiri. 

Sinjoor Onorio kutsub Napolis sõbrad kokku. Argentina teatri kulisside taga loetakse 
Paganini kirja. Kas näete, lihtne itaalia viiuldaja toob oma isamaale kuulsuse, keisrid ja 
kuningad kutsuvad teda oma pidustustele ja kroonimistele esinema. 

Sinjoor Novi saab koopia sellest kirjast. Tema viha Paganini vastu kasvab koos 
viiuldaja kuulsusega. Kuid sinjoor Novi järele valvab sinjoor Urbani. Sinjoor Urbanile on 
tehtud ülesandeks hoida sinjoor Paganinit 


1 Koadjuutor — rooma-katoliku piiskopi või muu vaimuliku abiline. Tõlkija 

sinjoor Novi otsekui katku eest. Sinjoor Urbani ei tea, kes on sinjoor Novi. Sinjoor 
Novi aga teab väga hästi, kes on Urbani. Pärast viibimist Habsburgide pealinnas on 
sinjoor Novi ainult kaks korda Urbaniga kokku saanud. On veel kolmas isik, kes nende 
kahe inimese teid ja kavatsusi suunab. Kuid ka see kolmas isik on kellegi teise tahte 
täideviija. Sinjoor Novi hoolde on usaldatud suur ja tähtis ülesanne. Kuid ta on kartlik, tal 
on kästud Paganinit hoida, samal ajal kui ta lihtsalt tahaks tema kõri läbi lõigata. 
Keskpäraste võimetega inimesena kehastas sinjoor Novi andetu orgaanilist viha talendi 


23Kapiite 1 — tähtsamate kirikute vaimulikkude kogu, kes. peab 
oma koosolekuid kapiitli saalis. rõxia. 


vastu. Urbanit oli kästud Paganini reisidele Euroopas parajal hetkel lõpp teha. Kuid see 
hetk pole veel kätte jõudnud, ja vana jesuiitide distsipliin ei luba Urbanil astuda ühtki 
iseseisvat sammu. 

Kui Paganinit vaevas soov näha Itaaliasse jäänud sõpru, kui talle meenusid inimesed, 
kes olid võidelnud Itaalia vabaduse eest ja viibisid vanglas, pöördus ta üha sagedamini 
sõbraliku, alati naeratava Urbani poole. Paganini tundis igatsust kodumaa järele, Urbani 
aga tundis iga perekonda Genuas, iga maja Veneetsias, iga sinjoor Paganini sõpra 
Napolis. Ta tundis kõiki tütarlapsi, keda maestro oli suudelnud Milanos. Lisaks kõigele 
kaitses ta, nagu tõeline sõdur, kes seisab lähedal väejuhi perekonnale, ka Ahhillinot kõigi 
saatuse tujude eest. Paganini kodunes Urbaniga, ta harjus reisima koos Harrise, Urbani, 
Ahhillino ja vana lapsehoidjaga. 

Üsna ammu, see oli veel Genuas, tuli tema juurde andekas poisike Camill Sivori. Kolm 
päeva parandas Paganini väikese viiuldaja vigu. Nüüd kuulis ta, et Camill Sivori peab 
kalliks mälestust esimestest tundidest, mida talle andis Paganini. Breslaust alates saatis 
reisijaid tšellokunstnik Gaetano Giandelli. Ta hülgas Itaalia, kus tema karbonaarist isa 
suri vanglas, ja läks Viini tšellomängu õppima. Nüüd aga asus ta oma armastatud maestro 
kannul rännuteele, ja vireldes, näljasena ja väsinuna tuli ta päev päeva kõrval Paganini 
juurde näpunäiteid saama. Veneetslane Trivelli päris oma kirjas noore Gaetano kohta. 
Paganini vastas talle, jällegi sinjoor Urbani vahendusel, et neil on seljataga suur ringreis, 
mille ajal kolme kuu jooksul sõideti läbi kaks- 

kümmend linna. Darmstadt ja Leipzig (kes sel korral lahingu kaotas), Mannheim, Halle, 
Magdeburg, Erfurt, Gotha, Halberstadt, Dessau, Weimar, Würzburg, Rudolf-stadt, 
Koburg, Bamberg, Augsburg, Nürnberg, Regens-burg, Stuttgart, Düsseldorf, ja nüüd 
lõpuks Frankfurt, Frankfurti jäädi kauemaks. 

Noor Giandelli ei taibanud Paganinile jutustada oma vaesusest. Urbani varustas teda 
mõnikord rahaga, ent kui postitõlla maksis kinni Urbani, kandes selle väljamineku 
maestro teiste reisikulude arvele, siis Frankfurdis polnud Giandellil võimalik kuude 
kaupa võõrastemajas elada. Paganini aga ütles selge sõnaga, et enne kui ta õpilane pole 
kolm kuud töötanud, ei luba ta Giandellil kontserti anda. Polnud väljapääsu. Punastades 
nagu tütarlaps, rääkis Giandelli sellest Harrisele. Harris kuulas hajameelse näoga. Kas ta 
üldse kuulis teda? Jah, kuulis, sest vastuseks sõnas ta: 

«Esimese kontserdi Frankfurdis annab maestro teie heaks.» 

«Kuidas? Ilma et ma oleksin palunud?» 

«Jah, see on juba läbi kaalutud,» ütles Harris. «Ruum on juba üüritud.» 

Harris näitas märkmikku, kuhu sinjoor Paganini oli kirjutanud oma käega: «Frankfurdis 
mitte unustada: esimene kontsert Giandelli heaks.» 

Möödub kuu. Giandelli on rikas. Kaheksa tuhat flo-riini kindlustab talle kahe aasta 
elatise. 

Jälle kolm nädalat haigust. Paganini lamab jälle. 

Päeval, kui Frankfurdi publik ootab lõpuks ometi lubatud kontserti, toob preili 
Weishaupt, auväärne tanuga daam, isa voodi juurde soliidse ja tõsise kõnnakuga 
väikemehe, kelle silmad pilluvad isa nähes lõbusaid sädemeid. 

«Lõin katki, lõin katki!» hüüab poiss nii suure vaimustusega, nagu oleks ta kõige 
raskema tööga hakkama saanud. 


Paganini pöördub tumma küsimusega kasvatajanna poole. Preili ei tea, kuidas isa poja 
tembule vaatab. Poiss oli läinud ja löönud labidakesega aiavaasi puruks. Ja jutustab nüüd 
sellest kasvatajale vaimustusega otsekui suurest saavutusest. Seejärel hakkab isa 
kirjutama, 

kuid ta teeb nii peenikest kirja — nähtavasti ei oska ta kirjutada nii nagu tarvis. Ta 
maalib konksusid ja ringe. Parem oleks lihtsalt sõrm tindipotti kasta ja paberile torgata, 
kiri saaks otsekohe jäme, hea ja ilus. Paganini ei jõua ringigi vaadata, kui juba kõik tema 
kirjutuslaual lebavad kirjad on tindiga ära määritud ja tähtsamatel dokumentidel, afiššidel 
ning programmidel ilutsevad tindiplärakad. Poisike purskab naerma ja tõendab, kui palju 
ta oma saamatust isast osavam on. «Nii saad sa palju kiiremini valmis,» tahab öelda see 
lõbus ja vallatu hääl. Preili Weishaupt on kohkunud, kuid mitte niivõrd poisikese 
tembust, kui sellest, et isa on pojaga täiesti ühel meelel. See on kahe mehe, suure ja 
väikese, vandenõu maja heade kommete vastu. 

Kuid sinjoor Paganini on karmilt karistatud. Kontserdiaeg jõuab kätte, tema aga ei 
suuda leida ühtki vajalikku riietuseset. Lõpuks ilmub padja alt välja üks sukk, püksid on 
peidetud riietekapi taha, need kougitakse suure vaevaga Harrise jalutuskepiga sealt välja. 
Püksid on tolmused ja kortsus ega kõlba jalga tõmmata. Kontserdi algus on käes, juba 
peaks minema lavale, kuid riietusesemete otsimine kestab äärmiselt vahelduva eduga 
edasi. 

Väike Ahhillinogi on erutatud, ta sirutab käekesed ette ja paneb peopesad kokku, 
tuletades meelde, kuhu asjad on peidetud. Ta abistab isa nii mureliku näoga, et Paganini 
lagistab naerda, kuni saab köhahoo ning viskub naeru pärast kõhtu kinni hoides tugitooli. 

Vana Frankfurdi kombeline publik on hämmastunud sinjoor Paganini ebaviisakusest. 
Siis aga ilmub ta lõpuks tund aega hiljem, kui oli ette nähtud, tema nägu õhetab sel 
päeval ja ta on elevil. Kontsert möödub suurepäraselt. Paganini mängib Mozartit, selle 
järel Rode viiulikontserti. Publik unustab oma kärsituse: keegi ju polnud lahkunud, kõik 
olid valmis ootama kas või hommikuni, kui ainult kontserti ära ei jäetaks. 

Kui tore oli Frankfurt! Tema heaks võis endale lubada väikese viiuldaja-vabaduse! Ja 
pärast seda, kui Paganini oli esitanud kogu lubatud programmi, vastas ta kestvatele 
ovatsioonidele sellega, et tuli uuesti välja ja mängis publikule täiesti ootamatu pala. 
Esimest 

korda nägi ta, et teda mõistetakse täielikult, tundis, et saal väärib teda. Frankfurt paistis 
silma oma harukordse muusikakultuuri poolest. Inimesed, kes täitsid saali, pidasid 
Paganini viibimist linnas ülisuureks õnneks. See oli teatavaks künniseks nende elus. 
Eriline pinge, mis kandus üle kunstnikule, tegi teda saalis valitsevale meeleolule 
vastuvõtlikuks. Ja muusiku ning kuulajate vahel tekkis too tabamatu, kuid ülitugev side, 
mis muudab kõik nende tunded otsekui üheainsa organismi tunneteks. Ta ei näinud enda 
ees üksikuid inimesi, ta nägi enda ees paljusid säravaid'silmi, ta nägi, ei, ta pigemini tajus 
kõigi nende nägude üllast pinevust. Ta tahtis neile inimestele teha seda, mis ta oleks 
iseendale teinud. Ja ta mängis neile lühikese Napoli laulukese, mida ta oli kuulnud 
merekaldal, istudes Ahhillinoga kivil. See lauluke oli «Oh, Mamma!» ja seda laulis kõige 
paremini väike Ahhillino, kui ta käsi selja taga hoides mööda tube kõndis, arvates, et 
keegi ei pane teda tähele. Ahhillino laulis seda iseendale. Paganini mängis seda teistele. 
Siis tundis ta, et teda tõstetakse üles, ja otsekui virgudes nägi ta end orkestrantide kätel, 


kes täitsid kontserdilava. Kogu orkester heitis muusikariistad kõrvale ja sööstis tema 
poole. Teda kanti kätel tõllani. 

Ainult kord lahkus Paganini selle aasta jooksul Frankfurdist. See juhtus siis, kui ta käis 
Baieris. Teda kutsus sinna daam, kes kirjutas lihtsate sõnadega tumesinisel paberil, mis 
kandis Baieri krooni. 

Ta sõitis sinna ühes oma Saksamaa kontsertide korraldaja, härra Hurioliga. Leitnant 
Huriol andis Müncheni ajalehtede toimetustele aegsasti lühikese teate Paganini tulekust. 
Tagasihoidlikult ja üksikasjaliselt informeeris noor leitnant Baieri pealinna sellest, et sin- 
joor Paganinit ümbritsetakse asjatult kummaliste kahtlustustega. Tema käitumises ega ka 
mängumaneeris pole midagi kuritahtlikku ega deemonlikku. Vastuoksa, Paganini pole 
üksnes suur muusik, vaid ka ülla südamega inimene, kõige puhtama inimlikkuse eeskuju. 

Kontserti kuningalossis Tegernsees, kuhu pärast jahti sõitsid kokku noored ohvitserid, 
kohtudes siin Müncheni kunstiinimestega — kunstnikega, muusikutega, 

luuletajatega ja lõpuks iga baierlase südamele armsa Müncheni pinakoteegi hoidjatega, 
tähistas üks unustamatu sündmus. 

Palee hiiglasuured aknad olid avatud. Oodates kutset kontserdilavale, kuulis Paganini 
metsa ja järve poolt erutatud hääli, hüüdeid ja kära. Siis nägi ta, kuidas majordoomus 
ruttas kuninganna juurde. «Kuninganna käsib sisse lasta!» kuulis ta majordoomuse sõnu, 
mis olid öeldud pikakasvulisele, tirooli kübaras ja rohelises kuues mehele. 

Hetkel, kus Paganini ilmus kontserdilavale, oli hiiglasuur saal pidulikult riietatud 
publikust tulvil, jutukahin vaibus. Saabunud vaikuses oli kuulda kuuesaja pikakasvulise 
mehe — talupoegade, kalurite ja küttide kõmisevaid samme. Nad olid hommikust saadik 
tundnud rahutust, nad olid viiuldaja tulekust iga päev kuulnud. Ta oli rännanud peaaegu 
kõigil Saksamaa teedel, nemad nägid teda sõitmas Baieri maanteedel. Selle inimese 
kuulsus erutas neid, ja nüüd olid nad kuningannalt nõudnud, et ta laseks neid seda imet 
näha ja kuulda. Nad jäid seisma suure saali ukse juurde, ja läbi avatud akende nägi 
Paganini, et järve kallas ja metsaserv mustas inimestest. .. 

Paganini lahkus Münchenist 27. novembril. Poolast ulatusid siia ärevad teated. 
Frankfurdis kohtas ta poola rahvusest Saksa mõisniku kindral Zelynski palees jälle 
ruugejuukselist, helesiniste silmadega meest. Talle meenus, et ta oli näinud teda 
Varssavis. 

See oli poola pianist Frederic Chopin, kes oli nüüd teel Pariisi. 

Harris luges hämmastusega märkmeid, mis olid ununenud lauale. 

«Mul on tihti õnnestunud oma kuulajaid köita, kuid ometi satun ma segadusse, ma pole 
iseendaga rahul, sest mind ennast ei suuda mitte mingisugused aplausid petta. Ja kui 
publik võtab mu mängu vastu vaimustusega, siis tunnen ma suuremat rahulolematust kui 
iialgi varem. Kui keegi annaks mulle tagasi mu endise hääle, terve inimese tundemärgi, 
siis võiksin rahulolematusest iseendaga kõnelda valjusti neile, kes mind kuulavad. See, 
mis minuga toimub, on kohutav. Mis on tehtud, et 

võtta minult inimese hääl, sellel pole nime. Pärast iga kontserti kaob mu jõud, ja 
mõnikord kaotan ma peale tunniajalist mängimist päevaks otsaks teadvuse. Iga kontsert 
röövib mu elust terve aasta, kuid ometi — olgu loodus mulle armuline! — olen ma oma 
kunsti heaks valmis ohverdama elu ja tervise. Kuid maailma pealinna lähen ma siiski, kui 
ainult olen oma kavatsuse täide viinud.» 


«Seega me Pariisi niipea ei lähe,» mõtles Harris. 

Ometi jäeti Frankfurt maha. Jälle keerutasid kolm tõlda üles maanteetolmu, ikka 
lähemale ja lähemale jõudis Prantsusmaa piir. 

Frankfurdi ajalehed avaldasid lühikese sõnumi: «Hiljuti levis kuuldus, et Paganini 
sõidab Pariisi. Prantsuse ajalehtede järgi otsustades ootasid kõik selle pealinna 
muusikasõbrad teda kannatamatusega, kuid Paganini pettis nende ootusi ja keeras äkki 
Hollandisse». 

«Räägitakse, et ta armastab väga raha ega suutnud kaubale saada,» kirjutati Pariisi 
«Revue Musicale'is». «Tema rahaahnust andestatakse talle heameelega, sest saime 
ootamatult andmeid, et Paganini kogub raha oma nelja-aastase poja jaoks, keda ta hellalt 
armastab.» 

Urbani pani kirja jäcgmist: 

«Kui laps haigestus, pidi maestro peaaegu hulluks minema. Tundus, et ta ei suuda seda 
muret taluda. Ta maksis doktoritele pöörast raha ja oleks lapse tervise peaaegu lõplikult 
laostanud, sest teda hakkasid ümbritsema ahned Šarlatanid, kes haigust meelega piken- 
dasid. 

Sinjoor Paganini ei kutsunud kordagi preestrit, ta ei nimetanud kordagi jumala nime, 
meeleheitesse sattudes ei tulnud talle meeldegi palvetada.» 

«Frankfurdis, kus sinjoriino viibis ilma isata, külmetas toatüdruk Grete lapse ära. Kui 
Paganini tagasi tulles lapse haigusest kuulda sai, tormas ta trepist üles sellise ilmega, et 
ma kartsin ta mõistuse pärast. Selgus, et ta oli Ahhillino haigusest kuulnud juba 
Aachenis. Ta jättis kontserdi andmata, ajas surmväsinuks tosina hobuseid ja põrutas nii 
tugevasti ukse pihta, et murdis katki käepideme ja lõhkus klaasid. Ta nägi oma inglit 
pitspatjade ja roosade tekkide vahel. Preili Weishaupt 

rahustas maestrot, sest haigus oli juba möödunud. Sinjoor Paganini ei rahunenud, ta 
ütles preili Weishauptile: «Sinjoora, kui teie suur Goethe oli Weimari hertsogi minister, 
siis kirjutas ta kord alla ühe neiu surmaotsusele, kes polnud oma last hoidnud. Hertsog ise 
kahtles, kas on vaja neiu pead pakule panna. Sel ajal saabus jahiretkelt kütiriietuses härra 
Goethe. Lugenud läbi kohtunike otsuse surmanuhtluse määramisest, kirjutas ta alla: 
«Auch ich.»24 Neiul raiuti pea maha. Nõnda ütlen ka mina teile: «Auch ich, freulein.25». 
Ja ta näitas üsna toore liigutusega, et ta on valmis freuleini pea maha raiuma.» 

Urbani ja Harris mõistsid teineteist järjest vähem. Harrisele tundus, et sinjoor Paganini 
usaldab Urbanit rohkem kui teda. «Muidugi,» mõtles Harris, «ta on ju itaallane ja vististi 
karbonaar.» 

Ajalehed teatasid Napoli kuninga saabumisest Pariisi. Kuulujutud, mida sosistati 
kõrvast kõrva, jõudsid ka Harriseni. Naerdes jutustas ta kord Paganinile lõunalauas, et 
vastuvõtul, mille Orleans'i hertsog Philippe oli korraldanud Napoli kuningapaari auks, 
olevat üks külaline öelnud vaimukuse, mis levinud üle linna: «See on ehtne Napoli õhtu! 
«Miks?» küsis Charles X. «Sest me tantsime vulkaanil.»» Paganini ei lausunud sõnagi. 

Kontsertide andmiseks valis Paganini kõige väiksemaid Saksamaa linnu. Harris oli 
nõutu. Ta heitis Urbani poole armukadedaid pilke, kes näis teadvat järgmise päeva 
marsruuti. Saabusid mingisugused kirjad, mida tõid juhuslikud inimesed. Paganini oli 


24 Ka mina (saksa k. 
a Preili (saksa k.). 


lakanud posti teel kirjavahetust pidamast. Harriseni ulatusid kuuldused, et karbonaaride 

ventade tegevus Itaalias on taastatud, kuid ühes sellega räägiti nüüd juba täiesti avalikult 
võimu täielikust üleminekust jesuiitide kätte niihästi Roomas kui ka kõikjal mujal, kuhu 
ulatus Rooma paavsti võim. Musta paavsti Roothaani hirmuäratav nimi oli kõikide suus. 

Aachenis peatus sinjoor Paganini eramajas ning käskis 

panna kamina küdema, Harris nägi, kuidas maestro laegast põlvedel hoides heitis 
kaminasse ümbrikute ja kirjade pakke. 

Torino ja Genua olid nüüd maailma kõige kohutavamate inimeste pesadeks. Genuas oli 
jesuiitide peakorter. Võimsad harud levisid neist kahest linnast üle kogu Itaalia. Kõige 
ohtlikum oli «haridusevastaste munkade» organisatsioon, kes nõudis koolide 
sunniviisilist sulgemist, raamatute põletamist ja kõige ohtlikumate teadlaste hävitamist, 
kes kandsid vaba teaduse lippu. 

Paganini teadis, et teated piinamistešt hõõgkuuma rauaga, rattale tõmbamistest ja 
avalikult neljaks karistamisest on täielikult tõeks osutunud. 

Viktor Emanuel [ avas Itaalia inseneride koosoleku ettepanekuga õhku lasta 
suurepärane sild üle Po jõe, tuues põhjuseks asjaolu, et see sild on ehitatud Napoleoni 
poolt. Paganini lõpetas kirjavahetuse Genuaga. 

Itaaliast sõitis salaja põhja poole Fontano Pino, kes põgenes pärast isa surma 
kodumaalt. Paganini vestles temaga kaua ühes väikeses võõrastemajas. Pino oli teel 
Pariisi, kuhu tal oli õnnestunud üle viia kogu oma varandus. Pino jutustas, et Genuas olid 
spioonid kogunenud tohutul hulgal Uue väljaku lähedale, piiranud taraga väljaku, 
arutanud avalikult eelseisvat päevatööd ja läinud siis gruppidena laiali. Salapolitsei peab 
ülal avalikke maju ja mängupõrguid. Ajalehtede või raamatute üle piiri toomise eest 
karistatakse süüdlast sunnitööga mitte alla viie aasta. Kui aga saadakse kätte 
prantsuskeelne usu ja monarhia vastane raamat, siis lõpeb asi surmanuhtlusega. Sinjoor 
Antonio Paganini on üürinud toa, kus kunagi õppis viiulimängu Niccolõ Paganini, ühele 
Austria spioonile. 

Selle jutustuse ajal hüüdis väike Paganini: 

«Rott, rott!» ja näidates isale portjääri liikuvaid narmaid, haaras küünlajala ja virutas 
nende pihta. Kostis karjatus. Portjääri tagant kargas longates välja Urbani. 

«Mis teie siin teete?» hüüdis Paganini. 

«Kaminast lendavad välja sädemed, ja siin on õhu-auk,» vastas Urbani rahulikult ja 
ähvardas väikest Ahhillinot sõrmega. 

Sellest päevast peale pühitses Harris võitu. Pärast 

Pino lahkumist vaatas Paganini õhuaugu järele. Kõik oli nii, nagu oli öelnud Urbani. 
Kaminast kargasid tõesti sädemed välja ja tuba oli vingu täis. Kuid miks valis Urbani just 
selle aja, kui vesteldi Genuast ja isakodust? 

Saabusid päevad täis piinavat kõhklemist. Paganini ei andnud kontserte. Ootamatult 
lõppesid sõprade külastused, ka kirjavahetus katkes. Neli päeva ei ilmunud ajalehti. Ja 
äkki tuli lühike teadaanne, et kolm nädalat tagasi lahkus kuningas Charles X Pariisist 
teadmata suunas, ja Orleans'i hertsog Louis Philippe on määratud ajutiseks 
riigivalitsejaks. Kes teda määras? Mis Prantsusmaal lahti oli? Alles mõne päeva pärast 
saadi neisse kuuldustesse selgust. Juulipäevadel kattus Pariis barrikaadidega. Charles X 
võim langes. 


«Pühad isad on oma arvestustes eksinud,» ütles Paganini, «kuninga ja preestri 
absoluutse võimu asemel kohtasid nad kahurituld ja barrikaade. Nüüd võib mõelda reisist 
Prantsusmaale.» 

Kuid sellele mõelda siiski veel ei saanud. Piir oli suletud. 

Paganini puhkas. Ems, jälle Frankfurt, siis Baden, ja jälle Frankfurt. Tervis oli järsult 
paremaks muutunud. Kuurordis oli kerge kaasmaalastega kokku saada, inimeste seas oli 
kohtumine vaenlasega ohutum. 

Frankfurdis ootas teda kiri Fontano Pinolt: «Teil on hädasti vaja sõita Pariisi, et 
hajutada kuulujutte. Kuningas võttis vastu Ferdinando Pae'i.» Paeril on Pariisis tohutu 
mõju, ta oli Prantsusmaa muusikaõppeasutuste inspektoriks ja õukonna komponistiks. 
Uus valitseja, Orleans'i Louis Philippe, keda juba nimetatakse kuningaks, võttis sinjoor 
Ferdinando väga sõbralikult vastu. Kuid sinjoor Paeril on viiuldaja Paganini kohta kõige 
halvemaid teateid. Inimesel, kes on oma viiuli kaartidega maha mänginud, pole enam 
õigust seda uuesti kätte võtta. Selline teguviis on põlastusväärne. Fontano kirjal oli kaasas 
väljalõige «Revue Musicale'st», kus oli öeldud, et reisides mööda Saksamaa linnu 
valmistab sinjoor Paganini oma Pariisi esinemisteks ette üht Spohri teema töötlust. Spohr 
protesteerib, sest ta pole andnud sinjoor Paganinile mingit õigust tema teema 

kasutamiseks. Kui sinjoor Paganini tegeleb vargusega, siis varguse vastu võitlemiseks 
on olemas kindlad seadused. 

«Küll ootab mind Pariisis hea vastuvõtt,» mõtles Paganini. «Aga mida ma peaksin vana 
Paeri suhtes ette võtma? Teda tuleb ta eksiarvamistest vabastada, muidu ei maksa Pariisi 
sõitagi.» Talle meenus, et ka Chopinil oli kaasas soovituskiri Paeri nimele. 

Frankfurdis sõlmiti kummaline tutvus. Doktor Choref. Tema majesteedi Preisi kuninga 
ihuarsti visiitkaart. Hiljuti surnud õnnetu helilooja Amadeus Hoffmanni sõber. Doktor 
Choref jutustab, et Hoff mann, «Serapioni vendade» autor, kujutas teda jutustaja 
Vinzenzina. Selle kirjaniku fantastilistes novellides kirjutatakse samuti Paganini 
kaasmaalasest, krahv Cosiost, kellest räägitakse, et ta on barbaarselt purustanud viiuleid. 
Teda on Hoff mann kujutanud nõunik Krespelina. 

«Oo, see pole sugugi tema!» ütles Paganini. 

Ta püüdis elustada vana Cosio tõelist kuju, kuid Choref ilmutas täielikku ükskõiksust 
tõe vastu. 

Pärast seda Paganini loobus oma esialgsest kavatsusest konsulteerida selle kuulsa, kuid 
veidravõitu arstiga. Seda enam, et ta tervis oli järsku paranenud. 

Saabusid teated, et revolutsioon Prantsusmaal on ootamatult vastukaja leidnud idas. 
Poolat on haaranud ülestõus Nikolai 1 vastu. Paskevitš ründab Varssavit. Ka teised maad 
muutuvad üha rahutumaks. Belgias on ülestõus. Ja lõpuks levisid Itaaliast salajased 
kuuldused, et Parmas, Modenas, Bolognas tõstab pead karbonaaride liikumine. 

Kõik vaatavad lootusega Prantsusmaa poole, kes äratas sajandi noorsoo. Muidugi, 
Prantsusmaa abistab poolakaid, Prantsusmaa abistab ka belglasi, samuti abistab 
Prantsusmaa Itaalia rahvast. Ent saadikutekogu tribüünile ilmub karm ja sünge Pariisi 
pankur Louis Philippe'i minister. Ta teatab, et Prantsusmaa veri kuulub ainult 
Prantsusmaale. Prantsusmaa ei sega end teiste rahvaste revolutsioonilistesse sepitsustesse. 

See jahutas tugevasti meeli. 

«Kas maksab üldse Prantsusmaale sõita?» mõtles Paganini. 

XXVII PEATÜKK ÕPILANE JA ÕPETAJA 


«Niisiis sa eitad kõike, mis sinust räägitakse?» küsis akadeemik, kuningliku 
kammeransambli dirigent, monsieur Ferdinando Paer. 

Ta kõndis toas edasi-tagasi, tema ees aga istus, tohutud mustad juuksekahlud tugitooli 
korjule heidetud, väsinud ja kahvatu Paganini. 

Paeril oli seljas tumelilla kodune ülikond, millel säras lumivalge krae, valge atlass- 
kaelaside, suured ametüstidega mansetinööbid ja plaatinast kaelasidemenõel samasuguse 
kiviga. Jällegi need helesinised silmad ja mulje, nagu voolaks selle mehe soontes vere 
asemel vedel valkjas metall, mis on liikuv, kuid raske ja külm. Ainult nägu oli juba 
vanamehe oma. 

«Sa olid mulle suurte kurvastuste allikaks. Hakkasin iga kord kahekordselt nägema, kui 
sinu kohta teateid sain. Mulle tundus, et sa eksisteerid maailmas kahes isikus. Paganini 
kui muusikalise geeniuse kehastaja, Paganini, kes päästis noore Giandelli ja abistas küm- 
neid tuhandeid perekondi, kes said uputuse all kannatada, — ja Paganini, kes kihutas 
õnnetu naise pakasel talveööl tänavale. Sa surid liiga tihti. Ajalehed avaldasid sinu kohta 
igasuguseid väljamõeldisi, olukord, milles sa surid, oli niivõrd jälk, et ma viimaks su 
enneaegset elulõppu enam taga ei nutnudki. Ma ei mõista, mis on põhjustanud nii suurt 
vaenu. Sinu kohta räägitakse, et sa harrastad muusikat türgi stiilis. See on juba täielik 
rumalus. Sinust kõneldakse, et sa rikud ära vanade viiuldajate suurepäraseid mänguriistu. 
Sinu kohta räägitakse — kuid Pino lükkas selle ümber —, e't sa oled andunud kõige 
jõledamale pahele ja mängisid maha suurepärase Guarneri viiuli. Arutame enne kõik need 
kummalised seigad läbi, seejärel teen sulle ettepaneku minna teatrisse lauljatar Malibrani 
kuulama.» 

Paganini sulges sinakad silmalaud. Ta oli saabunud Pariisi alles tund aega tagasi. 

Päev enne seda oli ta Lyonis. Õudusega mõtles ta selle koleda linna tööliskvartaalidele, 
kus suitsevad Itaalias tundmatute hiiglasuurte masinate ja aurukateldega hoonete 
korstnad. Inimesed, kümned tuhanded inimesed, katkised, sinised ja mustad pluusid 
seljas, kurnatud ja kõhnad, venivad vooris välja väravast, mida valvab ratsapolitsei. 

Mis maa see on? Mis linn see on? Kas see on vangla või koht, kus ühed inimtõu 
esindajad tapavad teisi? 

Saksamaal ega ka Itaalias polnud ükski linn Paganini kujutlust sääraselt erutanud. Õhtul 
põlevad siin heledasti gaasilaternad. Inimesed sööstavad otsekui küllasta-matu isuga 
valguse poole. See rahutu valgus ei sarnane sugugi rasvalambi" vaiksele värelevale 
kollakale valgusele, õlilambi või pühapildi ripplambi tulukesele. Inimesed tormavad 
meeletult edasi, kõvendades aina helisid, kõrgendades kammertoni, kiirendades liiklemist 
teedel, muutes õhtuvalguse veelgi heledamaks. 

Sõites mööda Pariisi tänavaid, vaatas Paganini tähelepanelikult läbi tõllaakna 
rahvahulka. Seal oli värvilistes vestides noormehi, pagendatud kuninga poolehoidjaid, 
kes kandsid mitmesuguseid leppemärke: kas rohelist õit nööpaugus, rohelist vesti või 
helerohelist kübarat. Seal kõndis kummalistes ülikondades üliõpilasnoorsugu, paažideks 
riietatud naisi. Kalessis sõidab mööda vurrudega mees, publik aplodeerib pööraselt, 
karjutakse, lehvitatakse kätega, pillutakse kalessi ette lilli. «See on poola kindral,» lausus 
kutsar. «Pariis on poolakate pärast nagu arust ära.» 

Kõigist reisimuljetest väsinud, kuulab Paganini loiult oma -vana õpetaja manitsusi. 


«Missugused allikad on sellel vaenul? Sinust kõneldakse kui arutu rikkast mehest. On 
täiesti mõistetav nende kadedus, kellele sa sulgesid tee rikkusele, ja nende viha, keda sa 
oma talendiga alla surusid. Kas sa ei näidanud keskmisele inimesele ehk liialt oma enne- 
kuulmatut menu? Pea meeles, ei tohi tülli minna tohutu suure, paljupealise kodanlusega, 
ta peab sind enda omanduseks. Seda kõike saab seletada, see kõik on arusaadav ja laseb 
ennast parandada. Mind häirib üks teine asi. Mind häirib Paganini, kelle ümber on käimas 

kõmu. Võta arvesse: pole alatust ega mustust, mida sinu arvele ei kirjutata. Ma võin 
sulle näidata,» Paer viipas käega kapi poole, «pilti vangla müüridest, mis kuulsid su 
viiulimängu esimesi helisid. Ma ei hakka rääkima rumalustest, mida prantsuse 
lehemehed kirjutavad. Jules Janin, inimene, keda jesuiidid on vintsutanud ja kes on 
viimse piirini hirmunud, võrdleb sinu muusikat rahutu meeleheitedeemoniga. Või on 
sul mõni teisik, kurjategija, kes on sinu nime omastanud? See on nagu Ahasveeruse 
rändav vari, kes kuskil endale peavarju ei leia. Ütle mulle seda, minuga võid sa olla 
avameelne. Mina tahan ajada su asju, tahan sulle Pariisis kindlustada menu, see on aga 
väga raske! Sul seisab ees praegu väga keerukas tõusmine tippu, sa võid alla kukkuda ja 
lamama jääda. Ütle, mis sinu ja selle veidriku Spohri vahel on juhtunud? Tema sekretär 
on praegu Pariisis. Kui sa tõepoolest kasutad Spohri meloodiaid ja töötad ümber tema 
viiulikontserdi, siis ootab sind pärast esimest esinemist kohtuprotsess, mida tuleb 
kuulama kogu Pariis, ilmutades selle skandaali vastu vististi palju suuremat huvi kui sinu 
mängu vastu . .. Kas sul pole mõnda salajast vaenlast, kas sa pole solvanud kedagi 
vägevat võimumeest, kas sa pole ehk läinud kirikuga tülli? Mõtle kõige selle üle järele, 
enne kui hakkad Pariisis esinemise pärast samme astuma. Pärast karbonaaride hävitamist 
Itaalias on sealt palju põgenikke Pariisi elama asunud. Nendega õiendatakse ka siin 
arveid. Pärast kümnete tuhandete Itaalia noorte hukkumist, keda reedeti protsessi ajal, ja 
karbonaaride ülestõusu mahasurumist, õiendatakse arveid spioonide abil. Juhuslikust 
valesüüdistusest on küllalt, etinimene langeks tundmatu käe läbi.» 

Paganini võttis kuuetaskust Fontano Pino lühikese kirja ja näitas Pacrile: 

«Jah,» ütles Paer pärast selle lugemist. «Kui sulle kirjutati Frankfurti, et keegi mängib 
Pariisis inkognito elavat Paganinit, siis võib selguda, et see inimene on jõudnud sulle 
väga palju halba teha, ja sinu seisund tuleb enne igasuguseid esinemisi kindlaks määrata. 
Need fantastilised väljamõeldised, millest su sõber 

kirjutab, ei ennusta midagi head, ja ta tegi õigesti, kui kiirustas sind Pariisi sõitma. 

Nad läksid kahekesi söögituppa. Neid võttis vastu sinjoora Riccardi, kes polnud 
põrmugi vananenud. Ta hakkas kohe Paganinit noomima, et too polnud väikest 
Ahhillinot endaga kaasa toonud. Kuid Paer tähendas, et see on ehk paremgi, sest ta 
kavatseb Paganini kogu õhtuks endale röövida. 

«Itaallased mängivad õhtul «Othellot». Laulab Malibran, ja kuigi mu naine ei salli, kui 
ma teiste hääli kiidan, pean ma siiski sulle ütlema, et Malibrän ja Pasta on maailma 
suurimad lauljatarid. Malibranil on kolme-oktaaviline hääleulatus, ja pole ainsatki nooti, 
kus ei ilmneks tema hääle täiuslik võlu. Kuid pea meeles, et sa kukud tema juures 
kindlasti läbi. Ta armastab praegu kogu hispaanlanna kirega viiuldaja Beriot'd. See on 
sinu võistleja. B€riot on ületamatu talent, ja peale Beriot' on Pariisis Lafont, kellega sa 
kuuldavasti oled kunagi koos esinenud. On veel lauljatari vend, Alexandre Malibran. 
Need on kõik esmaklassilised viiuldajad, kelle meeleolu sa juba oma esimese kontserdiga 


ära rikud. Ma ei kõnelegi Baillot'st ega räägi Cherubinist. Sinu õnn, et Kreutzer on 
surnud. Kas sa ta surmast oled kuulnud?» 

Paganini noogutas pead. 

«Niisiis vaata, kui siia lisada veel Kreutzer ja Rode, siis oleks parem, kui sa Pariisi 
poleks tulnudki.» 

Paer vaatas uurivalt Paganinile otsa. Paganini valmistas rahuliku näoga endale võileiba 
ja vaikis. 

«Koos teiega saabus siia nähtavasti ka George Harris?» sõnas Riccardi. 

«Jah,» ütles Paganini. 

«Kas toosama komöödiate ja anekdootide autor?» Paganini puhkes naerma: 

«Hea, et teda praegu siin ei ole. Ta ei armasta just eriti oma kirjanduslikku ebaedu 
meelde tuletada, kuigi ta komöödiad tulid Kasselis ja Hannoveris lavale.» 

«Kes teda sinu külge haakis?» küsis Paer järsult. 

«Ma tutvusin temaga Inglise konsuli juures Livornos.» 

«Ah-jaa, ma mäletan,» lausus Paer. «Kes sinuga veel kaasas on?» 

«Urbani, meie kaasmaalane.» 

Paer jäi vait: see nimi ei ütelnud talle midagi. 

Paganini aga vajus äkki mõttesse, talle tuli meelde episood portjääriga. «Mida ta 
tahtis?» mõtles Paganini: «Ja miks ta viimasel ajal nii sünge on?» 

Vari Paganini näol ei jäänud sinjoora Riccardile märkamatuks. Vestluse teemat muutes 
püüdis ta Paganini head meeleolu tagasi tuua. Hakati rääkima teatrist. Paganini lausus 
Rossini nime. Sellest oli küllalt, et Paeri nägu järsku nukraks muutus. Sinjoora Riccardi 
heitis mehe poole kiire pilgu ja püüdis tekkinud pinevust kiire jutupöördega hajutada. 
Paganini tundis, et oli hakkama saanud mingi taktitusega. 

Kui lauast tõusti, jäi ooperisse minekuni veel ligi kaks tundi aega. Paganini ja Paer 
läksid jälle väikesse võõrastetuppa. Paer võttis riiulilt brošüüri ja ulatas Paganinile. 

«Siin on vastus su küsimusele Rossini kohta.» ütles ta. 

Paganini luges kiiresti läbi mõne lehekülje. See oli tülgas laimusoperdis, mis kõneles 
kahe suure muusikamehe vaenust. Nähtavasti ei sallinud Paer ja Rossini teineteist. Raske 
öelda, kellel oli selles puhkenud tülis õigus, kuid võis selgesti näha, mis oli selle välja 
kutsunud. Rossini tulekuga Pariisi lakkas Paeri ooperite lavastamine selles linnas peaaegu 
täiesti. Rossini vallutas Pariisi. Tänavapoisikesed laulsid aariaid «Sevilla habemeajajast». 
Sinjoor Ferdinando Paeri vääramatu autoriteet lõi esmakordselt kõikuma. Keegi kasutas 
juhust ja hakkas salamisi sosistama hõõguvast vaenust, ja see, mida polnud tegelikult 
olemas, saigi peatselt tõeks. Paer kahtlustas, et selle brošüüri autor on Ros-sipi, Rossini 
aga arvas, et ainult Paeri sõbrad võisid endale lubada sellist alatut laimu tema, Rossini, 
kohta. Mõlemad muusikamehed eitasid oma osavõttu selle raamatu väljaandmisest. 
Raamatu hindamisel jagunes muusikaline Pariis kaheks leeriks: ühed opereerisid sellega 
Rossini vastu, teised — Paeri vastu. 

Paganini pani raamatu lauale ja ütles: 

«Niisiis, kallis õpetaja, millised allikad on siis sellel vaenul? Te olete rikas, teil on hea 
seisukoht, andetud muusikud on muidugi teie peale kadedad, ja püüavad teid minu noore 
sõbra Rossiniga tülli ajada.» Ja Paeri jäljendades lausus ta: «Kas sa pole võimudega tülli 


läinud, või on sul ehk salajasi vaenlasi? Näete, kallis maestro, et isegi süütuna võib 
sattuda säärasesse olukorda, milles mina kogu aeg viibin ...» 

«Noh, minust on juba küllalt räägitud,» ütles Paer. «Sa muidugi ei kavatse Pariisis 
asjatult aega viita, vaid tahad anda kontserte. Tead sa ka — muide, sinule pole vaja seda 
tõestada —, et maailmakuulsuse lätted asuvad, siin, Pariisis, ja kui Pariis sind vastu ei 
võta, siis sinu tagasipöördumine Euroopasse ei kujune enam selliseks kuulsaks 
vallutusretkeks, mis sind siia tõi. Arvesta seda, et sul on kergem Pariisist lihtsalt lahkuda, 
andmata ainsatki kontserti. Sa oled pariislasi keelepeksu ning oma inkognito 
siinviibimisega küllaldaselt ärritanud. Nägin ise ajakirjanikke, kes hooplesid, et nad on 
sinuga vestelnud, sel ajal kui sa veel ei mõtelnudki Pariisi tulla. Mõtle järele, mida sa siin 
mängid? Mida sa oled lugenud? Mida sa tead? Mis sa praegu oled? Nüüd pole veel hilja 
esinemistest loobuda. Ma pole sind ammu enam kuulnud, ma tean praegu sinust vaid 
kuulujutte. Saa aru, et näed enda ees oma parimat sõpra.» 

«Ma näen enda ees väsinud inimest,» ütles Paganini. 

Paer süngestus. 

«Sa arvad nähtavasti, et ma annan su Pariisis viibimisele liiga suure tähenduse. Tea siis, 
et möödunud aasta on tähelepanuväärne ennekuulmatu skandaali poolest, mis on seotud 
noore kirjaniku Victor Hugo näidendi «Hernani» lavastamisega. See lavastus kukkus läbi. 
Olukord oli säärane, et autoril oleks üle jäänud ainult ennast maha lasta. Teda aitas 
noorsugu ning juhus, mõned autori poolt publiku hulka heidetud odavad ideed aga 
päästsid ta olukorra. Kadedate inimeste tavalisele vaidlusele andis ajakirjandus 
romantismi ja klassitsismi kohta käiva filosoofilise vaidluse tähenduse. Noormehed 
konkistadooride ülikondades, kesk-aegseiks paažideks ümberriietatud naised, buldogi- 
nägudega 

idioodid, punased vestid seljas, suured okslikud kepid käes, täitsid teatri ja oleksid 
peaaegu löömingu korraldanud. Näed isegi, kui vähe sellel kunsti teenimisega ühist on. 
Kui esimesed etendused möödusid ennekuulmatu menuga, sest kogu see noorsugu, kes 
tegi autorile arvatavasti üsnagi ränka kulu, täitis ridade viisi saali, siis järgnevaid 
«Hernani» etendusi saatis vile ja sisistamine. Lava oli üle külvatud õunasüdamete, söögi 
jäätmete, katkiste saabaste ja pagan teab millega. Pariisis oleneb kõik ajalehereporterite 
tujudest. Sa pead mulle ütlema lihtsalt ja otsekoheselt, mis kutsus välja Euroopa 
ajalehtede rünnakud sinu vastu? Mis on põhjustanud nii paljude uskumatute välja- 
mõeldiste tekkimise, mis teevad sind iga korraliku maja ja iga ausalt elava prantsuse 
kodanlase silmis peletiseks? Võta arvesse, et Pariisis võib see kõik võtta muinasjutulised 
mõõtmed, ja see, mis Saksamaal, Austrias ja Itaalias oleks tekitanud sensatsiooni, võib 
Pariisis esile kutsuda sootuks ootamatuid tagajärgi.» 

«Kallis maestro,» ütles Paganini, «minul ei ole vaenlasi. Kõigel, mis minu kohta 
kirjutatakse, pole midagi ühist elusa Paganiniga. Igatahes ma ei tunne inimesi, kelle ees 
ma tunneksin hirmu. Kuidas võib minult ära võtta seda, millele on pühendatud kogu mu 
elu, kui ma tunnen ennast täielike võimete juures oleva viiuldajana? Tundes endas ande 
ülisuurt jõudu, miks ma peaksin veel kedagi kartma peale iseenda? Mind kahetsetakse, 
ütlete teie, kuid mina ei seisa inimestega vaenujalal, ma ei taha kellelegi kätte maksta, ma 
ei mõtle ühelegi inimesele vihkamisega, kogu oma elu jooksul pole ma kunagi pikka aega 
kellegi vastu kurje mõtteid südames kandnud. Ütlen teile veelgi rohkem: mind rõõmustab 
iga uus talent, mind rõõmustab inimeses iga kaunis hingeliigutus, ma ei näe selles 


iseendale mingisugust kahju, kui ilmub minuga võrdvõimeline viiuldaja. Siis muutub mu 
töö kergemaks, kuna iga kontsert lühendab mu elu terve aasta võrra. Mulle tuleb appi 
keegi teine ja kergendab mu elu selles põlemises, mida nimetatakse kunsti teenimiseks.» 

Paer kuulas pärani silmi talle ootamatut kõnet. Neil 

minuteil mõtles ta aastatele, mis olid möödunud sellest ajast, kui hädine laps, Genua 
maakleri poeg, viibis kuus kuud Parmas. Tema silme eest vilksatasid mööda Veneetsias 
veedetud kuud ja aastad. Kuulsus oli ühendatud siis kodukolde õnnega. Hiljem tulid Viin 
ja Dresden. Dresdenis tabas teda ootamatu menu. Õhtul avanesid suure paleesaali uksed. 
Hoides kätt kuuelaka all ja koputades nimetissõrmega Auleegioni ristile, astus sealt sisse 
väike kollase näoga mees, kes heitis terashallidest silmadest pilke tema poole. Pärast 
kontserti tegi see kindralitest ümbritsetud mees, dokumentidele alla kirjutades ja muusiku 
poole üldse vaatamata, talle ettepaneku endaga koos Pariisi sõita. Sellele järgnesid aastad 
täis kuulsust ja menu Prantsusmaa pealinnas. Itaalia teater, keskpärase talendiga 
kaasmaalaste kadedus, täielik võit nende üle. Siis — Bonaparfi langus. Bourbonide 
restauratsioon. Louis XVIII põgenemine Pariisist. Uuesti sada päeva BonaparteT Seejärel 
kuningas Charles X ja oma vana hiilgeaja taastamist püüdlevate preestrite, munkade ja 
aadlike kestev võidutse-mine. 

See oli Ferdinando Paerile väga raske aeg. Kõik itaaliapärane polnud kuningas Charles 
X juures au sees. Edasi, sellest on möödunud kõigest pool aastat, barrikaadid, 
suurtükituli, valjud ja selged nõudmised vabariigi järele, mis vaheldusid vanade itaalia 
vabadus-loosungitega. Vilksatavad tuttavad näod ja tuttavad nimed, kuskilt ilmusid äkki 
sõbrad, kellest sinjoor Paer püüdis tollal nagu katkust eemale hoida. Ja läbi kõikide nende 
aastate liikus koletu, halvaendeline kumu kõiki enda teel alistavast muusikust Niccolõ 
Paganinist. 

Tekkis kujutlus upsakast, äärmiselt vastikust inimesest, kes pani raha pärast oma elu 
kaardile. Viiuldaja, kes oli mänginud maha oma viiuli, ei või ennast pidada kunstnikuks. 
Viiuldaja, kes vahetas kõrge kunsti raha vastu, kes oma talendi juhusliku menu börsil 
peenrahaks vahetas, ei või vana Ferdinando Paeri poolt head vastuvõttu loota. Nüüd aga 
istub see inimene, kelle eel käis kõikjal too lahutamatu kumu, juba mitu tundi tema ees, ja 
Ferdinando Paer ei suuda ikka end 

vestlusest lahti kiskuda. See tõmmu mullakarva näoga inetuse kehastus alistab teda oma 
hämmastavate sõnadega, oma mõtetega, mis kuidagi ei sobinud ühte ajalehtede poolt 
loodud kujutlusega Paganinist. Viiuldaja viimased sõnad näitavad, kui suur on ta hing. 
Kui erinevad on need sõnad sellest, mida sinjoor Ferdinando teda ümbritsevailt 
kunstnikelt kuuleb. Tarvis järele mõtelda, enne kui Paganinile Pariisis esinemist hoopis 
ära laita! 

«Niisiis sa eitad, et sul on vaenlasi. Mis sa siis tahaksid teha?» 

«Ma tahaksin teiega sagedasti kokku saada, maestro.» 

«Nii,» ütles sinjoor Ferdinando. «Täna me lähme sinuga koos teatrisse, aga kas sa ei 
tahaks mulle praegu midagi mängida?» 

Paganini raputas pead. 

«Ma mängin kontserdil.» 

Paer süngestus. «Kas ta pole ehk liiga enesekindel?» mõtles ta, kuid otsustas vaikida. 


«Ma pean Pariisiga harjuma,» ütles Paganini. «See linn viib mind segadusse, tema 
hiiglasuured tänavad ja väljakud masendavad mind. Ma ei tea, milleks on vaja nii laiu 
tänavaid ja nii tohutu suuri tühje maa-alasid. Ma nägin gaasilaternaid. See fantastiliselt 
hele valgustus kõneleb prantslaste lakkamatust ihast valgusejugade järele öös. Kui ma 
selle linnaga kodunen, siis võib-olla aitaksite mind kontsertide korraldamisel ja 
tutvustaksite mind nendega, kes võivad mulle ja Harrisele kindlustada ruumide üürimise 
ja kõige otstarbekama kontsertide läbiviimise kava.» 

«Aga programmi valik?» 

«Selle eest ma kannan ise hoolt.» 

«Oled enesekindel!» 

Paganini ei pööranud neile sõnadele tähelepanu.. «Mida praegusest kuningast 
Pariisis räägitakse, maestro?» 

«Mida võidakse praegusest kuningast rääkida! Esimene asi, mida ta tegi, oli Orleans! 
sugukonna varanduse üleviimine Londoni oma laste nimele. Bourboni 

hertsog, kes oli ainukesena Bourbonidest Pariisi jäänud, rauk, kes enam kodust väljas ei 
käinud, pärandas testamendiga oma varanduse Aumale'i hertsogile, Louis Philippe'i 
vanemale pojale. Kummalisel kombel leiti rauk otsekohe pärast selle testamendi tegemist 
pooduna oma magamistoast. Mida võiksin sulle veel ütelda! Louis Philippel tõstsid 
troonile Pariisi pankurid, Lafayette soovitas teda vabariigi taotlejaile kui parimat 
vabariikidest. Ma muidugi räägin sinuga nii, nagu ma kellegi teisega ei räägiks. Võta 
arvesse, et pärast ebameeldivaid sündmusi Bolognas, Modenas ja Parmas suhtutakse 
Pariisis kõigisse itaallastesse kahtlustavalt. Sinu Fontano Pino. .. parem kui sa poleks 
teda näinudki! Peale selle,» Paer tasandas häält, «sa tead, et ma olen kuninga ustav 
teener. Minu poole on pöördunud paljud. Itaalia põgenikud, keda Prantsusmaa oma kaitse 
alla võttis, on praegu kogunenud Lyoni ja Marseille'sse. Nad tahtsid Itaaliasse sõita, neile 
ei lubatud seda ja nad anti Prantsuse politsei järelevalve alla.» Paer tasandas veelgi häält. 

«Austria sõjaväed lasevad praegu maha Modena, Parma ja Bologna elanikke. Austria 
sõjaväed on tunginud nüüd Romagnasse, ja liigub kuuldus, et Napoleoni vennapoeg 
Louis Bonaparte on segatud Itaalia asjadesse. Ole Pariisis ettevaatlik, eriti oma 
kaasmaalaste suhtes. Sa võid, enese teadmata, oma pea peale rohkesti häda tõmmata.» 

Teatris kuulas Paganini vaimustusega «Othellot». Desdemona vallutas täiesti Paganini 
tähelepanu. Hispaania lauljatari hääl, tema ebatavaline elavus ja elegants panid Paganinit 
Paeri hoiatusi mõneks meeldivaks tunniks unustama. 

Kui Paganini ja Paer pärast vaheaega oma kohtadele tagasi tulid, said neist oma 
naabrite kõige pentsikuma uudishimu objektid. Pärast teist vaatust astus Paeri juurde 
noor, pikakasvuline, sihvakas, ratsaväelase vurrude ja sõjaväelase rühiga mees. See oli 
viiuldaja Beriot. Ta ei varjanudki, et tuli sinjoor Ferdinando juurde ainult selleks, et 
paluda ennast esitleda härra Paganinile. 

Tema puht-prantsuslik žest, suurmaailma inimese 

vabadus ja kergus meeldisid Paerile. Mõnest Beriot' sõnast mõistis Paganini, et 
erinevalt Spohri aeglase mõttelaadiga kodumaast hindab Pariis kunstnikke oma- 
kasupüüdmatult ning nende võimete järgi. Ta ütles seda ka oma õpetajale. Paer vaatas 
talle otsa ega öelnud midagi. Tal polnud veel küllaldaselt argumente, et Beriot' käitumist 
nii Või teisiti tõlgitseda. Pariisi esimese viiuldaja suurilmlik žest võis anda tunnistust 


peremehe südamlikkusest, kes võtab vastu itaalia külalist, kuid samal määral võis see 
vihjata sellele, et Pariisi muusikud pole Paganini tulekust sugugi häiritud, nad on endas 
selleks liiga kindlad, et tema ilmumist karta. Paganini õpetaja tabas neid varjundeid 
otsekohe. Ja see, mida itaalia viiuldaja võttis puhta kullana, näis tema õpetajale väga 
tõsise hoiatusena. 

13. veebruaril 1820. aastal väljus teatrist Berry hertsog, kuningas Louis XVIII 
vennapoeg ja Prantsuse troont'ainuke pärija. Tisler Louvel astus ta juurde ja lõikas 
hariliku kööginoaga ta kõri läbi. 

14. veebruaril 1831. aastal kogunesid Pariisi aristokraatia riismed, kes hoidsid 
Bourbonide vapi valgeid liiliaid otsekui pühadust, päise päeva ajal aristokraatlikku 
kirikusse St. Germain 1'Auxerrois'sse. Kogu St. Germaini eeslinn oli tõldadest ja 
kalessidest ummistatud. Hertsog Berryle peeti pidulik hingepalve. See oli St. Germaini 
kvartaali protest uue korra vastu, võimul oleva kodanluse vastu ja sadade tuhandete 
Louvelide vastu, kes ihusid kuningate tarvis kööginuge. 

Hingepalve lõppedes pärjatati Bordeaux' hertsogi kuju lilledega. Kumu lendas 
elektrisädemena mööda Pariisi tänavaid. Hingepalve lõpul oli kiriku juurde kogunenud 
tuhandepealine rahvahulk. Rahvas sulges tee, (ja üks maruvihane pariislane haaras 
esimese ettejuhtuva preestri ja see paisati jõkke. Tõllad ja kerged sõidukid sööstavad 
kiiresti laiali, viies minema krahvinnasid, hertsoginnasid ja vikonte. Rahvas tormab 
kirikusse, purustab St. Germain lÄuxerrois' altari, peksab pühakujud tükkideks, lõikab 
nugadega katki pühapildid ja loobib aknast välja korjanduskarbikesed. Kirikult võetakse 
ristid maha. Kanooniku maja ja 

Jesuiitide kongregatsiooni korterit tabab sama saatus. Kõik on ära rüüstatud, puruks 
pekstud, aknaklaasid sisse löödud, raamid lõhutud, põrandad ja laed ära põletatud. 

Rahvas möllas kogu päeva. Tohutu rahvamurd möödus hulgakaupa politsei ja 
sõjaväega ümbritsetud Palais-Royalist. Kuningat nad ei puutunud, nad otsisid «pappe ja 
Bourbonisid». Seejärel suunduti peapiiskopi palee juurde, ja sel ajal kui ühed rüüstasid 
kirikut, mis asus otse palee kõrval, murdsid teised rahvuskaardi väesalga vastupanu, 
läksid paleesse, paiskasid kivist ristid maha, hävitasid mööbli ja pühapildid. Tubadest 
leitud ristilöödu-kujudest laoti parkettpõrandale tuleriit. Ja samal ajal veeres peapiiskopi 
paleest mööda tõld, millest vaatas hämmastunult välja mustadest juuksesalkudest piiratud 
deemonlik nägu. Mullakarva põsed, sinakad silmalaud, nägu, mis kandis väävli ja 
vasevitrioli värvivarjundeid. Sinised laud tõusid otsekui öölinnu .tiivad mustade kulmude 
ligi, ja suured silmad lõid kahjurõõmust põlema. Pariisi sõitis deemon. Selleks deemoniks 
oli Niccolõ Paganini. 

Sel tunnil sõitis ta linnaväravast mööda d'Anferi tänavale ja asus sinna elarria ühes oma 
saatanliku faa-muluse, inglise valvurkoera George Harrisega, — see kehastab kahtlemata 
kuradit, kes on ostnud itaalia viiuldaja hinge. 

... Selle päeva sündmustest kandis politsei abiprefektile ette ilmetu mees, kes kandis 
pikka musta ülikuube. See toimus neil tundidel, kui sinjoorid Paganini ja Paer rahulikult 
kuulasid ooperit «Othello». 

Politsei ei maganud kogu öö. Hirmunud vaimulikkonna esindajad ei teadnud, kust 
kaitset otsida. Vana Charles X aegne politsei oli kõige tihedamalt seotud jesuiitidega, 
kuid ordu tundis väga hästi Pariisi pankurite võimu. Ta teadis peast, kui rikas on iga 
Pariisi parema kaupmehe perekonna pärija. Ja ta teadis, et esimesele võidujoovastusele 


järgneb kainenemine ja katoliku kirik saab oma kõige salajasemate organisatsioonide 
näol uuesti riigivõimu hädavajalikuks abimeheks, abimehest aga Prantsuse poliitika 
tõeliseks juhiks. 

Salapolitsei agent esitas Pariisi linna abiprefektile kuivalt ja monotoonselt oma 
tähelepanekute kokkuvõtte. Seistes kahekordses alluvuses, ajas ta suures väsimuses 
intellektuaalse sektori ning meelsust uuriva politsei tähelepanekud segi poliitiliste 
resümeede ning tavalise politseiagentuuri kriminaalasjade kokkuvõtetega. Ent ta teadis, et 
härra abiprefekt püüab ise pääseda Jeesuse ordusse, ega hoolinud väga piiri tõmbamisest 
nende andmete vahel, mida ta pidi teatama politsei abiprefektile, ja nende vahel, millest 
oli huvitatud jesuiitide ordu koadjuutor. 

«Kas on veel midagi?» küsis abiprefekt. 

«Kohvikus «Embleem» esinesid noored inimesed kirjanduslike vaidlustega. Üks 
noormees rääkis keskpäraste inimeste õigustest.» 

«Noh, mis siis sellest? Milleks oli teil vaja seda lobasuud kuulata?» 

«Ta kisas sellest, et inimesed, kellel pole talenti, peavad ühinema.» 

Abiprefekt haigutas. 

«Mis on politseil tegemist ogarate poisikestega, kes kannatavad salajaste pahede all ja 
kogunevad kohvikuisse?» 

«Ta kõneles väga huvitavast asjast.» 

«Kes kõneles?» küsis abiprefekt. 

«Murger ikka. Ta hüüdis: «Ma,kaitsen keskpärase inimese õigust süljata geeniusele 
näkku!»» 

«Tõesti! See on juba huvitav! Noh, ja siis?» 

«Ma kutsusin ta oma teenistusse.» 

«Miks?» 

«Teda läheb meil tarvis.» 

«Kas ta on mõni romantik?» 

«Mitte midagi pole ta. Kuid inimene, kes kisab: «Ma kaitsen keskpärase inimese õigust 
süljata geeniusele näkku, võitlen lurjuse ja masturbaatori õiguste eest!» — see võib meie 
heaks paljugi ära teha. Ma andsin talle raha.» 

«Kuidas sa ütlesid ta nime olevat?» 

«Ma kirjutasin ta sisse ja võtsin ta dokumendid. Ta nimi on Murger.» 

«Ah nii! Vene tsaari agent! Kes seal veel olid?» 

«Seal oli Nodier.» 

«Literaat? Mis tema rääkis?» 

«Ta pidas kõne gaasilaternate vastu.» 

Abiprefekt elustus täiesti. Uni kadus ta silmist. Ta kohendas end tugitoolis mugavamini 
istuma. 

«See on väga huvitav. Praegu on kogu Sorbonne'i ja meditsiinilise fakulteedi 
üliõpilasnoorsugu nagu soo, kus sünnivad ussid ja konnad. Nendega on väga palju tüli. 
Kord valva teatrit, kus nad vemmaldega üksteisele vastu pead virutavad, kord värvivad 
nad üksteise molud härra Delacroix' töötoast toodud pintslitega üle, kord tülitsevad nad 
plikadega Itaalia bulvaril ja rebivad neil seelikud lõhki. Pidage neil silm peal, tingimata! 
Härra justiitsministril on õigus, kui ta ütleb: «Täna on nad romantikud, homme aga 


revolutsionäärid.» Kuid noore Murger' eest ma vastutan. Las ta teenib meid kui ka 
Peterburi karu, ega raha ei haise! ...» 

«Jah,» ütles agent, «härra minister ütleb: «Prantsusmaal võib sotsialismist päästa ainult 
katekismus.»» 

«Nagu näha, muutud sa päris filosoofiks!» ütles abiprefekt. «Ma hindan teie agentuuri. 
Murger on kalake, kellest võib head suppi keeta! Noh, aga mis Nodier siis täpselt 
rääkia?» 

«Nodier kõneles jälle Rahu tänava ja Vivienne'i kvartaali valgustamisest 
gaasilaternatega uusaastal. Nodier hüüdis, et mürgiste gaaside tõttu surevad külad, maalid 
kohvikutes muutuvad mustaks mürgisest, ülipeenest ja nähtamatust vingust, mida need 
neetud silmipimestavad lambid eritavad. Tõllad kukuvad keset tänavat kaevatud 
aukudesse, kuna gaasilaternad pimestavad hobuste silmi.» 

Abiprefekt soris oma mappi ja võttis sealt suure sinise vihiku. 

«See on hullumeelne,» ütles abiprefekt, «ta andis valitsusele memoriaali vesiniku 
keelamise kohta.» 

Ta sirvis vihiku läbi. Agent nägi selgesti Nodier' allkirja. 

«Sbogari» autor kirjutas, et Pariisi tulekahjude, koolera, mässude ja kümne egiptuse 
nuhtluse põhjuseks on 

vesinik, mis levitab Pariisi tänavail oma mürgist valgust. 

Kell neli hommikul sai seesama agent juhendeid ordu koadjuutorilt. 


XXVIII PEATÜKK KAHE PEEGLI VAHEL 


Niisiis sattus Paganini Pariisi jõudes otsekohe politsei järelevalve alla. Poliitilise ja 
kriminaalpolitsei võimupiirid polnud veel küllaldase täpsusega kindlaks määratud, kuid 
nende vahel oli juba vaenu märgata. Coco Lacoure, kes asendas 1827. aastal Pariisi 
Vidocg'i, oli ikkagi vana taskuvaras, nagu teda nimetati. Rakendades väikesi kurjategijaid 
suurte püüdmiseks, teenis ta ära härra Gisguet' viha, kes tahtis poliitilise politsei töös 
kasutada uusi meetodeid. Kuid Gisguet jäi kaotajaks pooleks, sest politsei salajase 
järelevalve alal sammus Louis Philippe'i valitsus mööda äratallatud rada, luues salaurkaid 
ja moodustades provokatsioonilisi rakukesi, mis meelitasid ligi noorsugu. 

Coco Lacoure oli Vidocgi töö otseseks jätkajaks, kes täielikus kooskõlas 
restauratsiooniajajärgu vaimuga tegi 1817. aastal politseiprefekt d'Anglaise'ile ettepaneku 
organiseerida enda riisikol nuuskurite brigaad, mis tegutseks erandlikult tema, Vidocgi 
kontrolli all. Kuna Vidocg ise kuulus suurte varaste kilda, siis olid tema esimesed 
sammud erakordselt edukad. Ja kui ta kunagi oli saanud küllaldaselt maitsta suure varga 
karjääri, siis nautis Vidocg nüüd amnesteeritud sunnitöölise põlve, kes reetis kohtule oma 
endisi kaaslasi. Coco Lacoure alustas nagu temagi oma tööd lendbrigaadi 
moodustamisega. Gisguet protesteeris, kuid pidi alla andma. Veelgi enam, 
politseiprefektina organiseeris Gisguet ise siseministeeriumis laboratooriumi, kus val- 
mistati ohtlikke poliitilisi mürke. Sealt ilmusid pseudo-poliitilised tegelased, kes asutasid 
salaühinguid ja -liite 

kõige kentsakamate nimetuste all ja üliäärmuslike programmidega. See kindlustas 
politseile teenistuse. See ei läinud kalliks maksma ja avas poliitilises jälitamises uue 
eduka ning hiilgava ajajärgu. 


Oli veel teine peegel, kus peegeldus salajane Pariis ja salajane Prantsusmaa. See peegel 
peegeldas puhtamalt ja selgemalt. Vanad kogenud Veneetsia peegli-valmistajad lihvisid 
seda suurepärast klaasi ja katsid ta amalgaamiga. 

1829. aastal sai Roothaan ordukindraliks. See kuiv, külm, väga tasakaalukas 
hollandlane oskas välkkiirelt poliitikasse vahele segada ja anda tundmatust küljest 
sääraseid hoope, mis viisid Euroopa targemadki diplomaadid segadusse. 

Ilmlikus riietuses jesuiidid istusid postiasutustes. Nende nimesid võis kohata isegi 
musta kabineti nimekirjades. 

1829. aastal, kui Charles X läks avaliku reaktsiooni teele, avaldas minister Villele 
niinimetatud «musta raamatu». Louis Philippe'i valitsus kuulutas «musta kabineti» 
likvideerituks ja teatas, et Villele'i poolt avaldatud «must raamat» on tühi kuulujutt. 
Juulirevolutsioon likvideeris näiliselt musta kabineti, tegelikult aga paigutati ta ainult 
teise ruumi. Seal olid samuti pitsatite ja kirjaplankide dublikaadid, igat värvi kirjalakki ja 
kõigi ministeeriumide ümbrikke, prantsuse aadlike vapipitsateid ja Prantsuse pankade 
tšekke. Adressaat sai kirja kätte täiesti terves ümbrikus, niivõrd hästi oli ettevõte 
organiseeritud. 

1831. aastal arutati Pariisi kohtus markiis Lavalliere'i nõudeasja. Viimane oli abielus 
Sorbonne'i lugupeetud professoriga. Ta sai teada, et see professor on üheks musta 
kabineti juhtivaks tegelaseks, ja nõudis lahutust. Sellest hoolimata, et asi otsustati tema 
kasuks, ei kinnitanud lahutust Pariisi peapiiskop ega ka Rooma konsistoorium. Legaalselt 
võis jesuiitide ordu tegelda ainult koolikorralduse ja ordu varanduste valitsemisega, kuid 
jesuiitide reaalset jõudu, selle hiiglasuure, kõikjale ulatuva mehhanisni rikkusi ja 
salavedrusid ei tundnud mitte üksnes lai avalikkus, vaid sellest polnud kujutlust ka ordu 
alamatel liikmetel. 

Kui itaalia karbonarism astus orduga võitlusse, siis tuli tal jäljendada jesuiitide raudset 
distsipliini, et veidigi edukamalt selle salajase ja kohutava vaenlasega lahingut lüüa. 
Jesuiitlus oli vähitaoline kasvaja Euroopa organismis, ta sirutas igale poole oma ülipee- 
nikesi niite ja harusid, millel oli omadus paisuda ja vohada, muutudes täiesti iseseisvateks 
moodustisteks juhtudel, kui Rooma tegevus oli halvatud. See teine peegel, kus peegeldus 
Pariisi salajane elu, peegeldas ka Louis Philippe'i salapolitsei tegevust. Kuid hoolimata 
kõigist tsiviilvõimude pingutustest ei sattunud ta ise valitsuse vaatlussfääri. 

Paganini tulek Pariisi märgiti ära eraldi, ja peeglites hakkas keerlema näguderodu. 

Ühel ilusal päeval ilmus d'Anferi tänavale ministeeriumi käskjalg. Sellest teadsid 
abiprefekt ja härra Gisguet. Järgmisel päeval tulid arstid, muusikud, literaadid, 
kunstnikud, luuletajad. Ette sõitis endise ministri, kõigi Prantsusmaa tilisangade 
peremehe, Euroopa suurima panga omaniku härra Laffitte'i tõld. Miks siis tema viiuldaja 
juurde tuli? Oo, vestlus puudutas kõige tühisemaid asju. Härra Laffitte tahtis viiuldajat 
kuulata oma hotellis. Ta sõitis just siit mööda ja tahtis imeilusat last, sinjoor Niccolõ 
pojakest, oma lahtises sõidukis viia Passy või Boulogne'i metsa, sest suurepärane 
kevadõhk on lapsele kasulik. 

Suletuttidega ja vene nahast rakmetega toreda araabia hobustepaari kabjad klõbisesid 
vastu pakksillutust. Sinjoor Paganini, väike Ahhillino ja härra Laffitte istusid landoos. 
Laffitte ütles avameelselt, et ta lahkus ministeeriumist sellepärast, et uue valitsuse 
välispoliitika pole talle meeltmööda. Hoolimata kõigest oma austusest kuninga vastu 


peab ta ütlema, et kuningas Louis Philippe on siiski mingisuguste tumedate inimeste 
tööriist. 

«Mind aga sünnitasid barrikaadid,» märkis Laffitte tähtsalt. «Mina pooldasin 
vahelesegamist teie kauni kodumaa asjadesse. Juba ammugi oleks aeg Itaaliat barbaritest 
vabastada!» 

Jalutuskäik lõppes. Paganini keeldus härra Laffitte'i juurde minemast. Härra Laffitte'i 
sekretär ütles Harrise 

kätt surudes libitsevalt, et sinjoor võib kõik sinjoor Paganini maksuvahendid, kapitali ja 
kõik Pariisi kulla-laviinid, mis hakkavad Paganini kätte voolama, paigutada härra 
Laffitte'i panka, kuna ainult see pank tagab kõige kindlama protsendi. 

Õhtul, kui Harris vestles sel teemal sinjoor Pagani-niga, seisis seesama agent, kes tegi 
abiprefektile ettekande, teises kohas, teise laua ees. Väljas oli silt: «Notar Bracciolini». 
Väike, sumbunud, täissuitsetatud tuba kirjutuslauaga. Siin oli ainult kaks külastajat ja 
ametnik, kes rääkis mõlemaga korraga. Kuid kolm tuba kaugemale, koridori lõppu oli 
peidetud väga napi sisustusega ruum: laud, tool, kitsas voodi, pesukauss veekannuga, 
voodi kohal suur ristilöödu kuju. Seal istus läbitungiva pilguga vanamees ainukesel toolil 
ja kuulas agendi ettekannet Paganini saabumisest sel kohutaval päeval, kui lõhuti Pariisi 
kirikuid ja peapiiskopi maja. 

Halli vanamehe kõrval seisab sinjoor Novi, näol viha ja pettumuse ilme. Agendi tulek 
katkestas kestva vaidluse. 

Vanamehel pole Paganini kohta midagi öelda. Agendi jutustus ei jäta talle mingisugust 
muljet. Kuid ta otsib kas või vähematki kinnitust sellele, millest nii murelikult kõneles 
Novi. 

Miks Novi Pariisi tuli? Pole vaja küsida, millised volitused on Novil, need on siin silme 
ees: kirjalik juhend, et talle on ülesandeks tehtud ordu sissetulekute suurendamine nende 
inimeste testamentide teel, kellede nimekirja Novi kannab peas. Vanamees teab väga 
hästi, missugune olukord valitses linnas Paganini tulekupäeval. Teda huvitab teine 
küsimus: millal Novi jõudis selle agendiga kokku saada. Ta vaatab teraselt Novile otsa, ta 
kardab isegi, et teeb mõne eksisammu. 

Agent teatab niinimetatud musta brigaadi uuest tegevusest. Prantsuse rauakaupmehed, 
antikvaarid, sadulsepad ja drapeerijad on saanud äkki kuskilt võimaluse kokku osta 
vanaaegseid mõisaid, losse ja isegi Pariisi mahajäetud aadlikemaju. Nad põhjustavad 
hoonete uskumatult kiire hävimise. On vaja kindlaks teha, kes seisab nende eesotsas ja 
kelle vahenditega seda tehakse. 

«Mida peab tegema, et sind rahuldada?» küsib vanamees Novi poole pöördudes. «Minu 
ees on kõigi sinu viiuldaja ringreiside kaart. Sa ütled, et kõik tema reisid on seotud 
karbonaaride tööga, sa toetud sellele, et Fontano Pino on karbonaar. Aga kas Paganini ise 
kasutas seda tutvust? Otsustades tema kirjade koopiate järgi sondeeris ta lihtsalt Pariisis 
pinda — ja rohkem midagi. Ma loodan siiski, et Pariis toob talle palju kulda. Tema 
varandus kasvab, meil aga on veel palju aastaid aega, et seda kulda ordu kassasse juhtida. 
Meil on alati võimalus kasutada hirmutamist, otsustavat lööki andmata. Me võime panna 
inimese elama kannatuste leivast ja hirmu veest. Pariisi arstid on meie käsutuses. George 
Benoit Fodere, Pariisi parim kohtuarst, teeb alati seda, mis meie käsime. Doktorid Ros- 
tand, Cruveilhier ja Lasec, need suured hingearstid .. .» 


«Jah,» katkestab Novi. «Aga niikaua kui Urbani viibib selle neetud Paganini juures, on 
meie töö määratud nurjumisele.» 

Vanamehe silmad tumenesid äkki ja muutusid läbipaistmatuks, ta heitis käega, 
lausumata sõnagi. 

«Inimesi on kergem valitseda pahede ja kirgede kaudu, kui vooruste abil,» ütleb 
vanamees. «Pöökides ühiskonnale külge väikesi pahesid, võime kaotada suuri. 
Missugusele kirele on sinu viiuldaja kõige enam vastuvõtlik?» 

«See on deemon, keda õgivad kõik kired ja pahed.» Vanamees vangutas pead. 

«Sa räägid nagu poisike, kuid on vaja, et sa räägiksid nagu mees. Sa oled kiriku 
kogenud poeg. Mida me siis peaksime tegema, et Paganinile mõju avaldada? Kui ta oleks 
kuningliku armee ohvitser, võiksime levitada kuuldusi, mis teotavad tema sõjameheau. 
Kui ta oleks preester, siis võiksime teda süüdistada ketserluses. Aga kuna ta on ainult 
viiuldaja, kunstnik, mis me siis niisuguse inimese vastu võime teha?» 

«Oo!» hüüdis Novi. «Mida me võime teha? Me võime teda ajakirjanduses surmavalt 
solvata. Me võime tema esinemisi raskendada, me võime tema meeleolu nii alla viia, et 
tal kukub poogen käest maha! Andes Pariisi ajalehtedele ja ajakirjadele väikese summa, 
võiksime 

kogu Pariisile valjusti kuulutada, et Paganini loomingu-lätted on kuivanud. Võib 
kirjutada artikleid, mis teda jämeda rumalusega sihilikult solvavad. Võime teha toi- 
metusele ülesandeks koostada ajakirja erinumbri, kus lollpead ja juhmardid kirjutavad 
Paganini eluloo, kuhu paigutatakse labaseid portreesid, vanglate pilte, kus ta on kinni 
istunud, ja tema armukeste näopilte. Sellega ajame ta sapi keema. Kriitikutele 
andestatakse meelsamini nende rumalus, kui meistrile tema geniaalne üleolek. Saage aru, 
mu isa, et ainult sel kombel võime ta tööle Pariisis lõpu peale teha!» Vanamees tõusis. 

«Sa kaldud jälle oma vanale teele, mu poeg,» lausus ta. «Võimuga, mida ordu on mulle 
andnud, käsin sul heita peast Paganinile kahju tegemise mõtted. Meie ei kavatse lõpetada 
tema tegevust Pariisis, ja me ei kavatse teha Paganinist isikut, kelle vastu ordu erilist huvi 
tunneks. Sul on otsene käsk kasutada kõiki püha kiriku vahendeid Paganini 
ümberpööramiseks ja tema suure varanduse muutmiseks ordu varanduseks. Mine.» 

Kogu päeva pärast «Othello» etendust mõtles Paganini oma õpetaja sõnadele! Malibran 
oli teda hämmastanud. Ooper erutas teda sügavasti ja näitas, kui kõrge on Pariisi 
muusikakultuur. 

Ta nägi teatris Rossinit, kes temale eemalt kummardas, kuid juurde ei tulnud, kuna 
Paganini istus Paeri kõrval. 

Paganini sirvis väikest märkmikku. Sinna oli kirjutatud: uurida välja Lafonfi aadress, 
kirjutada kutse sin-joora Damorole. Järgnesid andmed, mis olid kuuldud Paeri suust: Lora 
Sintia Damoro, Monterlani tütar, on kolmekümneaastane, laulab Cinti nime all. Küsida 
Ros-sinilt. Auber on kirjutanud Damoro jaoks ooperi «Must doomino». 

Hetkel, kus Paganini pidi sinjoora Cintile kirjutama, et teha ettepanek ühisteks 
kontsertideks, koputati uksele. Sisse astus Urbani ühes Pariisi konservatooriumi 
käskjalaga, kes tõi kirja Paerilt. «Tema majesteet soovib sind täna kuulda Palais-Royalis. 
Sellega alustame Pariisi vallutamist. Olen sinu peale kindel.» 

«Kallis sinjoor Ferdinando,» mõtles Paganini, «ma pole sind asjatult pidanud mitte 
ainult õpetajaks, vaid ka suurepäraseks inimeseks.» Ent teda kutsuti paleesse. Kuidas ta 


võib minna kuningapaleesse nüüd, kus oli uuesti alanud Itaalia vabadussõda! Otsus oli 
silmapilkne. Lühikesed kaldus read teatasid sinjoor Ferdinando Paerile, et ootamatu 
haigus takistab Paganinil kuninga kutset vastu võtta. 

Ajalehed, mis varem olid Paganini nime ehtinud hüüumärkidega, muutusid äkki 
tagasihoidlikumaks. Päev hiljem ilmusid hapud märkused itaallase ebatavalisest 
upsakusest. 

Paer kõndis mööda tuba ja kõneles: «Ma ei vastuta sinu edu eest. Esimene asi, mis sa 
pärast Pariisi ilmumist tegid, oli kuninga solvamine. See oli esimene, mis sa tegid.» 

Vana viiuldaja ikka veel ilusale näole ilmusid peened sklerootilised kurrud, ta silmad 
näisid klaasistena, kui ta lausus neid kibedaid sõnu. 

Kas Paganini võib oma õpetajale ütelda kõik, mida ta mõtleb? Kuid Paer otsekui aimas 
ta mõtteid. 

«Võib-olla ei läinud sa sellepärast, et Louis Philippe keeldus abistamast meie 
kodumaad?» küsis ta lapse kombel sosinal, kummardudes Paganini kõrva juurde. Ja nagu 
iseendale vastates lausus ta end sirgu ajades: «Jah, aga ma lugesin aruannet su 
ringreisidest Baieris. Baieri kuninganna lossis Tegernsees sa ometi mängisid?» 

Paganini vaikis. 

«Räägin täiesti otsekoheselt, olin tõesti haige,» sõnas ta lõpuks. 

«Louis Philippe,» mõtles Paganini, «see on Carignano koera reetmise kordamine!» Ta 
tundis ennast itaallasena rohkem kui kunagi varem. 

«Noh, hea küll,» jätkas Paer. «Ma rääkisin Gabe-neciga, see on meie dirigent. Sul tuleb 
täna Pariisi saalid läbi käia ja vaadata, kus viiul kõige paremini kõlab.» 

Kuus päeva kulus otsimisele. Kuid asi ei seisnud sugugi selles, kas saalid olid head või 
halvad. 

Iga kord, kui Paganini sõidukist väsinuna maha astus 

ja üles oma õpetaja tuppa tuli, toimus umbes järgmine kõnelus. 

Silmi üles tõstes küsib Paer: 

«Noh, kuidas läks?» 

«Ei leidnud. Sõitsime Harrisega kogu Pariisi läbi. Ühes saalis korraldavad 
meditsiinilise fakulteedi üliõpilased ja kokotid balli, nad tantsivad neljateistkümne 
orkestri saatel kolm ööpäeva järgemööda. Teises saalis annab kontserdi maailmakuulus 
pianist Plasco.» 

«Missugune Plasco?» Paer lahutab käsi. «Ma ei tunne seesugust.» 

«Kolmandas äratab india maagik surnud koera ellu, neljandas leiab aset «Kaotatud 
nooruse taastamise ühingu» koosolek, viiendas korraldavad sänsimonistid koosoleku 
kellegi Enfantini ettekandega, kuuendas annab teadmata kust saabunud võrratu, 
geniaalne, kuulus viiulikunstnik Afrodito kõigi pariislaste imetluseks oma kontserdi.» 

Paer põrutab rusikaga lauale: 

«Mis idiootsus see on? Kust see Afrodito välja võeti?» Paganini jätkas: 

«Vignoles peab loengu, kus ta kuulutab ennast dramaturgia maailmageeniuseks. Sable 
loeb oma uut romaani Vidocgi elust.» 

«See on kurat teab mis!» hüüab Paer. 

«Duclos peab ettekande Shakespeare rumalusest ja andetusest.» 


«Noh, see ei kõlba enam kuhugi,» ütles Paer. «Duclos, keda keegi ei tunne, on muidugi 
Shakespeare'ist andekam. Aga millal see ometi kõik lõpeb? Said sa siis lõpuks 
mingisuguse ruumi üürida?» 

Paganini seisab, käed seljal. 

«Kallis õpetaja, te varjasite minu eest, et Pariis kubiseb muusikageeniustest, teie ei 
ütelnud mulle,-.kui palju siia on kogunenud geniaalseid viiuldajaid!» 

Saabus 7. märts. Käskjalg, kes tõi Paerilt teate, et Suure Ooperi direktoriks nimetatud 
härra Veron jätab teatri 9. märtsil Paganini käsutusse, koputas üsna kaua. Keegi ei 
vastanud. Oli juba kell kaks päeval. Trepist alla minnes kohtas käskjalg poisikest ja 
terava habemega hallipäist meest. Nende järel tuli pikakasvuline, 

mustade juustega itaallane ja vana daam. Märgates, et ta tuli Paganini ukse tagant, 
kõnetasid nad teda. 

«Kuidas, kas teile ei avatud?» 

Harris, Urbani ja vana daam vahetasid pilke. 

«Kas lähete sinjoor Paganini poole?» küsis käskjalg. 

Harris kobas taskus, avas kiiresti luku ja astus sisse. 

«Kas ta on tõesti välja läinud? Hommikul ta jäi voodisse lebama ja palus ennast mitte 
äratada.» 

Kui avati uks, mis viis sinjoori tuppa, nähti teda lebavat kirjutuslaua kõrval. Pea toetus 
lõdvalt vastu seina, kael oli ebaloomulikult viltu. Viiul lebas ta kõrval. 

Ahhillino sööstis karjatades tuppa. Preili Weishaupt ristas käed, Urbani surus hambad 
kokku. 

«Arsti, otsekohe arsti!» hüüdis Harris. 

Urbani sööstis trepist alla. 

Käskjalg andis üle kirja ja ütles osavõtlikult: 

«Ma teatan otsekohe akadeemikule, ja me toome koos arsti.» 

Arstid tulid teineteise järel, kuid kumbki ei konsta: teerinud surma. Haige seisukord oli 
kummaline, see ei sarnanenud letargiale ega kunstlikult väljakutsutud unele, kuid see ei 
olnud ka surm. Toas oli tunda vastik-imalat lõhna, ja Urbani esimeseks tegevuseks oli 
akna avamine. 

Hõõrumine, jää, soojendamine ei aidanud. Avanud noaga haige kokkupigistatud 
hambad, valas noor arst Jean Cruveilhier haige suhu mõne tilga mingit vedelikku. 
Möödus kolm minutit. Paganini avas silmad. Cruveilhier kutsus Urbani kõrvale ja 
küsitles teda kaua millegi üle. Siis, kui Paganini nõrga häälega rääkima hakkas, küsides 
juba esimeste sõnadega süüa, astus doktor kähku ta juurde, katsus pulssi ja ütles: 

«Noh, nüüd olete väljaspool ohtu. Ma võin minna.» 

Harris küsis arstilt ettevaatlikult, milline oleks tema tasu. Cruveilhier raputas pead ja 
ütles: 

«Ma ei soovi midagi. Ma palun ainult, et te ei viiks, enne kui ma olen asja uurinud, seda 
kummalist juhtumit avalikkuse ette. Peale selle oleksin väga tänulik, kui ma saaksin 
endale mälestuseks padjakese sinjoori 

viiulilt. Olen õnnelik, et mul läks korda muusikakunsti ehet päästa.» 

Lause oli väga šablooniline, keegi ei imestanud selle üle. Harris kehitas õlgu. Sinjoor 
Paganini nõustus heameelega veidra arsti palvet täitma. 


Paganini ei suutnud meelde tuletada, mis temaga oli juhtunud. Ta ei saanud midagi 
jutustada. Ta ütles ainult, et oli vajunud unne, kuuldes mingit kummalist helinat enda 
ümber. Ta oli kuulnud oma reekviemi ja avaldanud endale kaastunnet, et ta nii varakult 
igavikku kaob. 

Se.e irooniline lause kõneles sellest, et igasugune oht oli tõepoolest möödunud. 

Hilisööl istus doktor Cruveilhier vana jesuiidi juures. Ta käes oli mustast sametist 
padjake ja ta ütles: 

«Ma olen ainuke kogu Pariisis, kes võib ütelda, milles siin asi seisab. Vargus ei läinud 
korda ainult juhuse tõttu. Kõik pöördusid tagasi hetkel, kui agendid pidid valevõtmega 
ukse avama.» 

«Mis?!» katkestas teda vanamees. 

«Ma seletan,» vastas doktor Cruveilhier. «Ma tean kindlasti, et Paganini pidi langema 
riisumise ohvriks, ja et seda riisumist kavatsesid Pariisi politseivõimud.» 

«Mis eesmärgil?» 

«Eesmärk on mulle teadmata. Ma tean ainult seda, et Souberan tegi politseivanglas 
kaks kuud tagasi esmakordselt katseid selle ühendiga, mis valutult ja organismile erilist 
kahju tekitamata paneb inimese magama kuni täieliku mälu, teadvuse ja tundlikkuse 
kaotuseni. Seda doktor Souberani poolt leiutatud ühendit nimetatakse kloroformiks. Ma 
olin oma kolleegi hiilgavate katsete tunnistajaks. Neid hoitakse esialgu salajas. Sellel 
leiutisel on suur tulevik, sest ta kergendab määratult kirurgide tööd. Peale politsei ja minu 
ei tea keegi, et doktor Souberan valdab selle uinutusvahendi saladust. Kloroform, millega 
see padjake on niisutatud, näpati politsei poolt.» 

«Kuid teil õnnestus viiuldaja päästa?» 

«Jah.» 

Doktor noogutas uhkelt peaga. 

«Politsei teed on väga imelikud,» sõnas vana jesuiit. 

«Igal juhul on siin vaevalt raha mängus. Või on sinjoor Paganinil midagi kadunud?» 

«Jah, sinjoor Harris oli täna minu juures ja ütles, et röövitud on sada kakskümmend 
tuhat franki.» 

«Sel juhul ei puutu asi meisse. Politsei on seda teinud, politsei leiab ka süüdlased. Ordu 
distsipliin keelab teil sellest ühelegi hingele kõnelemast. Veel üks küsimus: te ütlete, et 
uksed olid suletud, kui sinjoor minestas. Kas tuleb ette hetki, millal sinjoor Paganini 
korter tühjaks jääb?» 

«Tema sekretär ütles, et ei,» vastas doktor. 

«Nii. Käsin teid täielikult vaikida.» 

9. märtsil toimus Suure Ooperi hiiglasuures saalis Paganini kontsert. 

«See oli unustamatu õhtu,» kirjutasid prantslased. Maailma pealinna parim saal oli 
rahvast tulvil. Kontserti oodati, viimastel päevadel muust ei kõneldudki. Sel 
imetlusväärsel aastal tõmbas Pariis kokku kõiki, keda ümbritses kuulsusesära, alates 
lahinguväljade kuulsatest kangelastest ja lõpetades kuulsate paleeehi-tajatega, alates 
luuletajaist ja maailmakuulsaist muusikuist ning lõpetades kangelaskohortide juhtide, 
karbonaarlike emigrantide ja jakobiinlaste armee titaanlikest sõjaretkist osavõtjatega. 

Ja luues oma uut kontserti, mille ta tahtis pühendada sellele linnale, teadis Paganini, et 
ta peab panema helidesse kogu oma geeniuse, kogu oma hingejõu. Ta peab saali 


pimestama oma virtuoosse meisterlikkusega. Ta peab sellele linnale andma rohkem, kui 
ta on kunagi kellelegi andnud. Ta peab maailma südame mõneks hetkeks seisma panema. 

Ja nüüd on ta unustanud kõik. Kõver ja kookus, sarnanedes Pompeji varemeist 
väljakaevatud kipsist ahvile, paiskab ta saali tuhandeid hõbedasi, kuldseid, pronksist ja 
terasest kellukesi. Ja näib, nagu oleks tuul üle saali tuhisenud. Ühtede jaoks on see tuul, 
mis mühab vana kiriku kellades, tuulepööris, mis keerutab muistse kellatorni käärudes, 
uue ülestõusu tuul, mis on sattunud kiriku kupli alla ja äratab seal tukkuvad linnud. 
Linnud virguvad, saputavad tiibu ja haaravad uniselt kinni kellukeste ja suurte kellade 
servadest, 

puudutades neid sabade, küünte ja sulgedega. Hämaruses nokkadega vastu 
kellaornamente lüües äratavad nad rahulikult uinuvad kellad. Kellatorn virgub. Sellest 
kaootilisest häältesegust hakkab kostma pronksi sajanditevanune laul, ja vastuseks kõlab 
hädakella helin. Ja nüüd kuulevad juba teised püssirohutünnide plahvatusi lossimüüride 
all. Fronde'126 barrikaadid võppuvad. Kuid mõned näevad ainult kergetiivulisi liblikaid, 
mis lendlevad vuhiseva küünlatule poole. 

Nüüd murdub viiul pooleks, on kuulda kahte viiulit, mõlemad lagunevad kümneks 
väikeseks viiuliks. Nüüd on neid kakskümmend, nüüd sada, ja nüüd laulab tuhat viiulit. 
Jah, tõesti, need on vaid väikesed hiina port-selanjumalad ja noolte ja portselantiibadega 
amorid, mis kolinal põrandale kukuvad. Siidriietes lamburid ja lamburneiud, valged 
puuderdatud parukad peas, puudutavad Rameau ja Lully menuette tantsides ettevaata- 
matult neid portselanist iluasjakesi ja need kukuvad riiulitelt alla. Tants katkeb 
hirmuhüüdega. Siidportjää-ride alt ronivad välja mustad mutid ühes oma miljonite 
lastega. Nad rebivad siideesriided puruks. Nende rünnakut saadab metsik vile ja hädakisa, 
kostab klirin, purunevad klaasid, kukuvad ümber tänavalaternad, avanevad lossi müürid 
ja külm tuul pühib ta maapinnalt. Viiuli sillerdustest kostab korraga suur võidukas 
kantileen, ülestõusnud rahva sõjakas laul, mis on sellele rahvale nii tuttav. Siis järgneb 
nukker adagio. 

Paljusid paneb see muusika mõtlema Byronile, paljudele tulevad meelde hiljuti surnud 
luuletaja read: 


Kui tihti olen piiniate salus 

siin kõndind õhtul mööda metsateed 
Ravenna kaunis, rohelises palus, 

kus Aadria kord kandis oma veed 

ja seisis kants, maailm ta ohtu talus, 
ent tseesarid — siin olid viimsed need. 
Mets igihaljas, oled armas mulle, 
Boccaccio ja Dryden laulsid sulle. 

Siin magusalt ja vaikselt puhkas hiis; 
tsikaadidki ei siristanud enam; 

mu hobu turnahtas, ning kellahelin viis 
kesk harrast vaikust õhu värelema. 

Ja äkki ilmusid mu juurde siis 


2Fronde — absolutismivastane liikumine Prantsusmaal 17. sajandil. Tõlkija. 


mu mõttelennu kujud, kirkad, kenad: 
kütt, kihutades karja jahiteel, 
ta kannul õhulised, õrnad feed. 


Ja vaiksele kantileenile järgneb ootamatult uus helidetorm. 

Saalis viibis Franz Liszt. Ta ütles hiljem ise, et päev, millal ta kuulas Paganinit, muutis 
kogu ta elu. Teatrist tulles oli ta otsekui sirgunud ja mehistunud. Järgmisel päeval pidi ta 
ise esinema. Kuid tundus, et eile ei saanud ta veel elust ega kunstist sugugi aru. Täna aga 
oli ta juba hoopis teine inimene. Elada viletsuses, ilma abita, kui tarvis, siis kas või keset 
ümbruskonna täielikku mittemõistmist, kuid elada ainuüksi loomingule, keelates endale 
igasugused esinemised, niikaua kui tehniline meisterlikkus ei luba veel valminud 
kavatsusi täiuslikult teostada! Viigu kes tahes estraaditurule ja teatrilavade basaarile oma 
odavat noosi, ostku kes tahes nende kontsertidega endale viletsaid teeneid ja mugavat 
äraelamist — Liszt ei saa esineda enne, kui klaver ei alistu temale samuti, nagu viiul 
alistub sellele oma elu ohverdanud, närve ja südant põletavale meeletule viiuldajale. 

Lisztile oli see tuleriidaks, kus ta põletas ära kogu oma muusikalise mineviku. 

Tema kõrval istus teist liiki mees. See oli kaine, asjalik, analüüsiv Louis Bernet. 
Vaheajal hingeldas ta ega suutnud rääkida. Ta muljus oma märkmiku nahkkaasi, ja 
hoides pliiatsit närvilises käes, kirjutas ta: 

«See on saatana kiusatus. Midagi taolist pole ma kogu oma elus näinud ega tundnud. 
Tema kuulajaid haarab nagu mingi hullustus, teisiti ei või see olla. Kui ta mängib, siis 
peatub hingamine, ja koguni südame tuksumine tundub häirivana ja talumatuna. 
Omaenda süda ärritab ja rfiuutub talumatuks. Omaenda elu katkeb, niipea kui hakkavad 
kostma need helid.» 

Õhtul jätkas Bernet kodus oma ülestähendusi: 

«Juba enne mängu algust, niipea kui Paganini end kontserdilaval näitas, tervitas teda 
kogu saal maruliselt. Hakkas silma, kui kohmetu oma liigutustes oli too igasuguse 
tantsukunsti äge vaenlane. Paganini tuikus nagu joobnu, ta komistas kohmakalt iseenda 
jala otsa. Oma käed tõstis ta kord taeva poole, kord laskis need langeda maa ligi, seejärel 
ajas end kogu pikkuses sirgu ja palus maad, palus taevast, otsekui anudes neilt eest- 
kostmist raskel minutil. Siis jäi ta seisma, käed laiali sirutatud, nagu lööks ta iseennast 
risti.» 

Kui see võlur täiesti kurnatuna ja ilma hääleta voodis lebas ning väike Ahhillino 
tasakesi ta kätt silitas, veeres ta kuulsuse kaja mööda maailma laiali. Kogu maailmas 
kõlas Kuningliku Akadeemia otsus Paganini valimisest Akadeemia liikmeks. Ta oli 
vallutanud Pariisi. 

«See inimene on saanud legendaarseks juba oma eluajal,» kirjutas «Pariisi Ringvaade». 
«Kõikjal on kuulda hüüdeid täis ülistust ja vaimustust, mis viivad meeleheitele inimesi, 
kes maailmas olid hõivanud koha, mille Paganini mäng neilt ära võttis. Neile inimestele 
on jäänud ainult võimalus kõrvaldada suur viiulikunstnik mehaaniliselt elust. Kuid ka see 
ei tooks neile au tagasi, sest inimkond on juba teada saanud, kui piiramatud on itaalia 
geeniuse saavutused. 

Paganini pole ainult viiuldaja, kes tunneb kõiki instrumendi saladusi, ta on suur 
kunstnik selle sõna tõelises tähenduses, ta on suur kunstnik, kellele viiul on kõigepealt 
oma geeniuse väljendamise vahendiks. Ta on looja ja leiutaja, ta on uute tundmatute 


maailmade avastaja. On tunda hiiglatööd, mille inimtahe on pannud vallutama viiuli 
valitsemise tehnika raskusi. 

Paganini on kunstimaailmas ainulaadne nähtus, kellel on täita oma eriline, ainuüksi 
temale antud missioon, ja trööstigu ta võistlejad pealegi endid tuntud lohutusega, et mitte 
igaühele ei lange osaks õnn sündida Apollo iluga. Paganini mängutehnika annab 
tunnistust suurepäraselt arenenud sõrmedest, kämblast ja randme-liigestest. Tema käed 
tormavad välgukiirusel mööda muusikariista, mis seisab ülal iseenesest, otsekui ripub 
õhus või kujutab suure südame jätku, kõneleb elava 

inimhäälega, nagu mõistaksid kõik seda erilist keelt, ent kõnelda selles keeles võib 
ainult üks suur kunstnik. 

Kõik see, mida Suur Ooper Paganini kontserdil nägi ja kuulis, ületab inimese 
mõttelennu, ja parimaks võrdluseks Paganini viiulile ja poognale on nende võrdlemine 
nõiakepiga, mis alistab inimesele kogu maailma. 

Meil on kahju kõigist, kes seda kontserti ei kuulnud. Kas me kohtame siis nii sagedasti 
elus geeniust, et me ei pea talle vastu ruttama ja kas või ainsa viivu kestel olema tema 
ilmumise tunnistajaks. Kas meie elu on siis nii rikas, et võime keelduda neist 
valgusevälgatustest tulevikku ja neist igaviku märkidest, mis, nagu tund-matuilt maadelt 
saabunud linnud, annavad meile ootamatult mõista ja tunda, kui tore ja salapärane 
tuleviku-maailm elab meie olevikus! 

Paganini on ebatavaliselt lihtne, temas on suure inimese lihtsus.» 

Pariis oli vallutatud. Sellest päevast peale olid Paganini kontserdid otsekui 
triumfikäiguks. 

Fetis kirjutas: 

«Viiul on Paganini kätes elav olend, viiuldaja ise aga organism, mis on viiuliga kokku 
kasvanud ja mis on loodud selleks, et viiulimängus korda saata kordumatuid ja 
ainulaadseid imesid. Hingestatud fantaasialend on Paganini juures ühendatud muusikalise 
arvestuse peenima tundmise ja mänguriista kõigi tehniliste saladuste valdamisega. 
Paganini eriliseks iseloomujooneks on vankumatu tahe, mis ainsana võib inimest panna 
kõrge eesmärgi nimel koletu suuri, ebainimlikke raskusi vallutades ohverdama oma elu. 
See on meie sajandi kõige haruldasem näide sellest, kus arvestused on ühendatud 
geniaalse inspiratsiooniga. Võime põletada oma elu kõrge kunsti nimel ühineb eduga, mis 
õigustab enda füüsilise mina hävitamist, sest see on saavutatud jõudmisega kõrgele ja 
suurepärasele eesmärgile.» 

Castil-Blaze ütles pärast kolmandat Paganini kontserti Pariisis: «Paganini on teadlane. 
Tema kompositsioonid on niisama tähtsad kui uute maailmade 

ja maade avastamised. Need kujutavad enesest muusikaliste arvestuste ja teadmiste 
vilja, mis tunduvad üliinimlikena ...» 

27. märtsil andis Paganini lahkumiskontserdi. Sellel kontserdil laulis Paganini palvel 
Sintia Damoro. B€riot veetis kogu päeva Paganiniga, otsekui õpilane oma õpetajaga. 
Muusika-Pariis ümbritses Sintia Damoro, Malib-rani, Beriot' ja Pasta näol oma suurt 
külalist tähelepanu ja hoolitsusega. 

Kuid sinjoor Niccolõ Paganini ümbert ei kadunud teistsugune, salapärane ring. 

Pariisi honoraride summasid kirjutati viiekohaliste arvudega. Harris tegi kõik, et kaitsta 
neid rahasid röövimise eest. Hoolimata rusuvast mõjust, mida vargus Paganinile oli 


avaldanud, käskis ta nelikümmend tuhat franki oma korterisse tuua, mitte aga panna seda 
härra Laffitte'i panka, nagu kavatses ja tungivalt soovitas Harris. Harrise arvates käitus 
Paganini imelikult. Neil päevil hoidus ta igati avameelseist vestlustest, ta ei küsinud 
kordagi isegi Harrise harukordse murelikkuse põhjust. Urbani oli juba nädalapäevad 
kadunud. Paganini aga polnud seda veel jnärganud. Sinjoor Harris oli rahutu ega teadnud, 
kas tuleb politsei poole pöörduda või mitte. 

Öösel pärast lahkumiskontserti ilmus Fontano Pino. Ta jutles sinjoor Paganiniga kaua, 
nähtavasti arutasid nad mingisuguseid «Itaalia küsimusi». 

«Nii ei ole muidugi ilus teha,» mõtles Harris, kuid praost, mis oli jäänud ukse ja piida 
vahele, tungisid läbi gaasivalguse kiirtejoad, milles keerlesid tolmu-kübemed. Kiired 
langesid peeglile, mis seisis vestibüülis. Peegel oli mehekõrgune. Selle oli õige ammu 
paigutanud siia vanasse majja tema endine omanik. See oli hea veneetsia peegel 
hõberaamis, mille ülaosa ilustasid pisikesed amorid. «Tüüpilised barokk-amorid,» mõtles 
Harris, kes pidas ennast itaalia kunstis asjatundjaks. 

Muidugi polnud see ilus: uks tuli sulgeda, kuid silmad jäid nagu kinninaelutatult 
peeglisse peatuma. Paganini võtab välja suure paki pangatähti ja kotitäie kuldraha. 
Sinjoor Fontano Pino laob kõik selle nahksesse reisi -pauna, siis kostavad tasased sõnad: 

«Niisiis, Itaalia vabastamise püha ürituse nimel, hüvasti.» 

Harris ei saanud aru, kes need sõnad lausus, ta ei tundnud Fontano häält ära, kuna see 
sisises ja kähises samuti nagu sinjoor Paganinilgi. 

Fontano Pino sõitis ära. Sinjoor kavatses reisida Inglismaale. Askeldused passi pärast 
lükkasid reisi kolm päeva edasi. 


XXIX PEATÜKK KANNATUSTE LEIVAL JA HIRMU VEEL 


Paganini käitumine jäi Harrisele täiesti arusaamatuks. Kuidas ta ometi võis oma halva 
tervise juures veeta niipalju aega Percheroni kõrtsi või räpase «Caf€ Tabakoffi» taolistes 
Pariisi mülgastes? Sellesse kohvikusse vedasid Paganini lauljatarid Schröder-Devrient ja 
Sintia Damoro. Preili Schröder-Devrienfist räägiti hirmsaid lugusid. Ta kirjeldas oma 
erootilisi avantüüre raamatukeses, mis oli illustreeritud selliste joonistustega, et keegi ei 
võinud seda raamatut trükkida. On arusaamatu, kuidas säärase naisega võis aega veeta! 
Kuid sinjoor Paganini oli muutunud süngeks ja uskumatult närviliseks. 

«Teile ei anna miski rahu,» ütles Harris. «Vahest ütlete mulle, mida peab tegema, et 
teid ähvardavat ohtu ära hoida?» 

«Mind teeb rahutuks üks asjaolu, mis on seotud mu sõprade saatusega,» lausus 
Paganini läbi hammaste ja vaatas Harrisele otsa. 

Harris ei vaadanud Paganini poole, ta näis muutuvat äkki väga hajameelseks. Inglane 
oli kirjutuslaual märganud suurt musta ümbrikku, millele oli maalitud surnupealuu ja 
kondid. Ta tahtis lauale märkamatult ligineda, ja selle bulvarihirmutise ära koristada, nii 
et see Paganini kätte ei satuks. Kuid oli juba hilja. Paganini vaatas kiiresti sinna, kuhu 
olid suunatud Harrise 

pilgud. Ta sööstis laua juurde. Harris vaatas talle anuvalt otsa ja kattis käega kirja. 
«Arge lugege seda, jumala pärast, ärge lugege!» 


Kuid Paganini rebis juba ümbriku lahti. 

Harris nägi murega, kuidas ta kulme kortsutades kirja kiiresti läbi luges ja siis äkki krae 
lahti nööpis. 

«Fontano!» karjus Paganini kähiseva häälega, köhides ja roosakat sülge pritsides. Ta 
huultele ilmus veri. «Fontano... on lurjus! Kus on Ahhillino? Ahhil-lino!» 

«Tasa, maestro, teie poeg magab, ma olin alles äsja tema juures.» 

«Milline õnn!» suutis Paganini vaevalt öelda. Ta näole ilmus hale naeratus, ta jõud oli 
nähtavasti täiesti otsas. 

«Las teevad, mis nad tahavad, kui ainult mulle mu poeg alles jäetaks. Tehku minuga, 
mis nad tahavad.» 

Harris kummardas laua kohale ja vaatas Paganinile paluvalt silma. 

«Rahustuge, oma lapse pärast, ja lubage mul kirja lugeda.» 

Pärast esimesi ridu hakkasid tähed Harrise silme ees tantsima. Ta luges: 

«Otsustasin täis ahastust põgeneda, kuna mulle tundub, et Te mind kahtlustate. Ma ei 
suuda kahtlustust taluda. Te arvate, et Teie korteri röövimine toimus minu osavõtul. 
Nüüd esitan Teile tõendused. Sinjoor Fontano Pino varastas Teie raha, ta tabati ja istub 
praegu Saint-Pelages ja viiakse homme Laforsi vanglasse. Olen rõõmus, et mul läks 
korda varast täielikult paljastada. Ta kõneleb Teie kohta vale jutte. Ma sain õiguse lugeda 
politseiprotokolle.» 

Sooned paisusid Harrise otsaesisel. See löök murrab vististi Paganini. Kuid miks ta 
hakkas Ahhillinost rääkima? Harris luges edasi: 

«Fontano kavatses röövida Teie poja, kuid mina ajasin ta plaanid õigel ajal nurja, ja 
pean sellepärast nüüd vaikselt kannatama, tundes endal Teie kahtlustavat pilku. Tulen 
Teie juurde tagasi päeval, kui hommikulehes ilmub kuulutus, et soovite osta Stradivari 
viiulit number seitsesada seitsekümmend seitse. Olen valmis 

Teid teenima viimse veretilgani ja teen kõik, et kindlustada sinjoriino Ahhillino 
julgeolekut. Teie ustav teener, Teie ees laimatud Fedo Urbani.» 

«Minge otsekohe toimetusse ja andke kuulutus!» kähistas Paganini Harrisele kõrva 
sisse. 

«Fontano!» kordas Paganini. ««Parim sõber». Fontano, Itaalia vabaduse kaitsja!» 

Urbani istus vana hallipäise koadjuutori ees hommikulehe numbriga, mille viimasel 
leheküljel sinjoor Paganini teatas, et ta soovib omandada Stradivari viiulit number 
seitsesada seitsekümmend seitse. 

Sinjoor Novi ja vana ordu koadjuutor vaidlesid endist viisi. Sedapuhku aga läks Novil 
korda istutada vanamehe südamesse suurt kahtlust, ainult pisut jäi veel puudu tema 
sepitsuste lõplikust võidulepääsemisest. 

«Olin alati arvamisel, et sinus kõneleb ainult isiklik vihavaen, tunne, mis ei ole 
vääriline Jeesuse ordu vendadele. Ja nüüdki, kus sinu õiglase meelepahaga segunevad 
isiklikud tunded, kaldun selle poole, et sind sellest asjast üldse eemaldada, kuid,» siin ta 
pöördus Urbani poole, «me otsustasime lõpetada kogu selle Paganini asja. Oleme küllalt 
kaua kannatanud, ja sinu teade, et jultunud konspiraator ja kardetav mässaja Fontano Pino 
on sellelt sõgedalt saanud nelikümmend tuhat franki riigivõimu ja kiriku vastu 
võitlemiseks, kinnitab meid lõpliku löögi andmise vajaduses. Politsei kasutas Paganini 
raha. Ma kuulsin, et sinjoora Antonia Bianchist on saanud härra Gisguet', prefekti 
armuke. Naine vajas raha, ja politsei aitas tal kullakotti abikaasa magamistoast ära tuua. 


See on nende asi, aga et raha voolab meie pühast ordust mööda ordu vaenlaste 
jumalavallatuisse kätesse, seda ei tohi enam lubada. Mine, mu poeg, astu uuesti Paganini 
teenistusse ja tee nii, nagu me sind käskisime. Fontano hukatakse homme. Ütle sinjoor 
Paganinile, et ta enne hukkamist ei kahetsenud ja et Prantsuse valitsus karistas seda 
kurjategijat mässuliste kuritegude ja sepitsuste eest, jättes arvesse võtmata varguse, mille 
ta sinjoor Paganini juures toime pani. Seejärel saadad sa sinjoor Paganini 

Londonisse, läkitades meile kõigile hädavajalikke märguandeid ja teateid.» 

Teekond põhja poole oli väga vaevaline. «Maestro on täiesti murtud,» mõtles Harris. Ta 
oli näinud, kuidas Paganini närviliselt ja kramplikult kaelustas Urbanit, suudles ta õlga ja 
surus ta käsi. Urbani ei lahkunud hetkekski sinjoori juurest. Ta jutustas pikalt õudustest, 
mis teda, Urbanit, olid teel ähvardanud, ja sellest, kuidas ta neid vältida oskas. Ja iga kord 
lõpetas ta ühel ja samal viisil: 

«Maestro, teil on hädasti vaja kirikuga ära leppida. Jesuiidid on teie peale vihased ja 
võivad teile palju kahju teha. Leppige ära kas või vormiliselt: makske maksu, käige 
missal.» 

Need ettepanekud ärritasid Paganinit ikka enam ja enam. 

«Just praegu olen ma vähem kui kunagi varem valmis pappidega rahu tegema!» ütles ta 
vihaselt. 

Käsi üles tõstes ja rusikasse surudes, hüüdis ta üksinda jäädes: 

«Lurjused, lurjused!» 

Ta hakkas ilmutama mingit vihast, tahtlikult rõhutatud küünilist rahaahnust. Ta 
kriipsutas läbi kõik esialgsed arvestused, mis Harris talle tõi. Harris tegi näo, nagu oleks 
ta nõus, kuid talitas ikkagi omamoodi. Kui aga kontsert möödas oli, siis, nagu 
Boulogne'is oli juhtunud, ei huvitanud Paganinit sellest saadud raha üldse. 

Paganini liigutused olid muutunud kärsituks. Näis, nagu oleks ta äkki aru saanud, kui 
suur on inimeste vihavaen ja kadedus. Seda kasutas ära Urbani ja valas iga kord õli tulle. 
Ta poetas ootamatult sõnakese ja Paganini hakkas vihast keema. Nende jõuetute raevu- 
hoogude tagajärjeks oli alati täielik häälekaotus. Uuesti ilmus nähtavale elevandiluust 
tahvlike. 

Ta tahtis kirjutada vastuse Spohrile, kes oli saatnud kirja täis needusi Paganini aadressil 
antreprenöör Laporfile, kes oli sõlminud Paganiniga lepingu. Laport oli niivõrd taktitu, et 
andis selle kirja viiuldaja kätte. 

Spohr kirjutas: «Kõik hea ja suur on seotud maailmas ristiusuga. Meie sajandi parimad 
muusikud 

kirjutavad kirikuhümne. Ei leidu ainustki klassikalist heliloojat, kes poleks kirjutanud 
oratooriume ja kirikumesse. Mozarti reekviem, Bachi oratooriumid ja Händeli messid 
annavad tunnistust sellest, et issand ei jäta Euroopat maha ja et kogu meie kultuuri areng 
toimub kristliku halastuse ja armuõpetuse alusel. Nüüd aga on ilmunud viiuldaja, kes 
kaldub sellelt teelt kõrvale. Paganini külvab oma käitumisega, täitmatu rahaahnuse ja 
maiste kiusatuste joobnustava mürgiga meie planeedile rahutust ja annab inimesed põrgu 
võimusesse. Paganini surmab Jeesuslapsukese.» 

Harriselt nõudis suurt vaeva, et Spohrile vastamise mõte ära laita. 

Paganini kohustus andma Londoni kuninglikus teatris kuus kontserti. Esimene kontsert 
oli määratud 21. maile, kuid pärast kõnelust Urbaniga tundis Paganini ennast halvasti. 


Sügav minestus ja sellele järgnev nõrkus, mille ajal isegi pulss näis kaduvat, sundisid 
kontserdi edasi lükkama. 

Ajakiri «Harmonia» tuli äkki mõttele koguda Euroopa ajakirjandusest teateid Paganini 
erakordsest ahnusest. Selle artikli avaldasid peaaegu kõigi Inglismaa linnade ajalehed. 
Pariisi «Revue Musicale'i» märkus ei parandanud asja. «Inglise ajalehed kujutavad 
Paganinit ülbena ja häbematuna,» kirjutas prantsuse «Revue» inglise korrespondent. 
Ajaleht lisas omalt poolt: «Põhjuseks on asjaolu, et Laport, too omakasupüüdlik ja kaval 
itaalia ooperi antreprenöör Londonis, kahekordistas isegi odavate kohtade hindu, mida 
inglise traditsiooni järgi üldse ei tõsteta.» 

Esimene kontsert toimus alles 3. juunil. Inglased tormasid Paganini kontserdile. Tema 
mäng oli muutunud veel täiuslikumaks, peenemaks ja puhtamaks, mängutehnika veel 
imeteldavamaks, viiuldaja ande lõputu mitmekesisus avaldus veelgi täiekõlalisemalt. 
Kuid tema meeleolus hakati täheldama mingisuguseid kohutavaid muutusi. 

Ühel kontserdil, kui Paganini inglise viiuldaja George Smertiga kontserdilavale ilmus ja 
valmistus esimest pala mängima, hüüdis keegi rõdult: 

«Noh, oleme valmis kuulama!» 

«Mis see tähendab?» küsis Paganini valjusti Smerti käest ja põrutas jalaga vastu 
põrandat. 

Ta laskis käe viiuliga langeda ja lahkus lavalt. Publik oli äärmiselt hämmeldunud. 
Mõned Londoni aristokraatia esindajad tulid Paganinit paluma, et ta kontserti jätkaks. 
Paganini keeldus. Ta ütles kõvasti kõigi ees. Smertile: 

«Makske raha tagasi, kontsert jääb ära.» 

Kahvatu Smert palus värisevail huulil Paganinit, et see ei tumestaks neid suurepäraseid 
elamusi, mida ta Londonile on kinkinud, vaid tuleks välja ja mängiks. Lõpuks Paganini 
nõustus. Samal ajal kostis hääl: 

«Kallis sir Paganini, visake ära klaasitäis viskit ja hakake uuesti pihta.» 

Paganini keeras ümber, pani viiuli ära ja ütles: 

«Ei, ma ei saa mängida.» 

Kuid viie minuti pärast tuli ta ise ilma palumiseta kontserdilavale ja võttis peale 
ovatsioonitormi vaibumist viiulil esimese akordi. 

Lord Hollandi juures toimus valitud kirjandusliku ja aristokraatse publiku kitsas ringis 
eri kontsert. Paganini läks sinna heameelega. Elevandiluust tahvlike oli üle külvatud 
küsimustega surnud Byroni kohta. Paganini närvid olid nähtavasti rängalt kannatada 
saanud. Lord Holland, kes polnud tugevate tundeavaldustega harjunud, vaatas 
hämmeldunult, kuidas Paganinile Byronist mõeldes pisarad silmi tulid. Nagu Paganini 
kord Beethovenit kuulates ei suutnud maailma suurima muusiku surmale mõeldes 
pisaraid tagasi hoida, nii ka nüüd, kuulates jutustusi Byronist, pöördus ta kõrvale ja surus 
rätiku silmadele. Lord Hollandile tundus see afektatsioonina. 

Vähehaaval muutus Paganini loomingulise pinge mõjul tasakaalukamaks. Ta sai tagasi 
oma kerge pilka-mislusti. Ta muutus märksa rahulikumaks. Ainult ta füüsiline seisund 
tekitas Harrises kartusi. 

Jõuti Bristolisse, ja samuti nagu kunagi Viinis sai Paganini äkki hoobi nurga tagant. 
Bristoli tänavad olid ehitud hiiglasuurte afiššidega. 

«Kodanikud, väljakannatamatu vastikustundega teatan kellegi sinjoor Paganini 
kontsertide algusest meie 

linnas. Milleks me peaksime kuulama sel õnnetuste ja katsumuste aastal, mille saatus 
on meile saatnud, seda saatanat! Kellel jätkub häbematust aastal, millal koolera Euroopas 
inimesi maha niidab, õnnetute abistamise asemel kontserdile minna? Kas mitte see 
välismaine viiuldaja ei toonud Inglismaale selle kohutava tõve, selleks et Suurbritannia 
linnadest pumbata välja raha, mida võiks anda õnnetute abistamiseks? Ärge tehke seda 
ekslikku sammu, ärge minge kuulama seda muusikalist koletist, kes on tulnud võõrsilt 
siia selleks, et oma ahnuse rahuldamiseks kasutada John Bulli naiivsust.» Alla oli 
kirjutatud: «Filadelfus.» 

Kontsert toimus, kuid afišš oli oma eesmärgi saavutanud. Argipäevadel kannatas 
Paganini sügava depressiooni all. 

Kui nad Londonisse tagasi tulid, imestas Harris väga, leides Urbani toast laualt viis 
seesugust afišši. 

«Milleks teil neid vaja on?» küsis ta Urbanilt. 

«Läheb tarvis. Need lurjused tuleb tingimata üles leida.» 

Harris vangutas pead. 

Londonis — uus põhjus ärritumiseks. Jõudes tagasi ringreisilt liri- ja Sotimaal, kirjutas 
Paganini sinjoor Paerile: 

«Olen avalikkuse ees esinenud vähemalt kolmkümmend korda. Mulle näis, et inglaste 
uudishimu minu välimuse vastu peaks olema rahuldatud. Kuid hoolimata tohutust 
portreede hulgast ei lepi inglased ainult nende vaatamisega. Ma ei saa väljuda majast, kus 
ma elan (õnneks pole see võõrastemaja), ilma et mind saadaks rahvasumm. 
Võõrastemajas oli see lihtsalt hirmus. Ma ei võinud ennast koridoris näidatagi. Kuid 
tänaval on siin lugu veelgi hullem. Rahvajõugud järgnevad mulle, saadavad mind, käivad 
mu kõrval, piiravad mind, panevad mu tee kinni, keerlevad mu ümber, nagu oleksin ma 
mõni sammas, ja nagu näha, ei peagi mind elavaks olendiks ega suhtu minusse kui 
inimesesse, katsuvad mind, justkui tahaksid veenduda, kas ma tõesti ikka koosnen lihast 
ja luust, ning pöörduvad mu poole totrate küsimustega keeles, millest ma aru ei saa. Ja 
seda ei tee üksnes inglise lihtrahvas. Seda lubavad endile ka 

inimesed, kes nähtavasti kuuluvad kõrgemaisse ringkondadesse.» 

Paganini tundis esmakordselt oma kohutavat üksindust. Ta vältis tõepoolest 
võõrastemaju. Kasutades ühe Laporti sõbra ettepanekut, asus ta elama härra Watsoni 
juurde Carlsen Streetil. Seal maitses ta täielikku rahu ja alles tükk aega hiljem tuli tal 
saatuse vastutuleku eest rängalt tasuda. 

Tema iseloomu kummalised vastuolud tulid kõige enam ilmsiks Londonis viibimise 
kuudel. Kord nõustub ta aristokraatsetes majades tunde andma, töötab hoolikalt ja kaua 
oma õpilastega, rakendades sellesse töösse kogu oma ootamatult esilekerkinud 
pedagoogilise talendi. Siis aga kirjutab ülbe vastuse kuningas Georg IV ettepanekule 
mängida tema lossis. 

Tema kuninglik kõrgus pakub Paganinile väikese summa raha ja palub teda õhtul 
Windsorisse tulla. Paganini vastab, et tema kõrgus võib võtta pileti ükskõik millisesse 
ritta Londoni ooperi parteris, see tuleb tema kõrgusele odavam. 

Isand Watson kohkus sellest käitumisest. Keegi pole julgenud kuningat niimoodi 
solvata nagu too upsakas viiuldaja. 


Jõuab kätte aeg Inglismaalt ära sõita. Paganini reisi-sihiks on jälle Pariis. Kolm päeva 
kulub ettevalmistusteks, kolm päeva kuuleb Paganini naabertubades tütarlapse nuttu. 
Vahel miss Watson peidab end viiuldaja eest, — ta ei saa isaga üldse läbi, ja kardab 
näidata oma kirsipunast põske. Ta ei tule isegi sinjoor Pagani-niga hüvasti jätma. 
Hobused viivad Paganini, Ahhillino, Harrise, Urbani ja preili Weishaupti Doveri 
sadamasse. Ootamatult kaob Urbani ja tuleb tagasi, talutades käekõrval nutvat naist. 
Naine võtab rätiku silme eest ja sööstab Paganini juurde. 

«Päästke mind, sir!» karjub ta, haarates temast mõlema käega kinni. 

«Jah, maestro,» ütleb Urbani. «Ma võtsin pileteid ja nägin äkki seda tütarlast. Ta palus 
juba Londonis mind ennast aidata.» 

«Milles asi seisab?» küsib Paganini. 

Neiu tunnistab, et ta on ära jooksnud perekonna juurest, 

kus elu on muutunud võimatuks, ja et ta on juba ammu palunud Urbanit ennast aidata. 
Härra Urbani oli nii hea ja lubas talle Prantsusmaal muretseda tööd inglise keele 
tunniandjana. Paganini kehitab igavust tundval ilmel õlgu. 

Boulogne'is elatakse kolm päeva mereäärses võõrastemajas. 

Paganini tunneb ennast halvasti. Ta on külmetanud, peavalu ei luba tal silmi avada. 
Urbani soovitab tal tungivalt vastu võtta miss Watsoni teeneid, kuid enne kui Paganini 
jõuab midagi vastata, tormab tuppa maruvihane isa koos politseikomissariga. Toimub 
metsik stseen. Paganini peab vaevaga laugusid tõstes jutluse lastega hoolikalt 
ümberkäimisest. 

«Ma ei lubaks endal iialgi oma Ahhillinot sõrmegagi puudutada, teie aga peksate 
tütarlast, keda on aeg mehele panna.» 

«Lurjus!» kisendab Watson. «Varas! Röövel! Areteerige ta!» röögib ta komissari poole 
pöördudes. 

Politsei koostab protokolli. Urbani kaob äkki. 

Protokollis seisab, et sinjoor Paganini lubas juba Londonis miss Watsoni vanematele 
neli tuhat guinead, miss Watsonile endale aga briljantdiadeemi ja teemant -kaelakee, mis 
on juba ostetud ja asuvad sinjoor Paganini reisikohvris. 

Hämmeldunud Paganini ei tea, mida teha. Ta avab kohvri, demonstreerides igasuguste 
naiste ehete ja kingituste puudumist. Kuid politsei tuleb meeleldi vastu Suurbritannia 
alamale, ja 26. juunil 1834. aastal teatab Boulogne'i ajaleht: 

«Kuulus Paganini, keda me kui kunstnikku oleme nii kõrgelt hinnanud ja ülistanud, 
kuid kes inimesena on äärmiselt pahelise iseloomuga, mida näitavad faktide najal 
kindlaks tehtud skandaalsed sündmused tema elus, sõlmis Londonis kellegi härra 
Watsoniga kokkuleppe, mille alusel härra Watson andis sinjoor Paganinile võimaluse 
rahulikuks ja mugavaks elamiseks Londonis. Paganini ei rahuldunud sellega. Londonist 
lahkudes ei jätnud ta härra Watsonile üksnes kokkulepitud summat maksmata, vaid 
võrgutas ka tema tütre, ja röövinud salaja tütarlapse, kadus temaga Londonist.» 

Urbani tõi selle lehe viiuldajale, ja nüüd soovitas isegi Harris avaldada õienduse. 
Paganini kirjutas Boulogne'i «Annotater'is»: 

«Armuline isand, Teie süüdistasite mind kuueteistaastase tütarlapse röövimises. Minu 
au on rüvetatud. Nüüd võtke vaevaks tõde jalule seada. 


Teatan Teile, et härra Watson, kes esineb minu laimajana, abiellus teist korda. 
Võõrasema kohtles toorelt noort naisolendit, miss Watsonit, kelle röövimist Te omistate 
mulle, ja pani ka isa sõna tõsises mõttes tütart oma norimistega taga kiusama. Ma ei 
seganud nende perekonnaasjadesse. 

Need summad, mis härra Watson kõige tavalisemal kombel pärast iga minu kontserti 
laenuks võttis, muutusid hetkel, kui saabus mu ärasõidutund, nähtavasti tasuks korteri 
eest. Ka seda ma ignoreerisin. 

Teatan Teile, et suhted härra Watsoni ja miss Wellsi vahel, kes astus tema esimese 
naise asemele, näitavad mingisuguste salajaste sidemete olemasolu isikutega, kes 
viibivad vanglas, ja see avaldab ülimal määral kahjustavat mõju härra Watsoni tütre 
reputatsioonile, kes, muide, pole kuueteistkümne-, vaid kaheksateistkümneaastane. Härra 
Watsoni majas valitseb äärmiselt amoraalne olukord, mis vähimalgi määral ei sarnane 
perekonnaelule. Mul poleks alust seda kirjutada, kui ma poleks praegu oma kaitse alla 
võtnud tema tütre reputatsiooni, kellele ei jäänud muud üle kui kodust põgeneda. Kas mul 
oli õigus aumehena keelduda abistamast tütarlast, kes kohtus minuga sõna tõsises mõttes 
juhuslikult alles postilaeva pardal? Ta palus minult abi omaenda hingeliigutuse ajel, ma 
pole kunagi talle kodust põgenemiseks nõu andnud ega soovitanud tal endaga kuhugi 
sõita. Kuid Watsonile endale pakkusin ma korduvalt kõiki vahendeid tütre iseseisva 
elusisseseadmi-seks, kui ta on temale ja ta uuele eluseltsilisele nii suureks koormaks. Ma 
tegin seda avalikult, miss Watsoni endaga kokku rääkimata.» 

Paganini kordas viga, mille ta tegi kunagi Viinis. Euroopa ajalehed trükkisid kahe kuu 
kestel ühes omapoolsete kommentaaride ja moonutustega Paganini märgukirja, nagu nad 
seda õiendust nimetasid. «Annotater» 

ise aga avaldas Paganini selgitustele pika vastuväite: 

«Me vastame härra Paganinile, et hoolimata ebatavalisest osavusest, mida ta ilmutas 
faktide enda kasuks moonutamisel, pole ta suuteline ütlema rohkem kui seda, et tütarlaps 
on kaheksateistkümne, mitte aga kuueteistkümne aastane, ja et tütarlaps nõustus talle 
järgnema mitte isamajast alates, vaid liitus temaga teel. 

Fakt aga jääb faktiks. Kõigis maailma maades on olemas seadused, mis kaitsevad 
süütust ja noorust inimeste kallalekippumiste eest, kes oma sotsiaalse seisundi tõttu 
lähenevad religioosseid tõekspidamisi ja kristlikku autunnet omamata tütarlapsele 
näiliselt pedagoogiliste kavatsustega, ise aga samal ajal kannavad kõiki moraalse 
lodevuse tundemärke. Peab põlastusega märkima, et sedalaadi «kaitse» on lihtsalt 
kuritarvitus, mille sihiks on kaitsealuse omandamine. 

Härra Paganinil, sel kõlvatul välismaalasel, kes tungis Watsoni perekonda, oli julgust 
häbitult ja jultunult mängida isa osa, samal ajal kui ta liiderlikku elu elades tegelikult ise 
parandusabinõusid vajab. 

Pöörake tähelepanu Paganini väitele, mida ta oma kaitseks ette toob: tema polevat 
võinud aimata, et miss Watson kavatseb Londonist omal tahtel lahkuda, meil aga on 
andmeid, et tema agent, nimega Urbani, enne postilaevale asumist otsis üles sir Watsoni 
tütre, et teatada talle ärasõidu tundi, ja kutsus teda tungivalt laevale. Lõpuks tundub 
meile, et härra Paganinil olnuks parem sündinust vaikida, kui oma kaitseks säärase 
õnnetu argumentatsiooniga välja tulla.» 

Pariisi sõit tuli edasi lükata, kuid katsest Paganinit kohtu alla anda ei tulnud samuti 
midagi välja. Selleks aitas kaasa üsna kummaline asjaolude kokkusattumine. 


Urbani kadus äkki. Harris hakkas raevukalt ja visalt juhtunut uurima. Ja talle selgus 
selle inimese käitumise kogu tähendus. Isand Watson ja Urbani olid omavahel halvasti 
kokku rääkinud. Harris püüdis kinni nende kirjavahetuse ja andis selle Paganini kätte. 
Paganini nägi kogu sündmuste ahelikku nüüd täies selguses. 

Vihane kauplemine Urbani ja Watsoni vahel, kelle silmad lõid põlema Paganini 
kolossaalseid honorare nähes, kui ka Urbani eelnev tegevus näitasid äkki Paga-ninile, et 
ta on langenud kolossaalse Šantaaži ohvriks. Ta nägi Harrise pingutavat tööd, mis toimus 
tagasihoidlikult päevast päeva ilma lärmi ning teeseldud askelduseta. 

Isand Watson ja sinjoor Urbani olid välja töötanud kava Paganinilt raha 
väljapressimiseks. Lepiti kokku, et Urbani meelitab noore tütarlapse, kes oli loomult tuju- 
kas ja keda kiusas karm võõrasema, kodust põgenema ning mängima ohvrit, kes viskub 
rändava viiuldaja embusse. See osa meeldis tütarlapsele, Urbani aga, tegutsedes näiliselt 
Paganini nimel, pani teda põgenemise kergusesse sedavõrd uskuma, et tütarlaps temaga 
kokkuleppel sõitis Doveri sadamasse, ja alles seal, kui tunnistajate arv tundus olevat 
küllaldane, lavastas Urbani tema põgenemise koos Paganiniga. 

Watson, kellele Urbani oli aegsasti kõigest teatanud, palkas agente ja sõitis ise 
Paganiniga ühel ajal Dove-risse. Siin tekkisid tal kokkupõrked Urbaniga. Urbani 
eesmärgiks oli lavastada Paganini nime ümber suurt skandaali, mis pidi lõppema 
Paganini vangistamisega. Watsoni kavatsused olid tagasihoidlikumad. Sinjoor Paganini 
saatus teda ei huvitanud, ta tahtis ainult Paganini käest kiskuda võimalikult suurema 
summa raha, viia tütar Londonisse tagasi ja hakata külluses elama. See kerge 
rahategemise viis tundus talle palju otstarbekohasem, kui pikaldane jändamine kohtuprot- 
sessiga Boulogne'is ja Pariisis, kus tuleks asjatult raha kulutada võõrastemaja numbritoa 
ja teiste eluliste vajaduste peale. 

Harris esitas Boulogne'i politseile dokumendid, mis paljastasid Watsoni, ja viimasel tuli 
jalamaid koos tütrega Londonisse tagasi pöörduda. Selle organisatsiooni kava, kes tegi 
Urbanile ülesandeks anda «otsustav löök», kukkus läbi. Urbanil tuli viivitamatult teelt 
kaduda. 

Pärast seda lugu algasid Paganini eksirännakud ühest võõrastemajast teise, sest kõikjal 
nõudsid ülimoraalsed külalised tema väljatõstmist. See kestis niikaua, kui asi 

täielikult lõpetati. Saades väljasõiduloa, asus Paganini otsekohe teele Pariisi. 

Ei olnud möödunud veel tundigi hobuste peatumisest d'Anferi tänaval, kui Paganini 
juba Ferdinando Paeri juurde ilmus. 

Paer, kes oli selle aja jooksul tublisti vananenud, võttis oma õpilase väga soojalt vastu. 

Pärast seda, kui õpetaja oli pärinud Paganinilt Inglismaa uudiseid ja jutustanud 
omaltpoolt kasvavatest rahutustest Prantsusmaa linnades, sündmustest Lyonis, 
Grenoble'is ja Pariisis, asus ta küsimuse juurde, mis teda kõige rohkem huvitas. 

Ta näitas Paganinile noore helilooja Berliozi artiklit. 

«Mis temal sinu vastu on? Vaata tema sõnavõttu «Kirjanduslikus Euroopas». Kes on 
miss Smithson?» 

«Miss Smithson? Ma ei tunne teda.» 

«Ometi süüdistatakse sind selles, et see naine on kerjuseks muutunud.» 


«Kuulen sellest esimest korda,» ütles Paganini. «Ber-lioziga oli mul kord küll kõnelus,» 
meenutas ta äkki ja muutus tusaseks. «Ta tuli minu juurde nõu pidama aldi partii üle 
näidendile «Mary Stuart». Ma ütlesin, et see partii mulle ei meeldi, ja soovitasin kogu 
teose ümber teha.» 

Paer noogutas pead. 

«Ta tegi seda. Kuid pöördume tagasi preili Smithsoni juurde. Sa siis ütled, et pole talle 
milleski ära öelnud?» 

«Minu poole pole keegi pöördunudki.» 

«Berlioz süüdistab sind, et sa oled preili Smithsonile ära öelnud, kui ta palus sind tema 
tuluõhtul väikest aariat mängida.» 

«Säärasel juhul,» ütles Paganini õlgu kehitades, «võivad mind süüdistada kõik maailma 
lavakunstnikud, kelle tuluõhtul ma pole mänginud.» 

Paer puhkes äkki naerma. 

«Berlioz abiellus,» ütles ta. «Ja nii imelik kui see on, ta kirjutas pulmapäeval oma 
kuulsa «Marsi inimesest, kes läheb tapalavale.» Ta tegi «Mary Stuarti» ümber, nüüd 
kannab see teos nime «Harold Itaalias». Ma kahtlustan, kas sinu kiindumus Byronisse ei 
ole nakatanud ka Berliozi.» 

«Ma ei tea, kui sügavale see nakkus ulatub,» tähendas Paganini tusaselt, «kuid ma näen, 
et praegu on Berlioz võtnud minu vastu vaenuliku hoiaku. Teate, õpetaja,» ütles ta püsti 
tõustes, «varem pole ma kunagi tundnud elu torkeid nii valusasti kui nüüd. Praegu 
tahaksin ma rohkem kui kunagi varem näha oma kodulinna. Olen Pariisist väsinud. Elu 
möödub nii uskumatult kiiresti, et mu füüsiline jõud aina kaob ja kaob. Kas teate, kui 
imelikult ma aega veedan? Ma pean peaaegu kogu aeg lebama. Harris nõuab arstide 
konsiiliumi Pariisis. Kõige imelikum on see, et kõiki kavatsusi, mis tulevad 
ligimesearmastusest, tõlgitsetakse egoistlikena. Kõigis tegudes, mida sa võtad ette soovist 
teha inimesele head, nähakse kurja kavatsust. Ja ma tunnen, et peagi saabub päev, kus ma 
hakkan inimestele kurja tegema, et nad võtaksid seda heateona.» 

«Sa oskad ikka veel naljatada,» naeratas Pašr. «Muide, võin sind õnnitleda: sul on ka 
järelkäijaid ja austajaid. Liszt töötab pingsalt, et sinu viiulipalu klaverile seada. 
Schumann tegeleb sellesamaga. Imelikul kombel on sinu esimesed järelkäijad pianistid: 
pärast sind vaikib viiul. Ma kuulan Liszti suurima naudinguga. Sellele inimesele on su 
mõju määratu suur.» 

Kahest kontserdist, mis Paganini Pariisis andis, ei kõneldud Pariisi ajakirjanduses 
sõnagi. 

«Mis see on? Kas vaikimise vandenõu?» küsis Par. 

15. septembril üllatas härra Jules Janin suure följetoniga «Journal des Debats». Kogu 
kirjutis kandis isiklikkuse pitserit ja oli väga terav ja lõikav. Jules Janin oli nördinud 
suure viiuldaja erakordsest ahnusest ja ihnsusest. 

Paganini oli ajakirjaniku kallaletungidest rabatud, seda enam, et ta just vahetult enne 
seda oli andnud kaks kontserti, millede sissetulek läks tervenisti üleujutuse all 
kannatanud maakohtade ja Pariisi kõige vaesema elanikkonna abistamise komiteele. 
Maksuta kontsertidest vaikimine ja Jules Janini raevukad kallaletungid huvitasid 
Paganinit rohkem .kui ükskõik milline ülistav hinnang. Ta läks koos Harrisega 
toimetusse. 


Tolmused, täissuitsetatud toad, räpane trepp, määratu hulk laudu ja ebatavaline 
ruumikitsikus, niisugune oli 

Paganini esimene mulje sellest kirjandusliku kriitika ja poliitilise keelepeksu vabrikust. 

Jules Janin istus kõrgel toolil veergude ja käsikirjadega ülekuhjatud hiiglasuure 
kontorilaua taga. Käärid, liimipott pintslitega, laudadel ajalehevirnad, mahalõigatud 
paberiservadega ülekülvatud põrand. Selle köögi peakokana oli Jules Janin loonud siin 
romantilise korralageduse õhkkonna. Sorbonne! üliõpilase kasima-tus segunes ta 
iseloomus nähtavasti vanapoisi harjumustega, kuigi teda ümbritsev miljöö ei sarnanenud 
sugugi vanapoisi omale. Vastuoksa, ta istus oma toolil nagu mõni uhke chantecler talle 
alistuvas kana-kuudis. 

Harris heitis terava pilgu nurga poole, kus kolm kena näokest kummardusid ühe kirja 
kohale. Neiukesed täitsid toa kõlavate hüüatustega: «See tola arvab, et seda ära 
trükitakse! Vaat kus idioot võttis pähe ümber lükata!» 

Paganini ja Harrise tulek ei peatanud seesuguste hüüatuste voolu. Nüüd märkas õrrel 
istuv chantecler kõrvaliste isikute juuresolekut. 

«Tasa, tüdrukud!» hüüdis ta. 

Ta sirutas tuimaks muutunud jalgu, tõusis ja ulatas Paganinile käe ilmel, nagu näeks ta 
vana sõpra. Ta ei teeselnud, ta tundis otsekohe Paganini ära, näitas, et ta pole sugugi 
imestunud, ootab tema vastuväiteid ja tuleb viiuldaja nõudmistele heameelega vastu. 

Kõnelus oli lühike. Kaks korda tuli härra Janinil laupa kortsutada sõna «Šantaaž» puhul. 
Paganini rääkis külmal toonil, teatas, et kavatseb Genuasse tagasi pöörduda, ja et ta on 
andnud juba kaks kontserti, ilma et oleks nende pealt frankigi saanud. 

Jules Janin pani Paganini sõnad kiiresti paberile, silus lauseid ajakirjaniku vilunud 
sulega ja näitas siis viiuldajale kirjutatut. Paganini noogutas pead. Rahu oli näiliselt jalule 
seatud, ja kui pärast viiuldaja ja tema sekretäri lahkumist tõusis toimetaja kanakuudis 
lindude kädin ja vidin, siis olid tüdrukud, kes lõid avalikku arvamust ja reguleerisid selle 
ennast täis ajakirjaniku meeleolu, tublisti üllatunud lihtsast ja kategoorilisest käsust 
avaldada Paganini kiri ajakirja järgmises numbris. 

Janini suusõnalised kommentaarid viiuldaja aadressil polnud aga kaugeltki meelitavad. 

Viimast posti sorides õhkas Jules Janin: 

«Sellel Scapinil ja Harpagonil on küll tühiasi anda kaks kontserti prantsuse vaeste 
heaks, kui meie Itaalia korrespondent teatab, et ta on härra Aliani kaudu ostnud Gaione 
villa Parma lähedal. Paganini hakkab oma isiklikus villas otse vürstlikus luksuses elama. 
Prantsuse penile võib ta küll kondi visata.» 

Tõsi, Harris oli Paganinile soovitanud alustada läbirääkimisi mingisuguse maja 
ostmiseks ning) katkestada pikemaks ajaks oma rändelu. Võõrastemajad, teeäärsed 
kõrtsid ja postvankrid muutusid viiuldaja tervisele üha ohtlikumaks. Harris märkas 
hirmuga Paganini kohutavat kõhnenemist. Kõige kitsamad ülikonnad rippusid ta seljas 
kotina, käised hilpnesid nagu keppide otsas, iga krae tundus ülilaiana. 

Ent nii imelik kui see oli, muutus Paganini mäng sedamööda, kuidas kahanes tema 
füüsiline jõud, üha peenemaks ja kaunimaks. Kui Paganini sulges silmad, siis oli teda 
raske eraldada koolnust laibakambris, töölisest, kes on surnud Pariisi gaasivabrikus, 
Veneetsia klaasilihvijast, keda on mürgitanud elavhõbe, või klaasipuhujast, kelle kopsud 
on hävinud tohutute klaasiahjude juures Murano saarel, kus maailma parim klaasivabrik 


valmistas fantastilist värvilist klaasi. Aga kui ta silmad avas, siis põles neis kolossaalse 
loomingulise pinge ja energia rahulik tuluke. Too kunstnik ei säästnud mingil kombel 
oma tervist. Ta suurendas lakkamatult oma päevade koormat. Ja sageli nägi Harris, 
kuidas kunstnik öösel valges pikas rüüs, mis veel rohkem rõhutas tema sarnasust 
viirastusega, viiuli võttis. Poogen libises hääletult keeltel, vilkad sõrmed jooksid nagu 
valged hiired mööda puusillakest puuride vahel. Seejärel võttis ta lõuaga ikka veel viiulit 
kinni hoides pliiatsi ja lükkis kitsastele noodijoontele peent noodikirja. Sellest keerukast 
kirjast sündis geeniuse uus teos. 

Ühel hommikul märkis Harris oma vihikusse järgmist: 

«Kui ma istusin ja kirjutasin, alustas ta esimesi sissejuhatavaid fraase Beethoveni 
jumalikust viiulikontserdist. 

Minu hoolde usaldatud kirja polnud enam võimalik jätkata. Ma panin sule kõrvale. Siis 
Paganini küsis minult, kas ma tean, mida ta mängib. Ma vastasin jaatavalt. Selle peale 
ütles ta mulle: «Enne kui me elus hüvasti jätame, mängin ma selle kontserdi teile veel 
lõpuni.» Mulle tundus, et ta unustas oma lubaduse. Kuid tuli päev, millal tema pool 
viibisid kaks pianisti, kes olid tema õpetaja õpilased. Äkki istus Paganini viipe peale üks 
nendest klaveri taha ja hakkas mängima. Muutusin tervenisti teraselt kuulavaks kõrvaks, 
niipea kui Beethoveni viiulikontserdi ära tundsin. Ma ei unusta iialgi naeratust Paganini 
kahvatul, kõhnal, väsinud näol, mille iga joon kõneles tema füüsilise mina tohutust 
valupiinast. Paganini oli füüsiliste kannatuste märter. Ta mängis Beethoveni kontserti, ja 
mängis seda nii, et süda ähvardas lõhkeda. Teda kuulavad inimesed ei teadnud, kas nad 
asuvad enam maapeal ja jätkavad oma tavalist elu. Ta mängis, ja niipea kui ta lõpetas, 
kadus ta ühegi juuresolijaga jumalaga jätmata oma magamistuppa, enne kui keegi 
toibudagi jõudis. Iga kontsert maksis talle ühe aasta elu. Milles Paganini haigus seisis, 
seda ei osanud ükski arst kindlaks teha.» 


XXX PEATÜKK TÜHISUSTE PÕLETAMINE 


28. juulil 1835. aastal tundis Genua äkki, et ta on maailmakuulsa nimega viiuldaja 
kodulinn. Genua, kes lapsepõlves suhtus Paganinisse julma hoolimatusega, oli nüüd 
vallatud püüdest võita endale linna kuulsus, kes on maailmale kinkinud suure viiuldaja. 
Magistraa-dile ja linnaisadele sai auasjaks korraldada Põhja-Euroopast saabuvale 
Paganinile hiilgav vastuvõtt. Markii Giancarlo di Negro hakkas omakasupüüdmatute 
ajendite tõukel kiiresti spetsiaalselt selleks «maapealset paradiisi» ehitama, et anda seal 
maestro insuperato 

saabumise auks suur pidu. Kõik, mida võib pakkuda nende laiuskraadide loodus, oli 
kogutud di Negro paviljonidesse ja aedadesse. 

-.. Troopilistest taimedest lokkava aia sissekäigu juures seisab marmorbüst. Faunide ja 
nümfidega ümbritsetud trepil võetakse Paganini pidulikult vastu. Viiuldaja pole veel 
rahva ette ilmunud, ta on täiesti valmis kontserti alustama, kuid ta ei välju ikka veel oma 
toast. Teda on vallanud kõhklused, teda ahistavad äkki tunded, mida ta pole seni veel 
kogenud. Kuus aastat ta elust on möödunud väljaspool Itaaliat: reisitõl-las, 


kontserdisaalides ja võõrastemajades. Kas see ränd-elu lõpeb nüüd, millal sinjoor 
Paganini sisustab oma uue elamu vürstliku toredusega, nüüd, millal kodumaa avab talle 
oma embuse? 

Kodumaa? Ammu läbielatud kibedad mälestused. Kuue aasta jooksul oli aset leidnud 
palju sündmusi, ajavesi oli sugulussidemed ära pühkinud. Ema oli surnud, isa oli kolm 
korda Harrisele ähvarduskirju saatnud, nurisedes igakuise elatisraha pärast, millest oleks 
jätkunud neljale isale. Pärast ema surma sai rauga lipitsemise objektiks Niccolõ 
vennanaine. Poeg võttis selle saatuselöögi vastu itaalia temperamendi täie tulisusega. 
Välkusid pussid. Naabrite valju kisa saatel köideti rauk hirmust tardunud lapselaste silme 
all kinni ja kihutati oma majast välja. Perekond lagunes koost, rauk suri. 

Lahkumine Harrisest oli kõige raskem. Kaua ja sunnitult räägiti reipaid ja lõbusaid 
sõnu, nukralt kurdusid raugalikud kortsud ikkagi veel noorusliku Harrise hallidel 
raseerimata põskedel. Lõpuks olid öeldud viimased lahkumissõnad. Viimane käepigistus. 
Maanteelt kerkis tolmupilv, ja kühmus Harris sammus Pariisi poole viivast väravast välja. 
Ahhillino on kindlates.kätes. Siin, Genuas, viibib üks Austria leitnant Marie Louise'i saat- 
jaskonnast koos oma pojaga kogu aeg Paganini seltsis. Poisikest peetakse Ahhillinoks, ja 
see vabastab Paganini paljudest muredest ja vaevadest. Iga päev tuuakse markii di Negro 
juurde, tuppa, kus elab Paganini, helio-gramme. Valgusdepešš sisaldab lühikesi sõnu, 
millest võib aru saada, et poiss on elus ja terve, et kaitse on 

usaldatav ja et keegi, peale üheainsa inimese ei tea, kus laps viibib. 

Surnud Prantsuse keisri naine hertsoginna Marie Louise kaotas poja, kuid ei kaotanud 
oma lõbusat meelt ega Juno tüsedat rahu. Ta saatis viiuldajale Parmast briljantidega 
lipsunõela ja suure kuldmedaljoni, millesse oli palmitsetud Napoleon Bonaparte'i ja 
Marie Louise'i juuksesalgud ning blond salguke, mis kuulus Reichstadti hertsogile, tema 
surnud pojale, mitte kunagi valitsenud Napoleon Teisele. 

Kolm korda keeras suur tõld, mille rikas sinjoor Paganini oli Londonist kaasa toonud, 
villa Gaione poole viivast teest kõrvale. Kolm korda möödus ta teest, mis viis sinna, kus 
pidi nüüdsest peale olema ta alatine eluase. Selgus, et villa Gaione, mis oli juba peaaegu 
valmis, ei märganudki oma peremeest. Seal on tee, mille ääri palistavad küpressid, seal 
rohetavad mürdid. Kaugemal avaneb tasandik, sealt algab põld, põllu taga on mets, ja 
metsas järsk ja künklik tee. Paganini on siin olnud üksainus kord, oma lapsepõlves. Nüüd 
sõitis ta esimesel kahel korral mööda teekäänakust, mis viis tema maja juurde, kuna ta oli 
lihtsalt unustanud villa Gaione olemasolu. Kolmandal korral silmitses ta tähelepanelikult 
iga teerada, mida ta nägi tõlla aknast, südant läbis kerge valu mõtte juures, et ta võib-olla 
iialgi ei näe seda elamut, kus pidid lõppema ta eksirännakud. 

Ta tervislik seisukord oli tugevasti kõikuma löönud, kuid ta hingejõud olid täielikus 
tasakaalus. Tundus, et ta valitseb kogu oma talendi võimsust. Rohkem kui iialgi varem 
tajus ta arvutuid võimalusi viiuliga inimesi maagiliselt mõjustada, ja polnud raskusi, mis 
oleksid Paganinit kunstikõrguste vallutamisel peatada suutnud. 

Haavad kurgus torkisid nõeltena. See valu kaasnes iga viiuliheliga, ja mida peenem ja 
parem oli mäng, seda teravam oli valu. Ent mida enam kadus ta loomulik inimhääl, seda 
väljendusrikkamaks muutus tema mäng. Pimedal teravneb kompimismeel. Paganini, olles 
kaotanud hääle, õpetas viiuli väljendama kogu oma mõtete ja tunnete täiust. 

Ta sammus keset temasse armunud rahvahulga aplodeerimist 

ja hüüdeid. Nüüd astub ta trepist alla, ta on aias, siis lehtlas, värskes õhus, keset sadu ja 
tuhandeid kuulajaid. 

Tervitamise asemel võtab Paganini viiulipoogna ja selgemini kui kunagi varem 
kerkivad ta silme ette pildid minevikust. Ta mängib Beethoveni teemal. Seninägematute 
maade ja seni veel loomata maailmade rannad, ja kõige üle — saatuse ähvardav koputus 
uksele. See «saatuse laul», mis laotus otsekui surma hääl universumi musta taevana juuli 
keskpäeva üle, katkestas äkki lõputu kantileeni, ja siis järgnes kummaline, senikuulmatu 
fermaat. See kauakestev, vaibumatu, lõputu pikk heli, mis pani tuhandeid inimesi 
tahtmatult hinge kinni pidades kuulama, kutsus alguses esile tumma vaimustusohke, 
seejärel aga tekitas inimestes valulist piina. Selle heli, selle viimase pikale veninud noodi 
üleinimlik kestus mõjus rusuvalt. Tundus, et see noot katkeb igal hetkel, nõrkedes poogna 
raevuka liikumise all. Kuid vastu ootusi omandas see uue jõu ja paiskas vere lainena 
meelekohtadesse tuikama. Hirmunud, hämmeldunud ja väsinud kuulajad vaatasid 
jahmunult üksteisele otsa, nagu püüaksid nad kontrollida oma muljeid teiste silmade 
järgi, justkui katsuksid nad kindlaks teha, kas see nõiduslik, uinutav heli kõlab unes või 
ilmsi. See oli tõeline Beethoven, see oli saatuse laul, kuid saatuse laul, mille viiuldaja 
esimest ja viimast korda ette kandis. Esimest korda lõi Paganini hävingu ja olematuse 
muusika, ning ta ise kuulis selles kohutavat surmahingust. Saatuse laul muutus matuse- 
kella helinaks, kontide klõbinaks ja mullapankade kõmisevateks mütsudeks kirstu 
kaanel. 

Rahvahulga pinevus läheneb hullumeelsusele, kui ilma igasuguse pausi ja üleminekuta 
kostab äkki kellukeste helin. Nurmel, lillede keskel tantsivad elegantsed, iludustäppide ja 
poolmaskidega lambumneiud välejalgsete, kergemeelsete ja õhuliste lamburitega, 
pilvelistes suitsjates, roosakais, sinakais ja rohekais ülikondades, valged parukad peas, 
kepid ja vanikud käes. See nägemus, mis ei jätnud Beethoveni helidest midagi järele, 
kaob nagu õhtuste pilvede kangastus, ja ootamatult kuuldub hallist udust jälle bassikeele 
häält. Lisandub 

õhtuste tänavate ja vaesusepesade sumin, sirutuvad kortsus ja kondised käed, elava 
kaubaga kaubitsejad panevad turu oma valjude hüüetega kaikuma. Siis kostab järsku 
krabin ja rottide tülgas piiksumine. Keegi jookseb puutreppi mööda ärklituppa, kuid 
tuhanded vastikud ja õelad loomad saavad ta kätte. Algab võitlus, vihased loomad 
puurivad oma hambad sooja, elavasse inimlihasse. Metsikud helid muutuvad trummi- 
põrinaks. Mis on Beethovenist veel järele jäänud? Tõsise muusika majesteetlik 
pidulikkus asendub Paganini fantasmagooriaga. Helide kohutav möll kisub kõiki kaasa. 
Inimesed ei vaata üksteisele otsa. Ülal aga on selge, tuhandete tähtedega Genua taevas. 
Kuskilt kaugusest kostab laulu ja merelainete laksumist. Keegi ei märka selle öö võlu, 
kõigi pilgud on suunatud mustale täpile — Paganini süngele kujule. Nüüd viskab ta pea 
vasakule, ja nagu timukas, kes raiub ühe löögiga pea maha, surub ta poogna kõigile 
neljale keelele, ja need toovad alistudes kuuldavale ebakõlalise ja kohutava valukisa. 

... Arst hoiab markii toas Paganini mõlemast käest kinni. Viiuldaja on uinunud, kuid 
teda ei saa üksi jätta, ta pulssi on vaevalt tunda, ja süda on peaaegu lakanud löömast. Oli 
hetk, kus ta sarnanes juba surnule, ainult huultele asetatud peeglile tekkis nõrk udulaik. 

Palee seinte taga jalutab väike mees, käes neli per-gamendilehte, millel on vanaaegses 
vormis valmis kirjutatud notariaalne tekst. Ta teatab, et sinjoor Paganini on juba 
hommikul tellinud testamendi ja palunud selle tuua temale allakirjutamiseks. Ta näitab 


sinjoor Paganini enda kirja, mis on adresseeritud Genua peanota-rile. Suure maestro käsk 
on täidetud, ja kuna kontor töötab laitmatult, siis pole põhjust viivitamiseks. 

Teda ei lasta sisse, kuid ta teatab, et kohe saabub keegi kõikvõimas ja vägev isik, kelle 
ees avanevad kõikide paleede uksed, ja siis tuleb väike mees temaga koos sisse, ning 
sinjoor Paganini kirjutab alla neile salajastele sõnadele, mida ta on kandnud südames ja 
käskinud pergamendirullile kirja panna selleks, et kõik tema sugulased jääksid rahule, kui 
issandal jumalal tuleb tahtmine tema hinge siit hädaorust ära viia. 

Möödub pool tundi, ei ilmu kedagi, midagi peab kinni inimest, kellele see väike 
ametnik toetub. Möödub tund, ja musta mantlisse mähitud mees, keda saadab markii di 
Negro, istub tõlda ja sõidab ära. 

Lõputud põiktänavad, ja siis lõpuks umbtänav, millest pääseb välja ainult läbi maja 
kangialuse. See on Passo di Gatta Mora. Siin mangus kord poisike Niccolõ peotäit 
makarone, siin kurnasid nälg ja üle jõu käiv töö organismi, mida haigus pani hulk aastaid 
hiljem seda võlga lunastama. Suur vaim oli väikesest kidurast kehast võitu saanud ja 
juubeldanud, kuid tasumisetund oli kätte jõudnud, ja iga jõuraasuke oli nüüd arvel. 

Siin majas suri ta ema. Siit võeti ette põgenemisretk Šveitsi Alpidesse, ja siin astus 
teekonnaraskustest kurnatud laps, kohmakas viiulipoogen relvana käes, kahe-võitlusse 
suure ja raske viiuliga, heideldes temaga magamata ja puhkamata neliteist tundi päevas. 

Must tõld keerutas mööda Genua öiseid tänavaid, kuid Paganinil tuli õhust nappus. Ta 
saatis kutsari minema, astus mööda marmorastmeid väljakule, ja nagu tolgi korral, kui ta 
isa juurest põgenes ja esimest korda pööraselt võitis öises salamülkas, asub ta südamesse 
võimas sõltumatuse ja inimestest vabanemise tunne. Hiilides piki majaseinu, möödus 
Paganini politsei jaoskonnast. Midagi polnud kuulda, tänavad olid tühjad. «Ainult 
kodumaal, ainult lapsepõlve mälestustega looritatud kohtades tunned oma lõpu lähedust 
nii selgesti ja lohutamatult,» mõtles Paganini, kuulatades oma sammude kaja ja talle 
läheneva mere vaikset loksumist. Paganini südamesse asus kadedus nende lihtsate 
inimeste vastu, kes elasid sel õnnistatud kaldal. Ta astus kiiremini mühisevate ja muretute 
lainete poole. Ta ei näinud, kuidas üks väike mees lipsas temast rotina mööda ja jooksis 
ruttu valge muuli tj.ppu, Dar-sena Reale majaka juurde. 

Paganini heitis mantli õlgadelt, nööpis kuue lahti, võttis ära kaelasideme ja viskas selle 
merre. Rind avatud soolasele tuulele, astus ta kindlal sammul mööda kivimuuli edasi. 
Hiiglasuurtest kividest kitsas vall tõrjus tagasi kahelt poolt pealesuruvaid soolaseid 
laineid, pritsmed lendasid üles ankrurõngastele roheliseks 

muutunud, tuuiitunud kivirahnudel. Paganini sammus mööda krobelisi kive, kartmata 
üha kõrgemale peks-vaid laineid. Ta kuulis mere laulu, hingas värsket meretuult sellise 
tundega, nagu oleks ta lapsepõlv tagasi pöördunud. Ta ei näinud, et mees, kes oli kogu 
elu ta vastu kandnud põletavat, loomalikku viha, seisis muuli lõpus kõrge majaka juures 
ja jälgis teda üksisilmi. Paganini ei näinud seda meest, ta läks otse tema poole, ja Novile 
tundus, et Paganini üksnes ei näe teda, vaid aheldab ta oma mustade silmadega kivi 
külge. Ja kui Paganini ei aimanudki, et ta praegu ei viibi muulikividel üksinda, siis Novi 
oli viha ja kohkumise kehastuseks. Äkki tundus talle, et ta viimne tund läheneb ja et see, 
keda ta kogu elu taga on kiusanud, astub praegu ta juurde ja haarab oma vägevate sõr- 
medega, mis on tugevad nagu terasvedrud, ta kõrist kinni.- Koletu hirm lämmatas teda, ta 


tahtis karjuda, kuid hääl ei kuulanud sõna. Ta tahtis Paganini jalgade ette langeda, kuid ta 
käed ja jalad olid nagu tina täis. 

Lainete laul, virgunud ning majaka kohale lendu tõusnud kajakate kisa tuli järjest 
lähemale, pannes merest ja muusikast joovastunud viiuldaja kõrvad lukku. Paganini ei 
näinud, kuidas väike inimkuju kohkudes taganes, et ennast majaka taha peita, kuid liiku- 
mist valesti arvestades kukkus karjega, mis sarnanes kajaka kiljatusele, äkki muulilt alla. 
Paganini jõudis majakani ja sammus juba tagasi, aimamata, et neil hetkedel kustus elu. 

.. . Hommikul tundis Paganini ennast hästi. Liivasel leetseljakul töötas vana kalur, 
kuivetunud, kortsus ja kongisninaline, piht nööriga kokku tõmmatud, ees nahkpõll, millel 
kõikusid kalapüügiriistad. Tema väike poeg trallitas isa abistades laulda. Päikesetõusul 
vaikseks jäänud lahe läbipaistev vesi muutus kullakarvaliseks, mere kohal seisis 
hommikune udu. 

Paganini tundis ära kavala Pascarelli «Varjupaigast», ta tundis tema, oma lapsepõlve 
mänguseltsilise ära vasaku kõrva puudumise ja suure armi tõttu vasaku kulmu kohal. 
Kuid kalur ei tundnud Paganinit ära. Ta vaatas paar korda kivil istuva mehe poole ja 
jätkas 

oma tööd samasuguse hoolikuse ja mõõdetud liigutustega nagu poisikesepõlveski, kui 
ta laskis paberist laevu Passo di Gatta Mora lõikudele. 

Hommikueine ajal tuli Paganini oma toast, et minna alla di Negro palee suurde 
söögituppa. Ta eksis uksega, ja ootamatu vaatepilt pani teda kiiresti ukse kinni lööma. 
Selles toas jutlesid elavalt kümmekond inimest. Paganini kuulis teravalt ja pahatahtlikult 
lausutavat oma nime. Ta tundis seda laia helesinise kleidiga naist. Sin-joora Antonia 
polnud peaaegu muutunud, vähemalt ei märganud Paganini temas mingeid muutusi, kui 
ta hetkeks selle daami pilku kohtas. 

Hommikusöögi ajal oli markii di Negro kuidagi kohmetunud. Heitnud viimase 
artišokilehe kõrvale, vaatas Paganini markille ainiti otsa ja ütles: 

«Nüüd rääkige.» 

Di Negro punastas sügavalt. Ta näitas Paganinile virna Prantsuse ajalehti, mis teatasid 
maailmale, et sin-joor Paganini on oma kodulinnas Genuas koolerasse surnud. Ajalehtede 
hulgas oli paljude templite ja postmarkidega kaetud suur pruun ümbrik. Selles oli preili 
Weishaupti kiri ühes paari suure reaga, mis olid kritseldatud lapse käega. Laps oli jäänud 
ehmatusest haigeks, nüüd on tal parem. 

Tunni aja pärast kihutas Paganini tõld meeletult põhja poole. 


XXXI PEATÜKK MINEK HADESESSE 


Sinjoor Ferdinando Paer on haige. Malibran, kes oli võlunud oma häälega Inglismaa, ei 
pöördunud Suurbritannia turneelt enam tagasi. Kontserdi ajal Manchesteris hakkas ta 
aaria viimase noodi ajal vaaruma ja langes pikkamisi teda saatva Beriot' kätele. Surm saa- 
bus silmapilkselt ja kergelt. Rossini oli lahkunud Pariisist, loobudes jäädavalt muusikast. 

Ahhillino on tervem ja õnnelikum kui kunagi varem. Kuuldused isa surmast osutusid 
alusetuks. Ent sinjoora Antonia ilmub ettenägelikult igale poole, kus sinjoor Paganini 


võiks surra. Ta käib Niccolö kannul, oodates ta surma. «Oo, õnnelik vari!» mõtleb 
Paganini. «Võibolla tuleb tal veel kaua Hadeses rännata.» 

Ferdinando Paer teeb etteheiteid ta ootamatu kadumise, ta põgenemise pärast Pariisist 
ja selle pärast, et ta polnud endast midagi teatanud. Ta räägib oma eluõhtu saabumisest. 

Harrist ei ole. Ent kui hoolikalt oli see omakasupüüdmatu sõber täitnud oma 
sekretärikohustusi! Hea arvepidaja palkamine kindlustas sinjoor Paganinile paksu 
raamatu ja suure safian-nahast portfelli olemasolu: seal on Paganini varandus arvudes 
kokku võetud, seal on näidatud teed, mida mööda kuld hakkab ühtlase vooluna täpselt 
ülesmärgitud panga-teera-jakeste kaudu kokku jooksma. Laffitte ja Rothschild püüavad 
üksteise võidu suurele viiuldajale teeneid osutada. Isand Rothschild koguni ületas 
iseennast. Ta saatis sinjoor Paganinile oma Pariisi panga esimese direktoriga lipsunõela, 
mis oli kaunistatud rubiinide ja briljantidega. 

Kuid Paganini vaenlased ei lasknud teda hetkekski silmist. 

Kord tulid sinjoor Paganini juurde kaks isandat — Tartuffe de Petiville ja Rousseau- 
Demelotri — ja tegid talle ettepaneku võtta osa muusikapalee organiseerimisest maailma 
pealinnas. See pidi saama õigupoolest muusikamajaks, sest casa tähendab itaalia keeli 
maja. Niisiis saab sellest «Casino». Sellest saab lahtiste ustega maja, mille asutab 
muusikaarmastajate ühing. Selles majas leiavad endale nagu kunstide paleeski varjupaika 
kirjandus, kujutav kunst, muusika, koreograafia ja arhitektuur — ühe sõnaga, sellest saab 
entsüklopeediline asutus, mida kaunistab maailma esimese kunstniku sinjoor Paganini 
nimi. Kõik on juba valmis. Isand de Petiville on ostnud hotell «Geomare'i». 00, see asub 
suurepärasel kohal dAnteni maantee lähedal. Kunagi oli see Prantsuse revolutsiooni 
aegse finantsisti härra Perrego omand. 

«Me valisime just sellepärast nii meeleldi selle koha,» ütlesid kahe nimega mehed 
Paganini poole pöördudes, «et sinjoor Perrego oli itaallane, ja hiljem kuulus see Arrigile, 
Padua hertsogile, ning seal asutati õieti öelda ka teie rahanduspatrooni isand Laffitte'i 
esimene pank. Teie kirjutage ainult põhikirjale ja neile väikestele paberilehtedele alla.» 

25. novembril 1837. aastal kogunesid pariislased esmakordselt sellesse «Casinosse». 
Berlioz avaldas «Pariisi kroonikas», «Muusikalehe» viimasel leheküljel sinjoor Paganini 
uue spekulatsiooni puhub mürgise ja põlastava artikli. 

«Kuulsa viiuldaja isiklik osavõtt sellest veidrast «Casinost» avaldub järgmises: 
Paganini kõnnib selles aias kord või paar, kui juhtub olema ilus ilm ...» 

Paganini kehitas õlgu: «Mida see inimene minust tahab. Ma olen ju tema saatuse 
kergendamiseks kõik teinud.» 

Ta polnud Berliozile kunagi muusikalist nõuannet keelanud, oli vastanud kõikidele 
tema kirjadele, kuid lähemate tuttavate ringis, kus suu pruukimine läks üle igasuguse piiri 
ja kus osutus tõeks kõnekäänd, et sõbrad — need on kõige suuremad reetjad, muutus 
härra Berlioz sellest hoolimata halastamatuks Paganini austaja, noore Liszti vastu, keda ta 
vihkas ja kadestas, eriti aga Paganini enda vastu. See nimi kutsus Berliozis esile 
ebauskliku hirmu. 

Berlioz võis Paganinist jutustada palju enam kui paljud teised tema sõbrad 
muusikamaailmas. Pealegi oli härra Berlen, tähtis Pariisi finantsist ja ajalehe «Journal des 
Dtebats» omanik, kes oli oma kaitsva tiiva alla võtnud Jules Janini, kursis kõigi Paganini 
kohta käivate laimujuttudega. Ajaleht kasutas anonüümsete ja avalike korrespondentide 
teeneid. Post tõi iga päev huvitavaid episoode sinjoor Paganini elust. Toimetuse 


käsutuses oli samuti mõnesugust materjali, millest suurel viiuldajal polnud aimugi. Isand 
Berlenisse aga puutus see otseselt, sest ooper «Esmeralda», mille härra Hugo ja härra 
Foche'i libreto järgi lavastas Berlioz, polnud härra Berlenile võõras. Tema tütar laulis 
selles ooperis, ja kui Berlioz peksis keelt Paganini üle, siis 

seda enam oli pariislastel põhjust seda teha Berliozi ja tema vahekorra üle härra Berleni 
tütrega. Berlioz oli abielus. Ta oli abiellunud ettevaatamatult ja järele kaalumata, kuna ta 
tollal polnud veel tuttav neiu Berleniga. Nüüd aga oli härra Berlioz sunnitud virelema, ja 
tihtipeale tuli tal pead murda selle üle, kuidas tasuda pesunaisele. Vastu tahtmist pidi ta 
kirjutama «Muusikalehele» kroonikat, einetama Jules Janini juures, lõunastama härra 
Berleni pool, õhtusöögist loobuma ja tühja kõhuga magama heitma, lugedes juba sajandat 
korda Balzaci imetlusväärset romaani «Šagräännahk». Oo, kuidas too egoistlik Rafael 
sarnaneb sinjoor Paganinile, kelle kasutuses on viiuli nõiavõim, mis aga ometi ei suuda 
viiuldajale tervist tagasi anda! 

Ja siis pannakse posti «Sagräännaha» eksemplar. 

Paganini loeb traagilist lugu vaesest pariislasest Rafaelist, kes läks nagu temagi kord 
jubedasse mängupõrgusse ja pani kaardile oma viimase rahatüki. Siis kummaline leid 
antiikasjade kaupluses. Šagräännahk, mis loendab päevi ja tunde, vähenedes pärast iga 
Rafaeli soovi täitumist. Siis arvutud materiaalsed rikkused, kõikide soovide täideminek ja 
elu kiire kulumine. Otsekui tuulest kantud kalendrilehed kaovad päevad, tunnid ja 
minutid, ruineerides ta elu ja seinal rippuv kunagi hiiglasuur onagerinahk väheneb 
silmanähtavalt. Siin on tema vana kontuur, punane joon valgel seinal, ja siin on ta oma 
praeguses suuruses. See suure-sõmeralise pinnaga läikiv salapärase kirjaga nahk süm- 
boliseerib Rafaelile elada jäänud päevade ja tundide tagavara. Berlioz arvestas õigesti 
seda lööki andes. Tema kavatsus õnnestus. Paganini tundis täielikku sarnasust oma 
saatusega. 

Sündmused, mis hargnesid pärast Paganini tagasipöördumist Pariisi, hämmastavad oma 
ebatavalise kooskõlastatusega. 

Politseibüroo šeff härra Simone, politseiprefektuuri peasekretär härra Malevalles, 
«Muusikaleht», vaimuliku seisuse esindajad, Pariisi juristid ja arstid, ajakirjanikud ja 
kriitikud osutusid äkki ühtse sihikindla kava täidesaatjateks. 

Harris, kes elas Inglismaal, sai kirja, mis teatas talle 

kummalistest kahtlustest, mida Paganini on avaldanud Harrise kohta oma rahaasjade 
ajamise pärast. Harris kirjutas Paganinile kirja, pakkudes oma teeneid ning paludes tõde 
jalule seada. Paganini ei saanud seda kirja. Harris pidas talle teatatut tõeks ja vaikis, 
pakkumata teistkordselt oma teeneid ning elas tagasihoidlikult Brightonis. 

Paganini sai peatselt teate, et tema korraldusse saadetakse suur ookeanilaev, mis võib 
teda viia Uude Maailma. Paganini hakkas valmistuma ärasõiduks. Kuid ta kõneles oma 
ettevalmistustest liiga avalikult, ja need, kellele oli vaja tema elu, leidsid abinõu nende 
ettevalmistuste halvamiseks. 

Kui oli vaja arsti, siis ilmus eriarst, kui oli vaja juristi, siis ilmus erijurist, kui oli.vaja 
kriitikut ja ajakirjanduse esindajat, siis oli see jälle maskiks sellele jälitavale tahtele, mis 
oli endale ette pannud nii arsti kui ka juristi näokatte. 


1837. aasta kujunes otsustava löögi andmise aastaks, mis valmistas ette Paganini 
hukkamõistmist ja hukkumist. Andekas ja sõnaosav advokaat NN pasundas igal pool ja 
kõigis saalides, kus tema viibimist nõudis ta elukutse, Paganini meeletusest. «Paganinil ei 
jätkunud veel oma kolossaalsest rikkusest, ta astus Pariisi spekulantide, börsipetturite ja 
tumedate tegelinskite kampa, kes asutasid tühjal kohal ja ilma rahata «Casino».» 

Selle kogenud advokaadi sõnu korrati igal pool. Ja kui Paganini oleks pööranud rohkem 
tähelepanu inimeste juttudele, kui ta oleks lugenud Pariisi afišše ja ajalehtede kuulutusi, 
siis ta oleks näinud, et «Casino» pole sugugi süütu heategev ettevõte. See on tema tulu- 
allikas. «Casino» on Paganini sünnitis. «Casino» ja Paganini on üks ja seesama. 

Makstes kunstide maja organiseerimiseks esimese panusena kuuskümmend tuhat 
franki, arvms Paganini, «et ta teeb muusikakultuuri pealinnale suure tänužesti. Samal ajal 
aga raiskasid avantüristid viiuldaja raha ära, tegid tema nime kasutades kolossaalseid 
võlgu, alustasid suuri äritehinguid ja seadsid Paganini peagi fakti ette, mis ähvardas teda 
täielikult laostada,, ega vastanud kõige vähemalgi määral tema kavatsustele. 

Tarkpead Pariisi jurisprudentsist ei seganud end neisse asjadesse, ja ootasid, et Paganini 
ise pöördub abi saamiseks nende poole. Nende seas oli inimesi, kes ootasid veel suuremat 
segadust, mille järele Paganini oleks pidanud oma kukrut tublisti kergendama. «Casino» 
hakkas aga iga päevaga üha rohkem sarnanema Pandora pahedetõrrele. 

Härra Rousseau-Demelotri oli lihtsalt härra Tartuffe de Petiville'i tahte täidesaatja ja 
asjaajaja. Härra Tartuffe oli Pariisist äkki ära sõitnud. 

Härra Paganini on kohustatud esinema «Casinos» iga päev, kuna publik, kellele seda 
kõike on lubatud, ootab tema esinemisi. Temal pole sellega asja, et härra Paganini on 
haige. 

See kõik on väga naeruväärne. See on nali, millesse lõpuks Prantsuse õigusmõistjad 
end vahele segavad ja kaitsevad suurt viiuldajat, kes nii meelsasti prantslastele vastu tuli. 
See on päevaselge. Paganini kirjutab Pariisi prefektuuri 'peasekretärile härra 
Malevalles'ile kirja ja saab vastuse, et monsieur Paganini arvab asjata, et Prantsuse 
seadused hakkavad kaitsma metsikut spekulatsiooni, mida sepitsevad tundmatud 
inimesed: «Casino» sisseseade eest tuleb Paganinil viivitamatult tasuda kakssada tuhat 
franki, muidu ähvardab teda peale tsiviilkohtu ka veel politseikohtu vahelesegamine. 

Finantskohus on määratud 7. märtsile, ja Paganinilt mõistetakse välja kõik need 
kolossaalsed summad, mis olid loendatud Malevalles'i kirjas. 

Paganini pöördub härra NN poole. Härra NN kehitab õlgu, öeldes, et asi on keeruline ja 
täbar. Härra NN on aga vastutulelik, ta lubab sinjoor Paganinit siiski abistada. Ja ta 
hakkabki abistama. Ta tuleb iga päev sinjoor Paganini juurde ja heietab oma jutte. Ta 
toob temale «Kohtuliku Tribunali Ajalehe». Loeb talle kõike, mida sinjoor Paganinist on 
kirjutatud. Sinjoor Paganini on politsei ja Pariisi kohtu seisukohalt tavaline šantažist. Ta 
organiseeris «Casino» kasusaamise sihiga ja tüssas auväärset publikut nagu vana ja vilu- 
nud spekulant. Härra Paganini antakse kriminaal-politseikohtu kätte. 

«Sellest raskest karistusest vabastamine läheb kalliks maksma,» ütleb NN. «Te teate 
juba, et Petiville põgenes Pariisist, viies kaasa kõik «Casino» rahad. Tal oli salajane 
kokkulepe vana politseikoera Fleuryga. Fleury on praegu kohtu all. Teiega pole rahul ka 
härra Simone, kes esitas kohtuministrile teie peale kaebuse. Ka prefektuuri sekretär härra 


Malevalles esitas kohtuministrile analoogilise kaebuse. Teie šantaaži asitõendina esitasid 
mõlemad ministrile need «Casino» aktsiad, mida teie neile altkäemaksuks saatsite.» 

Paganini vaatab pärani silmadega nagu inimene, kelle ees avaneb kuristik. Kuid äkki 
võtab tema üle võimust viha, ta trambib jalgadega, kihutab NN välja ja otsustab ise oma 
asju ajama hakata. 

16. märtsil avaldatakse kohtuotsus kõigis Pariisi ajalehtedes. Sinjoor Paganini, 
«Casino» organiseerija, on kohustatud esinema «Casinos» vähemalt kaks korda nädalas 
ilma honorarita. Iga kontserti võib härra Paganini asendada kuue tuhande frangi suuruse 
trahviga. Tagatisena pannakse kõik «Casino» rahalised vahendid eriaresti alla. 

Ameerikast ei maksa enam mõeldagi. Paganini on andnud allkirja, et ta ei lahku 
Pariisist. Nii möödub aeg augustikuuni. Paganini rabeleb nagu metsloom puuris. Haigus 
komplitseerub, igal õhtul raputab teda palavik, öösel kiusavad luupainajad, kurgust tuleb 
verd. - 

Mingisugused isikud, kellel on politsei eriluba, ekspluateerivad «Casino» ruume. 
Vastlanädala teisipäeval esines keegi Saint-Felice Paganini võltsitud kirja alusel 
«Casino» laval. Seejärel põgenes ta koos kassapidajaga, võttes kaasa kogu kassas oleva 
raha. Pärast seda muutub härra NN, Pariisi prefekt Gisguet' naisevend, advokaadist 
hagejaks. Ta annab Paganini kohtüSse ja nõuab temalt kolossaalse summa ta asjade 
ajamise eest. Paganini oli NN abi ära põlanud, kuid kohus mõistab Paganini trahvi 
maksma, NN on rahuldatud. Paganini kirjutab kohtuministrile, ja asi määratakse 
arutamisele kohtukojas. 

Kohtukoda on aeglaselt töötav masin. Kaovad toimikud ja dokumendid. Paganini 
avaldused kaovad, nagu 

oleksid nad kirjutatud päikese käes sulavatele jää-kildudele, ja ainult Prantsusmaa ja 
Euroopa ajakirjad avaldavad kord kaastundega, mis Paganinit solvab, kord 
kahjurõõmuga, mis teda masendab, teateid tema vintsutustest. Ei ole enam suurt 
viiuldajat, on mees, kes on langenud šantaaži mülkasse, on raskesti haige inimene. 
Sinjoor Paganini vastu hakkavad huvi tundma arstid. 

Paganini püüdis Pariisi lehkavast õhkkonnast välja saada. Ta kirjutas Laportile kirja, 
milles avaldas soovi anda Londonis kontserte. Inglise ajalehed kuulutasid välja 
kontserdipäevad ja kellaajad. Paganini valmistus ärasõiduks, kuid seda ei toimunud: 
Kohtukojale meenus, et Paganini oli palunud oma asja arutada, ja saatis sinjoor 
Paganinile kutse, mis pani teda Londoni sõitu edasi lükkama. 

Samal päeval, kui Pariisis teada saadi, et Londoni ajalehtedes on avaldatud teade, et 
Paganini loobub kontsertide andmisest, sai Paganini teate: asja arutamine kohtukojas 
lükatakse edasi detsembrikuule. Paganini ei teadnud, mida teha. Ta oli peaaegu jõuetuks 
muutunud. 

24. juunil avaldas «Muusikaleht» sinjoor Paganini kirja, mis pidi ajalehe arvates 
näitama, et sinjoor Paganini on jõudnud meeltesegaduse ülimale astmele. Selle kirja tegi 
armastusväärselt teatavaks sinjoor Poug-las Loveday, kelle tütrele Paganini olevat 
andnud viiuli-tunde. Sinjoor Paganini nõudis nüüd härra Douglas Lovedaylt tundide eest 
kakskümmend kuus tuhat nelisada franki. Tõusis uus meelepahatorm. Paganini muutus 
ajalehtede talumatu tagakiusamise ohvriks. Inimesed, kes hiljuti olid tema kontsertidest 
vaimustatud, kehitasid õlgu ja ütlesid: «Mis selle inimesega on juhtunud? Kakskümmend 
kuus tuhat franki umbes kuu aja jooksul antud tundide eest! Ta on vist hulluks läinud!» Ja 


kui leidus veidrikke, kes ütlesid, et siin ei ole asi päris korras, siis vangutasid targad päid 
ja lasksid kuulda: «Oo, te ei tunne veel seda meest!» 

Kuus nädalat taotles Paganini asjatult, et avaldataks tema seletused. Lõpuks osutusid 
tema poolt esitatud tõendid niivõrd hämmastavateks ja ähvardus pöörduda 

vahetult Louis Philippe'i poole niivõrd mõjuvaks, et ajaleht oli sunnitud avaldama härra 
Douglas Loveday kirja, mis eelnes Paganini kirjale. 

Selles kirjas nõudis Loveday härra Paganinilt üheksa-kümnepäevase elamise eest 
Loveday korteris nelikümmend tuhat franki. Peale selle, silmas pidades, et miss Loveday 
oli Londonis andnud tunde väikesele Ahhilli-nole, — ta õpetas täpselt kümme päeva 
Ahhillinole klaverimängu, — nõudis härra Douglas Loveday sin-joor Paganinilt kohtu 
ähvardusel kaks tuhat franki ühe tunni eest. Douglas Loveday tarvitas kirjas kõige kate- 
goorilisemaid ja kõvemaid väljendusi. Kolme päeva jooksul pidi sinjoor Paganini välja 
maksma kuuskümmend tuhat franki. 

Avaldades selle kirja, lisab Paganini: 

«Ma pole tema tütrele tunde andnud. Ma vastasin sir Douglas Lovedayle lihtsa näitega, 
et kui fantaseerida, siis võib fantaseerida ka nii, nagu mina seda tahan. Selle eest, et ma 
pole tema tütrele tunde andnud, võin temalt nõuda kakskümmend kuus tuhat nelisada 
franki või ükskõik millise summa, mis mulle aga pähe tuleb. Ma ei puudutanud,» kirjutab 
Paganini, «teist küsimust. Härra Harris, minu sekretär ja sõber, katkestas õigeaegselt 
isand Loveday venna visiidid, keda isand Loveday ise tutvustas kui Inglismaa kõige 
kuulsamat arsti. Maei tea, kas see inimene omab arstidiplomit, kuid ma sattusin 
kummalisse seisukorda, mis mu tervisele erakordselt halvasti mõjus, niipea kui olin 
mõned korrad sisse võtnud tema poolt kirjutatud rohtusid. Harris paljastas mulle kogu 
selle pettuse. Kuulus arst hämmastas teda sajafrangise honorari nõudmisega igapäevaste 
visiitide eest Loveday korteris, isegi siis, kui need piirdusid lihtsa küsimusega: «Kuidas 
käsijsäib?» Olin sunnitud isand Loveday korterist kiiresti lahkuma, kusjuures ta andis 
Harrisele allkirja, et kõik arved on täielikult õiendatud.» 

Paganini kartis juba mõnda aega pöörduda Pariisi arstide poole. Raskesti haigena 
kuulas ta 16. detsembril 1837. aastal Berliozi kontserti. See oligi siis see kummaline 
muusikamees, kes Paganini nimesse nii põlglikult suhtub! Tuleb välja, et ta kirjutab 
jumalikke helitöid. 

«See on ime!» ütles Paganini, kuulates «Haroldit Itaalias». 

Järgmisel hommikul kirjutas Berlioz oma isale: «Paganini, see suur ja õilis kunstnik 
astus minu juurde lavale ja ütles, et seekord on ta hingepõhjani liigutatud kontserdist, mis 
tõstab mind Beethoveni tasemele. Äsja leidis aset sündmus, mis mind vapustas. Viis 
minutit tagasi tõi Paganini võrratu laps Ahhillino mulle isa kirja, mis sisaldas Rothschildi 
panga tšeki. Ma olen kahekümnetuhandelise varanduse omanik. Paganini kirjutab mulle: 

«Minu kallis sõber! 

Beethoven on surnud, Berlioz aga äratas ta eile jälle ellu. Mulle on osaks saanud õnn 
nautida Teie jumalike teoste helisid, palun Teid mulle lubada täita oma kohustus geeniuse 
ees. Võtke minult tänutäheks vastu kakskümmend tuhat franki, mida võite saada parun 
Rothschildi käest. 

Teie igavesti ustav sõber Niccolo Paganini.»» 

Ootamatult ilmus uus märkus «Journal des Debats's»: 


«Maailmas pole midagi julmemat, ebaõiglasemat ja karmimat, kui on minu häbiks mu 
kirjutised, mis on suunatud Paganini vastu. Tegin suurt ülekohut, nõustudes oma südames 
ühiskondliku arvamusega, mis oli kujunenud Paganini nime ümber. Jules Janin.» * 

Need Janini ebaselged read ei kõnelnud sõnakestki tõelisest põhjusest, mis sundis teda 
Paganini tagakiusamist lõpetama. 

Pariisi bulvarilehed tõstsid kisa Berliozi kontserdil aset leidnud sündmuse ümber. 
Muinasjutt kahekümnest tuhandest frangist andis ainet kõige lõbusamateks arvamusteks 
Paganini kohta. Räägiti, et see polnud Paganini enda raha, mis ta Berliozile andis, vaid et 
mademoiselle Berlen palus viiuldajat oma isa, «Debats'» väljaandja teadmata anda 
Berliozile üle oma südamlik kingitus: sellega võibki seletada «Debats'» kaastöölise härra 
Janini õiendust. 

Liszt oma kirjas Ortegue'le mõistis selle heategeva žesti hukka. Teised vihjasid lihtsalt 
sellele, et Paganini andis Berliozile varastatud raha. 

329 

«Raha, mis on võidetud valekaartidega, ei või Berliozile kasu tuua,» kirjutas Itaalia 
bulvari ajaleht. 

Kuid Berlioz oli õnnelik. Kolm aastat kerget tööd, vabadust ja õnne. Nüüd lõpetab ta 
oma «Romeo ja Julia». 

«Ma leidsin ta üksinda suurest saalist,» kirjutas Berlioz õele. «Sa tead ju, et ta on 
kaotanud hääle. Ilma tema poja Ahhillino abita on võimatu aru saada, mida Paganini 
tahab öelda. Kui ta mind nägi, tulid talle pisarad silmi ja minagi tundsin, et võin nutma 
puhkeda. Kas mõistad, Paganini nuttis, see metsik kannibal ja naistehukutaja nuttis mind 
kaelustades. «Ärge ütelge midagi. Mul pole teie sõnu vaja! Tundsin ise suuremat rõõmu 
kui teie!» ütles ta mulle. «Te kinkisite mulle tõelise muusikaelamuse, mida ma pole 
ammu enam tundnud.» Siis pühkis ta silmist pisarad, lõi äkki naerdes käega lauale ja 
hakkas ruttu-ruttu huuli liigutama, vaadates mind uskumatult kannataval ilmel. Väike 
Ahhillino tõlkis mulle need kõlatud sõnad. 

«Olen õnnelik,» ütles Paganini, «olen õndsuse tipul. Nüüd ei söanda need lurjused, kes 
teie vastu kirjutasid, enam oma laimu korrata. Ma olen autoriteet muusikamaailmas, mina 
teatan teie tunnistamist suureks muusikuks. »» 

Berlioz oli tõepoolest liigutatud. Meeleliigutus takistas teda rääkimast. Perspektiiv 
teostada kõike seda, milleks nälg ja viletsus olid heliloojalt võimaluse võtnud, vaimustas 
teda ja tegi ta keeletuks, kui ta kohtas Paganinit. Siis aga möödus esimene kohmetus. 
Berlioz küsis Paganini tervise järele. Ta oli kohkunud, sest oli viiuldajat estraadil näinud 
tugevana ja võimsana, nüüd lähedalt vaadates märkas ta, et tema ees seisab väsinud ja 
viimase piirini kurnatud inimene, kes oli teinud ilma igasuguse omakasuta suure heateo, 
kuigi tema tervis oli nähtavasti selline, et tal oli aeg mõelda ainult oma elu säästmisele. 

Berlioz hakkas rääkima nõiduse saladusest, mis oli suurele Paganinile avanenud sellises 
täiuses. Viiuldaja raputas pead. Ahhillino ütles talle edasi isa lühikesed laused: 

«Minu saladus ei ole juhuse tulemus, vaid see on kestva ja väsitava töö vili. Õppige 
tundma oma mänguriista. 

Alustage mõttega sellest, et te teda põhjalikult ei tunne. Viiuli omadused on palju 
rikkamad, kui seda arvasid minu eelkäijad.» 


«Teist kõneldakse kui Isise27 preestrist,» ütles selle peale Berlioz. 

«Oh ei,» vastas Paganini, «minu jumalust kutsutakse lihtsalt viiuliks.» 

Berlioz kõhkles kaua, kas ta ei peaks Paganinile rääkima sellest, mida ta oma sidemete 
tõttu Pariisi ajakirjade ja ajalehtedega oli teada saanud. Ta tahtis Paganinit hoiatada uute 
ohtude eest, ta tundis, et ta kohus on seda teha, ning samal ajal tundus talle, et praegu, 
oma heategijale visiiti tehes, on tal ränkadest ja erutavaist asjadest rääkida võimatu. 
Berlioz tõmbus kössi, sattus segadusse, jättis lõpuks kohmetult hüvasti ja lahkus. Niipea 
kui ta tänavale jõudis, tajus ta katastroofi lähenemist, mis pidi aset leidma just siin, Parii- 
sis, ja mis oli peaaegu vältimatu. Ta tahtis karjuda, Paganini päästmiseks abi kutsuda. 
See, mis siin salaja toimus ja mis viis mingisuguste tundmatute teede kaudu selle 
staabini, kus töötati välja uusi meetodeid Paganinile kallalekippumiseks, tundus 
Berliozile jälestusväärsena. Ent kindlustatuse, õnne ja vabaduse tunne tegid Berliozi 
otsekui joobnuks. Veel hetk, ja kõik mõtted Paganinist olid kadunud. Rothschildi panga 
tšekk, säravad kuldmündid, tagasihoidlik, kuid peen õhtusöök valitud inimeste ringis, nii 
et ei tekiks palju lärmi: muusikud on ju kadedad ja.. . «Tõepoolest, mida ma võingi selle 
kummalise inimese heaks teha?» — sellised olid Berliozi mõtted ja tunded. 

Doktor Lalleman, kelle olid saatnud sõbrad ja austajad, konstateeris haige tervise 
halvenemist. 

«Kogu Pariis on huvitatud teie tervisest,» ütles ta Paganinile. 

«Oh jaa,» mõtles Paganini, «ma tean, et kogu Pariis. Kohtuasi on palati esimeses 
astmes uuesti edasi lükatud, minu peal lasub jälle ähvardus.» Ta vaatas arstile otsa 
kurbade, tõsiste silmadega, ja ta huuled sosistasid sõnu, mis ei käinud ta tervise kohta. 

Vähehaaval levisid kuuldused Paganini ülitõsisest seisukorrast «Journal des Debats'> ja 
«Muusikalehe» toimetuste kaudu kõikjale. 

Doktor Lalleman kutsus neli kuulsamat Pariisi arsti konsiiliumile. Pärast Paganini 
hoolikat läbivaatamist läksid nad kõrvaltuppa nõu pidama. 

Noor doktor Lasec, kes oli avastanud tagakiusamise maania raske haiguse vormina, 
tõendas, et Paganini kannatab just selle haiguse all. Vana auväärne psühhiaater Fauville, 
kes oli kirjutanud dissertatsiooni suurusehullustuse kohta, kinnitas kangekaelselt, et Paga- 
ninit vaevab mania grandiosa. Üksnes Jean Cruveilhier osutas tundemärkidele, mis 
kõnelesid närvide täielikust ülekurnatusest, ja oma patsiendi elulooliste allikate poole 
pöördudes hämmastas oma lugupeetud kolleege Paganini lapsepõlve ja noorusaastate 
peene tundmisega. 

«Olen teda juba kord külastanud,» ütles Cruveilhier. «See oli päeval, kui keegi oli meie 
patsiendi juures kasutanud meie kolleeg Souberani leiutatud vahendit.» 

«Kuidas? Mis?» küsis doktor Rostand prille kohendades. 

«Jah,» ütles Cruveilhier, «bandiidid panid peremehe kloroformiga magama ja viisid ta 
korterist ära kotitäie kulda.» 

«Noh, ma arvan, et ta selle all just eriti ei kannatanud,» ütles Rostand, näidates oma 
solidaarsust kuulujuttudega, mis liikusid Pariisis Paganini tohutust rikkusest. 

Doktor Lasec hakkas rääkima: 


” Isis — vana-egiptuse jumalanna. Tõlkija. 


«Selle inimese peamiseks omaduseks on erakordne vastupanu retseptsioonidele. Ma 
arvan, et looduse teos, mille nimi on sinjoor Paganini, omab kolossaalset vastupanujõudu 
kõigile nähtustele, mis tema loomusele on võõrad. See on ainulaadselt loomisvõimeline 
natuur. Ma pean ennast muusikas kompetentseks ja mul on au kolleegidele teatada, et 
mitte ühegi viiulimängu meistri teost pole senjoor Paganini mänginud ilma täieliku 
ümbertöötluseta, mis eredalt kajastab tema enda individuaalseid iseloomulikke jooni, ja et 
heliloojad, kelle 

teoseid ta ümber teeb, on täielik põhjus solvumiseks. See visa vastupanu kõigele 
võõrale ning omaenda tunnete ja mõtete vulkaaniline tormitsemine toimub patsiendi 
juures üheaegselt individuaalsuse hüpertroofiaga, mille tagajärjena võime tähele panna 
närvijõu põletamist iseenda tulel. Iga uue esinemisega toimub see põlemine crescendo.» 

«Ma pean tema seisukorda lootusetuks,» lausus doktor Cruveilhier katkendlikult. 
«Ülekurnatus lapsepõlves ja väsitav, üleinimlik töö on pannud aluse sellele haigusele, 
mis on nüüd puhkenud palavikulises ägeduses. Härra Paganini on kadunud. See on 
miliaarne tuberkuloos, mis algab larynxist. Varsti toob see enesega kaasa kõikide kudede 
moondumise. Paganini sarnaneb tinakannuga, mis on sattunud polaarjoone taha. Kõva ja 
sitke metall muutub arktilise külma mõjul pulbriks. Pääsu ei ole. Iga uus kontsert nõuab 
tema elust viis aastat. Ma arvan, et kümnest kontserdist piisab, et üheteistkümnendal 
Paganini viiuli maha pillaks ja sureks.» 

«Kas tal on pärijaid?» küsis Lasec mõtlematult. Cruveilhier vaikis. 

«Nähtavasti,» ütles psühhiaater Fauville. «Räägitakse, et ta asjad olevat äärmiselt 
sassis. Ma kuulsin poole kõrvaga, et ta on kirjutanud kohtuministeeriu-mile, kuid 
tulemuseta. Minister Laffitte'il oli õigus, kui ta ütles, et härrad pankurid hakkavad praegu 
valitsust kujundama. Rahaaristokraatidele, kes istuvad; meil praegu valitsuses, ei meeldi, 
kui teise leeri inimesed hakkavad kasutama selliseid vahendeid, millega kavatses 
rikastuda Paganini. Ta palkas mingid avantüristid Petiville'i ja Rousseau ja tahtis end 
nende nimede taha varjates alustada kasulikku spekulatsiooni. Asi kukkus läbi ja 
Paganini sattus kohtu alla. Kui ta oleks kedagi avalikult solvanud, siis oleks talle muidugi 
andestatud, kuid katset Pariisis rikastuda, ja veel selliste vahenditega, ei anta talle 
andeks.» 

«Või nii!» tähendas Cruveilhier. «Kui suur karistus talle mõisteti?» 

«Me oleme kõrvale kaldunud,» meenutas vastuse asemel Fauville. 

Cruveilhier ei korranud oma küsimust, kuna ta teadis märksa rohkem kui tema 
kolleegid. Doktor Rostand võttis rahataskust neljaks murtud ilusa postpaberilehe, heitis 
sellele pilgu, pani uuesti kokku ja pistis taskusse. 

«Niisiis me mõistame patsiendi surma. Ma pean kurvastama härra Laffitte'i, kes 
kirjutab mulle, et Paganinit peab tingimata abistama.» 

Arstid vahetasid pilke. 

«Kellele härra Laffitte'i kiri on adresseeritud?» küsis Cruveilhier. 

Vaatamata küsimuse veidrusele vastas Rostand: «Jah, teil on õigus: kiri on saadetud 
fakulteedile, mitte isiklikult minule.» Cruveilhier langetas pea. 

«Niisiis,» ütles doktor Fauville, «peale Lähemani, kes meid kokku kutsus, on kõik oma 
arvamist avaldanud.» 

Lalleman, kes seisis akna all ja polnud seni veel sõnagi lausunud, ütles: 


«Fakulteedile kannan ette mina, mitte doktor Rostand. Meditsiiniline Pariis vastutab 
viiuldaja elu eest.» 

«Oo, muidugi, muidugi,» laususid kõik arstid kooris, hapu naeratus näol. 

«Niisiis tänasest päevast peale on igasugused, kont-sertesinemised kategooriliselt 
keelatud,» ütles Cruveilhier. 

«Aga armsad kolleegid!» hüüdis doktor Lalleman. «Kuidas võib Prantsusmaa pealinnas 
lubada ...?» Lalleman peatus, leidmata sõnu. 

«Meditsiin ei sega ennast vahele eramajadesse,» ütles Fauville vihaselt. «Mida 
suudavad teha Pariisi arstid, kui patsient ise on oma haiguse põhjuseks. Pariisi 
õigusemõistmine aga loob olukorra, mis on vaevalt meie patsiendile soodus!» 

Doktor Lallemani viipe peale tõi preili Weishaupt ümbrikud õhukeste pangatšekkidega. 
Kärarikkalt juttu vestes lahkusid arstid. Kohale jäi ainult Lalleman, kes istus Paganini 
voodi juurde ja asus kindlalt ja visalt teda manitsema, et ta alluks fakulteedi otsusele ja 
loobuks viiulist. 

«Kallis sõber, armastatud maestro,» ütles Lalleman, «sellest päevast peale, kui te 
andsite mulle loa lahutada teid muusikast, asuvad teie viiulid teie sõbra Ahani juures. 
Jätke need tema juurde ja sõitke koos minuga lõunasse. Kinnitan teile, et ei möödu 
aastatki, kui teie tervis on jälle täiesti korras. Kus te tahaksite elada?» 

«Seda pean ma küsima oma peremehelt,» kirjutas Paganini tahvlikesele. 

Hüüti peremeest. Ta jooksis sisse, mängust õhetav, lõbus ja naerev. Ta tõi kaasa kuhja 
kirju, mis ta oli haaranud preili Weishaupti käest. Kareldes mööda põrandat, pildus ta 
neid toas laiali. Poiss võttis vaimustusega vastu doktor Lallemani ettepaneku sõita Lõuna- 
Prantsusmaale, mere äärde. 

Hetkel, kui väike Ahhillino hüples parketil isa ees, ootas neli ülielegantselt riietatud 
inimest all sissekäigu juures, kus nelja sõiduki kutsarid küünarnukkidega laternapostidele 
toetudes kõnelesid Alžeeria sõjast, araablaste ülestõusust ja sellest, et ühe kutsari venna- 
tütar, Fanchette, on osavalt õnge võtnud keigarist juuksuri Rivoli tänavalt. 

Siis ilmusid trepile doktorid värvilistes torukübarates ja elegantsetes frakkides. Kutsarid 
sööstsid oma hobuste juurde. 

Arstidele lähenesid elegantselt riietatud inimesed: Hugo, Lamartine, Musset ja George 
Sand. Suures erutuses otsisid nad silmadega inimest, kelle poole oleks kõige parem 
pöörduda. 

«Kellega mul on au?» alustas juba doktor Cruveilhier, kui Musset talle üsna lähedale 
jõudis. Siis tõmbus ta nägu armastusväärselt naerule. Kogu oma olemusega naeratades 
ulatas Cruveilhier George Sandile käe ja kummardas Mussefle. 

«Ta elab kõige enam kuu või kaks,» ütles Cruveilhier. 

George Sand lõi käsi kokku. Sel silmapilgul ilmus käänaku tagant nähtavale keskmist 
kasvu, pikkade juuste, elavate säravate silmadega mees. See on Liszt. Ta oleks peaaegu 
hilinenud. 

.. . Paer lebas surivoodis. Sonides hüüdis ta Paganinit. Kergendushetkel soris ta 
kõigepealt pabereid, mis 

lebasid ta voodi ees suurel laual, leidis vajaliku dokumendi, ja sulgedes selle paksu halli 
ümbrikusse, helistas laual seisvat kellukest. Sisenes sinjoora Riccardi. Ta noomis veel 


kord meest, et ta keelab kirjutuslauda voodi juurest eemale lükata, võttis ümbriku ja 
väljus. Paer aimas oma elulõppu ja saatis seepärast Paganini korraldust ootamata Pariisi 
konservatooriumile dokumendi, mille ta õpilane oli kirjutanud esimestel õnnelikel 
Pariisis viibimise päevadel. Õhtul polnud sinjoor Ferdinando Paeri enam elavate kirjas. 

Konservatooriumis lisandus toimikule, mis puudutas Paganini viibimist Pariisis, veel 
tema isiklik avaldus. See algas tavaliste sõnadega: 

«Armulised härrad, vastuvõtt, mis mulle prantsuse seltskonna poolt osaks sai, lubab 
eeldada, et ma ei peta neid lootusi, mis eelnesid minu ilmumisele Pariisi. 

Kui minu edu puhul võiks minu isiku suhtes üles kerkida mingi kahtlus, siis laheneb see 
juba sellega, et Pariisi majade seinad on täis kleebitud minu portreesid, mille seas on 
mulle sarnanevaid ja ka mittesarnane-" vaid. Kuid portretistide pingutused ei piirdu 
üksnes püüdega anda minule sarnanevat portreed. Täna, kui ma mööda Itaalia bulvarit 
jalutasin, nägin ma litograafiat, mis jälle, nagu varemäilgi aastatel, kujutab mind vangina. 
«Pole midagi ütelda,» mõtlesin ma, «inimesed leiavad võimaluse rikastuda, kasutades 
süüdistust, mis juba viisteistkümmend aastat minul lasub.» 

Nähtavasti on minu vangistuse kohta liikvel palju lugusid, mis on sobivaks materjaliks 
igasugustele” illustratsioonidele. Näiteks jutustatakse, nagu oleksin ma oma armukese 
juurest leidnud võistleja ja tapnud ta selja tagant just sel silmapilgul, kui tal polnud 
võimalik ennast kaitsta. Mis puutub teistesse, siis on nad kindlal arvamisel, et minu 
meeletu armukadeduse ohvriks oli hoopis mu armuke. Ei jõuta kokkuleppele ainult ühes 
asjas, mil viisil ma suvatsesin armastatud naise teise ilma saata. Ühed kinnitavad, et ma 
kasutasin selleks kolmekandilist pistoda, teised aga, et ma eelistasin mürki. Mis minusse 
puutub, siis ma arvan, et kui on inimesi, kes ei häbene välja mõelda ja minu kohta 
levitada sääraseid jutte, mida siis veel ütelda 

joonistajatest, kes kasutavad õigust mind oma joonistustel kujutada nii, nagu nad seda 
heaks arvavad. 

Toon näitena ühe juhtumi, mis leidis mu elus aset viisteist aastat tagasi Paduas. Ma 
andsin seal kontserte, ja niipalju kui ma võisin tähele panna, oli neil kontsertidel edu. 
Hommikul pärast kontserti, kui ma oma tavalisel kombel tagasihoidlikult ja märkamatult 
ühises söögilauas istusin, kuulsin ma tahtmatult pealt oma lauanaabrite vestlust viimasest 
kontserdist. Üks vestleja ei säästnud ülistussõnu, tema naaber oli niisama meelitaval 
arvamisel. «Paganini kunstis pole midagi imetlusväärset,» võttis ootamatult sõna kolmas 
jutukaaslane. «Ma arvan, et kui ta veetis kaheksa aastat vanglas ja kogu selle aja jooksul 
ei võetud temalt ära viiulit, siis mida muud tal jäigi hommikust õhtuni teha? Vanglas aga 
istus ta selle eest, et tappis kõige alatumal kombel minu sõbra, kellega nad võistlesid 
naiste pärast. Paganini kuritöö alatus ja nurjatus kutsus kogu linnas esile sügava 
pahameele.» 

Keegi ei oodanud, et mina sellest kõnelusest osa võtan. Ma pöördusin lihtsalt selle 
vestleja poole, kes oli näidanud end kõige rohkem informeeritud isikuna ja teinud 
teatavaks mu kuriteod. Siis pöördusid kõik lauasistujad järsku minu poole. Kujutlege 
nüüd seda efekti ja üllatust. Kogu lauas istuv seltskond tundis minus ära paadunud 
kurjategija ja lurjuse. Jutustaja sattus segadusse. Selgus, et tapetu polnud üldse ta sõber ja 
et ta oli selle loo kuulnud kolmandast, neljandast, viiendast suust. Kohmetult ja 
haletsemisväärselt kaebas ta, et teda on võidud viia eksiteele. 


Armulised härrad! Te näete, kui pahatahtlikult mängitakse kunstniku reputatsiooniga. 
Inimesed, kes armastavad laiselda, ei suuda aru saada, et inimene, kes on seadnud endale 
suure eesmärgi, võib saavutada selle visa tööga ükskõik missuguseis tingimustes, võib 
kaua ja pingeliselt salaja öösiti töötada, ning isegi siis, kui ta silmakirjaks vestleb ja, 
silmad kinni, mööda tänavaid kõnnib, saab ta töötada. Seepärast olekski vaja ühiskonna 
organismis elav laiskvorst ja parasiit üksikkambrisse sulgeda, et ta mõistaks, kuivõrd 
üksildane on selle inimese loov vaim, kes linnakära keskel kõndi- 

des on jäänud üksinda oma loomingulise südametunnistusega. 

Viinis olin ma veel kummalisema juhtumi tunnistajaks. Mis see oli, armulised härrad? 
Kas kurioosne kergeusklikkus, mida minu entusiastlik mäng oli üles kütnud, või 
kuritahtlikkus? Ma mängisin Viinis viiuli-variatsioone, mille nimi on «Nõid». Need 
avaldasid täiesti ebatavalist mõju. Nägin kahvatu näoga ja väikese habemega 
kongisninalist noormeest eksleva pilgu ja ebaloomulikult erutatud näoga. Ta vaatas minu 
poole ja kinnitas valjul häälel oma naabritelš, et minu mäng ei pane teda sugugi 
imestama, sest ta näeb mu selja taga täiesti selgelt kuradit ennast, kes seisab mu juures ja 
juhib mu käte liigutusi ning poogna pinget. 

«Vaadake,» ütles noormees, «seda rabavat sarnasust Paganini endaga. Kurat ja Paganini 
on üks ja seesama isik, ainult kaheks jagunenud. Need on kaksikud, kellest üks on 
riietatud musta, teine punasesse. Vaadake Paganini selja taha ja te näete punastes riietes 
olendit sarvede, sokuhabeme ja esiletungiva alumise huulega, kes naeratab ning naerab 
kähisevalt. Tema punane saba lööb vastu sinjoor Paganini kingi.» 

Armulised härrad! Pärast taolist juhtumit ma ei kahtle isegi enam nende sõnade 
õigsuses. Ja sellest ongi tingitud, et suur hulk inimesi seletab minu meisterlikkust 
deemonliku, jumalavallatu, kuritahtliku, salakavala jõuga ühenduses seismisega. 
Armulised härrad, need vastikud lood häirivad ja tüütavad mind. Ma olen püüdnud 
näidata kogu nende absurdsust ja naeruväärsust. Minul on lihtne ja kurb elulugu. Armu- 
lised härrad! Neljateistkümnendast eluaastast peale esinen ma pidevalt avalikult. Viis 
aastat järjest olin õu-konnakapelli direktoriks ja dirigendiks Luccas. Lisage sellele juurde, 
et ma istusin kaheksa pikjca aastat vangla üksikkambris oma armukese ja oma rivaali tap- 
mise pärast. Lihtsa aritmeetilise arvutuse põhjal te näete, et minu kuriteo, tapmise, 
sunnitöö ja galeeri aasta langeb ajale, kui ma olin vaevalt seitsme aastane. Seitsmeaastase 
poisikesena oli mul juba armuke ja tapsin oma rivaali. 

Viinis, selles kuulsas kunstide linnas, olin ma sunnitud 

kasutama oma kodumaa saadikult saadud tunnistust. Ta andis mulle kirjaliku 
tunnistuse, et kuulsusrikka Itaalia saadikuna tunneb ta mind kakskümmend aastat kui 
ausat ja korralikku inimest, ise aga võin ma alati tõendada, et minu vastu tõstetud 
süüdistused pole midagi muud kui jultunud laim.» 


XXXII PEATÜKK MISTRAALI HINGUS 


Prantsusmaa lõunapoolsete linnade tuul uitab vihisedes mööda põlde. Sööstes äkki 
väikelinnade tänavaile, rebib ta raevuhoos puude latvu, kerib lehed rulli ja paiskab 
väljakuil laternaid ümber. Ta murrab maha ka kõrgeid puid ja kisub välja kive. 


Mäelõhedes ja isegi põiktänavate kitsastes käärudes ning mansardkatuse akende taga 
laulab ta kumeda ja mahlaka orelihäälega. See «Provence'i heategev jumalus», nagu 
inimesed lõuna pool teda nimetavad, puhub loodest ja toob endaga alati kaasa selge ilma. 
Murdes puid nagu pilliroogu, keerutab ta üles rannakive ja muid väikesi kive. Ja häda 
inimesele, kes satub sellesse vertikaalsesse kivipeenrakesse, mis kõnnib nagu vana munk 
mööda teed. See väike inimesekujuline teadmata kust ilmunud sammas paiskab teekäijad 
teeäärsetesse nõgudesse. Lambad jooksevad tihedasti kokku, kui kuulevad mistraali 
vingumist. 

Hoolimata doktor Lallemani keelust, kes püüdis haiget tolmu eest kaitsta, sõitis 
Paganini tõld kolmandana. Sinjoor tahtis tingimata, et tõld Ahhillinoga sõidaks keskel, ja 
et kogu aeg oleks seda näha. 

Lalleman kirjutas ettekandes oma vanematele kolleegidele: 

«Paganinist on järele jäänud ainult vari. Ta on hääle lõplikult kaotanud. Hääl ei tule 
talle enam kunagi tagasi, ainult leegitsevad silmad ja nurgelised žestid, millega me oleme 
harjunud, võimaldavad meil temast 

aru saada. Ta on nõus Marseille's Beethoveni kvartetti mängima, kui teda palutakse, ja 
tellis minu keelust hoolimata Alianilt välja Guarneri ja Stradivari viiulid. See tema 
kuulsuse agent väljus koos temaga ta tõllast. Asi seisab selles, et Martinigue'il on palju 
äkilise katastroofi ohvreid. Paganini kavatseb minu keelust hoolimata anda Marseille'is 
heategeva kontserdi.» 

12. mail 1839. aastal tõmbas «Aastaaegade Ühing» Pariisis kogu Prantsusmaa 
tähelepanu endale. Bourg-1'Abbe tänaval vallutas ülestõusnute salk relvakauplused, juhid 
kutsusid pariislasi relvile. Justiitspalee juures tõrjuti ülestõusnud tagasi, nad ehitasid 
Grenetti tänavale barrikaadid, kuid õhtuks vaibus tulevahetus. Barbes, Blangui, Bernard 
ja Guinbeau areteeriti, algas «Aastaaegade Ühingu» protsess. Lõunas aga hakkas 
tegutsema uus karbonaarlik ühing «Noor Itaalia». 

Neil päevadel, kui justiitspaleel polnud üldse aega Paganini jaoks, kerkis ootamatult 
esile veel üks protsess viiuldaja vastu. Läbivaatamisel olev kohtuasi sai äkki uue pöörde. 
Paganini äraolekul algas kõigi tema kuritegude täiendav juurdlus, ja esimeste instantside 
otsus kinnitati. 

Doktor Lalleman ei söandanud sellest Paganinile rääkida, ta kartis, et äkiline erutus 
võib lõppeda surmaga. Kohtuotsus oli järgmine: peale ühekordsete trahvide 
väljamaksmise ja Paganini varanduse konfiskeerimise kõikide «Casino» ehitusse 
puutuvate nõudmiste katteks, pidi Paganini viiulimänguga, see tähendab ilma 'honorarita 
antud kontsertidega tasuma kõik nõudmised, mida esitasid tema ahnuse ootamatult esile 
kerkinud ohvrid. Kuningliku kohtu otsus kohustas «sinjoor Nic-col5 Paganinit mängima 
Pariisis «Casinos» vähemalt kaks korda nädalas, soovitav iga päev». Kui esineb 
vahelejätmisi, siis «iga ärajäänud kohustusliku kontserdi eest, mida tal tuleb anda kaks 
korda nädalas», maksab Paganini kuus tuhat franki trahvi. 

Lalleman tundis, et ta juuksed tõusevad püsti. Ta võttis pliiatsi ja hakkas arvutama. 
Talle näis, et ta näeb und. Ta luges selle vapustava dokumendi veel kord läbi. Ei! Arvud 
olid õiged, kirjutamise viga ühes reas oleks ära parandatud järgmises, kuid igal pool 

seisis arv kuus tuhat franki iga vahelejäänud päeva eest. 


Lalleman arvutab paberil — aastas on kolmsada kuuskümmend viis päeva, ükssada 
kakskümmend ärajäänud kontserti aastas röövivad sinjoor Paganinilt poole tema 
varandusest, ja otsustades doktor Lallemani andmete järgi muutub Ahhillino Paganini 
esimese aasta jooksul kerjuseks. Kaks aastat ilma kontsertideta laostavad Paganini enda. 
«Räägitakse, et ta varandus ulatub kolme miljoni frangini,» arutleb doktor Lalleman. 
Kohtuotsus seadis küsimuse nii, et isa iga elupäev laostab poega, sest kui Paganini täna 
või homme sureks, siis langeksid ära kõik tema vastu esitatud nõudmised. Iga kontsert on 
isale mürgiks. Isa surm jätab pärandi puutumata. See oli põrgulik plaan. Need inimesed 
pidid teadma, et haige praeguse seisukorra juures jätkub mõnest kontserdist, et lõpetada 
ta elu. 

Valitsusel on rohkesti tegemist. Juhtum Bourg-1'Abbe tänaval näitab, et Prantsusmaa 
elab vulkaanil. Kas on kellelgi valitsusest mahti tegelda sääraste pisiasjadega, nagu 
päästa mõrtsukate käest maailma suurim viiuldaja, kes elab härra Sergeanfi juures 
Nizzas? 

Härra Sergeant, kelle majas Paganini peatub, ei jutusta meeleldi oma minevikust. Ta oli 
revolutsioonikomitee liige ja jäi vabatahtlikult Prantsusmaale neil päevadel, kui selle 
vabadusetäht oli langenud esimese konsuli jalgade ette. Robespierre'i ja Marat' kaasaeg- 
lasena oli ta neil aastatel Nizzas, kui Charlotte Robes-pierre ameles merekaldal kõhetu 
leitnant Bonaparte'iga. Kes võis tollal teada, et see leitnant saab prantslaste keisriks! 
Nüüd lõpetab vanake Sergeant tumerohelises kuues, puhas hollandi pesu seljas, oma 
elupäevi merekaldal ja üürib tube härra Paganinile. 

Õhtul aga, kui doktor Lalleman istub vanakesega aias pingil, jutustab Sergeant 
doktorile loo marmorristist, mis seisab teisel pool kaldal. Rooma paavst Pius VI, kes oli 
Napoleoni vang, peatus teel Savonasse mõned päevad Nizzas. Nizza oli Bonaparte'i käsul 
parajasti ühendatud Prantsusmaaga. Vari jõekesest, mis selles paigas Prantsusmaad ja 
Itaaliat lahutas, viis üle väike sild. 

Rooma paavst nägi teisel kaldal põlvitavat naist. Paavst astus üksinda tõllast välja ja 
läks talle vastu. Seal, kus seisab marmorrist, toimus liigutav kohtumine Rooma paavsti ja 
bonapartliku despotismi teise ohvri, Etruuria kuninganna vahel, kes oli samal aastal 
Nizza linna välja saadetud. 

«Üheksandal veebruaril tuhande kaheksasaja neljateistkümnendal aastal,» ütles 
Sergeant, «hakkasid põhja pool kõmisema suurtükid. Bonaparte kukutati, ja juba teine 
paavstlik vang, Pius VIIL, pöördus vabana oma pealinna tagasi.» 

Orjameelsete linnaelanike poolt püstitatud rist kutsus Sergeanfis esile sügava 
jälkustunde. 

«Siinsed elanikud on ebausklikud,» ütles ta doktor Lallemanile. «Muide, andsin juba 
palju aastaid tagasi jäädavalt poliitilise vaikimise tõotuse.» 

Päevadel, kui doktorit kõige enam erutasid ajalehe-teated kohtuprotsessi uuesti 
alustamisest ja kogu «Casino» loo viimisest kuningliku kohtu ette, tundis Paganini end 
äkki paremini. 

Paganini huulte liikudes tekkis kähisevatesse sõnadesse puhas ja selge toon, ja kuigi 
Lalleman oli veendunud, et see uus energiapuhang on üürike, oli ta üllatatud selle 
inimese organismi vastupidavusest, kes võrsus lihtrahva seast ning oli tõeline genualane, 
kuivetu ja kõhn, terasköitele sarnanevate soontega. See mees oli läbinud oma 
hiigelteekonnal mööda Euroopat rohkem kilomeetreid, kui Napoleoni kindralitepõlvkond 


oli jõudnud katta oma sõjakäikudel. Paganini armastas ise neil päevil rääkida, et «ta võib 
öelda kuni viimse paimani28 vahemaa estraadilt estraadile ja linnast linna.» Nii oli kogu 
ta elu möödunud tõllas, võõrastemajades, kontserdisaalides, teeäärsetes kõrtsides, 
luksushotellides, kuhu Paganini viis kaasa pooleldi nälgides elama harjunud inimese 
vähenõudlikud harjumused. 

Kasutades võimalust rääkida, avaldas Paganini doktor Lallemanile oma arvamisi 
muusikast ja oma kavatsuse ehitada peale tervenemist hiiglasuur konservatoorium 

kogu Itaalia jaoks. Ta rääkis uue kunsti alustest nii elavalt, tema silmades peegeldus nii 
tasakaalukas tarkus ja tema mõistus oli nii terav, et Lalleman hakkas juba mõtlema, et 
Paganini organism on haigusest lõplikult võitu saanud. 

Lalleman märkis üles Paganini arvamise muusikalise rütmi kohta: «Sinjoor Paganini 
vaatab rütmile kui protsessi sisemisele seadusele. Ta kõneles sellest, et aeg on mateeria 
liikumise vorm, ja protsessi sisemine seadus ajas väljendub rütmi sagedases muutumises 
helideks. Muusika — see on kehastamata rütm, see on mateeria liikumise kõige peenem 
vorm, selles avaldub protsessi sisemine seadus kõige paremini.» 

«Ma jõudsin selleni kaudseid teid mööda,» ütles Paganini, «ma leidsin selle jälgi 
kõikjalt. Ruumi on võimalik võita liikumise kiirendamise teel ajas. Ma tegin seda selleks, 
et külvata kõikjale uue muusika seemet. Headus, tõde, ilu, üksikinimese harmooniline 
hingelaad, mis leiab vastukaja teiste tunnetes, kogu inimeste vastastikuste tunnete maailm 
on suletud rütmiline ahel. Headus ja kurjus, tõde, ilu, rütm, harmoonia ja ebakõla — see 
on arütmia. Korratus, mis tuuakse ajaloo rütmi, sünnitab tormi ja ärevust, ebakõla inim- 
ühiskonnas, nagu kammertongi, mis pole õigesti asetatud, pillub lükopoodiumi pulbri 
plaadikesel laiali. Te võite leida rütmi absoluutselt kõikjal. Vaadake, kui rütmiliselt 
kordub looduses aastaaegade vahetus.» 

Nende küllaltki valjusti lausutud sõnade järel Paganini peatus. Uks avanes veidi, 
kääksus ja vaikis. Härra Sergeant ajas end püsti ja läks kõrvaltuppa, seal ei olnud kedagi. 

«Seal pole kedagi,» ütles ta tagasi tulles ja avatud akna alla tugitooli istudes. 

Raskete sametportjääride vahelisest kolmnurgast tungis sisse rõõmus päiksepaisteline 
Lõuna-Prantsusmaa oma värvide ja helidega, meretuulega, lindude sädistamise ning vastu 
kallast murduvate vahutavate lainete kohinaga. Värske ja tasane tuul libises mööda puude 
lehti, sahistas okstes ja liigutas kergelt portjääri narmaid. 

Suured vanaaegsed saalid piiravad haigetuba. Ümberringi 

on täielik vaikus. Viiul lebab samettugitoolis. Paganini heidab väsinult pea tagasi. 

«Kas te arvate, et headus ja jumala arm pole maailma absoluutseteks alusteks? Kus on 
siis kiriku koht?» 

Paganini vangutas pead, ta ei saanud nähtavasti aru. 

Sinisilmne blond poisike mängib aias viiuldaja akna all rõngamängu. Kuldne rõngas 
lendab aknast sisse, põrkab vetruvalt vastu portjääri ja kukub Paganini jalgade juurde 
tekile. Uksele koputatakse. Ilmub preili Weishaupti hirmunud nägu, silmad vaatavad 
teravalt ja pinevalt Paganinile. 

«Tulge sisse, ärge kartke, preili!» ütleb Paganini. 


*Paima — hollandi pikkusmõõt, võrdub 9,4 sm. Tõlkija. 


Vanake vaikib. Doktor Lalleman tõuseb kohmakalt ja astub ta juurde. Pöördub siis 
rahulikult Paganini poole ja ütleb: 

«Monsignore Antonio Galvani, Nizza linna piiskop, saatis siia oma vikaari. See vaga 
preester ütleb, et teie olevat teda kutsunud. Püha kirik on teie haiguse pärast hirmul, ja 
soovides teile kergendust tuua, pakub teile pihti, pattude andeksandmist ja püha 
armulauda.» 

Sergeant tõuseb. Paganini vangutab pead. 

«Noh, kas või silmakirjaks,» sosistab doktor voodi juurde astudes. 

«Seda vähem, et silmakirjaks,» kähistab Paganini. Ta silmis süttib viha, pea langeb 
tagasi padjale. 

Lalleman on täiesti segaduses. Hetkeks vilksatab ta peast läbi mõte sinjoor Paganini 
ettevaatamatusest, kes selgesti ja valjusti oli lausunud sõnad: aastaaegade muutumise 
rütm. Kogu Pariis kõneleb praegu sellest, igal pool otsitakse salapärase «Aastaaegade 
Ühingu» liikmeid. Mida see haige ometi enda teadmata tegi! Doktor mõtleb pingeliselt. 
Tema, doktor Lalleman, pole seotud mingi organisatsiooniga peale Pariisi Fakulteedi. Ta 
püüab haiget ausalt abistada, ta ei tea midagi õudsetest intriigidest, mis Paganinit 
ümbritsevad, ja just selles avaldubki nende inimeste peen kavalus, kes tapsid inimese ja 
on selles kindlad, et ta enam ellu ei ärka. Surma tunnistajaks aga panevad nad inimese, 
kes ei ole asjaosaline ega tea nende kavatsustest midagi. Paganini kangekaelsus kurvastab 
doktor Lähemani. Ta on vana kogenud arst ja südame põhjas täielik ateist, 

kuid ta teab, et Rooma kirik on Lõuna-Prantsusmaal kõikvõimas. 

Rannaäärsete külade kalurid ja Nizza linna kodanikud, kes kauplevad kitsepiima, 
lillede, veini ja viinamarjadega, tunnevad hästi härra prefekti, veel paremini aga tunnevad 
nad politseiagenti, kes elab nende tänaval. Nad tunnevad hästi monsignore piiskop Gal- 
vanit, veelgi paremini aga kohaliku kiriku preestrit, kuid nad ei tunne sugugi ega tahagi 
tunda tiisikushaiget meest, kes kunagi mängis viiulit. Milleks peaksid nad tundma jälle 
üht tiisikushaiget, kes on toodud õnnistatud Rivierasse. Nad tunnevad teda ainult sel 
juhul, kui preester ja sandarm näitavad sellele inetule lurjusele kui kiriku vaenlasele, ja 
siis lendab kõik, mida saab tänavalt pihku haarata, selle maja akendesse, kus Paganini on 
suremas. 

«Mida peaks ütlema?» küsib doktor ärevalt. 

Paganini avas silmad. Ta nägi vana mehe erutatud nägu, talle meenus, et preester ootab 
vastust, ja ta lausus valjusti: 

«Kui te midagi muud ütelda ei saa, siis ütelge, et veel on vara, et ma ei kavatse veel 
Surra.» 

«Andke preestrile midagi,» sosistas Sergeant doktor Lallemanile. 

Doktor vaatas hämmeldunult talle otsa ega saanud aru. 

«Jaa, jaa,» taipas ta äkki ja hakkas otsima. raha-laegast. 

See oli kuhugi kadunud. Tuli pöörduda preili Weishaupti poole. Vanake avas oma 
toaukse ja ütles: 

«Ma panin selle ära. Uus teenija tundis selle laeka vastu liiga suurt huvi.» 
Mehaaniliselt, harjunud käega preestri jaoks raha lugedes ja seda doktori kätte andes lisas 
preili: «Sinjoor ei tea kunagi, kui palju tal raha on. Ta toob alati tõllast välja poja, võtab 
viiulid, kuid laegast ei tule talle kunagi meelde. Prahas jäime juhuslikult ilma rahata, kui 


linnast välja sõitsime, ja mis selgus: sinjoor oli laeka Praha hobustetallis tõlda unustanud. 
Tuli tagasi sõita ja laegas üles otsida.» 

Lalleman tuli tagasi, preestri ebaharilik tagasihoidlikkus oli teda täiesti rahustanud. 
Tundus, et sellel inimesel 

polnud mingisuguseid kurje tagamõtteid, tal oli rumalavõitu ja naiivne ilme. 

Möödus kolm päeva. Nüüd seisid vestibüülis juba kaks preestrit. Sel päeval tundis 
Paganini ennast halvemini, tal hakkas kurgust, ninast ja isegi kõrvadest verd jooksma. 
Kollased käed klammerdusid voodi -vaiba külge ja haige kaotas teadvuse. Doktor polnud 
haigele midagi rääkinud preestrite jonnakusest. Need käitusid üsnagi jämedalt. Üks neist 
nuuskas kõvasti nina ja sülitas vaibale. Väikest Ahhillinot haaras suur ärevus. Poisikesel 
olid sinised ringid silmade all, ta jutustas segaselt, et keegi on teda aias hirmutanud ja 
hüüdnud, et isa peatselt sureb. 

«Miks nad nimetavad teda äraneetuks?» küsis Ahhil-lino arstilt. 

Kell kolm päeval Paganini seisukord halvenes. Suurema osa ajast oli ta 
meelemärkuseta. Tasased oiged vaheldusid harvade sügavate ohetega. Püüdes meele- 
märkusele tulles viiulit võtta, ajas Paganini ümber laua ühes veekarahviniga ja kukkus ise 
voodist välja. Keegi ei tulnud teda abistama, sest sel minutil koputas politsei abiprefekt 
puuhaamrikesega välisuksele. Politseinik andis doktor Lallemanile üle teate, et Paganinit 
on trahvitud viiekümne tuhande frangiga kuninglikku kohtusse mitteilmumise pärast. 
Üheaegselt anti edasi kohalike võimude käsk ilmuda viivitamatult prefektuuri ja sõita 
Pariisi kümneaastase vanglakaristuse kandmiseks. See karistus sanktsioneeriti kuningliku 
kohtu otsusega 4. jaanuarist 1840. aastast. 

«Aga ta on ju haige, raskesti haige!» hüüdis doktor Lalleman, vaadates prefektile 
hämmastuse ja vihaga otsa. 

Politsei esindaja kehitas õlgu ja lahkus. Paberit käes kortsutades läks doktor toa poole, 
kus lebas Paganini. See oli 27. mail 1840. aastal kell neli peale lõunat. 

Ta leidis Paganini surnult. Prantsusmaa kuningliku kohtu teadaanne oli hilinenud. 

Ei hilinenud aga sinjoora Bianchi. Samal õhtul oli ta juba Nizzas. Oo, kui lohutamatu 
oli too lesk, süleldes oma väikest ja armast Ahhillinot ja niisutades ta pead 

oma pisaratega! Ta anus sinjoor abiprefekti, et see lubaks teda viivuks testamendi 
avamisele. 

Kaks sandarmit ja neli politseiametnikku valvasid kõiki maja väljapääse, sellal kui 
abiprefekt raskete lakkpitseritega kinni pitseeris pakid, kirjavahetuse, noodid, 
dokumendid ja laekad. Ta tahtis kinni pitseerida isegi korvi lapsepesuga. 

«Suri see ilma hääleta koletis,» pajatas aednik, kui uudishimulike summ Paganini maja 
sissekäigu juurde kogunes, «suri neetud saatan. Ei lasknud enda juurde preestreid, suri 
pattu kahetsemata, nagu koer. Tema laip rüvetab meie linna.» 

Sinjoora Antonia Bianchi anus asjatult, et mõni preester peaks lahkunud armastatud 
abikaasale viimse palvuse. Kuid ükski preester ei tulnud, kõigi nägudel peegeldus täielik 
arusaamatus. Sinjoora muutus rahutuks. 

Järgmise päeva hommikul saabusid tundmatud inimesed. Pariisi «Muusikaleht» avaldas 
kiirteate 27. maist 1840. aastast: 

«Nizzas suri viiuldaja Paganini, pärandades oma kuulsa nime ja tohutu suure varanduse 
oma ainsale pojale, ilusale neljateist-aastasele poisikesele. Paganini balsameeritud 


surnukeha saadeti viiuldaja kodumaale Genua linna. Jääme lootma, et see teade, nagu 
kõik eelmisedki Paganini surmateated, lükatakse õnnelikult ümber.» 

Seda «Muusikalehe» teadaannet ei lükatud ümber. See osutus õigeks kõiges peale 
viimase — teate muldasängitamisest Genuas. 


XXXIII PEATÜKK HAUATAGUSED EKSIRÄNNAKUD 


«Ma tõin kaasa kõik vajaliku,» ütles doktor pärast kahepäevast äraolekut. 

Paganini kõhn keha lebas kõvas puuvoodis. Selle kõrval seisis vahariidega kaetud 
laud. Purgikesed, 

mõõtklaasid ja raske klaasist süstel olid paigutatud kindlas korras sellele lauale. Doktor 
asus kärmesti oma operatsiooni teostama ja lõpetas selle ruttu. Kavakindlalt süstis ta 
lihastesse ja naha alla, veenidesse ja arteritesse Paganini kehas doktor Gannali vahendit. 
See oli kloortsingi lahus. Pärast kahetunnist tööd said lihased oma loomuliku ümaruse, 
nahk kehal ei rippunud ega olnud enam kortsus. Lalleman ei puudutanud nägu. Kõige 
suuremad torkekohad peas olid varjatud kuklalihaste ja juustega. Nägu oli rahulik. 
Paganini keha ei ähvardanud enam lagunemine, see võis hävine-matult säilida, 
aegamööda vaid üha rohkem kuivades. 

Sinjoora Bianchi käis kaks korda võõrastemajast kohal. Ta muutus järjest süngemaks. 
Keegi oli hirmutanud Ahhillinot niivõrd, et pärast kahetunnist haiguse-hoogu, mille ajal 
ta peksis jalgade ja peaga vastu põrandat, ilmus tema huultele vaht ja ta uinus raskesse 
palavikulisse unne. 

Sinjoora tellis metallkirstu, kuid edaspidiste toimingute suhtes ei suutnud ta kuskilt 
mingit selgust saada. Kummaline salalik vaikimine kõneles sellest, et kuskil arenes 
mingisugune tegevus, mis doktor Lähemani ettenägeliku töö äärmiselt vajalikuks tegi. 

Kaks küünalt suitsesid poolpimeda saali nurkades. Nii möödus kolm päeva, kuni lõpuks 
sinjoora sai kohalikelt preestritelt kategoorilise keeldumise tulla ja lugeda pattude 
andeksandmise palvet. Visad käed hoidsid Paganinit maa peal ega lubanud teda mulda 
sängi-tada. Pärast kaks päeva kestnud asjatuid palveid esitas sinjoora kaebuse Nizza linna 
monsignore piiskopile. Kolmandal päeval lubati tal tulla kohaliku kloostri par-latoriumi 
ja ta nägi eemalt läbi võre esinduslikku ja tähtsat noormeest, kes teravate väljendustega 
talle mõista andis, et Paganini, kes oli surnud nagu jumala-salgaja ja elanud 
jumalavallatut elu, ei hüljanud üksnes püha ülemaailmse kiriku õnnistust, vaid solvas 
seda, lükates toorelt tagasi armuliku ja heatahtliku ettepaneku leppida kirikuga ära. See 
pikk ja keerukas lause, mis kostis läbi võre otsekui needus ja sarnanes valjul ja teraval 
häälel peetud keskaegsele litaaniale, näitas äkki sinjoora Bianchile kõige sündinu 
tähendust. 

Ta mõistis, kui ääretult õigesti ta oli teinud, tõmbudes sellest inimesest ta eluajal 
eemale. Aga testament! 

Lõpuks avati testament. See oli koostatud ammu enne surma ja oli alla kirjutatud 27. 
aprillil 1837. aastal. Enne lahkumist oli Harris teinud kõik, et kaitsta oma sõbra ja 
lugupeetud maestro varandust. Miljonid frangid, mis olid paigutatud Inglismaa ja mõlema 


Sitsiilia kuningriigi rendiaktsiatesse ja obligatsioonidesse, kindlustasid paljudeks 
aastateks lemmiku ja pärija Ahhillino elu. Ent keegi daam Lucca linnast pidi saama õige 
suure summa raha eriülesanneteks, milliseid ainuüksi tema teab, ning mis on jäetud tema 
täita. Tunnused, embleemid ja sertifikaadid esitab see daam ise, oma nime nimetamata. 
Need on testamendis üksikasjaliselt loetletud, joonistatud ja kirjeldatud. 

«Minu lapse emale,» öeldi testamendis edasi, «kohustute minu nimel kindlustama tuhat 
kakssada franki eluaegset rendist. Genualased markii Lorenzo Parento, sinjoorid 
Giambatista Giordani, Lazzaro Rebbizo ja Pietro Torrigliani kutsutakse tunnistajateks ja 
minu tahte kaitsjateks.» 

«Paganini oli kummaline inimene,» kirjutas «Muusikaleht». «Selleks, et oma elu 
mõttetust lõpule viia, viis ta oma surma mõttetuse kulminatsioonipunktini. Mis on veel 
naeruväärsem kui see testament, seda võib nimetada meeletu ja veidriku testamendiks.» 

Tõepoolest, ütleb lugeja, kas pole veider kindlustada ' naise elu, kes on teinud oma 
mehele nii palju halba? Ja kas pole seegi sinjoor Paganini veidrus, mis sundis teda 
parandama oma kaheksa maailmakuulsa nimega viiulit mitte ainult sõpradele, vaid ka 
vaenlastele? Arvake, kellele läksid need imetaolised Amati, Guar-neri ja Stradivari 
muusikariistad? Toome ära kaheksa viiuldaja nimed, kes said testamendi järgi Paganini 
viiulid. Need on — Beriot, Ernst, Lipinski, Mayseder, Moligue, Ole Bull, Viextemps ja 
lõpuks — Spohr. Jah, ka Spohr on suure maestro Paganini määratu vaimu pärija. 

«Mulle jääb üks lootus,» oli Paganini kirjutanud Ferdinando Paerile, «et pärast minu 
surma jätavad mind rahule need, kes nii julmalt mulle kätte tasusid minu 

edu eest viiuldajana, ja et minu rahu ei häirita ega määrita minu nime, kui ma leban 
kodumaa mullas.» 

Sinjoor Paganini eksis. Ta oli nüüd põrm. Doktor võttis äsja seljast valge kitli. Surnu 
riietati, teda joodeti hirmsa kloortsingiga ja pandi tsink-kirstu. Ja nüüd lebab see 
viiulirüütel pärast maailmaturniiri oma kirstus. Kõik ootavad, et viimaks avaneb uks ja 
astub sisse must rüütel, kergitab kiivri näovarju ja ütleb: 

«Jah, see olen mina, kes selle mehega on kogu eluaeg võidelnud.» 

Uks avanes, ja allalastud näovarjuga karmi ja uhke musta rüütli asemel ilmus väike 
räpane munk, kortsutatud paber käes. Tema kannul sisenesid kaks ootamatut külastajat. 
Need olid Paganini õdede mehed. Ühte õde mäletas Paganini eluajal, teisest teadis ainult 
kuulu järgi. Kuid testamenti tehes ja oma mälu pingutades mainis ta mõlemaid. Ilmus ka 
Andrea Paganini, kuulutades end kõige lähemaks sugulaseks, kuigi lahkunud viiuldaja ise 
polnud teda kordagi kuskil maininud. Katoliiklik väikekodanlaste perekond sööstis 
surnud viiuldaja pärandit tükkideks rebima. 

Maheda pilguga rahutu munk sarnanes ümberriietatud metsloomale. Tema silmad 
jooksid toas ringi, kuid ei suutnud kellelgi peatuda. Ta tahtis nähtavasti midagi küsida, 
asetas käed kõhule ja hakkas kibekiiresti sõrmi keerutama. Toa silmitsemise lõpetanud, 
küsis see munk, kes on selle maja peremees. Ja kui keegi ei ilmunud, läks ta salapärasel 
ja ähvardaval ilmel ükse poole. Avas ukse, lükkas pisut portjäärid ja eesriided kõrvale, 
nägi Ahhillino Paganinit, ja kutsus teda sõrmega. Poisike tuli tuppa, lükkas lihtsa 
sundimatu liigutusega portjääri kõrvale ja vaatas sellest vasaku käega kinni hoides suurte 
silmadega mungale otsa. Munk muutus rahutuks, tormas toast välja «välisukse poole ja 
kadus. Hetke pärast kostsid tema metsikud hüüded rahvahulga ees. Kahvatu, värisevate 
huultega härra Sergeant tuli tuppa. Ta astus Ahhillino Paganini juurde ja lausus sosinal 


väga lühikese lause. Ahhillino põsed hakkasid hõõguma, ta kadus härra Sergeanti maja 
sisemistesse tubadesse. 

Samal ajal pakkus majaesine koledat pilti. Väike 

räpases riietuses munk, kes seisis trepi ülemisel astmel, karjus sissekäigu juurde 
kogunenud rahvajõugule, et selle ukse taga lebab kohutav jumalasalgaja, kes lükkas 
tagasi püha kiriku kaitse ja abi. See nõid, see loitsija olla söögiks tarvitanud laste ajusid ja 
teinud oma viiulikeeled tema poolt ärapiinatud ja tapetud naise sooltest. Munk ajas suust 
välja laimavaid sõnu ja kõneles peaasjalikult sellest, et kui inimesel jätkub jõhkrust tagasi 
lükata püha kiriku abi, siis ta ei teota sellega üksnes oma keha pärast surma, vaid jätab 
needuse ka sellele majale, kus ta asub, paigale, kus ta suri, linnale, kus ta elas, surnuaiale, 
kuhu ta maetakse. Ta ei kõnelnud pikalt, kuid niivõrd mõjuvalt, et aegapidi hiiglasuureks 
paisunud rahvajõugu erutus tõusis viimse piirini. 

Vana maja oli igast küljest sisse piiratud. Ägedad juuksurid, koloniaalkaupluste müüjad 
ja kirjutajad, kergete elukommetega naised, oliivide ja kitsepiimaga kauplejad, 
viinamarjakasvatajad — kõik katoliku kiriku ustavad pojad moodustasid aheliku ja 
piirasid sisse neetud maja, kus lamas tsinkkirstus deemon. Nad nõudsid laiba 
väljaandmist, et seda tulel ära põletada. Kahmates tee äärest pihku kive, varustades end 
teivaste, kirkade, telliste ja muuga, mis kätte juhtus, liikusid nad suure viiuldaja viimse 
eluaseme poole, ähvardades pihuks ja põrmuks peksta maja, kus lebab tema neetud põrm. 

Auväärt härra Sergeant ei jõudnud veel toibudagi, kui akendesse lendasid kivid ja 
katusel jooksid väledad, jultunud lapsed, naabruses asuvate tuvikongide omanikud. Kogu 
see jõuk lõhkus aknaraame, purustas klaase, piiras maja, kus mitte milleski süüdi olev 
hunnik konte ning tsinkklooriga immutatud lihaseid meenutas seda, et oli surnud 
prantsuse pankurite ja Rooma kiriku poolt ärapiinatud viiuldaja, suurim, keda maailm on 
kunagi näinud, — Niccolõ Paganini. 

«Kus see koletis on?» karjusid hääled. «Näidake teda meile!» 

«Küll me kohe näitame!» kostsid hääled tänava teisest otsast. 

Kuid sel hetkel peatas taevalik vaatepilt rahvajõugu. 

Majatrepi ülemisel astmel seisis rahva ees noor, ilus, roosas kleidis sinjoora, suur 
palmioks käes. 

«Rahu,» lausus see naine ja kõrgendas häält. «Te näete, et teie erutus on asjatu. Olen 
elus. Te näete, et minu surnud abikaasa, suur viiuldaja Paganini, kes lebab neis ruumides, 
pole teinud viiulikeeli oma naise sooltest. Mina olen surnud viiuldaja naine. See pole 
minu süü, et ta ei jõudnud teda ümbritsenud arstide hooletuse tõttu pihtida ega uuesti 
ühineda kirikuga. Ma palun teid laiali minna ja mitte häirida uinuja rahu.» 

Rahvajõuk tõmbus tagasi. Kõnniteel vedelevad katusekivid ja klaasikillud kõnelesid 
operatsiooni edukast algusest. 

Härra Sergeant'il oli halb enesetunne. Pentsikud kuulujutud maagiast ja nõidusest 
levisid kogu rannikul, tuli mingisugused abinõud tarvitusele võtta. 

Härra Sergeant meenutas tahtmatult endisi aegu, mil ta seisis tapetud Marat' põrmu 
juures auvalves ja lohutas Simone Evrard'i, Pariisi eeslinnade last, kes jagas suure Marat', 
rahva sõbra, rasket eluteed ja unetuid öid. Ka praegu pidas ta oma kohuseks surnuks 
piinatud Paganini lohutamatut leske oma kaitse alla võtta. Ent tollal oli seitsmeteistkümne 


aastane kaardiväelane kodanik Sergeant valmis kogu oma vere ohverdama 
revolutsioonilistele sektsioonidele, ja kodanik Evrard võis arvestada seda, et poisike 
Sergeant kaitseb viimse veretilgani Marat' surnukeha, kui kord juba oli juhtunud selline 
õnnetus, et aristokraat Charlotte Corday lõi noa rahva sõbra südamesse. 

Nüüd aga jooksis see tumerohelises kuues vana mees mööda tube ega teadnud, mis 
peale hakata. Paganini kirstu otstes suitsevad küünlad. Sinjoora Bianchi on lohutamatu. 
Ja poeg!. .. Ah, milline imetlusväärne poisike! Kui kahju, et ta nii noorelt peab kandma 
sellist muret. . . Kuid tüse ja paksupõseline sinjoora Antonia Bianchi ei sarnanenud 
vähimalgi määral Simone Evrardile. 

Hommiku eel kogunes uus rahvajõuk maja sissekäigu ette, ja kui härra Sergeant uksele 
tuli, siis tabas südi seminarist teda munakiviga otse näkku. Sergeant kukkus, esimesele 
löögile järgnes teine, siis tormas 

tema kallale kogu rahvajõuk, ja kümne minuti pärast viidi läbipekstud, murtud 
kontidega ja üleni verine Sergeant hospidali. 

Õnneks ilmusid järgmisel päeval testamendis märgitud testamenditäitjad ja algas 
tõeline kauplemine Nizza linna vaimulike võimumeestega. 

Öösel ilmusid võõrastemajja, kus sinjoora Bianchi elas, kolm tundmatut meest. Arvesse 
võttes erakordseid raskusi, mis kerkisid üles seoses sinjoor Paganini matmisega, ning eriti 
silmas pidades seda, et surnud abikaasa elu oli talle endalegi vististi tundmatu, tegid need 
mehed talle ettepaneku viia sinjoor üksildasse ja vaiksesse kohta Prantsuse kuningriigi 
südames ning sängitada seal käratult mulda. Paari-kolme nädala pärast vaibub kumu, ja 
kurbi läbirääkimisi pole tarvis enam alustada. 

Valge jumega, kõhn, ebatavaliselt sümpaatse, võluvalt rahuliku ja selge näoga mees 
vallutas sinjoora Bianchi täielikult. 

«Hea küll,» ütles ta, «ma olen nõus.» 

Kogenud perenaisena küsis ta seejuures: 

«Ma ei tea, kuidas ja kellele ma pean selle eest tasuma?» 

Siis astus ette heasüdamliku ja rahuliku näoga mees. Ta lausus: 

«Teate, armuline proua, ma matan ta oma maa-alale. Mul tuleb seejuures taluda kõike, 
mida meie vaimulikud mehed ennustavad. Mis teha, ma olen nõus, kui ainult mu 
perekond saaks kindlustatud.» 

«Oodake,» ütles sinjoora ja lahkus toast. 

Kõrvaltoas magas Ahhillino. Poisikene, kes oli nende päevade jooksul tundmatuseni 
mehistunud, andis endale juba täielikult aru sellest, mida elu tema ees avanud oli. Pärast 
esimesi meeltesegaduse hooge oli ta muutunud melanhoolseks, vaikseks lapseks ning 
mõistis ja hindas täielikult kiriku võimu, mis kirjutas ette absoluutse alistumise 
autoriteedile, isegi siis, kui inimese terve mõistus ja kogu olemus selle vastu protesteeri- 
vad. 

Ema äratas lapse ja viis ta hommikumantlis ning öö-kingadega paljaste jalgade otsas 
kaasa. 

«Ahhillino,» ütles sinjoora Bianchi, «oleme mõlemad sinuga su isa meeletuse ohvrid.» 

Ahhillino langetas pea. Ta vaikis ja ootas, mida naine edasi räägib. 

«Niisiis,» ütles sinjoora, «siin ongi inimene,» ta rõhutas teravalt seda sõna, näidates 
oma lihasele pojale, «siin ongi inimene, kelle käsutuses on varandus.» 


Ahhillino tõstis silmad mehe suunas, kellele olid määratud ema sõnad. Sinjoora Bianchi 
selgitas: 

«Ta tahab matta isa salaja kuskile siseprovintsi.» 

Väike Ahhillino vaatas selle mehe otsa. 

«Noh, matke siis. Kuigi isa käskis end matta Genuasse. Ta vististi ei teadnud, et see on 
nii raske.» 

Sinjoora Bianchi ütles poja poole pöördudes: 

«Aga selle eest on vaja raha maksta.» 

«Kui palju?» 

Pliiats kirjutas kiiresti midagi, ja sinjoora luges: kaks ja pool. Seal oli ainult number 
kaks ja siis murd: pool. 

«Ma ei saa aru,» ütles sinjoora. 

«Kaks ja pool franki?» küsis Ahhillino, ja selles küsimuses avaldus äkki kogu ta 
lapselikkus. 

Külastajad vahetasid nukralt pilke. Nende nägudele ilmus veider naeratus. Ainult see, 
kes oli kirjutanud selle arvu, pahvatas kähisevalt naerma. 

«Kaks ja pool tuhat franki?» küsis sinjoora Paganini lootusega silmis. 

Jälle vaikus. 

Külastajad tõusid püsti. 

«Sinjoora ja teie, noor sinjoor, andke ära kaks ja pool miljonit franki, kõik, mis teile on 
pärandatud. Muidu läheb teil ja teie isakesel halvasti. . .» 

Testamenti ei kinnitatud. Algas uus töö sinjoor Paganini testamenditäitjatel, nii 
rahulikel Genua linna kodanlastel, kui ka markii Sezoille'il ja krahv de Maistre'il, kes 
neid omakasupüüdmatult abistada tahtsid, ja kes pidasid endid küllalt autoriteetseteks 
legiti-mistlike parteide esindajateks Lõuna-Prantsusmaal. Sezoille ja de Maistre 
soovitasid testamenditäitjatel, keda Paganini oli oma testamendis maininud, anda 

kaebus Nizza tsiviiltribunalile. Paganini süüdistamine nõidumises, maagias ja 
loitsimises XIX sajandi keskel tundus neile keskaja toore harimatuse vastukajana. Kuid 
Nizza linna kohtutribunal kinnitas täielikult Nizza linna monsinjoor piiskop Antonio 
Galvani otsuse ja isegi suurendas karistust. 

Ja ahel sulgus kogu Prantsusmaa ulatuses. Salajased instruktsioonid, protokollid ja 
tsirkulaarid keelasid surnud Paganinit matta kõikjale, kus on olemas Kristuse rist. 

«Ärgu saagu ta maha maetud ei surnuaia ega linna, era ega riigi, mõisniku ega talupoja, 
aadliku ega krahvi maa mulda, ei põllule ega metsa, viinamarja- ega puuviljaaeda, ei 
mõisniku mõisatesse ega kaupmeeste juurde linnades. Kui see aga ükskõik millisel 
ettekäändel või kus salaja peaks sündima, siis saab kõik patud andeks seesinane kiriku 
ustav poeg, kes kaevab selle saatanliku keha mulla alt, viskab kirstust välja ja pillub iga 
tuule poole laiali.» 

Politseiprefekt ja väike munk teatasid, et härra Ser-geanfi maja kuulub üleandmisele 
linna korraldusse. Kõigis tubades tehti läbiotsimine. Ja sellal kui härra Sergeant viibis 
haiglas, vedas härra Nizza linna prefekt linnaelanike massilisele liikumisele alistudes 
skandaalselt Paganini kirstu välja ja paigutas ta peahospidali. Kuid peaarst, kiriku ustav 
poeg, kes doktor Lähemani vihkas, muusikast midagi aru ei saanud ja kõige rohkem 
värises oma naha pärast, kes talupoegi arstis püha veega, linnaelanikke aga kastoorõliga, 


nõudis, et kirst viidaks silmapilkselt hospidalist välja, sest hospidal on tervise 
parandamise kohaks, mitte kõlvatute koolnute matmispaigaks. 

Teekond idasse piki kivist mereranda oli erakordselt raske. Kaheksa meest ja laternat 
kandes ees sammuv kurnatud poisike Ahhillino, kelle põlved olid haavu täis, käisid 
kirstuga kaasas. 

Vihm, äike, torm ja murdlained saatsid Paganini keha Nizzast idasse. 

Saabus hall ja udune hommik. Hõõguv päike küttis õhu kuumaks. Hingamine muutus 
raskeks, kandjad nõrkesid mäekurudes. Väike Paganini vaatas seda merd, 

mida alles hiljuti olid näinud ta isa silmad. Võõrasema, nagu ta sinjoora Bianchit mõttes 
nimetas, vestles lähedal elavalt ilusa mustavurrulise kirstutegijaga. See musta 
torukübaraga noormees, kellel oli seljas hõbe-paeltega ülikond, välgutas naisele silmi ja 
osutas mäekurule, mis asus teest pisut eemal, öö veedeti selles mäelõhes. 

Villafranca, laatsaret, laatsareti juures surnukuur uppunute, kalurite ja nende jaoks, 
keda olid tapnud paavsti sandarmid või auväärsed teeröövlid. Selles laatsaretis, 
mõrtsukate, varaste ja prostituutide laipade keskel seisis ka tsinkkirst. Kuid sinna seda üle 
kahe päeva jätta ei saanud. Ahhillino sõitis üksinda Polce-veresse Genua lähedal, ja palus 
luba isa viimiseks kuulsale Genua kalmistule, kus kuulsate inimeste haudadele olid 
püstitatud suurepärased mälestussambad ja marmorist kujud. Polceveres ei teatud üldse, 
kes oli sin-joor Paganini, kuid seal oldi hirmul koolera pärast ja kardeti kõike, mis 
linnaelanike arvates seda levitada võis. 

Poisike külastas nimekate kodanike ja võimumeeste maju. Noort tulnukat silmitseti 
kõrgil või üleolevalt, armulikul pilgul pealaest jalatallani: 

«Paganini? Ei ole kuulnud.» 

Lõpuks õnnestus tohutu suure summa sularaha eest saada sinjoor Paganini kirstule 
varjupaik Villafranca keldris. Pikk teekond mööda Vahemere kallast. Sünge ja raske elu. 

Sinjoora Bianchi, nähes, et tal pole väikese pojaga ühist teed, kadus ootamatult 
Polcevere notariga, kes oli tema südamest kirstutegija välja tõrjunud. Poisike jäi üksinda. 
Tema kõrval sammus pikakasvuline juuksurile sarnanev mees, kes külastas isa Pariisis 
d'Anferi tänaval. See on sinjoor Andrea Paganini. Ta patsutab Ahhillinole õlale ja lausub: 

«Kannata, küllap näeme veel häid päevi!* 

Rannikul Marseille'st kuni Hispaania kallasteni ja Marseille'st Genuani prooviti kõiki 
äraostuvahendeid. 

Öösel, teel Hispaania kalda poole, ilmus peaaegu Hispaania piiri ääres pikakasvuline, 
räpane, kokkukasvanud kulmudega mees. Talle jutustati sellest kohutavast rännakust, mis 
sarnanes Kastiilia Isabella, Karl V 

ema, rännuteekonnale, kes käis oma mehe kirstu järel ja ootas tema ülestõusmist. 

Samal ajal ütles ühes põhjapoolses pealinnas tumeda-silmne sünge mees, kes jätkas 
geniaalse Paganini tööd, Franz Liszt: 

«Ei, Paganini ei ärka enam ellu!» 

Ilmus kokkukasvanud kulmudega kummaline mees ning pakkus poisikesele ja selle 
teekaaslasele kolmkümmend tuhat franki, kui nad Paganini keha temale loovutaksid. 

«Ei möödu aastatki,» ütles ta, «kui see viiuldaja jälle Euroopasse ilmub. Ma tunnen 
teda, ta ärkab uuesti ellu.» 


Tõsine, kidur Ahhillino, sinakad ringid silmade all ja kollased laigud põskedel, kuulas 
õudusega seda kummalist inimest. 

Hommikul selgitas keegi uus teekaaslane, kes liitus Paganini perekonna 
leinarongkäiguga: 

«See peletis, see salakütt on lihtsalt Ahasveerus, kes ilmus teie juurde. See on rändava 
haruldustekogu omanik. Te tegite hästi, et teda kuulda ei võtnud, sest teie tehing temaga 
poleks äratanud mitte teie isa, vaid kuulujutu, et surnud Paganini on nõid, kes mürgitas 
Euroopa ja nakatas meie maa puhta õhu hingusega, mille käes närbuvad viinamäed.» 

Siis paistab lõpuks kallas ja merelainete taga saar. Madrused kaldal lõkketule ääres 
teevad ettepaneku nende juures peatuda ja jagada nende kasinat õhtusööki frutti di 
marest, viljast, mida annab meri. Ahhillino ja sinjoor Andrea istuvad lõkke äärde. 

Öösel viiakse Paganini kirst tundmatu laeva kapteni käsul Saint Ferreoli saarele. Kui 
keegi on viibinud neis Vahemere paikades, siis on ta väikesel üksikul saarel randudes 
kindlasti näinud nagu meelega mere kohale ehitatud koopas aset, kus rippus ahelate 
küljes Paganini kirst. 

Võimud said teada, et Ahhillino mattis oma isa saarele. Kuid noor Paganini ei 
maganud. Temast oli saanud melanhoolne, poolnõdrameelne nooruk, kes oli nende 
aastate jooksul kõik maailma nurgad läbi rännanud. 

Ja Ahhillino helge noorus? Ta raiskas selle pärgamentide ja vanade raamatute, 
entsüklikate ja bullade, kanooniliste käskude, muistse, vana ja uue kirjaga pär- 
gamentköites raamatute lugemise peale. Ahhillino uurib Roomas päevade kaupa 
paragrahve ja punkte, peatükke ja alljaotusi, jagusid ja skolione29, corollariume30 ja 
argumente, mis võiksid tõendada ta õigsust sängitada isa mulda. 

Paavsti majordcomus Marchese kutsub ta lõunale. Peened veinid, suurepärased road, 
muusika, laul, tantsud, veetlevad tütarlapsed, kes on valmis kõigeks ja midagi ei nõua, 
häirivad Trasteveres Ahhillino und. Keegi sosistab talle kõrva, et Ahhillino on lollpea, 
Ahhillino on stupido bambino31. Rooma kirikule tuleb ainult hästi maksta. Isa 
sängitatakse mulda, ja poja süda võib rahule jääda. 

«Kas siis tõesti ainult raha eest?» küsib Ahhillino. 

Sellele ei järgne vastust. 

Jällegi pargas, purjed ja ööbimine laevalael. Tõrvikute ähmane valgus, tubakas ja 
piiritus, kalaluud ja purjus madruste sõim. 

Bordighera, San Remo, Porto Maurizio ja lõpuks Savona. 

«Rända pärast surma samuti, nagu Rooma paavst rändas oma eluajal,» lausub Andrea, 
patsutades Ahhillino Paganinile õlale ja koputades rusikaga vastu suure viiuldaja kirstu. 

Kuid sinjoof Ahhillino Paganini on praegu ostetud markii-tiitli omanik, ta on eccelenza. 
Need ajad on möödas, kus tema üle naerda võis, ta on nüüd üks parimaid kanoonilise 
õiguse tundjaid kogu Itaalias. 

1853. aastal peetakse «Steccata» kirikus ennekuulmatule patusele pattude 
andeksandmise palve. Miljon ükssada tuhat franki hakkas kuldse ojana voolama mööda 


2 Skolion— teksti seletav märkus keskaegses käsikirjas. Tõlkija. 
”"Corollarium — lisand, tuletuslause. Tõlkija. 
“Strupido bambino — (itaalia k.) väike rumal laps. Tõlkija. 


Rooma apostliku kuuria konsistooriumi kanaleid. Läheb veel pisut aega ja Ahhillinost on 
viimased mahlad välja pigistatud. 

Küpse mehena, kellel ei puudu meeltesegase melanhoolne ülevus, pöördub markii 
Ahhillo Paganini Rooma paavsti poole palvega selgitada isa hauatagust saatust. Ja nii 
imelik kui see on, Rooma paavst jätab tähele panemata kõik eelmised otsused ja nõuab, et 
kaks kanoonikut läheksid Roomast teele ning teeksid kindlaks, kuivõrd oli ketserluses 
süüdi Ahhillo Paganini surnud isa, tundmatu ja põlatud viiuldaja. Seda peab tehtama ta 
poja, kuulsa Ahhillo Paganini, kiriku ustava poja, Parma «Steccata» kabeli kanooniku, 
Rooma kiriku arhidiakoni heaks. 

«See on tühine vorminõue,» öeldi markii Ahhillole Roomas. 

Kuid see tühine vorminõue venis täpselt kaksteist aastat. Sinjoor Paganinit jõuti selle 
aja jooksul oma kolm-neli korda maha matta ja uuesti välja kaevata. 

Ja sellal, kui kaks kanoonikut sõitsid läbi kõik linnad, kus surnud viiuldaja oli kontserte 
andnud, jõudis sinjoor Ahhillo nägu kattuda kortsudega. 

Saabus 1876.-aasta. Polevri villa hauakambrist toodi kirst salaja Parmasse, kus see 
esmakordselt paigutati kalmistu kivikabelisse. Kuid möödus veel seitseteist aastat, enne 
kui Rooma paavst lubas põrmu mulda sängitada. 

1896. aastal sõitis Gaione villa omanik esmakordselt — tsinkkirstus — oma mõisa. 

Hallijuukseline, kollase näo, paistes laugude ja ripnevate kulmudega hiiglasuur hädine 
rauk — püha Georgiuse ordu kavaler, markii Ahhillo Paganini seisab, küünal käes, 
küpresside keskel. Väike tara piirab kaheksat sammast. Arhitraavi kohal kerkib väike 
kuppel, frontoonile on suurte tähtedega kirjutatud: «Niccolõ Paganini». 

Sinjoora Bianchi on ammu Põhja-Prantsusmaale maetud. 

Markii Ahhillo Paganini ootab preestri tulekut. Tema kõrval seisab vilets ungari 
viiuldaja Ondricsek ja mängib Paganini mälestuseks südantlõhestavat meloodiat. Siis 
lahkub viiuldaja. Sinjoor Ahhillo vaatab kartlikult ümber. Küünal on poolenisti ära 
põlenud, preester aga 

pole ikka veel kohal. Kas tõesti on nüüdki tegemist uue takistusega? 

Ent siis tuleb lõpuks see saatuse otsustaja. Sünge, jõhker, järskude liigutustega, teadlik 
oma võimus inimolendi üle. Muldasängitamine toimub püha rooma-katoliku kiriku kõigi 
reeglite järgi. 

Ootamatult jookseb sinna sinjoor Andrea Paganini: 

«See Genua lurjus pole nõus maksma kakssada tuhat liiri! Ta ütleb, et need aumärgid, 
medalid, lipsunõelad, nõelakesed ja mansetinööbid polegi talle väga vajalikud. Mis nad, 
nurjatud, meilt veel tahavad?» 

«Tasa,» peatab teda Ahhillo Paganini, «Teie olete selletagi mu isa mälestuse 
peenrahaks vahetanud.» 

Muldasängitamine on lõppenud. Villa Gaione suurde saali kogunevad külalised. Isa 
surmast on möödunud viiskümmend kuus aastat. Markii Ahhillo Paganini on saavutanud 
uskumatu visadusega oma eesmärgi — tema isa on lõpuks maha maetud ning segunenud 
oma kodumaa mullaga. Kohal on ka preester, kes ütleb, et 
jumal on patuse hingele, kes pole oma pattu kahetsenud, andeks andnud ja see võib nüüd 
koos inglitega rõõmu tunda. 


Markii Ahhillo tõstab tasa rätiku silmadele, ja kui heldimusepisarad on kuivanud, arvab 
ta kokku ülejäänud raha ja mõtleb hirmuga sellest, kui kalliks läheb inimestel maksma 
taasühinemine katoliku kirikuga ja kui rängalt lapsi isade pattude eest nuheldakse. 

1936. 


